
Sunuş 


Sondan bir önceki ve bu görevde en uzun süre (41 yıl) bulunmuş Osmanlı 
vak'anüvisi Ahmed Lütfi Efendi'nin! Tarih'i Hicri 1241 (başı 16 Ağustos 1825) - 


1 Ahmed Lütfi Efendi'nin hayati ve eserleri Münir Aktepe tarafından ayrıntılı olarak incelenmiştir: 
“Vak'anüvis Ahmed Lütfi Efendi ve tarihi hakkında bazı bilgiler”, İstanbul Üniversitesi Edebiyat Fakül- 
tesi Tarih Enstitüsü Dergisi, Sayı 10-11 (1979-1980), s. 121-152. Aynı yazı değişik bir düzenle Münir Ak- 
tepe'nin yayımladığı Vak'a-nüvis Ahmed Lütfi Efendi Tarihi, DX, İstanbul, 1984, s. XV-XL arasında da yer 
alır. Ayrıntılı resmi biyografisi Mehmed Cemaleddin, Osmanlı Tarih ve Müverrihleri (Âyine-i Zürefa), İs- 
tanbul, 1314, 5. 120-125'de bulunmaktadır. Özel hayatından çizgiler de içeren bir biyografisi İbnüle- 
min Mahmud Kemal İnal'ın Son Asır Türk Şairleri, İstanbul, 1969, s. 896-901'dedir. Burada sunduğu- 
MUZ biyografi i ise Abdurrahman Şeref tarafından kaleme alınmıştır ve onun yayımladığı Tarih-i Lâtfi, 
VI, İstanbul, H. 1328 (1910), 5. 4-6'dan alıntılanmıştır: 

“Lütfi Efendi merhümun terceme-i hâli 

Hâfız Ahmed Lütfi Efendi 1231 (1816) tarihinde İstanbul'da Alacahamam semtinde tevellüd etmişdir. 
Pederi nalıncı esnafından Mehmed Ağa'dır. Mahalle mektebinde okuyup huf>-ı Kur'an eyledikden 
sonra 1244 (1828/29) tarihinde Hendesehane-i Berri'ye kayd olunmuş ise de kendisinde askerliğe is- 
ti'dâd görmediğinden üç dört ay devâmdan sonra mektebi terk etmiş ve Amcazâde Hüseyin Paşa 
Medresesi'nde hücre-nişin olmuşdur. Zekâ-yı fıtrisi ve kuvve-i hâfızası beyne'l-akrân zâtını temyiz 
eylediği cihetle medresede bir tarafdan ulüm-ı arabiyyeyi tahsil eder ve bakıyye-i evkatını lisân-ı fâ- 
risi ve fünün-ı edebiyyeye hasr eyler idi. Bu minvâl üzere elli üç (1837) tarihine kadar medresede kal- 
mışdır. 

Sahib-i terceme 1247 (1831/32) tarihinde mülâzemetle tarik-i ilmiyyeye ve elli (1834/35) tarihinde bi'l- 
imtihân tarik-i kuzata dâhul ve elli iki (1836/37) tarihinde bi'intihâb İstanbul müderrisliği rüüsuna 
nâil olup elli üç (1837) tarihinde Takvimhane mukabeleciliğine me'mür olmuş ve iki sene sonra tarik-i 
ilmiyyeyi terk ile uhdesine rütbe-i râbia tevcihiyle sadâret-i uzmâ mektübi kalemine çırağ olunmuş- 
dur. Kalem-i mezkürda dahi hüsn-i hidmeti görülüp mümeyyiz ve fârisi mütercimi unvânlarını ihrâz 
eylemiş ve altmış bir senesi Rebiyülâhirinde (Nisan 1845) Vidin ve Niş taraflarının #mâr meclisi kitâ- 
betine me'mür olup bir sene kadar Rumeli'de geşt ü güzâr ve i'mâr meclislerinin lağvı üzerine Dersa- 
âdet'e avdetle yine mektübi-i sadr-ı âli odasına devâm etmişdir. İ'mârât meclislerinin vezâifi ve teşki- 
lâta hakkında işbu sekizinci cildin 1261 (1845) senesi vekayi'i meyânında tafsilât-ı kâfiyye vardır. Erte- 
si sene rütbe-i sâlise ile Zabtiyye Meclisi baş kitâbetine ve bir sene sonra Takvimhane muharrirliğine 
nakl-i hidmet ve altmış beş (1849) tarihinde ilâveten tahsil-i bekayâ me'müriyyetiyle Filibe'ye azimet 
edip dokuz ay kadar hidmet-i tahsiliyyede bulundukdan sonra Dersaâdet'e bi'l-avde yine Takvimha- 


vi Vak'anüvis Ahmed Lütfi Efendi Turihi 


6 Cemâziyelevvel 1293 (30 Mayıs 1876) arasını kapsar? Ahmed Lütfi Efendi 
1866 başlarında kazaskerlik rütbesi vezirliğe çevrilerek Halep valiliğine atanan 


ne'ye devâma başlamışdır. Altmış altı (1850) tarihinde Anadolu heyet-i teftişiyyesi kitâbetine ta'yin 
olunarak iki sene kadar kitâbet-i mezküreyi 1fâ ve hey'et-i teftişiyyenin lağvı üzerine yine Dersaâdet'e 
avdetle altmış dokuz (1852/53) tarihinde Takvimhane musahhihliğine nasb olunmuş ve yetmiş üç 
(1856/57) tarihinde rütbesi sâniye sınıf-ı mütemâyizine bi't-terfi” üç sene sonra yani 1277'de (1860/61) 
Tıbbiyye Meclisi azalığı ile Mekteb-i Tıbbiyye'nin inşâ-yı Türki muallimliğine intihâb ve ta'yin kılın- 
mışdır. Seksen bir (1864/65) tarihinde rütbe-i ülâ sınıf-ı sânisiyle ve Meclis-i Maarif azalığı ve Takvim- 
i Vekayi'in umür-ı tahririyyesi me'müriyyeti inzimâmıyla matbüât nezâretine ve on mâh sonra nezâ- 
ret-i mezkürenin lağv olunmasıyla iki mâh kadar tekaüd maaşıyla ma'zül kaldıkdan sonra sâniyen 
Meclis-i Maârif azalığına me'mür olmuş ve 1281 senesi evâhirinde (1865 başları)(*) vak'anüvislik 
me'müriyyeti dahi ilâveten uhdesine tevcih buyurulmuş ve seksen altı (1869/70) tarihinde rütbesi âlâ 
sınıf-ı evveline terfi edilmişdir. 

Hidmet-i mülkiyye ve kalemiyyede ber-vech-i bâlâ terfi'-i merâtib ve tevsT-i maişet eylemekde ise de 
tarik-i ilmiyyeye intisâb-ı kadimi bir türlü hâtırından çıkmaz ve yine ol tarik-i feyz-refike avdeti ârzü 
eder idi. Doksan üç (1876) tarihinde nâil-i emel olarak rütbe-i mülkiyyesi İstanbul pâye-i refi'ine tah- 
vil ve doksan dörtde (1877) Şürâ-yı Devlet azalığına ta'yin kılınarak doksan yedi Muharreminde (15 
Aralık 1879-13 Ocak 1880) silk-i sudür-ı ulemâya dâhil olmuşdur. Doksan dokuz Muharreminde (23 
Kasım-22 Aralık 1881)Rumeli kazaskerliği pâyesiyle kadri tebcil ve 1304 (1886/87) senesi âmedi-i di- 
vân-ı hümâyün muâvin-i evveli Müfid Beyle beraber emir-i Mekke-i Mükerreme ile Hicâz vâlisi ara- 
sında zuhür eden ihtilâfın esbâbını tahkike me'mür edilmişdir. 1305 (1887/88) senesi Rumeli kazas- 
kerliğini bi"1-fi1 zabt edip infisâlinde Şürâ-yı Devlet azalığına ircâ' buyurulmuşdur. Ve vefâtına kadar 
işbu me'müriyyetde kalmışdır vefâtı fi 5 Mart 323 (18 Mart 1907) ve 3 Safer 325(“*) tarihindedir. Sinni 
doksan üçü mütecâviz idi. 

Merhüm-ı müşârünileyh edebiyyât-ı arabiyye ve fârisiyyeye vâkıf, şi'r ü inşâda iktidârı müsellem, 
hoş-gü, hâtır-nüvâz, musahabeti latif, deryâ-dil bir pir-i rüşen-zamir idi. Evâhir-i ömründe Boğazi- 
çi'deki köşkünde ihtiyâr-ı inzivâ edip mütâlaaya ve tarih-i Devlet-i Osmaniyye'yi tahrire hasr-ı evkat 
eylemiş idi. 1241 senesinden seksen dört senesi evâhirine kadar mümted olan zamanın tarihini yaz- 
dıkdan başka İmâm Gazâl'nin Ta'limü'l-müteallim'ini “Tefhimü'i-muallim” unvânıyla Türkçeye ter- 
cüme etmiş ve lugat-ı Kamüs'u hurüf-ı hecâ sırasına koyarak bir eser-i kebir vücüda getirmişdir. Bir 
zamanlar eyâdi-i etfâlde mütedâvil olan Robenson tercümesi hâme-i tashihinden geçdiği gibi bir çok 
€ş'âr ve kasaidi ve hususi mekâtib ve muharrerâtı da vardır. Ara sıra İstanbul'a indikde Bâbıâli'ye uğ- 
rayarak azasından bulunduğu Şürâ-yı Devlet mâliye dâiresindeki rüfekasını ziyâret ve tatlı sözleri ve 
muâmelât-ı nüvâzişkârânesiyle genç arkadaşlarını taltif ve tatyib eylemeyi âdet edinmiş idi ki her 
defaki sohbeti huzzârda hoş hoş hâtıralar bırakmışdır. Hâfızası metin olup sinni doksanı mütecâviz, 
olduğu hâlde bile naki ü hikâye eylediği vekayi” ve fıkarâtda hakikatden ayrılmaz idi.” 

©) Bu tarih yanlıştır. Doğrusu 1866 başlarıdır. i 

(**) Vefat tarihini 2 Safer 1325 (17 Mart 1907) olarak gösteren kaynaklar'da vardır. 

2 Tarih-i Lütfi'nin ilk yedi cildi yazarının sağlığında yayımlanmıştır. VD. cilt halefi Abdurrahman Şeref 

tarafından, IX-XV. ciltler ise Münir Aktepe tarafından yayımlanmıştır. Tarih-i LüHI ciltlerinin kapsadı- 
ğı yıllar ve basım tarihleri şöyledir: 
) 1241-1243 (16/8/1825-13/7/1828), İstanbul 1290 (1873); ID) 1244-1245 (14/7/1828-21/6/1830), İs- 
tanbul 1292 (1875); IM) 1246-1247 (22/6/1830-30/5/1832), İstanbul, 1292 (1875); IV) 1248-1250 
(81/5/1832-28/4/1835), İstanbul, (1292) (1875); V) 1251-1254 (29/4/1835-16/3/1839), İstanbul, (1302) 
(1884/85); VD) 1255-1256 (17/3/1839-22/2/1841), İstanbul, 1302 (1884/85); VI) 1257-1260 
(23/2/1841-9/1/1845), İstanbul, 1306 (1888/89); VEM 1261-1265 (10/1/1845-16/11/1849), İstanbul, 
1328 (1910); DO) 1266-1277 (17/11/1849-8/7/1861), İstanbul, 1984; X) 1283-1284 (9/7/1861- 
15/5/1866), Ankara, 1988; XI) 1283-1284 (16/5/1866-23/4/1868), Ankara, 1989; XI) 1285-1287 
(24/4/1868-22/3/1871), Ankara, 1989; XII) 1288 (23/3/1871-10/3/1872), Ankara, 1990; XIV) 1289- 
1290 (11/3/1872-17/2/1874), Ankara, 1991; XV) 1291-6 Cemâziyelevvel 1293 (18/2/1874-30/5/1876), 
Ankara, 1993. 


Sunuş vİİ 


Cevdet Paşa'nın yerine vak'anüvis olmuş ve ölümüne kadar bu görevde kal- 
mıştır. 19. yüzyılın kuşkusuz en büyük Osmanlı tarihçisi Cevdet Paşa'nın ar- 
dından vak'anüvis olması Ahmed Lütfi Efendi'nin sonraları Cevdet Paşa ile kı- 
yaslanmasına yol açmış, verilen hükümler de daima onun aleyhinde olmuştur. 
Aslında Ahmed Lütfi Efendi'nin dönemi vak'anüvislik görevinin niteliği açı- 
sından daha öncekilerden farklı özellikler taşır. Eski vak'anüvislerin başlıca 
kaynakları seleflerinden intikal eden düzenli ya da düzensiz metinler ve notlar 
ile arşiv belgesi niteliğindeki ferman, hüküm, lâyiha, antlaşma metinleri gibi 
kayıtlar, bir de görüp işittikleridir. Vak'anüvisliğin seçkin bir devlet görevi sa- 
yıldığı dönemlerde istedikleri her arşiv belgesi vak'anüvislere sunulurdu. Ama 
Ahmed Lütfi Efendi bu imkâna çok daha az sahip olabilmiştir. Selefin halefe 
metin devretmesi bakımından da Ahmed Lütfi Efendi çok şanslı sayılmaz. 
Cevdet Paşa yazdığı dönem için Vâsıf, Enveri Sa'dullah, Âsım, Şânizâde Ata- 
ullah Efendi gibi vak'anüvislerin metinlerine sahipken Ahmed Lütfi Efendi'ye 
önceki vak'anüvislerden yalnız Sahhaflar Şeyhizâde Es'ad Efendi'nin Yeniçeri 
Ocağı'nın kaldırılması olayını anlatan Üss-i Zafer'i ile “müteferrik ve peraken- 
de evrakından” başka bir şey intikal etmemiştir. Cevdet Paşa ise vak'anüvisliği 
sırasında tuttuğu notları ve çeşitli belgeleri 1871-1882 arasında peyderpey Ah- 
med Lütfi Efendi'ye göndermiştir. Tezâkir3 adını taşıyan ve 1839-1873 arasını 
kapsayan bu notlarda dönemin içyüzüne ışık tutan birçok bilgi bulunduğu gi- . 
bi Cevdet Paşa'nın yakından tanıdığı Osmanlı ricali hakkındaki yorumları da 
yer alır. Ahmed Lütfi Efendi sonraları Tezâkir'i lâyıkıyla değerlendirmemekle 
de eleştirilmiştir. Bu eleştirilerde haklı bir taraf olduğu kuşkusuzdur. Ancak 
Cevdet Paşa'nın yazdıkları önceki vak'anüvislerinki gibi sıradan bir olaylar 
dizimi değildir. Hatta Cevdet Paşa bir yerde “bu tezkire-i âcizinin ekser-i mün- 
dericatı ise hâlen içinde bulunduğumuz bir asrın zâtiyyat ve ledünniyatı ol- 
mak hasebiyle bundan bir hayli müddet sonra dahi meydana çıkarılamaz” di- 
. yerek Ahmed Lütfi Efendi'yi uyarır ve bunları “mahremâne keşf-i râz edil- 
mek” üzere gönderdiğini belirtir? 

İlginç olan bir başka husus da Ahmed Lâtfi Efendi vak'anüvis iken Il. Ab- 
dülhamid'in 1892'de Cevdet Paşa'dan özel olarak Tanzimat devri vekayiini 
içeren bir tarih istemesidir. Cevdet Paşa bunun üzerine Tezâkir'den de yararla- 
narak Ma'ruzaf'ı kaleme almıştır.5 


3 Tezâkir Cavid Baysun tarafından dört cilt olarak yayımlanmıştır: 1-12, Ankara, 1953; 13-20, Ankara, 
1960; 21-39, Ankara, 1963; 40--Tetimme, Ankara, 1967. 

4 Tezâkir, 1-12, Ankara, 1953, s. 27. 

5 Ma'ruzat Yusuf Halaçoğlu tarafından yayımlanmıştır: İstanbul, 1980. 


viii Vak'anüvis Ahmed Lütfi Efendi Tarihi 

Ahmed Lütfi Efendi de vak'anüvisliğin giderek itibar yitirdiğinin ve bir ga- 
zete haberleri seçicisi, özetleyicisi durumuna düştüğünün farkındadır.9 Bu du- 
rumu en azından resmi belgeleri elde ederek, olayları yaşamış kişilerin bilgisi- 
ne başvurarak aşmak istemişse de başarılı olamadığını eserinin son cildinde 
acı biçimde itiraf eder.7 Aralıksız 41 sene bu makamda bulunmak vak'anüvisli- 
gin Ahmed Lütfi Efendi'nin deyişiyle “aranıp, sorulmayan” bir görev haline 
geldiğinin başka bir göstergesi de sayılabilir. Nitekim eserinin ilk dört cildinde 
görülen titizlik ve belli bir kaliteye ulaşma çabası sonraki ciltlerde belirgin bi- 
çimde azalır. Ama bütün bunların ötesinde Ahmed Lütfi Efendi'nin oluşturdu- 
ğu metin Osmanlı Devleti'nin resmi tarihidir ve onun seçimleri de bu açıdan 
bir anlam ifade eder. Tezâkir'i yayımlayan Cavid Baysun'un sözleriyle “Lütfi 
Tarihi de kendine göre bir kıymet taşımakta ve Tezâkir-i Cevdet'de bulunama- 
yan birtakım kayıtlara ancak orada tesadüf edilmektedir” 8 Son olarak şu söy- 
lenebilir ki Cevdet Paşa öncesi vak'anüvis tarihleri nasıl ihmal edilemez kay- 
naklar ise Ahmed Lütfi Efendi'nin Turih'i de dikkate alınmadan geçilmemesi 
gereken bir eserdir. Bugün Tarih-i Lütfi'nin eski harflerle basılmış ilk sekiz cil- 
dini yeni harflerle okurlara sunarken geç kalmış bir görevi yerine getirdiğimiz 
inancındayız.? 


Nuri Akbayar 
Dizi Editörü 


6 İbnülemin Mahmud Kemal İnal 1898'de Ahmed Lütfi Efendi'yi yalısında ziyaret ettiğinde onun Hı- 
-kayıku'l-Vekayi (5 Ağustos 1870-7 Aralık 1873 arasında 1040 sayı çıkmıştır) gazetesi koleksiyonunu in- 
celemekte olduğunu yazar. Age. s. 899. 

7 “Şu fıkrayı âtide mütâlâa edenler sebebini bilmeyerek, Fakir'e azv-i kusür edeceklerine şübhe yoktur. 
Böyle seri bünü yok sözlerle gâyet mühim bir mes'eleyi geçivermiş derler ve hakları da vardır. Çünki 
vak'a-nüvislik hizmetinin vazifesi Devlet-i Aliyye'nin vuku'ât ve ahvâl-i câriyye-i zamaniyyesinin 
alâ vuku'ihâ zabt ve tesciliyle ahlâfa mir'at-ı ibret bırakmakdır. Bu vazifenin icrâsı için vak'a-nüvisin 
devletce mu'temed olarak kendisine ebvâb-ı devâir-i resmiyyenin küşâde bulunması lâzımdır. Sâde 
Hazine-i Evrak'a ve gazetelere müraca'atle iş bitmez; mesâil-i mühimmenin süver-i hakikiyyesi ku- 
lâb-ı erbâb-ı devletde mesturdur. Bu süretlerin me'âni-yi ledüniyyeleri hazine-i mezküreye bırakılan 
evrakda gayr-i mestürdur. Elhâsıl söyleyen bilmez, bilen söylemez, kime gidersin, kimden ma'lümât 
alırsın. Bulunduğum rütbe sadâret-i ilmiyye ki, vezâret rütbesine mu'âdildir, zât-ı me'müriyyetim ise 
hüsn-i kabüle ve #timâda şâyân menâsıb-ı resmiyye ve mühimmeden olduğu hâlde ayda yılda bir ke- 
recik olsun isbât-ı vücüd ile berâber nakdine-i havâdis deryüzeliği ile arz-ı keşkül-niyâz ma'rizinde 
evliyâ-yı umürun mevâkı'-i resmiyyelerine azimetim vuku'unda, doğrudan doğruya hüsn-i kabüle 
mazhar olamıyarak, kâh Âmedci Efendi ve kâh Terceman var gibi sözlerle savuşturulan ve hiç aranıp 
sorulmıyan Vak'a-nüvis'in işte elinden bu kadar gelebilir.” Vak'anüvis 

Ahmed Lâffi Efendi Tarihi, XV, Ankara, 1993, 5. 19. 

. 8 Tezâkir, 1-12, Ankara, 1953, 5. XIV. 

9 1939'da toplanan Birinci Türk Neşriyat Kongresi'nde yeni harflerle yayımlanması gerekli görülen 
eserler arasında Tarih-i Lütfi de vardı. Bakınız: Birinci Türk Neşriyat Kongresi, (İstanbul), 1939, 5. 300. 


İçindekiler 


Şunuş 

Efâhim ü vükelâ-yı be-nâm-ı saltanat-ı seniyyeden mecâlis-i âliyeye me'mür 
devletlü Sâmi Paşa hazretlerinin takriz-i belâgat-ta'vizleridir. 1 e Ma'zeret-i 

. müverrih 3 e Mukaddime 3 e Beyân-ı esâmi ve âsâr-ı me'mürin-i zabt-ı 
vekayi” 4 * Sebeb-i bed”-i tarih ez-sâli çihil u yek 6 e İstitrâd ez-berâ-yı 
yeniçeriyân ve Yunaniyân 6 e İstitrâd 9 e İhtâr 15 e Yunan meselesine dâir 
mevâddır 15 e Süret-i varaka 16 e Mütâlaat-ı uhrâ 17 e Beyân-ı ba'2-1 
teşebbüsât 22 e Azimet-i donanma-yı hümâyün be-cânib-i İskenderiye 23 e 
Vürüd-ı sefâyin-i eşkıyâ be-liman-ı İskenderiye 23 e Vuku”-ı ba'2-ı tedâbir 
der-teshir-i Mesleng 25 e Tertib ve irsâl-i esbân be-cânib-i Muharrem Bey 26 e 
İtâ-yı takrir-i resmi be-Sefaret-i İngiltere 26 e Giriftâri-i Kal'a-i Granbusa 
der-Girid 27 e Ba'z-ı vuku'ât-ı Girid 27 e Ba'z-ı vuku'ât-ı Beyrut 28 e 
Muhârebe der-nezd-i Ağrıboz 29 e Ba”2-ı telefât-ı donanma 29 e İ'ane-kerden-i 
İngiltere be-eşkıyâ-yı Yunan 29 e Tenbih-i tedâbir-i ihtiyâtiyye 29 e Ahz-ı 
cezire-i Andilikoz ve ada-i diğer 30 e Vürüd-ı haber ez-cânib-i Hüsni Bey 30 e 
Feth-i Kal'a-i Mesleng 31 e Beyân-ı mesmu'ât der-miyâne-i Husrev Paşa ve 
Mehmed Ali Paşa 32 e Vürüd-ı donanma-yı hümâyün be-memerr-i Bahr-ı 
Sefid 33 e Muhârebe der-nezd-i İstefa 35 e Me'müriyyet-i İbrahim Paşa be- 
ma'iyyet-i Ordu-yı Mora 36 e Vürüd-ı haber ez-Gâlib Paşa 36 e Mecrüh- 
şüden-i serasker 37 e Harb-i bahri der-civâr-ı Midilli 37 e Mütâlaa 38 e 

İhtâr ez-cânib-i serdâr 38 e İstitrâd 38 e Avdet-i donanma-yı hümâyün 39 e 
İstitrâd 39 e İnşâ”-i ba'z-ı süfün 40 e Telef- şüden-i korvet 40 e Vuku'-ı teklifât 
ez-Sefâret-i İngiltere ve Rusya 40 e Vuku'-ı muhârebe-i azime der-nezd-i 

Atina 42 e Vürüd-ı haber-i diğer 43 e Lâhika 43 e Men'-i zabt-ı muhallefât 43 e 
Hâtıra 44 e Vürüd-ı haber-i muzafferiyyet der-nezd-i Atina 44 e Haber-i 
teshir-i Kal'a-i Hulumiç 46 e Haber-i feth-i Atina 46 e Havâdis-i Sakız 47 e 
Arz-ı mutavaat-ı ahâli-i Kesendire 47 e İstibdâl-i mahbüsin 47 e Vürüd-ı 
havâdis ez-taraf-ı Kiga Bey 48e Mütâlaa-i müverrih 48 e İhâle-ı mesâlih-i 
Bahr-ı Sefid be-uhde-i Mehmed Ali Paşa ve azl-i Kapudan Husrev Paşa 49 e 
Havâdis-i istikrâz-ı Mısır 50 e Mükâleme 50 e Ba'z-ı havadis-i Sırbistan 53 e 
Giriftâri-i sefine-i zahire 53 e Vusül-i donanma be-Navarin 54 e Vuku'-1 
İstimân-ı reâyâ 54 e İlân-ı hâl-i hâzır ve ihtâr-ı tedârik-i zahâir ve asâkir 54 e 
Telef-şüden-i ba'z-ı sefâin 54 e Ba'z-ı vuku'ât-ı Sakız 55 e Ta'mir-i Kal'a-i 
Sakız 56 e Mükâleme bâ-Sefir-i Fransa 56 e Hulâsa-ı mükâleme bâ-Sefir-i 
İngiltere 59 e Beyân-ı sened-i mümzâ der-Rusya 59 e Vak'a-i Navarin 62 e : 
İstitrâd 64 e Navarin limanında telef olan gemiler 65 * Tahkik der-hakk-ı 
hâdise-i Navarin 66 e Navarin havâdisindendir 71 e Azimet-i süferâ ez- 
Dersa'âdet 73 e Muhârebe-i Bülbülce 76 e Ba'z-ı ifâdât der-lüzüm-i zahâir 76 e 
Vürüd-ı me'mür-ı İngiltere bâ-İskenderiye 77 e Hedm-i kal'a-i Trabliçe 77 e 
Vürüd-ı havâdis ez-taraf-ı Kiga Bey 78 e İrsâl-i rehâbin be-cânib-i Mora 78 * 
Ba'z-ı havâdis-i Girid 79 e Taleb-i /âde-i etfâl 79 e Ba'z-ı mücâvebât der-hakk-ı 
avdet-i süferâ 80 e Ta'yin-i mihmândâr berâ-yı süferâ 80 e Zuhür-ı dosti-i 
diğer ez-cânib-i Avusturya 81 e Tahkik-i âhir 82 e Beyân-ı fütüri-i Reşid 
Mehmed Paşa 82 e Mevâdd-ı mütenevvia der-sâl-i 1241 83 e Vilâdet-i Hadice 
Sultan 83 » İnşâ-i havuz der-Tersâne 83 e Ba'z-ı tenbihât-ı seniyye 83 e 
Te'kid-i nizâm-ı men'-i imrâr-ı irkak-ı zükür be-süy-i Kahire 83 e İstitrâd 83 e 
Tevcih-i vezâret be-uhde-i Osman Paşa 84 e Me'müriyyet-i Nuri Efendi 
be-cânib-i Kıbrıs 84 e Tevcih-i rütbe-i vezâret be-uhde-i Pilaslı İsmail Paşa 84 e 
Merr-i ta'addi-i ba'z-ı erâzil 84 e Azl ü nasb-ı vâli-i Şam 84 e Me'müriyyet-i 
Ahmed Efendi be-cânib-i Şam 85 e Me'müriyyet-i Zühdi Bey be-cânib-i 
Manastır 85 e Me'müriyyet-i Nedim Bey be-cânib-i Berkofça 85 e Havâdis-i 
Bağdad 86 e Tenbih-i devâm-ı me'mürin 86 e Vürüd-ı sefir-i İngiltere 86 e 
Tevcih-i rüteb 86 e İhsân-ı atiyye be-Nâmık Paşa 87 e Hitâm-ı binâ-i kal'a-i 
Yergöğü 87 e Vilâdet-i Âdile Sultan 87 e Ta'yin-ı murahhasân be-cânib-i 
Akkerman 87 e Ba'z-ı tevcihât-ı vüzerâ 88 e Garibe 89 e Tevcihât der-sâl-i 
sene 41 89 e İbka olunan zevât 90 * Havâdis-i Çerâkise 92 e Beyân-ı sebeb-i 
tahrir-i neferât-ı Eşkinciyân 92 e Beyân-ı müzâkere-i tedârik-i masârif-i 


İçindekiler xİ 
Eşkinciyân 96 e Tevcih-i nezâret-i Eşkinci 97 e Vuku'-ı tesâdüf-i garib 98 e 
Beyân-ı vuku'-ı hâl 98 e Zuhür-ı Vak'a-i Hayriyye 100 e Mevâdd-ı mülahhasa 
ez-Üss-i Zafer 100 e Tevcihât 105 e Katl-i Cebecibaşı 105 e İhsân-ı ba'z-ı rüteb 
105 e Nasb-ı Livâ-i Şerif der-pişgâh-ı Bâbüssaâde 106 e Teşrif-i padişâhi 
be-kubbe-i hümâyün 106 e İstitrâd 106 e Azl-i Bostancıbaşı 107 e Nufüs-ı 
maktüle 107 e Nefy-i Sâdık Efendi ve Lebib Efendi 108 e Tard-ı eşhâs-ı 
mefsedet-ihtisâs ez-Dârü's-saltana 108 e Tevzi'-i atâyâ 108 e Teşrif-i pâdişâhi 
be-Dârü'd-darb 109 e Ta'yin-ı Bâb-ı Fetvâ ve Seraskeri 109 e Teşrif-i pâdişâhi 
be-Bâb-ı Seraskeri 109 e Beyân-ı izâle-i Bektaşiyân 110 e İstitrâd-ı muharrir 110 
e Tafsil-i icraat-ı vâk'a 111 e Mu'âyede-i id-i adhâ 112 e Tebdil-i ulüfe 
be-eshâm 112 e İhsân-ı hümâyün be-erkân-ı devlet Ref -i sipâh ve silâhdâr ve 
sâire 112 e İstitrâd-ı müverrih 113 e Sâir sunüf-ı me'mürin-i muvazzafa 114 e 
Vürüd-ı ecvibe-i fermân-ı âli 115 e İfâ-yı tebrik ez-cânib-i süferâ 116 e Ba'2-ı 
ruku'ât-ı şettâ 116 e İk'âd-ı topciyân be-kılâ'-ı Boğaz-ı Bahr-i Siyâh 116 e 
Mesmü'-şüden-i ba'z-ı emârât-ı şeka' 117 e Yeniçeri kışlalarının tahavvülü 118 
*e Tavazzuha-i müverrih 119 e İcrâ-yı ba'z-ı tedâbir der-muhâfaza-i İstanbul 
120 e Tenbih-i umümi berâ-yı zâbıta-i memâlik 121 e Vuku'-ı harik-i kebir-i 
Hocapaşa 122 e İdâm-ı mütesellim-i İçil 123 e Kırk iki senesine tesâdüf eden 
Vak'a-i Hayriyye'ye dâir mevâddır 123 e Nefy-i Bektaşiyân 123 e Beyân-ı ba'z- 
ı ma'lümat 124 e Vürüd-ı hatt-ı diğer der-hakk-ı Bektaşiyân 125 e Mütâlaa 125 
e Vürüd-ı haber ez-cânib-i Erzurum 126 e Tertib-i cezâ-yı müfsidân 126 * 
Lâhika 126 e Vuku'ât-ı Sivas 127 e Sâniha 128 e Vukü-ı şikâyet-i bidâd ez-nâib- 
i Tokad 128 e Katl-i Bektaşi Es'ad Baba 130 e Vazife-i müverrih 131 e Madde-i 
uhrâ 132 e Katl ü i'dâm-ı ba'z-ı ahâli-i Ayıntab ve sâire 132 e Hâtıra 132 e Vu- 
ku'-ı ihtilâl der-Saraybosna 133 e Vuku”-ı ihtilâl cüz'i der-Üsküb 136 e 
Havadis-i Kayseriyye 136 e Mevâdd-ı ilmiyye der-sâl-i 1241136 e Tebeddül-i 
Meşihat-i İslâmiyye 136 e Mütâlaa 137 e Tebeddül-i sadâret-i Anadolu 137 e 
Tebeddül-i sadâret-i Rumeli 137 e Kazâ-i Haremeyn-i Muhteremeyn 138 e 
Tevcihat-ı pâyehâ 138 e Vefeyât 138 e Tercüme 138 e Vefât-ı Nakibü'l-eşrâf 
Sıddik Efendi 139 e Vefât-ı Hattat Mustafa Râkım Efendi 139 e Vefât-ı 
Müneccimbaşı Râkım Efendi 139 e Sene-i mezkürede tertibât ü nizâmât-ı 
askeriyyeye müteallik mevâddır 139 e Kemmiyyet-i ta'yinât 141 e Tertib-i 
nizâm-ı solak 141 e Zamm-ı maaş-ı eimme-i asâkir 142 e Sâniha 142 e Tertib-i 
süvâri 143 e Taleb-i muallimin-i askeriyye ez-cânib-i Mısır 143 e Tertib-i süvâri 

der-Dersa'âdet 143 e Hülâsa-i Lâyıha-ı Kiyeni ez-ahâli-i Fransa takdim-gerde-i 
büdi 144e Zamime 144 e Ba'z-ı tedâbir ez-berâ-yı mesârif-i askeriyye 145 e 
Men”-i teksir-i asker 146 e Mütâlaa 146 e İlga-yı usül-ı bostaniyân-ı hassa 146 e 
Terbiye-i etfâl-i asâkir 147 e İlâve 147 e Tenbih-i âli berâ-yı ârâmiş-i ahâli 148 e 
Mütâlaa 149 e İrsâl-i muallim-i top be-cânib-i Bağdad 149 e Tavtia 149 e 
Tevcihât ve mevâdd-ı şettâ 150 » İhdâs-ı Nezâret-i Evkaf ve sâire 150 » 

Lâhika 150 e Tab'-ı Üss-i Zafer 151 e Tenkih-i vülât-ı ızâm 151 e Azl ü nasb-ı 
mutasarrıf ve muhâfız-ı Tırhala ve Varna 152 e İlhâk-ı Atina be-Ömer Paşa ve 
tevcih-i mirimirâni be-nâzır-ı Üsküb 152 e Ba'z-ı vukuât-ı Adana 152 e Tahsis-i 
maaş be-Derviş Paşa 152 e Azlü nasb-ı muhâfız-ı Kandiye 152 e Lâhika 153 e 
Tevcih-i rütbe-i mirimirâni be-uhde-i mahdüm-ı Mahmüd Paşa 153 e 
Tebeddül-i muhâfız-ı Rusçuk ve mutasarrıf-ı Dukakin 153 e Azl ü nasb-ı ba'z-ı 
vülât 153 e Lâhika 154 «e Akkerman Mu'âhedeleri 155 e Vürüd-ı haber-i 
itmâm-ı Mu'âhede-i Akkerman 155 e İstitrâd 155 e Rusyalıya tâ olunan 
Akkerman Ahidnâmesidir 156 e Mu'âhede-i münferideyi hâvi Rusyalıya verilen 
diğer tasdiknâme süretidir 153 e Kıraat-ı Mevlid-i Şerif 164 e Vürüd- sefir-i 
Buhara 164 e İrsâl-i fermân-ı voyvoda Kiga 165 e Vürüd-ı sefir-i Rusya 165 « 
Mülâkat-ı sefir-i Rusya be-Reis Efendi 166v Akd-i mu'âhede be-sefir-i 

İsveç 166 e Nizâm-ı etbâ” 166 e Şürü'-ı binâ-ı Bâbıâli 167 e Tab'-ı risâle-i İshak 
Efendi 167 e Ref'-i vezâret-i Selim Sırri Paşa 167 e İ'dâm-ı Dimitraki Kocabaşı-i 
İvraca 167 e Kereste nezâreti ihdâsı 167 e Vürüd-ı rü'us-ı ba'2-1 eşkıyâ 168 e 
Afv u ıtlak-ı ba'z-ı ahâli-i Drama 168 e Mütâlaa 168 e Ba'z-ı havâdis-i 

Kudüs 168 e İhsân-ı maaş be-Ebübekir Paşa 169 e İlân-ı adâlet 169 e 

Vürüd-ı ser-i maktu'-ı Memioğlu 170 e Ba'z-ı nizâmât-ı hasene der-hakk-ı 
kabâil-i Çerâkise 170 e Men'i mürür-ı serseriyân 171 e Ba'z-ı vuku'ât-ı 
Diyarbekir 172 e Havâdis-i Musul 172 e Ta'yin-i nâzır ve vekil be-tâife-i 

Lâtin 172 e Nefy-i şeyh-i dergâh-ı Hacı Bektaş-ı Veli kuddise sırruhu 173 e 
Tebdil-i Patrik-i Rum 173 e Tebeddül-i makam-ı seraskeri 173 e Tevcihat-ı 
mu'tâde 174 e Me'müriyyet-i Keşşâf Efendi 175 e Nişancılık nasbı 175 e 

Hüsn-i tedbir-i pâdişâh-ı hikmet-semir 176 e İrsâl-i ba'z-ı evâmirnâme 176 * 
Nizâm-ı meygedeciyân 176 e Ruhsat-ı nakşgeri 176 e Tesmiye-i sancak 177 e 
İrsal-i haber be-Kiga Bey 177 » İhdâs-ı rüsüm-ı ihtisâb ve sâire 177 » Tevcih-i 
tercümâni-i Haremeyn 178 e İsyân-ı mutasarrıf-ı Muş Selim Paşa 178 e 

Ta'cil-i celb-i zahâir be-Dârü's-saltana 179 e İİdâm-ı Selcu Binbaşı 179 e 

Vaz'-ı damga-yı sabun 179 e Zuhür-ı ihtilâl der-kasaba-i Uşak 179 e Tebeddül-i 
nezâret-i zahire 180 e Tahvil-i makam-ı ba'z-ı vüzerâ 180 e Celb-i terekât-ı 
emvâl 180 e Ref-i vezâret-i İsmail Paşa 180 e Azl ü nasb-ı vâli-i Haleb 181 e» 
Ref--i vezâret-i Mahmüd Paşa 181 e Azl ü nasb-ı vâli-i Maraş 181 e İrsâl-ı 
evâmir berâ-yı zimemât-ı Şabcı 181 e Vefât-ı Seyyid Ali Paşa 182 e Vefât-ı 
Seydâ Efendi 182 e Mevâdd-ı ilmiyye 182 e Tebdil-i müfettiş-i evkaf 183 e 
Vefeyât 183 e Vefât-ı Süedâ Bey 183 e Vefât-ı Şânizâde 184 e Bin iki yüz kırk üç 
senesi vekayi'idir 184 e Tard ü ilga-yı çavuşân-ı kalyonciyân 184 e İstitrâd 185 
» Nizâm-ı tulumba 185 e İ'dâm-ı Keşoğlu Mehmed 185 e Itlak-ı 
Melekpaşazâde Abdülkadir Bey ve Cağalazâde Tâhir Bey 186 e Mevâdd-ı 
askeriyye 186 e Nizâm-ı Tophâne 186 e İlbas-ı galavre 187 e Tab'-ı kitâb-ı 
ta'lim 187 e Men'i tersim-i nişan-ı askeri 187 e Tebdil-i usül-i ta'limiyye-i 
askeriyye 187 e Taklid-i nişan-ı murassa' 188 İksâ-yı fes be-asâkir 188 e 
Ta'yin-i aded-i nüfüs-ı tabur 189 e Nizâm-ı Nezâret-i Tophâne 189 e Ta'yin-i 
vâiz 189 e İcâd-ı elbise-i sayfiyye 189 e İhdâs-ı debbağhâne 190 e İhdâs-ı 
iplikhâne 190 e Tanzim-i elbise-i muzikaciyân 190 e Nizâm-ı ebnâ-yı 
sipâhiyân 190 * Arnavudluk'a müteallik ba'zı mevâd 191 e Esnâ-i sâlde vuku' 
bulan tevcihat 193 e Azl-i vâli-i Haleb ve tevcihât-ı sâire 194 e Tevcih-i 
mirimirâni be-Es'ad Paşa 194 e Azl ü nasb-ı vâli-i Kars 194 e Azl ü tekaüd-i 
vâli-i Karaman 195 e Itlak-ı Kurd Ahmed Paşa 195 e Tebeddül-i kethüdâyi ve 
nezâret-i Mehterhâne 195 e Azl-i çavuşbaşı 196 e Me'müriyyet-i İzzet Molla 
be-tenkih-i defâtir 196 * Tevcih-i pâye be-Osman Bey 197 e İrsâl-i teşrifât 
be-vâli-i Bosna 197 e Mevâdd-ı şettâ 198 e Hitâm-ı binâ-i Bâbıâli 198 e 

Men”-i irsâl-i hademe 198 e Vürüd-ı fırkateyn ez-Sinob 199 e İstid'a-i mi'mâr 
ez-Mısır 199 e İnşâ-yı Saray-ı Edirne 199 e Ta'mir-i Saray-ı Dâvudpaşa 199 e 
Tathir-i dere-i Kasaba-i Eyüb 200 e İhdâs-ı berber gediği 200 e Vürüd-i peyâm 
ez-cânib-i Bağdad 200 e İhdâs-ı resm-i dellâlt 201 e Zuhür-ı zeheb-i 

medfün 201 © Nefy-i Sarraf Tınkıroğlu Agob ve Oseb 201 e İbtidâ-i ahz-ı vapur 
berâ-yı Tersâne 204 e Vürüd-ı sefir-i Danimarka 205 e Tenzil-i fi-ilahm-ı 
ganem 205 e Şürü'-ı inşâ-i ebniye-i cesime 205 * Tenbih-i istiğfar 205 e 
Nizâm-ı defâtir-i nüfüs-ı Dersa'âdet 205 e Ba'z-ı ahvâl-ı Hicâz 206 e Tebdil-i 
sikke-i hümâyün 207 e Nizâm-ı tarik-i kuzât 208 e Me'müriyyet-i Tabib İstefan 
be-Tıbhâne 208 »e Hedm-i ba'z-ı divârhâ 209 e Hedmr-i kule 209 e Nefy-i Rifat 
Efendi 209 e Sânihâ 210 e Nefy-i muhibbân-ı Tarikat-ı Hâlidiyye 210 e 

Ref-i vezâret-i Ebülubüd Paşa 211 e İdâm-ı Mirimirân Selim Paşa 212 e Men'-i 
darb-ı Hayriyye 213 e Kıllet-i erzâk ve sâire 214 e Zuhür-ı muhârebe-i Rusya 
214 e Mürür-ı asker-i Rusya ez-Tuna 218 e Me'muriyyet-i Vecihi Ağa 
be-kaim-makam-ı Edirne 218 e Zuhür-ı sefâin-i Rusya 219 e Te'kid-i istiklâl-i 
seraskeri 219 e Vürüd-ı haber ez-cânib-i Maçin 220 e Azl-i muhâfiz-ı İbrail ve 
husüsât-ı sâire 220 e İstilâ-i İbrail 221 e Tenbih-i hüsn-i muâmele der-hakk-ı 
üserâ 222 e Azimet-i Kapudan-ı Deryâ İzzet Mehmed Paşa be-süy-i Varna 223 
* Nefy-i Aşkar Ağa 223 e Muzafferiyyet-i Kozluca 224 e İstilâ-i Kal'a-i 
Hırsova 224 e Mevâdd-ı İlmiyye 224 e Tebeddül-i meşihat-ı İslâmiyye 224 e 
Medd-i bi-müddet-i kadı-i Kudüs 225 e Vefeyât 226 e Derün-ı Kitâbda Hikâye 
Olunan Süretlerdir 227 e Süret-i ta'limat-ı Muharrem Bey 227 e Mehmed Ali 
Paşazâde İbrahim Paşa Mora'da iken Husrev Paşa'ya yazdığı tezkire 

süretidir 228 e Mora'da iken Kapudan Husrev Paşa'nın Mısırlı İbrahim 
Paşa'dan şikâyeti hâvi Bâbıâli'ye gönderdiği kaime-i mufassala süretidir 230 e 
Dersa'âdet'te mukim Rusya Maslahatgüzârı Mihaki tarafından bin sekiz yüz 
yirmi yedi sene-i İseviyyesi şehr-i Kânünısâni'nin yirmi dördü tarihiyle ter- 
cümüânı Frengini'ye verilen ta'lim-güne kâğıd tercümesidir 232 e Mesele-i 
Yunaniyye'ye dâir Fi 5 Ca. sene 43 (24 kasım 1827) tarihinde Bâbıâli'de Reis 
Efendi dâiresinde düvel-i selâse süferâsı beyninde mükâleme süretidir 235 e 
Zahire maddesine dâir İbrahim Paşa'nın Necib Efendi'ye gönderdiği mektub 
süretidir 247 e Mora ve Akdeniz'de kâin mahâlde bulunan tâife-i hıristiyana 
Patrikhâne tarafından gönderilen nasihatnâme süretidir 248 e Taraf-ı devlet- 
den da'vetnâme irsâliyle Deraliyye'ye avdetlerinde İngiltere ve Fransa sefirler- 
ine verilmek üzere kaleme alınan takrir-i resmi süretidir 249 e Eşkinci Lâyihası 
süretidir 254 e Akib-i vak'ada neşrolunan emr-i âli süreti 258 e Eflâk 
Voyvodası Ligori Kiga voyvoda-i hatmet avakıbuhu bi'-hayra hüküm 262 e 
İsveç elçisiyle mübâdele olunan sened-i resmi süretidir 274 e Ermeni 
Patrikinin takriri 276 e Ermeni Patrikine hitâben ısdâr olunan ferman-i âli 
süretidir 278 e İspanya ve Sicilyateyn ve Danimarkalı ile Karadeniz ticaretine 
dâir mübâdele olunan sened-i resmi 279 e Lâyıha-i İzzet Molla 281 e Süret-i 
Reddiyye-i Âkif Paşa ez-berâ-yı Lâyiha-i İzzet Molla 289 e 

Süret-i Beyânnâme 294 


Açıklama: Sayfalarda siyah köşeli parantez içinde gösterilen rakamlar eserin eski harfli 
basımındaki sayfaların bitimine işaret eder. 


VAK'ANÜVİS 
AHMED LÜTFİ EFENDİ TARİHİ 


Efâhim ü vükelâ-yı be-nâm-ı saltanat-ı seniyyeden mecâlis-i âliyeye 
me'mür devletlâ Sâmi Paşa hazretlerinin takriz-i belâgat-ta'vizleridir. 


“Her hüşyâr-ı hakayık-şiâr nezdinde bedihi ve bedidârdır ki enhâr-ı müste- 
mirretü'İ-cereyân-ı havâdis emvâc-ı pey-â-pey-res-i bahr-ı şu'ündur ve heye- 
cân-ı gerdiş-i gerdün ile feverân eden reşehât-ı bevâis hem-nümâyiş-i reng-â- 
reng-i bukalemündur. Anınçün her asr u zamânda rü-nümün olan evzâ'-ı çerh-i 
vârün asr-ı âhir evzâ'ına nisbetle diğergündur. Pes ahvâl-i nâ-pâydâr-ı âlem 
mâdâmki bu revşle tagyir-pezir-i dem-â-demdir vekayi'-i ezmine-i mâziyye 
münakkah-kerde-i efkâr-ı sâfiyye olmadıkça leff ü neşr-i ahbâr u âsâr müşev- 
veş ve nâ-sâzkâr olacağı müsellemdir. Bu hâlde hengâme-i kevn ü fesâd-ı cihân 
yeke-süvâr-ı meydân-ı irfân olan ehl-i beyân ma'rifetiyle hâme-güzâr-ı tibyân 
olmak gerekdir ki mezâlik (men yüsma yühalli) girdâbından rü-gerdân olup 
şehrâh-ı savâb-ı mesmü'ata revân ola. Bu temhid-i sedidden garaz cereyânı 
hengâmunı idrâk etmiş ve sadamât-ı inkılâbiyle zedelenmiş bulunduğum ba'zı 
hâdisâtın şu nüsha-i cemilede mazbüt-ı kilk-i iş'âr olduğu nazar-güzâr-ı id-i bi- 
mikdâr olup mütâlaa kılınmış ve hayâlhâne-i âcizânemde nukuş-yâfte-i istikrâr 
olan suverı sıhhata mutâbık bulunmuş olmağla muharririn letâfet-i tabiatı ve 
mâyedâr olduğu feyz-i maarif ü hüner berekâtiyle zemir-i tefahhus ve istiş'âr- 
da sâbit olan şecere-i ikdâm ü himmeti intâc-ı hayr-i semer ve neşr-i halâvet-i 
esahh-ı haberle varak-gerdân-ı sahâif-i rüzgâr olan hakayık-cüyân-ı esrâr-ı kâ- 
inâtı behrever etdiği şâyân-ı sad-hezâr âferin ve şâyeste-i lütf u iltifât-berindir. 


Âferin tab'ına ey Lütfi-i pâkize-edâ 
Fenn-i tarihe muvâfık hüner etdin icrâ 


Gösterib kaide-i zabt-ı vuku'âtı tamâm 
Bülegâ vü urefâ mesleğin etdin ihyâ 


Lütfı tab'ına delil olsa sezâdır bu eser 
Âferin tab'ına ey Lütfi-i pükize-edâ 


Ma'zeret-i müverrih 


İlm-i tarih bâdi-i nazarda zabt-ı vekayi'den ibâret ise de kendisini nazargâh-ı 
eshâb-ı irfâna arz edebilecek bir mazbata ve mecelleye koymak pek de âsân ol- 

mayıp vuku'ât ve hâdisât içün leyse'I-haber ke'l-ıyân medlülünce yâ bizzât 
müşâhede-i ahvâle ve yâhüd şâyân-ı vüsük ü itimâd evrâk u akvâle muzaffe- 
riyyete muhtâc ise de ne çâre ki kırk bir senesinden (1825/26) sonra yalnız 
Vak'a-i Hayriyye'ye dâir Üss-i Zafer'den başka ne müdevven tarih kaleme alın- 
mış ve ne de vuku'ât-ı câriyye ve mâziyye zabt olunmuş olarak hazine-i evrâk 
ile divân-ı hümâyün ve mektübi-i hazret-i sadâret-penâhi kalemleri evrâk ve 
defâtir-i atikasından başka işbu mecelle içün me'haz ve merci” olmadığı cihetle 
hayli vakitden beri oralara müracaatdan ve ba'zı zevât-ı mevsükatü'l-kelim- 
den istihsâl edilebilen ma'lümât-ı müteferrika ve mesmü'adan hezâr tekellüfle 
cem” ü tertib olunarak üç senelik vuku'âtı şâmil bir cild meydâna konulabil- 
mişdir. Bu müşkilât ile berâber ibârât-ı evrâk ise icraat-ı âdiyyeyi ve meselele- 
rin sathiyyâtını beyândan ibâret olmasıyla esbâb-ı mücibe ve ahkâmr-ı ledün- 
niyyeye dâir bir güne işâret ve delâlete zaferyâb olamadığımdan ve eski vakit- 
lerde evrâk var da üzerine tarih vaz'ı âdet olmadığından taklib ve derdest edi- 
len evrâkdan senesi senesine düzgünce bir mesele istihrâcı içün epeyce vakitler 
zâyi edilmişdir. Binâenaleyh bir tarihde görülmeyen hatiatın bu mecmü'ada 
bulunmasının en çoğu ademr-i iktidâr ve bizâ'atım eseri olarak birazı dahi es- 
bâb-ı müshilenin adem-i teyessüründen neş'et etmişdir. Hâl böyle iken böyle 
bir eser-i nâçizi mahzar-ı erbâb-ı redd ü kabüle arz münâfi-i edeb ise de bun- 
dan maksad-ı asli nekais ve hatiatı nazar-ı avf ile manzür ve Zir-i perde-i hatâ- 
püşide mestür tutularak hüner-verân-ı keremkârânın tashih-i adimü't-takbihle- 
ri ile zinetsâz olabilmesi ümüdi bâ'is-i tesliyyet olmuşdur. (1) 

Her emr-i müşkilü'l-husüle bâ'is-i hâtime-i hüsn-i vusül olan fâtiha-i kitâb-ı 
“ celil (Bismillâhirrahmanirrahim) ile sernâme-hân-ı ibtidâ ve sebeb-i te'lif-i 
nesh-i kevn ü mekân aleyhi salâvâtullahü'-melikü'İ-mennân efendimiz hazret- 
lerine arz-ı evrâk-ı rıkkıyyet-iştikak-ı tasliye ve vâzı'-ı üss-i zafer-i şevket-i islâ- 
miyye olan âl u ashâb-ı kirâm hazerâtına takdime-i tarziye-i raziyyeye dest-güşâ- 
yı kemâl-i ibtihâl ü #tinâ ve zıll-i zalil-i hüdâ-yı mennân pâdişâh-ı Âl-i Osman 
şehriyâr-ı ma'delet-unvân şevketlü kudretlü kerâmetlü merhametlü veliyy-i 
ni'met-i bi-imtinân es-sultân ibnü's-sultân es-sultân Abdülaziz Hân efendimiz 
hazretlerinin du'â-yı ömr ü devlet ü ikbâl ü saltanat-ı hümâyün-ı mülükâneleri 
ma'rüz-ı icâbet gâh-ı cenâb-ı rabb-i mücib oldukdan sonra (Li-muharririhi): 


Ya ilâhi kalemimden dökülen noktaları 
Hâl-i vech-i hüsn-i vak'a-i tahkik eyle 
Hatt-ı butlâna sezâ eyleme yazdıklarını 
Hâme-i Lütfi'yi şâyeste-i tevfik eyle 


münâcâtı ile bu çerâg-ı mahsus-ı mekârim-mansüs-ı hazret-i pâdişâhi Ahmed 
Lütfi-i abid besmele-nüvis-i evrâk-ı tesvid olur ki fenr-i celil-i (21 tarihe müteal- 
lik yazılan kitabların mukaddemât-ı mücmele ve mufassalası fenn-i tarihin lü- 
züm-i ıttıla” ve cem'iyyet-i beşeriyyeye âid fevâidinden bahisle illet-i gaiyyesini 
beyândan ibâretdir. Bu emr-i müstahzarı ariz ü amik huzür-ı erbâb-ı tedkik ü 
tahkike arz u tesvik mücib-i tasaddi-i töhmet-i tahmik ise de (Li-muharririhi): 

Gelir mi tâlib-i aşka kanâat âsârı 
Ne rütbe etse kitâb-ı izâr-ı hüsne nigâh 
hâtırası bu makamda bir mukaddimecik tahririne bâdi olmuşdur. 


Mukaddime 


Mevzü'u itibariyle tarih iki nev'dir. Siyer-i enbiyâ ve menâkıb-ı evliyâ ile 
bunlara me'haz olan kütüb-i semâviyye ve ehâdis-i nebeviyye ve mevâhib-i le- 
düniyye-i enfâs-ı kudsiyyeden bahs eden fenne Tarih-i Mukaddes ve ahvâl-i mü- 
lük u düvel ve emzice-i akvâm u milel ile icâd ve ihtirâ'-ı maarif ü sanayi” ve 
âlât u edevât-ı teshiliyyenin suver-i idâre ve isti'mâlini muarref olana Tarih-i 
Âmme denir ki tahriri sadedinde bulunduğum ikinci nev'dir. İşte fenn-i tarih su- 
ver-i ahbâr u ahvâl-i ümem-i mâziyyeyi zabit ile enzâr-ı ahlâfa gösterir bir mirât-ı 
cihân-nümâ-yı ibretdir ki bunun âlem-i medeniyyet ve insâniyyet ve servet ü 
ma'müriyyete ne derece hidmet ve medhali olduğu rehin-i rütbe-i bedâhetdir. 

© Akvâm ve kurün-ı mâziyyenin ahvâl-i câriyyesi bu fen ile sâbit- merkez-i 
ayân olur. Eslâfdan ahlâfa yâdigâr ve ahlâf içün sebeb-i intibâh olur. Her emr-i 
mâzi zamân-ı hâlin şivesine muhâlif ve mutâbık olup olmadığının tedkikatiyle 
mukayesât-ı hikemiyyesi ve düvel ü milelin mekadir-i terakkiyât ve tenezzülâ- 
tı bu mi'yâr-ı lâzimü'l-i'tibâr ile sencide-i mizân-ı enzâr-ı dikkat olmadıkça 
hüsn ü kubhu bilinemeyeceğinden ve insan ise örnek görenek olmadıkça hâl-i 
hâzırının neticesini bilemeyeceğinden herşeyi işidip öğrenmeğe ve belki (urfe- 
tüş'-şerr lâ li'ş-şerr) şerâyi'inde gezinmeğe muztardır ki iyiyi işidip tâbi” kötü- 
yü bilip müctenib olsun. Âferinişden beri işidmedikçe bir şeyi bilmek emek 
çekmedikçe öğrenmek âdet olmadığından âlemde hüner ve maarif kesb-i terak- 
ki ve teârüf etdikçe kurün-ı sâlife ahyâlini zabta kâfil âsâr-ı tarihiyyeye bulun- 
duğumuz ahd-i cedid (31 kani” olamayıp havâdis-i mâziyyenin mazbüt olduğu 
kütüb-i tevârihin mesâil-i mündericesi hakkında tedkik ve muhâkemât-ı mü- 
şikâfâne yolunda nice âsâr-ı matbü'a ihdâsına Ütinâdan başka havâdis-i rüz- 
merreye vukuf içün âtide şirâze-bend-i tedvin olacak evrâk-ı sahâif-i tarihiyye- 
ye sermâye olmak üzere birçok havâdisnâme tab' u neşr olunarak şarkdan gar- 
be garbden şarka havâdis /tâsiyle ebnâ-yı nev'-i beşer umür-ı âmme ve hâssa- 
ya müteallik ahvâlden birbirlerine haber verirler. 

Bu mukaddime-i muhtasaradan maksad zabt-ı vekayi'in lüzümunu inhâ ve 
ifâde olduğundan ihtiyâr-ı ihtisâr ile me'mür-ı tahriri olduğum tarihin mebde”-i 
zabtı olan zamândan muharrir-i fakirin tarih-i me'müriyyeti bulunan bin iki 
yüz seksen iki senesi Şevvâline (Şubat-Mart 1866) kadar taraf-ı Devlet-i Aliy- 
ye'den me'müren vatan ve devletine hidmet kasdiyle vuku'ât-ı sâlifeyi cem” ü 
tedvin eden Şehnâme-hânân-ıl maarif-rehin ile bunların mevzu”-ı kütübhâne-i 
tedâvül olan âsâr-ı mü/'ellefesinin fezleke-i hâliye ve takdim ü te'hir-i zamânile- 
rine vukuf ile kütüb-i tevârih-i Osmaniyye'nin müteselsilen sühület-i tetebbu'u 


1 Zabtı vekayi'-i devlete me'mür zevâta bin (1591/92) senelerine kadar Şehnâme-hân ıtlak olunup 
muahharen vak'a-nüvis nâmı verilmişdir. 

hâsıl olmak içün rüy-i şâhid-i mukaddimeye gâze ve minâ-yı serir-i hâme-i 
maksüda kalkale-endâz-ı âgaze olmak üzere fasl-ı makam tahrir kılındı. 


Fasıl 
Beyân-ı esâmi ve âsâr-ı me'mürin-i zabt-ı vekayi' 


Şehnâme-hân unvaniyle Devlet Aliyye'de en evvel zabt-ı vekayi'e me'mür 
Acem'den hicretle Devlet-i Aliyye hidmetine girip dokuz yüz altmış (1553) se- 
nesinde vefât eden Fethullah Efendi'dir. Kanüni Sultan Süleyman hazretlerinin 
gazavâtına Türki ve Fârisi manzüm tarihleri vardır. Bundan sonra Lokman ve 
Kâtib Mehmed ve Hükmi Efendi nâmlarıyla gelen Şehnâme-hânânın eserlerine 
zaferyâb olunamamışdır. Sonrakilere vak'a-nüvis tesmiye olunmuşdur. |4) 

Birinci şehri Nişancı Vezir Abdurrahman Paşa bin yetmiş dörtde (1663/64) 
nasb olunup bin yüz ikide (1690/91) vefât etmişdir. Bin elli bir (1641/42) tari- 
hinden bin doksan üçe (1682) kadar Vekayi'nâme namıyla tarihi vardır. 

İkinci hâcegândan Halebli Na'imâ Efendi bin yüz yirmi birde (1709/10) 
me'mür olup bin (1591/92) tarihinden bed' ile yetmiş senelik tarihi vardır. 

Üçüncü şehri Râşid Efendi bin yüz altıda nasb (1694/95) olunup bin yüz 
kırk sekizde vefât (1735/36) etmişdir. Bin yetmiş birden (1660/61) bin yüz otuz 
dörde (1721/22) değin Na'imâ'ya zeyli vardır. 

Dördüncü Şeyhülislâm Çelebi Âsım Efendi bin yüz yetmiş üçde (1759/ 60) 
vefât etmişdir. Râşid'in bırakdığı mahalden bin yüz kırk bire (1728/29) kadar 
yedi senelik tarihi vardır. 

Beşinci tarik-ı ilmiyyeden şehri Sâmi Efendi bin yüz kırk altıda (1733/34) 
vefât etmişdir. Subhi Tarihi'ne münderic bir mikdâr eseri vardır. 

Altıncı ilmiyyeden şehri Şâkir Efendi bin yüz kırk altıda (1733/34) nasb olu- 
nup bunun da biraz eseri Subhi Tarihi'ne derc olunmuşdur. 

Yedinci hâcegândan şehri Subhi Efendi bin yüz elli ikide (1739/40) nasb 
olunmuşdur. Bin yüz kırk üçden (1730/31) bin yüz elli altıya (1743) kadar tarihi 
vardır. Burada bin yüz kırk iki senesi (1729/30)vuku'âtı zabt olunmayıp bir se- 
nelik havâdis gaib olmuşdur. 

Sekizinci hâcegândan şehri İzzi Efendi bin yüz elli altıda (1743) nasb ile bin 
yüz altmış sekizde (1754/55) fevt olmuşdur. Bin yüz elli yediden (1744) altmış 
beşe (1752) kadar tarihi vardır. 

Dokuzuncu hâcegândan şehri Şefik Efendi bin yüz yirmi yedide (1715) fevt 
olmuşdur. Bin yüz on beş (1703) senesi Edirne Vak'ası'nı bir senelik kaleme al- 
mıştır. 

Onuncu ketebeden Kırımi Rahmi Efendi bin yüz altmışda (1747) nasb olu- 
nup bin yüz altmış dörtde (1751) fevt olmuşdur. Kesriyeli Ahmed Paşa'nın İrân 
sefâretine Sefâretnâme'si vardır. |5İ 

On birinci hâcegândan şehri Hâkim Efendi bin yüz seksen dörtde (1770/71) 
fevt olmuşdur. İzzi Tarihi'ne nâ-tamâm zeyli vardır. 

On ikinci ilmiyyeden şehri Çeşmizâde Efendi nasbı ile fevti bin yüz seksen 
dörtde (1770/71) vâki” olmuşdur. Bir mikdâr eseri Vâsıf Tarihi'ne katılmışdır. 

On üçüncü ilmiyyeden şehri Müsâzâde bin yüz seksen dörtde (1770/71) 
nasb olunup bin yüz doksan altıda (1782) vefât etmişdir. Bir mikdâr eseri V4- 
sıf'a derc olunmuşdur. 

On dördüncü kuzâtdan Behceti Efendi bin yüz seksen dokuzda (1775/76) 
nasb olunmuşdur. Evrâk-ı mazbütasını Vâsıf Tarih'ine kayd eylemişdir. 

On beşinci ilmiyyeden şehri Süleyman Molla tarih-i nasbı ma'lâm olmayıp 
bin yüz doksanda (1776) azl, bin ikiyüz yirmi ikide (1807) fevt olmuşdur. Birkaç 
vak'adan ibaret eseri Enveri Tarihi'ndedir. i 

On altıncı hâcegândan Trabzoni Enveri Efendi üç defa vak'anüvis olmuş- 
dur. Bin ikiyüz dokuzda (1794/95) vefât etmişdir. Bin yüz seksen dokuzdan 
(1775) doksan üçe (1779) kadar tarihi vardır. 

On yedinci İstanbuli Edib Efendi iki def'a vak'anüvis olmuşdur. Bin iki yüz- 
den (1785/86) bed' ile bir mikdâr eseri vardır. 

On sekizinci Enderüni şehri Nuri Bey bin iki yüz dokuzda (1794/95) nasb 
olunup on üçde (1798/99) vefât etmişdir. Bin iki yüz dokuzdan (1794/95) on üç 
senesine kadar (1798/99) tarihi vardır ki, vaktini bu zât muhâfaza eylemişdir. 

On dokuzuncu Reisülküttâb Bağdâdi Vâsıf Efendi dört beş defa vak'anüvis 
olmuşdur. Bin yüz altmış altıdan (1752/53) seksen sekize (1774) kadar matbü' 
ve bin iki yüz üçden (1788/89) dokuza (1794/95) kadar gayr-i matbü' tarihleri 
vardır. 

Yirminci hâcegândan şehri Pertev Efendi bin ikiyüz yirmide (1805/06) nasb 
olunup iki sene sonra vefât etmişdir. Ba'zı âsârı Âsım Efendi'ye devr olunmuşdur. 

Yirmi birinci hâcegândan şehri Âmir Bey bin iki yüz yirmi ikide (1807/08) 
orduda nasb ile o sene içinde azl olunmuşdur. Ba'zı âsârı Âsım Efendi'ye (6l 
devr olunarak bunların cümlesi Şânizâde'ye ve ondan Es'ad Efendi'ye veril- 
mişdir. 

Yirmi ikinci ilmiyyeden Ayıntâbi Âsım Efendi bin iki yüz yirmi ikide 
(1807/08) nasb olunup otuz beşde (1829/20) vefât etmişdir. Tarih-i matbü'u 
meşhürdur. 

Yirmi üçüncü ilmiyyeden şehri Şânizâde Efendi otuz beşde (1819/20) nasb 
olunup kırk bir senesi (1826) Vak”'a-i Hayriyye esnasında azl ü nefy ile bir sene 
sonra menfâsı olan Tire'de vefât etmişdir. Yirmi üçden (1808) otuz yedi senesi- 
ne kadar (1821/22) müdevven tarihi vardır. 

Yirmi dördüncü ilmiyyeden şehri Es'ad Efendi kırk birde (1826) nasb olu- 
nup altmış dörtde (1848) vefât eylemişdir. Otuz yediden (1821/22) kırk senesi 
(1824/25) nihâyetine kadar dört senelik ve Vak'a-i Hayriyyeye Üss-i Zafer nâ- 
mıyla tarihleri vardır. 

Yirmi beşinci ricâl-i Devlet-i Aliyye'den şehri Recâi Efendi hazretleri az va- 
kitde münfasıl olmuşdur. 

Yirmi altıncı ricâlden Âkif Paşazâde Nâil Bey nasbından bir müddet sonra 
terk etmişdir. 

Yirmi yedinci mukaddemen sudür-ı ulemâdan ve elân vüzerâ-yı ızâmdan 
Cevdet Paşa hazretleridir. Bin yüz seksen sekizden (1774) bed” ile 8 cild matbü' 
tarihleri vardır. 

Yirmi sekizinci râkımü'l-hurüf Ahmed Lütfi-i kemter bin iki yüz seksen iki 
evâhirinde (Şubat-Mart 1866) nasb olunmuşdur. Mukaddemen ilmiyyeden ve 
elân rütbe-i ülâ sınıf-ı sânisi ile mübâhidir. 


Sebeb-i bed”-i tarih ez-sâl-i çihil u yek 


Me'mür-ı tahriri olduğum vekayi'-i Devlet-i Aliyye'nin zamân-ı abidâneme 
tesâdüf eden vuku'ât-ı mühimmesi mazbüt-ı ceride-i mahsusa kılın-makda ve 
bi-meşiyyetihi te'âla sırası geldikde tertib-i sutür-ı sahâifi imdâd-ı medâd-ı ka- 
lem-tevfik-i cenâb-ı muvaffakü”l-ibâde havâle olunmakdadır. 

Devlet-i Aliyye'nin satvet-nümâ-yı sâha-i zuhür olduğu zamân-ı sa'âdet- 
nişândan bin yüz seksen sekiz (1774) tarihine kadar vak'a-nüvisân bahsinde 
beyân olunduğu vechile vekayi'-i câriyye müselsel ve muttasıl zabt u tahrir 
ile tab” olunmuş iken sonraları pek de buna i'tinâ olunamayıp mütevâri-i 
beyt-i ihmâl olan ba'zı (71 mevâdd-ı tarihiyye yeniden kesb-i intizâm ve bin 
yüz seksen sekizden (1774) bin iki yüz kırk bir senesi ibtidâsına (1825 ortaları) 
kadar bu yolda müceddeden tahrire devâm edileceğini Cevdet Paşa hazretle- 
ri birinci cildinin mukaddimesinde beyân eylemişlerdi. Abd-i hakir bu bâbda 
bizâ'a ve kuvvet-i istitâam mefkud olmasiyle berâber (Mısra) (Men hâkiren gü- 
her künem) sırrının mekşüfu ve sıfat-ı kâşife-i merhamet ve inâyet-i şâmilenin 
mevsüfu olan mevlâyü'-mülük ve's-selâtin halife-i resülü'l-melikü'-mu'in 
pâdişâh-ı maarif-rehin şehinşâh-ı adâlet-karin Sultan Abdülaziz Hân itâlalla- 
hü zeyli kitâbı eyyâmihi ilâ hâtimetü'd-devrân efendimiz hazretlerinin şeref- 
pirâ-yı sahife-i sudür olan irâde-i seniyye-i mülükâneleri kuvve-i bâzü-yı 
miknet ve sebeb-i müstakill-i cüret olarak bi-tevfikihi te'âla bin iki yüz kırk 
bir senesinden bed” ile tahrir-i vekayi'-i Devlet-i Aliyye'ye besmele-hân-ı ibti- 
dâ olmuşdur. 

İşbu kitab bin iki yüz kırk bir senesi ibtidâsından (16 Ağustos 1825) kırk üç 
gayetine (13 Temmuz 1828) kadar üç senelik vekayi'i câmi'dir. . 


İstitrâd ez-berâ-yı yeniçeriyân ve Yunaniyân 


Bin iki yüz kırk bir senesi Devlet-i Aliyye-i Osmaniyye'nin tecdid-i usül ü 
etvâre ibtidâr eylediği zamân olduğundan mebde'-i tarih-i cedid-i devlet itti- 
hâz kılındı. Cism-i devleti ihyâya bâ'is olan Vak'a-i Hayriyye'nin yevm-i vu- 
ku'u tarih-i cedide mebde' olmak lâzım gelir ise de işbu evrâk-ı perişân-meâl 
silsile-i tevârih-i sâlifeye râbıta-bend-i hüsn-i ittisâl olmak içün imâme-i sübha-i 
şuhür ve a'vâm olan şehr-i Muharremü”i-harâmdan (16 Ağustos 1825) itibâren 
, tahrir-i mevâdd-ı tarihiyyeye mübâşeret olundu. Kırk bir senesi Muharremi es- 
nâsında Devlet-i Aliyye'ce zabt u tahriri mühim mevâddın en mu'tenâ bahâsı 
meydanda olan Yunan mesele-i fesâdiyyesi olup o vakte kadar âteş-i tuğyân 
kesb-i sükünet etmemiş ve Rumeli ve Mora ve Cezâyir taraflarında Devlet-i 
Aliyye tedârikât-ı harbiyye ile meşgul bulunmuş olduğundan kırk bir senesi 
Muharremi gurresinden (16 Ağustos 1825) /tibâren bu meseleye müteallik ha- 

vâdis-i ezmân vuku'u üzere kırk üç senesi âhirine kadar muttariden bir bâbda 
tahrir kılınacakdır. 

Bu münâsebetle vak'aya ve mesele-i Yunaniyyeye dâir evvelce ma'lümât-ı ic- 
mâliyye İtâsına lüzüm görünmüşdür. Vak'a-i Hayriyye'nin zuhürundan mu- 
kaddemce erkân-ı devlet ve ulemâ ve ocaklı zâbitânın ittifâk ve ictümâ'larıyla 
bâb-ı fetvâda cemm-i gafir muvâcehesinde (81 bâ-fetvâ-yı şerife asâkir-i islâmiy- 
yenin a'dâ ile mukabelesi fünün-ı harbiyyeyi ta'lime mutavakkıf olduğu tasdik 
ve tanzim olunan hüccet-i şeriyye zeyli umümen temhir olunup eşkinci nâmıy- 
la her ortadan tefrik olunacak neferâta elbise-i mahsusa ilbâsiyle yeniçeri kışla- 
larından Yeni Odalar'da ya'ni Ahmediyye Meydanı'ndaki kışlanın Et Meyda- 
nı'nda ta'lim-i esliha-i harbiyye eylemelerine ittifâk-ı ârâ ile karar verilmiş idi. 

Yeniçeri tâifesi mine'I-kadim Devlet-i Aliyye'nin muntazam ve güzide aske- 
ri olup yüzlerinden pek çok fütühât görülmüş ise de nizâmât-ı mevzü'alarına 
halel gelerek sonraları fuhşiyyât ve ta'addiyâta ve sefer ü hazerde itâatsizliğe 
cür'etleri sebebiyle idâreleri nâ-kabil devlete mücib-i envâ'-ı gavâil ve ervâh-ı 
habise gibi içlerine hulül eden mugfilanın eser-i dâ'-i dalâlleri olmak üzere 
dem-be-dem dımâ'-ı endâmr-ı nizâm u intizâmları ahlât-ı fesâd uinâd ve 'atâdu 
bidâda mâil olmuş idi. Eshâb-ı akl u nâmüs salâh-ı hâllerinden me'yüs oldukla- 
rından Sultan Mahmüd Hân-ı Evvel tâbe serâh zamânından beri levs-i vücüd-i 
şerr u şürlarmdan derün-ı memâliki tathir menvi-yi zamir-i devlet idi. O pâdi- 
şâhın zamânı bu hidmet-i mühimmenin icrâsına müsâid olamayıp düvel-i ec- 
nebiyye askerinin süret-i nizâm ve intizâm-ı hareketleri ve fünün-ı harbiyyede 
hâsıl etdikleri âsâr-ı galibâneleri enzâr-ı dakika-dânân-ı erbâb-ı devleti celb ve 
tavâif-i askeriyyeden levendlerin dahi azgınlıkları âsâyiş-i umümiyi selb eyle- 
diğinden bu illet-i mehüfenin tedbir-i ilâcı emr-i mühimminde erkân-ı devlet 
kitâb-ı kanün-efkâr-ı hikmet-şi'ârı taklibe başlamışlar idi. Mukaddime-i mesâil-i 
teşebbüsiyye olmak üzere İtalyan lisânından fenn-i harbe dâir ba'zı kitabların' 
Türkçeye tercümesine ve nüsah-r kesiresinin tab'ına himmetle halka ma'lümât-ı 
cedide i'tâsma mübâderet olundu. 

Bu lezzet-i hüsn-i niyyet dimâğ-ı kâr-âzmüdegân-ı devleti şirin-mezâk-ı 
memnüniyyet ederek ikmâl-i tertib-i bezm-i ıslâh-ı umümi-i ahvâle teşmir-i 
sâk-ı gayret ve devr-i Sultan Mustafa Hâni'de dahi bunun tedârik-i esbâb-ılâzi- 
mesini hayrhâhân-ı mülk ü millet teemmülden geri durmamışlar ise de o Za- 
mân-ı turfe-nişânda serzede-i zuhür olan gavâil-i bi-vesâil-i harbin neticesinde 
tâife-i merkümenin nizâmsızlıkları ve dâire-i itâatden hâric harekât-ı kabihaları 
âsâriyle manzür-ı ye's ü fütür olan esbâb-ı (91 bi-huzüri-i devlet matmah-ı na- 
zar-ı eshâb-ı basiret olan ol emr-i mühimmin serhadd-i icrâya vaz'ına sedd-i ke- 
şide-i mümânaat olmuş idi. 

Hayfâ' ki Devlet-i Aliyye'nin o demlerde elden çıkardığı künüz-ı kuvâ-yı 
milletin sencide-i mizân-ı mekâdiri kabil-i cebr ü ikmâl olamayacağı bedihidir. 

Asr-ı hazret-i Abdülhamid Hâni dahi o zamânın ihdâs ettiği uhdusât-ı nâ- 
mütenâhiyye ile müntehi olmasıyla berâber levend tâifesinin üzerine diğerleri- 
nin taslitiyle şa'b-ı serkeşândan bir fırkanın tefrikasına muvaffak olunarak işte 
o zamân askeri takımının bir kısmı hakkında icrâ-yı hüsn-i tedbire mübâşeret 

kılındı. Nevbet-i saltanat müceddid-i usül-i devlet müşeyyid-i erkân-ı saltanat 
denmeğe şâyân şehid-i sa'âdet-nişân Sultan Selim Hân-ı Sâlis hazretlerine 
müntakil oldukda bu mesele-i musammemenin hali ü tesviyesi zımnında edi- 
len mütâlaat ve efkârın fezlekesi iki neticeyi mü'eddi olmuşdur ki birisi yeniçe- 
ri nâmının bi”l-külliye mahviyle yeniden nizâmât-ı askeriyye te'sisi bu süret ha- 
vâss-ı kurenâ ve erkân ü vükelânın re'yi, ikincisi yeniçerilik nâmı ortadan kalk- 
madığı hâlde Nizâm-ı Cedid unvânıyla muntazam asker tertibidir. Şıkk-ı sâni 
hüdâvendigâr-ı müşârünileyhin münhasıran irâde-i seniyyesi muktezâsı idi. 
Tafsili yeniçerilik meydanda durdukça husül-i matleb mümkin değildir. Ku- 
rün-ı müteaddideden beri istihsâl etdikleri asabiyyet diğer nev” askerin yeni- 
den tanzim ve tertibine mümânaatı icâb edeceği kaziyyesine imtinâ'en cem'-ı 
zıddeyn deliliyle erkân-ı devlet yek-zebân-ı istidlâl olmuşlarsa da yeniçerilik 
hâli millet-i islâmiyyenin cihet-i vahdet-i ictimâ'ı olduğundan enzâr-ı ecnebiy- 
yede ve avâmr-ı nâs indinde yeniçeri olmayan müslüman değildir i'tikadına 
karşı yeniçeriliği bütün bütün kaldırmak millet-i islamiyyenin kuvve-i icti- 
mâ'ını izâle gibi görüneceğinden hem bu kuvve-i cem'iyyet-i milliyyeye za'f 
gelmemek ve hem de sefk-i dımâ'ı mücib olmayarak hakikaten lüzümu görü- 
nen nizâmât-ı askeriyye icrâsı müyesser olmak üzere muktezâ-yı merhamet ve 
şefkat-i tab'-ı selimileri vechile mâil-i inhidâm olan yeniçeri ocağını kaimen 
ta'mir tarafını tercih buyurarak mevcüd olan berri ve bahri Hendesehânelerle 
humbara, tüfeng, tophâneler gibi ebniye-i harbiyye ve levâzım ve edevât-ı ci- 
hâdiyyeyi inşâ ve icâd ve Nizâm-ı Cedid unvânıyla asâkir-i muntazama tertibi- 
ne ve Bonapart'ın gaile-i Mısriyye'si 110) sırasında saltanat-ı seniyyenin kuvve-i 
hayatiyye-i cünüdiyyesini ihyâ içün her türlü mesâi-i fedâkârâneyi icrâya him- 
met ve vükelâ ve kurenâsı kemâl-i sıdk u metânet ve mezid-i hamiyyet ü dirâ- 
yet ile tanzim-i mehâmım-ı devlete ez-dil ü cân gayret eylemişler ise de dâhilen 
ve hâricen a'dâ-yı devletin yeniçeri sebük-magzânını âlet-i fesâd ittihâz ve is- 
ti'mâl edegeldikleri meşhüd ve mesbük olduğu misillâ bu zeminde yetiştirilen 
şecere-i fesâdiyye ile ocâğ-ı âmire mâl-â-mâl remâd-ı fesâd olarak ocaklı tâifesi- 
nin eski hamiyyet ve sadâkatları aksine mübeddel olmasıyla kendilerine muzır 
ve muhâlif sandıkları kuvve-i islâmiyyenin tefrik ve mahvına bâdi-i azlem ve o 
uğurda Sultan Selim Hân hazretleri gibi bir pâdişâh-ı mufahhamın kanıyla dâ- 
men-i haşre kadar lekedâr-ı la'net ve nefrin-i âlem oldular. Hayf sad hayf ki o 
selimü't-tab-ı iklim-i vücüd eyâdi-i erbâb-ı şekavet ile nâ-büd oldu. Bu sırada 
Nizâm-ı Cedid ocağını uyandırmak hidmetinde bulunan erkân ve vükelâ ve 
kurenânın cümlesi ve asâkir-i cedidenin çoğu o şah-ı seydam şehâdetin yolu- 
na kurban olup gitdiler. Rahmetullahi aleyhim ecma” 

Vaktâ ki Sultan Abdülhamid Hân hazretlerinin semere-i şecere-i fü'ad-ı ke- 
râmet-mu'tâdı cennet-mekân Gazi Sultan Mahmüd Hân-ı Sâni hazretleri ki za- 
mân-ı âlilerinde vâki” tekallübât-ı cesimeye nazaran selâtin-i mâziyye-i Osma- 
niyye'nin birincisi denmeğe sezâdır. O müceddid-i kavânin-i saltanat ziver-i 
erike-i devlet oldukda vak'a-i Selimiyye'de medhali ve giribân-ı tuğyân u şeka- 
vetde eli olan hâinleri üslüb-i hakimâne üzere birer birer kantara-i şemşir-i inti- 
kamdan imrâr ederek min vech-i cibâh ervâh-ı mazlümüni irâhe eylemişler ise 

de asıl fesâdın ocağı meydanda durdukça düdmân-ı hammâle-i ahtâb olan ah- 
zâb-ı fiten merdümek-i dü çeşm-i mülk ü millete diken olmuş idi. 

Tâ ol zamândan beri Hudâvendigâr-ı Mahmüdü'l-âsâr hazretlerinin maka- 
sıd-ı hayriyye-i milkdârileri has ü hâşâk-i mefsedetden riyâz-ı şevketini tathir 
tedbiri idi. En evvel derebeyleri nâmıyla müstebidd-i harekât olan haşerâtı bir- 
birlerine teslit-i tagliti ile kangı taraf mündefi' oldu ise diğer cânib müntefi” ve 
birazı dahi otuz altı (1820/21) tarihine kadar tabiatiyle zâil ve münkatı' olduğu- 
nu Rum vak'ası (11) zuhüru müstetbi' oldu. 


İstitrâd 


Mazbüt-ı evrâk-ı tevârih olduğu üzere ekser vuku” bulan ihtilâl âteşlerini 
uyandıran yalnız ocaklı gürühu olmayıp her vakitde vahdehu mütekellim ve 
dâire-i devletde müteazzım geçinen ba'zı atabegân-ı garaz-pişegânın mirvaha-i 
ta'limiyyeleri eseri olduğu ma'lümdur. 

Ebu'1-feth ve'I-magazi Sultan Mehmed Hân-ı Gazi hazretleri âzim-i gülşen- 
saray-ı cinân olduklarında Amasya hükümetinde bulunan büyük şehzâde Sul- 
tan Bâyezid Hân'a haber-i intikal hafiyyen iş'âr olunarak alâ cenâhü'Tisti'câl 
berren Üsküdar'a teşrifleri vuku'unu ahâli-i İstanbul istimâ etdiklerinde umü- 
men istikbâle ol süretle şitâb edilmiş imiş ki İstanbul ile Üsküdar arası gemiler 
ve kayıklarla dolduğu esnâda İstanbul'a geçilirken fülka-i hümâyüna yeniçeri 
kayıkları mâni'-i mürür olarak mevkib-i hümüyünda bulunup mu'temed-i 
devletleri ve manzür-ı şâhâneleri olan vüzerâdan Mustafa Paşa'yı kabül etme- 
diklerini ısrârlarına mebni zarüri paşayı Anadolu'ya âdeye pâdişâh-ı nevcâhı 
mecbür etdiler. Buna kanaat etmeyip Fatih hazretlerinin irtihalleri akibinde ye- 
niçeriler İstanbul'u hâli bulup ba'zı agniyâya etdikleri ta'addiyat-ı gasıbâneleri 
afv olunmadıkça pâdişâh-ı cedidin saray-ı hümâyüna duhülüne mâni” olacak- 
larını ısrâr eylediler. Çâresiz bu seyyi'elerine dahi kalem-i afv u ıgmaz çekilmiş 
idi. Dost düşmena karşı bir böyle büyük iki kabahatı icrâ etmelerinin muharri- 
ki vezir İshak Paşa olduğunu Kara Çelebizâde tarihinde beyân eylemişdir. 

Çok kerre âlet-i fesâd olan gürüh-ı müctemi'anın sebeb-i tecemmu'ları so- 
ruldukda istemeyüz sözünden başka şey bilmedikleri müeyyed-i müdde'adır. 
İşte iki günlük ikbâle devlet ve milletini değişmiş olan rüesânın ayaktakımını 
öne sürerek devletin ve halkın başına kopardıkları kıyâmetler ilâ yevmü”i-kı- 
yâm kendilerine mücib-i la'net olsa gerekdir. 

Bu a'mâl-i habise efrâd-ı askeriyyeyi sü-i isti'mâle ve zabt ü intizâmlarının 
mihver-i mutâvaatkâriden hurücuna bâ'ise olmuşdur. 

Sultan Murâd-ı Râbi” hazretlerine Koçi Bey'in takdim etdiği risâlede Yeniçe- 
ri Ocağı'na daha ol vakit fesâd târi olmağa başladığı muharrer olduğuna (12) 
nazaran yeniçerilerin sonraları itâatsizlikleri derece-i nihâyeye gelmiş olmasıy- 
le değil bunlar ile def'-i sâil ve ref-i mazarratlarına mukabil kuvve-i askeriyye 
tedârikine ihtiyâc mess etmiş idi. Yeniçerilerin gaileleri vükelâ-yı asrı mengene-i 
ıztırâba düşürerek menâfi'-i milk ü milleti ve mu'âmelât-ı hâriciyyeyi düşün- 
meğe meydan vermediğinden erbâb-ı tedbir merkümların dehşet-i tuğyâniyle 

ahâlinin galeyân-ı efkârı beyninde ki güyâ iki seyfdir kalmış gibi oldukları be- 
dihidir. vak'anüvis Şânizâde Alemdâr Mustafa Paşa'nın düçâr olduğu felâketin 
esbâb-ı mu'iddesini beyân bahsinde der ki yeniçeri tâifesinin öteden beri iş'âl 
edegeldikleri âteş-i ihtilâlin teskini kuvvet ve itizâdlarının kesr ü taklili tedbi- 
rine hasr olunup sebeb-i asli-i tuğyânları olan perişâni-i nizâmât-ı kadimeleri- 
nin te'sis ü ıslâhına atf-ı nazar-ı himmet olunmaz idi. İntihâ. 

Gelelim bahsimize. Ol tarihlerde hevâ-yı ikbâl ile kıyılar gözüne hem-hâlet-i 
deşt-i pehnâ-yı gaybübet olan reis-i fülk-i devlet Hâlet Efendi'nin bir parma- 
ğıyla deryâ-yı devleti bulandırdığı esnâda memâlik-i şâhâneden bir kıt'a-i cesi- 
menin başbuğu mesâbesinde olan Tepedelenli Ali Paşa'nın fermânlı olduğu za- 
mânlarda Mora iklimi başdan başa ayağa kalkdı. Efvâh-i nâsda Tepedelenli'nin 
başına gelen felâket Hâlet Efendi'nin başı altından çıkdığı mütevâtir ise de Te- 
pedelenli hakkında sudür eden fermân-ı kazâ-cereyân mücibince hâlet-i 
me'yüsiyyetde bulunduğundan teşebbüsât-ı lâzimeye ibtidâr eylemesi ve vak' 
u şânını muhâfaza zımnında Devlet-i Aliyye'ye bir yüzden ve Yunan takımına 
başka cihetden lisânlar kullanarak Yunanlılara kendisini ısındırmak içün Dev- 
let-i. Aliyye aleyhinde bulunmalarına müteallik ta'limât icrâsmdan geri durma- 
ması politikası icâbından bulunduğundan devlet Tepedelenli'yi ol vakit kaldır- 
mamış olsaydı nihâyet mesele-i Yunaniyye yine bu rengi kesb edeceğini ve bu 
gibi hâlleri sebebiyle Ali Paşa mebguz-ı devlet olduğunu ba'zı müverrihin-i ec- 
nebiyye yazmışlardır. Bunu müeyyed olarak Tepedelenli'nin hâl-i isyânında 
devâmı Yunanlıların mürevvic-i merâmı olacağını Yunan cem'iyyet-i mezküre 
a'zâsından (13) Panarigopoli'yi Yanya'ya irsâl ile Ali Paşa'ya imdâd içün Rus- 
yalının Devlet-i Aliyye'ye #İân-ı harb üzere bulunduğu beyâniyle bir müddet 
daha mukavemete devamı lâzım geleceğini ihbâr etmesi sebebiyle Ali Paşa 
Rumların igfâline düçâr olarak Rusya askerinin hareketini tahkik içün Badra'ya 
bir me'mür göndermiş ve Yunanlılar ise bu me'müru igfâl ve onun vâsıtasıyle 
Ali Paşa'nın imdâd-ı kuvvetine istinâdını te'kid ve Yunanistan'nın hâlini Pe- 
tersburg'da bulunan reis-i cem'iyyete arz içün gönderecekleri Panarigopoli'yi 
Ali Paşa'nın me'müru nezdine celb ve tertibleri vechile Rusya askerinin bir an 
evvel sevk edilmesi lüzümunun beyâniyle ba'zı ta'limât u tenbihât icrâ ederek 
hemân Petersburg'a gönderdikleri haberiyle me'mür avdet eyledi ki Ali Pa- 
şa'nın sebâtı kendisinin ve Devlet-i Aliyye'nin düçâr-ı mazarrat olmasını netice 
vereceğinden bu hâl Yunanlılara bir ganimet ittihâz olundu. Hakikat-ı madde 
anlaşılıp Devlet-i Aliyye Ali Paşa'yı afv etmiş olsa idi Yunan meselesi kolaylıkla 
meydana çıkamaz idi. Lâkin bunca entrikalar ve dâhili ve hârici Betaziardn te- 
cessüm eden efkârdan nükül derece-i muhâle varmış idi. 

Ali Paşa'nın mühürdârından menkuldür ki o esnâda bir mesele-i düveliyye- 
den dolayı Viyana taraflarında mün'akid olan konferansa Mora'dan hafiyyen 
ba'zı kesân azimet edip orada Yunanistan ihtilâline dâir sözler geçdiğini Ali Pa- 
şa bi't-tahkik sıhhatini anlamak içün tabibi Luka nâm Rum ki mahremi idi, gü- 
yâ mübtelâ olduğu nikris illetinin tedâvisi hakkında Viyana etibbâsına müraca- 
at me'müriyyetiyle gönderdiği Luka'nın husüsatına mu'aveneti hâvi Avustur- 
ya İmparatoruna birtakım  hediyyelerle berâber yazdığı mektüb ile Luka'yı 

ta'limât-ı hafiyye-i şifâhiyye ile Viyana'ya gönderir. Luka mahalline vusülünde 
tecessüs-i ahvâle nigâh ederek esnâ-yı râhda tesâdüf ettiği Yunanlılara Ali Pa- 
şa'yı igfâl ile teşebbüs olunacak hidmet-i ihtilâliyyeye gayret ve milleti içün ha- 
miyyet üzere bulunduğunu ifâde ile kendisini ibrâz eder. Merkümlar bunun 
sıhhat-ı ifâdesine (14J zehâb ile mâ-fi'z-zamirlerini ve orada Mora'dan kaç 
meb'üs olup ne taraflardan geldiklerini anlar, işin süret-i hafiyyede ne vechile 
müzâkere olunduğuna ve nasıl kıyâm ve hareket olunacağına dâir almakda ol- 
duğu ma'lümâtı Ali Paşa'ya arz u inhâ eder. Luka'nın işbu tahkikatı Mora'ca 
mutasavver olan uygunsuzluğun vuku'unu hükme kâfi olmayacağından elde 
sened olmak üzere merkümların muhâbere evrâkının kendi vasıtasıyla irsâli 
münasib olup Ali Paşa'nın tabibi olmasıyle göndereceği evrâkına hiç bir taraf- 
dan müdâhale ihtimali olmadığından doğruca mahalline vusülünden mut- 
ma'in olmalarını tefhim eder. Moralılarm kurdukları desiselere ve aldıkları 
ta'limâta dâir rüesâ-yı ihtilâle yazdıkları kâğıdların mecmu'unu Luka doğruca 
Ali Paşa'ya irsâl eylemiş ve bu kâğıdlardan Yunanistan'ca harekât-ı isyâniyye- 
ye teveccühle teşebbüs olunacağı anlaşılmış ve kaziyyede zerre kadar şübhe 
kalmamışdır. Evrâk-ı merküme miyânında ol vakit Yanya despotuna zuhür 
eden şukkayı Ali Paşa despotu nezdine celble bi'l-i'tâ bu kâğıdı okusanız da 
dinlesem der. Despot görür ki ihtilâl me'mürlarına verdiği ma'lümâta dâir şuk- 
kadır, vücüduna nüzül isâbetle derhal fevt olur. Yunan takımının efkâr-ı ihtilâ- 
liyyeleri ve rüesâ-yı erbâb-ı ihtilâlin kimler idüği evrâkdan münfehim oldu- 
gundan Mora vâlisi büyük mahdümu Veli Paşa'ya ihtârât-ı lâzimeyi icrâ ile be- 
râber evrâkı aynen Bâbıâli'ye bi't-takdim keyfiyyeti arz u inhâ ve âteş-i ihtilâlin 
teskinine gayret üzere bulunduğunu beyân eder. Evrâkın Bâbıâli'ye geldiği 
derhâl Yunanistan'a aks ile rüesâ-yı ihtilâliyyenin akılları başlarından gider, ke- 
mâl-i havflerinden o aralık ba'zıları Rusya'ya ve Avrupa taraflarına firâr eder- 
ler. İşbu hareket-i ihtilâliyyeye Ali Paşa'dan başka vâsıta-i ihbâriyye olmadığı- 
na ve müşârünileyhin savlet ve kuvveti ise Devlet-i Aliyye'nin süret-i marziy- 
yesi üzre olmayıp kesr-i nüfüzu ve belki bütün bütün mahv u izâlesi matlüb u 
menvi bulunduğu rüesâ-yı ihtilâlin ma'lâmları olmasıyla tamâm entrika çevir- 
menin mevsimini igtinâm ile derhâl Mora'nın büyücek şehirlerinden 
müte'addid arz-ı muhzırlar ve sâde-dil kocabaşlar tertibiyle dört yüz seneden 
beri Devlet-i Aliyye'nin haracgüzârı ve reayâ-yı sâdıkası bulunduğumuzun 
(151 teşekküründen âciziz. Devlet-i Aliyye aleyhine zerre kadar hareket ve is- 
yân hayâlhâne-i havâtırımıza gelir şey olmadığından sıdk u istikametde sâbitiz 
meâlinde feryâdnâmelerle tebri'e-i zimmete ibtidâr ve şimdiye kadar hıristiyan 
ve husüsiyle Mora'daki zirdestânın Ali Paşa ile müteallikatı ve Arnavud asker- 
leri tarafından ırz ve mallarına oluna gelen envâ'-ı zulm u ta'addiye tâkat getir- 
mek mümkin olamadığından ve bi'l-cümle reâyâ devletlerinden memnün ise- 
ler de Ali Paşa'nın ta'addiyatı Ali Paşa hakkında kendilerini harekât-ı hasmâ- 
neye icbâr edeceğini yakinen bilmiş olduğundan bi-çâre hıristiyanları bütün 
bütün ezmek içün haklarında veliyy-i ni'metleri olan Devlet-i Aliyye'ye hilâf-ı 
vâki' inhâlar ile kendi usül-i zulmiyyesini tervic eylemiş yollu birtakım igfâlât- 
la Hâlet Efendi tamâmiyle mugfel ve bu süret-i mükeddere Ali Paşa hakkında 

mutasavver olan mir'ât-ı efkâr-ı devleti yeniden mugber eylemiş olduğundan 
muhâbere ve istiknâh-ı hâle havâle-i dikkat olunmayarak te'min-i reâyâ içün 
Mora Vâlisi Veli Paşa'nın azlini birinci tedbir ittihâz olunmak üzere i'lân ile be- 
râber gayet ağır tekdirnâme ile ihbârât-ı vâkı'ası tekzib olundu. Merkez-i dev- 
letden sudür eden bu hâlet-i gayr-i me'müle Ali Paşa'yı düçâr-ı telâş ederek 
vehle-i ulâda nevmid olmayıp işin neticesi fenâyı mücib olacağını bilmiş olma- 
sıyla tekrâr devlete ihtâr-ı hâl ederim mütâlaası ile Mora'dan çıkmamasını 
mahdümuna iş'âr eylemiş ise de Veli Paşa'nın kethüdâsı meşhür Paşo Bey Veli 
Paşa'yı Mora'dan çıkarmağa sebeb olduğuna Ali Paşa vâkıf olunca aklı başın- 
dan gidip kemâl-i gazabından Paşo Bey'in dâmı içün birkaç fedâyi Arnavud 
gönderir. Buradan aşağısı uzun olduğundan tarik-ı icâza gidilerek nihâyet Paşo 
Bey keyfiyyete vâkıf olunca diyâr diyâr geşt ü güzârdan sonra doğru İstanbul'a 
gelip Hâlet Efendi'ye dehâlet ve Bâb-ı Seraskeri'nin Süleymaniye cihetinde Kü- 
çük Kapı karşısında istihzâr olunan konakda ikameti esnâda pencere önünde 
otururken bir iki Arnavud'un atdıkları piştov isâbet etmeyip ele geçen bir Ar- 
navud derhal i'dâm ve bunun üzerine böyle pây-i tahta kadar edebsizliğe 
cür'et eden âsi ve dâginin mahv u izâlesi hakkında verilen hükm ü karar Rume- 
li ile Mora'nın her tarafına ilân ve Rumeli'deki vüzera ile Deraliyye'den dahi 
üzerine asâkir-i külliyye tertib ü irsâline teşebbüs olundu. (16) 

Mühürdârdan menkul fıkarât burada hitâm buldu. Bu sözlerin sıhhat ve 
ademri sıhhatini hükme medâr bir delil-i resmi olmadığından tarihe derci pek 
de münâsib değil ise de meselenin süret-i cereyânı müdde'âyı tenvir etmesi ser- 
riştesiyle derc eyledim. Bununla berâber yine sıhhati hakkında mütereddid 
idim. Muahharen hazine-i evrâkda gördüğüm hatt-ı hümâyünun bir fıkrası 
müeyyid-i rivâyet olmak üzere bu mahalle derc olundu. 

Süret-i hatt-ı hümâyün: 

Aynı orduya gitmişdir. 

Fi 21 L sene 224 (29 Kasım 1809) 


“Kaim-makam Paşa 

Yanya Sancağı mutasarrıfı Ali Paşa'nın müdir-i umüru olan âdeminin 
takdim etdiği kâğıdlar manzürum oldu. Oğlu Muhtar Paşa'nın verâsından 
İâne edemeyeceğini ifâde eylemiş ve Cezâyir-i Seb'a keyfiyyeti diğer kâğıd- 
dan ma'lâm olup müşârünileyhin Beç tarafına gönderdiği tebdilinin getirdi- 
gi su'-i kasd havâdisi kem değildir ancak defaten bürüz etmez, gözetdiği 
yer vardır...” ilâ âhirihi. 


Revş-i hâlden anlaşıldığı vechile Ali Paşa'nın şu hâle giriftâr olması Yunanlı- 
ların tamâm aradıkları şey olduğundan Devlet-i Aliyye'yi igfâl etmek ve ihtiya- 
tı bırakmayarak Ali Paşa'yı dahi tutmak politikaları icâbından idi. Devlet-i 
Aliyye'ye mukabelesi esnâsında ma'iyyetindeki Mora kapitanlarma cem'iyyet-i 
fesâdiyye tarafından devlet Ali Paşa'yı afv eylese bunlarda yine Ali Paşa'yı te- 
pelemek ve emvâlini gasb etmek üzere ta'limât-ı hafiyye var imiş. Bu kadar taf- 
silât kifâyet eder. 

Gelelim sadedimize. Luka'nın tahkikât-ı vâkı'asını müeyyid olmak üzere 
Yunan meselesinin esâsı hayli vakitden beri kurulmuş olduğundan ber vech-i 
muharrer en evvel Almanya tarafında akd olunan bir konferansda Yunanistan 
tarafından birkaç meb'us bulunmuş imiş. Ol vakitleri müdrik ba'zı zevâtdan 
buna dâir muharrerâtdan isti'fâde olunduğu vechile Rum fetretinin meydana 
çıkdığı otuz altı senesi (1820/21) Devlet-i Aliyye'ce vuku'u mesbük olmayan 
bir devr-i acib idi. Şöyle ki Rusya Devleti ile Sırplılar ve Karadağlıların mu'âve- 
netlerine istinâden Yunanlılar tarafından bir cem'iyyet-i hafiyye-i fesâdiyye te- 
şekkül etmiş imiş. Cem'iyyet erbâbı (17) Deraliyye'de hem-cinsleri vâsıtasıyla 
Devlet-i Aliyye ricâlinin efkâr-ı muzmerre ve teşebbüsât-ı vakı'alarını istirâk ve 
tecessüs ile Rum mezhebindeki reâyâyı umümen isyâna teşvik ve tahrik ederek 
Deraliyye'de hazırladıkları esbâb-ı icrâiyye kuvvetiyle hiç bir milletin irtikâb 
edemeyeceği mezâlim ve ta'addiyât icrâsına yek-sâk-ı ittifâk olup kendi a'zâla- 
rının bile bu yolda itlâf edilmesi derecesine kadar fedâkârlığı gözlerine aldır- 
mışlar imiş. Garâib-i vaktiyyeden olarak o esnâda Memâlik-i Mahrüsa'nın ba'zı 
taraflarında eâzım-ı vülâtdan Ali Paşa ve daha evvelleri Vidin'de Pasbanoğlu 
gibi derebeylerinin süret-i hakimâne ile idâreleri mümkin olsa idi her birisi sal- 
tanat-ı seniyyenin kuvvetü'z-zahr-ı satveti denmeğe sezâ idi. Çi fâide ki marzi-i 
devlet üzere istihdâmları mümkin olmadığından bunların böyle harekât-ı ser- 
keşâneleri memâlik-i islâmiyye içinde şüriş ü kıtâlin devâmına ve Yunanlıların 
kıyâmına medâr olmuşdur. İşte o aralık zâd fi't-tanburi nağme ve fi'ş-şatrançı 
bagle meseli üzere Ali Paşa gailesi meydana çıkdığından zarüri Arnavudluk ve 
Yanya taraflarına kuvve-i askeriyye sevki misüllü me'mürin-i devletin netâyic-i 
mesâi ve ikdâmatı tedârikât-ı harbiyyenin ikmâline ma'tüf olduğundan umür-ı 
mülkiyyenin hüsn-i idâresine meydân bulunamamış ve bir tarafdan dahi dev- 
letin kuvve-i bâzü-yı iktidârı ve sinin-i vefireden beri kullandığı tavâif-i aske- 
riyyesinin en güzidesi yeniçeri takımı itâatsizliği ele almış olmasmdan husüle 
gelen hâl-i bi-intizâmdan istifâde ile dâhilen ve hâricen Devlet-i Aliyye'nin 1z- 
rârına kıyâm olunmuş idi.2 

İsyân-ı Yunan içün bâlâda mezkür cem'iyyet-i hafiyye ki Eserya (Eterya) nâ- 
mıyla müteârifdir (18) süret-i tertibini mübeyyin Türkçe'de şâyân-ı Utimâd bir 
eser görülememiş ise de bâ'7-ı erbâb-ı gayretin tercümesine himmet eylediği ta- 
rihi Yunan fetreti akibinde Mora'da teşekkül eden hükümet-i muvakkate mu- 
harrirlerinden Filomen kaleme almışdır. Mevâdd-ı mündericesinden mübâla- 
gat-ı Yunaniyyesi tercümede tayy olunarak husül-i ma'lâmâtı mücib olmak 
içün mesâil-i esâsiyyeden bahs olunduğu görülmüşdür. 

Kırk bir senesi (1825/26)mesele-i Yunaniyye zuhürunun altıncı yılı olup he- 


2 Binikiyüz yirmi altı (1811) tarihindeki Rusya muhârebesi içün Tepedelenlizâde Veli Paşa'nın kırk bin 
askerle ordu-yı hümâyüna gelmesi emrolunmuş idi. Veli Paşa emre imtisâlen Mora'dan hareketle 
Sofya'ya gelerek ol vakit Rumeli Vâlisi Hurşid Paşa ile berâber etrâf a'yânların celb ve ittifâklarına 
gayret etmiş ise de bir semere hâsıl olamayıp nihâyet başında kalan iki bin nefer askerle Rusya ordu- 
suna teveccühle mukavemete muktedir olabileceğini ma'rız-i #tizârda Dersa'âdet'de mukim mü- 
dir-i umüru vasıtasıyla vükelâ-yı Devlet-i Aliyye'ye bildirir ve Hurşid Paşa'dan şikâyeti imâ eder. 
Bundan münfehim olabilir ki daha ol vakit Hurşid Paşa ile Tepedelenli arasma bürüdet girmişdir. 

nüz meş'ale-i mesele yanıp tükenmekde olduğundan zarüri evveliyyâtından 
ba'zı ma'lümât-ı tarihiyye dercine lüzüm göründü. 

Hazine-i evrâkda mahfüz evrâkdan istifâde olunduğu üzre Rum fetretinin 
zuhürundan dokuz mâh mürürunda ya'ni bin sekiz yüz yirmi iki sene-i milâ- 
diyyesi Kânun-ı sânisinin on beşi (15 Ocak 1822) tarihiyle Ebidauz (Epida- 
uros/Pidavro) nâm mahalde teşekkül eden cem'iyyet-i muvakkate cânibinden 
yüz on bendi hâvi umüm millet-i Yunaniyye'ye hitâben beyânnâme neşr üi'lân 
ve bunda Yunan hükümetinin teşkiliyle me'mürlarının vezâifi ve keyfiyyet-i 
idâre-i hükümeti ta'yin ve beyân edilmiş ve o esnâda firâr eden meşhür Karaca 
voyvodanın başboyarlarından Aleksander Mavrokordato cem'iyyete reis nasb 
olunmuş imiş. Bundan başka umür-ı ecnebiyye nâzırı ve birinci müsteşâr nâ- 
mıyla ta'yin edilen Todori Nakri imzâlarıyle Akdeniz Adaları ahâlisini tahrik ve 
isyâna dâir diğer bir beyânnâme neşrine ve Girid'e dahi meşhür âdemler gön- 
derilerek ahâli-i Girid'i tahrike ibtidâr eylemişler. Devlet-i Aliyye kaziyyeye vâ- 
kıf olduğu gibi icâb-ı hâlin icrâsına teşebbüsde bulunmuş ve meselenin ibtidâla- 
rında Rusyalı İngiltere ile Fransa'yı kendisine pek de muvafık göremediğinden 
Memleketeyn ve Sırbiye misillâ Mora'nın dahi Girid berâber olarak üç memle- 
kete taksimiyle Devlet-i Aliyye'nin emriyle içlerinden bey nasbı ve idâre-i dâhi- 
liyyeler içün kanünnâme tanzimi ile kılâ'-ı hâkaniyyenin muhafazası asâkir-i is- 
lâmiyyeye müfevvez olması süretlerini teklif etmişler ise de Devlet-i Aliyye Av- 
rupa devletlerine neşreylediği beyânnâmede hukuk-ı milel kavâidine tatbikan 
ilân-ı ma'zeret ve Avusturya sefirinin Bâbıâli'ye verdiği takririnde Devlet-i 
Aliyye'nin hukuku tasdik olunup her devlet isyân eden (19) teba'asını dâire-i 
itâate celbe mecbürdur. Sâir devletlerin müdâhaleye hakkı yokdur deyü izhâr-ı 
hakkaniyyet olunmuş ise de âtide tafsil olunacağı vechile muahharen İngiltere 
ve Fransa ve Rusya devletleri bin sekiz yüz otuz Mart yirmi bir (21 Mart 1830) 
tarihle müttehidü'l-meâl verdikleri takrirlerinde Yunan'ın hükümet-i müstakil- 
le olmasına Londra'da karar verildi. Yunanistan'ın haritası yapıldı. İdâresi sâir 
devletler gibi olacaktır. Buna kat'iyyen cevâb verilsin, bu karar menfaat-ı âmme 
zımnında ittihâz olunduğundan kabül olunmaz veya tebdil ve te'hir süretleri 
gösterilir ise vesâil-i icâbiyyeye teşebbüs edeceklerini sarâhaten beyân etdiler. 
İşte ol vaktin icâbı ve erkân-ı devletin mu'amelât ve vuku'ât-ı dâhiliyye ve ecne- 
biyyeye bizzât adem-i vukuf ve ıttıla'ları ve Avrupa devletlerinin şu Yunan hü- 
kümetini icâdda mütâlaa etdikleri menâfi' ki birisi mesele-i şarkiyyenin halli di- 
geri ma'lümât ve maarif-i garbiyyenin şarkistana mürüruna bir güzergâh açıl- 
ması gibi tahayyülleri âtide tafsil olunacağı vechile birçok tekellüfât ve müşkilât 
ika'ına sebebiyyet vererek en sonra Navarin vak'ası gibi mugayir-i şi'âr-ı hakka- 
niyyet bir hâdisenin icrâsına kadar gitmişler idi. Heyhât bu evhâm ve hayâlât-ı 
garbiyye maslahatı bu süret-i garibeye getirdi. 

Zehâblarında hatâ ve galat etdiklerini muahharen anlamışlar ve Avrupanın 
arsa-i âsâyişine kendi elleriyle tohum-ı fesâd ekdiklerini bilmişler ise de ne fâ- 
ide ki yapdıkları fenâlığı temizlemekden âciz kalarak bu uğurda Devlet-i Aliy- 
ye'yi nice felâketlere düçâr ve Kırım ve Sivastopol sahrâlarında kendileri içün 
dahi mezarlar ihtiyâr eylemişlerdir. Zikri mesbük beyânnâme otuz altı 

(1820/21) tarihinde Devlet-i Aliyye tarafından neşr olunmuş olduğundan o se- 
nenin tarihine derci tabii olmasiyle burada zikr olunmamışdır. Meselenin hitâ- 
mı aşağılarda sırasıyla zikr olunacağından şimdilik bu mikdâr ile iktifâ olundu. 


İhtâr 


Ekser tevârih-i mütedâvile-i Osmaniyye'de muharrer mevâd ezmine-i vu- 
ku'iyyeleri /tibârı ve senelere taksimi ile ta'dâd kılınmak mu'tâd olduğundan 
bir meselenin evvelinden âhirine kadar bir düziye yazılmayıp eczâ-yı kazâyâ- 
yı mesâil diğer mevâd ile düçâr-ı hadd-i fâsıl olmuşdur. Bu usül fenn-i tarih- 
den maksüd olan vukuf-ı kâmile medâr-ı vusül olamadığı 1201 bedihesi ru- 
müz-âşinâ-yı celâil-i fezâil ü hikem ba'zı efâhim-i zevât-ı maarif-i ilm taraf-ı 
sâmilerinden yâd ü tezkâr buyuruldu. Fi'-vâki” bu emr-i muhtır müsellem-i 
erbâb-ı fikr ü iber ise de abd-i âcize hâciz olan fıkdâni-i sermâye-i iktidâr Vtizâ- 
riyle berâber cem'ine ibtidâr eylediğim işbu mecelle-i hakirânem mesâili efrâ- 
dını câmi” olmak üzere mine'I-bâb ile'l-mihrâb nüvişte-i sahâif-i kitab olduk- 
dan sonra diğer meseleye dahi o efâl-i ma'lüme ile şürü” olunmuşdur. Valla- 
hi'-muvaffak li”s-savâb. 


Yunan meselesine dâir mevâddır 


Meselenin zuhür-ı alenisi otuz altı (1820/21) senesine müsâdifdir. O vakit- 
den mebde'-i tarihimiz olan kırk bire (1825/26) kadar süret-i cereyânı Şânizâde 
ile Es'ad Efendi tarihlerinde parça parça beyân olunmuş ve tafsilât-ı esâsiyye 
ve ahkâm-ı ledünniyyesi Cevdet Paşa hazretlerinin yazmakda bulundukları ta- 
rihde münderic olacağı derkâr bulunmuş olmasıyla muhavvel-i hâme-i fakir 
olan ilerisi işbu kitabda zikr olunacakdır. 

Bu esnâda Dersa'âdet'de mukim süferâ ile Bâbıâli beyninde cereyân eden 
ba'zı mevâddır. 

Yunanistan'da vuku'a gelen ihtilâlin teskini içün Devlet-i Aliyye'nin mecbür 
olduğu harekât-ı harbiyyenin terkine Fransa, İngiltere, Rusya devletleri tarafın- 
dan olunan teklifât ve tebligat-ı resmiyyeye i'tirâzât-ı lâzime ile cevâblar veril- 
miş ve düvel-i müşarünileyhim ise tekliflerinden geri durmayıp imtidâd-ı 
mesele münâsebetiyle birçok hâlât-ı müte'ellimenin ve husüsiyle Avrupaca 
bundan zuhür eden ve ticaretçe görünen uygunsuzlukların def'i garaziyle terk-i 
muhâsama emrinde düvel-i selâse tarafından elçilerine be-tekrâr ta'limât-ı 
kat'iyye i'tâ olunmuş idi. Zuhür-ı meseleden kırk bir senesine (1825/26) kadar 
te'âti olunan evrâkın mevâdd-ı mülâhhasası geri seneler mesâili sırasında bu- 
lunacağı cihetle tarih-i âcizânemin mebde'i olan kırk birden (1825/26) sonra 
vuku' bulan muhâberât-ı resmiyye hazine-i evrâkda görülen muharrerâtdan 
mülâhhasen beyân u hikâye olunacakdır. Bunlardan İngiltere devletinin Der- 
sa'âdet sefiri tarafından o esnâda makam-ı riyâsete verilen varaka-i mufassala 
tercümesi İngiltere devletinin Devlet-i Aliyye'ye izhâr etdiği süret-i müsâleme- 
tin âyinesi gibi olduğundan biraz mufassalca ise de meselenin diğer mevâddı- 

na girişmezden mukaddem ma'lümât-ı tafsiliyyeyi mücib olmak içün ayniyle 
buraya derc olundu. (21) 


Süret-i varaka 


Devlet-i Aliyye'nin kendüye olunan teklifât hakkında zuhür eden istinkâfı 
ziyâde garib olduğundan vech-i kâfi üzre beyân u izâh zımnında teklifât-ı mez- 
kürenin maksad-ı asliyyesini mütâlaaya mecbüriyyet lâzım gelir. Şöyle ki Dev- 
let-i Aliyye tarafından en kavi hem-civârı olan devletin efkârına nazar etmediği 
ve en müstedim dostunun arz etdiği hidemât-ı haseneyi kabülden ibâ' ve imti- 
nâ'ını lede'İ-müşâhede teklifât-ı mezküreden mütâlaat-ı politikiyyeden hâric 
şeyler bulunmuş denileceğine mebni hakikat-ı hâl ma'lüm olmak içün evvel 
emirde mebhüsün anh olan teklifâtın ma'nâ-yı hakikisini vaz' etmek icâb et- 
mişdir. Bu teklifât iki maddeden ibâret olarak biri bir vesâtet-i sâde ve muhlisâ- 
ne ile saltanat-ı seniyye ile Rusya devleti beyninde olan münâzaatdan bâki ka- 
labilen husüsların dostâne tanzimi ve diğeri dahi ıslâh-ı zâtü'l-beyn takribiyle 
memleket-i Yunan'da muhârebe ber-taraf olması olup ve kabül ve icrâ olundu- 
Bu takdirde neticeleri ne olacağı su'âl olunur ise cevâbı vâzıh ve rüşen ya'ni 
musâlaha-i âmmeyi te'yid ve Memâlik-i Mahrüsa-i şâhânede âsâyişi Vâde ol- 
mağın o misillü neticelerden taraf-ı Devlet-i Aliyyeye menâfi'-i azime hâsıl ola- 
cağı ve bu menâfi'i tahsil zımnında bu makule vesâtet arzı eser-i hareket-i dos- 
tâne olduğu bi-iştibâhdır. Bu takdirce Devlet-i Aliyye'nin ol vechile netâyic-i 
hayriyye-i emniyyesinden ibâret olan teklifât-ı mezküreyi incinmek derecesin- 
de adem-i kabülü nasıl olabilir ve kabül ve icrâsında çok şey fedâ etmek lâzım 
mı addeder ve şânına ve yâhüd müzâkerât-ı sâbıkadan me'mül olan husüsa 
muzır ba'zı şey mi görür ve mutavassıt olan devletin hin-i müzâkerede iltizâm 
ve tesahhub edecek mi farz olunur. Elhâsıl emniyyetsizlikle teklifât-ı mezküre- 
yi te'yiden serd olunan ahvâli hülyâ ve evhâma mı hami olunur. İşte Devlet-i 
Aliyye ile münâzaatında haddi tecâvüz eder ve selefi ki mukaddemâ teba'ası 
bir muzır politikaya şiddet-i meyl ü rağbetlerini zabt ü men' ve sonraları bu 
usülü terk etmiş idi. Bu dahi o yola gider (22) havfiyle olunan ef'âl ve mülâha- 
zâtı tekrâr etmenin şimdi vakti olmayıp efâl ve mülâhazât-ı mezküre emniy- 
yet-i kâmile ile Devlet-i Aliyye'ye ifâde ve tebliğ olunarak cânib-i şâhâneye arz 
u ilâm olunmağla bu mahalde ancak İngiltere devletinin bir ıztırâb-ı şedide- 
den nâşi Devlet-i Aliyye ile Rusya Devleti beyninde bir müzâkere-i mütemmi- 
me sıkıntılarını tahammüle ve memleket-i Yunan'da âsâyişin /âdesine dâir bir- 
kaç mâh mukaddem Avrupa'da üç büyük devlet taraflarından müteâkiben 
Prusya devleti cânibinden nezd-i Devlet-i Aliyye'de vuku'a gelen harekâta ka- 
rışmaktan ba'de'l-ictinâb bu defa husüs-ı mezbür zımnında hidemât-ı hasene 
arzına mecbür olduğu beyânına müsâraat kılınmışdır. İmdi vesâil-i mezküre ic- 
râsıyla mutavassıt olan devletin menfaat-ı asliyyesi nedir ve vesâil-i mezküre 
takribi ile Rusya devletinin taraf-ı Devlet-i Aliyye ile münâzaa bahâneleri ber- 
taraf olduğu hâlde mutavassıt devlet irâd ve arâzi ve teba'a ve sefine-i harbiy- 
ye-i zâideye mâlik mi olur ve Rusya imparatoru bulunduğu ıztırabdan halâs 

olması ve mezâkını icrâ etmesi ve asâkir-i mütekâsiresine arzu etdiği vechile 
bir yol açması fırsatı fevt olduğuna hazz eder mi ve Devlet-i Aliyye'nin ber- 
vech-i muharrer olunacak cidd ü sa'ye mükâfâten teşekküründen birşey hâsıl 
olur mu. Kaldı ki Rumlar maslahatı mesfürların serbesiyyet ve istiklâl-ı kâmile 
tahsil etmiş nazarıyle manzür oldukları ve devlet-i mutavassıta ile müzâkereye 
muvâfakatından ba'id olarak Devlet-i Aliyye'nin şân ve menâfi'ine şâyân süre- 
ti kabül etdirmek içün tarafından hareket-i şedide lâzım geleceği cümleye 
ma'lümdur. İngiltere devleti bu maslahatlarda bi-taraf ve bi-garaz olduğuna 
mesfürların arz etdikleri şeyleri redd ve müstercâlarını tard u def ile düvel-i 
sâirenin bin türlü hile isti'mâ ile nâil olmağa çalışdıkları ve hâlen çalışmakda 
oldukları tezâyüd-i kuvvet maddesine bilâ-tereddüd râzı olmadığı sened-i kavi 
ve kefili olup ve”I-hâsıl yeni Rusya imparatorunun niyyât ve efkârı bâbında al- 
danmak mümkindir. Nitekim çend mâh mukaddem halkının hilelerinden 
Nemçe devleti gibi cümle igfâl olunmuşdur. Bu vechile kendüyi arz etmek Av- 
rupa'nın etrâf-i şarkiyyesine müstevli görünen mehâlikin def'iyle âsâyiş-i âm- 
me râbıtasını muhâfaza etmek ve Devlet-i Aliyye'nin hüsn-i hâli zımnında bun- 
dan akdem safvet ve sebât ile husülüne çalışdığı musâlaha-i âmmeyi teşyid ey- 
lemek emniyyesinden 123) ibâret olduğu emr-i muhakkakdır. Ve icâb-ı hâl ta'cil 
olunmuş olduğu farzında dahi Devlet-i Aliyye'ye Rusya devletiyle olan münâ- 
zaatının hakikatı tekmil ve Memâlik-i Mahrüsa'da âsâyiş “âdesinde menfaat- 
ı sahihası tenezzül bulur mu. Kaldı ki bu defa olunan teklifâtın esâsı yeni ol- 
mayıp beş seneden beri olunarak İngiltere devleti sâir müttefikleriyle bile Dev- 
let-i Aliyye ile Rusya devleti beyninde münâzaat tahaddüsünden beri taraf-ı 
Devlet-i Aliyye'ye muahedâtını icrâ etmek ve ikinci mertebede lüzümu olan 
mevâd içün Rusya devletiyle bozuşmamak ve itâat eden Rumlar haklarında 
usâta olunan mu 'âmelâtın cümlesinden bili ve me e dahi nehy ederek 
keyfiyyâtını dâimâ tavsiye etmiş ve hattâ İngiltere Elçisi İstratfort (Stratford de 
Redcliffe) Yunan hakkında teşebbüs olunan usül ve harekâtda insâniyyet vezâ- 
ifine mezid-i dikkat olunmasını müşevvik mütâlaat-ı azimesine dâir Bâbıâli ile 
muhâberât ve mükâtebâtında çok kerre ibrâm süretlerini izhâr eylemiş. Kezâlik 
Rusya devletinden hudüd-ı mezkürenin icrâsını müteâkib beyne'd-devleteyn 
alâ'ik ve mu'amelâtın i'âde ve ibka kılınması taleb ve istid'â kılınmışdır. Ve da- 
hi Rusya devletinin Memâlik-i Mahrüsa'da bulunan hem-mezheblerinin istil- 
zâm etdiği menfaatden keff-i yed etmesi me'mülden ba'id olup ve menfaat-ı 
mezkürenin tasdik-i vücüd ve takviyyetinin lüzümunu kırk seneden beri bey- 
ne'd-devleteyn mün'akid olan uhüd u şurüt nâtıkdır. Mütevveffâ Rusya impa- . 
ratoru teba'asının Rumlar tarafına meyl ü rağbetden men'i esbâbına destres ol- 
duğundan ve Rusya devletinin Devlet-i Aliyye ile alâ'ik ve mu'amelâtının ibka- 
sı Devlet-i Aliyye'nin muvâfık-ı rızâsı olan ba'zı husüsun icrâsına ta'lik olun- 
duğundan musâlaha ve Devlet-i Aliyye hakkında menâfi” husülü me'mül olun- 
muş idi. Zikr olunan esbâba karar verilerek Rusya devletinin hoşnudsuzluğu 
bâki kalmak vechile icrâ ve Yunan ihtilâli ya anveten yâhüd ıslâh-ı mâ-beyn sü- 
retiyle ber-taraf olmak içün olunan imhâlden intifâ” olunamamış ise bu bâbda 

İngiltere devletine bir güne serzeniş gerekmez. Zirâ devlet-i mezküre münâza- 
at-ı mezküreye hiç sebeb olmamış iken Devlet-i Aliyye'yi şânına halel gelmeye- 
rek münâzaat-ı mezküreden halâsa muavenet zımnında dost görünmüşdür. 
(241 


Mütâlaat-ı uhrâ 


el-Hâletü hâzihi Devlet-i Aliyye gerek hem-civârlariyle beynlerinde sulh u 
salâhın muhâfazası ve gerek eyâletlerinde âsâyişin i'âdesi içün mecbüren şey 
fedâsına med'uvv olmayıp ve hiç tehlikeye dahi idhâl olunmayarak bi”l-akis 
bir üçüncü devlet tarafından kendüye teklif olunan ve esâsı evvel emirde inti- 
hâb-ı şâhâneye terk kılman müzâkere husüsuna muvâfakat gösterdiği hâlde 
vücühla müntefi' olur ve kavânin ve usül-i mülkiyye ve milliyyesi icâb etdiği 
hâli terk etmesi olmayıp yalnız işbu hâlden hâsıl olan mehâlik ve su'übeti bil- 
mesi matlüb ve beş seneden beri mevcüd olan ihtilâli Devlet-i Aliyye'nin sâir 
devletler ile beynlerinde câti alâ'ik ve mu'amelâtına irâs-ı zarâr eden bir mem- 
leketde âsâyişin i/'âdesi içün şimdiki vakitden fâide-mend olması arzü olunur 
ve teskin-i ihtilâl tavassutu mahremâne arz ve izhâr kılınır. Zirâ 'mâl-i edevât-ı 
harbiyye ile husülü bati ve meşkük ve müsta'idd ü mâhir ve hükümdârlarının 
hin-i hâcetde işine yaramağa kadir bir ahâli ile uyuşmak bir çöl mahalde hükü- 
met etmekden iyi ve hayırlıdır. Velhâsıl ber-vech-i bâlâ münâzaatın def'i ikmâli 
içün ba'zı teshilâta muktedir olmak zan ve Devlet-i Aliyye'nin şânını terfi ve 
azamet-i şevket-penâhi ve devletin sa'âdet ü ikbâli ile Rumların hüsn-i hâllerini 
te'lif ederek ibka-yı âsâyiş husüsunun mümkin mertebe ta'cilinin lüzümu hiss 
olunur ve Devlet-i Aliyye hakkında bir dost-ı sâdıkın 1fâ-yı hidemât-ı hasene 
etmesinden dolayı lâ-akall tesliyyete nâiliyyet me'müldür. Devlet-i Aliyye'den 
birşey ketm olunmamak vâcibeden add olunur ve zulmet ve nür ancak a'mâlar 
indinde müsâvidir ve vükelâ-yı saltanat-ı seniyyenin derkâr olan rüşd ü dirâ- 
yetleri iktizâsmca efkâr ile efali mezc etmeyip ve keder-âmiz hakaik ifadesiyle 
mahzüziyyet hâsıl olacağını farz eylemeyecekleri zâhirdir. Ve dahi etrafa nazar 
olunarak el-hâletü hâzihi derkâr olan buhrânda zikri âti uşeyya gözleri hıyre- 
lendirir. Ya'ni Rusya devletinin rü-gerdân ve Rusya milletinin muhabbetle mu- 
hârebe arzüsunda olması mütekâsir ü muallem ve muztarib ve hemşehrilerinin 
fikriyle yürüyen Rusya askerleri ve niyyâtı ma'lüm olan ve bilâ-hak verâset-i 
sandali-i imparatoriye ku'üd iden genç ve âzim ve karındaşı eserine muktefi 
hükümdüâr ve bir taraftan Devlet-i Aliyye muhârebe ile meşgül olarak beş sene- 
den beri cemi” kuvvetini zabt ve vâridâtına (25) tedenni irâs itmekde idüği ve 
milel-i Avrupa ve Amerika Rumların zaferyâb olmalarına hâhişger olup ve 
Rusya devletiyle müttefik ve İngiltere ve sâir ba'zı devletlerden hâric olan Av- 
rupa düveli rahat ve emniyyet-i mahsusalarını ihlâl eden civârlarında ihtilâlin 
def'i içün i'mâl-i edevât-ı harbiyyeyi usül ittihâz ederek fi'I-hakika hıfz-ı muvâ- 
zenet-i kuvvet maddesinde müttefik iseler de İtalya kıt'asında vâki” Napoli 
memleketine Nemçe ve İspanya'ya Fransa askerleri sevkinden beri Rusya dev- 
leti tarafından düvel-i mezküreye iİtimâd izhâr olunduğu misillâ anlar dahi 

Rusya'ya emniyyet ve i/timâd ibrâzına mecbürlardır ve husüsiyle Rumlara ha- 
yırlı bir muhârebe zuhürunda Devlet-i Aliyye tarafını iltizâm etdirerek 
teba'alarının efkârmı mahv edemezler. Ve ba'zı ahvâlde âherin ayağına düşme- 
mek ve tâcu taht ve ırz u şânını hıfz içün kendüyi tehlikeye ilka itmek vâki” ol- 
duğu şübheden âridir. Böyle fırsatlar ele giremez. Bir âkil devlet dâimâ kuvvet- 
lerini bilmek diler ve hem-civârlarıyla kable'I-mübâreze teşebbüs edeceği vesâ- 
ili mahsusasını anların vesâili ile tatbik lâzımdır. Bu tatbik-i kuvvetden hâsıl 
olan insâf âherlere za'f vaktinde kendüye hücüma bahâne vermekden men ey- 
ler ve irâdatını idâreye ve vakit vakit memâlikinde zuhür eden ihtilâl-i dâhi- 
linin serfan def'ine ve bir nâ-becâ emniyyetsizlik ile dostlarım gücendirmeyip 
beynlerinde muhâdeneti teşyide ihtimâm etmesi ve vakt-i şiddetde milletinin 
menâfi'-i azimesi içün iddi'alarını ve ba'zen hukukunu dahi fedâ eylemesi ikti- 
zâ eder. Kuvvet ve istikametine #timadı olan bir devlet ihâfe fikrin etmez ve 
dost ve beyne'd-düvel müstakil ve serbest olan bir devlete lâzım gelen hürmet 
ve ri'âyet niyyet etmiş olsa o misillâ vesâilin istimâlinden ânı men” eyler. Me- 
râm Devlet-i Aliyye'yi menâfi'-i sahihası hakkında dostâne ikazdır ve yalnız 
hidmet olunması arz olunur. Kaldı ki tezâyüd-i safvetden nâşi Devlet-i Aliyye 
ile Rusya beyninde Rumları himâyet içün muhârebe vuku'unda Devlet-i Aliy- 
ye'nin ba'zı İsevi devletler ile beynlerinde olan ittihâd ve ittifâka /timâd ede- 
meyeceği ifâde olunması dahi mücerred Devlet-i Aliyye'nin bulunduğu hâlden 
âgâh olarak tarafından lâzım gelen esbâbın teşebbüsüne iktidâr kesb etmesine 
mebnidir. İşbu mütâlaatdan Devlet-i Aliyye'nin bâlâda farz olunan te'sirât üze- 
re hareketi amele gelen ve gelecek olan husüsâta muhâlif olacağı ve İngiltere 
devletinin teklifâtından maksad-ı asli beyne'd-devleteyn câri olan muhâdenet 
1261 ve ri'âyete mebni Devlet-i Aliyye'nin ma'lâmu olduğu vechile irâs-ı men- 
faat olduğu netice bulur. Tercüme süreti burada nihâyet buldu. 

Varaka-i mezkürede düvel-i selâse ve husüsiyle içlerinden İngiltere devleti- 
nin Yunan meselesi hakkında ibrâz olunan vesâteti kabül yolunda her türlü ifâ- 
dâta ibtidâr eyledikleri anlaşıldı. 

Bundan sonra dahi defa'atle akd olunan mükâleme meclislerinde yine bu 
meâlde ihtârâta ibtidâr olunmuş ise de bâlâda muharrer beyânnâmede Devlet-i 
Aliyye karar-ı kat'isini ilân eylemişdir. Dünyalar bir yere gelse bu Mora mad- 
desine hâricden müdâhaleyi adem-i kabülde şer'an ve aklen ma'zür olduğu ce- 
vâbı her meclisde ifâde ve elçiler tarafından dahi ısrâr olunur idi. Nihâyet elçi- 
ler düvel-i müttefika vesâil-i icâbiyye mâline mecbür olur dediklerinde bu ve- 
sâil lâfzının tasrih-i meâli içün edilen mübâhasât-ı tavilenin neticesinde düvel-i 
selâse tarafından olunan tekliflerin kabülü Devlet-i Aliyye'ye mümkin olama- 
yacağı beyânında ısrâr olundu. 

Süferânın dostâne ve muhavvifâne kullandıkları lisânların en ma 'nâlısı (ve- 
sâil) lâfzı idi ki bunda müstetir olan ma'nâ daha ol vakıt hüveydâ idi. Böyle bü- 
yük üç devlete redd ile cevâb i'tâsı zamânında ise Devlet-i Aliyye'nin bunlara 
mukabil müttefiki olmadığı ma'lüm iken yine sebât olunduğu ol vaktin evrâ- 
kından istifâde olunmuşdur. Elçilere sonraki verilen cevâb-ı kat'iye dâir üç ben- 
di hâvi tezkire-i mufassala-i resmiyyenin bâlâsına tahrir buyurulan hatt-ı hü- 

mâyündan dahi keyfiyyet ma'lüm olur. 
Süret-i hatt-ı hümâyün: 


“Benim Vezirim 

İşbu üç bend mufassal takririn ve tercüme kâğıdları manzür ve meâlleri 
ma'lâm-ı hümüyünum olmuşdur. Bu Rum maddesinde frenklerin Devlet-i 
Aliyye'mizi bir vechile kabül olunmayacak teklifât-ı müstekrehe ile iz'âcları 
gerek ayak patırdısı olsun gerek niyyetleri cidden muhârib olmak olsun di- 
nen ve mülken bir vechile kabül olunur şeyden olmamağla yine evvelki ve- 
rilen sözlerin üzerine cevâbları veriliyor. Tamâm cenâb-ı hâkim-i mutlak na- 
sıl murâd ederse öyle olur. Kaldı ki frenklerin merâmları artık pek açığa çık- 
dı. Ona göre davranmamız lâzım gelir. Ancak (27) cümlenizde evvelki gibi 
germiyyet üzere ittifakâne hareket anlayamıyorum. Asıl işe yarayacak mas- 
lahatlara hakkıyla yapışılamıyor. Böylelik ile iş sürülmez. Allah aşkına şu re- 
hâveti ortadan kaldırıp niyyet-i hâlise ile bi'l-ittifâk hidmete ikdâm ve gay- 
ret edesiz.”İntihâ. i 


Takrir-i mezkürdan tirâşide olundu ki düvel-i selâse tekliflerinde musır ve 
müttehid bulunmuşlar ise de bunlardan Rusya devleti bu meselede diğerleri de- 
recede kendüyi ileriye sürmemek rengini göstermişdir. Zirâ öbür tercümânlar- 
dan hafi Rusya tercümânı Frengini arasıra reis efendiye min gayr-i resmin ba'zı 
ifâdât ve diğerlerinin efkârından ebhâs arasında ma'riz-i hasb-i hâlde yine bir 
gün gelip “Frenklerin hileleri ma'lümdur, böyle gürültüleri ayak patırdısı olmak 
gerekdir” demişdir. Şu hâle bakılırsa Devlet-i Aliyye düvel-i müttefikanın 
re'ylerini kabül etmiş olsaydı Rusya devletinin yine marzisi üzere hareket etme- 
miş olacak imiş. Vükelâ-yı Devlet-i Aliyye ol vaktin mu'âmelât-ı hâriciyyesine | 
bizzât vukufu olup da geçenki Girid meselesinde ittihâz-ı âli buyurulan tedbir-i 
hikmet-pezir gibi hareket etmiş olaydı Rusya devletinin bu tedbir dahi hoşuna 
gitmeyecekdi. Nitekim Frengini'nin kullandığı lisâna nazaran işin içi dışı başka 
imiş. 

Tavtia İşbu mütâlaa-i müstemendâneyi 43 (1827/28) senesinde zuhür eden 
mesele-i harbiyye esnâsında ba'zı mevâd sırasında sâdır olan hatt-ı hümâyü- 
nun bir fıkrası müeyyid olmasıyle aynen derc olundu. 

Süret-i hatt-ı hümâyün: 


“Devlet-i Aliyye'mizle Rusyalı muhârib olmayı çokdan beri kurmuş idi. 
Ya'ni Rum milleti hakkında olan teklifi tamâmiyle kabül olunsa da yine ile- 
ride muhârib olacağı işin gelişinden münfehim olmuşdur.” 


Elhâsıl meselenin iki süreti dahi min ciheti'I-hakika Rusyalının matlâbu 
olup evvelki süretine Devlet-i Aliyye'nin redd ile muâmelesinde zuhüra gelen 
şimdiki hâl-i hâzır, ikincisi ol vakit devletin süret-i muvâfakatında bulunması 
takdirinde dahi Mora'nın Sırbistan ve Memleketeyn misillâ şurüt-ı imtiyâziy- 
yeye rabtı kaziyyesidir. Memâlik-i mümtâzeye ara sıra ne vechile müdâhale 

edegelmiş ise Akdeniz'de dahi müdâhale kapısı küşâdiyle Karadeniz'le Tu- 
na'nın bulandırıldığı misillü Akdeniz'i dahi karıştırmağa vesile idi. Şu iki ihti- 
mâlin üçüncüsü Devlet-i Aliyye reâyâsını terbiye ile (28) yatışdırmak ve i/âde-i 
âsâyişe ibtidâr etmek olup bu tedbirin icrâsına Avrupalı meydan vermedikle- 
rinden bu ihtimalden kat'-ı ümid olunduktan sonra onlara muvâfakat ve 
adem-i muvâfakat şıklarında görülecek iki mazarratın ehvenini ihtiyâr rehin-i 
derece-i ıztırâr olduğundan şâyân-ı dikkat bunların kangısmın müreccah olaca- 
ğını keşf ü tahmin meselesidir. Her ne kadar mütâlaa-i âtiye ta'lil-i ba'de'I-vu- 
ku' ma'nâsını andırır ise de Yunanistan'ın hey'et-i müstakille olmak üzere vü- 
cüd-ı devletden ayrılması kangarine olmuş bir uzvun kesilmesi gibi olmuşdur. 

“Bir uzv-i fâsidin tekmil eczâ-i vücüdu ifsâdından ise kesilip atılması münâ- 
sibdir. Hâliyle bırakılıp da hükümet-der-hükümet gibi bir emr-i garib hudüsu 
zannederim daha muzır olur idi. Çünkü zimâm-ı idârelerine ittihâd-ı mezheb 
münâsebetiyle Rusyalı el atarak ve sâir ahâliyi dahi su'-i emsâl gösterilerek 
Devlet-i Aliyye mütemâdi bi-huzür olur idi. İşte bu süreti kesb etmesi muahha- . 
ren gaib etdiğinden ziyâde Devlet-i Aliyye'ye mazarrat vereceği mütâlaası becâ 
gibidir. 

Mesele-i Yunaniyye'ye dâir bu makama bir mikdâr daha ma'lümât derc 
olundu. Londra'da yapılan sened mücibince Dersa'âdet elçileri Bâbıâli”ye ihtâr 
ve ifâde-i hâlden hâli olmadıklarıyla beraber tercümânların çoğu ise meselenin 
samimi mürevvici bulunduklarından ve Osmanlı ve vükelâ-yı Devlet-i Aliy- 
ye'nin mizâclarını bildiklerinden me'mür-ı tebliği oldukları sözleri şiddetle ifâ- 
deden sonra bir aralık Devlet-i Aliyye'ye sıdk u muhabbetlerinden ve bu vatan- 
da mütemetti” olduklarından bahisle efkâr-ı vükelâyı teşvişde ve olunan teklifi 
beyne'r-red ve'I-kabül tutmak içün ba'zı mütâlaat ve mesmü'ât-ı musanna'a ile 
gafletde bırakırlarmış. Sened-i mezkür mücibince iş bitdiğini ol vakit Avustur- 
ya sefiri tercümânı vasıtasıyla Bâbıâli'ye ihbâr ve Prusya tercümânı ise mahz-ı 
sadâkatından senedin süretini tedârik ile reis efendiye dostâne irâ'e içün vardı- 
gında reis efendinin sahâif-i kitâb-ı sâmi'ası hatâ savâb cedveli gibi birçok ha- 
vâdis-i sahiha ve kâzibe ile karalanmış olduğundan ve Avrupa ma'lümâtının 
miftahı olan lisân-ı ecnebiye divân tercümânlarından başka Bâbıâli'de vâkıf 
me'mür bulunmadığından ve bir tarafdan dahi hilâf-ı marzi bir re'y ü tedbir 
zuhürunda türlü cezalar hâzır bulunduğundan (291 idâre-i dâire-i devleti devr- 
i tabiata bırakmak ve izâfe-i kuvve-i şahsiyye ile tahrikden tevakki olunmak 
âdet hükmüne girmiş ve bu sebebe mebni rels efendi Prusya tercümânının ge- 
tirdiği sened süretini eline almak değil lakırdısını bile etmeyip kemâl-i hayre- 
tinden bunun bize lüzümu yokdur, meâlini dahi anlamak bizim işimiz değildir, 
sırası gelince sizden alırız sözüyle tercümânı huzürundan çıkarmışdır. Ma'-mâ- 
fih acaba senedin meâlini anlayıp da icâbı vechile tedbirini düşünmek kimin işi 
idi. İş bitdikden sonra senedi getirdip anlamakda ne fâide var. 

Gelelim mâ nahnü fihe. Aradan birkaç gün mürüriyle düvel-i selâse tercü- 
mânları üçü birden makam-ı riyâsete gelip elçileri tarafından verilen sened-i 

ün'akid süretini i'tâya ve verilecek cevâb-ı kat'iyyenin ahzına me'müriyyetle- 
rini tebliğ etdiler. Sened Yunan meselesine dâir ise Devlet-i Aliyye buna müte- 

allik bir varaka ve su'âl ve cevâb kabül etmediğini beyânnâmesinde i'lân eyle- 
di. Nâfile bırakılmasın denildikde ma'lâmâtımız yokdur bu kâğıdı bırakmağa 
me'müruz diye tekrâr etdiklerinde nihâyet divân tercümânına verilip cevâbını 
ondan araştırmaları sözüyle avdet etdiler. Tercümânlar Bâbıâli'den avdetlerin- 
de süferâ-yı selâse İngiliz sefârethânesinde üçü birden cevâba muntazır idiler. 
Tercümânlar gelip vuku'-ı hâli ifâde eylediler. Fransa sefiri Tercümân Frengi- 
ni'ye çoktandır Osmanlı içinde bulunuyorsun bu işe ne dersin deyince Frengini 
mahremâne gelip reis efendiye hikâye eylediği sözler ibâresiyle bu mahalle ya- 
zıldı. Sefire cevâben benim bildiğim bu Rum maddesinde Osmanlı frenklerin 
harf-i vâhid tekliflerini ebedi kabül etmeyeceğe benzer. Zirâ Rusya devleti Ef- 
lâk ve Boğdan'a şöyle böyle diyerek el takıp sonra artırarak şimdiki halde bü- 
tün bütün Devlet-i Aliyye'nin hükmünden çıkmış gibi oldu. Sırp maddesi dahi 
öyle oluyor. Şimdi Mora dahi şöyle böyle olsun denilerek refte refte İstanbul'un 
etrafını kuşatıp devleti ortaya almak isteniyor. Mora bu hâle girdiği takdirde 
Osmanlı bunun sonu nereye varacağını bilmez mi? Mülk ve devletinden kolay- 
lıkla vaz geçer mi ki, bu teklifâtınızı kabül etsinler. Benim anladığım şu madde- 
de Devlet-i Osmaniyye herşeyi gözüne alıp kat'i cevâb 1301 veriyor, bundan 
sonra yine evvelce kat'i cevâb verirler, iktizâ ederse milletçe kalkıp yedi yaşın- 
dan yukarı mecmuw' ehi-i islâmı ayaklandırırlar sanırım, işte benim bildiğim ve 
anladığım budur dedikde Fransa elçisi mebhüten, İngiltere elçisi dik dik yüzü- 
me bakarak dışarıya çıkdım, lâkin her ne ise Allah vere sizin donanmalar bir an 
akdem işi görüp bitire idiler İngiltere" nin fesâdına hiç yer kalmazdı. İntihâ. 
Cevâb-ı reis efendi: Aferin iyi öğrenmiş, iyi söylemişsin, işte Devlet-i Aliy- 
ye'nin karar-ı kat'isi tamâm bildiğin gibidir. Çünkü hâl böyledir, sizin elçi ni- 
çün öbürler ile beraber bulunur deyince uzun uzun birtakım hayâlât-ı efrenciy- 
ye ile reisin zihnini doldurup gitmişdir. Bunun üzerine frenklerin tekliflerine 
zerre kadar mümâşât süret-i istihâlede idüği tekrâr ezhân-ı vükelâda takarrür 
eyledi. Tafsilât-ı meşrüha beyne'I-vükelâ cereyân eden ebhâs ve müzâkerât-ı ta- 
vile bir büyük battal kâğıdın iki tarafına yazılarak huzür-ı şâhâneye arz olunur. 
Bâlâsına yazılan hatt-ı hümâyün süretidir: 


“Benim Vezirim 

İşbu mufassal takririn ve Fransa ve Taği ve Rusya elçileri tarafından 
verilen müşterek takrir tercümesi manzürum olmuşdur. Bu Rum maddesi 
içün frenkler tarafından vâki” olacak teklifin bir vechile kabül olunmayaca- 
ğına kavi söz verilmiş ve cümlenin ittifâkıyla bunun üzerine sebât ve metâ- 
net göstermekden başka tarik olmayıp hayr u şer Cenâb-ı hakkın yed-i kud- 
retindedir. Reis doğrusu her birine güzel ve yoluyla cevâblar vermiş.” 


Beyân-ı ba'zı teşebbüsât 
O esnada Boğdan baş beşli ağası bir gün sabah kahvesini içecek iken fincan- 


da bir fenâ râyiha hiss etdiğini kahvecisinden lede's-su'âl fenâ şey yokdur kah- 
veyi ben pişirdim fakat bir papas bana bir kâğıd toz verdi, iyi şeydir ağanın 

kahvesine koy ve bu elli altunu al dedi, fenâ şey olsa verir miydi, ben de iyi 
şeydir diye koydum dedi. Bunun üzerine ağa tahkik-i keyfiyyetle zehir oldu- 
gunu anlayınca papası bulup i'dâm eylemiş ve esnâ-yı ihtilâlde Boğdan ahâli- 
sinden tüfeng ve piştov olarak üç bin kadar silâh (31) toplanmış olduğu ba'zı 
evrâkda görüldü. Besbelli bu sebeplerle olmak gerek ki, bu maddenin vuku'un- 
dan bir müddet sonra Memleketeyn imtiyâzına Devlet-i Aliyye tarafından 
riâyet olunmayıp hattâ beşli ağalarının hilâf-ı şurüt lisân ile birtakım ta'rizât 
ve kinâyâtdan sonra bu gidişle Rusya devleti Menileketeyn'i kabza-i tasarrufu- 
na almağa mecbür olur meâlinde Dersa'âdet Rusya sefiri Bâbıâli'ye takrir-i res- 
mi vermişdir. 


Azimet-i donanma-yı hümâyün be-cânib-i İskenderiye 


Mora'daki Mesleng (Mesolongion) kal'ası hayli vakitden beri muhâsara 
olunmuş ise de eşkıyâ tarafından pekçok istihkâmât yapılması sebebiyle teshiri 
deniz tarafından mu'âvenete yol verilmesine mutavakkıf olduğundan kal'anın 
sevâhili donanmanın barınmasına müsaid değil ise de uzakdan yakmdan 
eşkıyâ gemilerinin gelmelerine sed-keşide-i mümânaat olmak üzere zarüri do- 
nanmâ-yı hümâyün o sularda geziniyor idi. Müddet-i medide muhârebâtdan 
donanmada kumanya ve mühimmât mayna demiş ve tedâriki ise Bahr-ı Sefid 
Boğazı'na gelmeğe menüt bulunmuş olup donanmanın boğaza gelmesi muhâ- 
taradan sâlim olmayacağına ve Mesleng içün Mısır Vâlisi Mehmed Ali Paşa 
müstakillen birkaç orta cihâdiyye askeri irsâl edeceği istihbâr olunduğuna 
mebni donanmanın İskenderiye'ye azimetle asker ve levâzımının oradan ahzı 
münâsib olacağı mütâlaa olunarak serian avdet etmek üzere Kapudan Husrev 
Paşa'ya verilen ruhsat mücibince Mora sularından hareketle sene-i sâbıka zil- 
hiccesinin yirmi sekizinci (13 Ağustos 1825) günü İskenderiye limanına muvâ- 
salat eylemiş ve beş on güne kadar avdet üzere bulunmuş olduğunu ariza-i 
mufassalasiyle Husrev Paşa Bâbıâli'ye bildirdi. Mesleng'in kara tarafından her 
türlü esbâb-ı teshiriyye ve tazyikiyye ile gece gündüz meşgul olan Rumeli Vâli- 
si sadr-ı esbâk Reşid Mehmed Paşa'nın bâ/is-i fütüru olmamak ve donanmanın 
ol süretle gidişi ma'lâmu olmak içün Husrev Paşa'dan gelen arizanın süreti ir- 
sâl ile vesâyâ-yı lâzime tebliğ olundu. 

Bu arizanın üzerine yazılan hatt-ı hümâyün süretidir: 


“Vâkı'â kapudan-ı müşârünileyhin boğaza avdeti lâzım gelmiş olaydı 
günâgün 1321 havâdisler tekevvünüyle çirkin birşey olur idi. Mütevekkilen 
âlallah İskenderiye'ye azimeti isâbet olmuş. İnşâallahu te'âla şimdiye kadar 
andan dahi hareket etmişdir. Mısır vâlisi müşârünileyhin bu bâbda vuku'a 
gelen sa'y u gayretine diyecek yok.” 


Vürüd-ı sefâyin-i eşkıyâ be-liman-ı İskenderiye 


Yunanlıların dik-i tuğyan u isyânları ne derecelerde galeyân eylemiş oldu- 

guna âtiyü”l-beyân hâdise dahi bürhândır. Şöyle ki, Husrev Paşa'nın İskende- 
riye'ye vusülünden birkaç gün mukaddem bir gün saat dokuz sularında tica- 
ret teknesi usülü üzere Rusya bandırasıyla üç kıt'a ateş gemisi İskenderiye li- 
. manına bi'd-duhül birini Sâlih Ağa Tabyası önünde derhal iş'âl eyledikleri gö- 
rüldükde tabyalardan toplar endahtı ve müte'addid filikalar irsâli ile müdâfa- 
asına müsâraat olundukda diğerleri limandan bi'-hurüc liman ağzında bekle- 
yen iki gemi ile engine açıldıkları Mehmed Ali Paşa'nın ma'lümu oldukda can 
başına sıçrayıp tez elden damadı Muhatrem Bey ile kethüdâsı Bilâl Ağa'yı beş 
altı ceng gemisiyle ta'kiblerine gönderdiğine kâni” olmayıp kendisi dahi bir 
korvet ve ma'iyyetine dört ceng gemisi alarak arkalarına düşüp gitmiş olduğu 
İskenderiye'ye vusülünde Husrev Paşa'nın mesmu'u oldukda esnâ-yı rahda 
tesadüf olunmadığına bi't-teessüf Mehmed Ali Paşa'nın arkasından gitmeği 
murâd etmiş ve Mısır me'mürları tecviz etmediklerinden çarçabuk mühimmât 
ve zahâir tedârik olunarak riyâle-i hümâyün ma'iyyetiyle on sekiz yirmi kadar 
gemiler Mehmed Ali Paşa'nın taharrisine me'muren ihrâc edilmiş ise de tesâ- 
düf edemediklerinden ve müşârünileyh ise alabildiğine giderek ve yanındaki 
gemileri gaib ederek Anadolu sevâhiline kadar gitmiş ise de gece eşkıyâ gemi- 
lerinin gaybubetleri cihetiyle bi”l-avde İskenderiye'ye vusülünde mülâkat 
olunmuş olduğunu ve donanma mesâlihinin temşiyetine mübâşeretle hakkın- 
da fevka'l-gaye hürmet ve ri'âyetden başka (Bak Paşa karındaşım ben veliyy-i 
ni'metimiz şevketlâ efendimizin kul kölesi bulunduğum ve sâye-i şâhânelerin- 
de donanma-yı hümâyün cebehâne ve kumanyası değil şu maslahat-ı din ü 
devletimizin umür-ı mu'tenâsmdan olduğundan her ne muktezi olub matlâb 
olunursa cümlesi müheyyâdir. Din ü devletimiz içün (331 sana can dirig olun- 
maz) sözleriyle hatm-i kelâm eylediğini Husrev Paşa Bâbıâli'ye inhâ eyledi. 

İskenderiye'de iki ay tavakkuf olunarak Rebiyülevvelin üçüncü günü (16 
Ekim 1825) donanma-yı hümâyün Mısır gemileriyle Mesleng'e müteveccihen 
İskenderiye” den hareket eyledi. Gemiler levâzımının İtâsına gayret olunduğu 
misillâ İbrahim Paşa ma'iyyetindeki gemilerle garb ocakları sefinelerine bâ- 
irâde-i seniyye Mısır hazinesinden verilen bir milyon üç yük altmış altı bin iki | 
yüz bu kadar guruş ulüfeden başka Husrev Paşa ile ümerâ-yı bahriyyenin ifa- 
deleri vechile takasit-ı Mısriyyeye mahsüb olmak üzere donanma-yı hümâyün 
içün dahi yedi yük elli beş bin bu kadar guruş ulüfe i'tâ ve ta'mir ü techizleri- 
ne İskenderiye'de ibtidâr olunan yüz yirmi dokuz kıt'a sagir ve kebir süfün-i 
hümâyün ve cihâdiyye ve tüccâr tekneleriyle beraber ta'limât-ı mahsusa i'tâ- 
siyle Mısır gemilerine damadı Muharrem Bey'i başbuğ nasb ve iki adet proloto 
(3) dahi tedâriki ile birisine on nefer fedâyi iç ağası ve kırk nefer cihâdiy- 
ye askeri ile çukadârı Kapıcıbaşı İbrahim Ağa'yı ve diğerine Binbaşı meşhür 
İsmail Ağa ile ol mikdâr iç ağası ve neferât-ı cihâdiyye vaz? eylediğini ve bun- 
lar dahi emekdârları olmağla Muharrem Bey gibi indinde muhterem bulun- 
duklarım ve ta'dâda gelmez mühimmât ve zahâir ve asker ve atlar irsâl eyledi- 
ğini ma'riz-i teşekkürde Mehmed Ali Paşa Bâbıâli'ye inhâ eyledi. Bunu müey- 
yid Husrev Paşa'nın dahi vârid olan kâ'imesi bâlâsına yazılan hatt-ı hümâyün 
süretidir: 

“Mısır vâlisinin her bir me'mür kılındığı maslahatda din ü Devlet-i Aliy- 
ye'miz uğrunda ne güne cân-sipârâne gayret edeceği şimdilere dek bizzât 
ma'lüm ve meczüm-ı hümâyünumuz ise de doğrusu şu donanma-yı hümâ- 
yünumuz husüsunda dahi bu güne mu'âvenet ve ihtimâmına hiç diyecek 
yok pek mahzüz oldum.” 


Diğer hatt-ı hümâyün süretidir: 


“Doğrusu Mısır vâlisinin din ü Devlet-i Aliyye'miz hakkında bunca gay- 
ret ve ikdâmı meydanda dururken tecdid-i şevk u gayretini mücib olacak 
“nasıl ta'birât yazılsa değer.” 


Bu tafsilâtdan münfehim olduğu üzere Mehmed Ali Paşa'nın sarf eylediği 
(134) nakd-i himmet ve hidmet-i fevkalâdesi nezd-i şâhânede teveccühle maz- 
har-ı tahsin ü takdir olduğu anlaşılmışdır. Muharrem Bey'e verdiği ta'limât 
mütâlaası dahi Mehmed Ali Paşa'nın derece-i dirâyetini isbâta kâfi olmasiyle 
zirde ayniyle derc olunmuşdur. (Numero 1) 


Vuku'-ı ba'zı tedâbir der-teshir-i Mesleng 


Ber-vech-i muharrer donanma-yı hümâyün ile süfün-i sâire İskenderiye'den 
on dokuz günde Navarin sularına bi”l-vusül Mesleng içün Reşid Mehmed Paşa 
ma'iyyetine on iki bin cihâdiyye askeri getirilip İbrahim Paşa dahi on bin güzi- 
de askerle karadan Mesleng tarafına gitmek üzere hareket eylediğini Husrev 
Paşa Reşid Paşa'ya bildirdi. Bunun üzerine paşaların üçü birden Mesleng civa- 
rında birleşerek Mesleng'in teshiri tedbirini bi"I-müzâkere âtiyü”l-beyân üç şık- 
dan birini ihtiyâr eylemesini Reşid Paşa'ya teklif etdiler, şöyle ki, yevm-i icti- 
ma'larmdan on gün kadar Mesleng'in teshirini taahhüd eylemesi ve yâhüd ya- 
nındaki gayr-i muntazam Arnavud ve Rumeli askerinin def'i ile dâiresi halkı ve 
güzide âdemleri ile birlikte metrise girmesi veya bu işten bütün bütüne çekilip 
gitmesi husüslarıdır. Bu teklife ba'de'I-mütâlaa cevâb vereceğini ifâde ile Reşid 
Paşa ordugâhına avdet etdi. Ertesi günü taraf-ı pâdişâhiden emr-i mahsus var 
ise ibrâz olunmak lâzım geleceği ve olmadığı halde höd-be-höd cevâb vereme- 
yeceğini müşârünileyhümâya Reşid Paşa ihbâr eylediğini kendisi ve Husrev 
Paşa ile İbrahim Paşa başka başka Bâbıâli'ye inhâ eylediler. 

Husrev Paşa ile İbrahim Paşa'nın Reşid Paşa” ya bu teklifinden muradları İb- 
rahim Paşa'nın askeri muntazam olup idâre ve kumandaları Reşid Paşa askeri- 
ne makis olmadığından bu iki nev askerin ihtilâtı beyne'I-âsâkir nizâmsızlığı 
mücib olacağı vâhimesinden neş'et eylediğini müşârünileyhümâ inhânâmele- 
rinde tafsil ü beyân etdiler. Buna Bâbıâli'ce olunan mütâlaatın fezlekesinde ma- 
dem ki, İbrahim Paşa ile Husrev Paşa müttefikane bu re'yi etmişler hasbe'I- 
maslaha böyle olması icab eylediğinden ordusuyle Reşid Paşa'nın Salona tara- 
fına hareket etmesi şıkkı tercih olunarak ol bâbda emr-i âli irsâl kılındı. 

Bu müzâkerenin vuku'undan sonra paşaların üçü birden baş başa vererek 

Reşid Paşa 1351) Mesleng içün çok emek çekmiş olduğundan hitâmı vaktinde 
işin içinde bulunmaması lâyıksız olacağına ve kendisi dahi askerinin çoğunu 
Salona tarafına saldırmış olduğuna mebni dâiresi halkı ve Rumeli a'yânı asker- 
leriyle birlikde kemâ-fi's-sâbık gayret edilmesine muahharen beyinlerinde 
karar verilmiş olduğunu inhâ etdiler. Mukaddemki karar üzerine emr-i âli irsâl 
olundu ise de karar-ı âhir şâyân-ı takdir göründüğünden cevâbnâme-i sâmiler- 
le beyân-ı mahzüziyyet kılındı. 

Husüs-ı mezküre dâir İbrahim Paşa ile Husrev Paşa'nın kâlme-i müştereke- 
leri bâlâsına yazılan hatt-ı hümâyün süretidir: 


“Bu husüsda olan ittifâk ve ittihâdlarına hiç diyecek yok ve inşâallah bu 
tutumları alâmet-i tevfikdir, tahsin ve âferini hâvi gayet iltifatlı cevâb yazıl- 
sın.” 


İşte donanma-yı hümâyün mükemmel mühimmât ve zahâir ve asâkir ile İs- 
kenderiye'den Mora sularına vusülünden bir müddet geçdikde ilerisi içün Der- 
sa'âdet'den zahâir ve mühimmât tedâriki lakırdısı oldukça ve mahallinden ta- 
leb ve ihtâr edildikçe bu tarafda beyne'I-vükelâ Mısır'dan getirilmesi re'yi gös- 
terilmekde idi. O esnâda yine o yılda olunan istid'âya verilen re'yi mübeyyin 
arz olunan takrir üzerine “Mehmed Ali Paşa herşeye gayret ediyor deyip de 
daimâ tahmil-i bâr etmek revâ değildir. İstanbul'dan çaresine bakılsın” deyü 
hatt-ı hümâyün sâdır olmuşdur. 


Tertib ve irsâl-i esbân be-cânib-i Muharrem Bey 


Mesleng üzerinde sefâin-ı Mısriyye başbuğu Muharrem Bey ile ma'iyyeti 
ümerâsı içün atlar gönderilmesi münâsib olacağı taraf-ı pâdişâhiye bildirildik- 
de Muharrem Bey'e müzeyyen bir ve yelekendiz (544) olarak yirmi dört ve 
enderün-ı hümâyün ricâli tarafından otuz ki cem'an elli beş at sarây-ı hümâ- 
yündan taraf-ı sadârete bi'l-irsâl ulemâ ve vüzerâ ve ricâl câniblerinden dahi 
cem ve istihzâr ile mir-i mümâileyhe gönderilmesi hakkında sâdır olan irâde-i 
seniyye Vlân olundukda her tarafdan Bâbıâli'ye takım takım gönderilen atları 
bizzât sadr-ı a'zam ile ecille-i ricâl muâyene ederek hepsi güzide ve tüvânâ ol- 
duğu halde cem” edilen iki yüz on yedi atın (36l sevkine me'mür kılınan silah- 
şorândan Murâd Ağa'ya beş bin ve esnâ-yı râhda fukaraya bâr olmamak üzere 
yem bahası olarak on bin guruş İtâ ve merhale- be-merhale hayvanları yedmek 
içün her kazâdan seksener nefer yedekçiler ta'yin olunarak Mısır kapı kethüdâ- 
sı Necib Efendi ma'rifetiyle mahalline irsâl kılındı. 


İ'tâ-yı takrir-i resmi be-Sefaret-i İngiltere 
Mora civarındaki İngiltere adalarına nakl ü firâr eden eşkıyâ oralarda kendi- 


lerine çeki düzen vererek gördükleri “âne kuvvetiyle beri tarafa ta'addiden hâ- 
li olmadıkları defa'atle ordu-yı hümâyündan Bâbıâli'ye ihbâr olunmuş olma- 

sıyla keyfiyyet Dersa'âdet'de İngiltere sefaretine iki üç def'a resmen ifâde olun- 
muş ise de semeresi görülememiş olduğundan be-tekrâr i'tâ kılınan takrir-i res- 
mi ile o misillü firârilerin İngiltere me'mürları tarafından vuku! bulan sahâbet 
ve kabülleri imtidâd-ı münâzaatı mücib olduğunun ve bu husüs nusüs-ı mesâi-i 
uhüda mugayir bulunduğunun beyâniyle merkümların vatanlarma âdesini 
ve ba'de-mâ geleceklerin kabül olunmamasını Devlet-i Aliyye İngiltere devle- 
tinden resmen ve mahsusan taleb ve iddi'â eyledi. Buna dâir arz olunan takrir 
bâlâsına yazılan hatt-ı hümâyün süretidir: 


“İngilterelinin Rumlara evvel ve âhir teveccühle iânesi olduğu bilinmiş 

-ve bu cihetle ne denilse bir fâidesi olmayacağı derkâr ise de bütün bütüne 

tesâmuh dahi münâsib değildir. Buna dâir kaç defa İngiltere elçisine takri- 

ren ve lisânen söylenilmişken bir semeresi müşâhede olunmadığı halde ma- 
halli me'mürları nasıl çaresini bulabiliyorlar bilmem.” 


Giriftâri-i Kal'a-i Granbusa der-Girid 


Mukaddime-i kitabda muharrer olduğu üzere Yunan takımı Girid'i dahi 
tahrike ibtidâr ederek orada icrâ-yı şekavet eyler idi. Sene-i hâliye Saferi (Eylül- 
Ekim 1825) Girid'te kâin Granbusa (Carabusa) kal'asını ahâli-i âsiye muhâsara 
ederek derünundaki ahâli-i islâmiyyeyi ziyâdesiyle tazyik eylediler. O aralık 
gece vakti zuhür eden birkaç gemi kal'aya işâret kaldırıp imdâda geldiklerini 
bildirdiler. Kal'adakiler ise bunları dost zanniyle kıyafetlerine aldanıp derhâl 
dört sandal ile merkümları alıp kal'aya götürdüler. Meğer eşkıyâ gürühundan 
oldukları 137) anlaşılmış ise de fâide olmayıp tarafeynden biraz âdem telef ola- 
rak kal'ayı Rumlar zabit etdiler. 


Ba'zı vuku'ât-ı Girid 


Girid'de (Burma) ta'bir olunur usül ü fürü/'-ı islâmiyyeden bi-behre ba'zı cü- 
helânın reâyâ-yı muti'a haklarında vâki” olan ta'addilerini ve nefs-i Kandiye'de 
ihtilâl vuku' bulduğunu ve Hanya'da mukataat ağaları reâyâyı angarya ile kul- 
lanmakda olduklarının men'i mümkin olamadığını mübeyyin Kandiye muhâfı- 
zı tarafından Bâbıâli'ye vârid tahrirat-ı mufassalanın bir bendinde süret-i hâl et- 
rafa aks ederse Girid'in dahi muhâtarada bulunmasını mücib olacağından havf 
olunduğu ve Yunan mazarratından başka bu gaile daha ziyâde meşguliyyeti 
icâb eylediği cihetlerle külliyyetli asker ve zahirenin lüzümundan bahs olundu. 
Bunun üzerine mahalli rüesâ ve agavatına hitâben ehl-i zimmetin vikaye-i ırz u 
emvâli ile muhafaza-i âsâyişleri fariza-i zimmet-i hükümet-i şeriyye olduğuna 
dâir fetvâ-yı şerife süreti leffiyle şedidü'l-mazmün emirnâmeler gönderilerek 
ta'addiyât-ı merviyyeden tenzir ve İstanbul Yeniçeri Ağası tarafından Girid'de- 
ki yeniçeri takımından o misillü ta'addiyât vuku'a gelmemesi zımnında vesâ- 
yâ-yı lâzime tahrir kılındı. 

Girid'in Hanya ciheti me'muru Süleyman Paşa bâlâda muharrer kaimesin- 

ANN: : 


ye Muhâfızı Lütfullah Paşa Girid'de zuhür eden âsâr-ı isyân-ı Yunan ahâli-i is- 
lâmiyyeyi mağmüm u perişân ederek İsfakiye ve sâir nevâhi-i meni'adan sa- 
vuşan eşkıyâ hâricden gelen Rumlarla birleşip Girid'in her tarafında ellerin- 
den gelen fenâlıkları icrâdan hâli olmadıkları ve hattâ sekiz yüz nüfüs-ı islâ- 
miyyeyi envâ-ı hakaretle telef ve i'dâm eylediklerini bi'l-beyân asker ve zahire 
gönderilmesini arz u inhâ eyledi. Esnâ-yı muhârebede i'dâm olunan eşkıyâ-yı 
meşhürenin rü'us-ı maktüalarını gönderdi. Bunların hulâsa varakası kenarına 
Bâbıâli'den yazılan arzda muhâfıza tahsini hâvi cevâb yazılması re'yi gösteri- 
lerek zahire ve asker lakırdısından bahs olunmadı. Buna dâir hatt-ı hümâyün 
süretidir: 


“Müşârünileyhin iş'ârına göre Girid ceziresinde gerek asker ve gerek za- 
hireden yana sıklet ü müzâyakaları kemâlde. Acaba bu keyfiyyeti tarafın- 
dan Mısır vâlisine yazmış mı. (38) İlişikden kurtulunmak içün Kandiye mu- 
hâfızının şu vechile bir tahrirâtı geldi. Muktezâ-yı gayret ve himmetiniz 
üzere burasını dahi boşlamayacağınız âşikâr ise de askerin azlığı ve zahire- 
nin nedreti düşmanların yeni başdan ferce bulmalarını mücib bir keyfiyyet 
idüği indinizde dahi zâhir ve müsellem olmağla ana göre tedâbir-i icâbiyye- 
si her ne ise salâbet-i diniyyeniz muktezâsınca iktizâsının icrâsına himmet 
ediniz yollu ta'birât-ı münâsibe ile tarafından yazılması münâsib görünür. 
Bakalım ne vechile cevâbı gelir, bu süretde keyfiyyetin muhâfız-ı müşârüni- 
leyhe dahi bildirilmesi lâzımdır.” 


İstitrâd 


Şu tafsilâtdan anlaşıldı ki, muhâfız paşaların ikisinin dahi netice-i iş'ârâtı za- 
hire ve askerin lüzümunu bildirmekdir. Ta'birleri başka ise de uykuları birdir. 
İşi kolayca savuşdurmak içün birinin feryâdına bir kaç tabaka kâğıd ile imdâd 
ve diğerinin yazdığına tahsinnâme irsâli ile iktifâ kılınması cây-ı taaccübdür. 
Bereket versin cennet-mekân Sultan Mahmüd Hân hazretlerinin irâdelerine ve 
hatt-ı hümâyünlarına ki, lüzüm-ı minhâ büsbütün tedbirsiz kalmamışdır. Bir 
de işi dağdağalı gösterip de asker ve zahire celbini anlatmak içün Girid'in iki 
cihetinden mevrüd bâlâda muharrer inhâların ikisinin dahi mübâlagadan hâli 
olmadığını ahadü-hümüânın âhire muhâlif olması dahi te'yid eder. 


Ba'zı vukuw'ât-ı Beyrut 


Sene-i mezküre şa'bânı evâilinde (11-20 Mart 1826) Beyrut iskelesine on dört 
kıt'a eşkıyâ gemisi bi'I-vürüd toplar endahtı ve karaya asker ihracı ile memleketi 
met edemediklerinden gemilere firâr etdiklerini ve ehl-i islâmdan sekiz ve mer- 
sümlardan yirmi kadar telefât vuku' bulmuş olduğunu inhâ ile berâber Beyrut 
İngiltere konsolosunun tahrik-i reâyâ ile meşgul oduğunu bi'-beyân merkez-i 


Vak'anüvis Ahmed Lütfi Efendi Tarihi -1 29 


eyâletde 3 ikameti zımnında icâbının icrâsını Sayda Vâlisi Abdullah Paşa Bâbı- 
âliye bildirdi. Keyfiyyet İngiltere sefirine ifâde olunmuş ise de Yunan meselesine 
müteallik ifâdât-ı resmiyyenin cevâblarına müsâmaha olunduğu misillü bu hâl 
de dahi hükümsüz kalarak vâlinin inhâsı bir şey'i müfid olmamışdır. (39) 


Muhârebe der-nezd-i Ağrıboz 


Ağrıboz tarafına Yunanlıların külliyyetli hücümlarında vuku” bulan muhâ- 
rebede düçâr-ı hezimet olmuş ve bir gemileri iğtinâm olunmuş ve esnâ-yı mu- 
hârebede kendilerini denize ilka edenlerden başka haylice telefât vuku” bulmuş 
olduğunu Ağrıboz muhâfızı Kızılhisâri Ömer Paşa Bâbıâlf'ye inhâ etmişdir. 


Ba'zı telefât-ı donanma 


Mesleng pişgâhında donanma-yı hümâyündan karakol me'müriyyeti ile 
Janta ve Kefalonya aralarında gezen gemilerden Mart dokuzu fırtınasına tutu- 
larak gece vakti gark ve telef olan iki gemiden denize dökülen nüfüsun gıriv ü 
feryâdını oralarda bulunan riyâle kapudan işitdikde imdâd derece-i istihâlede 
olduğu hâlde kapudan-ı mümâileyhin fart-ı cesâret ve himmeti semeresiyle on 
bir kişinin tahlisi müyesser olup kusür-ı zâbitân ve neferâtın cümlesi telef ol- 
muş ve sâir gemilerde dahi vuku” bulan sakatlıkların dahi ta'mirlerine ibtidâr 
olunmış olduğunu Kapudan Husrev Paşa Bâbıâli'ye inhâ eylemişdir. 


İâne-kerden-i İngiltere be-eşkıyâ-yı Yunan 


O esnâda Yunan eşkıyâsına iâneten her üç ayda bir on bir bin kise akçe veril- 
mek üzere İngiltere tüccârı tarafından bu uğura iki yüz bin kise akçe tertib olun- 
duğu havâdisi işidilmiş idi. Anabelu'ya gönderilen meblâğdan Mesleng hissesi- 
ne bin iki yüz kise akçe ifrâz olunmuş olduğunu Rumeli Vâlisi Reşid Mehmed 
Paşa bi't-tahkik Bâbıâli'ye inhâ eyledi. Bu madde İngiltere sefirine resmen ihbâr 
ile mukaddemce buna dâir verilen takrir-i resminin cevâbı taleb olunmuş ise de 
İtâ-i cevâba me'müriyyeti olmadığını ve devleti cânibinden gelecek cevâba göre 
ihbâr-ı hâle ibtidâr edeceğini cevâb olarak elçi Bâbıâlt'ye bildirdi. 


Tenbih-i tedâbir-i ihtiyâtiyye 


Beher sene Kasımdan sonra donanma-yı hümâyünun Dersa'âdet halicine av- 
deti âdet olduğu Yunanlıların ma'lümu olmasıyla kırk bir senesi donanmanın 
hin-i avdetinde eşkıyâ-yı Yunaniyye gemilerinin topunu cem' ile ale'l-gafle 
Bahr-i Sefid Boğazı'ndan bi'-mürür Deraliyye'ye kadar gelip donanma ve sevâ- 
hili yakıp yıkmağa karar vermiş oldukları (40) havâdisi tefevvüh olunduğundan 


. ja: 

Sene-i mezküre evvel-bahârında çıkarılacak donanma-yı hümâyün başbuğ- 
luğuna Tuna donanması me'müru Ibrahim Paşa ta'yin olundu. 


Ahz-ı cezire-i Andilikoz ve ada-i diğer 


Mesleng'in karşısında Vasil Adası teshir olunup oradaki göle sal ve sandal 
gibi şeyler konulmadıkça iş görülemiyeceği beyâniyle Receb'in selhinde (10 
Mart 1826) adaya varılmak ve ertesi ale's-seher hücüm olunmak üzere tertib ve 
sevk olunan iki tabur cihâdiyye askeri üzerine Yunanlılar tarafından bilâ-fâsıla 
atılan toplardan İbrahim Paşa pişker ağası ile birkaç sergerde mecrüh olmuş ve 
Mısır ümerâsından fart-ı şecâatıyle meşhür Serçeşme Hüseyin Bey açıkdan 
merdâne yürüyüşe ictisâr etdikde asâkir-i mevcüde peyrev olarak ve atılan top 
ve pişrevlere bakmayarak kendilerin kurşun atımı uzakdan deryaya ilka ile tü- 
fenglerini başlarına alıp yüzerek bi'l-hücüm Vasil Adası teshir olunmuş ve mu- 
hârebenin şiddetine nazaran telefât-ı kesire vuku'u lâzım gelirse de taraf-ı islâ- 
miyândan otuz beş vefât ile yüz altmış altı mecrüh bulunmuş ve Mesleng'in câ- 
nib-i garbisinde üç saat mesâfede Andilikoz (Antipaksos) Adası'nın dahi teshi- 
ri kesb-i suhület etdiği cihetle içindekiler çâresiz izhâr-ı emân ile asâkir-i islâ- 
miyyeye teslim kılınmış ve bu sebeblerle Mesleng Adası'nın tarik-ı teshiri ko- 
laylaşmış olduğunu İbrahim Paşa Bâbıâli'ye inhâ ve Andilikoz Adası'nın hari- 
tasıyle beraber birçok kelle kulak isrâ eyledi. 


Vürüd-ı hab er ez-cânib-i Hüsni Bey 


Mora'da kâin Mesleng/in feth ü teshiri ziyâdesiyle arzu olunduğundan İbra- 
him Paşa berren Husrev Paşa bahren çalışarak teshiri çâresine bakmalarım ve 
orduca mesâlih-ı mühimme ve nâzikeyi müzâkere ile Mora üzerindeki ordular 
ve donanmaların büyük me'mürları ile müzâkerât-ı lâzimede bulunarak vukü- 
at-ı harbiyye ve mesele-i câriyyeye nezâret etmek üzre ecille-i ricâlden Çavuş- 
başı Hüsni Bey ile (41) Mısır Kapı kethüdâsı Necib Efendi me'müriyyet-i 
mahsusa ile Mesleng tarafına gitmişler idi. 

Mehmed Ali Paşa ile Husrev Paşa miyânında mukaddemâ Mısır'da olan mâ- 
cerâ İbrahim Paşa ile dahi mücib-i münâferet olması melhüz olduğundan te'lif-i 
zâtü İ-beyne mübâderet eylemesi Hüsni Bey'e Bâbıâli'den mahremâne iş'âr 
olunmuşdu. Buna dâir Hüsni Bey'den gelen cevâbnâmede İbrahim Paşa ile Hus- 
rev Paşa'nın hakikaten esbâb-ı yek-ciheti ve ittifâkları istihsâline teşebbüs olun- 
muş ve birbirlerine etdikleri mu'âmelâtda hüsn-i âmiziş emâreleri görünmüş ise 
de iç yüzünden münâferetleri bâki olduğundan Mesleng'in hitâm-ı fethinden 
sonra me'müriyyetlerinin tefriki lüzümundan bahs ü hikâye olunmuşdur. 

Bu şukkanın bâlâsına yazılan hatt-ı hümâyün süretidir: 


“Hüsni Bey'in işbu mufassal şukkasını mütâlaa eyledim. Mümüâileyhin 
iş'ârâtı vâki'-i hâle mutâbık görünür. Kapudan Paşa ser-rişte vermem dese 
de Ibrahim Paşa'nın donanmayı bütün bütün re'yine almak fikri olduğu 

halde hâsıl olan zıddiyyet tesviye kabül etmez ve kara askeri ile ceng ü mu- 
hârebeye me'mür bir vezir yokdur. Donanma-yı hümâyünu zir-i idârelerine 
almakda ise hüsn-i idâre me'mül değildir. Kariben Mesleng zabtı haberi gel- 
medikçe buna şimdiki hâlde birşey denilmez. Şimdilik bu madde mektü- 
men şöylece dursun.” 


Hüsni Bey'den isti'lâmın hakikatı işbu hatt-ı hümâyün mütâlaasından 
ma'lüm olacağından bu mahalle derc olundu. 
Süret-i hatt-ı hümâyün: 


“Benim Vezirim 

Rumeli vâlisinin şimdi vürüd edip arz olunan tahrirâtı manzürum olmuş- 
dur. Bi-mennihi te'âla Mesleng gailesi ber-taraf oldukda kendisinin tevec- 
cühle hareket edeceğini iş'ârdan ibâret oluyor. Bi'I-mütâlaa iktizâlarını tekrâr 
taraf-ı hümâyünuma arz edesin. Ancak pek dikkat olunacak madde kapudan 
paşa ile İbrahim Paşa'nın beynlerine kemâl-i zıddiyyet girmesidir. Mesleng 
alındıkda Çamlıca'ya vardığımızda ben karaya çıkıp zabt u istisâline ikdâm 
edeceğim. (42) Eşkıyâ var kuvvetlerini bâzüya verip deryâdan sıkıştırdıkla- 
rında kapudan paşa dayanamayıp bir tarafa savuşur. Ol vakit ben ada üze- 
rinde kalıp her tarafım kesilmiş olur, bi-hüde ben telef olurum ve Devlet-i 
Aliyye'ye azim züllü mücib olur. Kapudan paşadan emin değilim deyü kat'i 
ifâde eylemiş ve bundan döndürmek mümkin olmayacağı sahih olarak tah- 
kik olunmağla müşârünileyh İbrahim Paşa'nın bu def'a buna dâir inhâsı yok 
ise de Mesleng alındığı haberiyle keyfiyyeti inhâ etmesi agleb-i melhüz olup 
evvelce tedbirini hafiyyen mütâlaa iktizâ eder. Hüsni Bey'in me Riyyo 
Mesleng'in hitâmında kapudan paşayı Çamlıca üzerine teşvik ve igrâ' oldu- 
Şundan İbrahim Paşa'nın böyle adem-i emniyyet beyânı ve bu bâbda ısrârı 
takdirinde kapudan paşanın me'müriyyeti tahvil olunmak mı lâzım gelir ve 
Mesleng'den sonra urulacak Çamlıca Adası'na birtakım donanma ile İbra- 
him Paşa ve Suluca Adası'na dahi birtakım donanma ve kara askeri ile kapu- 
dan paşa me'mür kılınarak me'müriyyetleri tefrik olunmak üzere icrâsı mı 
münâsib olur. Mukaddem İbrahim Paşa ma'iyyetine birtakım donanma ve- 
rilmiş idi. Sonra kapudan paşa dahi istihsâb eylediği donanma ile varıp ilti- 
| hâk eylediler. Ve bu def'a bu tarafdan dahi donanma çıkarılır, cümlesi hayli 
sefâin eder. Bu husüslar kethüdâ ve reis ile hafi mülâhaza olunup asıl 
me'müriyyetin dahi ma'lümatı şimdiden bilinip şâyed Mesleng haberi yolda 
olması me'mül olduğuna göre tedbiri ona göre icrâ olunmak üzere tiz elden 
keyfiyyet gayet hafi Hüsni Bey'den su'âl ve isti'lâm olunsa gibi hâtır-ı hümâ- 
yünuma gelir. Bu bâbda mütâlaanız ne olursa ifâde eyliyesin”. İşte bu hatt-ı 
hümâyün üzerine bâlâda muharrer isti'lâmnâme gönderilmiş demekdir. 


Feth-i Kal'a-i Mesleng 


Mesleng muhâsarasına çok vakitler çalışarak envâ'-ı ta'b ü meşakkatler çe- 

kilmiş ve metânet-i tabiiyyesinden başka esbâb-ı takviye ve zahâir ve mühim- 
mât itâsına umümen Yunanlılar ziyâdesiyle çalışmışlar idi. Muhâsara hidme- 
tinde bulunan donanma-yı hümâyüna külliyyetli Yunan gemileri hücümla en 
son kuvvetlerini icrâ etmişlerse de donanmaca birşey yapmaya muktedir ola- 
madıkları ve mukaddemleri geldikleri gibi münhezimen firâr eylemişler. Kal'a 
sekenesi ise o vakte kadar zahire ve asker vürüdu emniyyesiyle dayanıp nihâ- 
yet 1431 zahireleri tükendikden sonra hayvanât-ı gayr-i me'küleye varıncaya 
kadar yemedikleri şey kalmayıp taraf-ı islâmiyândan defa'atle kendilerine ha- 
berler ve mektüblar irsâliyle teslim olunmaları teklif olunmuş ve bi-hüde tele- 
fât vuku” bulmamak üzere her vechile emniyyet süretleri gösterilmiş ise de (ye- 
di bin kanlı silâhlarımızı elimizle vermeyiz) diye pek fenâ sözlerle izhâr-ı 

ünet ederek devlet ordusu tarafından ber-vech-i muharrer irâ'e olunan re'yü 
emniyyete kat'an nigâh etmediler. Artık vuku” bulacak hâlât-ı müte'ellimenin 
vebâli kendilere râci” olmak üzere iktizâ-yı hâlin icrâsına asâkir-i islâmiyye 
mecbür oldular. Nihâyet muhâlifinin sebâta tâkatleri kalmamağla Ramazanın 
on beşinci (23 Nisan 1826) pazar gecesi saat üç sıralarında hevl-i cân ve âteş-i 
atş u cü ve hırmân ile kal'adan firâra karar verdilerini muhâsirin-i islâm gör- 
düklerinde tahrir ü tafsili süziş-i derünu mücib olacak süretde ve husüsiyle o 
misillü hengâmda vuku'u tabii olan herc ü merc arasında olan olup ölen ölüp 
saat üçden sekize kadar vuku” bulan muhârebede asâkir-i islâmiyye Mesleng'i 
zabt eylediler. Akib-i muhârebede Husrev Paşa ile İbrahim Paşa'nın yazdıkları 
tahrirât-ı müşterek üç nefer tatar ile Deraliyye'ye gönderildi. Bu tatarlar Mes- 
leng'den İstanbul'a yedi günde gelmişlerdir. Esnâ-yı ma'rekede tarafeynden 
dörder binden ziyâde nüfüs telef olmuş olduğu Hüsni Bey'in şukkasında mu- 
harrer idi. Bu misillü fütühât-ı cesime me'müriyyetinde bulunanların taltifleri 
âdet olduğundan paşalara teşrifât-ı seniyye ve donanma sancak beyleriyle Mı- 
sır Başbuğu Muharrem Bey ve Miralay Hüseyin Bey ve Pilaslı İsmail Paşa ve 
Hüsni Bey ve Necib Efendi'ye semmür kürkler ve rüesâ-yı sâireye alâ-makadi- 
rihim kürk ve şal ve kaputlar tertib ve irsâl olundu. Bu münâsebetle Rumeli 
Vâlisi Reşid Mehmed Paşa mahdümu Emin Bey'e kapıcıbaşılık ve altı seneden 
beri bilâ- fütür esnâ-yı muhârebede kitabet hidmetiyle meşgul olan mektübi-i 
defteri hulefâsından İbrahim Hakkı Efendi'ye Divân-ı Hümâyün hâceliği 
tevcih kılındı. 


Beyân-ı mesmu'ât der-miyâne-i Husrev Paşa ve Mehmed Ali Paşa 


Sâbıkan şeyhü”l-harem müteveffâ Kasım Ağa'nın kethüdâsı olup o esnâda 
Mehmed Ali Paşa tarafından tahrirât-ı mahsusa ile Deraliyye'ye gelen Hacı Os- 
man Ağa'dan menkul ba'zı mesmü'âtdır: 44) 

Husrev Paşa donanma ile İskenderiye'ye geldikde mesele-i Yunaniyyenin 
zuhürundan o vakte kadar donanmaca bir iş görülememiş olduğundan dolayı 
ümerâ-yı bahriyyeye Mehmed Ali Paşa'nın tevbihi üzerine kapudan paşanın 
re'yi ile harekete mecbüruz bizde kabahat yokdur demişler. Husrev Paşa, 
eşkıyânın yeni icâd olunmuş gemileri var üzerlerine varılmak muhâtaralıdır 

dedikde bak paşa birâder gemilerden kangısı yanar ise yerine gemi veririm 
böyle korkaklık olmaz dedi. Bu gibi şeylerle kapudan paşanın uygunsuzluğun- 
dan bahisle böyle giderse oğlunun Mısır'a celbine mecbür olacağını Mehmed 
Ali Paşa fezleke-i makal eyledi. Hacı Ağa'nın takriri burada hitâm buldu. Hu- 
süs-ı mezküre dâir Ramazan dört (12 Nisan 1826) tarihi ile Mehmed Ali Pa- 
şa'nın kaime-i mahsusasmda Husrev Paşa ne mesâlih-i berriyye ve ne umür-ı 
bahriyyede işe yarar âdem olmadığından yerine cesür ve gayür bir münâsibi- 
nin me'mür edilmesini kat'iyyen irâd eyledi. Bu kaimenin kenarına yazılan 
arzda mizâc-ı hümâyün gözedilerek vükelâ işi üzerlerine almayıp sefine-i efkâ- 
rı hevâ-yı tabii cihetine sevk eylemişlerdir. Bâlâsına yazılan hatt-ı hümâyündur 
ki; mütâlaasından müdde'amız karin-i sübüt olur. 
Süret-i hatt-ı hümâyün: 


“Kapudan paşanın bu defa eşkıyâ gemileriyle muhârebe ve galibiyyeti 
ve müteakıben Mesleng'in lehü”I-hamd zabt u teshiri vücuda gelmesi cihe- 
tiyle kapudan paşanın tebdili sırası değildir. İbrahim Paşa ile müşârüniley- 
hin bir yerde ictima'larına sebep Mesleng'in istihlâsı idi. Şimdi maslahat 
bunları tabiatiyle tefrik ve taksim edebilir, ona göre bu madde içün Mısır vâ- 
isine cevâb yazılmak icab eder. Bakalım me'mürların teveccühle cevâbları 
gelir ve kapudan paşa dahi ne diyecekdir bilinmedikçe buna tedbir olmaz 
gibi hâtıra gelir ise de ne mâni” sürhde beyân olduğu üzere iktizâ edenler ile 
de müzâkere olunsun”. 


İşbu mesmu'ât ve muharrerâtdan anlaşıldığı vechile Mehmed Ali Paşa'nın 
Husrev Paşa'dan emniyyeti ve işçe hüsn-i hareketi me'mül olmadığını mukad- 
dime ederek oğlu İbrahim Paşa'yı ileride celb husüsunda haklı olacağını evvel- 
ce meydana koymuş idi. Meselenin neticesi düvel-i selâsenin pençe-i müdâha- 
lelerine tesâdüf edeceğini Mehmed Ali Paşa anlamış demekdir. Vuku'âtın sonu 
bu müdde'âyı te'yid eder. (45) Lâkin Husrev Paşa'dan pâdişâhca emniyyet-i 
kâmile derkâr olmasıyla beraber Mehmed Ali Paşa aleyhine beyân etdiği mah- 
zürlar eski nefsâniyyete ve garaz-ı sâbıka haml olunur ve zaten Mehmed Ali 
Paşa'dan pek de hoşnudluk süreti görülemezdi. Bu sebeblerle vâkıf-ı hâl olan 


.vükelâ hakikat-ı hâli meydana koymakda âciz bulunduklarından ekser evkat- 


de âdetleri olduğu misillü işbu husüslarda dahi işin gelişini mecrâ-yı tabiata bı- 
rakırlar imiş. 


Vürüd-ı donanma-yı hümâyün be-memerr-i Bahr-i Sefid 


Mesleng maslahatı kârin-i hitâm olmasiyle donanma-yı hümâyünun meksi- 
ne ehemmiyyet verecek şey kalmamış gibi olduğundan başka kış levâzımı te- 
dârikini bahâne ederek Husrev Paşa donanmayı kaldırıp Bahr-i Sefid Boğazı'na . 
geldiğini Şevval beş (13 Mayıs 1826) tarihli şukkasıyla Bâbıâli'ye inhâ eyledi. 

İşte Husrev Paşa donanmayı alıp selâmet yakasına kapağı atdıkdan sonra ve 
İbrahim Paşa dahi Husrev Paşa'yı gereği gibi atıp tutdukdan sonra İbrahim Paşa 

mevcüd ma'iyyeti olan asâkir-i külliyye ile Mora'ya azimet eyledi.* Reh-i râstı 
bulunan mahallerde ba'zı cibâl-i şâhikaya tahassun eden Yunanlılarla vuku' bu- 
lan muhârebelerde çok üserâ ve hayvanât igtinâm olunmuş ve sa'bü'İ-mürür ve 
çoğunun etrafı metrislerle tahkim edilen mahaller asâkir-i cihâdiyyenin gayret ü 
şecaatları semeresiyle teshir kılınmış ve ba'zı kılâ'da mütehassın ahâli ve askerin 
karin-i nefâd olan zahirelerine bu igtinâm olunan agnâm ve zahâir ile imdâd 
edilerek ve eyâdi-i Yunaniyyedeki üserâ-yı islâmiyyeden beş yüz elli nefer ricâl 
ü nisvân kurtarılarak orduya getirilmiş ve Mora'daki asâkir ve ahâliye zahire ye- 
tiştirilmesi içün donanma-yı hümâyündan lüzümu mikdâr sefâin ifrâziyle Mı- 
sı/a gönderilmesi Kapudan Husrev Paşa ile her çend müzâkere edilmiş ise de 
münğfesesinin icrâsı garaziyle bunca cünüd ve nüfüs-ı mevcüdiyyeyi açlıkdan 
telefe sebebiyyeti irtikâb eylemiş olduğunu İbrahim Paşa 146l ve donanmae-yı 
hümâyün gemilerinden seri'ü's-seyr olanları mukabele-i a'dâ içün ayrılıp bati- 
yü'l-hareke olanlardan münâsib mikdârının Mısır'a irsâliyle zahâir ve mühim- 
mât nakli husüsu Mora'da bulunan rüesâ-yı me'mürine defa'atle ihtâr edildiği 
hâlde semeresi görülmediğinden İskenderiye'de sigortacılar ile nakl-i zahâir 
edilmesi tasavvur olunmuş ise de çaresi bulunamayıp nihâyet ba'zı tüccârı ıtmâ” 
ile gönderdiği gemilerden yalnız birisi vâsıl olabilip diğerleri eyâdi-i a'dâya gi- 
riftâr olduğu mukaddemâtiyle bu bâbda her türlü hidmet ve gayretden geri dur- 
mayıp ancak bu hâlin imtidâdı bunca zahmetlerle tecemmu” eden kuvve-i islâ- 
miyyenin izmihlâlini mücib olacağını ve yoluna konulmuş olan kara ve deniz ta- 
kımının şu müzâyakadan halâsı mücerred emr ü re'y-i âliye menüt bulunduğu- 
nu Mehmed Ali Paşa dahi başkaca Bâbıâli'ye inhâ eylemişdir. 

Tarafeynin bu hâlleri İstanbul'a mün'akis oldukça âtide tafsil olunacağı vec- 
hile donanma-yı hümâyün kumandasını bütün bütün Mısırlı tarafına teslim 
muvafık-ı efkâr olamadığından Husrev Paşa ile İbrahim Paşa'nın tefrik-i 
me'müriyyetleri tedbiriyle bu keşâkeşin define çâre bulunmak husüsuna karar 
verilmiş idi. Bu sebeble İbrahim Paşa Mora taraflarını kırıp geçirmeğe ve Hus- 
rev Paşa dahi kıyı sularıyla vaktini kolayca geçirmeğe başlamışlar imiş. İbra- 
him Paşa'nın işbu iştikânâmesi üzerine yazılan hatt-ı hümâyün mütâlaa-i faki- 
rânemi te'yid eylediğinden bu mahalle derc olundu. 

Süret-i hatt-ı hümâyün: 


“Mora Vâlisi İbrahim Paşa'nın ba'zı fütühâtı mutazammın ka'imesi man- 
zür ve ma'lüm-ı hümâyünum olmuşdur. Lehü'İ-hamd ve'I-minne tahririne 
nazaran hayli galebeler vuku'a gelmiş Zahire maddesinden dolayı müşârü- 
nileyhle kapudan paşa beynine mübâyenet girmiş ise de maslahatları tefrik 
olunmak cihetiyle inşâallahu te'âla zât-ı maslahata bir güne sekte gelmeye- 
rek bundan böyle her me'mürun niyyât ve gayretleri tebeyyün edeceği zâ- 
hirdir” İlh. 


4 Mora'daiken İbrahim Paşa'nın Husrev Paşa'ya yazdığı tezkirede beynlerindeki mu'âmelât münderic 
olduğundan zeyl kitabda süreti muharrerdir. (Numero 2) O esnâda Husrev Paşa'nın dahi İbrahim 
Paşa'dan şikâyeti hâvi İstanbul'a gönderdiği şukka-i mufassala ele geçerek muhâkemesi erbâb-ı mü- 
tâlaanın mehâkim-i vicdaniyyesine havâleten süreti zeyl-i kitabda derc olunmuşdur. (Numero 3) 


p—————— 

Ve aynü'r-rızâ an külli aybün keliletü meâlince Husrev Paşa aleyhine ne de- 
nilmiş ise mesmü” olmamışdır. Husrev Paşa ile Mısırlı İbrahim Paşa'nm şeker- 
âblıkları tadını kaçırmağa başladığı anlaşıldığından tefrik-i me'müriyyetleri 
tedbir-i hasen (47) ittihâz olunarak donanma-yı hümâyündan yirmi kadar gü- 
zide gemiler ifrâz ile Çamlıca ve Suluca adalarını urmak üzere İbrahim Paşa 
ma'iyyetine irsâl ve Husrev Paşa dahi ma'iyyetinde kalacak gemilerle Sisam'ı 
(Samos) urup oradan İstanbul'a gelmesi isti'câl olundu. Bir de Mesleng teshi- 
rinden sonra mevsimce oralarda donanmanın tavakkufuna lüzüm kalmamış ve 
Sisam ceziresinin dahi hâl-i ihtilâli nazar-ı ehemmiyyeti câlib bulunmuş oldu- 
gundan âsâyişini iâde zımnında donanmanın Sisam sularına gelmesi münâse- 
betiyle etrafdaki eşkıyâ gemileri orada cem” olunarak donanma-yı hümâyüna 
isâl-i hasâra ictisâr etmişlerse de iki defa vuku” bulan muhâcemelerinde bir iki 
ateş gemilerinin itlâfiyle yelken kürek kıyılara firâr etdikleri ve donanmaca bir 
güne sakatlık olmadığı havâdisi Bâbıâli'ye mün'akis oldu. 

Sisam üzerine birlikte Husrev Paşa ile gidilip ba'de kendi umür-ı me'müre- 
sini icrâ edeceğine dâir sene-i sâbıkada İbrahim Paşa'nın Bâbıâli'ye bir kağıdı 
gelmiş idi. Besbelli o vakitlerde aralarındaki beynünet daha meydana çıkma- 
muş olmalı. Şukka-i mezküreye yazılan hatt-ı hümâyün süretidir: 


“İbrahim Paşa erzâde, gayür ve hamiyyetkâr ve uğur-ı hümâyünumda 
fedâ-yı cân derecesinde çalışır vezirdir. Zât-ı şâhânemin hâdimi olduğum 
haremeyn-i şerifin istihlâsı hidmetine muvaffak olduğu misillü mansür u 
gâlib olmasını cenâb-ı hakdan niyâz ve temenni etmekdeyim.” 


Mora ordusuna me'mür Çavuşbaşı Hüsni Bey ile Mısır Kapı kethüdâsı Ne- 
cib Efendi'nin Dersa'âdet'e avdetleri zamânında Hüsni Bey esbâb-ı seferiyye- 
siyle Mora'dan hareket eylemiş ise de Necib Efendi İbrahim Paşa'nın âdemi ol- 
duğundan hasbe'(-lüzüm hayvanlarını alıkoyarak kendisini menzil ile “âde ey- 
lemiş ve Tekfurdağı civarına geldikte avdetine dâir emirnâmeye destres olma- 
dığından muntazır-ı irâde bulunduğunu mübeyyin esnâ-yı râhda takdim etdi- 
8i tahrirâta aldığı cevâb-ı muvâfık mücibince kırk bir senesi Şevvâlinde (9 Ma- 
yıs-6 Haziran 1826) Dersa'âdet'e vâsıl olmuşdur. O esnâda Mesleng işi henüz 
faysal bulmadığından Necib Efendi'ye İbrahim Paşa bi-hüde burada durma, 
hiç olmazsa senin idârenden vâreste olayım, İstanbul'a git zahire tedârikinde ol 
dediğini şukka-i vâridesinde ilâve-i makal etmişdir. 148) Buraya kadar kırk bir 
senesi (16 Ağustos 1825-4 Ağustos 1826) havâdis-i Yunaniyyesidir. Bundan aşa- 
gısı kırk iki (5 Ağustos 1826-24 Temmuz 1827) senesinindir. 


Muhârebe der-nezd-i İstefa 


Rüesâ-yı Yunaniyye'den Yovlu (.Jss) beş bin neferden mütecâviz asâkir-i 
Yunaniyye ile Suda derbendinden çıkıp Osmanlı ordusunun etrafını çevirece- 
ğini Reşid Mehmed Paşa istihbâr eyledikde İstefa ile civarında bulunan 
me'mürlar birleşerek kethüdâsını üç bin asker ile mecma'-ı eşkıyâya gönder- 

miş ve rüesâdan Kara Taşo altmış kadar gemi ile Bülbülce ve Selhor boğazla- 
rından geçip Talanda kazâsına çıkardığı üç binden mütecâviz askerler asâkir-i 
islâmiyyeye hin-i hücümunda etrafdan dahi birçok imdâdları gelmiş olduğun- 
dan Mirimirân Osman Paşa asâkir-i kâfiye ile oraya gönderilmiş ve Reşid Paşa 
kethüdâsı ma'iyyetinde bulunan Mısırlı Mustafa ve Karanfil beyleri ba'zı ta- 
raflardaki eşkıyâ üzerine bi'l-irsâl epeyce iş görülmüş ise de Mora tarafından 
yeniden zuhür eden eşkıyâ ile birleşerek asâkir-i Osmaniyyenin arka cânible- 
rindeki boğaz ve Taşhan'ı zabt etmişler. Osman Paşa ise rüfekasına bir buçuk 
saat mesâfede kalarak imdâddan me'yüs olmağla bi-çâre kethüdâ yedi gün aç 
susuz olarak bir cebelde tahassun ile barut ve fişengleri dahi bitdikden sonra 
sekizinci gün eşkıyânın metris ve taburları üzerine uğrayarak muhârebe halin- 
de kethüdâ ile Mısırlı Mustafa Bey vefât etmişlerdir. Kethüdânın iki sagire ke- 
rimesiyle bir nefer mahdümuna mahlül olan sehminin verilmesi hakkında Re- 
şid Paşa'nın vâki” olan ricâsı karin-i müsâade olduğu evrâk-ı atikada mütâlaa 
olunmuşdur. 


Me'müriyyet-i İbrahim Paşa be-ma'iyyet-i Ordu-yı Mora 


Bursa'da ikamete me'mür vüzerâdan Şehlâ İbrahim Paşa'ya on beş bin gu- 
ruş harc-ı râh Vtâsiyle Reşid Mehmed Paşa ma'iyyetine zâm ve esnâ-yı râhda 
kendisi ve dâiresi tarafından fukaraya ta'addi olunmaması tenbih olunmuş ol- 
duğu gönderilen emirnâme-i sâmi kaydından istifhâm kılınmışdır. 


Vürüd-ı haber ez-Galib Paşa 


Sene-i sâbıka mevâddında muharrer idi ki, İngiltere sefiri Yunan meselesin- 
den dolayı İngiltere devletinin tavassutunu teklife ve ba'de Rusya devleti tara- 
fından olunan teklif-i (491 selâseye cânib-i Devlet-i Aliyye'den verilen cevâblar- 
la edilen tedâbire dâir Erzurum Vâlisi sadr-ı sâbık Galib Paşa'ya mahsusan 
ma'lümât verilmiş idi. Cevâben vârid olan şukkanın fezleke-i meâlinde Rusya 
imparatorlarından meşhür Petro'nun vasiyyetnâmesinde muharrerdir ki, Rus- 
yalı bahâne tedâriki ile behemehâl muhâsama kapısını küşâda âmâde olacağın- 
dan tanzimine bed” olunan muallem askerin bundan böyle teksirine Devlet-i 
Aliyye'nin himmet eylemesinin lüzümu ve İranlının Rusya ile muhârebeye 
âgâz edeceği ba'zı vesâil ile müstedil olduğundan aktâr-ı şarkiyyece levâzım-ı 
ihtiyâtiyyeye ri'âyet olunduğu beyân olunmuşdur. 

Şukka-i mezküre arz olundukda sâdır olan hatt-ı hümâyün süretidir: 


“İranlının hâli kaide tahtında değil iken bu dahi Rusyalının tavr u 
mu'âmelesini hazm edemeyip aralık bulduğu gibi muhârebeye göz kestir- 
miş. Devlet-i Aliyye'miz müeyyed min indillah olmağla eğerçi bir müddet- 
den beri askeri tâifesinin râbıta tahtından çıkıp nizamsızlığı cihetiyle kuvvet 
ve miknetine tenezzül gelmiş ise de lillahi'-hamd mahzâ fazlı ilâhi ve im- 
dâd-ı ruhaniyyet-i peygamberi ile o makule gürüh-ı muânidin dahi cezâ-yı 

amelleriyle mücazât olundular. İmdi cümlemize aynen farz olan din ü dev- 
letimize hidmet niyyetiyle şu derdest olan nizâmât-ı askeriyyenin kuvveden 
fi'le çıkarılmasına gönül birliğiyle cidden ihtimâm u gayret eylemekdir. Ni- 
ce mevâd vardır ki, kararsız kalarak bakılmıyor. Allah aşkına bi'littifâk anın 
dermiyân edip ve bu fazl-ı ilâhiyi Devlet-i Aliyye'mizin hakkında inâyet-i 
uzmâ bilip ana göre gece ve gündüz vüs'ünüz mertebe sa'y ü gayret edesiz. 
Cümle düvel ve sâire bizim bu hâlimize bakmaktadır. Filân şöyle demiş idi 
diyerek birtakım sırrı beni olmayan şeylerle uğraşmanın zamânı değildir. 
Zât-ı hümâyünuma hidmet ve sadâkat bu maslahat-ı cesimeyi baş başa ge- 
lip garazsızca ve pürüzsüzce vücüda getirmeğe gayret etmekdir. Bu husüs- 

da sana gönül birliğiyle yardım edenleri cenâb-ı hak iki cihânda ber-murâd 
edip içi dışına uymayanlarını gazab-i ilâhisine mazhar eyleye âmin be-câh-ı 
seyyide'I-mürselin.” 


İstitrâd 


İşbu hatt-ı hümâyün fıkra-i ülâsmdan Galib Paşa'nın verdiği havâdis Dev- 
let-i 150) Aliyye'nin sene-i âtiyede Rusya ile muhârib olmasma bir nev mürev- 
vic ve bâ'is olmuş olduğu karin-i infihâm olur. İntihâ. 


Mecrüh-şüden-i serasker 


Atina kal'ası üzerine asâkir-i Osmaniyye tarafından pek çok hücüm ve hare- 
kât-ı cesürâne icrâ olunmuş ise de meşhür olan metâneti cihetiyle muhâsara-i 
âdiye ile teshir ü tahribi mümkin olamadığından lağımlar hafri içün Üs- 
küb'den ma'denciler celbi gibi tedâbire dahi teşebbüs olunmuşdu. Rumeli Vâli- 
si ve Atina Ordusu Seraskeri sadr-ı esbâk Reşid Mehmed Paşa mu'tâdı üzere 
kavgada askerin önünde bulunarak kal'aya sıçan yolu açtırmakla uğraşır iken 
kal'adan atılıp yanında bir taşa isâbet eden güllenin sadmesinden kırılan taş 
parçaları kolunu mecrüh eylemiş ve ıztırabı ziyâde bulunmuş ise de izhâr-ı fü- 
tür etmediği ve askeri takımının gayretsizliğinden bahisle kendisi bizzât ileride 
bulunmağa muhtâc idüğini Bâbıâli'ye yazmışdır. 

“Seraskerlerin öyle mahall-i muhâtarada bulunmaları mugayir-i kanün-ı 
harb olduğundan fi-mâ-ba'd o misillü mühlikeden sakınsın” deyü hatt-ı hümâ- 
yün sâdır olmuşdur. 


Harb-i bahri der-civâr-ı Midilli 


O esnâda Midilli Adası önünde iki gün iki gece mümted olan muhârebe-i 
bahriyyede eşkıyâ tarafından haylice telefât vuku'u ile üç gemi itlâf edilmiş ve 
donanma-yı hümâyün ümerâsının harekât-ı vâkı'aları şâyân-ı tahsin bulunmuş 
olduğu Midilli nâzırı ile Boğaz muhâfızı tarafından gelen muharrerâtda beyân 
olunmuşdur. 

Mütâlaa 


Kaide-i harbiyye üzere muhârebenin resmi görülüp icrâ olunan harekât ve 
tarafeyn gemilerinin mikdârı bilinmedikçe ve harbin sebeb-i imtidâdı ile do- 
nanma telefâtından ve telef edilen gemilerin kiber ü sigarından bahs olunma- 
dıkça mübhem olarak bu fırkayı yazmak ma'nâsız görünür ise de medâr-ı 
ma'lâmât olmak üzere sâlifü'z-zikr muherrarâtdan başka me'haz göremedi- 
ğimden zarüri ol süretle derc olundu. 


İhtâr ez-cânib-i serdâr 


Mora Vâlisi Mısırlı İbrahim Paşa ordusunun dâimâ seyyâr bulunması asker- 
leri 151) çapula dadandırarak çoğu hayvanât ve sâire ile uğraşıp muhârebeye 
girişemeyecekleri cihetle yerlerine diğer asker celbi ve ba'zı cibâl ve sa'bü'lme- 
nâl mahalle firâr eden ahâli üzerlerine varılmak bi'z-zarür bunların müsellahen 
eşkıyâya iltihâklarma sebeb olduğundan bu tedbirin terkiyle askerin çapuldan 
men'i lâzım geleceğinin ve İbrahim Paşa Gördüs'de nasb-ı alem-i tavakkufla 
merkezinden etrafı kumanda etmiş olsa muhassenâtı mücib olacağının ma'r1z-ı 
ihtârda İbrahim Paşa'ya bildirilmesini Reşid Mehmed Paşa Bâbıâli'ye takdim 
eylediği kaime-i mufassalasında arz u inhâ eyledi. Bu husüsun İbrahim Paşa'ya 
ihtârı iğbirârını mücib olacağı mütâlaası ile devletçe tensib olunmadı. Reşid Pa- 
şa'nın fütürunu mücib olmamak içün nevâzişlice cevâbnâme irsâliyle geçiştiril- 
di. Bu maddeye dâir arz olunan tezkire bâlasına muharrer hatt-ı hümüyünun 
bir fıkrasında (Reşid Paşa'nın ihtârı becâdır, bütün bütün terkinden ise bâri ka- 
pı kethüdâsı tarafından min-gayr-i resmin yazdırılsa olmaz mı?) diye irâde 
buyrulmuşdur. 

Reşid Paşa'nın ihtâr ve inhâ eylediği kaziyyenin sıdkını madde-i âtiye de 
te'yid eder, şöyle ki, Mesleng fethinden sonra Badra'dan Trabliçe ve Moton'a 
kadar reh-i râstda ve Gaston sahrâsmda isyân üzere bulunan eşkıyâ ile vuku” 
bulan muhârebâtda birçok üserâ ve agnâm ve mevâşi ahz ü igtinâm olunmuş 
olduğunu İbrahim Paşa Bâbıâli'ye inhâ eylemişdir. 


İstitrâd 


Ol vakit vuku” bulan muhârebelerde yalnız cânib-i muhâlifinin zâyiatı 
ta'dâd olunup beri tarafın telefâtından bahs olunmaz imiş. Bunun sebebi dev- 
letçe ve halkça ürküntüyü mücib olmamak mütâlaası olmak gerekdir. Lâkin bu 
misillâ mevâddın ileride sebt-i sahâif kılınması tabii olmasını düşünüp de ha- 
kikat-ı hâli meydana koymayıp yalnız bir tarafın zâyiatına hasr-ı ma'lümât et- 
mek muhâlifin cânibini haklı göstermeği ve kendi vatan ve devleti hakkında ef- 
kâr-ı âtiyeyi nâ-hoşnüd eylemeği netice verir. Yoksa bu kadar kavga arasında 
Mora ikliminde Yunanlıların ehl-i islâmdan telef etdikleri ve gebe hatunların 
karınlarındaki ceninlere kadar envâ'-ı gadr u hakaretle i'dâm eyledikleri ve 
âteşlere yakdıkları nice etfâl ü nisvân ü sibyânın mikdâr-ı nüfüsu kabil-i ihsâ” 

olmadığı ve sağ kalanları dahi vatanlarından 152) mehcüriyyetleri sebebiyle az 
vakit zarfında koca bir Mora ikliminin ahâli-i müslimesinin kâffesi muzmahil 
ve perişân oldukları cümlenin ma'lümudur. Bir de Osmanlı tarafından vuku'u 
rivâyet olunan ta'addiyâta sebeb en evvel Yunanlıların bulundukları mahaller 
ahâli-i müslimesini çoluğu ve çocuğu ile berâber katl-i âm etmek üzere kıyâm 
ederek ale”-gafle nice aceze ve bi-çâreleri envâ'-ı işkence ve hakaretle telef ü 
i'dâm etdiklerine mukabil tâife-i islâmiyyenin o misillü harekât-ı gaddarâneyi 
hiç bir vakitde yürekleri ve diyânetleri kabül edemediğinden istimân edenleri 
derhâl tatyib ile silâh be-dest olarak karşı koyanların ahyâsını esir etmeleri 
merkümları yeniden ihyâ etmekdir. Keşki ehl-i islâm aceze ve sibyânı dahi esir 
edilip de ol süretle canlarına kıyılmamış olsaydı. İntihâ. 


Avdet-i donanma-yı hümâyün 


Tavtia Mukaddemâ beher sene kapudan paşa ma'iyyetiyle donanma rüz-ı 
hızırda Akdeniz'e çıkmak üzere havaların /ânesiyle Çanakkale Boğazı'ndan 
bi'İkmürür adalar aralarında geşt ü güzâr ve Akdeniz'in âsâyişini istikrâr ede- 
rek Kasım hulülünde İstanbul'a avdet eylemek ve donanma Sarayburnu'nu do- 
laşır dolaşmaz içindekiler panyayı çözmek ve kapudan paşa ise yolcu gemisin- 
den çıkar gibi cümleden evvel filikasına binip doğru Bâbıâli'ye gelmek âdet 
imiş. Bu kaide evvelce ma'lüm olmak içün temhid-ı mukaddemeye ibtidâr 
olundu. Gelelim sadede, işbu kırk iki senesi şitâsı hulülu münâsebetiyle donan- 
ma Akdeniz'den avdet üzere bulunduğu ve Bahr-ı Sefid tarafı hâli kalmamak 
içün beş altı kıt'a sefinenin boğazda tevkifi husüslarına dâir kapudan Husrev 
Paşa'nın vârid olan tahrirâtı üzerine cereyân eden müzâkerâtın fezlekesinde 
gemilerin topu birden celb olunması ve Halic'e geldikde mu'tâd-ı kadim olan o 
gün kapudan paşanın Bâbıâli'ye gelmesi resminden sarf-ı nazarla donanma 
halkı etrafa dağılmak içün dışarıya çıkmalarına meydan verilmeyip İstanbulca 
alâkası olmayan serseri 1531 gürühunun tefrikiyle takım takım memleketlerine 
gönderilmesi lâzım geleceğine dâir verilen karar kapudan paşaya bildirildi. 


İstitrâd 


Ber-vech-i muharrer donanma Sarayburnu'ndan içeriye girerken kapudan 
paşa hemân filikasına binip Bâbıâli'ye gitmesi resm-i kadim iktizâsından oldu- 
gundan ve donanma halkının çoğu eşhâs-ı muhtelife ve eyâlât askerinden ibâ- 
ret bulunduğundan Sarayburnu'na geldiğini müteâkib ve belki Ayastefanos ve 
Samatya ve Yenikapı açıklarına gelinir iken gemilerin etrafına kayıklar üşerek 
donanmada mevcüd olan halk envâ'-ı telâş ve muhâceme ile kendilerini kayık- 
lara atıp gemiler yelken üzerinde iken etrafa münteşir olduklarından yeniden 
amele tedârikiyle tersâneye çekilir ve ahz ü nakli mümkin takım ve sâir eşya- 
nın çoğu zâyi' olarak gemiler tamtakır çamurlukda yatar idi. Bu sebeble beher 
sene yeniden takım düzülmeyince donanma çıkarılması mümkin olamadığı ol 
vakti müdrik olanlardan mesmü”-ı fakir olmuşdur. Bir de o vaktin usülünce be- 

her sene rüz-ı Kasımdan donanmanın ihracı mevsimine değin kışın tersânede 
istihdam olunmak içün patriklerle hahambaşıya buyuruldular tasdiriyle milel-i 
selâseden amele tertib olunur idi. İntihâ. 


İnşâ'-i ba'zı süfün 


Mesele-i Yunaniyye münâsebetiyle donanmanın teksiri icâb-ı hâlden oldu- 
gundan Tersâne-i Âmire'de yapılanlardan ma'adâ taşra destgâhlarından altmış 
altı zirâ” tülünde bir kıt'a kalyon Sinob'a ve Misivri ile Bartın ve Samsun ve Fat- 
sa ve Gideros ve Akçaşehir sâhillerinde birer ve Midilli'de iki ve Benderekli'de 
(Bender-i Ereğli) bir ki, dokuz kıt'a korvet inşâsı mahall-i mezküreye sipariş 
olunmuşdur. 


Telef- şüden-i korvet 


Navarin tarafından karakol hidmetindeki donanma gemilerinden dört 
kıt'ası muhâlif-i hevâya tesadüfle fenn-i deryâ iktizâsınca açığa çıkmak lâzım 
gelirken kapudanlarının cehâletleri sebebiyle karaya sokulduklarından birisi 
telef olduğunu hin-i tahkikde derhâl icâb edenlerin irsâliyle içindeki nüfüsun 
istihlâsına mübâderet olunmuş olduğunu İbrahim Paşa Bâbıâli'ye inhâ eyledi. 


Vuku”-ı teklifât ez-Sefâret-i İngiltere ve Rusya 154) 


Kırk iki senesi Kânun-ı sâni yirmi üç tarihi ile Dersa'âdet'te mukim İngiltere 
sefirinin makam-ı riyâsete i'tâ etdiği takrir-i mufassalın fezleke-i meğli altı sene- 
dir Devlet-i Aliyye'nin Mora ve Cezâir-i Bahr-ı Sefid taraflarında meşgül olduğu 
harekât-ı harbiyyeden husüle gelen mazarrât-ı külliyyenin tafsiliyle dost ve 
mu'âhidi olan düvel-i mufahhamayı bu bâbda istihdâma mecbür etdiği donan- 
malardan ve teba'asının ticaretinden dolayı hesâba gelmez zararlar gün-be-gün 
tezayüd ederek işte altıncı defa sevk olunan ordu dahi bir fâideyi müfid olma- 
dığından ve muhârebenin imtidâdı ise ya eyâlât-i isyâniyyeyi Devlet-i Aliyye 
gaib etmek veya ahâlisinin cümlesini itlâf etmekden başka neticesi olmayıp 
şıkk-ı sâninin adem-i vuku'una umüm hıristiyan devlet ve milletleri müttehidâ- 
ne kıyâm ile hareket edebilmeleri emr-i tabii olup hattâ bi-taraflık usülünün ilti- 
zâm eden devletler teba'alarının bu bâbda önlerini almağa teveccühle çalışdık- 
ları meydandadır. Devlet bizzât yakıp yıkmakda ve asker-i islâmiyye usülünce 
birtakım çoluk çocuğun ve tâife-i mazlümünin giriftâr-ı kayd-ı esr ü hakaret ol- 
ması enzâr-ı mesihiyânda ziyâdesiyle çirkin görünmektedir. Rumlar ellerinde 
kılınc olduğu halde cümlesi telef olmağa kadar karar vermişlerdir. 

İngiltere devleti Devlet-i Aliyye'nin hâlisâne dost-ı kadimidir. Şânına ve ta- 
mâmiyyet-i mülkiyyesine zerre kadar halel gelmemek ve bütün dünyanın ke- 
rih gördüğü ahvâl-i müteellimenin adem-i kabülünü Devlet-i Aliyye'ye i'lân ile 
Avrupa'ca müceddeden ulüvv-i şân u şevketi münteşir olmak üzere Yunanlıla- 
ra kendi taraflarından bir müsâlemet tariki küşâdına muvâfakatına İngiltere 

devleti tavassutunu arz etmişdir. Vükelâ-yı Devlet-i Aliyye şu tavassut-ı hayr- 
hâhâneyi güzelce mütâlaa buyurmalarını me'mül ederim. Müsâlemetin esâsı 
işbu dört meseleden ibâretdir. 

Evvelen vergileri senevi vechile tâ olunmak. 

Sâniyen Rumların Devlet-i Aliyye'nin himâyesi tahtında olarak cizye-güzâr 
olmaları kabül ve tasdik olunmak. 

Sâlisen idare ve hükümet-i dahiliyyeleri kâmilen serbet olmak. 

Râbi'an ehl-i islâm tâifesi külliyyen ihrâc olunmak. İntihâ. 

Ertesi günü Rusya maslahatgüzârı Mencaki tarafından tercümânı Frengi- 
ni'ye 1551 verilen ta'limât varakası tercümesi dahi takdim olundu. Meâli tak- 
rir-i sâbıkı müeyyed ise de isti'fâdeyi mücib olacağından mülâhhasen tahrir kı- 
lındı. Şöyle ki, altı seneden beri Devlet-i Aliyye bunca asker ve masârif sevk ve 
sarfı ile Rumları yatıştıramadı, fi-mâ-ba'd galebe edemiyeceği anlaşıldı. Zira 
sa'bü'İ-mürür dağlara mâlik me'yüs bir asker ve ahâli üzerine hâricden sevk 
olunan asker ne kadar ilerlemiş olsa nihâyet dayanamayacakları mahallin öte- 
sinde yeniden yine ihtilâl çıkar, ilâ gayr-i nihâye harb olunmak lâzım gelir. Şu 
fenâlığın def'i ya Devlet-i Aliyye bunların murâdlarını icrâ etmek ki, bunun ih- 
timâli yok. Yâhüd Rumlar istimân eylemek bunun dahi imkânı olmadığı cihet- 
le bu hâlin devamından bunca nüfüsun itlâfını ve Avrupa vasatında bir memâ- 
likin harâb olmasıyla Avrupa'nın âsâyişine dokunarak ticaretlerine halel gel- 
mesini ve hıfz-i âsâyiş içün Avrupa devletlerinin donanma beslemesini müeddi 
oluyor ve bütün hükümüât-ı iseviyye Devlet-i Aliyye'nin tamâmiyyet-i mülkiy- 
yesiyle beraber Yunanlılara bir müsâlemet i/tâsına beynlerinde bi'littifâk karar 
vermişlerdir ve bundan merâmları ıslâh-ı hâldir ve Devlet-i Aliyye'ye büyük 
dostlukdur. Eğer tavassutu ihtiyâr etmemiş olsalar bu meseleden dolayı düçâr 
oldukları masârifden rehâ olmasına ve ticaretlerinin ahden muhâfazasına Dev- 
let-i Aliyye bizzât bakmak lâzım gelir. Bunun imkânı olur mu. Bu hâlde muhâ- 
faza-i uhüd kaziyyesi ma'düm hükmünde kalır. Rusya'nın bu tavassutdan zer- 
re kadar enteresüsü yokdur. Akkerman mu'âhedesinin icrâsında Devlet-i Aliy- 
ye'ye dâir hiç bir şeyde kusür etmemişdir ve mu'âhede-i mezkürede kendi ar- 
zusu hâsıl olmuşdur. Elhasıl tavassutsuz bu hâlin defi mümkin olamaz, zirâ bi- 
lâ-vâsıta Yunanlılar içün arz-ı merâma emniyyet mümkin değildir. İnsaniyyet 
nâmına olarak Rusya devleti dahi hayrhâhâne İngiltere ve Fransa ve Prusya ve 
Avusturya devletleriyle bi”l-ittifâk Yunanistan hakkında Devlet-i Aliyye tara- 
fından bir müsâlemetin itâsını kaviyyen ve sahihan arzularında müttehid ve 
müttefiklerdir. İntihâ. 

İşbu tekliflere Bâbıâli'den kemâ fi's-sâbık redd ile cevâb verilmiş olduğuna 
şübhe olmayıp fakat İngiltere sefirinin musarrahan dermiyân eylediği teklifât-ı 
erba'anın en ağırı üçüncü dördüncü maddeler olup acaba bunların ol vakıt 
meh-mâ-emken 156) ta'dili olamaz mıydı. Evvelki, ikinci maddeler tamâmiyle, 
diğerleri ba'zı şerâit-i nâfi'a ile ki, meselâ idâre-i dahiliyyelerinin serbestileri 
ser-riştesi yine Devlet-i Aliyye idâresine mürtebit olmak ve mukaddemâ dahi 


5 Varaka-imezkürenin ayni zeyki kitabda muharrerdir. (Numero 4) 

tefevvüh olunduğu vechile kılâ” ve husünda ahâli ve asker-i islâmiyye ibka olu- 
narak hâricde ahâli-i islâmiyye sâkin bulunmak gibi ta'dilâtla işin ortası bulun- 
ması mümkin olabileceği hâtıra gelirse de bu süretlerin dahi adem-i kabülüne 
kadar ısrâr edilmenin sebebi halkın tuğyân-ı efkârı denilir ise ol vakit ocaklı ta- 
kımmdan hamir işine karışır ve devletin re'y ü kararına karşı durur meydanda 
kimesne kalmamış idi. Bu ihtimâlâtın serdiyle icâbât-i hükmiyyesini mübeyyin 
elde evrâk olmadığından haricden bu kadarcık beyân-ı efkâra cür'et kılındı. 


Vuku'-ı muhârebe-i azime der-nezd-i Atina 


Atina“ kal'asının Yunanistan'ca derkâr olan ehemmiyeti ve enzâr-ı hücüm 
ve iktihâmın matmahı bulunduğundan muhâsara işinde bulunan orduyu kesr ü 
tefrik tâife-i Yunaniyyenin müttefakun-aleyhleri ve gemileri vâsıtasıyla 
kal'anın sevâhilini muhâfaza ve zahâir ve mühimmât tedârikinden hâli olma- 
dıkları ile berâber kara tarafından firâra mevkiin müsâadesi olmadığına mebni 
telef oluncaya kadar savaşacakları rehin-i tahkik idi. Asâkir-i İslâmiyyeye yü- 
rüyüş kumandası verilmekden başka çâre olmadığı bilinmiş ise de asâkir-i mu- 
hâlifinin cümlesi güzide ve muallem ve Avrupakâri silâhlarla müsellah ve top- 
ları İngiltere ma'mülâtından olmasıyla bu hâlde telefât-ı külliyye vuku'u mec- 
züm ve Atina ordu-yı hümâyünunda on iki bin mevcüd askerin nısfı hasta ve 
mecrüh ve zu'afa takımından ibâret ve iki seneden mütecâviz yağışlar karlar 
altında zahiresiz bi-tâb olup süvâri atları yemsizlikden hayvan-ı gayr-i müte- 
harrik menzeline geldiği ma'lüm olduğundan bu haller Yunanlılara bâdi-i cesâ- 
ret olmuştu. 

Binâenaleyh kırk iki senesi Şa'ban'ında (28 Şubat-28 Mart 1827) meşhür ka- 
pitanlar kumandasıyla beş bin kadar Yunan askeri kara tarafından bağteten 
bi'z-zuhür tabya inşâsıyla ordu-yı hümâyünu tazyike sarf-ı makdür eylediler. 

Asâkir-i islâmiyye atılan top ve tüfenglere bakmayarak mukabeleye âgaz ile 
vuku” bulan muhârebe-i şedidede rüesâdan başka âhâd-ı Yunaniyyeden beş 
yüzden mütecaviz kesân (57) telef olarak cem'iyyetleri dağıtılmış ve Atina civa- 
rında Lefsine nâm karye-i müstahkeme ki orada dört binden mütecâviz dâima 
âmâde bulunan Yunanlılar o aralık dağılıp üç yüz nefer mikdârı mevcüd oldu- 
ğu muhârebe-i muharrereden bir hafta sonra tahkik olunduğundan bunların is- 
sekiz yüz nefer süvâriden akşama kadar arkasından yetişebilen üç yüz nefer 
süvâri ile karyeye bi'l-vusül eşkıyâ kayıklara atlayıp firâra şitâbân ve etrafdan 
gelenler dahi müteferrik ve perişân olarak karye-i mezküre teshir kılınmış ve 
mevkice elde bulunması muktezi ise de muhâfazası tekellüfe muhtâc olduğun- 
dan âsâr-ı istihkâmiyyesiyle ebniye ve duvar u barüları nâ-büd edilmiş ve zahi- 
re ve askersizlikden imdâda muhtâc bulunmuş olduğunu Reşid Paşa mufassal 
kaimesiyle inhâ eyledi. Bu muhârebede yararlığı görülenlerden Üsküb Nâzırı 
Hıfzi Bey'e mirimirânlık verilmişdir. 


6 Atina'nın birismi Medinetü'l-hükemâ'dır. 

Vürüd-ı haber-i diğer 


Atina ordusunun müzâyakasıyla asker ulüfelerinin terâkümündan dolayı 
fezlekesi külliyyetli akçenin lüzümunu beyândan ibâret olarak Reşid Paşa'nın 
vârid olan diğer tahrirât-ı mufassalası üzerine Bâbıâli'den yazılan şerhin 
hulâsa-i müfâdı gönderilen mühimmâtın ta'dâdı ile akçe husüsuna bakılmak 
üzere bulunduğunun cevâben tahriri mütâlaasıyla gönderilecek mebâliğin Gi- 
rid'de mahfüz yeniçeri muhallefâtından tahminen üç bin bu kadar kiselik nu- 
kud-ı atika ve emlâk bedeli darbhâneye teslim olunmak üzere ehemmiyet-i 
maslahata mebni tiz elden ol mikdâr akçenin takas süretiyle darbhâneden ve- 
rilmesi süreti hâk-i pây-ı şâhâneden istizân olunması kaziyyesi idi. Keyfiyyet ol 
vechile arz olundukda sâdır olan hatt-ı hümâyün süretidir: 


“Geçende Asâkir-i Mansüre masârifâtı içün elde olan eshâm kavâimi tiz 
elden füruht olunamadığına mebni dört bin bu kadar kiselik eshâmın nakde 
tebdili içün mukataât nâzırının takriri bâlâsına nâzır-ı mümâileyhle darbhâ- 
ne nâzırı söyleşip çâresine baksınlar demişdim. Mesmü'-ı hümâyünuma gö- 
re eshâmın satılamadığının sebebi bundan mukaddem meclisin birinde her- 
kesin üzerinde (58) bulunan eshâmdan münâsibi mikdâr şey alınsın gibi 
yâd u tezkâr olunmuş olduğundan beyne'n-nâs bu kelâm şüyü” bulmuş ol- 
duğundan herkes geri çekildiklerinden işte maslahatın bu pereseye gelmesi- 
ne sebeb oldu. Şimdiye dek şundan bundan te'diye olunmak şartıyla denile- 
rek darbhâneden kati vâfir akçe alındı. Şimdiye kadar tahsil olunup yerine 
konulan nedir buraları hiç mülâhaza olunmuyor. Müteveffâ Seydâ Efen- 
di'nin nukud ve mücevherât ve eşyâ-yı sâiresi şimdiye kadar ne mikdâra 
bâliğ oldu. Müteveffâ-yı mümâileyhin eniştesi Ahmed Efendi dedikleri he- 
rif-i garib-mizâc herkesin bildiğine göre Seydâ demek bu herif idi. Defterdâr 
ile mukataât nâzırı bu husüsa. me'mür kılınmışlar idi. Artık yavaş yavaş bu 
makule şeylerden bana infi'âl gelmeğe başlayor. Sen mümâileyhümâya irâ- 
de-i şâhânemi beyân edesin. Gönderilecek akçeyi muhallefât-ı mezküreden 
bi't-tahsil bir kadem akdem irsâline gayret olunsun. Hasbünallahi ve 
ni'me'İ-vekil.” İntihâ. 


Lâhika 

Muhallefât-ı mezküreden ne mikdâr akçe tahsil olundu ve ne vakit gönde- 
rildi ve Reşid Paşa'ya ne süretle cevâb yazıldı? Buralarının esbâb-ı tahkikiyye- 
sine zaferyâb olamadım. Bu münâsebetle zabt-ı muhallefât men' olduğuna dâir 
fıkra bu mahalle mu'terize olarak derc olundu. 


Men'-i zabt-ı muhallefât 


O esnâda i'lân-ı adalet olunduğu sırada evlâd ü eytâmı olanların muhallefâ- 
tına taarruz olunmaması bâ-irâde-i seniyye ilân kılınmış idi. Anifü'l-beyân 

hatt-ı hümâyünda rels-i sâbık Seydâ Efendi bilâ-veled fevt olmuş ise de vâlide 
ve hemşiresi ve iki zevce-i mu'takasını terk etmiş olduğundan süret-i şer'iyyesi 
bâb-ı fetvâdan lede's-su'âl müteveffânm emvâl ü eşyâ-yı mevcüdesi ticaretden 
hâsıl olmayıp da bulunduğu me'müriyetlerden husüle gelmiş ise o makule em- 
vâlin münâsib mikdârı vereseye terk ve in'âm ile ma'adâsının beytü'l-mâl içün 
ahzı şer'i olduğu beyân olundu. Bunun üzerine mezbürların kendi mâl ve mü- 
cevherâtına taarruz olunmayıp müteveffânın eşya ve emvâli defter edilerek dü- 
yünu ba'del-ifnâ münâsibi mikdârı vereseye terkle kusürunun beytü'l-mâle ah- 
zı defterdâra emr olundu. 


Hâtıra 


Verilen cevâbın kangı mesele-i fıkhiyyeye tatbik olunduğu ma'lüm olamadı- 
gından süret-i meşrü'iyyeti derece-i sübütda olmamak gerekdir. (591 Şer'-i şeri- 
fin ahkâm-ı celilesi şâibe-i gadr ü ta'addiden masün olduğu cihetle mesele-i 
mutasavverenin (müteveffânın emvâli bulunduğu me'müriyyetlerden husüle 
gelmiş ise) ibâresinde ale'l-ıtlak her me'mürun emvâline ber-vech-i muharrer 
taarruz olunması meşrü' olmak lâzım gelir. Bu hükmün , 5 müselleme değil- 
dir. Ecr-i misli ve hidmetinin mukabili olarak bir me'müra tahsis edilen maaş o 
me'mürun öz malı olduğundan ve hakkı olmasa devletçe Htâsı tecviz olunma- 
yacağından eser-i hüsn-i idare olmak üzere aşından işinden artırabildiği emvâl- 
de beytü'l-mâlin hakkı olmamak gerekdir. Burasının tedkiki ve bir de ahzı meş- 
rü tutulan emvâlden vereseye terk olunacak şey'in mikdârı ya'ni yüz guruşda 
bu kadarı verilecek misillü kat'iyyü-I-müfâd hükin olunmasından dolayı ta'yin 
ve tahdid-i mikdâr maddesi defterdârın re'y-i höduna muhavvel tutulmasının 
çâresine bakılması lâzım gelir idi zannederim. İntihâ. 


Vürüd-ı haber-i muzafferiyyet der-nezd-i Atina 


Ânifen beyân olduğu vechile Atina ordusu halkı bir seneye yakındır ulüfe 
ve aylıklarına destres olamadıklarından başka zahâir ve mühimmât kalmayıp 
bir hafta kadar at ve ot ile taayyüşe mecbür olduklarından bıçak kemiğe dayan- 
mış olmasıyla beyne'İ-asâkir husüle gelen tefrika ve ihtilâli defe Reşid Meh- 
med Paşa pek çok defa gayret ederek İnebahtı körfezinde mevcüd zahâirden 
on günlük idâreye kâfi zahire alıp etrafa çapul ile gidip gelmeleri içün sekiz bin 
dört yüz kişiyi güç belâ ile kandırmış ve geride kalan asker ile dahi pek çok kil ü 
kal vuku'undan sonra nihâyet Atina iskelesinde tahassungâh-ı eşkıyâ olan ma- 
hall gayet sa'bü'l-menâl ve cevânib-i sâlisesi deryâ ve batak ile muhât olarak 
teshiri müteazzir olduğundan bi-hüde su aşmakdan ise eşkıyânın su aldığı ma- 
halle batasıya hücüm ile muvaffak olunur ise febihâ olunamaz ise orduyu kal- 
dırıp dağdan dağa geşt ü güzâr ile zahire tedâriki çâresine karar verilerek ölene 
kalana bakılmayıp bu süretin icrâsına ahd ü peymân olunmuş. Bunun üzerine 
bir hafta kadar âteş-i cü' ile ciğerleri kebâb olan asâkir-i islâmiyye hemân sell-i 
süyüfla mânend-i seylü'l-arim meni'İ-vusül olan mahall-i sa'ba vaz'-ı kadem 

ederek müdâfaada bulunan Yunaniler oradan teb'id edilmiş ve işbu (60) muhâ- 
rebenin germiyyetinden Atina mahsürlarının çeşme-i ümid ü recâları kurumuş 
ve mecâri-i imdâdları ise büsbütün kapanarak oraları eşkıyâ-yı Yunaniyyeden 
tathir kılınmış ve bu sebeble asâkir-i islâmiyyeye tâze hayât gelerek Atina'nın 
teshiri derdest bulunmuş olduğu devletçe istihbâr olundu. 

Bu haberin vürüdu Rusya elçisinin Bâbıâli'ye geldiği güne tesâdüfü başkaca 
memnüniyyeti mücib olarak derhâl haber-i mezkür taraf-ı pâdişâhiye bildirile- 
rek gelen tatarlara hil'at ve atiyye istizâniyle arz-ı şükrâniyyet kılınmış ise de 
asıl düşünülecek ve tedbirine bakılacak meselenin ruhu ki, ordunun zahiresidir. 
Reşid Mehmed Paşa'nın uzun uzun feryâdından bahs olunmayıp meserret ha- 
berinin beyân-ı teşekkürüyle iktifâ olunmuşdur. 

© Bunu müteâkib Şevval on üç (10 Mayıs 1827) tarihiyle müverrah Reşid Pa- 
şa'nın diğer tahrirât-ı mufassalasanın hulâsa-i meâli ordunun müzâyakasının 
tafsiliyle Golos tarafı mesdüd ve bahr cânibi eşkıyâ gemileriyle mahsür oldu- 
gundan hâl-i ye'sde bulunmuş olduğu ve umümen Yunan milleti kuvve-i mev- 
cüdiyyelerini Atina ordusunu kesr ile kal'a uğruna fedâya karar verip Rumeli 
ve Mora'da ne kadar meşhür kapitan ve reis ve sergerde var ise orada bi't-te- 
cemmu' külliyyetli zahâir ve mühimmât ve on beş binden ziyâde güzide fedâyi 
takımıyle berr ü bahrden hücüm eylediler. Dört saat mikdârı tarafeynden âteş-i 
harb ü vega süz-nümâ-yi cü-semâ oldu. Taraf-ı islâmiyânda hezimet emâreleri 
göründüğü halde şüc'ân-ı islâmiyân herçibâd-âbâd-guyân atılan top ve tüfeng- 
lere bakmayarak tabyalardan seli-i seyfle bi'l-hurüc gösterdikleri şiddet-i hü- 
cümdan divâr-ı sebât-ı eşkıyâ mütezelzil olmağla istihkâmları cânibine firârları 
esnâda iki yüz kadarı kantara-i şemşirden mürür ve rüesâdan Kara Haskaki 
dahi cânib-i ademe usür ile cem'iyyetleri dağıldığının üzerine fesâd âteşini 
alevlendiren meşhür Kohran refiki Corci'yi cânib-i berre me'mür ederek Mora 
içinde ve hâricinde ne kadar meşhür cesür âdemler var ise cümlesini cem ile 
on beş bin askerden intihâb etdiği yedi bin nefer asâkir-i Yunaniyyeyi mahsus 
gemilerle ordu-yı hümâyün üzerine sevk için civarda vâki” manastıra gece vak- 
ti çıkarıp sabaha kadar birbirine yakın inşâ etdikleri on dört aded tabyalara gi- 
rip kal'aya bir top menzili takarrüb ve müte'addid toplar vaz'ı ile istihkâmata 
(611 metânet verdiklerini mahsürin gördükde dışarıdan içeriden top ve tüfeng 
ile i'lân-ı meserrete ibtidâr eylediler. 

Ordu-yı hümâyün tarafından keyfiyyete ıttılâ' olundukda askerin hepsi ge- 
ce hazırlanarak ale's-seher Reşid Paşa askerin önüne düşüp en evvel ibtidâki 
tabyaya hücüm gösterdiler. Tabyanın mevkii çukura tesâdüf etmesiyle tabya- 
rafdan atılan tüfengler boşa gitmemiş olmasıyla der-ceng-i evvel bu tabyadaki 
Yunanilerden yirmi üç nefer meşhür kapitan telef oldu. Bu hâl asâkir-i islâmiy- 
yeye bâ'is-i tezâyüd-i cesâret olduğundan öbür tabyalara dahi o misillâ hareket 
olundukda Yunaniler deniz tarafına can atmağa başladılar. O hengâmda yaka 
yakaya kucak kucağa gelinerek eşkıyâ tarafından bin beş yüzden mütecâviz te- 
lefât vukü” bulmuş ve sekiz kıt'a top ve mühimmât ve zahâir ahz u igtinâm 
olunmuş ve bakiyyetü's-süyüfları sahillere dökülerek tahammüllerinden ziyâ- 

de doldukları içün sandalların çoğu batıp bu sebeble dahi hayli kesân telef ol- 
muş olduğu anlaşılmıştır. 

Esnâ-yı muhârebede hayyen tutulan Yorgaki Dirako nâm sergerdenin istin- 
tâkıdır: 

Sual: Zuhür-ı fesâddan berü Atina'ya hücüm olunmasına sebeb nedir? 

Cevâb: Atina memleket-i kadimdir. Dünyanın her tarafında şöhreti vardır. 
İdare-i Yunaniyyenin merkezidir. Bizi teşvik ile çok para ve mühimmât ver- 
mekde bulunan İngiltereli Kohran ile Corc nam cenerallerin bize verdikleri 
ta'limât Atina'nın elde bulunması kaziyyesinden ibâretdir. 

Sual: Bunların hareketleri devleti tarafından mıdır? 

Cevâb: Zâhiride devlet sözü yoksa da behemehâl devletlerinin emri olmasa 
bu kadar masârifi edemezler. İntihâ. 

Tahrirat-ı mezküre bâlâsında muharrer hatt-ı hümâyün süretidir: 


“Rumeli vâlisinin işbu kaimesiyle hin-i muhârebede tutulmuş olan 
eşkıyâ kapudanının takriri ve tatarların takrirleri manzur u ma'lum-ı hümâ- 
yünüm olmuşdur. Hazâ min fadlı rabbi. Rumeli vâlisinin mukaddemelerde 
gelmiş olan tahrirâtlarına göre Yunanlıların (62) taraf taraf hücümları ve or- 

“dunun hâl ü keyfiyyeti ne derece zihinleri yormuş iken mahzâ cenâb-ı hak- 
kın fazl u keremi olarak bu vechile fütühât-ı azimenin zuhüru bir büyük ih- 
sândır ki olamaz. Heman hak te'âla şükrüne muvaffak eyleye. Sürhde beyân 
eylediğin üzerine kendine gönderilmesi derdest olan iki bin beş yüz kise ak- 
çeyi icâleten irsâl ve tarafından tahsin ü teşviki mutazammın iktizâsına göre 


cevâb tahrir ve gelen tatarlarına münâsib mikdâr atiyye ve şemseli kaputlar 
iksâ etdiresin.” 


Haber-i teshir-i Kal”a-i Hulumiç 


Mora'da Kaston sahrasında Hulumiç Kal'ası ezmine-i kadimeden kalma 
hısn-ı hasin olarak orada tecemmu” eden eşkıyânın istisâline gayret ve etrafına 
toplar vaz'ile usül-i harb üzere yirmi gün kadar tazyikine i'tinâ olundu. içinde- 
kiler nevmid oldukları cihetle canlarına halel gelmemek şartiyle hâh-nâ-hâh 
kal'ayı teslim etdiler. Şart-ı mezkür vechile nüfüs-ı mevcüdeye taarruz olunma- 
yıp esliha ve eşyâ-yı sâire beyne'l-asâkir igtinâm olunmuş ve hâli bırakılması 
ileride yine makarr-ı eşkıyâ olmasını mücib olacağından hedmine ibtidâr kılın- 
mış idüğini Mora vâlisi Mısırlı İbrahim Paşa iki kıt'a şukkasiyle inhâ eyledi. 


Haber-i feth-i Atina 


Bâlâda muharrer olduğu üzere Atina'nın hayli vakitdir tazyikine pek çok ih- 
timâm olunup o esnâda vuku” bulan muhârebelerde eşkıyâ takımı kesb-i he- 
zimet etmiş olduğundan kırk iki senesi Zilka'desinin on birinci (6 Haziran 
1827) günü ikindi vakti kal'ayı mühimmât ve edevât-ı harbiyyesiyle asâkir-i 
Osmaniyye teshir eylemiş olduğunu ve mâh-ı mezkürun yirmi beşinci günü 

20 Haziran 1827) Salona kasabası dahi ahz olunarak ordu-yı hümâyün ma'iy- 
yetinde bulunan Vezir Şehlâ İbrahim Paşa'yı Atina muhâfazasına bırakıp ken- 
disi sâir tarafların tesviyesine azimet üzere bulunduğunu tebşir ile beraber ta- 
vâif-i askeriyyenin birikmiş olan ulüfeleri yine te'ehhür ederse Mora havâlisi 
şurada dursun Yanya ve Tırhala taraflarını askerin yağmaya diş bilediklerini ve 
ulüfeleri verilmedikçe askerin Atina'da ikamesi müşkil olacağını ve mukad- 


eshâbı telef olan emlâkin miriye (631 âid olmak üzere defterlerinin tanzim olun- 
ması lâzım geldiğini Reşid Paşa kavâim-i müteaddidesiyle Bâbıâli'ye bildirdi. 


“Havâdis-i Sakız 


Sakız'ın karşısında Çeşme yakası muzâfâtından Mersalya («JL. ) nâm ada- 
da icrâ-yı şekavete ictisâr eden meşhür sergerde Kostantin ile vuku'a gelen 
kavgada mezbür semt-i ademe revân olmuş ve arkadaşları dahi telef ve perişân 
edilmiş ve râkib oldukları kayık alınmış olduğunu Sakız muhâfızı inhâ eyledi. 


Arz-ı mutavaat-ı ahâli-i Kesendire 


Selânik'e tâbi” Kesendire ahâlisi ihtilâl-i Yunan münâsebetiyle mukaddemâ 
etrafa dağılmışlar idi. Vatanlarına avdet içün istimân etdikleri beyâniyle ruhsa- 
tı hâvi emr-i âli sudürunu Selânik Muhassılı Ömer Paşa inhâ eyledi. Ber-mücib-i 
inhâ icrâ-yı icâbı istizânına dâir arz olunan kâğıda (Bu Rumların fesâdları imti- 
dâd bulmuş ve frenklerin müdâhalesi ise pek açığa çıkmış olduğundan emniy- 
yet caiz değil ise de bu misillâ kabül-i raiyyet edenlerin celb ü te'mini dahi 
muktezâ-yı vakt u hâle münâsibdir) deyü hatt-ı hümâyün sudür eylemişdir. 


İstibdâl-i Mahbüsin 


Otuz altı (1820-21) tarihinde mesele-i Yunaniyye'nin zuhürunda devletçe te- 
şebbüsât-ı vâkı'anın birisi dahi her memleket mu'teberânından birer ikişer âde- 
min rehin süretiyle bostancıbaşı dâiresinde birer sene tevkif olunarak sene hitâ- 
mında diğerleriyle istibdâlleri kaziyyesi idi. Mesele uzadıkça bu usül dahi icrâ 
olunduğundan kırk iki senesi Rum Patriki Aganankos (Agathangelos) cenâbla- 
rı ber-mu'tâd takdim etdiği takririnde mahbüslarm yerlerine diğerleri hazırla- 
nıp irâdesi zuhüruna muntazır olduğunu inhâ eyledi. Takrir-i mezkür taraf-ı 
pâdişâhiye arz olundukda bâlâsına yazılan hatt-ı hümâyün şâyân-ı dikkat ol- 
mağla ayniyle derc olundu. 

Süret-ı hatt-ı hümâyün: 


“Manzürum olmuşdur. Bidâyet-i fesâddan beri iktizâ eden mahallerden 
bu vechile rehin olarak râhib ve kocabaşlar habse vaz' olunmakda ise de bu 
husüsda pek de fâide anlayamıyorum. İsyân eden eşkıyâ şimdiye dek elle- 
rinden gelen hiyâneti etdiler ve mahbesde bulunanlar içün ellerinden gelen 

fesâddan fâriğ (641 olamayacakları ma'lüm oldu. Bu süretde mahbesde 
olanların topu yirmi iki âdemden ibâretdir. Acaba bunlara Devlet-i Aliy- 
ye'nin rahm ü şefkati mebzül olduğundan sizlere merhameten sebillerinizi 
tahliye etdi. Asıl şekavetde olanlar cezâlarını buldu diye münâsibi üzere 
söylenerek mahallerine gönderilse bu dahi bir nev nasfet ve istimâlet süret- 
leri olacağından ileride maslahata medâr olacak gibi hâtır-ı hümâyünuma 
gelirse de siz dahi bir iyice mütâlaa edip mahzüru olmadığı hâlde öylece ic- 
râ olunsun. Bu süretde Devlet-i Aliyye'mizin bu husüsu kendiliğinden bir 
tarafdan söz karışmaksızın icrâ etmesi ileride frenklere lakırdı söylemeğe 
dahi medâr olur zannederim.” 


Vürüd-ı havâdis ez-taraf-ı Kiga Bey 


Sene-i hâliye Zilhiccesinde (26 Haziran-24 Temmuz 1827) Eflâk Voyvodası 
Kiga Bey'in havâdise dâir gönderdiği Rumiyyü'-ibâre varaka tercümesiyle be- 
râber arz olunan arizası üzerine Bâbıâli'den yazılan kenârda arizanın vürüdu- 
nu müteâkib Nemçe tercümânı gelip sefiri tarafından bir ifâdesi var, kabül 
olunduğu halde gelecekdir demesi üzerine eğer Yunanlılara dâir ise istima'a 
meylimiz yokdur. Bunun nihâyet cevâbı verilmiş bitmişdir denilmiş ise de erte- 
si gün gelip Kiga Bey'in verdiği havâdise mutâbık olarak geçen sene Peters- 
burg'da Rusya ile İngiltere beyninde mün'akid karar Fransa devletini dahi celb 
ile bu meselede üç devlet ittifâk içün mu'âhede akd etmek üzere bulundukları- 
nı ve Avusturya'yı dahi da'vet etmişlerse de muvâfakat etmediğini devleti tara- 
fından resmen ifâdeye me'mür olduğunu bildirdi. Bundan Devlet-i Aliyye'ye 
müşkilât göründüğünden Avusturya elçisi bunun içün pek mükedderdir de- 
mesini reis efendi ihâfeye hamil ile Avusturya devletinin bu bâbda hareketinden 
izhâr-ı memnüniyyetle berâber düvel-i sâirenin o güne ittifâkları lakırdısı Dev- 
let-i Aliyye'nin bileceği ve keder edeceği şey değildir. Devlet-i Aliyye kendi 
işinde hak üzere sâbit olup kat'i cevâbını vermiş gibi diri diri sözler ityân etdik- 
de tercümân güzel amma bu ittifâkın neticesinde ba'zı harekâta teşebbüsleri 
vuku'a gelir. Ez-cümle Yunanlılarla donanma-yı hümâyün beynini fasl içün do- 
nanma sevk ederlerse nasıl olur demesine cevâben bizim donanmamız zincirle 
bağlı değil ya onlar dahi iktizâsına bakarlar, (651 husüsiyle berren her ne vakit 
olsa devlet bu meseleyi yatışdırır. Bu dediğiniz sözler bize vesvese verir şey de- 
ğildir demişdir. İntihâ. 


Mütâlaa-i müverrih 


İşbu ihbâr ve ihtâr ki, Kiga Bey'in tahririyle Avusturya tercümânın sözü 
ahadü hümâ âhiri müeyyeddir. Sıdk u sıhhat tarafının tercihine hükm olun- 
dukdan sonra makam-ı umür-ı hâriciyyede bulunan reis efendinin vazifesi 
böyle hayrhâhâne olunan ihtâra bârid cevâbla iktifâ mı idi. Yoksa buna devlet 
nâmına teşekkürle berâber hâzır tabiatiyle Avusturya devleti düveli selâsenin 
ittifâklarına duhülden ictinâb eylemiş. Tamâm evvel-be-evvel Avusturya'yı 

kavle alıp bu kuvvetle Prusya'yı dahi celbe sarf-i mesâi edilerek düvel-i selâse- 
ye mukabil Devlet-i Aliyye dahi böyle bir iki büyük devlet ile akd-ı ittifâka bak- 
makda olduğu havâdisi meydana çıkmış olsaydı devletçe ne zarar görülür idi? 
Husüsiyle daha ol vakit Fransa devleti bi”1-f"1 Rusya ile İngiltere'nin ittifâkları- 
na dahil olmamış idi. Bunu dahi gerek bizzât ve gerek Avusturya vâsıtasıyla 
celbin ve hiç olmazsa bi-taraf bulundurmanın yolu yok muydu mütâlaasının 
sıhhatı erbâb-ı vukufun halline havâle olunmuşdur. 


İhâle-ı mesâlih-i Bahr-ı Sefid be-uhde-i Mehmed Ali Paşa ve 
azl-i Kapudan Husrev Paşa 


Mâ-sabakda muharrer olduğu üzere Mehmed Ali Paşa Husrev Paşa'nın ka- 
pudanlıkdan azlini emel edinerek müsâade olunmazsa işde çatallık münâsebe- 
tiyle hidmet edilemiyeceğinden ve ihtiyarlık hâlinde dâr-ı dünyâda bir oğlu olup 
telef olmaksızın tarafına celbe mecbür olacağından bu haller Mora işinden çekil- 
mesini mücib olacağını kat'iyyen Bâbıâli'ye inhâ eyledi. Buna dâir beyne'I-vüke- 
lâ pek çok müzâkerelerden sonra Mehmed Ali Paşa bu defa merâmını kat'ice 
yazmış olduğundan ba'demâ ta'vik ve ta'lil sıraları geçmiş olmasıyle tervic-i in- 
hâsı üzerine ittifâk-ı ârâ hâsıl olmuş olduğu hâk-i pây-i şâhâneye ber-tafsil arz 
olundukda sâdır olan hatt-ı hümâyündan keyfiyyet-ii icrâiyye ma'lüm olur. 

Süret-i hatt-ı hümâyün: 


“Kapudan paşalık içün umür-ı bahriyyeye âşinâ taşrada olan vüzerâdan 
şu münâsibdir (66) diyecek vezir hâtır-ı hümâyünuma gelmiyor. Kurbiyyet 
cihetiyle İzmir Muhassılı Hasan Paşa elverir gibi görünür ise de-müşârüni- 
leyh dahi İzmir'de akrânına kıyâsen hüsn-i sit peydâ etdiğinden yerinden 
oynadılması pek de münâsib görünmediğinden her vechile sühüle olmak 
üzere kapudan paşalık Anadolu Vâlisi İzzet Mehmed Paşa'ya ve Anadolu 
vâliliği dahi Bahr-i Sefid Boğazı'nın Anadolu cânibi muhâfazası şartıyla 
Mehmed Husrev Paşa'ya tevcih ve icrâ olunsun. Bi-mennihi te'âla evvel- ba- 
harda ihrâcı musammem olan donanma-yı hümâyünumuza Patrona Tâhir 
Kapudan mirimirânlık ve başbuğ nasb u ta'yin kılınarak Mısır vâlisi ma'iy- 
yetine sevk ve ihrâc etdirilsin.” 


İşbu kapudan paşalık tebeddülü sene-i hâliye Muharremi (Ağustos 1826) 
içinde vuku' bularak keyfiyyet ol vakit i'lân ve icrâ kılınmış ise de mevsim-i şi- 
tâ olmak münâsebetiyle Tâhir Paşa'nın irsâli hayli vakit te'ehhür eylemiş ve 
aradan dokuz mâh mürüriyle Şevvâlin ibtidâlarında Dersa'âdet'ten hareketle 
dokuzuncu günü (6 Mayıs 1827) Bahı-ı Sefid Boğazı'ndan çıkıp dokuz günde 
Navarin'e vusülü haberi gelmişdir. Tâhir Paşa'nın vusül haberi Mısır'a varma- 
mış olmalı ki Şevval on beş (12 Mayıs 1827) tarihiyle müverrah Mehmed Ali Pa- 
şa'nın Bâbıâli'ye mevrüd kaimlesinde Tâhir Paşa'nın hareket etmediği fıkrası 
dahi muharrer idi. Şöyle ki, bu kaimede Bahr-ı Sefid'in eşkıyâ-yı Rumdan tathi- 
ri ve donanma-yı hümâyündan idaresi ve'I-hâsıl Mora maslahatının hüsn-i tes- 

viyesi bâ-hatt-ı hümâyün kendisine havâle olunduğundan Navarin'de tecem- 
mu' edecek yirmi dört kıt'a donanma gemilerinin kâffe-i levâzımı müheyyâ 
olup başbuğ Tâhir Paşa gelmek üzere bulunduğundan sefâin-i Mısriyye dahi 
mülhak olarak İskenderiye'den çıkarılacağı cihetle işbu donanmaların tarafın- 
dan oğlu İbrahim Paşa me'mür-ı müstakili olmasıyla Tâhir Paşa ile sâir ümerâ- 
yı bahriyyeyi bizzât taltif ve tahvife iktidârını ve kumandası altında bulunduk- 
larını ilân içün istiklâlini hâvi fermân isdârını istid'â etmişdir. Tıbk-ı iş'ârı vec- 
hile sâdır olan fermân-ı âli kapı kethüdâsı Necib Efendi vasıtasıyla İbrahim Pa- 
şa'ya gönderildi. z 


Havâdis-i istikrâz-ı Mısır 


Ânifen tafsil olunduğu üzere Kapudan Husrev Paşa ile Mora Vâlisi İbrahim 
Paşa'nın ba'de-mâ uyuşmaları mümkin olmadığından donanmanın İbrahim 
Paşa ma'iyyetine terkiyle (67) Bahr-i Sefid maslahatı İbrahim Paşa'ya ihâle 
olunması münâsebetiyle zarüri tekessür edeceği süret-i bedâhetde bulunan 
masârif-i seferiyye ve levâzım-ı cihâdiyye içün külliyyetli akçeye muhtâc olaca- 
ğını Mehmed Ali Paşa bi'I-beyân İskenderiye'de mütemekkin ecnebi bankerler 
ile söyleşerek istikrâz akdi içün mahsusan tatara terfikan İstanbul cihetinden 
Avrupa'ya gönderdiği Leon'un Dersa'âdet'e vürüdunda hakkında icrâ-yı resm-i 
mihmân-nevâziye himmet olunmasını mübeyyin kapı kethüdâsına gelen mek- 
tüb aynen görülmüş ise de istikrâzın vuku bulmamış olduğu ba'zı erbâb-ı vu- 
kufdan tahkik kılınmışdır. 

Sene-i sâbıka mevâddında muharrer olduğu üzere Mora'daki asâkir ve ahâ- 
li-i islâmiyyenin zahirece düçâr oldukları müzâyakanın def'ine İbrahim Paşa 
muktedir olmadığından ve zahire sevki me'müru defterdâr-ı esbâk Edhem 
Efendi âciz kaldığından Mora'ya zahire yetiştirilmesini ve yâhüd İbrahim Pa- 
şa'nın Mısır'a avdetine müsâade olunmasını Mehmed Ali ii birkaç defa Bâ- 
bıâli'ye inhâ eylemiş idi. 

Bu bâbda olan efkâr-ı şâhâneyi bi” t-tebliğ İbrahim Paşa'nın Mora'dan fekk 
olunmasına dâir sâdır olan hatt-ı hümâyünu isâl içün Necib Efendizâde Ah- 
med Beyefendi muharremin ikinci (6 Ağustos 1826) günü cânib-i Mısır'a i'zâm 
olunmuşdur. 


Mükâleme 


Reisülküttâb Pertev Efendi sahilhânesinde Rusya sefiriyle vuku' bulan mü- 
lâkat-ı gayr-i resmiyyede sekiz madde üzerinde cereyân eden mükâleme hulâ- 
sasıdır: 

Birinci madde: Eflâk ve Boğdan imtiyâzâtına dâir fermân-ı âlide musarrah 
İbrail ve Yergöğü ve Kale taraflarında ve Olt nehrinin öte cânibinde Eflâk arâzi- 
sinden gasb olunan emlâk ve arâzinin eshâbına sürat-i i'âdesi teklifidir. 

Cevâb: Seksen yüz seneden beri eskimiş da'vâ olduğundan sür'at-i tesviyesi 
müteazzir ise de bi'l-mülâhaza iktizâsına bakılır. 

İkinci madde: Akkerman mu'âhedesi tetimmesinden ve ikinci maddesi (68) 
muktezâsından olan İsmail ve Kili pişgâhındaki iki büyük adaların tahdidiyle 
alâim ve nişanlar vaz'ına şürü' olunması. 

Cevâb: Yapılan haritalarda mübâyenet olduğundan hakikat-i hâl lede'l-keşf 
iktizâsına bakılacakdır. 

Üçüncü madde: Memleketeyn manastırları mine'I-kadim Rum keşişleri 
ma'rifetleriyle idâre olunup vâridât-ı mu'ayyeneleri bunların ma'rifetleriyle 
tahsil ve mahallerine irsâl oluna gelmiş iken şimdi voyvodalara me'kel olmuş 
ve Rusya İmparatoru bunun bir hüsn-i sürete rabtını taleb eylemiş ve Memle- 
keteyn'in kable'I-fesâd bulunduğu hâl-i aslisine ircâ'ı meşrüt bulunmuş oldu- 
gundan bunun dahi çâresine bakılması. 

Cevâb: Rum papasları vâridât-ı mezküreyi fesâd işinde kullanarak hattâ ma- 
nastırlarda âlât-ı harb tedârik etdikleri ve bu manastırların çoğu ise voyvodaların 
vakfı olduğu cihetle şerâit-i vakfiyyesinin tamâmi-i icrâsına bakılmak üzere 
ba'de-mâ papasların yerli râhiblerden nasbı ve idâresinin hükümet ma'rifetiyle 
olması ahâli tarafından iltimas olunmasına mebni şimdi teklif-i mezkürun icrâsı 
ahâlinin hilâf-ı marzileri olmaz mı sözüne şimdi Memleketeyn'de ihtilâl kalma- 
dığından eski hâline ircâ'ı husüsunda devlet muhtârdır demesine bi-mennihi 
te'âla bunun dahi çâresi düşünülür. Mukaddemki Rum râhiblerinden fesâdda 
medhali olanlar oraya ayak bastırılmamak üzere bu tarafdan Patrikhâne ma'rife- 
tiyle ehl-i ırz papaslar gönderilerek icâbına bakılması va'd olundu. 

Dördüncü madde: Rum fesâdı zuhürunda bi”-cümle ecnebi tüccâr gemileri- 
nin yoklanması usülünden Rusya tüccârı mutazarrır oluyor, boğazlarda yok- 
landıkdan sonra tekrâr buradan gideceklerinde liman ağasının gemiye çıkıp 
geminin her tarafını araştırması ve izn-i sefine fermânını kendisi vermesi bi-hü- 
de imrâr-ı vakti ve izrâr-ı teba'ayı mücib oluyor. Liman tarafından izin emirleri 
verilsin, boğazlarda yoklansın. 

Cevâb: Madde-i fesâd mündefi” olmadıkça bu usülü bozmak mümkin değil- 
dir denmesine cevâben bu nizâmın esâsı reâyâ firârileri içün ise de firâr iste- 
yenler her ne vakit olsa firâr edebilir, hem şimdiye kadar kaçanlar kaçdılar (691 
bi-hüde tas'ib olunur. Nâfile tüccâr gemileri yolundan alıkonuyor, boğazlarda- 
ki yoklama kâfidir. 

Cevâb: Bizim tüccâr gemileri dahi Rusya iskelelerinde envâ'-ı tas'ibâta ve 
masârife düçâr oluyorlar. Bizim dahi şikâyete hakkımız olmaz mı? sözüne tica- 
ret ahidnâmesinin yirmi dokuzuncu maddesince Rusya devletinin bu madde- 
lerde hakkı ma'lümunuz olur demesine mebni ahidnâme-i mezkür lede'I-mü- 
tâlaa madde-i mezkürede gümrük resmi yüzde üç olacağı musarrah görülüp 
halbuki yüzde ikiye bile tenezzül olunmakda olduğu halde yine kil ü kâl olun- 
ması taaccüb olunacak şey değil midir? cevâbına münâsib söz bulamadığından 
murâd bir hüsn-i sürete işin rabtıdır denildi. 

Beşinci madde: Gemilerin yoklanması Rum fesâdından neş'et eyledi denili- 
yor. İşte devletlerin bir an evvel ol fesâdın bastırılmasını teklifden maksadları 
bu gibi zararların olmamasıdır ve bu bâbda Devlet-i Aliyye'ye etdikleri teklifde 
hakları vardır. 

Cevâb: Bu maddenin Devlet-i Aliyye cevâbını kat'iyyen beyân etmişdir. Tek- 
râra hâcet yokdur. Fakat bu makamda bir mikdâr tafsilât verelim diye Devlet-i 
Aliyye'nin teba'a ve reâyâsı hakkında şer-i şerif muktezâsiyle teveccühle hare- 
ket-i âdilâneye mecbür ve me'mür olduğunu edille-i akliyye ve nakliyye ile 
uzun uzun beyândan sonra Devlet-i Aliyye isttmân edenleri himâyeye etme- 
yenleri terbiye tahtına almağa mecbürdur denildikde sefir tarafından bunlar 
sarhoş ve mecnün gibidir akılları başına gelmek ihtimali yokdur. Niza'ın ardını 
almak içün Devlet-i Aliyye terahhümen bunları avf etmeli ve bir hüsn-i sürete 
rabt eylemeli. Isrâr olunur ise İngilterelinin Amerika'daki reâyâsı gibi olur. Ni- 
hayat İngiltere'nin ısrarı Amerika'yı elinden çıkardı demesine mukabil mec- 
nünları hâliyle bırakmak kâr-ı âkıl olmadığı misillü Amerika mâcerâsını dahi 
bilmek işimizden değildir. Lâkin fesâdın imtidâdı ve Rumların delilikleri etra- 
fın şımartmasından neş'et etdiği meydandadır. Hattâ elçi beyin şu sözleri dahi 
mersümları ümide düşürüp fesâdda ısrârlarına sebeb olmaz mı? Eğerçi bunla- 
rın hâlleri takbih olunsa tabiatiyle fesâd ber-taraf olur denildiğinde Rusya dev- 
letinin merâmı müdâhale değildir ancak işin hüsn-i süretle bitirilmesidir cevâbı 
alınmışdır. 1701 

Altıncı madde: Akkerman Mu'âhedesi iktizâsınca Karadeniz ticaretinde me- 
zün olmayan devletler tüccar gemilerine dahi ruhsat itâsı Rusya'nın matlübu- 
dur demesine her devletin hukuk-ı mahsusası olmağla bu bâbda ruhsat is- 
tid'âsında bulunan devletlerle söyleşilip tanzim olunur denildi. 

Yedinci madde: Rusya tüccârının getirdikleri havyâr ve tuzlu balıkların 
bey'inde olan inhisârm lağviyle ticaret ahidnâmesi hükmünce diledikleri yerde 
satılmalarına mümüânaat olunmasın. 

Cevâb: Rusya tüccârının menfaatine ve hem de esnafın nizâmına halel gel- 
memek üzere bir ortası bulunmasına bakılır. 

Sekizinci madde: Sefirin familyasını Hocabey'den beylik korvet ile getirtme- 
sine min gayr-i resmin ri'âyete müsâadesi alınması. 

Cevâb: İleride sâirlere dahi emsâl mahzüru mütâlaasıyla muvâfakat oluna- 
mayacağı ma'rız-ı İtizârda beyân olundu ise de bunun üzerine pek çok ısrâr 
olunmuş ve nihâyet ma'zeret-i mezkürenin irâdiyle berâber istizâna ta'lik kılın- 
mışdır. İntihâ. 

Rusya sefirinin işbu mülâkatında mülâyimâne davrandığı derkâr ise deo 
aralık Yunan maddesinden ma'adâ şeylere ta'cil süreti göstermekde ve gün aşı- 
rı ve belki külle yevm tercümânını reis efendiye göndermekde olduğundan be- 
her gün bunlara cevâb tedârikinde devletin düçâr olduğu müşkilât çekilir şey 
değil imiş. Akkermen Mu'âhedesi mevâddının en muzırrı olan Sırp meselesine 
nevbet gelince kadar sâir şeylerin zararsızcalarını mevki'-i icrâya koymak ve 
ba'zılarını icrâ eder gibi göstermek ve nevbet Sırp meselesine gelince işte 
mümkin olan şeyleri yapdık, bu madde şöyle böyledir diye men' ü def'ine el- 
den gelen mesâiyi icrâ münâsib mutâlaa olundu. Bu cihetle bend-i evveldeki 
maddenin icrâsı müşkil ve kılâ'a mazarratı şâmil olduğundan leyte ve laalle ile 
uzatılması ikinci maddedeki Tuna adalarının tahdidi esbâbma, üçüncü madde- 
de Rum manastırlarının bir hüsn-i süretine, dördüncüde yoklama husüsunda 

olan şikâyet zararsız gibi ise de nihâyet dayanacağı mahalle kadar gidildikden 
sonra icâbma bakılması, beşinci maddede Rum fesâdı hakkında edilen ihtârın o 
aralık İngiltere'de vuku bulan tebeddülât (71) münâsebetiyle evvelki kuvveti 
kalmadığı hiss olunmasıyla bunun neticesine bakılması, altıncı maddede beylik 
sefinenin ba'de'I-müzâkere istizân ile cevâb verilmesi süretleri beyne'I-vükelâ 
tezekkür olunarak arz olunan mufassal ve meşrüh tezkire üzerine sâdır olan 
hatt-ı hümâyün süretidir: 


“Benim Vezirim 

Ber-vech-i muharrer bu maddelerin en muzır ve eşna'ı Sırp maddesi ol- 
mağla bakalım nevbet ana gelinceye dek cenâb-ı hak ne süret gösterir. Diğer 
dahi bend-i âhirde beyân olunduğu üzere bi't-teemmül iktizâsına göre tan- 
zim ü icrâsma bakılsın. Fakat şimdilik Rum maddesi içün tahriren cevâb ve- 
rilmesi ve Rusya elçisinin ıyâl ü evlâdının Büyükdere'ye kadar beylik brik 
sefinesiyle gelmesinin ısrârına dâir vâki” olan cevâbı meclise konularak söy- 
leşip ne vechile karar verilirse taraf-ı hümâyünuma arz olunsun. Frenklerin 
mizâc ü mişvârları maddeleri birbirine karıştırıp ta'cil ve ısrâr ile gördürme- 
ge çabalarlar. Artık buraları reisin dikkat u ihtimâm edeceği maslahatdan ol- 
mağla ana göre tefekkür ve mülâhaza ederek davransın. Hak te'âla mesâlih-i 
Devlet-i Aliyyemize her hâlde yüsr ü sühület ihsan eyleye âmin.” 


ba'zı havadis-i Sırbistan 


Rusya devletinin Devlet-i Aliyye'ye tekâlif-i muzırrasından biri dahi Sırbis- 
tan'a imtiyâz talebi kaziyyesi idi. Sırp knezi bu husüsda Rusya cânibinden mur- 
allem ve mübeşşer olduğundan süret-i imtiyâzı mir'ât-ı vücüdda henüz rü-nü- 
mâ olmazdan mukaddem mültezemine istinâden Devlet-i Aliyye'nin hilâf-ı 
merzisi olan harekâta başladı. Şöyle ki, Rusya usülü üzere asker tahrir ve ter- 
tibine kalkışdığı bu tarafa mün'akis oldukda Dersa'âdet'de mukim Sırp vekille- 
ri makam-ı riyâsete celble uzun uzun sözlerin neticesinde güyâ Nemçelilerden 
adem-i emniyyetleri hareket-i mezküreye bâdi olup Rusya esvâbını ihtiyâr ise 
ehvenliğinden nâşi olduğuna dâir Miloş'dan aldıkları cevâbları vekiller Bâbı- 
âli'ye bildirdiler. Bâbıâli'den be-tekrâr vekillere kat'i cevâb verilerek ve Nemçe 
sefâretiyle olunan muhâbere üzerine Avusturya tarafından Sırplının kuşkula- 
nacak bir sebebi olmayıp Miloş'un işbu sözü bi-esâs olduğu 172) ifâde olundu- 
gu bildirilerek memleket içün iki yüz nefer “pandur”dan başka asker kullanıl- 
maması te'kid kılındı. Rusya esvâbının terkiyle askerin takliline mübâderet 
edeceğini bi'l-beyân Belgrad muhâfızı Bâbıâli'ye inhâ eyledi. Belgrad'a Mi- 
loş'un gelmesi me'mül olmayıp gelir ise mu'amele-i lâzimenin icrasıyla tevhiş 
edilmemesi muhâfıza tavsiye olundu. 


Giriftâri-i sefine-i zahire 


Mora kılâ'ından Balyabadra ile Kestel muhâfaza askerlerinin gemilerinden 

bir korveti reis-i eşkıyâ-yı Yunan İngiltereli Kohran esnâ-yı râhda zabt eylemiş 
olduğu mesmü” oldukda müte'addid gemilerle Navarin'den bizzât çıkıp ta'ki- 
be mübâderet etmiş ise de rüzgârın adem-i müsâadesi sebebiyle tehi-dest avdet 
eylediğini İbrahim Paşa bâb-ı devlete inhâ eyledi. 


Vusül-i donanma be-Navarin 


İskenderiye'de bulunan donanma-yı hümâyünun Safer'in on birinci (3 Eylül 
1827) günü Navarin limanına vâsıl olduğunu ve berâber gelen bir alay cihâdiy- 
ye askerine nezdindeki ortalardan iki alay ilhâk ile ifâ-yı me'müriyyet zımnın- 
da semt-i maksüda azimet etmek üzere bulunduğunu İbrahim Paşa tebşir ü 
tahrir eyledi. 


Vuku'-ı istimân-ı reâyâ 


Mora tarafından hârice dağılan reâyâdan o esnâda takım takım vatanlarına 
ve husüsiyle Atina'ya süret-i istimân üzere gelmeğe başlamış olanlar hakların- 
da mu'âvenât-ı lâzimenin icrâsına ve her süretle levâzım-ı âsâyiş ve huzürları 
esbâbının istihsâline bakılmakta idüğini Rumeli Vâlisi Reşid Mehmed Paşa in- 
hâ eyledi. Teslim-i silâh ile istimân eden reâyâ hakkında hürmet ü ri'âyet-i lâzi- 
menin icrâsı husüsu cevâben yazılmışdır. 


İlân-ı hâl-i hâzır ve ihtâr-ı tedârik-i zahâir ve asâkir 


Mesele-i Yunaniyye'nin zuhürundan işbu kırk üç senesi Safer'ine (24 Ağus- 
tos-21 Eylül 1827) kadar düvel-i selâse taraflarından Devlet-i Aliyye'ye vuku” 
bulan teklifâta verilen cevâbların tafsilâtiyle meselenin vakt-i mezkürda ne de- 
recelerde bulunduğu beyân olunarak mahall-i münâsibe (731 me'mürlarına mu- 
tabassırâne hareketi âmir mufassal ve meşrüh #lânnâmeler neşr ü irsâl kılındı. 


Telef-şüden-i ba'zı sefâin 


O esnâda bir kıt'a vapur ile berâber Yunan gemileri Mesleng civarında Vaşi- 
laos tabyasını muhâsara ile birkaç gemileri “Pervasalna” halicindeki Devlet-i 
Aliyye gemilerinin üzerine hücüm ederek müdafaalarına gayret olunmuş ise 
de topların çapı az olduğundan başka eşkıyâ tarafında vapur bulunmağla Os- 
manlı gemileri ihrâk ve zahire sefineleri ahz olunduğunu İbrahim Paşa inhâ ve 
tabyalardaki topların kundakları olmayıp topraklar üstünde yatdıklarını beyân 
ile bunların çâresine bakılmasını dahi tezyil eyledi. Muahharen vârid olan şuk- 
kasında muhâsaradan nâşi tabyanın su ve zahiresi karin-i nefâd ve i'âne yolları 
ise rehin-i insidâd olması orduca telâşı mücib olmuş ve ol havâli ahvâline vâkıf 
İnebahtı vücühundan İslâm Bey nâm merd-i cesür tabyanın imdâdına me'mür 
kılınarak muktezâ-yı gayret ü şecâ'atı üzere geceleyin iki günlük idâreye kâfi 
su ile zahire yetişdirmiş ve o aralık Navarin'de bulunan donanmadan ufak te- 

fek yirmi kadar gemi ma'iyyetlerinde tüccâr zahire gemileriyle berâber hızır gi- 
bi Mesleng'e yetişmiş olduklarını müteâkib eşkıyâ tekneleri firâr etdiklerinden 
tabya ahâlisi yeniden dünyaya gelmişe dönmüş ve bu hâlden sâir askere dahi 
kuvvet-i kalb gelmiş olduğunu ma'rız-ı teşekkür ü tebşirde Rumeli Vâlisi Reşid 
Mehmed Paşa der-i devlete inhâ eyledi. 

Huzür-i şâhâneye arz olundukda sâdır olan hatt-ı hümâyündur: 


“Rumeli vâlisinin işbu kaimesiyle evrâk-ı sâire meâlleri ma'lâm-ı hümâ- 
yünum olmuşdur. Donanma-yı hümâyünümuzdan bu mikdâr sefâinin Na- 
varin limanından çıkıp Mesleng havâlisine gelmeleri vâkı'â bir nev” meser- 
Tet olmağın bu vechile gayretlerinden mahzüz oldum. Ancak başbuğları 
kimdir, Navarin'de olan İngiltere ve Fransa gemileri o havâliden gitmişler 
mi, yoksa el'ân anda mıdırlar, buraları ma'lüm olamıyor.” 


Ba'zı vuku'ât-ı Sakız 


Rebiyülâhirin dokuzuncu (30 Ekim 1827) günü on bir kıt'a brik ve dört gulet 
ve altı (74) trata ve birçok kayıklarla eşkıyâ-yı Yunan Sakız'a bi'l-hücüm top tü- 
feng yağdırmağa başlamış ve muhâfazaya me'mür asâkir-i islâmiyyeye 
kal'adan imdâd gönderilmiş ise de eşkıyânın çokluğuna dayanamadıklarmdan 
münhezimen kal'aya ric'at olunmuş olduğu ve ertesi gün bir fırkateyn ile bir 
korvet daha gelip şenlik edilerek kal'ayı ziyâdesiyle tazyike çalışmakda bulun- 
muş oldukları beyâniyle donanma-yı hümâyünun hemân imdâda yetişmesi 
zımnında Sakız Muhassılı Yusuf Paşa ahâlinin feryâdnâmelerini Bâbıâli'ye tak- 
dim eyledi. Bunu müteâkib diğer vârid olan feryâdnâmede Sakız'ın kal'adan 
ma'adâ her tarafını eşkıyâ istilâ ve kal'ayı müte'addid top ve humbara ve tab- 
yalarla tazyike ictirâ” eyleyip kal'adan merdâne mukabeleye ihtimâm olun- 
makda ise de hâricden zahâir ve mühimmât ve asker celbi muhâl bulunduğu- 
nu ve tutulan esirlerin ifâdelerine göre kal'anın birkaç mahallinden lağım hafri- 
ne başlanmak üzere olduğundan bu hâl mahsürini giriftâr-ı havf-i azim eyle- 
miş ve kal'aya hücüm külliyyetli ve tertibli olup içlerinde altı yüz muallem as- 
ker ve bin beş yüz aylıklı Arnavud hıristiyan askerinden başka Sakız firârilerin- 
den bin nefer Rum ki cem'an beş bin eşkıyâ envâ'-ı edevât-ı harbiyye ile kal'ayı 
sıkışdırmış ve birisi Rusya ve diğeri İngiliz iki kıt'a dahi harb sefinesi bulun- 
muş ve Sakız tüccârından İskaramanka ve Deli Tanaş ve Papa Kostantioğlu 
Pavli ve Kapitan Yamandi damadı Mandikoğlu İstamat ve bunlar gibi sâir Sa- 
kızlı nice rüesâ-yı eşkıyâ beraber gelmiş olduklarını beyân ile donanma-yı hü- 
mâyünun vürüdu be-tekrâr isti'câl ve iki tertib asâkir-i mansüre ile topçu ve 
humbaracı neferâtının irsâli istirhâm olundu. 

Muâhharen gelen şukka-i mufassalanın fezlekesinde kalanın ziyâdesiyle 
tehlikede bulunduğu tekrâr beyân olunmuşdur. 

Bu evrâkın üzerine Bâbıâli'den arz olunan mütâlaanın hulâsası Sakız'ın şu 
hâli teessüfü mücib olarak Cenâb-ı hakkın lütf u ihsânı ile gezend-i a'dâdan ha- 
lâsı du'ası tekrâr kılındığını beyândan ibâretdir. Bunun üzerine cennet-mekân 

Sultan Mahmüd Hân hazretleri tebdil hasekileri ki şimdiki yâver-i harb maka- 
mmdadır, bunlardan birisi çarçabuk Sakız tarafına gönderilse de (75) hakikat-ı 
hâl ma'lüm olsa münâsib olmaz mı deyü irâde buyurmuşlardır. Aradan üç mâh 
mürürundan sonra Şa'banın on beşinde (2 Mart 1828) Tâhir Paşa kumandasıyla 
birkaç kıt'a sefine-i harbiyye gönderilerek eşkıyâ-yı vâride Sakız” dan tefrik ile 
ahâli ve sekenesi tefrih kılınmışdır. 

Kal'ada mahfüz ve mahsür aceze-i nüfüs-ı islâmiyye top ve tüfeng âsâriyle 
muztarib ve perişân ve hâne ve bucakları dahi büsbütün harâb olduğundan 
iâde-i âsâyişe değin Çeşme yakasına imrârları esbâbı istihsâl kılınmışdır. 


Ta'mir-i Kal'a-i Sakız 


Ber-vech-i muharrer Yunan gailesi sadmesinden Sakız ceziresi kal'ası ziyâde- 
siyle harâb olduğundan binâ emânetine me'mür kapıcıbaşı ağa alil ve ihtiyarlı- 
gından bahisle tarafından âdem irsâliyle idâresini bâb-ı devletden niyâz eylemiş 
ve göndereceği âdem kendisinin yerini tutmaz ve ona para yetişdirmez ise ceb- 
ren gönderileceği ve hakkında vehâmeti mücib olacağı cevâbı yazılmışdır. 


Mükâleme bâ-Sefir-i Fransa 


Rebiyülâhirin yirmi birinci (11 Kasım 1827) gecesi reis efendi hânesinde 
Fransa sefiriyle min gayr-i resmin olunan mükâleme mazbatası bu mahalle 
derc olundu. 


Süret-i mazbata: 

Leyle-i mezkürede elçi-i mersüm ile lede'I-mülâkat cânib-i riyâset-penâhi- 
den kelâma bed' ile riyâset hidmetine geldiğimden beri elçi bey dostumuz ile 
görüşmeği isterdim. Meğer vakt-i mukadderi bu gece imiş denildikde öte câ- 
nibden Fransa elçisi bu keyfiyyet Fransa devletinin Devlet-i Aliyye hakkında 
derkâr olan safvet ve muhâdenet-i kadimesinden nâşidir dedikde beri tarafdan 
vâkı'â bu kadar seneden beri Devlet-i Aliyye ile Fransa devleti beyninde cere- 
yân eden mihr ü safvet sâir hiç bir devlet ile olmamışdır ve on güne gelince ka- 
dar bizde böyle bilir idik, sonra neden böyle oldu? hayretde kalmışızdır, yoksa 
baştercümün ifâdâtımızı tamâmen tebliğ etmiyor mu bilmem denildikde öte 
cânibden Fransa devleti dâimâ Devlet-i Aliyye'nin dostu ve müttefiki olduğu 
ma'lâm ve işbu Rum fesâdını kim tahrik eylediği dahi meczüm olarak Fransa 
devletinin bu maddeye müdâhalesinden garaz-ı asli Devlet-i Aliyye'yi bulun- 
duğu mühlikeden tahlis ile menâfi/-i seniyyesini istihsâlden ibaretdir. İşte dü- 
vel-i selâse-i (761 müttefikanın bu bâbda olan mu'âhedeleri ancak Devlet-i Aliy- 
ye'nin menfaati içün olup şöyle ki Devlet-i Aliyye'nin Mora havâlisinden vari- 
dât-ı seneviyyesi her ne ise matlüb olan süret-i tanzim vâsıtasıyla iki kat oluna- 
bilir ve memleket ve ahâli dahi yine Devlet-i Aliyye'nin tahtı hükmü bâki kalır. 
Devlet-i Aliyye'nin bu misillâ nice teba'ası vardır. Biri de bu olsun ne mâni” de- 
dikde beri tarafdan şeriat-ı mutahhara muktezâsınca bu madde bir vechile câiz 

değildir ve milel-i sâire bunlara makis olamaz. Zirâ fil-asıl Hazret-i Ömer (ra- 
diyallahü anh) Kudüs-i şerif'i feth eyledikde bu Rum tâifesi merkez-i sıdk-ı ra- 
iyyetde sebât edeceklerini taahhüd ederek ona göre yedlerine sened tâ kılın- 
mış ve bu güne kadar ol ahd ile gitmiş olup hattâ tâife-i mersüme Rumeli ve 
Anadolu'da ehl-i islâm ile beraber temekküne alışmış olmalarıyla şimdi onları 
ayırmak mümkin değildir denildikde öte cânibden ber-vech-i bâlâ tanzimde tâ- 
ife-i mersüme kemâ-fi”İ-evvel Devlet-i Aliyye'nin taht-ı hükmünde kalıp şu ka- 
dar ki tavâif-i sâire ile beynleri şöyle fasl u tefrik olunacakdır dedikde beri ta- 
rafdan bir kap içinde süt ile su karışık olup bir mikdârına sirke konulsa cümle- 
sini ifsâd etmez mi? denildikde ol kap içine kemife (4..5) kaidesiyle bir hatt-ı fâ- 
sıl çekilerek ol vakit konulan sirke südü ifsâd etmez dedikde beri tarafdan bu 
maddeden ne güne fesâdlar zuhüra geleceği elçi bey dostumuzun derkâr olan 
dirâyeti iktizâsınca ma'lümudur. Şöyle ki bu eşkıyâ tâifesi cibilli olan habâ'is ve 
dâima fesâda meyl ü rağbetleri cihetleriyle tek durmayacakları şübhesizdir de- 
nildikde öte cânibden işbu tanzim keyfiyyeti icrâ olundukda düvel-i selâse-i 
müttefika ol tarafların devâm-ı âsâyiş ve müsâlemetine taahhüd ve tekeffül 
ederler dedikde beri tarafdan düvel-i müttefika bu husüsdan el çekseler Dev- 
let-i Aliyye kendi reâyâsını düvel-i sâireden iyi bilir denildikde öte cânibden al- 
tı sene oluyor itâata getirilemeyerek Avrupa'ya bu kadar halecân verdiler. el- 
Hâletü hazihi Avrupa'da olan milelin her biri bu bâbda türlü şeyler söylüyor- 
lar, hattâ Avrupa devletleri evvel emirde halkın bu vechile lakırdılarını ısga' et- 
memişlerse de giderek karışmağa zarüri mecbür olmuşlardır dedikde beri ta- 
rafdan bu husüsun uzaması mücerred Devlet-i Aliyye'nin merhametinden nâ- 
şidir. Şöyle ki mesfürlar Devlet-i Aliyye'nin kendi reâyâları olduğundan şâyed 
peşimân olup isyânı terk ile itâata rücü' ederler deyü (771 birden bire şiddet 
gösterilmeyip bu rütbeye geldi. Şimdiki hâlde düvel el çekseler avn ü inâyet-i 
hazret-i rabb-i müste'an ile yine itâata getirilir dedikde öte cânibden bu madde- 
nin uzamasından Avrupalının kimi gayret ü hamiyyet kimi menfaat sevdasına 
düşerek ve kimi dahi kütüb-i kadimeyi koyup Yunan şöyle imiş böyle imiş diye 
mülâhaza ederek gitdikçe umümen Avrupa'ya sirâyet edip hattâ Fransa'nın 
tahminen otuz milyon nüfüsu vardır. Hepsi Rumların gayretkeşleri oldukların- 
dan düvel-i müttefika nâçâr Devlet-i Aliyye'nin hukuk u menâfiini vikayeti ge- 
reği gibi iltizâm ile tâife-i mersüme kemâ-kân saltanat-ı seniyyenin taht-ı hük- 
münde kalmak ve senevi ahz olunan mebâliğ her ne ise iki katı ahz olunmak 
üzere mu'âhede etmişlerdir dedikde beri tarafdan Devlet-i Aliyye cânibinden 
Rum maslahatı uğruna şimdiye değin sarf olunan mebâliğ otuz seneye kadar 
Mora havâlisinden ahz olunamaz ve bundan böyle ol mikdâr mebâliğ sarf olu- 
nabilir denildikde öte cânibden düvel-i müttefika mu'âhedelerinde Devlet-i 
Aliyye içün açık bir kapı bırakıp ya'ni Devlet-i Aliyye bu maslahatın düvel-i 
mezküre vâsıtalarıyla tanzimine rızâ-dâde olduğu halde bu bâbda hukukunu 
istid'â etmek zımnında tefrik olunacak mahalleri tahdid ve tasrih etmemeleriy- 
le şimdi farazâ Akdeniz adaları ve Mora dâhilinde kâin kıl&” kable'1-fesâd nasıl 
ise yine öylece Devlet-i Aliyye'nin taht-ı hükmünde kalıp fakat Mora dâhilinde 
bir baş nasbıyla ahâlisi vergilerini defaten verirler. Eğer Devlet-i Aliyye tarafın- 

dan matlüb olan mütârekeye karar verilse ba'de bizimle söyleşilecek değil mi? 
İnşâallah ahsen vechile nizâm verilir dedikde beri tarafdan elçi bey dostumu- 
zun beyân eylediği nizâm Devlet-i Aliyye'de câri olan nizâm demek oluyor. Ez- 
cümle Mora ahâlisi birini kendilerine kocabaşı olmak üzere intihâb ederek 
onun vâsıtasıyla işleri rü'yet olunurdu. Hattâ dâimâ vâliler Devlet-i Aliyye câ- 
nibinden nasb ve a'yânlar ahâli tarafından intihâb olunması kavâid-i meriyye-i 
saltanat-ı seniyyedendir. Bu neye benzer. Bir âdem kendi evinin bir köşesine 
oturmaklığı kendine mu'tâd ederek hâricden bir şahıs gelip sen yine burada 
otur der. Eğerçi şahs-ı merkümun dediği mahal yine orası ise de hâricden mü- 
dâhale gücüne gider, işte garâbet burasındadır. Şimdi Fransa devleti gibi bir 
dost-ı kadim bu maddeden el çekip yâhüd ikisi ayrılsa kendi maslahatımızı 
kendimiz tanzim eder idik denildikde öte cânibden o mümkin değildir, zirâ biz 
üçüncünün karışmasından (78) ihtirâzen karışdık dedikde beri tarafdan acâyib, 
iki devletin ikisi de üçüncünün elinde zebün mu kaldılar denildikde öte taraf- 
dan zebün demek ma'nâsına değildir, el-hâletü hâzihi Fransa'nın otuz milyon 
nüfüsu olup taşraya olan düyünunu dahi cümleten te'diye-birle günden güne 
kuvveti artmaktadır. Lâkin şevketlü mehâbetlü Sultan Mahmüd Hân hazretle- 
rinin sebât-ı hümâyünlarıyla yeniçeri beliyyesi ber-taraf olarak Asâkir-i Mansü- 
re icâd buyurulmuş olmağla asâkir-i mezküre tekessür edip nizâmına girince 
kadar vakit kazânmak lâzımdır. Bizim bu maddeye müdâhale ve ibrâmımız 
dahi ancak bu mülâhazaya mebnidir. Şunu dahi mahremâne ifâde ederim ki 
Avrupalının sıgar u kibârının re'y ü fikirleri Rumların serbest olup meydana 
çıkmalarına münhasır olduğundan şâyed derecesini aşıp sonra men' olunamaz 
havfi ve ma'hüddan ihtirâzdan nâşi işbu müsâlemet maslahatına teşebbüs 
olunmuşdur. Zirâ Avrupa devletleri Devlet-i Aliyye'ye za'f gelip onun kuvvet 
bulmasını istemezler dedikde beri tarafdan çünki elçi bey mahremâne bunu 
ifâde eyledi, ben de mahremâne olarak ifâde ederim ki Akkerman Mu'âhedesi 
yeniçeri tâifesinin def'i zamânına tesâdüf eylediğinden her ne ise kabül olun- 
muş ise de ba'zı maddeleri hâlâ halkın boğazında kılçık gibi eyleşmiş durur 
iken şimdi o kılçık üzerine bir daha yutduralım desek boğulurlar. Rusyalı ile 
vuku'a gelip bizim yetişdiğimiz muharebât-ı selâsede asâkir-i islâmiyyenin bo- 
zulmasına sebeb yeniçeriler olduğu cümlenin ma'lümudur. Tâife-i merküme 
tamâm düşman ile mukabele olundukda bir bahâne ile-firâr ederlerdi. Şimdiki 
hâlde hamd olsun o mahzür ber-taraf olmuşdur. Ehi-i islâmın cümlesi cihâd ile 
me'mürlardır. Emr-i cihâd şi'âr-ı islâmiyyedendir. İşte hâl böyle olup ve kılçık 
dahi henüz boğazda dururken bir kılçık dahi yutmak muhâldir. Lâkin siz dost- 
larımız çekildiğiniz süretde Devlet-i Aliyye'nin kendi maslahatını kendisi 
rü'yet etmeğe kudret ve salâhiyyeti derkârdır denildikde öte cânibden bunu 
edemeyiz, zirâ ma'hudun sekiz yüz bin muallem askeri olmağla Devlet-i Aliy- 
ye kendisini mühlikeye koymuş olur. Lâkin düvel-i mezkürenin ol vechile tan- 
zimleri işbu boğazdan duran kılçığa ilâç olur. Vaktiyle Asâkir-i Mansüre teksir 
olunarak maksad husüle gelir dedikde beri tarafdan elçi bey dostumuz asker 
kullanmış âdemdir. Sekiz yüz bin asker bir mahalde kullanılmaz, (791 kullanıl- 
sa kullanılsa ancak kırk elli bin asker kullanılabilir ve muhârebenin neticesi 


Vak'anüvis Ahmed Lütfi Efendi Tarihi -1 59 


ma'lâm değildir. Allahu te'âla kerimdir, ba'zen az asker çok askere galebe eder. 
Ta'rize hami olunmasın Cezzar Paşa'nın askeri ne kadar olup üzerine gelen as- 
kerin ne kadar olduğu elçi beyin ma'lümudur. Eğer dostlarımız şu maslahat- 
dan vazgeçseler Devlet-i Aliyye hakkından gelebilir denildikde öte cânibden 
vaz geçilmek emr-i muhâldir. Kaldı ki Cezzar Paşa'nın bulunduğu mahal yal- 
nız bir kal'a idi. İngilizler Fransızların top ve cebhâne ve zahirelerini zabt et- 
mişler idi. Bu ona kıyâs olunamaz dedikde beri tarafdan ecnebinin vazgeçmesi 
muhâl olduğu takdirde asıl mâl sâhibinin vazgeçmesi ne derecelerde muhâl ol- 
duğu âşikârdır denilerek meclise hitâm verilmişdir. İntihâ. 


© Hulâsa-ı mükâleme bâ-Sefir-i İngiltere 


Ve yine bu esnâda İngiltere sefiri ile dahi refs efendi hânesinde olunan mü- 
kâleme-i tavile mazbatasının süretini arz ile beyne'I-vükelâ cereyan eden efkâ- 
rın hulâsasında İngiltere ve Fransa ve Rusya devletleriyle muhârebeden ihtirâ- 
zen kabül tarafını tercih edenlere herçi-bâd-âbâd Allahın dediği olur, kabülden 
terettüb edecek zarar muhârebeden daha fenâdır mütâlaasıyla sefir-i mümâ- 
ileyhe dahi cevâb verilmesi şıkkı ekseriyyetle tercih olunduğundan keyfiyyet 
taraf-ı pâdişâhiye bildirildi. Bunun üzerine şu hatt-ı hümâyün sâdır oldu: 

Süret-i hatt-ı hümâyün: 


“Rum reâyâsı hakkında düvelin sahâbet ve iânetleri vâki” olmamış olsa 
bunlar bu kadar müddetdir dayanıp duramayacakları vâsıl-ı i'ânet-i külliy- 
ye civarında pey-der-pey icrâ olunmakda olduğu aklen ve naklen müsellem 
olup İngiltere devleti ve sâir düvelin Devlet-i Aliyye'ye büyük dostlukları 
kavlen ve fi'len iânet ve sahâbetden el çekmekdir. Elçinin irâd eylediği söz- 
leri reis bey yoluyle cevâb vermiş, hazz eyledim. Meclisde bi”l-ittifak karar 
verildiği üzere mütevekkilen alallah elçiye tekrâr bu vechile ifâde olunsun. 
Bir devletin esâsı şer-i mutahhara üzerine mebni olup ber-muktezâ-yı şer-i 
şerif reâyâya ne mu'âmele ve ne vechile himâyet lâzım ise ona göre icrâdan 
başka Devlet-i Aliyye'mize yapacak şey yoğiken bu teklif samimi dostluk iz- 
hâr eden devlete yakışmaz.” (801 


Beyân-ı sened-i mümzâ der-Rusya 


İşte Yunan meselesinin zuhürundan beri düvel-i müttefika tarafından Dev- 
let-i Aliyye'nin olunan tebligata ahd ü şart mücibince cevâblar verilmiş ise de 
devletler katan mücâb olmayıp bu def'a yine tercümânları hidmet-i riyâsete 
bi'İ-vürüd sefirleri tarafından kendilere verilen ta'limâtnâme ile geçen sene 
Rusya'da imzalanan senedin süreti /tâ ve bunları müteâkib Nemçe ve Prusya 
ve Felemenk sefâretleri tarafından dahi bir kıt'a takrir-i resmi takdim olundu. 
Fezleke-i meâlleri mezkür senedde münderic mevâddır ki ber-vech-i âti beyân 
olunur. 

Süret-i sened: 

Bin sekiz yüz yirmi altı sene-i İseviyyesi Nisan'ının dördü tarihiyle müver- 
rah Rusya ve İngiltere devletleri beyninde Umur-ı Ecnebiyye Nâzırı Kont Nes- 
elrod ve Dük Veligton ma'rifetiyle Petersburg'da akd ü imzâ olunan mazbata- 
nın tercümesidir: 

İngiltere kralı cenâbları Rumlar tarafından kendilerinin Devlet-i Aliyye ile 
beynleri bulunmak husüsuna sarf-ı mesâi-i cemile olunması istid'â olunarak bu 
bâbda taraf-ı Devlet-i Aliyye'ye vesâtet arz etdiğine ve Rusya imparatoru ce- 
nâblarının ma'iyyetini arzu eylediğine ve imparator-ı mümâileyh cenâblarının 
mezheb ve hakkaniyyet ve insâniyyete muvâfık bir tanzim ile el-hâletü hazihi 
memâlik-i Yunan ve Akdeniz adalarında derkâr olan ceng ü cidâlin defi men- 
vi-i zamiri olduğuna mebni tarafımızdan mevâdd-ı âtiye üzere kavl ü karar 
olunmuşdur. 

Evvelki madde: Devlet-i Aliyye kendine arz olunan vesâteti kabül eylediği 
hâlde teklif olunacak tanzimde Rumların Devlet-i Aliyye ile alâ'ik ve mu'ame- 
lâtları zikri âti sürete girip ya'ni Rumlar Devlet-i Aliyye'ye tâbi' olarak ta'yin kı- 
lınacak mikdâr vergilerini senede bir kerre defaten edâ ederler ve zâbitleri ken- 
dileri intihâb ve ta'yin edip lâkin işbu zâbitâna dâir ba'zı husüsa Devlet-i Aliy- 
ye'nin dahi müdahalesi ola ve mersümlar ticaret ve idâre ve hükümet-i dâhiliy- 
yelerinde serbestiyyet-i kâmileye nâil olalar ve ehi-i islâm ile hiristiyan tâifesi 
külliyyen birbirlerinden ayrılmak ve muhârebe-i medideden lâzım geldiği vec- 
hile (81) ba'dezin muhâsamât vuku'undan hazm u ihtiyât olunmak içün ehl-i is- 
lâmın karada ve adalarda olan emlâk ve arâzilerinin esmânı tazmin kılına. 

İkinci madde: Devlet-i Aliyye ile Rumlar beyninde tavassut usülü Der- 
sa'âdet'de mukim İngiltere sefirinin bu bâbda vuku'a gelecek müböâşereti aki- 
binde cânib-i Devlet-i Aliyye'den kabül olunduğu takdirde Rusya devleti vesâ- 
tet-i mezkürenin hüsn-i neticesine her hâlde sarf-ı makderet ve verilen süret 
mücibince vesâtetden lâzım gelen müzâkerât ve mükâlemâta ma'iyyet ile bu 
bâbda ma'iyyeti vakti İngiltere devletiyle bi'-muhâbere ta'yin oluna. 

Üçüncü madde: İngiltere kralı cenâbları tarafından Devlet-i Aliyye'ye arz 
olunan vesâtet maddesi kabül olunmaz ise Rusya devletinin Devlet-i Aliyye ile 
alâ&'ik ve mu'âmelâtı ne vechile olursa olsun birinci maddede muharrer süret-i 
ma'rifet-i müctemi'a ve münferide ile Devlet-i Aliyye ile Rumlar beynini te'lif 
esâsı ittihâz ve işbu te'lif husüsunun esâs-ı mezkür mücibince husülü içün ce- 
mi vesâil-i hayriyyeye teşebbüs ederler. 

Dördüncü madde: Rusya ve İngiltere devletleri vesâtet-i mezkürenin tafsilâ- 
tına ve kezâlik Yunan memâliki hudüdu ve Yunan teba'iyyeti tasdiki taraf-ı 
Devlet-i Aliyye'ye teklif olunacak cezirelerin isimleri tahdid ve ta'yini esbâb-ı 
lâzimesini istihsâl ederler. 

Beşinci madde: Rusya imparatoru ve İngiltere kralı cenâbları işbu tanzime- 
de bir güne tevzi'-i mülk ve tezyid-i nüfüz-i hâriciyye sevdâsında olmayıp ve 
teba'aları ve düvel-i sâire teba'aları bu husüsda bir güne tahsil-i menfaat-ı tica- 
ret etmeyeler. 

Altıncı madde: Rusya imparatoru ve İngiltere kralı cenâbları işbu mazbata- 

da münderic tanzimde müttefikleri olan düvel-i sâirenin dahi inzimâm-ı ma'ri- 
fetlerini murâd etmeleriyle mazbata-i mezküre Nemçe ve Prusya devletlerine 
tebliğ ve tefhim ve Rusya devletiyle ma'an Devlet-i Aliyye ile Rumlar beynini 
te'lif edecek senedi teklif etmek üzere teklif oluna ve İngiltere kralı cenâbları se- 
ned-i mezküru tekeffül etmeye. İntihâ. 

İşbu teklifât-ı musammemeyi evvel ve âhir Devlet-i Aliyye adem-i kabüle 
mecbür olduğunu 182) ve ahd ü şart ve hukuk-ı düvel ve kanun-ı münâzıraca 
devletlerin hakları olmadığını isbât ile berâber cümlesine redd ile cevâb verildi 
ve süret-i hâl beyânnâme tarzında gayet mufassal evâmirnâme ile Memâlik-i 
Mahrüsa'ya i'lân olundu. 

- Meselenin zuhürundan beri altı yedi senedir böyle mücâvebât ile bir netice 
tahassül edememiş idi. Sefirler refte refte sözlerini dik tutmağa başlayıp en son- 
ra süreti âtide muharrer takrir-i müştereki verdiler. Takrir budur: 
muşuzdur. Taraf-ı Devlet-i Aliyye'den Yunan'ın müsâlemetine karar verilmesi 
içün düvel-i fahime taraflarından altı seneden beri olunan sa'y ü gayretin seme- 
resi müşâhede olunmayarak hukuk-ı insâniyyete mugayir ve kâffe-i milelin ti- 
caretlerine muzır olan muhârebe-i vahime mümted olmağla ol vakitden beri Yu- 
nan'ın ahvâli yalnız Devlet-i Aliyye'ye râci' olması kabül olunmamış ve düvel-i 
mezküre arz olunan vesâtetleri kuvveti ve bir tanzim ü tesviye iânetiyle Devle- 
ti-i Aliyye'yi menfaat-ı mahsusasmın dahi tecviz etmediği işbu muhârebenin hi- 
tâm-pezir olmasına karar verdirmek üzere sa'y ü gayretlerini tevfir ve iz'âf ede- 
rek bu bâbda netice-i hayriyye me'mülünden olup hattâ bu esnâda Rumlar tara- 
fından dahi ol vechile tanzime muvâfakat gösterilmiş ise de Devlet-i Aliyye ta- 
rafından hiç bir vakitde düvel-i mezkürenin nasâyih-i dostânelerine iltifât olun- 
madığından Fransa ve İngiltere ve Rusya devletleri bi'l-cümle düvel-i nasaranın 
metâlib-i müttehideleri husülü içün akd-ı mu'âhedeyi vazife-i zimmet add et- 
mişlerdir. İşte düvel-i mezküre şimdi zikr olunan mu'âhede şurütunun birini ic- 
râya teşebbüs-birle işbu muhârebenin def'i ve bundan böyle Devlet-i Aliyye ile 
Rumlar beyninde cereyân edecek mu'âmelâtın bi'-müzâkere tanzimi zımnında 
olunan vesâtetlerinin kabül kılınmasını ve bunu teshil içün Rumlar haklarında 
her türlü harekât-ı hasmânenin terk olunmasını resmen Devlet-i Aliyye'ye teklif 
ederler. Rumlara dahi bu misillü teklif edilmiş olup ve'I-hâsıl Devlet-i Aliy- 
ye'nin on beş gün zarfında kararını beyân eylemesi matlübları olarak bu bâbda 
düvel-i müttefika-i mezkürenin metâlibine muvâfık vechile karar verileceği 
me'mülümüzdür ve yine redd ile cevâb verilir veya süküt olunur ise düvel-i 
müttefika vesâil-i kaviyyeye teşebbüsü icâb etse gerekdir. İntihâ. 

İşte âtide muharrer Navarin hâdisesini bu sebeble ihdâs etmişler demekdir. 
1831 

Ber-vech-i muharrer donanmanın kâffesi İbrahim Paşa kumandası altında 
bulunarak Navarin'de tecemmu' etmişler idi. Evvelce tasmim olunduğu vechi- 
le o esnâda Çamlıca ceziresini teshir içün donanma ile hareketini İngiltere ve 
Fransa amirallari men ile adem-i azimetini ısrâr etmekde olduklarmı İbrahim 
Paşa inhâ eyledi. 

Cevâben gönderilen kaime-i sâmiyede Navarin limanı boğazını güzelce 
muhâfaza ile mütevekkilen alallah mersümlarm ayak patırdılarma nigâh et- 
meyerek icâb eden gemilerle hareket ve frenk donanmasından mümânaat-ı 
fi'liyye vuku” bulur ise mukabele bi”i-misle mübâderet ferâiz-i hâliyyeden ve 
bu hareketiniz pâdişâhımızdan âhâd-ı milletin mecmu'una kadar cümlenin se- 
lâmetini mücib olacağı cihetle hemân ber-vech-i ta'limât hareket olunması tav- 
siye olundu. Bu teklifin üzerine İbrahim Paşa ümerâ-yı bahriyyeyi celble 
ba'de'I-müşâvere donanma-yı hümâyünun büyüklerinin hâlinden ve kusürla- 
rının dahi mukabele-i sefain-i ecnebiyyeye kâfi olmadığından bi'l-mübâhese 
şu hâl ile mukabele göz göre göre tehlikeyi ihtiyâr olacağına mebni keyfiyye- 
tin bir kerre Bâbıâli'ye bildirilmesi husüsuna karar verilmiş ve her türlü fedâ- 
kârlığı icrâya hâzır bulunduğunu beyân ile berâber fenn-i bahriyyede ma'lü- 
mâtı olmadığı cihetle mezkür müşâvereye mecbür olmuş ve zuhür-ı irâde-i se- 
niyyeye değin donanmanın cümlesi Navarin'de mevcüd bulunmuş idüğini 
Tâhir Paşa'nın şukkası ve ümerâ-yı bahriyyenin mazbata-i umümüyyesini leff 
ile Bâbıâli'ye inhâ eylemişdir. 


Vak'a-i Navarin 


Bâlâda beyân olunduğu üzere donanma-yı hümâyün ile süfün-ı Mısriyye 
Navarin limanında tecemmu' ederek kırk üç Saferinin yirmi yedinci (19 Eylül 
1827) günü İbrahim Paşa limanından harekete karar vermiş idi. Ertesi günü li- 
man ağzına ön dört kıt'a ecnebi gemileri bi'l-vürüd İbrahim Paşa harekat et- 
mek üzere iken İngiliz amirali tarafından iki ofciyal ile vürüd eden mektüb 
meâlinde Yunanlıların bulundukları mahallere tecâvüz olunmamak içün İngil- 
tere ve Fransa ve Rusya devletleri ittifâk etmişlerdir. Muhâlefet olunur ise har- 
ber men'e me'mür olduklarını ve Cezâyir ve Yanya'ya gitmek kasdıyla liman- 
dan çıkan gemilerin limana avdetine mâni” olacaklarını beyândan bahs olun- 
du. İbrahim Paşa cevâbında Devlet-i Aliyye'yi kendi mülkünde geşt ü güzârı- 
na hiç bir devletin men'e hakkı olmayacağını ve hasbe'I-me'müriyye harekete 
mecbür bulunduğunu 184) bildirmiş ise de amiraller me'müriyyetleri kat'i ol- 
duğundan mümânaata mecbür olduklarını tekrâr ve Fransa amirali İbrahim 
Paşa ile bizzât mülâkat ederek süret-i hâli tezkâr eylediler. Bunun üzerine li- 
mandan çıkarılmış bulunan gemileri i'âde ile keyfiyyet Bâbıâli'ye bildirilerek 
irâdesi zuhüruna intizâren limanda tavakkufa mecbür olundu. Fakat Rumlara 
taarruz olunmamak şartiyle kılâ'-ı hâkaniyyeye zahire sevkine müdâhale et- 
meyeceklerini beyân etmiş olduklarından bi/l-icâb biraz zahire teknesi ve mu- 
hâfaza içün birkaç ceng gemileri ile limandan çıkılıp Goston sevâhiline kadar 
gidildikde İngiltere donanması buna dahi mümânaat-ı şedide izhâr eylediğin- 
den limana avdet kılındı. Bunu müteâkib düvel-i müttefika donanması cânibi- 
ne donanma-yı hümâyün tarafından mugayir-ı safvet bir hâl ve hareket vuku" 
bulmamasını ümerâ-yı bahriyyeye tenbih ile umür-ı berriyyeyi rü'yet içün İb- 
rahim Paşa oradan Mora derünuna doğru azimet eyledi. Aradan beş on gün 
mürürunda süret-i dostânede ibtidâ bir Fransız gemisi limana girip İbrahim 

Paşa'yı su'âl bahânesiyle biraz tavakkufdan ve limanın her tarafını gözden ge- 
çirdikden sonra avdet etdi. 

Ertesi günü liman hâricinde bulunan büyük küçük yirmi yedi kıt'a sefâin-i 
harbiyye saat dokuz sularında muhârebe usülü üzere filolarını dizip limana 
duhüllerinde donanma-yı Mısriyye Başbuğu Muharrem Bey tarafından âdem 
irsâliyle su'âl-i hâle ve kal'adan boş top endahtına mübâderet olunmuş ise de 
kat'an nigâh olunmayıp her biri donanma sefinelerinden birinin hizâsına de- 
mirleyerek ve Deş kıt'ası yelken üzerinde bulunarak topların fitilleri ihzâr olun- 
duğu görüldükde donanma tarafından sabr u süküt ile netice-i hâle intizâr 
olunduğu hâlde ibtidâ gelen fırkateyn donanmanın ateş gemisinin diğer ma- 
halle gitmesini teklif eder. Muvâfakat görmediğinden çanaklıkda müheyyâ 
frenk askerleri ateş gemisinin üzerine tüfeng atmağa başlarlar. Oradan dahi 
mukabele süreti gösterildiğinden ateş gemisini iş'âl etdikleri hinde fırkateyn- 
den gülleli toplar atılmağa başlamış ise de donanma-vı hümâyün tarafından 
henüz izhâr-ı husümet olunmamış iken o aralık İngiliz amirali cânibinden Mu- 
harrem Bey'e iki nefer ofciyâl vürüdiyle münâzaanın sebebi su'âl olunur iken 
Fransız amiralinin süvâr olduğu kalyondan la-yenkati' toplar atılmakla diğer 
gemiler dahi (851 bi'-umüm toplarını sağarlar. Donanma-yı hümâyün tarafın- 
dan dahi nâ-çâr el-hükmü lillahi”I-vâhidü'l-kahhâr-güyân mukabeleye bed” ile 
üç buçuk saat mümted olan muhârebede Osmanlı gemilerinden on bir kıt'ası 
süzân ve kusürları baştan kara limanın müntehâsına girizân oldular. Ol günün 
leyle-i pür-veylesinde tarafeynden top ve tüfeng sesi kesilmiş ise de gece vakti 
dahi donanma gemilerinden dört kıt'ası muhterik oldu. Sabah oldukda düvel 
gemileri limanın bir tarafına birikip kırık döküklerini meh-mâ-emken tâ'mir ile 
limandan çıkıp gitdiler. Osmanlı gemilerinin tâife ve askerlerinden sağ kalan 
kimseler mevcüd gemileri tehi bırakıp ve düşmana kalmamak içün birazmı da- 
hi yakıp karaya döküldüler. Bu haber-i dehşet-eser İbrahim Paşa'ya Arkadya 
kazâsı dahilinde Zorça karyesinde vâsıl oldukda derhâl Navarin'e gelerek Tâ- 
hir Paşa ile Muharrem Bey'i ve ber-hayat olan ümerâ-yı bahriyyeyi cem' ile le- 
de'l-istintâk ber-minvâl-i meşrüh vuku'-ı hâle muttali” olarak süret-i hâli 7 Re- 
biyülâhir 1243 (28 Kasım 1827) tarihiyle müverrah kaimesinde Bâbıâli'ye ihbâr 
eyledi. Kaimenin zirinde hezâr hüzn ü melâl izhâriyle taraf-ı pâdişâhiye arz-ı 
meâsir-i ta'ziyyet icrâsından sonra Mora'da bulunan kırk bin nüfüsu mütecâ- 
viz asker ve ahâlinin küt-ı lâ-yemüt kırk günlük idâreye kâfi zahireleri kaldı- 
ğından ve bundan böyle Mora'ya zahire ve imdâd sevki derece-i taazzürde bu- 
lunduğundan bunun husül-i çâresi ehemmiyyetini beyân eyledi. 

Vak'adan bir gün evvel Mısır donanmasında müstahdem birkaç nefer Fran- 
sızlara amiral tarafından bir mektüb gelmiş imiş ki, Osmanlı donanmasiyle 
beynimizde muhârebe görünüyor, bandıranıza karşı hareketde mi bulunacaksı- 
nız. Vüsül-i şukkada terk-i hidmetle avdet eylemeleri iş'âr olunmuş ve Muhar- 
rem Bey keyfiyyete vâkıf oldukda Fransızların avdetlerinde amirale mahsusan 
tercümüân irsâliyle sizden emniyyetimiz kalmadı limana girmeyin deyü haber 
verdirmiş ise de lâ ve naam tercümâna cevâb verilmeyerek i'âde edilmiş ve fer- 
dâsı ber-vech-i muharrer vak'a kopmuşdur. 

Reviş-i hâle ve İbrahim Paşa'nın Fransa amiraliyle ayrıca mülâkatından son- 
ra 186) oralardan çekilip gidişine bakılırsa frenklerin tasmimlerine gereği gibi 
vukufu varmış demektir. İntihâ. 

Gelelim sadede, esnâ-yı hâdisede düvel gemileri tarafından ahz olunup 
“âde kılınan nüfüs-ı islâmiyye vak'aya sebebiyyet Osmanlı tarafından olduğu- 
nu amirallerin iddi'a etdiklerini söylediklerinden başka vak'anın ertesi günü 
Tâhir Paşa İngiliz kumandanlarından Amilton vâsıtasıyla İngiliz amiralinin ge- 
misine giderek sâir amiraller dahi mevcüd olduğu hâlde İngiliz amirali hâdise- 
nin vuku/'una aslâ rızâmız yokdu. Ne çâre ki sebeb siz oldunuz deyüâ Tâhir Pa- 
şa'ya eylediği serzenişe cevâben neden biz sebeb olduk demesiyle ibtidâ bir fır- 
kateyne tüfeng atdıran siz değil misiniz dedikde güyâ Tâhir Paşa süfün-i bâ- 
kıyyeyi sıyânete süret-i mümâşâtda orasını bilmem dediğini ve amirallerin iş- 
bu sözleri mücerred Osmanlı tarafında azv-i kusür ve töhmet ü garazlarının ic- 
râsına ihtilâs-ı fırsat olup yoksa donanmanın ber-vech-i sükünet bağlı durduğu 
limana kaide-i harb üzere girdikleri ve en evvel ateş gemisine tüfeng endahtiy- 
le kavgayı kızışdırdıkları bedihi idüğini İbrahim Paşa Kapı kethüdâsı Necib 
Efendi'ye gönderdiği şukkasında beyân eylemişdir. 

Sene-i sâbıka havâdisi beyânında ma'lüâm olmuşdu ki, düvel-i selâse Yu- 
nan meselesinin süret-i müsâleme ile bitirilmesini bi'd-defa'at Bâbıâli'ye tak- 
riren ve şifâhen arz ve İfâ-yı tavassut etmişlerdi. Muvâfık cevâb alamadıkla- 
rından ve yedi senedir ihtilâlin imtidâdiyle görülen fenâlıkların arkası alın- 
mak kabil olmadığından bunun çâresi Devlet-i Aliyye donanması ortadan 
kaldırılırsa zarüri iş bitmiş olacağını devletler müttefikâne mütâlaa ile ol süre- 
tin icrâsma karar vermiş olduklarını İbrahim Paşa ile Tâhir Paşa'nın ber-vech-i 
muharrer ma'lümâtları olduğundan donanmanın muhâtarada bulunduğu 
meczümları olmasıyla bu bâbda edilecek tedbirde limandan dışarıya çıkılsa 
düvel gemilerinin kesreti münâsebetiyle bizim donanmanın cümlesi gark ve 
telef olmakdan ise limanda tevkif olunup ümerâsıyla ba'de'İ-müşâvere li- 
manda tavakkufu İbrahim Paşa re'y eyledi. Tâhir Paşa bu tedbiri kabül etme- 
yip limanda tavakkuf donanmanın hepsinin telefini mücib olur, gemilerin 
1871 cümlesi yelken üzerine kalkıp limandan çıkar. Deniz genişdir, telefât olsa 
da çoğu selâmet yakasına kapağı atar dedi. İşbu ihtilâf üzerine çünki Tâhir 
Paşa İbrahim Paşa'nın kumandası altında bulunduğundan höd-be-höd gemi- 
leri dışarıya çıkarmakdan âciz olduğu cihetle İbrahim Paşa'dan tavakkuf içün 
emir kâğıdı almış ve bunun üzerine İbrahim Paşa bâlâda beyân olunduğu 
vechile başka mahalde bulunduğu hâlde hâdisenin vuku'u Tâhir Paşa'nın 
isâbet-i re'yini göstermesiyle İbrahim Paşa'dan korkusundan gemisini kurta- 
ran kapudandır meselince Navarin'den yelken kürek firâr eylemiş olduğu ri- 
vâyet-i mesmü'adandır. 

Hâdise-i mezküreye dâir Rebiyülâhir yedi (28 Kasım 1827) tarihiyle İbrahim 
Paşa'nın Bâbıâli'ye gönderdiği bir şukkanın kenarında kendisinin Navarin'de 
bulunmadığını Tâhir Paşa fırsat ittihâzıyle ta'mir olunan Mecrâ nâm korvete 

altı nefer kapudanı dahi bi'-igfâl alıp savuşmuş ve Moton önünden geçerken 
re'yü'-ayn gördükde aşırı teaccüb eylemiş ve firârına meydanda sebeb olma- 
yıp ancak Osmanlı askerinin geri kalan sefineleri ihrâka cür'etleri Tâhir Pa- 
şa'nın emr ü tenbihi ile olduğunu ve ingiliz amiraline iki nefer köle takdim ile 
ibrâz-ı hulüs eylediğini inhâ eylemişdir. 

Donanma-yı hümâyün ber-vech-i muharrer düvel-i selâse tarafından 
mahsusan gark u telef edilmesine evvelce karar verildiğine şübhe yok ise de bir 
nev-i müeyyid olmak üzere bend-i âti yazılmışdır. Şöyle ki Tepedelenlizâde 
Veli Paşa yazıcılarından olup mukaddemâ Deraliyye'den Korfu'ya firâr eden 
Moralı Dimitri'yi oğlu Yanya Mütesellimi Emin Bey ülfeti münâsebetiyle celb 
ü te'min eylediğinden mersümun tarafına gönderdiği Rumiyü'l-ibâre mektüb- 
da donanma-yı hümâyün ile süfün-i Mısriyye Navarin limanında bulundukla- 
rından Anadolu cânibinde bulunan İngiliz amirali Fransa amiralini celb ile on 
altı kıt'a sefâin-i harbiyye ile Navarin limanını sedd ü bend etmeğe karar ver- 
miş oldukları muharrer idüğini Rumeli Vâlisi Reşid Mehmed Paşa vak'anın zu- 
hürundan evvel Bâbıâli'ye ihbâr ve ihtâr eylemişdir. (881 


Navarin limanında telef olan gemiler 


Donanma-yı hümâyün gemileri 


“Muattal olanlar” “Gark olanlar” “Muhterik olanlar” 
Kalyon 1 fırkateyn Fevz-i Nusret 1 kalyon Fatih-i Bahri 
1 Küh-ı Revân 1 korvet Gurre-i Fütüh 8 fırkateyn 
1 Burc-ı Zafer 1 korvet Feyz-bahşâ 15 korvet 
2 i 1 brik Hançer oğlu Osman o 2 brik 
Kapudan 
Fırkateyn 1 brik Tufan Kapudan 26 
1 Kaid-i Zafer 5 
1 Keyvân-ı Bahri 
1 Feyz-i Mi'rac 
1 Mecrâ-yı Zafer 
4 
Mecmu'u 37 


Mısır donanmasından 


“Gark olanlar” “Muhterik olanlar” 

1 fırkateyn 2 fırkateyn © “Cemi'l-cem'i” 

2 brik 3 korvet 10 gark olan 

2 gulet 2 brik 36 muhterik olan 

5 3 ateş gemisi 6 harab ve muattal kalan 
10 52 1891 


Mecmu'u: 15 

Tahkik der-hakk-ı hâdise-i Navarin 


Vak'anın Deraliyye'ye havâdisi aksinden bir gün evvel düvel-i selâse tercü- 
mânları birlikte reis efendiye gelerek elçilerinin üç su'âllari olduğunu irâd eyle- 
diler: 

Evvelki su'âl: Mora Vâlisi İbrahim Paşa tarafına Devlet-i Aliyye'den verilen 
ta'limât nedir? 

İkinci su'âl: İbrahim Paşa ta'limâtı zuhüruna değin limandan çıkmayacağını 
amirallerle mukavele etmiş iken hilâf-ı karar limandan çıkmasıyla ba'zı şeyler 
vuku'u muhtemel olmağla Devlet-i Aliyye bu hâli muhârebe mi add edecek, ne 
nazarla bakacakdır? 

Üçüncü su'âl: Devlet-i Aliyye Rum meselesinde hâlen evvelki ısrâr üzerine 
mi duracakdır. Tesviyesi mümkin olmayacak mıdır? Bu def'a da kat'i cevâb ve- 
rilmez ise artık elçiler kendi maslahatlarını sıyânet esbâbını tedârike mecbür 
olacaklarını beyân ederler. 

İşbu su'âllere şöyle cevâb verilmişdir ki: 

Her devlet kendi me'müruna verdiği ta'limâtı kendisi bilir, sâirinin su'âle 
hakkı yokdur. Biz sizin amirallerin ta'limatını su'al ediyor muyuz? Devlet-i 
Aliyye müttefik olduğu devletlerin hiç biriyle mugayir-i ahd hareketi zerre ka- 
dar tecviz etmez, ahd-dârlıkda sâbitdir. Mülk ü reâyâ kendisinindir, kimsenin 
müdâhaleye hakkı yokdur. Evvel ve âhir sözümüz budur ne yaparsınız siz bi- 
lirsiniz. İntihâ. 

İşbu cevâblarla tercümânlar i'âde olundu. Vaktâ ki, ertesi günü Navarin ha- 
vâdisi neşr olunmağa başladı, o gün taraf-ı riyâsetden tercümânlar birer birer 
celb ile keyfiyyet lede's-su'âl öyle fenâlık zuhüru muhakkak ise de tafsiline he- 
nüz vâkıf olmadıklarını ve sebebiyyet taraf-ı Devlet-i Aliyye'de olduğunu müt- 
tefikâne söylediler. İş meydana çıkdıkdan sonra tekrâr te'âti-i mücâvebât sıra- 
sında düvel donanması limandan içeri girmek istemiş donanma-yı hümâyün 
tarafından top tüfeng endahtiyle muhârebeye sebebiyyet verilmiş. Hattâ ami- 
rallerin beği İbrahim Paşa'yı görmek içün sandal ile içeri girerken ve frenk ge- 
milerinin dahi haylice sakatlığı ve nüfüs telefâtı vuku” bulmuşdur (90) lakırdı- 
larına ibtidâ limana memnü” iken girmek kabahat değil midir? su'âline, düvel 
gemileri Devlet-i Aliyye limanlarına girip çıkmaları ahden memnü' değildir ce- 
vâbı alınmışdır. Bu sözlere dâir arz olunan tezkirenin bâlâsma tahrir olunan 
hatt-ı hümâyünun bir fıkrasında “çünki bizim limanlarımıza vülüc u hurüc 
mer'i ise böyle liman içinde gemilerimizi abluka içün liman ağzında beklemek 
husüsu dahi acaba ahidde var mıdır?” su'âli ihtâr buyurulmuşdur. İşte şuralara 
kadar müşkilât görülmüş iken bütün devletlere redd ile kat'i cevâb verilmesi 
tarafı ziyâdesiyle iltizâm olunur imiş. Navarin havâdisinin üçüncü günü dü- 
vel-i selâse tercümânları birlikde makam-ı riyâsete gelerek verdikleri varakanın 
fezleke-i meâllerinde elçilerin te'yid-i sulh u salâha rağbetlerinden bahisle me- 
tâlib-i müttehideleri hakkında Devlet-i Aliyye'nin niyyeti su'âl olunmuşdur. 
Makam-ı riyâsetden elçiler murahhas mıdır, murahhas oldukları süretde vak'a-i 
müteellimede medhalleri olmak lâzım gelir, dünkü gün muhârebe olup da bu- 

gün musâfât süretinde görünmek ne demekdir? Bu hâl ile mücâvebe abesdir 
denildikde tercümânlar cevâb-ı şâfi bulamayıp avdet etmişlerdir. Ertesi günü 
Nemçe sefiri tercümânı Husar ile bir takrir-i resmi göndermişdir. Meâli Avus- 
turya devleti Devlet-i Aliyye ile düvel-i müttefika beyninde beka-yı musâfâta 
sarf-ı makdür edeceğinden sedd-i bâb-ı müsâlemete dâir karar-ı âcile teşebbüs 
olunmamasını ihtârdır. Bunun üzerine ne denilmek lâzım geleceğini umümen 
tezekkür içün bâb-ı fetvâda akd olunan meclis-i umümide şuyüh-ı sâbıka ve 
vüzerâ ve Behcet Efendi ve Ârif Bey ve refs efendi ve çavuşbaşı ve ders-i âmm 
efendilerden Akşehirli Ömer Efendi ve Gürci Ahmed Efendi ve Kürd Abdur- 
rahman Efendi mahzarlarında cereyân eden müzâkerâtın hulâsasında düvel-i 
müttefikanm Yunan hakkında etdikleri teklifin kabülü ve bu defaki isâetlerinin 
sükütu nâ-kabil olduğundan ittifâk-ı ârâ ile berâber Devlet-i Aliyye'nin kuvvet-i 
hâliyesine ve düvel-i mezkürenin ma'lüm olan iktidarlarına göre muhârebe 
açılmasında azim mehâzir zuhüru melhüz olduğundan iki cihetin dahi 
müşkilâtı dermiyân olundukda mütevekkilen alallah lede'I-iktizâ mukavemete 
müheyyâ bulunulması şıkkı tercih olunarak tertibât-ı seferiyyeye teşebbüse 
karar verilmiş ve bunun üzerine hâdisenin sıhhatı ma'lüm oldukda düvel-i se- 
lâsenin bu hareketi nakz-ı ahd demek olduğundan Devlet-i Aliyye tarafından 
mutabassırâne (91) hareket olunamasını âmir Akdeniz cânibindeki me'mürlara 
ve sâir vülâta evâmirnâme neşriyle düvel-i selâse süferâsma bir kıt'a protesto- 
nâme verildiği sırada Nemçe sefâretine dahi verilen takrir-i resmide ba'zı 
ma'lümât münderic bulunmuş olmağla ayniyle bu mahalle geçirilmişdir: 


Süret-i takrir-i resmi: 

Bir müddetden beri Rusya ve İngiltere ve Fransa devletleri tarafından reâyâ- 
yı Devlet-i Aliyye maddesinde vâki” olan teklif-i nâ-bercâ fi haddi zâtihi Dev- 
let-i Aliyye ile düvel-i müşârünileyhim beyninde ma'kud revâbıt-i dosti ve mu- 
vâlâta bi'l-vücüh münâfi ve belki üss-i esâs-ı âsâyiş-i enâm olan usül-i mer'iy- 
ye-i düveliyyenin külliyyen hilâfı olarak teklif-i mezkür Devlet-i Aliyye'nin 
ile'İ-ebed adem-i kabülünde şer'an ve mülken ve milleten muztar ve mecbür ol- 
duğu mevâdd-ı mümteni'adan olduğuna mebni bu bâbda şimdiye kadar taraf-ı 
Devlet-i Aliyye'den lisân-ı safvet ile kerreten ba'de uhrâ beyân u ilân olunan 
ecvibe-i kat'iyye ve ma'zeret-i hakikiyyenin hakku'l-insâf itirâf ve kabülüyle 
madde-i mezküreye müdâhaleden bi”-külliye keff-i yed olunmak iktizâ-yı şi- 
me-i ahiddâri ve hakka- niyyetden iken bi'l-akis düvel-i müşârünileyhim taraf- 
larından bi-gayr-i hakkın ısrâr-ı nâ-be-mahal ile saltanat-ı seniyyenin hasbe'ş- 
şer'i'ş-şerif mecbür olduğu icrâ-yı te'dib-i eşkıyâ husüsuna fi'len mümânaat vâ- 
dilerine sülük eylediklerinden bu keyfiyyet hak bu ki şeş-cihet-i âlemde hu- 
kuk-ı düvel merâsimine ri'âyet eden kâffe-i hayrhâhânın kabül ve tecviz ede- 
meyecekleri bir hâlet-i garibe olduğu vâzıh ve âşikâr ve be-tahsis Devlet-i Aliy- 
ye ile dost-ı ihlâs ve hem-civâr olan Avusturya devleti beyninde derkâr olan 
mihr ü musâfât-ı kâmile bi't-tab” miyâne-i safvet-i nişânede infitâh-ı bâb-ı mah- 
remiyyete bâdi olduğu nümüdâr olmak hasebiyle devlet-i müşârünileyhânın 
muttasıf olduğu hayrhâhlık muktezâsınca bu vechile düvel-i müşârünileyhim 

taraflarından netice-i âcilesi külliyyen ihlâl-ı nizâm-ı âlemi müstelzem olduğu 
nümâyân olan işbu hâlât-ı nâ-marziyyenin sür'at-ı indifâ'ına tavassut-ı hayr- 
endişâneleri masrüf kılınmak üzere geçenlerde makam-ı mu'allâ-yı sadâret-i 
uzmâdan rütbetlü Avusturya Devleti başvekili cânibine bir kıt'a kaime-i me- 
veddet râsime-i tahrir kılınmışdır. Bu def'a düvel-i müşârünileyhim süferâsı câ- 
niblerinden vâki olan ifâdât-ı resmiyyede hâdise-i merkümeden kendileri dahi 
müte'ellim oldukları (92) beyânıyla te'yid-i sulh u salâh talebinde oldukları 
iş'âr olunup âsâletlü Avusturya elçisi dostumuzun takdim etdiği bir kıt'a resmi 
takriri meâlinde dahi haşmetlü Avusturya imparatoru cenâblarının Devlet-i 
Aliyye ile düvel-i müşârünileyhim beyninde mu'âmelât-ı dostânenin te'yidine 
masrüf olmakda olan mesâi-i cemilesi ilga buyurulmak üzere vak'a-i mezküre- 
den nâşi ebvâb-ı müsâlemetin seddi ta'cil buyurulmaması iltimâs kılınmış ol- 
mağla lillahi'I-hamd ve'l-minne öteden beri Devlet-i Aliyye-i ebediyyü'd-de- 
vâm harb ve sulhde kitâbullah ile âmil olduğuna binâen mâdâmki ahkâm-ı 
şeriat-ı garrâya mutâbık oldukça ne muhârebeden hâif ve ne müsâlemetden 
müstenkif olmayarak cemi' zamânda izhâr-ı muâdât edenlere bi'l-misl muka- 
bele ve arz-ı silm ü safvet edenler hakkında izhâr-ı mücâmele ile mecbül ol- 
makdan nâşi bu takdirce düvel-i müşârünileyhim donanmaları tarafından vâ- 
ki' olan hasâret kâmilen tazmin ve reâyâ maddesine müdâhaleden keff-i yed ve 
taraf-ı saltanat-ı seniyyeye tarziye-i lâzime merâsimi icrâ olunmak üzere ika-yı 
sulh matlüb olduğu hâlde Devlet-i Aliyye dahi ber-muktezâ-yı şer'-i şerif tec- 
did-i musâfâtdan irâz etmeyeceği derkârdır. Ve matlüb-ı mezküreye düvel-i 
müşârünileyhim taraflarından teveccühle cevâb-ı kat'i verilirse Devlet-i Aliyye 
dahi ona göre iktizâ-yı şer'isini icrâ etmek üzere istimhâli takdirinde dahi Dev- 
let-i Aliyye hasbe'I-vakt ve'I-hâl kendine muktezi ve lâ-büdd olan her türlü ter- 
tibât ve ihtiyâtiyyeden geri duramayacağı misillü el-haletü hazihi düvel-i mü- 
şârünileyhim ile saltanat-ı seniyye beyninde muvakkaten mülga ani'l-amel 
hükmünde olmak iktizâ eden uhüd u şurüta dâir mesâlih-i câriye dahi bir usül 
tahtına konulmak lâzım geleceği vâreste-i kayd-ı iş'âr olarak icâb-ı hâl bu vec- 
hile düvel-i müşârünileyhim süferâsına dahi resmen ifâde olunmuş olmağla 
keyfiyyet Avusturya elçisi mümâileyh dostumuzun dahi ma'lümu olmak üzere 
beyân ve iş'ârı zaten derkâr olan hürmet-i hâlisâne ve mahremiyyet-i muhibbâ- 
nemizi te'yide ni'me'I-vesile ittihâz olunmuşdur. İntihâ. 

Zikr olunan protestonâmelere düvel-i selâse süferâsı tarafından cevâben ve- 
rilen takrir-i müşterek süretidir: 

Fransa ve İngiltere ve Rusya düvel-i selâse-i müttefika elçileri devletlü reis 
efendi (93) hazretleri cânibinden tercümânları vâsıtalarıyla vâki” olan su'âllere 
ıttılâ” hâsıl ederek bu bâbda devletlerinin niyyetleri müesses olduğu usüle tat- 
bikan işbu takrir-i resmi ile cevâba ibtidâr ederler. Şöyle ki, evvelâ Rum masla- 
hatından külliyyen vazgeçecekler mi diye su'âl buyurulmuş. Eğer bu su'âllerin 
cevâbında merküm elçiler bundan akdem bi'd-defa'at vâki” olan beyân ve ifâ- 
delerini tezkir etmeseler vazife-i zimmetlerinde kusür ve hakikat-ı hâli ketm et- 
miş olurlar. Ya'ni devletlerin tagayyürden beri olan azm ü kararları Yunan'ın 
müsâlemetine dâir beynlerinde akd eyledikleri mu'âhedenin ifâsı ve bu bâbda 

teşebbüs olunan vesâilin icrâsına münhasırdır. Sâniyen donanmanın vuku'a 
gelen ziyânını tazmin edecekler mi diye su'âl buyurulmuş. İşbu tazmin keyfiy- 
yeti hukuk-ı sahihaya makrün olmadıkça bir vakitde kabül olunamaz. Zira vâ- 
ki" olan ihbârât ve iş'âratın cümlesi ibtidâ ta'addinin donanma-yı hümâyün ta- 
rafından vuku'unu tasdik eder. Sâlisen bu bâbda taraf-ı Devlet-i Aliyye'ye tar- 
ziye edecekler mi diye su'âl buyurulmuş. Üç seneden beri düvel-i müttefika ge- 
rek münferiden ve gerek müctemi'an bi-garaz olan tekliflerinin kabülünün ta- 
leb ederek cânib-i Devlet-i Aliyye'ye lâzım gelen hürmet ve ri'âyetde kusür et- 
mek mülâhazalarından teveccühle ba'id olduğunu dahi gereği gibi ifâde-birle 
işbu meslek-i dostâneye sülük ve müddet-i medide sabr olunması ve icrâsı hu- 
süsu amirallerin uhdelerine ihâle olunan esbâb u vesâilin hâlisâne ifâde kılın- 
mış olması keyfiyyâtı işbu tarziye kabülü misillü şübheyi ber-taraf eyler. Mâ- 
rü z-zikr elçiler bu vechile cevâbdan sonra devletlerinin ber-vech-i bâlâ bi-ga- 
raz olan murâdlarını taraf-ı Devlet-i Aliyye'ye inbâ' ve ancak netâyic-i vahime- 
yi müstelzem olan yanlış ma'nâları imhâ zımnında sulh ü salâha faidesi 
me'mulleri olan ba'zı mütâlaatın ber-vech-i âti ifâdesine ibtidâr eylerler. Düvel- 
i müttefika-i mezküre mücerred Yunan'ın müsâlemetine dâir beynlerinde akd-ı 
mu'âhede etdikleri işbu emniyyenin husülü içün tavassutları kabül ve mütâre- 
ke olunması taraf-ı Devlet-i Aliyye'den taleb olunmuş olup ve müsâlemetin hu- 
sülünden ibâret olarak menâfi-i sahihaya mugayir ve Devlet-i Aliyye'nin tamâ- 
miyyetine muzır olmayıp Devlet-i Aliyye'nin el-haletü hazihi ma'düm olan 
menâfi'ini tahsile ve menâfi'-i mezkürenin bekasına zımân u kefâleti derkârdır. 
Maa-hazâ sâir ba'zı 194) mevâdd-ı mühimmenin tanzimini ba'de bir mükâle- 
meye ta'lik ile Devlet-i Aliyye'nin mevâdd-ı mühimme-i mezküre hakkında 
mübâhase etmek ve işbu mükâlemenin süretini kendisi bizzât karar vermeğe 
hukukunu dahi ikrâr ve i'tirâf olunmuş idi. El-hâletü hazihi düvel-i mezküre- 
nin niyyetleri yine böylecedir. Mezkür elçilerin Dersa'âdet'de temâdi-i ikamet- 
leri ve husüsiyle cânib-i Devlet-i Aliyye'den bu bâbda mümânaat olunduğunu 
ve devletleri taraflarından icrâsı amirallere ihâle olunan vesâilin devletlü reis 
efendi hazretlerinin su'âl ve ibrâmlarıyle ifâde ve beyân kılındığından berü 
ikametleri düvel-i mezkürenin ber-karar olan niyyât-ı mu'tedillerine delil-i ka- 
vi olarak düvel-i mezkürenin bu vechile ittifâkları ve icrâsına karar verdikleri 
mu'âhededen maksad-ı asli Devlet-i Aliyye ile Yunan'da âsâyişin hıfz u vikaye- 
sinden ibâretdir. Kaldı ki, Navarin vak'ası haberi evvel emirde düvel-i mezkü- 
renin beyân olunan niyyet-i mu'tedilânelerine şübhe irâs etmiş ise de el-hâletü 
hazihi vak'a-i mezkürenin sebebi gereği gibi ma'lüm olup hattâ düvel-i mezkü- 
re amirallerinin ferdâsı günü tekrâr muhârebe icâbından hazm ü ihtiyâta müsâ- 
raatlarına dâir iş'ârât-ı resmiyye mezkür elçilerin vâki” olan te'minlerine muga- 
yir ma'nâ verilmesini müsâid değildir. Lâkin Devlet-i Aliyye'nin şimdiki hare- 
keti düvel-i müttefika-i mezküre ile beyinlerinde olan alâ'ik ve mu'amelât-ı 
dostâneye tatbik olunamamağla niyyâtından şübhe olunarak merküm elçiler 
sefir-i muslihe lâzım gelen husüsâta dâimâ dikkat eylediklerine ve devletleri- 
nin Yunan sulh u âsâyişinin ibkasına dâir niyyât-ı sâbiteleri ma'lümları olduğu- 
na mebni el-hâletü hâzihi Devlet-i Aliyye düvel-i mezküre ile beyinlerinde câri 

ahd ü şurüta mugayir teşebbüs olunan esbâb u vesâilin bilâ-te'hir terk ve niy- 
yet-i hayriyyesini isbât içün merküm elçilerin mukaddemâ vâki olan teklifleri- 
ni kabül eyler mi. Taraf-ı riyâset-penâhiden bir ân akdem ifâde olunması mül- 
temes-i dostâneleridir deyü muharrerdir. İntihâ. 

Bunun üzerine kırk üç senesi Cumâdelülâsının beşinci (24 Kasım 1827) gü- 
nü yine düvel-i selâse sefirleri Bâbıâli'de reis efendi dâiresinde akd olunan mü- 
kâleme meclisi mazbatası gayet mufassal olmağla ayni 8 numero ile zeyl-i ki- 
tabda derc olunmuşdur, mütâlaasından kaziyye ma'lüm olur. 

İngiltere elçisi Kanin Dersa'âdet'e vürüdunu müteâkib Devlet-i Aliyye güyâ 
Mora reâyâsını (95) Mısır'a gönderip yerlerine Arab askeri celb ve ikame edece- 
ği havâdisi işidilmiş olduğunu bunun sahih olup olmadığını beyân ile su'âl ey- 
lemişdir. Bu söz eşkıyâ tarafından mütehaddis olmak gerekdir. Ma'-mâ-fih 
mülk ve reâyâ Devlet-i Aliyye'nin olup hâricden söz söylenmeğe ve müdâhale- 
ye kimsenin hakkı yokdur cevâbı verilmiş ise de tercümân Şaber vâsıtasıyle 
gönderdiği takrirde bu madde Mora Vâlisi İbrahim Paşa'dan su'âl olundukda 
bu misillâ şeye cevâb vermeyeceğini beyân eylemiş olduğundan bu süküt İn- 
giltere devletinin cevâb-ı şâfi ahzına ısrârma mücib olacağından bahisle taraf-ı 
Devlet-i Aliyye'den cevâb verilecek mi verilmeyecek mi kendine iş'âr olunma- 
sını iş'âr etmişdir. Bu husüs devletin mesâlih-i dahiliyyesinden olmağla İngilte- 
re devletinin su'âle hakkı ve Devlet-i Aliyye'nin tahriren cevâb vermeğe borcu 
yokdur gibi sözler ve be-tahsis İngiltere İrlanda halkını diğer bir mahalle nakl 
eylemiş olsa Devlet-i Aliyye niçün böyle etdiniz, cevâb veriniz demesine ne ce- 
vâb verilir ise Devlet-i Aliyye dahi bi-aynihi böyle hareket eder. Zirâ umür-ı dâ- 
hiliyyede her devlet müstakildir deyü mukabele ve müdâfaa olunduğuna dâir 
arz olunan takrir bâlâsına muharrer hatt-ı hümâyün süretidir: 


“Devlet-i Aliyye'miz hakkında frenklerin şimdiye dek vâki” olan teklifât 
ve muâmele-i bârideleri tâkat-fersâdır. Artık niçeye dek sabr u tahammül et- 
meli. İbtidâ reâyâmızı başdan çıkarıp Devlet-i Aliyye'mizi bu güne gaileye 
giriftâr eden bunlardır.” 


Sefâretlerin külle yevm ısrârlarına cevâb-ı âhir olmak üzere Devlet-i Aliy- 
ye'nin icrâsına meyil eylediği suver-i selâse ki düvel-i müttefikanın hâtırlarına 
ri'âyeten ihtilâl vuku'undan beri Rumlar'ın terâküm eden cizyelerinin ve masâ- 
rif-i harbiyyenin avfı ve istimânları tarihinden i/tibâren bir sene hitâmma değin 
cizye ve sâir vergi taleb olunmaması maddeleridir. Bunlara Rusya sefirinin ter- 
cümüânı Frengini vâsıtasiyle verdiği cevâblardır. Bu mevâdd-ı mev'üde düvel-i 
müttefikanın kararlarına muvâfık değildir. Bizim me'müriyyetimiz Devlet-i 
Aliyye'ye mütârekeyi ve tavassutu teklifdir. Devlet-i Aliyye'nin bu şeylere şim- 
diye kadar mümânaatı Dersa'âdet'den azimetimize sebeb-i kâfi ise de şâyed 
düvel-i müttefikanın matlübât-ı hayriyyeleri kabül olunur ümidi bâ'is-i tavak- 
kuf olmakda idi. Bundan sonra Dersa'âdet'de ikametimiz mevâdd-ı âtiyenin 
kabülüne mutavakkıfdır. İbtidâ sefâretlerin mu'âmelâtı tasa'ubâta (961 düşü- 
rülmemek, sâniyen berr ü bahrde mütâreke içün evâmir-i şedide neşr olunmak, 

sâlisen Rumlar tarafından münâsibi vechile arz-ı hâl takdiminde düvel-i mütte- 
süslarıdır. Bu şeyler kabül olunmadığından avdetimiz lâzım gelir. Rumların re- 
âyâ oldukları unvâniyle teklifâtımız adem-i kabülüne nazaran Sırplı ve Memle- 
keteyn imtiyâzâtı ferâmüş olunmuşdur gibi sözleri hâvi ta'limât varakasını 
Frengini reis efendiye vermişdir. 

Bu takrire cevâb içün be-tekrâr teemmülât-ı kesireden sonra düvel-i müttefi- 
kanın irâd etdikleri müsâlemet maddesi yine serbesiyyet-i Rum demek olduğu- 
na göre Devlet-i Aliyye bu teklifi kat'iyyen kabül etmeyeceğini bütün âleme 
ilân edip ba'de-mâ dahi kabül emâresi irâ'esi küh-ı Kaf kadar muzır olacağı 
âşikâr olduğundan bu vâdiden ayrılmak mümkin olmayacağı ve bu yolda se- 
bât refte refte keff-i yed eylemelerini mücib olacağı ve şâyed telâş vermek içün 
elçilerin gitmeleri dahi melhüz ise de yine ibtidâdan beri verilen cevâbdan ay- 
rılmamağa ve Navarin havâdisinin sıhhatı ma'lüm oluncaya kadar imrâr-ı vakt 
edilmeğe karar verildiği evrâk-ı ma'rüzadan anlaşılmışdır. Bu karar üzerine 
hareket esnâsında yine tercümânlar birer birer reis efendiye gelip gitmekden 
hâli değiller idi. Fransa tercümânı mahremâne süretde reis efendiye Fransa 
devletinin Devlet-i Aliyye'ye hayrhâhlığından bahisle bu işe sebeb Rusya dev- 
leti olduğunu ve kendilerinin bu meselede iştirâki Devlet-i Aliyye menfaatı 
içün idüğini bi'-beyân Fransa sefiri tavsit olunur ise işin suhületle bitirilmesi 
müyesser olacağını ve ertesi günü İngiltere tercümânı ise bu vâdide Serasker 
Husrev Paşa'ya gelip mahremâne sözler söylemiş ise de me'müru makam-ı ri- 
yâsetdir cevâbiyle tercümânın i'âde kılındığı ve bunların işbu ifâdeleri beheme- 
hâl garazdan hâli değil ise de merâmları bir ân evvel ma'lüm olmak içün mülâ- 
katlarına reis efendinin terhis kılındığı cihetle Fransa sefiri ber-vech-i hafi gece 
reis efendinin hânesine azimetle fezleke-i mükâlemât Yunanlılar hakkında bir 
karar verilinceye kadar mütâreke edilmesini ve bu suver-i ta'diliye icrâ olun- 
maz ise muhârebe vuku'u derkâr-idüğini ve Devlet-i Aliyye şimdilik bi'I-muvâ- 
faka ileride kendisine çeki düzen verirse Fransa ile İngiltere müttehiden şu Yu- 
nan meselesinin muharriki (971 olan Rusya devletinden ahz-ı intikam olunaca- 
ğı sözlerinin her birine reis efendi birer türlü cevâblar vermiş olduğu ba'zı ev- 
râkda görülmüşdür. 


Navarin havâdisindendir 


Hâdisenin vuku'unu İbrahim Paşa pederi Mehmed Ali Paşa'ya dahi yazmış 
idi. Mehmed Ali Paşa süret-i hâli makam-ı sadârete beyân ve inhâ etdiği sırada 
Kapı kethüdâsı Necib Efendi'ye gönderdiği şukkanın ba'zı mahalleri şâyân-ı 
zabt u tahrir olduğundan ayniyle derc olundu: 


“İşte efendi Devlet-i Aliyye-i ebediyyü'-d-devâmın milk ü şânını sıyanet 
ve din ü milletimizi himâyet husüslarında şimdiye kadar bendelik ve gayre- 
tim iktizâsıyla dilimin döndüğü ve aklımın erdiği kadar mütâlaarımı yaz- 
mağa mecbür oldum. Hâl buna müncer oldu. Eğerçi düvel-i mezküre ile 

ceng açılır ise müttefik olan şimdiki halde üç ise bundan sonra üç devlet bir 
oldu. Onlar bir olur, iş görür ben kalırım diyerek birbirine bakar. “el-küfrü 
milletü vâhide” medlülünce Nemçe dahi anlara tâbi” olur. Maazallah üç iken 
dört beş olur, ol vakit ya'ni henüz kendimize takviyet ve askerimize bir sü- 
ret vermeksizin hâlimiz niye müncer olur bilmem. Benim mütâlaama göre 
şimdilik bir hafifçe şurüta rabt olunsa da kendimize her tarafdan takviyet 
verilse gibi sözlerle nihâyetinde vükelâ-yı saltanat-ı seniyye hazerâtı bilme- 
diğimiz bir güzel re'yleri olup irâ'e buyururlarsa ol re'y ü irâdeye muvâfa- 
kata çalışırız. Donanma-yı hümâyünun hasârâtı maddesi derecesiz muhlisi- 
nizi mücib-i ekdâr ü elem etmek hasebiyle zihnim gayetle yorgun ve 
şu'ürum durgun olmağla bu kadar yazabildim. Gerçi şimdiye kadar yazı- 
lanlar bir şey'i müfid olduğu yoksa da işbu tahrir eylediğim sohbetlerin 
içinden işe yarayanlarını alıp ifâdesi lâzım gelen mahallere arz u inhâya 
hüsn-i himmetleri me'müldür. Fi 15 R. sene 1243 (5 Kasım 1827”. 


Ve yine husüs-ı mezküre dâir kapı kethüdâsma gönderdiği dört kıt'a şukka 
mütâlaa olundukda bir nüshasında donanma başbuğu Tâhir Paşa'dan şikâyet 
ile Mısır'da bulunan Necib Efendizâde Ahmed Bey'e hikâye etdiğinden bahisle 
vuku'-ı kaziyye sıdk-ı kavlini te'yid eylediğini ve hin-i vak'ada Tâhir Paşa Na- 
varin'de İngiliz amiraline gidip gelerek iki nefer Rum kölesi verdiğini ve ami- 
ralin Mehmed 198) Ali Paşa istiklâl dâ'iyesindedir demiş olduğunu ser-rişte itti- 
hâzıyla donanma-yı hümâyün kapudanlarından beş altı kişiyi bi'l-igfâl çıkıp 
gitmesi işi Mehmed Ali Paşa'ya bulaşdırması ve bu hareketi ise mutlaka yâdi- 
gâr'ın? ta'rif ve tertibi olarak ona istinâden gitdiği zâhir idüği fıkraları ile do- 
nanmanın ihrâkına sebeb olanları hüdâ-yı müntakime havâle eylemişdir. 

İkinci şukkada telef olan gemilerden halâs olan asker ile üserâ beş altı bin 
nefere bâliğ olduğundan geri kalacak askerin tahfif-i meünetlerini mücib ol- 
mak ve elde kalan dokuz kıt'a süfün-i hümâyünun limandan limana gidebile- 
cek mertebe ta'mirlerine bakılıp lâyıkıyla ta'mir olunmak üzere İskenderiye'ye 
gelmelerini Muharrem Bey'e iş'âr eylediğini ve İskenderiye'de bulunmayan 
ba'zı levâzım-ı bahriyyenin sür'at-ı irsâlini vükelâya beyân etmesinden bahs 
eylemişdir. Üçüncü dördüncü şukkalarda oğlu İbrahim Paşa'nın Mora'dan Ru- 
meli tarafına çıkması hakkında sudür eden irâde-i seniyyeden ziyâdesiyle 
elemnâk olup hattâ üç gün üç gece uyku uyumadığını ve eğer İbrahim Paşa 


miş olacağımız derkârdır. Bu bed-nâmlığa nasıl tahammül olunur. İbrahim Pa- 
şa'nın ma'iyyetinde kal'alarda mahsür olan nüfüsun zahirelerini bir an evvel 
tedârik ve istihzârın çâresine bakmasını ve İbrahim Paşa'nın Mora'dan çıkma- 
sında bedihi olan mahzüru erkân-ı devlete ihtâr etmediği içün Necib Efendi'ye 
infiâl eylediğini ve şimdiye kadar hiç bir mes'ulüne müsâade buyrulmadığıyla 
beraber zihin perişânlığı ve gayreti münâsebetiyle hâtırına gelen şey'i yazdığı- 
nı beyân etmişdir. 


7 Yâdigârdan murâd Husrev Paşa'dır. 

Navarin vak'asma dâir ba'zı ma'rüzât bâlâsında görülen hutüt-ı hümâyün- 
dan bir fıkradır: 


“İşte frenkler Devlet-i Aliyye'mizin kuvve-i bahriyyesi hakkında kur- 
dukları mel'anet ve habâsete yol bulup bu hiyânetliği etdiler. Hoş şimdi in- 
şâallahü teâlâ rabbim teâlâ bunu mükâfâtını ihsân eder. Ne çâre takdir-i hu- 
dâ böyle imiş.” 


İşbu hatt-ı hümâyünda muktezâ-yı diyânet-i şâhâne işi takdire havâle ile 
hatm-i kelâm buyurulmuşdur. Buna pâdişâhca diyecek söz yokdur. Padişâh 
umür-ı mülkiyye 1991 ve hâriciyyesini vükelâsının dest-i hamiyyet ve dirâyeti- 
ne tefviz etmiş olduğundan vükelânın müttefikâne tensib etdikleri husüsâtı ka- 
bül buyurur. Lâkin arada hatâ sebebiyle devlet ve millete ârız olan mazarratları 
görüldükçe kader böyle imiş yollu makalât-ı âdiye ile evrâk-ı ma'rüzayı imlâ 
bâ'is-i teaccübdür. 


Azimet-i süferâ ez-Dersa'âdet 


Ber-vech-i muharrer elçiler işbu güft ü şinidden bir netice hâsıl edemedikle- 
rinden nihâyet Navarin Vak'ası gibi misli görülmedik bir arbedenin ika'ına ka- 
dar gidildikden sonra Devlet-i Aliyye'yi yine tahvil-i efkârdan me'yüs oldukla- 
rından yol emri talebi içün tercümânlarını evvelce Bâbıâli'ye göndermeğe başla- 
dılar. Bâbıâli'den bunların avdetleri dostâne ise devletleri tarafından diğerleri 
gelmesine ve yâhüd ma'lümât-ı resmiyye alınmasına mutavakkıf olup süret-i 
dostânede değil ise yol emri talebi abes olacağı cevâbları verilir ve burada da dü- 
vel-i selâse sefirleri yol emirlerini istemeyecekleri cihetiyle ta'vik süreti Nemçe 
sefâreti tarafından ihtâr edilir idi. Navarin vak'asından sonra düvelin musâlaha- 
sı ma'nâsız kaldı. Devletimizden ta'ltimât-ı cedide zuhüruna kadar mu'âmelât-ı 
dostânenin te'hiri iktizâ eder meâlinde süferânın verdikleri takrir-i resmi üzerine 
Dersa'âdet halicinde bulunan düvel-i ecnebiyye gemileri tevkif kılınmış idi. Mu- 
ahharen Nemçe sefâretinin tavassutu ile gemilerinin üçde birinin mürüruna mü- 
sâade olundu. Süferâ terk-i sefâretle gemilerine binip Akdeniz tarafına revân ol- 
dular. İki gün sonra Bâbıâli'de umüm meşvereti akd olundu. Huzzâr-ı mevcüde 
Serasker Husrev Paşa, Ağa Hüseyin Paşa, Kapudan İzzet Mehmed Paşa, Mirimi- 
rân Tâhir Paşa, sudür-ı ulemâ ve mevâli ve ricâl ve ümenâ ve nuzzâr ve zâbitân 
ve hoca efendiler yevm-i mezkürda cennet-mekân Sultan Mahmüd Hân efendi- 
miz dahi hafiyyen dâire-i hümâyüna gelip arz odasına nâzır sakbdan istimâ” bu- 
yurdular. Hulâsa-i müzâkerât düvel-i selâsenin Yunan içün etdikleri tekliflere 
defa'atla verilen cevâbların ta'dâdiyle şimdiye kadar bir semere hâsıl olamadığı 
ve nihâyet elçiler avdet ederek işin neticesinin teveccühle karar-pezir olması mü- 
nâsib olacağı dermiyân olundukda hocalardan ba'zıları bu görülen adem-i tevfik 
reâyâ (1001 ve fukarâya edilen zulümdendir demesine, sadr-ı a'zam devlet zulm 
etmez, zâlimi te'dib eder dedi. Bu gibi birtakım sözlerin arasında Yâsincizâde te- 
dârikât-ı bahriyyemiz olmadığından Bahr-i Sefid cezirelerini nasıl muhâfaza 

edeceğiz su'âline sadr-ı a'zam müsâleme ile teslimden ise muhârebe ile vermek 
evlâdır dedi. Nihâyet akşama kadar meclis mümted oldu. Fezlekesi millet-i islâ- 
miyye yek-dil ve yek-cihet olarak muhârebeye âmâde bulunması lâzım geleceği- 
ne karar verilerek meclis dağıldı. Düvel-i selâse teklifât-ı vâkı'alarını süret-i ceb- 
riyyede icrâ etdirmek içün kaide-i ahdiyyeden hâric olarak Navarin'deki hasârâ- 
ta kani! olmayıp bir de Mora'ya Fransız askerini idhâl eylediler. 

Elçiler hin-i azimetlerinde Dersa'âdet Felemenk sefirini vekil bırakmış ol- 
duklarından mesele-i Yunaniyye'ye dâir işlere sefir-i mümâileyh tavassut eder- 
di. O esnâda Fransa askerinin Mora'yı asâkir-i Mısriyyeden tahliye me'müriy- 
yeti hitâm-pezir olmakla Mora'dan avdet edeceklerinden Mora ile civarında 
vâki' adalar Devlet-i Aliyye ile düvel-i selâse-i müttefika beyninde bi'l-müzâ- 
kere olunacak tanzimât-ı kat'iyyede râbıta-pezir olunca kadar kendilerinin hi- 
mâyet-i muvakkataları tahtında bulunarak ondan evvel her kangısı asker idhâl 
eder ise haklarında taarruz add edeceklerini ve bir an evvel süret-i dostâne ile 
bi'l-müzâkere Yunan'ın ahvâl-i müsâlemetine râbıta verilmesi me'mülleri idü- 
ğini tebliğ içün İngiltere'den mektüb ve Fransa'dan “Joyer” nâm me'mür-ı 
mahsus geldiğini ve Londra'da düvel-i selâse beyninde akd olunan i'lânnâme- 
nin bir süretini Felemenk elçisi sefâret müsteşârı “Baron Testa” makam-ı riyâse- 
te beyân ve irsâl eyledi. Bunun üzerine gerek Baron Testa ve gerek Joyer ile 
bi'd-defaât olunan mükâlemâtın neticesinde reâyâ hadd-i raiyyetden çıkma- 
mak serbesiyyet süreti hiç tecviz olunmamak şartıyla elçiler İstanbul'a gelsinler 
dostâne müzâkeresine bakılır cevâbı verildi. 

Bunlara dâir arz olunan mufassal takririn bâlâsına muharrer hatt-ı hümâ- 
yün süretidir: 


“Frenkler bu kerre dahi türlü zemin ü zamân ile tervic-i merâmlarına ça- 
balamışlar ise de reis her birinde yoluyla mukabele ederek önünü kesdirmiş 
ve mukaddemki ru'ünet ve huşünetlerine göre hayli tenezzül süretleri gö- 
rünmeğe başladı. (101) Rabbim teâlâ hazretleri ism-i a'zamı ve habib-i kibri- 
yâsı hürmetine Devlet-i Aliyye'miz hakkında hayırlı netice ihsân eyleye. 
Kaldı ki, Devlet-i Aliyye'miz ile İngiltere ve Fransa devletlerinin fi“-hakika 
uyuşmak merâmları olduğu hâlde artık bunun üzerine günâgün sözler ile 
vakit geçirmeyip muvâfık cevâbları gelir. Yok merâmları uyuşmak değil ise 
yine birtakım sözlerle imrâr-ı evkatle merâmlarını icrâ etdirmeğe çalışırlar. 
İşte biz de ona göre şu vaktimizi bir dakika zâyi' etmeyerek esbâb-ı seferiy- 
yemizi ikmâl ve Moskovlunun hareketinden evvel Aayısımağa bi'kittifâk 
gayret edelim” İlâ âhirihi. 


Elçilerin bu süretle gidişleri Devlet-i Aliyye'yi ba'zı tedâbir-i ihtiyâtkârâne- 
ye mecbür eylemiş olduğundan ve vuku'-ı hâlin beyân ve tafsili ile kâffe-i mil- 
let-i islâmiyyenin bu bâbda nokta-i ittihâda ictimâ”ı ferâiz-ı hâliyyeden görün- 
düğünden lâzım gelen vesâyâ ve tenbihâtı hâvi Memâlik-i Mahrüsa'ya evâmir- 
nâme irsâliyle tedârikât-ı seferiyye içün teşebbüsâta mübâderet olundu. Şöyle 
ki süferânın gidişleri lân-ı harbi netice vereceğinden Rumeli ve Anadolu erkâ- 

nından ba'zı zevât o esnâda Dersa'âdet'e celble memleketlerinin ahvâline dâir 
ma'lümât-ı vakı'alarını bâ-varaka beyân eylemeleri taleb olunmuş idi. Bu sıra- 
da Canik muhassıl vekili Osman Bey dahi verdiği lâyıhada Lâzistan ahâlisi hiç 
terbiye görmemiş behâyim gibi bulunduklarından bunların nokta-i vâhide-i is- 
lâmiyyete ictimâ'ı esbâbına teşebbüsün lüzümundan bahisle meselâ açık ta'bi- 
rat ile fermânlar ve şe'âir ve âdâb-ı islâmiyyeyi ve fezâil-i gazâ ve cihâdı telkin 
içün ulemâdan ba'zı zevâtın gönderilmesini ihtâr eylediğine mebni mizân-ı ha- 
rir kâtibi Süleyman Efendi mübâşeretiyle ulemâdan birkaç efendi Lâzistan ta- 
rafına gönderilmişdir. Osman Bey'in işbu ihtârı mahzüziyyeti mücib olmasıyla 
taraf-ı şâhâneden bir kabza altın seyf Vtâsiyle taltif kılınmışdır. 

- İlâve Bu Osman Bey sonraları vezir olan meşhür Hazinedâroğlu Osman Pa- 
şa'dır. İntihâ. 

İhtiyâta ri'âyet yolunda İbrail muhâfızına gönderilen emirnâmeye cevâben 
vârid olan şukkada vücüh ve a'yân-ı memleketin ittifâkiyle İbrail tarafına mü- 
ceddeden hendekler ve şaranpoller hafr u imâl olunmuş ve bunlara sarf olu- 
nan yirmi bin guruş (102) muhâfız tarafından tesviye olunduğunun tahsinnâ- 
mesi gönderilmişdir. 

Rusyalı ile her ne vakit muhâsama kapısı açılsa Sırbiyeli hemân isyâna hâzır 
bulunagelmiş olduğundan Sırbistan etrafındaki mevâki'-i istihkâmiyyenin sü- 
ret-i hakimâne ile takviyesine bakılması misillü harekât-ı ihtiyâtiyyenin lüzü- 
mu Rumeli vâlisine ihtâr ve Rumeli a'yâri ve erkânı ile olunan müzâkere müci- 
bince tertib olunan askerin mikdârı beyân ve iş'âr kılındı. Ağa Hüseyin Paşa 
Rumeli seraskeri ve Sâib Efendi defterdâr olmak üzere karar verildi ve Gala- 
ta'dan Büyükdere'ye kadar gayr ez-tüccâr serseri ne kadar teba'a-i ecnebiyye 
var ise ber-vech-i muharrer süferânm azimetleri münâsebetiyle Dersa'âdet'de 
müste'men sefâyinine irkâben tard olundu. 

Esnâ-yı râhda gemilerden çıkıp da İstanbul'a avdet edememeleri içün levâ- 
zım-ı inzibâtiyyeye ri'âyet olunması sevâhil me'mürlarına bildirildi. 

Bâlâda muharrer evâmirnâme meâli memâlike ilân olundukda ahâli-i islâ- 
miyyenin bu husüs urük-ı hamiyyet ve salâbetlerini tahrik eylediğinden her ta- 
rafda tecemmu' ve ihtiyât emâreleri görünmeğe başlamış ve Musul gibi mahall-i 
ba'ideden en evvel tedârikât-ı seferiyyeye kıyâm ile Musul Vâlisi Abdülcelilzâde 
Yahyâ Paşa Musul'a kaim-makam ik'âdiyle dâiresi halkından ve etrafdan cem” 
eylediği cemmr-i gafiri ordu hey'etine vaz' ederek Diyârbekir'e doğru hareket et- 
miş olduğu haberi Bâbıâli'ye vârid olmuşdur. 

Navarin vak'asım mübeyyin Kapudâne-i hümâyün Hasan Bey'in tarafına 
mevrüd şukkasıyla şehid ve telef olan kapudanların pusulasının takdimine dâ- 
ir kapudan paşa tarafından Bâbıâli'ye verilen tezkire üzerine bir güne efkâr ve 
mütâlaa beyân olunmayıp mücerred manzür-ı âli buyurulmak içün takdim kı- 
lındığı yazılmış idi. Bâlâsına keşide buyurulan hatt-ı hümâyün süreti bu ma- 
halle derc ü imlâ kılındı: 


“Kapudan paşanın işbu tezkiresiyle kendine gelen mektüb ve pusula 
manzür ve ma'lüm-ı hümâyünum olmuşdur. Donanma-yı hümâyünumuzla 

Navarin'de düvel-i selâsenin donanmaları #lân-ı harb ederek bu kadar tekli- 
fât-ı kesire ile Devlet-i Aliyye'miz donanmasını bütün bütün bitirme derece- 
sine götürmüşler iken biz yine bir tarafda olan tüccâr ve teba'alarını tevkif- 
de geziyoruz. Elçilerin üçü birden Akdeniz'e çıkıp gitdiler. (103) Bunların 
kalkıp gitmeleri zâhirde teklifâtımız tamâmıyla kabül olunmadığına binâen 
azimetimiz lâzım geldi ve bu azimetimizden devletlerimizin Devlet-i Aliyye 
ile muhârib olmamaklığı lâzım gelmez diyerek birtakım ağız kullanmaları 
kemâl-i hile ve Devlet-i Aliyye'mizi işgal ile gevşetmekden ibaret oluyor. Ve 
belki bu elçiler yeni baştan eşkıyâyı tahrik ve kendileri dahi i'âne ederek 
maazallahu teâlâ taraf taraf hiyânet ü mel'ânete çalışacakları işin gelişinden 
me'müldür. Kapudanlara acıdım. Hak teâlâ taksirâtlarını afv eyleye. İçlerin- 
de fenn-i deryâya âşinâ hayli hünerli âdemler var idi. Kaldı ki on onbeş gün 
mukaddem tersânede bir fırkateyn yâhüd kapak kangısı münâsib ise inşâsı- 
na mübâşeret olunsun diye emr-i hümâyünum olmuş idi. Ona dâir tersâne- 
de bir hareket anlayamıyorum tenbih olunmadı mı.” 


Muhârebe-i Bülbülce 


Sene-i hâliye Cumâdelülâsında (20 Kasım-19 Aralık 1827) Bülbülce adasına 
hücüm eden eşkıyâya ada ahâlisi izhâr-ı mukavemetle yedi yüzden mütecâviz 
eşkıyâyı 'dâm etmiş iseler de esnâ-yı muhârebede pek çok emvâl ü eşya telefâ- 
tiyle beş binden mütecâviz zükür ve inâs ahâli düçâr-ı felâket olduklarını mü- 
beyyin iki nefer kocabaşı bâ-mahzar-ı umümi Dersa'âdet'e irsâl olundu. Mer- 
kümlar bu tarafa vusülle keyfiyyet-i vak'ayı Bâbıâli'ye arz u ifâde eylediler. 
Ahâlinin işbu harekât-ı sâdıkâneleri şâyân-ı tahsin olduğu taraf-ı padişâhiye 
bildirildikde memleket zâbitleriyle kocabaşılara ve ahâliye taksim olunmak 
üzere yüz yirmi bin guruş atiyye-i seniyye ihsân ve on nefer kocabaşıların ciz- 
yeden mu'âfiyyetleriyle ahâlinin avdet-i âsâyişe kadar kâffe-i tekâlifden mu'âf 
olmaları husüsuna irâde buyurularak icâbı hemân icrâ kılındı. 


Ba'zı ifâdât der-lüzüm-ı zahâir 


Düvel-i selâsenin Mora meselesine derkâr olan müdâhaleleri fi'liyâtı ola- 
rak bu esnâda Mora civârındaki ahâli ve asker-i islâmiyyenin zahirelerine 
mümânaat içün taraf taraf harb gemilerini gezdirmekde ve rast geldiklerini 
ahz u telef etmekde oldukları meydana çıkmış olduğundan artık oralara hiç 
bir tarafdan zahire sevki kabil olmayıp hâlbuki Mora Vâlisi İbrahim Paşa ile 
kılâ'-ı ma'lüme ahâlisi asâkir-i mevcüde ile berâber elli bin nüfüsu mütecâviz 
olarak (104) kendileriyle süvâri hayvanlarının idârelerine kâfi zahire kalma- 
mış olduğundan bunun vaktiyle çâresine bakılmasını İbrahim Paşa defa'atla 
Bâbıâli'ye ve pederi Mehmed Ali Paşa'ya yazmış ve Mehmed Ali Paşa dahi 
Mısır'dan irsâl-i zahire mümkin olamayacağını beyân ile bu kadar nüfüsun 
telefine yürekler dayanamayacağını Bâbıâli'ye ve kapı kethüdâsına bir çok 
te'sirli sözler ilâvesiyle izbâr eyledi. Hattâ o esnâda Girid sularında frenklerin 

ablukası olmadığından Girid'deki asker ve ahâliye imdâd içün yüz bin kile 
zahire irsâlinin çâresini bulmuş ve Mora içün dahi zahâir-i külliyesi mevcüd 
bulunmuş ise de isâline muvaffak olamamış ve Girid'e gönderilen zahâirin 
lüzümu mikdârının asker içün iddihâriyle kusüru semeniyle birer mikdâr 
ahâliye verilmesini Girid'de bulunan asâkir-i Mısriyye başbuğu Mustafa Pa- 
şa'ya yazmış olduğunu başkaca inhâ eylemişdir. Zahire me'müru Hacı Ed- 
hem Efendi'ye sıkıca mektüblar tahriri tedbirinden başka çâre bulunamamış 
olduğu reside-i nazar-ı mütâlaa olan evrâkdan anlaşılmışdır. Bu husüsa dâir 
İbrahim Paşa tarafından gelen muharrerâtdan bir tânesinin süreti zeyl-i kitab- 
da mündericdir. (Numero: 9) 


Vürüd-ı me'mür-ı İngiltere bâ-İskenderiye 


Recebin evâilinde (18-27 Ocak 1828) Yanya'da Rusya brik sefinesiyle bir kıt'a 
İngiltere fırkateyni İskenderiye limanına gelerek derünundaki genç beyzâde 
konsolos vasıtasiyle Mehmed Ali Paşa'ya i'tâ etdiği varakada Devlet-i Aliyye 
düvel-i müttefikanın iltimâslarma müsâade etmediği anlaşıldığından muhâre- 
be vuku” bulacağı ve şimdiden asker tertibine başlandığı ve Mora'dan devlet 
askeri çekilmezse mukavemet edileceği fıkraları münderic bulunmuş olduğu 
ma'lüm oldukda Devlet-i Aliyye nihâyetü'n-nihâye kararını cemi” devletlere 
beyân u ilân ederek bunun üzerine diğer re'y olamayacağı cevâbını vermiş ise 
de süret-i hâlin bir kerre Bâbıâli'ye bildirilmesini me'mür-ı mümâileyh ısrâr ey- 
lediğinden beyân-ı hâl zemininde Mehmed Ali Paşa'nın Bâbıâli'ye gelen ka- 
imesi hazine-i evrâkda görülmüş ise de Bâbıâli'den ne cevâb yazıldığına dâir 
bir eser görülememişdir. 

(Hâtıra) Bu kaime Mehmed Ali Paşa oğlu İbrahim Paşa ile asâkir-i Mısriyye- 
yi Mora'dan 11051 celb etdiğinde haklı bulunduğunu müeyyid olmak üzere bir 
ihbârdan kinâyetdir zannolunur. - 


Hedmri kal'a-i Trabliçe 


Bâlâda beyân olduğu vechile zahiresizlikten Mora'da kâin Trabliçe kal'asın- 
da bulunan asker telefden vikaye olunmak içün Moton'a kaldırılmış tahassun- 
gâh-ı eşkıyâ olmamak içün kal'a ile cevâmi' ve mesâcid misillü ebniye-i cesime- 
si tahrib kılınmış olduğunu İbrahim Paşa zahiresizlikden şikâyetle berâber Bâ- 
bıâli'ye inhâ eylemişdir. Buna dâir hatt-ı hümâyün süretidir: 


“Trabliçe'de asker zahiresizlikden telef olacaklar deyü bi”1-cümle ebniye- 
yi tahrib etmesinde acele etmiş. Lillahü”1-hamd evvel bahâr geldi. İşte zahire 
içün dahi bu tarafdan lâzım gelen ikdâmât da icrâ olunmakdadır. Bir müd- 
detçik daha muhâfazada olan askeri kaldırmayıp sabr etmesi lâzimeden idi. 
Artık her ne ise bir şeydir olmuş. Sürhde gösterildiği vechile zahire me'mü- 
ru Edhem Efendi'ye ve Rumeli vâlisine iktizâsına göre tarafından yazılıp 
keyfiyyet Mora vâlisi müşârünileyhe dahi tahkiye ve iş'âr kılınsın.” 

Aradan bir müddet geçdikde İbrahim Paşa'dan gelen şukkadan fehm olun- 
duğuna göre işbu feryadnâmesinin üzerine zahâir-i mevcüdeyi kılâ'-ı selâseye 
terk ve mikdâr-ı kifâye muhâfaza askeri ikame ile Balyabadra tarafına gitmesi 
İbrahim Paşa'nın bâ-emirnâme-i sâmi re'yine havâle olunmuş ve bu husüs pe- 
deri Mehmed Ali Paşa'nın memnüniyyetini mücib olmuş olduğunu inhâ eyle- 
mişdir. 


Vürüd-ı havâdis ez-taraf-ı Kiga Bey 


Bu sene İngiltere parlamentosu açıldıkda kralın Devlet-i Aliyye'ye dâir nut- 
kunun tercümesini Eflâk Voyvodası Kiga Bey Bâbıâli'ye gönderdi. Tercümede 
Yunan meselesi tarafeynden münğfi-i insaniyyet hâlât zuhüruna bâdi olduğu 
misillâ Avrupa'nın âsâyişine dokunmakda olduğundan teskini arzu olunduğu 
sırada müttefikimiz bulunan bir devletin donanması Navarin'de düvel-i müt- 
tefika nâmıyla itlâf edilmesi pek yollu şey olmadı sözleri muharrerdir. 

İlave Mir-i mümâileyh ara sıra bu misillâ havâdisle devlete “tâ-i ma'lümât 
edermiş. Tercüme-i mezküreyi gönderdiği posta ile (106) kapı kethüdâsına yaz- 
dığı şukkada İngiltereli Rusya ve Fransa ile olan ittifâkına nâdim olmuş ise de 
izhâr edemeyip Avusturya devletini tavsit tedbirine düşmüşdür diye bir havâ- 
dis beyân eylemişdir. 


Mir-i mümâileyhin gönderdiği kâğıdlardan bir kıt'asının ayni bu sahell 
derc olundu. 


“İngiltere devleti tarafından me'müren mukaddemce Petersburg'a gön- 
derilen “Dük Veligton” oradan mukim İngiltere sefirine Yunanlıların hiçbir 
tarafa tâbi” olmayarak serbest olmalarına dâir Rusya imparatoruna takrir 
takdim eyle diye emr eylemiş ve Rusya imparatoru dahi bu vechile istid'â 
olunamaz meğer ki, İngiltere devleti Devlet-i Aliyye'ye #lân-ı harbi murâd 
ede. Öyle olsa bile cemi” Avrupa düveliyle müttefik olan Nemçe imparato- 
runa bu husüs içün bir kerre danışılıp ba'de iktizâsı mütâlaa olunmak lâzi- 
medendir diye cevâb vermişdir”. İntihâ. 


İrsâl-i rehâbin be-cânib-i Mora 


Hasbe'l-igfâl isyân eden Rumlar istimân etdikleri hâlde taraf-ı Devlet-i Aliy- 
ye'den afv-ı umümi ve menâfi'-i milli ihsân olunacağı husüsunun Mora ve ada- 
lar reâyâsına âdemler irsâliyle celb ü istimâletleri çâresini istihsâle milletçe is- 
tihkakı olduğu beyâniyle bu bâbda müsâade buyurulmasını Rum patriki bu es- 
nâda istid'â eyledi. 

Nihâyet üç mâha kadar istimân etdikleri hâlde her türlü afv ü menâfi'e maz- 
har olacakları cevâbı patrikhâneye bildirildiğinin üzerine bâ-evâmirnâme pat- 
rikin kâğıdlarıyla berâber mahall-i mezküreye ba'zı rüesâ-yı rühâniyye irsâl ve 
“zâm olundu. Bunlardan Mora'ya giden iki kişi güç hâl ile İbrahim Paşa'yı bu- 
labilip hâmil oldukları nasihatnâmeleri rüesâ-yı eşkıyâya bin belâ ile tefhim et- 

mişler ise de Yunanlıların işini düvel-i selâse deruhde etmişdir, iş kendi ellerin- 
den çıkmışdır cevâbiyle envâ'-ı müşkilâta düçâr olarak avdet etdiler. Buna dâir 
arz olunan takrir üzerine “Mâdâm ki, Moskovlu i'lân-ı harb ediyor ve İngiltere- 
li ittifâkdan ayrılmamış olduğundan şu aralık bu makule şeylerin fâidesi ola- 
mayacağı zâhirdir” buyurulmuşdur. 

Patrikhâne tarafından yazılan nasihatnâme tercümesi süreti zeyl-i kide 
mukayyeddir. (Numero 10) (107) 


Ba'zı havâdis-i Girid 


Eser-i tahrikat-ı Yunâniyye olarak Girid'de dahi teşa'ul eden âteş-i ihtilâl 
ahâli-i muti'ayı perişân-hâl ederek üzerlerine sevk olunan yerli ve yabancı as- 
ker ile def-i mekâyidlerine i'tinâ olunmakda idi. Bu esnâda Yunanistan tarafın- 
dan muallem ve mersül Hacı Mihal nâm sergerde iki binden mütecâviz cem' 
eylediği süvâri ve piyâde asker ile icrâ-yı şekavete ictisâr eylediği ve Resmo vü- 
cühundan bir ihtiyâr âdem ile birtakım müslüman kadınlarını alıp götürdüğü 
ve bağteten Resmo kal'asına hücüm gösterdikde kal'adan olunan mukavemete 
tâb-âver olamayıp Franko kal'ası civârında dağlara tahassun ve hâricden gelen 
eşkıyâ ise mezkür kal'a ile metrislerde tahaffuz ve temekkün etdikleri cihetle 
tenkil-i eşkıyâya me'mür Girid rüesâ-yı askeriyyesinden Mirimirân Mustafa 
Paşas ile sâir sergerdegân şaki-i merkümün tahassun eylediği mahalle sür'at-ı 
azimet ve asâkir-i müselleme usülünce yürüyüş olunarak ân gayr-i münkasım- 
da kal'a ve metrisler zabt ve içindekilerden pek azı halâs olabilerek Hacı Mihal 
ile kusüru telef edilmiş idüği Kandiye Muhâfızı Süleyman Paşa tarafından ge- 
len şukkada tafsilen inhâ kılındı. 


Taleb-i i'âde-i etfâl 


Navarin limanından İskenderiye'ye gönderildiği mâ-sabakda muharrer ge- 
milerden adem-i sürat-i seyirlerine mebni İskenderiye'de tevkif kılınan on altı 
kıt'a süfün-ı hümâyün neferâtının sâlyâne ve maaşları tâ olunarak zâid kapu- 
danların ve askerin harcırâhları verilerek Dersa'âdet'e i'zâmı Mısır vâlisine 
iş'âr kılınmış idi. Ber-mücib-i iş'âr icâbına ibtidâr olunduğunu Bâbıâli'ye inhâ 
ile kapı kethüdâsına yazdığı şukkada Tâhir Paşa'nın İskenderiye'ye göndermiş 
olduğu yetmiş nefer çocukların asâkir-i mezküre ile Dersa'âdet'e 'zâmı emr u 
iş'âr olunmuş ise de Mısır'ın Türk askerine ihtiyacı olup kabil-i terbiye oldukla- 
rı cihetle ileride hidemât-ı Devlet-i Aliyye'de bulunmak ve sâye-i şâhânede tah- 
sil-i ilm ü hüner eylemek üzere hakkında sezâvâr olan eltâf-ı aliyyeye mağrü- 
ren Cihâdiyye Medresesi'ne gönderilmiş olduğunu tezyil eyledi. 

İşbu şukkayı Kapı kethüdâsı Necib Efendi Bâbıâli'ye takdim ile meâli 
ma'lüm olup bu bâbda bir re'y ve mütâlaa beyân olunmayarak öylece arz olun- 
dukda bâlâsına (108) “Müşârünileyh işbu şukkasında bu tarafdan Tâhir Paşa 


8 Bu Mustafa Paşa sadr-ı esbâk müteveffâ Nâili Paşa'dır. 

ile gönderilen çocukları tevkif eylediğini iş'âr ediyor. Ma'hazâ bu çocukların bu 
tarafda dahi lüzümu derkârdır ve medrese-i bahriyyenin inşâsında ta'lim ü ta- 
allüm etdirileceği bedidâr olmağla kapı kethüdâsı Necib Efendi'ye irâde-i hü- 
mâyünumu beyân ve kendiliğinden olarak keyfiyyeti müşârünileyhe tahrir ü 
iş'âr ve çocukların be-herhâl bu tarafa gönderilmesine mübâderet eylemesini 
mümâileyhe tenbih ve ifâde eylesin” diye irâde buyurulmuşdur. Necib Efendi 
işbu irâdeyi Mehmed Ali Paşa'ya tebliğ etmiş olacağı derkâr ise de infâz olun- 
madığı mahalli havâdisdendir. 


Ba'zı mücâvebât der-hakk-ı avdet-i süferâ 


Sene-i hâliye Zilka'desinde (15 Mayıs-13 Haziran 1828) Avusturya sefirinin 
Bâbıâli'ye olan ifâdât-ı resmiyye ve mahremânesinin fezlekesi Devlet-i Aliyye 
İngiltere ve Fransa sefirlerini avdete da'vet etse güzel olur sözünden ibâret ol- 
masıyla bunun üzerine Devlet-i Aliyye ibtidâ-yı zuhür-ı meseleden beri Londra 
Mu'âhedesi'ni kabül edemeyeceğini âlemlere beyân eylemiş ve o niyyetinde se- 
bâta mecbür olmuş olduğundan şimdi düvel elçileri dahi işbu mütâlaa üzerine 
gelmiş olup da avdetlerinde hakikat-i hâli fehm eylediklerinden evvelkinden 
ziyâde bürüdetlerini mücib olacağı ve belki hemân kalkıp gidecekleri maznün 
olduğundan ol hâlde bütün bütün bürüdet kapısının açık kalacağı mütâlaasıyle 
ne vechile hareket olunması emrinde beyne'I-vükelâ telâhuk eden ârânın hulâ- 
sası yazılacak da'vetnâmede mücerred kemâ-fi's-sâbık müzâkere-i maslahat 
zımnında avdetleri süretinden bahisle iktifâ olunması ve mu'âhede-i mezküre- 
yi kabül ve adem-i kabüle dâir bir güne imâ ve işâret olunmaması husüsunda 
ittifâk olunarak kaleme alınan da'vetnâme müsveddesi bi'l-arz icâbının icrâsı 
irâde buyuruldu. Elçilerin İstanbul'a avdetle kemâ-fi's-sâbık mu'âmelât-ı res- 
miyyeye mübâşeret olunacağı beyâniyle Memâlik-i Mahrüsa'da bulunan kon- 
solosların dahi avdetlerinde hüsn-i kabüllerine bakılması lâzım geleceği umü- 
men memâlike ilân kılınmışdır. 

İngiltere ve Fransa elçilerinin avdetlerinde verilmek üzere kaleme alınan 


takrir-i resmi müsveddesi süreti zeyl-i kitabda 11 numero ile mukayyeddir. 
11091 


Ta'yin-i mihmândâr berâ-yı süferâ 


Mâ-sabakda muharrer İngiltere ve Fransa elçilerine gönderilen da'vetnâme 
mücibince Dersa'âdet'e müteveccihen Bahr-i Sefid Boğazı'na geldikleri istihbâr 
olundukda İngiltere sefirine Sol kolağası Avni Bey ve Fransa sefirine Birinci 
Alay kaim-makamı Nâmık Efendi biner rub'iyye harc-ı râh i'tâsiyle mihmân- 
dâr ta'yin olunmuşlardır. 

Meselenin zuhürundan beri Avusturya devleti tarafından Devlet-i Aliyye'ye 
pek çok ihtârât-ı hayrhâhâne icrâ olunmuş olduğu ol vaktin evrâkında görül- 
müşdür. Cümleden birisi Rusya İmparatoru Aleksandır'ın vefâtıyla Kostantin'in 
imparator olduğunu müteâkib Avusturya Başvekili Prens Meternih tarafından 

Dersa'âdet sefirine vârid olan tebligat-ı dostâne ki, sefir-i mümâileyh Türkçe li- 
sâna âşinâ olmasıyla bizzât makam-ı riyâsete gelip şöyle demişdir ki, bu yeni 
imparator ceri ve metin ve cesür bir âdemdir. Selefi gibi etrafla mülâyimâne ha- 
rekete mâil değildir. Devlet-i Aliyye'ye ihtâr-ı hâl olunur ki, müşârünileyhi şim- 
diden celb edecek vesâile teşebbüs olunsa nihâyeti güzel olur. Ez-cümle Yunan 
meselesinin hall ü tesviyesini Devlet-i Aliyye yalnız kuvve-i cebriyye irâ'esine 
hasr etmeyip de öteden beri ilân etdiği vechile bu esnâda dahi vüzerâ ve 
me'mürlarına tenbihât-ı ekide icrâsiyle mümkin mertebe muâmele-i afv u mer- 
hamet icrâsmı takdim ederek dâire-i istimâna gelmeyecekleri anlaşılmadıkça 
kahr u tedmirlerinden iğmâz olunsa, çünki her ne kadar Kostantin Rumları sev- 
mez ise de Rusya'da mütemekkin pek çok Rumlardan başka vükelâsı içinde 
Rumdan âdemler vardır. Bunların hem-mezheblerini Devlet-i Aliyye şöyle böy- 
le ediyor yollu müşârünileyhi Devlet-i Aliyye aleyhine kaldırmakdan hâli olma- 
yacakları meczüm olmasıyla şimdiden Devlet-i Aliyye kendiliğinden zikr olu- 
nan mu'âmelâtı tekrâr ilân eylese ileride edilecek i'tirâza cevâb tedârik edilmiş 
olur yollu sözlerden ibâretdir. Makam-ı riyâsetden bu sözlerin her birine bir tür- 
lü cevâblar verilerek nihâyetinde kâffe-i mülk ve melekâtun mâlik-i hakikisi ce- 
nâb-ı hallâk-ı lem-yezel ve cümlenin nevâsi-i hâli kabza-i kudret-i ilâhide mü- 
sahhar olarak Kostantin gerek metin ve gerek gevşek her nasıl olursa olsun ve- 
râ-yı sürâdikat-ı gaybiyyede olan umür-ı taallük-ı ilm-i beşeriden mestür ol- 
mağla (110) şimdiki hâlde müstakbelde zuhür edecek keyfiyyât-ı mechüleye bir 
güne hükm olunamayıp hazret-i mâlikü'l-mülkün irâde-i samedâniyyesi ne 
vechile müteallik olur ise zuhür edecek oldur, bakalım cenâb-ı hak ne yapıyor 
denmişdir. 

İlâve Bu cevâblar Pertev Paşa'nın olmalıdır ki, şeyhâne lisanla söylenilmiş- 
dir. Vâkı'a âmennâ herşey yed-i kudret-i ilâhiyyede olduğuna şübhe yokdur. 
Lâkin esbâba kalben i'timâd etmeyerek teşebbüs ise ferâiz-i hâliyyeden bulun- 
duğu cihetle bunca milyonlarla nüfüsdan mürekkeb bir devlet-i celilenin te'sis-i 
bünyân-ı münâsebât-i düveliyyesi hidmetini re'sen ve reisen mütekeffil olan 
bir vekil-i mü'temenden rişte-i tedbiri bütün bütün ukde-i takdire rabt ve 
Çizi ys ie lal | LlS) tenbihinin hilâfı olarak muhâtabı habt-ı vuku'u (49 “el ças 
iza öl ) meâlini imâ eylemişdir. İntihâ. 


Zuhür-ı dosti-i diğer ez-cânib-i Avusturya 


Yunanlıların bahren kuvve-i zahriyyeleri ve medâr-ı taannüd ve istikbârları 
olan İngiliz cenarallerinden meşhür Kohran ile Volmesyon İngiltere tarafından 
eşkıyâya mu'avenet içün üç dört bin asker ile Anabolu kal'asma geleceklerini 
ve ma'iyyetlerine verilecek sefâyinden başka kendilerine mahsus iki büyük se- 
fine verileceğini Avusturya başvekili Meternih lede'l-istimâ” derhâl Londra'ya 
kuryer irsâliyle İngiltere devleti Devlet-i Aliyye'ye muhârib midir bilelim de 
ona göre hareket edelim diye suw'âl ve bir kuryer dahi Paris'e çıkarıp İngiltere 
devletinden şöyle su'âl etdik siz de tahkik edin dediğini Dersa'âdet'e dahi 
mahsus kuryer çıkararak elçisi vâsıtasıyla bu husüsun Bâbıâli'den dahi İngilte- 

re başvekiline yazılmasını ihtâr eylediği ol vaktin evrâkından görülmüşdür. Lâ- 
kin buna Bâbıâli'den ne yolda tedbir ve hareket olunduğuna dâir ma'lümâta 
zaferyâb olamadım. 


Tahkik-i âhir 


Navarin vak'asından evvelce Avusturya devletinin Yunan meselesi içün 
düvel-i selâse ile Devlet-i Aliyye beynlerine tavassuta âmâde olduğunu ve 
eğerçi resmen bir varaka verilir ise icâbına bakılacağını Avusturya sefirinin 
Bâbıâli'ye ifâdesine mebni keyfiyyet Başvekil Prens Meternih'e iş'âr olunmuş 
idi. Ba'de bu'din gelen cevâbnâmede (1111 pek de süret-i muvâfakat hiss olun- 
madığıyla berâber Navarin vak'ası işin rengini değiştirdiği gösterilmiş ve 
vak'a-i mezküre Devlet-i Aliyye'nin kuvve-i merâmunı tahfif değil taz'if ede- 
ceği gibi Nemçe sefirine ba'zı makalât irâd olunmuş ve süferâ-i sâire ise giden 
elçilerin "âdeleri hakkında Devlet-i Aliyye'yi bi't-teşvik ba'zı tedâbire dahi te- 
şebbüs kılınmış ise de o tarihden sonra düvel-i selâse elçileri lisân ve tavırları- 
nı tahvil ile nihâyet Yunanın hükümet-i müstakille olması derecesine kadar 
çalışmışlardır. 

Bunların işbu müdâhaleleri imtidâd-ı muhârebe ile iki cânibden bunca sefk-i 
dimâ' ve tahrib-i memâliki ve muahharen nice rahatsızlıkları mücib olduğu ka- 
rin-i tasdik ve itirâfdır. 


Beyân-ı fütüri-i Reşid Mehmed Paşa 


Navarin vak'ası zuhürundan sonra eşkıyâ-yı Yunan gereği gibi yüz almış ol- 
duklarından bi-muhâbâ Rusya ve İngiltere bandıralarıyla gemileri sevâhil-i Yu- 
naniyye'yi geşt ü güzâr ile istimân etmiş olan reâyâyı yeniden tahrik ve ihtilâle 
cür'et ve sâir etmedikleri hareket kalmayıp asâkir-i islâmiyyenin ise bunca va- 
kitden beri cân ü bâş ile etdikleri savaşdan fütür emâreleri görünmeğe başlamış 
ve kendisi dahi hayli zamândır seferberlik süretiyle imrâr-ı vakt ederek ziyâde- 
siyle yorgunluk ve zihnine durgunluk gelmiş ve hasbe'I-icâb bilmeyerek pek 
çok dökülüp saçılmış olmasıyla sâye-i şâhânede bir mikdâr ârâm ve teneffüs et- 
meğe muhtâc olmuş olduğu beyâniyle asâkir-i mevcüdenin bir kumanda altın- 
da bulunmasından ise kendisinin me'zün olduğu on bin harcdan beş bin harcla 
vüzerâdan iktidârı kavi iki zâtın birisi Bülbülce ile Mora'nın ol havâlisi ve diğe- 
ri uhdesinde bulunan elviye-i selâseyi Karlıili ile İnebahtı sancaklarına ilhâken 
ihâle olunmak üzere Karlıili ile İnebahtı sancakları muhâfazasına ta'yin ve tef- 
rik ile kendisinin Rumeli eyâleti ıslâhâtıyla meşgul olarak Manastır'da ikameti 
husüsuna müsâade-i seniyye şâyân buyurulmasmı Reşid Mehmed Paşa bir 
mufassal kaimesiyle inhâ eyledi. 

İlâve: Kaimenin arzına dâir üzerinde bir işâret olmadığından hükümsüz bı- 
rakılmışdır zannederim. Mesele-i Yunaniyyeye müteallik üç senelik mevâdd ü 
mebâhis ve ihbâr ü havâdis burada hitâm buldu. (112) 

Mevâdd-ı mütenevvia der-sâl-i 1241 
Vilâdet-i Hadice Sultan 


Kırk bir senesi Muharreminin yirmi ikinci (6 Eylül 1825) Salı günü sulb-i 
pâk-i pâdişâhiden bir kerimesi mükerreme ziver-i kehvâre-i şuhüd olarak Hadi- 
ce Sultan tesmiye olundu. Dersa'âdet ve bilâd-ı selâsede üç gün üç gece toplar 
endahtı ve Anadolu ve Rumeli'ye tatarlar itâresi ve memâlik-i ba'ideye dahi ka- 
pı kethüdâları vasıtasıyla i'lân-ı meserret kılındı. 


İnşâ-i havuz der-Tersâne 

Bir müddetden beri derdest-i inşâ olan havuz bu esnâda reside-i destgâh-ı 
hitâm olmuş ve muahharen Hacı Said Efendi'nin tersâne emânetinde Havz-ı 
Cedid nâmıyla bir diğeri inşâ kılınmışdır. 


Ba'zı tenbihât-ı seniyye 


Kâffe-i vülât ve mutasarrıfin ve sâire me'mürinin tevsi'-i devâir-i taayyüşleri 
matlüb-ı âli olarak uhdelerine ihâle olunan iltizâmât ve mukataatın semerâtiyle 
kanaat ederek fukarâ-yı raiyyeti rencide etmemeleri lâzım geldiği hâlde ba'zı ta- 
raflarda mugayir-ı usül-i ma'delet martiyye nâmıyla fukarâdan akçe alınmakda 
olduğu tahkik olunmuş olduğu beyâniyle bu bid'ata cüret olunmaması bâ-evâ- 
mir-i aliyye cümleye beyân ve iş'âr olundu. 


Te'kid-i nizâm-ı men'-i imrâr-ı irkak-ı zükür be-süy-i Kahire 


Kölemen tâifesinin Mısır iklimine göçürülmesi yirmi beş (1810) tarihinde 
bâ-hatt-ı hümâyün men' ü tahzir olunmuş imiş. Devletçe o vakitden beri bu ka- 
ide mer'i ise de gümrükler tarafından o esnâda müsâmaha vuku'u görülmesiy- 
le fi-mâ-ba'd eshâbı ve esirciler ve sâire tarafından hafi ve celi Mısır tarafına kö- 
le götürülmemesi zımnında Mısır'dan ma'adâ memâlike kölesiyle gidecek yol- 
cuların kefâlet-i kaviyyeye rabtı içün gümrük emânetine tenbihât-ı cedide icrâ 
kılındı. (113) 


İstitrâd 


İkiyüz on altı tarihine (1801-02) kadar kölemen takımı hıtta-i Mısriyye'ye 
müstevli olup vâliler bunların mağlübu olarak keyfe mâ-yeşâ hareket ederler 
idi. Mehmed Ali Paşa Mısıra vâli oldukdan sonra bu tâifenin ne vechile kökü- 
nü kesmeğe çalışdığı ma'lüm olmasıyla her ne kadar tagallübleri âsârı mahv ol- 
muş ise de hâricden yine gelip çoğalarak i'âde-i cem'iyyetlerine meydan veril- 
memek içün köle cinsinin Mısır'a götürülmemesi ol vaktin icâbınca usül ittihâ- 
ziyle işbu kırk bir (1825-26) senesine kadar bu usüle ri'âyet olunduğu anlaşıl- 
mışdır. 

Tevcih-i vezâret be-uhde-i Osman Paşa 


Varna Muhâfızı Mirimirân Sofyalı Osman Paşa'ya Niş muhâfazası şartıyla bâ- 
rütbe-i vezâret Teke sancağı ve selefi Hasan Paşa'ya Niğbolu sancağı ile ve kuleler 
muhâfazası ve Mirimirân Ömer Kâşif Paşa'ya Varna muhâfızlığı tevcih olundu. 


Me'müriyyet-i Nuri Efendi be-cânib-i Kıbrıs 


Eyâlât askeri ki timarlı ve erbâb-ı zeamet demekdir. Bunların aralıkda yok- 
lanması içün hademe-i devletden münâsib zevâtın me'mür ve i'zâmı usül-i 
müttehazesi icâbından idi. Kıbrıs ceziresinde eşkinci zuamâ ile erbâb-ı timarâ- 
tın yoklanması hidmet-i mühimmesine Beylikçi Kisedârı Mehmed Nuri Efendi 
bâ-fermân-ı âli me'mür ve i'zâm kılındı. 

Zamime Bu me'mür tarih-i tahrir olan seksen sekiz (1871-72) senesinde 


Edirne vâlisi bulunan Âsım Paşa hazretlerinin pederi meşhür Beylikçi Nuri 
Efendi'dir. 


Tevcih-i rütbe-i vezâret be-uhde-i Pilaslı İsmail Paşa 


Arnavudluk kıt'asından Avlonya Sancağı Mutasarrıfı Mirimirân Berath İb- 
rahim Paşa hüsn-i idâre-i memlekete muvaffak olamadığından ve Pilaslı İsmail 
Paşa ol havâli hânedânından ve Arnavutlukça eshâb-ı nüfüzdan bulunduğun- 
dan uhdesine vezâtet tevcihi ile Avlonya mutasarrıfı nasbını Rumeli Vâlisi Re- 
şid Mehmed Paşa istid'â ederek ol vechile tevcih ve icrâ kılındı. 


Meni ta'addi-i ba'zı erâzil 


Kırk bir senesi (1825-26) esnâsında Rumeli taraflarında birtakım kapısız de- 
Hil tâifesi geşt ü güzâr ile kondukları köylerde ahâliyi rencide etmekde oldukla- 
rı cânib-i (114) merkez-i hükümet-i seniyyeden lede'İ-istihbâr o makule haşerâ- 
tm bulundukları mahallerden def'i ve te'dib ü güşmüâlleri ile men'-i mazarratla- 
rı me'züniyyetini hâvi evâmirnâme neşriyle Rumeli me'mürlarına tenbihât-ı lâ- 
zime icrâ olundu. Bunlardan Edirne ve Filibe havâlisinde gezenlerin üzerine 
me'mür ve asker sevkiyle def-i mazarratlarına bakıldığı mahallerden iş'âr 
olunduğu misillü Anadolu cihetinde Zile kazâsında zuhür eden yüz elli nefer 
delillerin cem'iyyetleri dağıtılarak ol havâli sekenesi bunların mazarrat ve 
ta'addilerinden halâs olmuşlardır. 


Azl ü nasb-ı vâli-i Şam 


Şam vâlisi Beylânlı Hacı Mustafa Paşa'nın vuku' bulan isti'fâsına mebni 
Surre Emini Kapıcıbaşı Veli Ağa'ya bâ-rütbe-i vezâret mirü'İ-hâclık inzimâmı 
ve Kudüs ve Nablus sancakları ilhâkıyla Şam eyâleti tevcih olundu. Bu münâ- 
sebetle surre emâneti Arnavud Ali Bey'e ihâle olundu. 

Veli Paşa'ya gönderilen fermân-ı âlide Şam-ı şerifde Havran sahrâsının zira- 
atden hulüvvü oralarca kahtı mücib olduğundan teksir-i ziraata ve hüccâcın se- 
lâmet-i iyâb ü zihâbları husüsuna dikkat olunması tafsilen beyân ü tahrir ve 
halefinin Kütahya'ya doğru gelmesi ve esnâ-yı râhda kendisinden ve dâiresi 
halkı tarafından ahâliye ta'addi olunmaması emr ü iş'âr olundu. 

(İstitrâd) Beher sene hüccâcın kâ'be-i maksüda vusülle vatanlarına sâlimen 
avdetleri içün devletçe olunan tekellüfata nazaran ol vakit memâlikin çok ma- 
hallerinde emniyyet-i turuk yok imiş. Bu kadar cem'iyyetle giden hüccâcın mu- 
hâfazası zımnında Üsküdar'dan Şam'a kadar esnâ-yı râhdaki vüzerâ ve 
me'mürin konakdan konağa cebeliler ve askerler terfikiyle kafile-i hüccâcı 
izâm ederlermiş ve Şam'-ı şerifden ileri yollar ve çöller içün olunan tekellüf 
başkadır. 


Me'müriyyet-i Ahmed Efendi be-cânib-i Şam 


Tophâne Nâzırı sâbık Ahmed Efendi Şam Vâlisi sâbık Beylanlı Mustafa Paşa 
ile kilâr-ı hac emininin muhâsebesine me'müren o esnâda Şamr-ı şerife zâm ve 
Şam hazinesinden almak üzere kırk bin guruş harc-ı râh tahsis kılınmışdır. 
(1151 


Me'müriyyet-i Zühdi Bey be-cânib-i Manastır 


Tepedelenli müteveffâ Ali Paşa hemşiresi Şehinşah Hanım'ın oğlu Âdem 
Beyzâde İzzet Bey o esnâda bilâ-veled vefât eylemiş ve eshâb-ı servetden bu- 
lunmuş olduğundan muhallefâtının tahrir ü zabtına mektübi-i sadr-ı âli hulefâ- 
sından İsmail Zühdi Bey bâ-fermân-ı âli me'mür kılındı. 

(İstitrâd) Bu Zühdi Bey muahharen halife ve sadâret mektübçusu oldukdan 
sonra sadr-ı esbâk müteveffâ Raüf Paşa zamânında müddet-i medide sadâret 
müsteşârı bulunan meşhür Zühdi Bey'dir. Tercüme-i hâli aşağılarda sırası gel- 
dikte tafsil olunacakdır. 


Me'müriyyet-i Nedim Bey be-cânib-i Berkofça 


Rumeli hânedanından Berkofçalı Yusuf Paşa o esnâda irtihâl-i dâr-ı beka ey- 
lemişdir. Ol vaktin usülünce muhallefât zabtı henüz terk olunmamış olduğuna 
ve Yusuf Paşa'nın her ne kadar evlâd u ıyâli var ise Devlet-i Aliyye hidmetinde 
fevkalâde iddihâr eylediği emvâl ü nukudun unsur-ı aslisine ircâ'ı mücâz tu- 
tulduğuna binâen ehemmiyet-i maddeye mebni bu husüsa ricâl-i Devlet-i Aliy- 
ye'den Mahmüd Nedim Bey me'mür ve i'zâm kılındı. Devletçe me'mül olan 
derecede emvâl ve nukud zuhür etmediğini beyân ile evlâd u ıyâl ve mütaalli- 
katı tarafından ketm olunduğu mütâlaasıyle müteveffânın dâiresi mütehayyi- 
zânından istintâk olunmak üzere ba'zı kesânı Deraliyye'ye gönderdi. Merküm- 
lara bu tarafda edilen istintâk bir akçe yerine geçmemiş olduğundan bahisle 
Nedim Bey'e dikkatini hâvi defa'atla te'kidnâmeler gönderilmişdir. 

O esnâda mukaddime-i iş'âl-i nâire-i fesâd olmak üzere İranlı tarafından 
Mehmed Kethüdâ sergerdeliğiyle Bağdad hudüduna sevk olunan urbân askeri 
semt-ı Irak'ı bi't-tecâvüz Hille'yi zabt ü istilâ eylediklerini Bağdad Vâlisi Dâ- 
vud Paşa istimâ” etdikde kethüdâsı Ahmed Paşa kumandasıyla sevk olunan 
kuvve-i askeriyye ile Hille eyâdi-i ecânibden istihlâs olunmuş ve aradan yedi 
sekiz mâh mürürunda Bağdad'a tâbi” Mardin aşâirinden Dayşi aşireti bâgiyâne 
hareket eylediklerinden üzerlerine gönderilen askerle cem'iyyetleri tefrik (116) 
ve rüesâdan hiç birisi geriye terk olunmayıp cümlesi kahr u temzik kılınmış ol- 
duğu ba'zı evrâkda görülmüşdür. 


Tenbih-i devâm-ı me'mürin 


Dersa'âdet'de kâin kâffe-i me'mürinin sabahları saat ikide me'müriyyet ma- 
hallerinde mevcüd bulunup akşam üstü Bâbıâli'de kethüdâ bey ve Defterdâr 
kapısında defterdâr efendi avdet etmekdikçe hiç bir me'mürun yerinden kımıl- 
damaması reis efendi ile defterdâra hitâben buyruldu-i sâmi devâir-i resmiyye- 
yeğilân ve tenbih kılındı. 

Hatıra Me'müriyyet mahallerine devâmda iki meslek vardır: Birisi erken ge- 
lip erken gitmek. Diğeri geç gelip geç gitmekdir. Diğer iki süret-i muhtemele 
varsa da birisi erken gelip geç gitmek ki, buna devâm müşkildir. Bunun aksi ise 
bi-hüde olacağı derkârdır. Bu şıkların ercahı velev gece gelinse bile gece gidil- 
mek kaidesidir. Çünki bu gidişe göre aranılan me'mür günü gününe bulunur o 
günün işi erteye bırakılmamış olur. 


Vürüd-ı sefir-i İngiltere 


İngiltere devleti tarafından büyük elçilik rütbesiyle İstranfort Kanin (Strad- 
ford de Redcliffe) sene-i hâliye Şa'banında (Mart 1826) Dersa'âdet'e gelmişdir. 


Tevcih-i rüteb 


Mısır vâlisi Mehmed Ali Paşa'nın yeğeni olup o esnâda Kapı kethüdâsı 
Necib Efendi ile İstanbul'a gelen İbrahim Bey hâcelik rütbesiyle mektübi-i sa- 
dâret odasında me'mür olmuş ve diğer yeğeni Dursun Ali Bey ile Girid'de 
bulunan Arnavud Mustafa Bey'e mirimirânlık ve mektübçusu Habib Efendi 
ile İbrahim Paşa'ya divân kâtibi, Mehmed Efendi'ye hâcelik rütbeleri veril- 
mişdir. 

Kırk bir senesi (1825-26) çıkarılan donanma-yı hümâyün içün mübâyaa olu- 
nan yirmi beş bin altı yüz kıyye revgan-ı zeytin kıyyesi yetmiş beş ve dâne zey- 
tinin yirmi paraya olduğu ve sene-i mezküre rüz-ı hızırında kuzu etinin otuz 
beş paraya satıldığı evrâk-ı mahfüzada görülmüşdür. 

İhsân-ı atiyye be-Nâmık Paşa 


İnebahtı ve Karlıili sancakları mutasarrıfı Vezir Moralı Ali Nâmık Paşa Mora 
ihtilâli münâsebetiyle pek çok masrafa giriftâr olarak zarüret-i hâline merha- 
meten (117) avâtıf-ı seniyyeden müşârünileyhe yetmiş beş bin guruş atiyye ve- 
rilmişdir. . 


Hitâm-ı binâ-i Kal'a-i Yergöğü 


Hayli vakitden beri derdest-i inşâ olan Yergöğü Kal'dsı'nın emr-i inşâsı o es- 
nâda hitâm-pezir olup resm-i mücessem ve musattahı ile miftâhı Binâ Emini 
Kapıcıbaşı Mehmed Ağa? tarafından Bâbıâli'ye takdim kılındı. Mehmed 
Ağa'nın hidmeti karin-i pesend-i âli olduğundan iltifâtnâme-i sâmi irsâliyle be- 
râber duvarcı ustalarından iki kişinin dahi cizyeden mu'âfiyyetleri icrâ olundu. 

İlâve Bu misillâ kal'alar miftâhları cebehânede hıfz olunmak kaide idi. Mif- 
tâh-ı mezküre dahi li-ecli'I-hıfz cebehâneye teslim olufidu. 


Vilâdet-i Âdile Sultan 


Kırk bir senesi Şevvâlin on beşinci (23 Mayıs 1826) günü Âdile Sultan nâ- 
mıyla bir duhter-i meâli-ahter kımat-ârâ-yı kişver-i şuhüd oldu.!9 Ber-mu'tâd 
üç gün top şenliği ve sâir esbâb-ı meserret icrâsı içün Memâlik-i Mahrüsa'ya 
evâmir-i sâre neşr olundu. 


Ta'yin-ı murahhasân be-cânib-i Akkerman 


Devlet-i Aliyye ile Rusya devleti beyninde âtide beyân olunacağı vechile 
Akkerman'da akd olunacak mükâleme meclisine Anadolu Muhâsebecisi Hâdi 
Efendi murahhas-ı evvel, mevâliden İffet Efendi murahhas-ı sâni, Nâfi” Efendi 
kâtib-i evvel, Necib Efendi kâtib-i sâni, divân tercümânı yamağı Esrâr Efendi 
mütercim-i evvel, Nâmık Efendi tercümân-ı sâni nasb olunarak sene-i hâliye 
Şevvâli evâhirinde (29 Mayıs-8 Haziran 1826) Vidin tarafına azimet etdiler. Mu- 
rahhas-ı evvele on iki bin beşyüz, sâniye yedi bin beş yüz guruş Eflâk malından 
havâleten maaşlar tahsisine ve Hâdi Efendi'ye yetmiş beş bin ve İffet Efendi'ye 
kırk bin ve Nâfi” Efendi'ye on bin ve Necib Efendi ile Esrâr Efendi'ye yedişer 
bin beşer yüz ve Nâmık Efendi'ye altı bin guruş harc-ı râhlar verilmesine dâir 
arz olunan takrir üzerine yazılan hatt-ı hümâyün süretidir: (118) 


“Murahhasların maaş ve harc-ı râhları biraz ziyâdece görünüyor. Murah- 
has-ı evvele yüz yirmi, sâniye yetmiş beş kise akçe kâfidir. Murahhas-ı evvel 


9 Bu Mehmed Ağa zabtiye müşiri iken vefât eden Koca Mehmed Paşa'dır. 
10 Sadr-ı sâbık müteveffâ Mehmed Ali Paşa'nın halile-i mufahhaması devletlü, ismetlü Âdile Sultan-ı 
aliyyetü'ş-şan hazretleridir. 

mazbüt dâire ile gidip seref ü sefâhat usülünü tutmaması gereği gibi tenbih 
olunsun ve murahhas-ı sâni efendinin biraz hâllerini sonradan tahkik eyle- 
dim. Anı dahi efendi dâimize ifâde ile sıkıca tenbih etdirilsin. Bundan mu- 
kaddem me'mür kılınan murahhaslarla vuku'a gelen hâller bunlarda dahi 
olmak lâzım gelirse haklarında vahim olacağı evvelce bildirilsin” ilh. 


Bunun tafsili o esnâda Dersa'âdet'de mukim Rusya maslahatgüzârı Menca- 
ki'nin Bâbıâli'ye verdiği takrir-ı resmide Memleketeyn beşli ağalarının hâl-ı sâ- 
bıkına i'âdesi ve bostancıbaşı tarafından mahbüs Sırp knezlerinin tahliye-i se- 
billeri ve mukaddemâ Devlet-i Aliyye me'mürlarıyla Rusya Elçisi sâbık İstergo- 
nof beyninde şurüh olunmuş iken ba'zı avârız haylületiyle metrük kalan müzâ- 
kerenin hüsn-i niyyet-i tarafeyn ile tekmil ve itmâmı zımmında cânibeynden 
re's-i hudüda murahhaslar ta'yini ve murahhasların bu tarafdan ihrâcıyla berâ- 
ber mevâdd-ı selâsenin kırk iki gün müddetde fi'len icrâsı maddeleri Rusya im- 
paratorunun matlübu bulunduğu beyân olunmuş idi. Rusya imparatoru hak- 
kında Devlet-i Aliyye'nin derkâr olan hüsn-i efkâr-ı müsâlemet-şi'ârına mebni 
derhâl evvelki maddelerin icrâsına ibtidâr olunduğunu ihbâr ile berâber ber- 
vech-i muharrer murahhaslar ta'yin ve irsâl kılındığı fıkrası dahi tâ olunan ce- 
vâbnâme-i resmide beyân olunmuşdur. 

İlâve Mu'âhede-i mezkürenin tezekkürü esnâsında Erzurum Vâlisi sadr-ı 
sâbık Galib Paşa'dan ba'zı mütâlaat istifsâr olunmuş idi. Şukka-i cevâbiyyesi- 
nin fezlekesinde Rusya devletinin tedârikâtından bahisle eski âdeti olan yirmi 
senede bir Devlet-i Aliyye ile hasmâne bi'l-hareke memâlik-i saltanat-ı seniy- 
yeye el atmak üzeredir. Bu def'a bâb-ı harb açılır ise Rumeli'den ziyâde gözü 
Anadolu ve şark tarafındadır. Sohum ve Anapa ve Gürcistan ve Çerkesistan 
misillü arazi ve sevâhili birden yutacakdır. Vaktiyle Devlet-i Aliyye tedarikli 
bulunmalıdır. Anadolu ahâlisinin eski salâbet ve hamiyyetleri kalmadığından 
bunlara i'timâd olunmaz. Ahlâkları bozulmuşdur. (119) Külliyyetli nizâm as- 
keri yetiştirilmelidir. Rum maslahatı içün Rusya ve İngiltere ve Fransa ile itti- 
fâk etmişlerdir. Her birinin bu işde bir maksadları vardır. Rusya'nın mezhe- 
bince ittihâdı, İngiltere'nin ticareti, Fransa'nın Bonaparta'dan Burbon hânedâ- 
nın tahlisi. Şimdi Devlet-i Aliyye'ye göre Nemçe ile Prusya'yı celb edip ittifâk 
etmese de yalnız vâsıtalarıyla dâimâ istirâk ve istihbâr-ı ahvâle mübâderet fâ- 
ide-bahş olur gibi mahremâne sözlerden bahs eylemişdir. Galib Paşa'nın gali- 
ben sefer açılıp da dediği sözlerin zuhürunda cild-i sânide muharrer azl ü nef- 
yi efkâr-ı merkeze karşı takdim etmiş olduğu lâyıhadan neş'et etmiş havâdisi 
bunu tasdik eder. 


Ba'zı tevcihât-ı vüzerâ 


Kars Muhâfızı sâbık Hacı Sâlih Paşa Bozok sancağı ilhâkiyle Kayseriyye'ye 
nasb olunarak sâbık Vezir Osman Paşa'nın Kütahya'ya gelmesi ve Van Vâlisi 
Hakkı Paşa'nın azliyle Van Sağ kolağası İshak Ağa'ya mürimirinlık ile Van ve 
Bosna Vâlisi Selim Sırri Paşa'nın azliyle Şam vâlisi sâbık Beylânlı Mustafa Pa- 

şa'ya Bosna eyâleti ve Maçin Muhâfızı Mirimirân Süleyman Paşa'ya vezâretle 
İbrail muhâfazası ve selefi Vezir İbrahim Paşa'ya bir mansıb verilmek üzere 
Şumnu'ya azimeti ve Dimetoka'da mukim Ebülubüd Mehmed Paşa'ya ika-yı 
vezâretle Diyarbekir eyâleti tevcih ve irâde buyuruldu. 


Garibe 


Ankara'ya tâbi” Ayaş kazâsında bir hânede eski akçe zuhürunu vâli lede'I- 
istihbâr hânenin altını üstüne getirip taharri etdiğine kani” olamayarak ev sâhi- 
bi ile büyük vâlidesi ve zevce ve kayın vâlidesini istintâk etdikde bozdurmak 
içün çıkarmış oldukları beş aded altmışlık paralardan başka akçeleri olmadığı- 
nı ifâdede isrâr etmişlerse de Dersa'âdet'de dahi istintâk olunmak üzere ev sâ- 
hibi ve üç nefer kadınların gönderildiğini vâli Bâbıâli'ye inhâ eyledi. 

Böyle nâçiz şey içün bi-hüde tekellüf ihtiyâriyle birtakım ihtiyar ve âcizlerin 
ihzârı yolsuz olduğu bildirilerek Üsküdar'dan vatanlarına iâde kılındığı cevâbı 
mahalline yazılmışdır. (1201 


Tevcihât der-sâl-i sene 41 


Mukaddemâ Devlet-i Aliyye'de âdet beher sene Şevvâl evâilinde umüm 
me'mürin ve vüzerâ tevcihâtı vuku'u ile Bâbıâli'de mansüb olanlara bizzât ve 
taşrada bulunanların kapı kethüdâlarına haftânlar ilbâs olunur idi ve sene ara- 
sında azl ü nasb vuku'u takdirinde icrâ ve umüm tevcihâtdan hissemend olma- 
yıp da boşda bulunan ve açıkda kalan emekdâr ve ihtiyâr hademe-i devlet alâ 
makadirihim atâyâ-yı seniyye ihsâniyle taltif kılınır idi. İşbu kırk bir senesi Şev- 
vâlinin üçüncü (11 Mayıs 1826) günü vuku' bulan tevcihât-ı hümâyün defteri-i 
teşrifât-ı hümâyün dâiresinde görülerek istinsâh edilen süretinden isti'fâde 
olunduğu üzere vakt-ı mezkürda ekser me'mürin ibka olunup hâcegân tevci- 
hâtından büyük tezkirecilik Tezkire-i Sâni Seyyid Mehmed Emin Efendi'ye, kü- 
çük tezkirecilik Maliyye Tezkirecisi sâbık Ahmed Nuri Efendi'ye, nişancılık sâ- 
bıkan Tersâne Emini Atâ Efendi'ye, defterdâr emâneti Nu'mân Sâbit Efendi'ye, 
büyük ruznâmçecilik sâbıkan Defter Emini Mustafa Efendi'ye, başmuhâsebeci- 
lik Çavuşbaşı sâbık Mehmed Tâhir Bey'e, Haremeyn muhâsebeciliği Arpa Emi- 
ni sâbık Yusuf Rızâ Efendi'ye, cizye muhâsebeciliği İrfanzâde Arif Efendi'ye, 
yeniçeri kitâbeti Rumeli Kapı kethüdâsı Atâ Bey'e, Anadolu muhâsebeciliği sâ- 
bıkan beylikçi Mehmed Hâdi Efendi'ye, masraf-ı şehriyâri kitâbeti Hibetullah 
Sultan kethüdâsı Abdürraüf Hâleti Efendi'ye, süvâri mukabeleciliği tezkire-i 
esbâk Mehmed Es'ad Efendi'ye, es.hâm mukataacılığı mektübi-i sadr-ı âli sâbık 
Mehmed Ârif Bey'e, sipâh kitâbeti Arpa Eminizâde Mehmed Süheyl Efendi'ye, 
silâhdâr kitâbeti Sâlih Fâni Efendi'ye, mevkufâtçılık Haleb Kapı kethüdâsı 
Mehmed Efendi'ye, maliyye tezkireciliği tezkire-i evvel sâbık Mehmed Yektâ 
Efendi'ye, kalyonlar mevâcib kitâbeti Tayyibi Efendi'ye, küçük rüznâmçecilik 
Sultanzâde Ahmed Bey'e, piyâde mukabeleciliği Abdullah Efendi'ye, küçük 
evkaf muhâsebeciliği mektübi-i defteri hulefâsından Ahmed Şerif Efendi'ye, 

Haremeyn mukataacılığı Beylikçi Kisedârı Nuri Efendi'ye, cebeciler kitâbeti 
Mehmed Hâmid Efendi'ye, topçular kitâbeti mektübi hulefâsından Elmas Pa- 
şazâde Abdürrahim Bey'e, toparabacılar kitâbeti Darbhâne ketebesinden Câ- 
mi'-i Nusret ebniyyesine me'mür Hasib Efendi'ye hâcelik ile, humbaracı (1211 
ve lağımcı kitâbeti Said Mühib Efendi'ye, piskopos kitâbeti mektübi hulefâsın- 
dan Süleyman Sırri Efendi'ye, ulüfeciyân-ı yemin kitâbeti mektübi hulefâsm- 
dan Sekbânbaşızâde Halil Şerif Efendi'ye, gurebâ-yı yemin kitâbeti mektübi 
hulefasından Çavuşzâde Âtıf Bey'e, ulüfeciyân-ı yesâr kitâbeti Valide Kethüda- 
sızâde Mehmed Said Bey'e, gurebâ-yı yesâr kitâbeti mektübi hulefâsından Re- 
câizâde Ali Tevfik Efendi'ye, sergi nezâreti Said Bey'e, büyük kal'a tezkireciliği 
âmedi hulefâsından Sâlih Efendi'ye, küçük kal'a tezkireciliği Ketânizâde Ah- 
med Nazif Efendi'ye, hassa mukataacılığı mektübi hulefâsından Bekir Beyzâde 
İzzet Bey'e, başmukataacılık divân ketebesinden Ali Şihâb Efendi'ye, sâlyâne 
mukataacılığı mektübi hulefâsından Hacı İbrahim Efendi birâderi Mehmed 
Efendi'ye, İstanbul mukataacılığı âmedi hulefâsmdan Mehmed Recâi Efen- 
di'ye, kâğıd-ı enderün emâneti divân ketebesinden Mehmed Nesim Efendi'ye, 
tarihcilik kâtib efendi hulefâsmdan mukayyid Mustafa Efendi'ye, Tersâne'de 
riyâset vekâleti mektübi hulefâsından Nu'man Beyzâde Es'ad Bey'e, sipâh ağa- 
lığı Yergöğü kal'ası binâ emini Kapıcıbaşı Mehmed Ağa'ya, silâhdâr ağalığı Ka- 
pıcıbaşı Ali Rızâ Bey'e, başbakı kulluğu Kapıcıbaşı Menteşzâde Mehmed Bey'e, 
ulüfeciyân-ı yemin ağalığı Kapıcıbaşı Ahmed Bey'e, gurebâ-i yemin ağalığı kul 
kethüdâsı esbâk Hüseyin Ağa'ya, ulüfeciyân-ı yesâr ağalığı telhisi-i sadr-ı âli 
Şükri Ağa'ya, gurebâ-i yesâr ağalığı Receb Ağa'ya, lağımcıbaşılık Benderli Ali 
Paşa birâderi Halil Efendi'ye, cizye başbakı kulluğu zuamâdan Abdullah Efen- 
di'ye tevcih ve menâsıb-ı sâire yerli yerinde ibka olundu. 


İbka olunan zevât 


Sadâret-i uzmâ kethüdâlığı Ahmed Hulüsi Efendi'ye, riyâset hidmeti Meh- 
med Seydâ Efendi'ye, çavuşbaşılık vekâleti Ali Necib Bey'e, mektübçuluk Sü- 
leyman Fâik Efendi'ye, teşrifâtçılık Süleyman Necib Efendi'ye, beylikçilik Said 
Pertev Efendi'ye, kethüdâlık kitâbeti İbrahim Efendi'ye, çavuşlar kitâbeti Ye- 
gen İbrahim Ağazâde Said Efendi'ye, gediklikler kitâbeti Ali Kelâmi Efendi'ye, 
şıkk-ı evvel defterdârlığı Tâhir Efendi'ye, sıkk-ı sânilik Mehmed Rüşdi Efen- 
di'ye, sıkk-ı sâlislik İsmail Ferrüh Efendi'ye,! zahire nezâreti Ârif Efendi'ye, 
şehremâneti Hayrullah Efendi'ye, tersâne emâneti Hacı Said Efendi'ye, darbhâ- 
ne nezâreti Es'ad Efendi'ye, cebehâne nezâreti Ali Necib Bey'e; 11221 tophâne 
nezâreti Sâdık Efendi'ye, baruthâneler nezâreti asâleti Mısır Kapı kethüdâsı 
Necib Efendi'ye, vekâleti mahdümu Ahmed Şükri Bey'e, humbarahâne nezâre- 
ti Es'ad Efendi'ye, matbah-ı âmire emâneti Gümrükçü Sâib Efendi'ye, arpa 
emâneti Ârif Efendi'ye, kâğıd-ı birün emâneti Nâsır Efendi'ye, mir-i alemlik 
Hacı Mustafa Ağa'ya, mirâhür-ı evvellik Hacı Ali Bey'e, kapıcılar kethüdâlığı 

Şehsüvârzâde Derviş Bey'e, mirâhür-ı sânilik Müsâ Ağa'ya, cebecibaşılık Meh- 
med Ağa'ya, topçubaşılık Nu'mân Ağa'ya, toparabacıbaşılık Hasan Ağa'ya, 
humbarıcıbaşılık Dede Mustafa Ağa'ya, mimârbaşılık Abdülhalim Efendi'ye, 
kasabbaşılık Hacı Mustafa Ağa'ya, İstanbul gümrük emâneti Sâib Efendi'ye, 
veznedârbaşılık Ahmed Ağa'ya ibka olundu. 

Lâhika Büyük tezkirecilik De'âvi Nezâreti mu'avin-i evveli, küçük tezkireci- 
lik muw'âvin-i sânisi demekdir. Zahire Nezâreti ol vakit Dersa'âdet ahâlisinin za- 
hâir tedârikini bizzât devlet-vazife ittihâz eylediğinden bir sene içün kaç bir ki- 
le envâ'-i zahâir lâzım gelirse zahire çıkan iskelelere ve sair mahallere Zahire 
Nezâreti tarafından mübâyaacı nâmıyla me'mürlar gönderilir, onlar iki türlü 
mübâyaa-i zahâir ederler. Birisi memleketçe zahireye fiyat vaz'iyle hâh na- hâh 
ofiyat sözüyle fukaradan zahire alırlar. İkincisi râyic nâmıyla ya'ni râyic-i vakit 
üzere mübayaa ederler ve birtakımı dahi müretteb olarak Memleketeyn'den 
gelir idi. Unkapanı'nda taraf-ı şer'den mahsus kapan nâibi nâmıyla hâkim ve 
ma'iyyetinde veznedâr olup zahire tüccârının ve ekmekçilerin münâzaat ve 
muhâsebâtı orada tesviye olunur. Dersa'âdet'de ve Üsküdar ve Kasımpaşa'da 
el'ân mevcüd cesim anbârlarda iddihâr olunan zahireler yenili eskili sırasıyle 
beher mâh çâşni tutularak ekmekçilere tevzi” olunur ve kesilen fiyatla ekmekçi- 
ler ibâdullaha füruht ederler. Gedikli fırınlardan başka hiç bir yerde fırın olma- 
yıp yed-i vâhid usulüyle idâre olunur ve zahire nâzırı nâmıyla devletçe bir 
me'mur nezâret eder idi. İstanbul fırınlarında çıkan ekmeklere bayağı ekmek 
ve çarşı ekmeği ta'bir olunup has ekmek ki franciladır, Galata tarafına mahsus 
idi, şimdilere kadar Galata Francilası denilmesi o sebebe mebnidir. Ol vakit Ga- 
lata'da elçilere mensüb birkaç fırın serbest olarak istediği gibi ekmeği pişirirdi. 
(1231 Bayağı ekmeğe verilen narhdan noksan çıkaran ekmekçiler envâ'-ı cezâya 
müstahak olub ba'zı kerre sadr-ı a'zamlar tebdilde gezerken eksik ekmek gör- 
düklerinde fırının önünde ekmekçiyi salb etdikleri mesmü'dur. İstanbul kadısı 
dahi arada kola çıkıp kırmızı çuhadan püşide içinde falaka değnekler omuzun- 
da mahsus âdem yanında hazır bulunarak terâzi tutan esnafla ekmekçilerden 
günde beş on kişiyi alâ melei'n-nâs sokakda toprak ve çamurlar üzerine yatırıp 
tabanlarını darb etmek kaide-i belde idi. Bu kadar şiddet ve dikkat ile berâber 
yine eksik satan eksik olmazdı. Elhâsıl o vakit devlete İstanbul'un es'arına dik- 
kat büyük meşguliyyet idi. Çok kerre koca bir sadr-ı a'zamın es'ara adem-i dik- 
kati şâyi'ası azl ü nekbetini mücib olmuşdur. Binâenaleyh haftada bir kerre ol- 
sun sadr-ı a'zamlar tebdile çıkıp halka görünüş etmeğe ve hiç olmazsa bir iki 
ekmekçiyi destgâh başında kulağından mıhlamağa mecbür olurlar idi. 

Şair emaneti dahi menâsıb-ı divâniyyeden olup ve vazifesi İstabl-ı Âmire'- 
nin arpasını tedârik ve i'tâ etmekdir. Münâsebetine mebni ekser zahire nezâre- 
tiyle birleştirilir idi. 

Kasabbaşılık dahi zahire nezâreti gibi olup umüm ahâlinin muhtâc oldukla- 
rı luhüm gedikli kasab dükkânlarında satılır, İstanbul'da sarf olunan ağnâm Ye- 
dikule tarafı selhhânelerinde kesilerek bârgirler ile ale's-seher kasab dükkânla- 
rına tevzi” olunur. Narhdan ziyâde satılmamasına dikkat olunur. Yedikule'den 
ma'adâ Eyüb, Üsküdar ve Ortaköy'de ve sâir hâric-i sürda selhhâneler var idi. 


92 Vak'anüvis Ahmed Lütfi Efendi Tarihi 


Cümlesi kasabbaşının nezâreti tahtında olup beher sene ağnâm-ı mürettebe mi- 
rici nâmıyla koyun sayıcıları ki bunlar sayılı zalemeden olup fukaraya etme- 
dikleri ta'addi kalmazdı. Bunların vâsıtasıyla cem' olunan ondalık ağnâmı ve 
Memleketeyn'den müretteb koyunlar mevsimlerinde saya ocağına gelip ora- 
dan yevmiye lüzüm ve tertibine ve mevcüduna göre selhhânelere sevk olunur 
ve Anadolu kıt'asında kâin ma'lümü'l-esâmi aşâirden dahi beher sene yüz bin 
Karaman koyunu Dersa'âdet'e celb olunur. Kasabların çoğu Eğin ve Kemah 
ahâlisinden idi. Ber-vech-i muharrer (124) İstanbul ahâlisinin es'âr u erzâkına 
dikkat devletçe birinci derecede umür-ı mültezemeden olduğundan cum'a 
günleri selâmlık alayının memerri mahallere tesâdüf eden kasab dükkânlarının 
önlerinde hünkâra göstermek içün üzerleri varaklı koyun gövdeleri asılır. Alay 
geçdikten sonra çok kerre kasab dükkânlarında bu luhüm sırr olur, ber-muw'tad 
birkaç lâhm-pâre âvihte-i çengâl-i revâc kılınır idi. 

Tevcihât-ı mu'tâdede beher sene tevcih olunan âdi menâsıb ekser hulefâ-yı 
aklâm mütehayyizânına verilir idi. 

Büyük mirâhürluk İstabl-ı Âmire müdirliği demekdir. 

Başbakı kulu defterdâr kapısı ya'ni mâliyye hazinesi tarafından habs edile- 
cek kesânı habse me'mürdur. Lağımcıbaşı istihkâm alayının büyük zâbiti de- 
mektir. İntihâ. 


Havâdis-i Çerâkise 


O esnâda Çerkes kabileleri ümerâsından birtakım kesân Trabzon'a gelip vâ- 
Hi paşaya i'tâ eyledikleri varakada Rusyalının ta'addiyâtından bahisle bundan 
böyle haklarında mu'âvenet olunmaz ve hâlleriyle birakılır ise az vakitde cüm- 
leten mahv u perişân olacaklarını ve isimlerini ta'dâd etdikleri mevâki'-i müte- 
addidede palanga ve kal'a gibi istihkâmât yapılmasını ve top ve mühimmât 
gönderilmesini ve Çerkesistan'ın idâresi içün bir nizâm ve usül ittihâz kılınma- 
sını istirhâm eylemiş ve elli altmış yıldan beri vuku” bulan zâyi'âtlarının defte- 
rini bi't-takdim vâki” olan ibrâmlarına mebni merkümlar sefineye irkâben Der- 
sa'âdet'e i'zâm kılınmış olduğunu Trabzon vâlisi inhâ eylemişdir. Merkümlar 
İstanbul'da bir müddet tavakkufdan sonra matlüblarına muvâfık cevâba dest- 
res olamayarak me'yüsen avdet eylemişlerdir. Rusyalıyı ürkütmemek içün mü- 
sâmaha olunmuşdur. 


Beyâır-ı sebeb-i tahrir-i neferât-ı Eşkinciyân 


Rusya devletiyle Devlet-i Aliyye beyninde Memleketeyn beşli neferâtı ve 
Sırp maslahatı ve Akkerman Mu'âhedesi müzâkeresi misillâ derdest-i tezekkür 
ba'zı mesâil var idi. Bu mesâilin tesviyesinde ta'cilât-ı mücbirâne izhâriyle be- 
râber Rusya devleti Yunanlılara alenen sahâbet eder ve İngiltere sefiri dahi Rus- 
ya'nın merâmı Rumlara sahâbetdir, bunun (1251 içün Devlet-i Aliyye ile muhâ- 
rib olacakdır. İngiltere devleti Rumlar beyninde tavsite Devlet-i Aliyye himmet 
eylemek lâzımdır yollu mâ-sabakda tafsil olunduğu üzere ihtârdan hâli olmaz 

idi. Devlet-i Aliyye mesâlih-i dahiliyyesine müdâhaleyi kabül edemeyeceğini 
ma'rız-ı cevâbda ityân eyler idi ise de işin neticesi ya'ni Rusya devletinin zâhir- 
de dermiyan eylemekde olduğu mevâdd-ı selâseden beşli neferâtı maddesi 
Memleketeyn'in ahâli-i islâmiyyeden hulüvvünü ve Sırplı içün etdiği teklifler 
ise Sırb'ın hey'et-i müstakil olmasını ve mu'âhede kaziyyesi dahi birtakım me- 
vâdd-ı muzırranın Devlet-i Aliyye'ye dilediği gibi tahmilini mü'eddi olacağı ve 
bunların kangısında tereddüd olunur ise harbe tasaddi edeceği süret-i bedâhet- 
de olduğuna ve sâir devletlerin Devlet-i Aliyye'ye olan mu'âmelât-ı vakr'aları 
ve husüsiyle Rusya devletinin izhâr etdiği hâlet-i câbirânesi Devlet-i Aliyye'nin 
askerce nizâmsızlığından nâşi bunca vakitdir Yunanistan'a sevk etdiği askerle- 
rin âdetâ gündelikçi makulesinden olduğunu mukavemetden aczine hami ile 
Devlet-i Aliyye'yi âdetâ yelken altına almalarına sebeb olması mütâlaasına 
mebni bu hâlin imtidâdı ne derecelerde vahâmeti mücib olacağı bi'l-cümle ha- 
yırhâhânın ma'lüm ve musaddakı olarak bunun tiz elden çâresi yeniden mun- 
tazam asker yapmak ile mümkin olacağı ma'lüm olmasıyla berâber nizâmât-ı 
askeriyyeye teşebbüs ise yeniçeri belâlılarının oldukları illet-i fesâdiyyelerini 
tahrik edeceği hâtırası eshâb-ı ârâyı giriftâr-ı pençe-i hayret eder idi. Zarüri riş- 
te-i tedbiri ele almak içün hâne-i fetvâpenâhide defa'atle umümen meclisler 
teşkiliyle mukabele bi'l-mislin meşrü'iyyetine müteallik âyet-i kerime ile isbât-ı 
müdde'â kılınarak “Eşkinci” nâmıyla asker tahririne karar verilmiştir. Üss-i Za- 
fer'de mestürdur ki asâkir-i islâmiyyenin hayli müddetden beri muhârebelerde 
düçâr oldukları hezimete sebeb düvel-i ecnebiyeyenin ihtirâ” etdikleri usül-i 
harbiyyeye adem-i vukufları olduğuna ve mukabele bi'l-misl ise şer'an ve ak- 
len rehin-i cevâz ve sübüt bulduğuna mebni taallüm-i usül-i harbiyyenin vücü- 
bu tasdik-i umümi altına alınmış ve yeniçeri rüesâsının dahi muvâfakatları hu- 
sülü ile İstanbul kadısı tarafından tanzim olunan hüccet-i şeriyye zeyli kâffe-i 
vüzerâ ve ulemâ ve ricâl ve ocaklı takımı Ağakapısı'nda toplanarak tembhir ile 
fetvâ-yı şerife ve yapılan lâyıha müciblerince evvel emirde yeniçeri ortaların- 
dan neferât-ı münâsibe tahririyle (126) Et Meydanı'nda ta'lime şürü'a karar ve- 
rilmiş ise de Cennet-mekân Sultan Selim Hân-ı Sâlis zamânındaki Nizâm-ı Ce- 
did fıkrası yeniçerilerin henüz zihinlerinde mutasavver ve mürtesem ve bu Ni- 
zâm-ı Cedid'i mahv u ibtâl içün etmedikleri fezâhatlar kalmadığı ve husüsiyle 
o hengâmede vuku” bulan fenâlıkların fâilleri mevcüd bulunarak Eşkinci nefe- 
râtmndan maksüd yeniçerileri mahv u nâ-büd etmek ve Nizâm-i Cedid'i mey- 
dana çıkarmak vâhimesi yeniçeri rüesâsının mutasavverleri idüği karâin-i hâ- 
liyyelerinden mütefehhim olduğundan Hüdâvendigâr-ı Mahmüdü'l-âsâr haz- 
retleriyle bi'l-cümle havâss-ı vüzerâ ve ricâl bu bâbda vehimnâk idiler. Sadr-ı 
a'zam Selim Paşa, Boğaz Muhâfızı Ağa Hüseyin Paşa'yı bir gece hafiyyen yalı- 
sına celble süret-i matlübenin icrâsı hakkında hâsıl olan tevehhümünü beyâna 
karşı Hüseyin paşa mâdâmki ber mücib-i şer-i şerif ittifâk-ı umümi ile karar 
verilmişdir, bundan zerre kadar nükül câiz değildir ve sebât ve ikdâm gerekdir 
demişdir. 

Ma'mâ-fih Selim Paşa'nın vehmi pek boş değildir. Eşkinci Nâzırı Sâib Efendi 
ve yeniçeri efendisi vâsıtalarıyla ta'limin kangı gün icrâ olunacağı yeniçeri ağa- 

sından soruldukda o mahalde hâzır rüesânın ta'lim tüfeng atmakdan ibâret ise 
bizim yoldaşların hepsi bunu pek a'lâ bilirler demeleriyle tüfeng atmak da lâ- 
zım ise de yalnız bununla iş görülemediği ve a'dânın tahsil etdikleri fünün-ı 
harbiyyeyi bilmek lâzım geldiği geçende burada akd olunan meclis-i umümüde 
tasdik olunmuş ve bunun üzerine devlet ta'lim-i harb etdirmeğe karar vermiş 
olduğundan bu sözleri o meclisde söylemeniz lâzım gelirdi cevâbının üzerine 
ta'lim dediğiniz gâvur ta'limi değil mi dediler. Hayır şöyledir böyledir yollu bir 
çok kelimât-ı iknâ'iyye serdiyle avdet eylemiş oldukları Selim Paşa'nın ma'lü- 
mu olmasıyla bu hâl vehmine dokunmuş demekdir. Her ne ise ta'limin icrâsına 
devletçe kemâl-i intizârda bulunulmuş ve icrâ günü dersiâm hocalardan meş- 
hür Balçıklı Ali Efendi ki talâkat-ı lisân eshâbmdan idi. Onunla sâir hoca efen- 
diler evvelce defterdâr efendi tarafından tatyib ve ta'lim olunarak mevâ'iz-i 
icâbiyyeyi icrâ ve tarik şeyhlerinden dahi âdem bulunarak teşebbüs olunacak 
ta'lim Mısır ta'limi olup hattâ geçenlerden havâli-i Hicâziyye ile Mora tarafla- 
rındaki muzafferiyetlerin çoğu (1271 bu Mısır ta'liminden neş'et eylediğini in- 
bâ' eylemeleri dahi tedâbir-i lâzime cümlesinden add olundu. Bu husüsun taf- 
silâtıyla edilen tedâbire dâir takrir-i ma'rüz ile silâhdâr ağaya mersül tezkire-i 
sâmiyeye cevâben yazılan hatt-ı hümâyün süretleridir: 
Birinci takrir bâlâsında: 


“İşbu takririn manzür ve meâli ma'lüm-ı hümâyünun olmuşdur. Gerek 
senin yeniçeri ağasına vâki” olan ifâden ve gerek mümâileyh Sâib Efendi'nin 
mütevellilere olan ifâdesi tamâm cevâb-ı müskit ise de bu mütevellilerin te- 
reddüd üzere olan mu'âmeleleri güyâ bizim bu ta'lim husüsunu evvel emir- 
de anlayamadık, yoksa bu süretde olacağını anlamış olaydık kabül etmez- 
dik demek çıkıyor. Ancak maslahat bu pereseye gelmiş iken artık buna Hü- 
seyin Paşa'nın dediği gibi bu sözden ayrılmayıp sebât olunmak lâzımdır. 
Mâdâmki bu maslahatda şer-i şerifin mesâğı üzere mübâşeret olundu. İnşâ- 
allah şu ta'lim husüsunda dahi tamâmiyle muvaffakiyyet hâsıl olması ce- 
nâb-ı hakdan mes'ül ve müsted'âdır. Kaldı ki, bu ta'lim maddesinde ba'zı 
mütevellilerin tereddüd üzere vâki” olan hâlleri Behcet Efendi ve sâir aklı 
erenlerin şimdiden ma'lümları olmak içün sen kendiliğinden olarak bildire- 
sin. Münâsib olur ki şâyed Pazartesi günü bu mütevelliler yine tereddüd 
ederlerse ileride olunacak tedâbire medârı olsun demek isterim.” 


Tezkire-i mezküre bâlâsına yazılan hatt-ı hümâyün süretidir: 


“Pazartesi savuşuncaya kadar aceb mu'âmeleleri teveccühle olacak diye 
deründan çıkmak mümkin değil ise de inşâallahü teâlâ sâhib-i şeriat efendi- 
min ruhâniyyet-i şerifi yâver ve mu'in olarak tıbk-ı dilhâh-ı şâhânem üzere 
husül-pezir olması eltâf-ı kibriyâdan mes'ül ve müstercâdır. Efendi dâ'imi- 
zin tıbk-ı iş'ârları vechile hoca efendilerin cümlesi yevm-i mezkürda mev- 
cüd bulunması kelime-i vâhide ile ta'lim ve ta'allümün mesâğ-ı şer'isi tevec- 
cühle olduğunu açık açık ifâde ve telkin eylemeleri ve zihinlerini külliyyen 

meyi ettirmeğe sa'y ü gayret eylemeleri lâzimeden olmağla ana göre şimdi- 
den her birine iktizâsına göre keyfiyyeti bildirmek lâzımdır. Cenâb-ı hak 
te'sirini ihsân ve olunan tedâbiri ahsen-i takdire muvâfık eyleye, âmin.” 
11281 


Husüs-ı mezküra dâir diğer hatt-ı hümâyün süretidir: 


“Benim Vezirim 

İşbu takririne ve bi't-teemmül bend bend kaleme alınan lâyıhayı mütâlaa 
edip meâlleri ma'lâm-ı hümâyünum olmuşdur. Devlet-i Aliyye'nin ni'amiy- 
le perverde olup kimesnenin gözüne kestiremediği Rumlar isyân ile Mora 
civârında eyâlet ve elviye zabt ederek kati külli ehl-i islâmı ve nisvân ü 
sibyânı şehid ve ırzlarını pâymâl ederek ehi-i islâm hakkında envâ'-ı haka- 
ret ve rezâlet olmuş ve beş senedir ahz-ı intikam ile henüz netice bulmamış 
ve Moskoflu evvelki seferlerde bu kadar memâlike mâlik olup bu def'aki 
teklifâtı dahi nasıl ağır olduğu ve sâir devletler dahi vesile aramakda olduk- 
ları meydanda dururken esbâbına yapışıp file götürmemek göz göre semt 
semi bilâd-ı islâmiyyeyi birer birer düşmana bırakmak ve ehl-i islâm ve 
sibyân ü nisvânın esirliklerine râzı olmak kâr-ı akıl olmayıp ittifâk-ı kulüb 
ile şerfat-ı mutahharayı işbu hâl ü keyfiyyet beyâniyle muhârebe vuku'unda 
din-i islâmdan olanlar teveccühle mukabele bi'l-misi etmeleri şe/an lâzım 
geleceği müfti'l-enâm efendi dâ'imizden su'âl ve istiftâ olunup efendi-i mü- 
şârünileyh dahi Allahın emrini ve sâhib-i şerfat Resül-i Ekrem sallallühü 
aleyhi ve sellem efendimin cihâd husüsunda olan hadisini ve bu bâbda ah- 
kâm-ı şeriyyeyi beyân ederek vüzerâ ve ulemâ ve ricâl-i devletim samimi it- 
tifâk-ı kulüb ile her biri şerfat-ı garrâ ahkâmının muktezâsı ne ise ona teşeb- 
büs etmeleri farz-ı ayn olup zât-ı şâhânem emirü'İ-mü'minin ve hâmi-i din-i 
mübin unvânıyla muallem olduğumdan bilâd-ı müsliminin istilâ-yı düş- 
mandan muhâfazası zimmet-i himmet-i şâhâneme müterettib olmağla el-ha- 
letü hâzihi Devlet-i Aliyye'min kadimden beri ehl-i seyfi ve ecdâd-ı “izâmım 
vakitlerinde bu kadar memâliki feth ü teshir eden yeniçeri ocağının içlerine 
ba'zen edeb ü erkâna muhâlif olanlarm girmeleri sebebiyle kanun ve nizâm- 
ları yoluyla icrâ olunamamış ise de lehü'I-hamd geçende ocâğ-ı âmiremin 
mevcüd dâire ağavâtı ve sunüf-ı zâbitân ve ihtiyârlarının sagir ü kebiri rızâ- 
perver ve mücerrebü'l-etvâr olarak her birinden Devlet-i Aliyye'm emin ol- 
muş ve onlar dahi cümlenizden emin ve müsterih olmaları lâzım gelmekle 
bi"lttifâk tanzim olunan işbu lâyıhada münderic mevâd ecdâd-ı “izâmım- 
dan sâhib-ı kanunun vaz” eylediği dâire ağavâtı mevkuflarının ve zâbitân 
maaşları ve eşkinci yevmiyyelerinin gılâ-ı es'âra tatbiki ve şu vakit (129) 
düşmanlarının hâllerine göre sefer ve hazerde tertib ve hareketlerinin 
şeriata mutâbık olarak icrâsı süretleri olup haklarında mahz-ı inâyet olmağ- 
la sebât ve icrâsına kendileri cidden ikdâm-ı tâm eyledikleri hâlde giderek 
kuvve-i askeriyye hâsıl olur ve düşmana cevâb verilir. Din ve Devlet-i Aliy- 
ye'me sıdk-ı derün ve ihlâs ile hidmet edenlerin dünyâ ve âhiretde mükâfâtı 
olacağında şübhe olmadığı gibi hilâfında olanlar dahi şeksiz mücâzâtını gö- 

rürler. Her hâlde cenâb-ı hakka tevekkül-i tâm ile kaviyyü'l-kalb olup ki- 
mesneye garaz ü gadr ve nefsâniyyet tecviz olunmayıp umümun işbu takri- 
rinde beyân olunan kararı üzere tekrâr efendi-i müşârünileyh dâ'imizin hâ- 
nesinde bi'İ-ictimâ” hakikat-ı hâl huzzâra beyân olunup kararı taraf-ı hümâ- 
yünuma arz olunsun.” fi 181. Sene 24 (26 Mayıs 1826) 


Bâlâda muharrer hüccet-i şe/iyyenin keyfiyyet-i kabül ve temhirine 
dâir takrir-i ma'rüza sâdır olan hatt-ı hümâyün süretidir: 


“Lillahi'l-hamd şerfat-ı mutahharaya cümlenin hulüs ile yapışmaları âsâ- 
rı ve imdâd-ı ma'nevi zuhür ederek cem'-i ezdâd derecesinde olan umür ce- 
nâb-ı vâcibü'l-vücüd teshil ile hüsn-i netice bulmuş, bu bâbda cümlenizin 
ikdâm ve gayretinizden memnün ve ocâğ-ı âmiremin sagir ü kebirinden ke- 
mâliyle râzı ve hoşnüd olup derüni büka' ederek du'a etdim. Elhümdülillâ- 
hi alâ mâ en'am aleyhi feyz-i ilâhi olduğunda şübhe olmamağla bundan 
böyle dahi böyle ittifâk-ı kulüb ile mesâlih-i Devlet-i Aliyye'mize ikdâm 
cümleye farz olduğu bilindi. Ocaklının bu hareketleri tamâmiyle rızâ-yı şâ- 
hâneme muvâfık olmağla cümlesinden cenâb-ı hak râzı olsun ve her hâlde 
ber-hurdâr olsunlar. Şu hâli fi'le götürmeleri elzem olup vâkı'a işbu ittifâkı 
bozmağa hey'et-i islâmiyye içinde müfsid bulunur, araşdırmak lâzımdır. 
Göreyim seni şer-i şerife mutâbık olan işbu kararı fi'le götürmeğe dikkat 
edesin.” 


İşbu hatt-ı hümâyünlar mütâlaasından karin-i infihâm olur ki yeniçeri tâife- 
sinden devletçe izhâr-ı acz olunur imiş. Böyle tâife-i gayr-i hâife ki devlet ve 
milletin medâr-ı kıvâm ve hayatı olan kuvvet-i askeriyyesi bunlar olduğu hâl- 
de vezâif-i mahsusa ve hidemât-ı mefrüzalarından olan usül-i harbiyyenin 
ta'limi lüzümunu tefhimden Devlet-i Aliyye âciz kaldığından artık böyle askeri 
devletin marzisi (130) üzere i'mâl ve yüzlerinden hayır me'mül eylemek 
mümkin olamayacağı bedihi idi. 


Beyân-ı müzâkere-i tedârik-i masârif-i Eşkinciyân 


Derdest-i tertib olan asâkir-i cedideye evvel emirde tahminen senevi lüzü- 
mu görünen sekiz bin üç yüz bu kadar kise masrafın karşılığı içün Bâbıâli'de 
mün'akid meclis-i hâssın müzâkerâtını mübeyyin arz olunan mufassal takririn 
hulâsa-i meâli şöyledir ki, şer-i şerif mücibince asâkir-i mezküre tanzim olun- 
duğundan masârifinin dahi süret-i meşrü'iyetde tedâriki lüzümundan bahisle 
devlet vâridât-ı zulmiyye ihdâsına tenezzül etmeyip umür-ı mâliyyesinin ıslâ- 
hına himmet eylediği hâlde mebâliğ-i mezküreden başka senevi yüz bin asker 
beslemeğe muktedir olur ki, beher nefere beş yüz guruşdan yüz bin kise akçe 
demek olur. Bunun tedâriki evvel emirde hazineden havâlât usülü kaldırılmak- 
la mümkin olur. Şöyle ki, o vakte kadar hazinenin iltizâmât ihâlesinde ve ifâ-yı 
masârifâtda âdeti havâlâtla câri idi. Meselâ bin beş yüz guruşa ilzâm etdiği ilti- 

zâmâtı dün bahâ ile verip vüzerâ semerât zammiyle şuna buna verirler ve on- 
lar da temettü' eylerler idi. bu makule mültezimlerin temettü'âtında ne vezire 
ve ne miriye fâide olmayıp lede'l-hâce yine devlet vezirlere başkaca i'âneye 
mecbür olur idi. Böyle olmakdan ise ba'de-mâ havâlât ilga olunup nakden be- 
delât-ı iltizâmiyye hazineye alındığı hâlde vehleten devlet masârifinden vâfir 
şey müstefid olur. Çünki hazineden doğruca nakden parasını istifâ” edecek es- 
hâb-ı matlüb ki, gerek binâ eminleri ve gerek sâirleri olsun defterlerini hakkıyla 
tanzim ederler, bu süretle masrafdan hemân sülüs ve sülüsân fâide ve vüzerâ 
iltizâmâtının dahi Dersa'âdet'de münâsib ve mw'tedil âdemlere ihâlesiyle se- 
merâtından haylice fazla hâsıl olacağından bu usüle ri'âyetin lüzümunu beyân- 
dan ibâretdir. Takrir-i mezkür üzerine sâdır olan hatt-ı hümâyünda sebtü'l-arş 
sümme enkaş ma'nâsı ihâm buyurulmuşdur. 
Süret-i hatt-ı hümâyün: 


“Benim Vezirim 

Akd olunan meclis-i şürâda bi'l-müzâkere arz eylediğin işbu mufassal 
takririn ve defterdârın takririyle defter-i mezkür manzür ve meâlleri 
ma'lâm-ı hümâyünum olmuşdur. (1311 Bunların cümlesi yolunda mütâlaa 
olunarak beyân olunmuş ancak şu derdest olan eşkinci neferâtının ta'allüm- 
leri maddesi fi'len meydana çıkmadıkça bunların icrâsında ta'cil iktizâ et- 
mez. Bi-avnihi teâlâ pürüzsüzce şu süret hâsıl oldukdan sonra inşâallahu te- 
âlâ sırasıyla müzâkere olunup takririnde beyân olduğu üzere tanzim ve ic- 
râlarına mübâderet eyleyesin.” 


Tevcih-i nezâret-i Eşkinci 


Zeyl-i kitabda 12 numero ile münderic Eşkinci lâyıhası iktizâsınca asker ne- 
zâreti yeniçeri kâtibi bulunan me'mürun hidmeti olup o esnâda Yeniçeri Kâtibi 
Abdülkerim Beyzâde Atâ Bey'in dört beş vezir kapı kethüdâlıklarıyla meşguliy- 
yeti sebebiyle kitabet-i mezküre Gümrük ve Matbah Emini İbrahim Sâib Efen- 
di'ye ve cizye muhâsebeciliği İrfânzâde'den bi'l-iktizâ alınıp Atâ bey'e verilmiş- 
dir. Üss-i Zafer'de bu vechile yazılmış ise de hazine-i evrâkda mahfüz arz tezki- 
resinden istihzâr olunan meâl budur ki, eşkinci neferâtı tahririne şürü” münâse- 
betiyle ağa kapısının işi çoğalmağa başlamış ve yeniçeri kitâbeti hidmeti bu işin 
mevzü'-1 lehi bulunmuş ise de Atâ Bey'in gevşekliğinden nâşi ikdâm ve iktidârı 
derkâr olan Sâib Efendi'ye yeniçeri kitâbeti hidmetiyle eşkinci nezâreti ve Atâ 
Bey'e İrfânzâde Ârif Efendi uhdesindeki cizye muhâsebeciliği tevcih olundu. o 

Mütâlaa Ârif Efendi'nin azli, Atâ Bey'in boşda kalıp da yeniçerilerin dırıltı- 
larına sebebiyyet verilmesi mütâlaasına mebni olmalıdır. Çünki İrfânzâde Efen- 
di kudemâ-yı ricâlden ve zurafâ-yı vakitden olarak yeniçerilere münâsebeti ol- 
madığından boşda kalmasında be's görülememiş demekdir. İntihâ. 

Gelelim sadede, neferâtın tertib ü tanzimi esbâbına teşebbüs olunarak zâhir- 
de tereddüd edilecek yeri kalmayıp hemân silâh ve libâslarının itâsıyla ta'lime 
şürü' olunması karargir olmuş idi. Zilka'denin altıncı (12 Haziran 1826) pazar 

ertesi günü mevâli ve fetvâ emini ve hoca efendiler ve ocak ağaları ale's-sabah 
takım takım Et Meydanı'na bi'l-azime ortalardan celb olunan neferâta muvâce- 
he-i huzzârda esliha ve elbise taksim ve Mısır Kapı kethüdâsı Necib Efendi ko- 
nağında (132) misâfir Mısır cihâdiyye ümerâsından Dâvud Ağa ve devr-i Haz- 
ret-i Selim Hâni yüzbaşılarından İbrahim Ağa muallim ta'yin kılınarak yevm-i 
mezkürda ta'lime bed” olunmuşdur. 


Vuku'-ı tesâdüf-i garib 


O esnâda erkân-ı devlet ve bizzât cennet-mekân Sultan Mahmüd Hân hazret- 
leri eşkinci neferâtının te'sis-i nizâmiyle ocaklının bu bâbda sü'-i hareketleri vu- 
ku'undan tehâşi ederek merkümları yola getirmenin çâresini leyl ü nehâr ak- 
dem-i efkâr edinmişler idi. Bu sırada bir gün akd olunan Meclis-i Hâs'da yeniçe- 
rilerin hâllerinden bahisle alman ma'lümata göre ocaklı takımı yeniçeri ağasına 
gelip biz bu ta'limi kabül etdik amma devlet acaba bizim seyyiât-ı sâbıkamızı afv 
etdi mi? Emniyyetimiz olamıyor kılıklı vuku” bulan güft ü şinidleri tahdiş-i ez- 
hân-ı havâssı mücib olup bunları te'min çâresine bakılması tasavvur olunduğu 
sırada müstakil hatt-ı hümâyün sudüru ve yâhüd lisânen kelimât-ı müessire ile 
hüsn-i idârelerine çalışılması süretleri mütebâdir-i efkâr olmuş ve hatt-ı hümâ- 
yün sudüriyle taltifleri bütün bütün şımarmalarını mücib olacağından mezheb-i 
ehl-i sünnet gibi beyne'İ-havf ve'r-recâ idâreleri münâsib olacağı ve şöyle böyle 
edileceği yolunda cereyân eden mütâlaatı mübeyyin arz olunan takrir-i mufassal 
ile hâk-i pây-i şâhâne tasdi'e mecbür olunmuş idi. (042 âsi 4> “gas İl“ 1) me- 
âlince meğer merkümların kuvve-i inâdiyyeleri mübeddel-i za'f u inkisâr olarak 
işbu takririn arz olunduğu Çarşamba akşamı Perşembe gecesi Vak'a-i Hayriyye 
zuhür eylemişdir. Ertesi günü bâlâsına yazılan hatt-ı şükrâni ile takrir taraf-ı sa- 
dârete i'âde kılınmışdır. 

Süret-i hatt-ı şerif: 


“Benim Vezirim 

İşbu takririn manzür ve meâli ma'lüm-ı hümâyünum olmuş idi. Murâd-ı 
şâhânem şer'-i şerif mücibince tarik-i salâh ü necâta da'vet iken kahr u gay- 
ret-i ilâhiyye zuhüruyla bu ümmet-i merhümenin sâhibi ve aziz ve kahhâr 
olan cenâb-ı rabbü'l-âleminin süret-i diğerde murâd-ı ilâhisi bu süreti netice 
verdi. Artık bunun hükmü olmadığından tarafına gönderdim. Benim bir fer- 
de tarik-i sedâda delâlet ve (1331 ıslâh-ı hâlden gayri evvel ve âhir bir garaz 
ve niyyetim yoğiken böyle zuhüru te'yidât-ı ilâhiyyeden olduğuna şübhem 
yoktur. Cenâb-ı hakkın fazl ü kerem ü ihsânına hamd ü senâlar olsun, bu 
günleri ben âcize gösterdi.” 


Beyân-ı vukw'-1 hâl 


Tevârih-i Osmaniyye'ye mürâcaatla ma'lümdur ki, yeniçerilerin seyyi'atı 
hasenâtına gâlibdir. Yakın vakitlerdeki serkeşlikleri ve husüsiyle Sultan Selim-i 

Sâlis ve Sultan Mustafa vak'aları bizzât nazargâh-ı hümâyündan bulunduğun- 
dan bunların izâleleri vazife-i hükümdâri icâbından ise de tagallüb ve taassub- 
ları imhâlarına mâni” add olunur idi. Bu hâl ile yine ıslâh ve tashihleri cümle-i 
âmâl-i mahsusa-i şâhâneden bulunduğu cihetle rüz-ı cülüs-ı hümâyündan sa- 
bâhu'l-hayr-ı sipihr-i devlet olan Perşembe gününe kadar devletin yirmi sene- 
ye yakın mürür eden zamânına vakt-i buhrân dense sezâdır. Ne müşkil şeydir 
ki, nevâmis-i devlet ve hükümeti muhâfazaya âlet ittihâz olunan askerden em- 
niyyet olunmasın. Buna makam-ı muallâ-yı hilâfet ve hükümetin tahammülü 
mümkin midir? Böyle yirmi seneye yakın müddet-i hümâyün envâ'-ı bi-huzüri 
ile mürür etmişdir. Tenvir-i sened olmak üzere işbu hatt-ı hümâyün süreti bu 
mahalle derc olunmuşdur. 

Süret-i hatt-ı hümâyün: 


“Şu Ocaklının hâli şimdiye kadar defa'atle tecrübe olundu ve erbâb-ı 
ukülün tedbirinde âciz kaldıkları bir madde-i müşkiledir. Egerçi şimdilik 
süküta vardılar gibi ise de bunların şimdiye değin meşhüd olan hâllerine 
nazaran sözlerinde devam ve sebât etmedikleri ma'lüm olan bir keyfiyyet- 
dir. Ancak böyle vakt-i nâzikde bu azgınlıkları dahi tahammül olunur dere- 
ceyi aşdı. Bunlar Devlet-i Aliyye'mizin urük u a'sâbına sirâyet etmiş ve içle- 

, rine her cins katışmış ve katmışlardır. İçlerinde iyi âdemler de hiç yok değil 
iken baldırı çıplak cühelâsı onlara galibdir. Bu cihetlerle salâh-ı hâle meyilde 
beynlerinde ittifâk ve sebât olamıyor. 

sâbıklarda bunları terbiye ve ıslâh içlerinden iyilerine istimâlet ve gayret 
vererek ârâ-yı sâibe ile ekser idâre olunagelmişdir. Bu ise tedric ve vakit ile 
olur, defaten olmaz anlarım. Lâkin böyle de kalmağa gelmez. Bunlardan sa- 
lâh-ı hâle meyli olup (134) yenilerin sü'-i hareketlerini tasvib eylemeyenler 
kimler ise gizlice haber alınarak birer nev/'-i taltif ile kavle alınıp el-hâletü 
hâzihi düşmanların hâli ma'lüm ehl-i islâm aleyhine ne günâ ittifâk ve itti- 
hâd eylemişlerdir. Reâyâmızı idlâl edip itâatden rü-gerdân eyleyerek fesâd 
eylemişlerdir ve bir tarafdan müslimin beyninde nifâk ü şikak bırakmağa 
sa'y ediyorlar. Bu keyfiyyetleri tefekkür ederek vüzerâ ve ulemâ ve ricâl ve 
sâir hademe cümlesi yek-vücüd gibi olmak ve hakiki ittifâk ile rızâ-yı bâriye 
muvâfık olmayan fısk u fücür ve envâ-ı isrâf ve sefâhatden keff-i yed ve din 
ve Devlet-i Aliyye'ye sıdk u istikamet vechile cân ü gönülden hidmet ve 
terk-i râhat iken ba'zıları an riyâ'en zâhiren bu mesleği gösterip hafiyyen yi- 
ne tama” ve irtikâbla dem ü devrânında ve eskiden âdeti üzere râhat ve sefâ- 
hat ve hizlânında oldukları tebeyyün edenler der-i devletden tard ü def ve 
terbiye olunmuşlardır. Kezâlik sonu pişmanlıkdır. Ancak ocağ-ı âmirede nâ- 
halef kimesneler ve bâ-husüs yeni yetişmelerde hemân zâbitân zümresine il- 
tihâk eylediğini gibi teferrüd ve şöhret dâ'iyesiyle kendisinden büyük ve es- 
kilerinin sözlerini dinlemeyip ve nasihatlerini kabül etmeyip kendi akl ü he- 
vâsına teba'iyyet ile fi'l-asl ocağın üss-i kanünu Devlet-i Aliyye'nin her em- 
rine itâat ve nehyinden tevakki ve mücânebet iken bunun hilâfı ve tibâr ve 
şerefine nakisa getirecek din ü devlete muzır sü'-i hareketleri ber-hürdarlık 

alâmetleri olmadığı bâ-husüs şu vakitdeki a'dâ-yı din ü devlet bizim davra- 
nışımızı nezâreye almakdadırlar. Eğer cümle ehi-i islâm bir vücüd gibi sözü- 
müz ve özümüz bir olarak ittifâkımızda kemâl-i metânet görürler ise ol va- 
kitde düşmanlarımıza havf ü haşyet gelerek intizâm-ı hâlimiz eltâf-ı ilâhiy- 
yeden me'müldür. Yoksa bizde ihtilâf ü teşettüt anlarlar ise ol zamân ahvâli- 
miz pek müşkil olur. Hele şu ittifâk ve ittihâd-ı kulüb maddesi be-gayet ihti- 
mâm ü dikkat ile gözetilip kendi akl ü hevâsına tâbi” olan ol makulelerin 
haklarında ve terbiyelerinden kaide-i ocağ-ı âmire her ne ise icrâsı ehemm-i 
umürdandır deyü siz yeniçeri ağasına ve sâir iktizâ edenlere tebdile çıkdı- 
ğında ve gayri vakit görüşdükçe tenbih ve te'kidden hâli olmayasın ve efen- 
di dâ'imiz dahi onlardan kimesneleri gördükçe bu mezâyânın bast u beyâ- 
niyle nasihat ve iğrâdan hâli olmasınlar. Me'müldur ki, cenâb-ı hakkın fazl ü 
keremi ile kendilere (135) bir gayret ve muhabbet gelip geçenlerde olduğu 
gibi kendiliklerinden bu defa dahi içlerinden habislerini terbiye ve te'dibe 
ikdâm ederlerse ba'de tahsini hâvi hatt-ı hümâyünumuz dahi gönderilerek 
bir güzel şey olur zannederim. Hele sen gayet hafi olarak kethüdâ ve reis ile 
iktizâ eder ise çavuşbaşıyı da mahrem ederek etrâfiyle müzâkere edesin. Be- 
gayet ketmine ihtimâm edesin. Maâzallah cüz'i bir ser-rişte alırlar ise türlü 
. türlü mazarratları çekileceği bi-iştibâhdır.” 


Zuhür-ı Vak'a-i Hayriyye 


Yeniçerilerin urük ve a'sâb-ı fâsidelerine yerleşmiş olan illet-i ihtilâl mestür-ı 
remâd-ı iştidâd olan âteş-pâre misillâ müsta'id-i tavakkud ve işti'âl olduğu 
âzâde-i kayd-ı sutür ve (ye çö lay © lü * al ya e bsi yu) tenbihince ek- 
ser mevâlid-i fiten ü şürür bütün-i leyâlide süret-nümâ-yı sâha-i zuhür olagel- 
diği meşhür olduğundan evliyâ-yı umür ve me'mür-ı mesâlih-i cumhür olan 
erbâb-ı akl u şu'ür terk-i ârâm u huzür ile mutabassırâne harekete mecbür olup 
hattâ İstanbul içinde bulunmamak için geceleri yalılarda bulunmayı itiyâd 
edindikleri revş-i hâlden münfehim olmuşdur. 

Vak'aya dâir o zamân tanzim ve takdim olunup nüsah-ı kesiresi temsil kılı- 
nan Üss-i Zafer nâm kitab-ı mu'teber vak'anın süret-i zuhür ve indifâ'ını vetire-i 
resmiyye üzere haber verir bir eser olması ile ber-vech-i muhtasar telhis ve tah- 
riri muhavvel-i hâme-i abd-i ahkar kılındı. 


Mevâdd-ı mülahhasa ez-Üss-i Zafer 


Yeniçeri askeri ibtidâ Sultan Orhan Gazi zamânında evlâd-ı etrakden topla- 
nıp isâ'etleri sebebiyle ba'de terk olunarak üserâ-yı küffâr evlâdından bi't-ter- 
tib envâ'-ı revâtib ve ihsân-ı padişâhi erzâniyle âhâd-ı ahâliden mümtâz kılın- 
mış idi. Ol vakitden beri ara sıra vâki' olan seyyiât-ı azimelerinden olmak üze- 
re dört aded pâdişâhın telefinde ve dört tane şehinşâhın hal'inde maddetü'- 
asl-ı cinâyet olmuşlar idi. Bununla berâber salâh-ı hâlleri ümidiyle mazhar ol- 
dukları iltifâtın şükrünü bilmeyip isyâna ictisârları nihâyet mahvlarını mücib 

olmuşdur. Nüvişte-i hâme-i fakir olduğu üzere Eşkinci Nâzırı Sâib Efendi'nin 
Ağakapısı'ndaki tahkikatdan ma'adâ ba'de'i-vak'a tebeyyün etdiği vechile ter- 
tib-i asker içün Bâb-ı Fetvâ ile Ağakapısı'nda teşkil olunan taahhüd meclislerin- 
de Et Meydanı'nda ta'lime (136) hin-i mübâşeretlerinde süret-i isyânı nihâni 
niyyet etmişlerse de kimi ta'cil ve ba'zıları eşkinci askerinin kesretine tevkif ve 
te'cilde ihtilâfları vuku” bulmuş ve aradan bir mâh mürüriyle Zilka'denin do- 
kuzuncu (15 Haziran 1826) ve milâdın bin sekiz yüz yirmi sekizinci senesi (?) 
Haziran'ının onuncu perşembe gecesi ba'de'l-mâgrib birer ikişer Et Meyda- 
nı'na gelmek üzere yeniçeri takımı rüesâsı tarafından da'vetle gece saat altıda 
tecemmu' eden kesânın bir fırkası Ağakapısı'na hücüm eylediler. Yeniçeri Ağa- 
sı Celâl Ağa Tahte'I-kal'a (Tahtakale) tarafında kola çıkmış bulunduğundan ka- 
pıya avdeti merkümların hücümlarına tesâdüf etmiş ise de ale'I-gafle ağa helâ- 
ya ilticâ ile melâ'-ı eşkıyâdan ihtifâ etmişdir. Ağayı sayddan me'yüs olunca 
nehb ü garete şitâb ve kapının ötesini berisini harâb edip birkaç mahalline âteş 
ilkası ve tüfengler endahtı ile yine meydana avdet etdiler. Koydukları âteş höd- 
be-höd muntafi olmuşdur. 

Ale's-seher eşkıyâ-yı müctemi'a kışlalardan Et Meydanı'na kazanları çıkarıp 
cebehâne ve sarachâne kazanlarını dahi âlıp dârü'n-nedve-yi haşerât olan Tah- 
te'l-kal'a, Asmaaltı, Unkapanı ve sâir mahallere karakollukçular2 irsâliyle 
Sadr-ı a'zam Selim Paşa ve Ağa Hüseyin Paşa ve Dârendeli İzzet Mehmed Paşa 
ve yeniçeri ağasını ve sâir erkân-ı devleti kesdik bitirdik havâdisiyle hammal 
ve rgad makulesi eşhâsı yağmaya bi/t-tahrik cem'iyyetleri çoğaldarak bir takı- 
mı Nakılcı Mustafa ma'iyyeti ile Bâbıâli'yi ve bir gürühu Necib Efendi konağını 
yağma ve ihrâk etmek üzere meydandan hurüc etdiler. Sadr-ı “zam ile erkân-ı 
devlet ber-vech-i muharrer yalılarında bulunmalarıyla keyd-i a'dâdan masün 
olmuşlar ve Bâbıâli'nin harem dâiresi halkı bağçede mahzene duhül ile gözle- 
rinden me'mün olmuşlar ise de altı bin kiseden mütecâviz nukud ve cevâhir ve 
sâir eşya hazine-i sadr-ı a'Zzamiden ve yedi sekiz yüz kiselik mâl ü menâl Necib 
Efendi konağından yağma ve garet olunduğunu müteâkib fetvâ ve hüccet ya- 
zanları ve kendilerine muhâlefet edenleri kesip biçeceğiz, her birini şöyle böyle 
edeceğiz, herkes dükkânlarını açsın, kimseye zerre kadar zararımız yokdur 
11371 diye bir birine münâkız esvât-ı dağdağa-fermâlarını ale'I-gafle işidenler 
.müstagrak-ı deryâ-yı hayret oldular. 

Fitnenin bu vechile esnâ-yı leylde vuku'u erkân-ı devlet ve a'yân-ı saltanatı 
hâb-ı huzürdan bidâr etdikde evvel emirde sadr-ı a'zam yalısmdan birâderi 
Halil Bey'i, Boğaz Muhâfızı Hüseyin Paşa ile İzzet Mehmed Paşa askerlerini 
alıp Yalı Köşkü'ne yetişmeleri içün irsâl tedbirini icrâ ile kayığına binip Yalı 
Köşkü'ne vürüdunu müteğkib hazine kethüdâsı Kıbrıslı Mehmed Emin Ağa'yı 
Beşiktaş Sarayı'na göndererek keyfiyyeti taraf-ı şâhâneye ifâde ve Sancağ-ı Şe- 
rifi bi'lihrâc eşkıyâ üzerine hücüm olunmasını istizân ile teşrif-i hümâyünu 
ihtâr ve kitabçısı Said Efendi'yi dahi Şeyhülislâm Kadızâde Tâhir Efendi'nin 
da'vetine irsâl eyledi. 


12 Karakollukçu şimdiki asâkir-i nizâmiyyedeki emir çavuşu makamındadır. 

Müfti'l-enâm derhâl bi'l-vürüd dânişmendân ve çukadârlar irsâliyle sudür 
ve mevâli ve talebe ve ders-i âm efendilerin ve ricâl-i devlet ve hademe-i Bâbı- 
âli ve tersânede kalyoncu başçavuşu Pabuşçu Ahmed Ağa ve topçubaşı ve ara- 
bacı ve humbaracı ve lağımcıbaşıların askerleriyle yetişmeleri ihbâr olundu. 

Kul Kethüdâsı Hasan Ağa rüesâ-yı yeniçeriyân ile Ağakapısı'na gelerek baş- 
yazıcıyı eşkıyâ cânibine bi'l-irsâl merâmlarını istis'âl etdikde biz bu ta'limi et- 
miyoruz, eski usülümüz destiye kurşun atar, keçeye kılıç çalarız, başka ta'lim 
bilmiyoruz, enderün ve birün ricâlinden ve erkân-ı saltanatdan bu ta'lime se- 
beb olanların isimlerini saydıkları zevâtı isteriz dediklerini yazıcı Yalı Köşkü'ne 
gelip sadr-ı a'zama söyledi. 

Meclisde hâzır ulemâ ve ricâl hakikat-ı hâli anladıklarında biz bu ta'limi 
cümlenin ittifâk ve şer-i şerifin mesâğı ile icrâ eyledik. Buna muhâlefet izhâr-ı 
tuğyân demek olduğundan cümlesini kahr u tedmire hâzırız var böyle söyle 
diye yazıcıyı #âdeden sonra saray-ı hümâyüna azimetle ulemâ ve talebe ve 
topçu ve arabacıbaşılar ve topçu süvâri yüzbaşısı Kara Cehennem İbrahim Ağa 
birkaç kıt'a top ile kalyoncu, humbaracı, lağımcı askerleri orada bi”l-ictimâ” teş- 
rif-i pâdişâhiye muntazır oldular. (138) 

Vaktâ ki vuku'-ı hâli hazine kethüdâsı taraf-ı pâdişâhiye bi'l-ihbâr derhâl 
tebdil kayıklarının ihzârını emr ile Başçukadâr Bekir Efendi'yi sadr-ı a'zama ir- 
sâlini müteâkib Sırkâtibi Mustafa Efendi!3 ma'iyyet-i şâhânede olarak kayık ile 
Topkapı Sarayı'na bi'i-vürüd doğru sünnet odasına geldiler. 

Ulemâ ve ricâli huzür-ı şahânelerine celble “İbtidâ-yı cülüsumdan beri bu 
tâifenin ıslâhlarına himmetle isâ'etlerine bakmayıp envâ'-ı lütfuma şâyân ey- 
lemiş ve bu def'a ki ta'lim-i asker emr-i meşrü'una rızâlariyle şürü' olunmuş 
iken bu kerre tasaddi etdikleri hareket-i bâgiyâneleri hakkında muktezâ-yı 
şer'-i şerif ne vechiledir?” su'âline “Fe in begat ihdahima ale'l-uhrâ”(*) ilâ âhi- 
rühâ âyet-i kerimesi mücibince katilleri meşrü' olduğuna hükmr-i şer'i lâhik 
olarak zevât-ı mevcüde livâ-i sa'âdetin ihrâcıyla üzerlerine hücüma karar 
verdiler. 

Bu karar üzerine harekete ibtidâr ile İstanbul ve bilâd-ı sellemin har tarafı- 
na münâdilerle ehi-i islâm olanlar livâ-i sa'âdet altına müctemi'olsunlar deyü 
haberler isâl ve meşâyih-i sâbıkadan Dürrizâde Abdullah, Mekkizâde Âsım 
Molla, Yâsincizâde Abdülvehhâb ve Sıdkizâde efendilerin dahi gelmeleri is- 
ti'câl olundu. 

Münâdilerin irsâlinden sonraca talebe-i ulüm ve imamlarıyla ahâli-i mahal- 
lât ve hâkimleriyle bilâd-ı selâse ahâlisi fevc fevc saray meydanına toplanma- 
kda iken livâ-i şerifi hırka-i sa'âdet odasından çıkarıp da'vât-i lâzime ve ta'zi- 
mât-ı fâika ile Sultan Ahmed Hân hazretleri câmi-i şerifi minberine nasb etdiler. 
Livâ-i şerifin hin-i ihrâcında silâhları olmayanlara âriyeten iç cebehâneden si- 


13 Bu zât kudemâ-yı vüzerâdan Sırkâtibi Mustafa Paşa hazretleridir. 

(9 Kur'an. Hucürat Süresi 9. âyet (49/9) “Eğer müminlerden iki birlik çarpışırlarsa hemen aralarını dü- 
zelterek barıştırın. Eğer onlardan biri (Allahın hükmüne razı olmayarak) tecâvüz ediyorsa o vakit 
tecâvüz edenle Allahın emrine dönünceye kadar savaşın.” (Editör). 

lâhlar tâ olundu. İstihbâr-ı ahvâle suhület olmak içün zât-ı hazret-i pâdişâhi 
bâb-ı hümâyün fevkindeki dâireyi teşrif buyurdular. 

Ber-vech-i muharrer erkân-ı devlet ve meşâyih-i islâmiyye câmi-i şerifin 
mihrâb sofasında akd-ı meşveretle tedâbir-i icâbiyyenin müzâkeresine kıyâm 
etdiklerinde ricâlden birkaç zât vasat-ı Meclise gelip ey ulemâ-yı din bu eşkıyâ- 
nın katli meşrü değil midir? dediklerinde cümle tarafından vücub-ı katilleri 
dermiyân olunup fakat evvel emirde ehl-i bagy meselesi hükmünce mecma'la- 
rına haber irsâliyle hakka da'vet (1391 ve kavl-i leyyin ile şübhelerini ba'de'I- 
izâle ısrârları takdirinde “Ve aglaza aleyhim” hükmü ile mukabele münâsib 
olmaz mı? sözü tefevvüh olundukda hocalardan Ahıskalı Ahmed Efendi'nin 
bu.husüs içün Et Meydanı'na gönderilmesi tezekkür olunduğu sırada beni 
göndermekden ne faide var, bi-hüde beni telef ederler, bunlara lisân-ı seyfden 
başka haber anlatacak şey yokdur demesi beyne'I-huzzâr tasdik olunup hemân 
Dârendeli İzzet Mehmed Paşa imrâr-ı vakit muhâtarayı mücibdir, kılıç ile şüb- 
helerini izâle etmek gerekdir dedi. Bunun üzerine Sadr-ı a'zam Selim Paşa aya- 
ga kalkıp kılıncı kuşanarak eşkıyâ üzerine gitmeğe cüret etmiş ise de huzzârm 
mümânâasıyle bi't-tavakkuf Ağa Hüseyin Paşa ve İzzet Mehmed Paşa asâkir-i 
müctemi'a ve toplar ile kışlalar tarafına azimet etdiler. Velvele-i tekbir ve 
cemm-i kesir ile Horhor Çeşmesi civârına vardıklarında eşkıyâ mukabeleye ib- 
tidâr ile topçulardan iki kişiyi i'dâm etmişler ise de asâkir ve ordunun kesretini 
müşâhedelerinde kışlaya firâr ile meydan kapısını kapayıp arkasına taşlar dol- 
durdular. 

Asâkir-i mersüle ile kışlalar muhâsara edilerek evvel emirde Kara Cehen- 
nem Topçu İbrahim Ağa savt-i bülend ile eşkıyâya nush u pend etmek istemiş 
ise de te'siri görülmediğinden zarüri toplara fitil vererek kapının bir kanadı hi- 
zâsında bulunan nüfüs ki bunların içinde seyirci ve öteden beriden birikmiş ki- 
mesneler dahi var idi, bunların cümlesi birinci hamlede telef oldular. Kapının 
öbür tarafını dahi açıp içeriye duhül esnasında Kara Cehennem'in ayağına kur- 
şun isâbetiyle geri çekildi. Topun sadmesi içeridekilerin tefrikasına bâdi olarak 
mütehayyir oldukları hâlde on onbeş defa salkımlı toplar endahtiyle kışlalar 
yanmağa başladı. 

Beri tarafdan Sultan Ahmed Câmi-i şerifindeki ricâl ve ulemâ du'a-yı nusret 
ile meşgul olup câmi” avlusuna tecemmu' eden erbâb-ı sadâkatı ibtida giden 
asâkirin imdâdına göndermekle Selim Paşa meşgul olduğu hâlde yeniçeriler 
tarafından ma'rız-i itizârda Kethüdâyeri Mustafa Ağa ile ba'zı rüesâ bi'z-zu- 
hür yoldaşlar hey'et-i ma'hüdede olan ta'limi edemeyiz derlermiş deyü ifâde- 
lerini müteâkib ta'limin teveccühle umümen makbül ve meşrü” olmasıyle berâ- 
ber ocaklının bu hareketi (140) itâatsizlik değil mi denildiği ânda sadr-ı a'zamın 
yanında bulunan İmam-ı Sâni-i Cihânbâni Zeynelâbidin Efendi savt-i bülend 
ile merkümların isâ'etlerinden bi'l-mübâhase def-i mazarratlarının vücübunu 
isbâtla mevcüd ahâliye haydi giden kimselere imdâd edin diye tekbir ve tehlil 
ile halkı teşci” eylediğinden huzzâr bir başbuğ ile azimete hâzır olduklarını is- 
tid'a eylediler. 

Sadr-ı a'zamın nezdinde hâzır baruthâneler nâzırı Mısır Kapı kethüdâsı Ne- 

cib Efendi'nin ma'iyyetine kapıcıbaşılardan Mısırlı Ali ve Emin Beyler ile Fereli 
Emin Ağa ve Şerif ağaları me'mür ederek ve ahâli dahi arkalarına düşerek kış- 
lalar tarafına revân oldular. Bunların oraya vusülleri Kara Cehennem'in verâ-yı 
bâbdan hitâb-ı nush-âmizi hengâmına tesâdüfle bâlâda muharrer şerâre-i eşrâ- 
rın intıfâsı müyesser olduğu haberi câmi-i şerifde kemer-beste-i sufüf-ı intizâr 
olan erkân-ı devlete vâsıl oldukda cümlesi secde-i teşekkürü ifâ ile keyfiyyeti 

- taraf-ı pâdişâhiye bildirdiler. Sadr-ı a'zam bu meserret haberini aldıkda câmi'-i 
şerifin hâricindeki cenâha sudür ve ricâl ile berâber çıkdılar. 

Eşkıyâdan Et Meydanı'nda akd-i cem'iyyet-i fesâdiyye edenlerin bakıyye- 
tü's-süyüfu kayd ü bend ile keşân-ber-keşân At Meydanı'na ityân olanlardan 
yedi neferi huzür-ı sadâretde mazhar-i itâb oldukdan sonra mahfel altında 
mahbes ittihâz olunan kârgir odada boğulup cesedleri ma'hüd çınar önüne ilka 
ile şecere-i kahr-ı eşkıyânın bunlarla terfendesi kesildi. 

Cem'iyyet-i eşkıyâ dağıtılarak ihtiyâten İstanbul'un muhâfazası içün kal'a 
kapılarıyla kolluklara kapıcıbaşılarla askerler ik'âd olundu. 

Vak'a gününün akşamı cum'a gecesi erkân-ı devlet Sultan Ahmed Câmi-i 
şerifi suffalarında beytütet ü ârâm ve Hüseyin Paşa ile Necib Efendi kışlalardan 
avdetde Şehzâdebaşı'ndaki Eski Odalar nâmıyla müteârif kışlayı dahi taharri- 
birle bulabildikleri kesânı derdest-i intikam ve Ağakapısı'na gelip celse-i hafiy- 
yeden sonra Necib Efendi'nin ihtâriyle Süleymaniye Câmi-i şerifi havlusuna 
nasb olunan haymede kıyâm ve etrafa câsuslar irsâliyle leyle-i mezkürede ka- 
ide-i tabassura ihtimâm etdiler. (141) 

Cum'a günü ba'de't-tulü” Sadr-ı a'zam Selim Paşa câmi" havlusuna nâzır ce- 
nâha çıkıp divân çavuşları ve sâir tut kap me'murları etrâfında hâzır olduğu 
hâlde rüesâ-yı eşkıyâyı birer birer yanma ihzâr ve melâ'-i nâsda kabahatlarını 
tezkâr ile izâle-i vücüdlarına ibtidâr eyledi. 

Yevm-i mezkürda Selim Paşa'nın telef etdiği nüfüsun adedi iki yüze ve Ağa- 
kapısı'nda Hüseyin Paşa'nın kesip boğduğu kesân yüz yirmi nefere karib ol- 
muş idi. At Meydanı ile Sultan Ahmed Câmii” nde müctemi' müfüs- beşer nur 
nının ibka ve ilgası içün akd olunan cem'iyyet-i umümiyyede cereyan eden 
müzâkerâtın neticesinde ahvâl-ı sâbıkaları delâletince bu misillü fezâhatları 
mürtekib olanları def ü tenkil edilmiş ise de nâmları meydanda durdukça 
madde-i fesâdiyyeleri bâki olarak yüzlerinden hayır me'mül olmayacağı bedihi 
olduğu ve iş bu pereseye gelmiş iken isimlerinin sahife-i âlemden mahvı itti- 
fâk-ı ârâ ile karargir olarak taraf-ı şâhâneden istizân olundukda i icrâ-yı iktizâsı 
irâde buyuruldu. 

Beylikçi Pertev Efendi kalemiyle akşamdan hazırlanan fermân-ı âli süretini 
o gün erkân-ı devlet ve meşâyih ve ulemâ ve ricâlden mürekkeb derün-i câmi- 
de akd olunan meclis-i umümide Reisülküttâb Seydâ Efendi alenen kıraatle is- 
tihsân-ı umümi alınarak ve İmâm-ı evvel ve sâni efendiler aşr-ı şerifler okuya- 
rak keyfiyyet be-tekrâr huzür-ı hümâyüna bi”l-ihbâr hatt-ı hümâyün sudüruyla 
hemân icrâ-yı muktezâsı emr olundu. Emr-i âlinin bir kıt'ası tebyiz ile sah keşi- 
de kılındıkdan ve öğle namazından sonra halk câmide müctemi' oldukları hâl- 

de vekayi” kâtibi Es'ad Efendi livâ-i şerifin bulunduğu minberde fermânı ceh- 
ren okuyup mazmünu i'lân kılındı.14 


Tevcihât 


Yevm-i mezkürda Boğaz muhâfızlığı ile Kocaili ve Hüdâvendigâr sancakları 
uhdesinde olmak üzere Ağa Hüseyin Paşa'ya süret-i tertib ve nizâmları aşağıda 
beyân olunan Asâkir-i Mansüre-i Muhammediyye seraskerliği hayme-i sadr-ı 
a'zamide (142) bi't-tevcih ser-a-sere duhte sırt samur kürk iksâsından sonra Sü- 
leymaniye'de mansüb haymesine ku'üd ile asker tahririne şüru' eyledi. 

. Eşkinciyân maddesinde ismi muharrer Dâvud Ağa vak'a günü Necib Efen- 
di'nin yalısında ihtifâ etmiş idi. Bununla refiki İbrahim Ağa ve Nizâm-ı Cedid 
yüzbaşılarından Osman Ağa buldurulup yeni askere binbaşı nasb olundular. 
Eşkinci nezâretiyle Yeniçeri kâtibi bulunan gümrükçü Sâib Efendi'ye asker ne- 
zâreti ve katar ağalarından kul kethüdâsı Hasan Ağa'ya elli bin guruş atiyye ile 
Boğaz muhâfızlığı ma'iyyetinde olmak üzere mirimirânlık ve Yeniçeri Ağası 
Celâl Ağa'ya mirâhürluk pâyesiyle Sekbanbaşı İbrahim Ağa ve Zağarcıbaşı İbiş 
Ağa'ya yirmi beşer kise atiyye ile kapıcıbaşılık rütbeleri verildiği misillâ sâir 
rüesâ-yı sâdıka dahi alâ merâtibihim iltifât ve tevcih-i rütbe ile taltif olundular. 

Fermân-ı mezkürede muharrer kararın Memâlik-i Mahrüsâ'ya derhâl i'lânı es- 
bâbına teşebbüs olunup fakat Şam, Haleb, Edirne, Erzurum misillâ yeniçeri yata- 
ğı olan mahallere fermânın isâlinden evvelce mektüblar itâresi ile tedâbir-i icâbiy- 
yeye müsâraat olunmak ve tedârikli bulunmak üzere vülât-ı ızâmı ihtâr etdiler. 


Kati-i Cebecibaşı 


Zuhür-ı vak'ada Cebecibaşı Mehmed Ağa livâ-i sa'âdet tarafına gelmeyip 
hânesinde ihtifâ eylediğine ve sâbıkalı takımından bulunduğuna mebni 
vak'anın üçüncü günü Kütahya'ya iclâ ile arkasından gönderilen me'mür ye- 
diyle esnâ-yı râhda kâm ve ser-i maktü'u pişgâh-ı saray-ı hümâyünda mücib-i 
ibret-i enâm kılındı. 


İhsân-ı ba'zı rüteb 


Vak'a günü iç cebehânede esliha tevzi'i hidmetinde ve At Meydanı'nda ya- 
rarlıkda bulunan Fere A'yânı sâbık kapıcıbaşı Mehmed Emin Ağa'ya cebeciba- 
şılık nâmına bedel cebehânecibaşılık unvâniyle iksâ-yı hil'at kılındı. Ve yine 
vak'a günü hüsn-i hidmetleri sebkat edenlerden Sadr-ı a'zam Selim Paşa'nın si- 
lâhdârı İbrahim Ağa ile yeğeni Osman Bey'e kapıcibaşılık ve iç çukadârı ile 
(143) ve kilercisine hassa silâhşorluğu ve Ağa Hüseyin Paşa kethüdâsı Ahmed 
Efendi'ye kapıcıbaşılık ve silâhdârı Hacı Mesrür Ağa'ya silâhşorluk rütbeleri 
tevcih olundu. 


14 Emriâlinin süreti zeyl-i kitabda (13) numero ile mukayyeddir. 

Nasb-ı Livâ-i Şerif der-pişgâh-ı Bâbüssaâde 


Vak'anın üçüncü günü be-tekrâr İstanbul içine münâdiler vâsıtasiyle Yeniçe- 
rilik nâm ü nişânı lâgv ü ibtâl ile yerine Asâkir-i Mansüre-i Muhammediyye 
tertibine şürü' olunduğundan dükkânlar açılıp herkes işleriyle meşgul olmaları 
İlân olundukdan ve kaziyye-i fesâdda medhalleri olup silâhşorluk rütbeleri 
verildiği bâlâda beyân olunan çorbacılardan yirmi üçüncü ve beşinci ortaların 
çorbacıları mahfel altındaki odada boğuldukdan sonra livâ-i şerifi ta'zimât-ı lâ- 
yıka ile alıp Bâbüssaâde önüne rekz etdiler. 


Teşrif-i padişâhi be-kubbe-i hümâyün 


Livâ-i şerif sâlifü't-ta'rif kıyâm-ı hıyâm-ı tekebbürâtla terdif kılındığını 
müteâkib zât-ı hazret-i pâdişâhi kubbe-i hümâyünu bi't-teşrif erkân-ı devleti 
huzürlarına cem'le şöyle hitâb-ı hikmet-nisâb buyurdular ki, vak'anın bu vec- 
hile hüsn-i husülü müyesser olduğuna bi't-teşekkür ba'dezin saltanat-ı seniy- 
yelerinin tedbir-i mehâm ve tanzim-i esbâb-ı âsâyiş-i fukarâ ve enâma ihtimâm 
olunması ve yeniçerilerin âsâr-ı ta'addiyyâtiyle devletin mecbür olmuş olduğu 
masârif içün ahzı itiyâd hükmüne giren müsâderât ve zabt-i muhallefâtdan 
miri ile münâsebeti olmayıp erbâb-ı ticaret ve sınâ'atden olanların muhallefâtı- 
na ta'arruz olunmaması ve şeyhülislâm ma'züllerinin öteden beri mu'tâd olan 
ihtilâtdan memnü'iyyetleri kaziyyesinin lağviyle ba'de-mâ keyfe mâ-yeşâ hu- 
zür ve ârâm eylemeleri misillü tenbihât ve taltifât ile meclis-i mezkür miskiy- 
yü'-hitâm oldu. | 


İstitrâd 


Erbâb-ı devletden bulunanların muhallefâtını istisnâ muktezâ-yı şer-i şerif 
olduğunu Es'ad Efendi Üss-i Zaferde mahsusan isbât ve iddia eylemişdir. Mu- 
harrir-i fakir dahi min gayr-i haddin beyân-i hâle mücâseret eder ki, usül-i fık- 
hiyyenin mesâil-i esâsiyyesindendir ki gerek ma'kul olup da meşrü' ve gerek 
meşrü'iyyetini müteâkib ma'kul olsun. Şu iki kavle göre dahi akl ü naklin ittifâ- 
kı müttefakun aleyhdir. İktizâ-yı şeriden nazarı kat” ile müsâdere (144) kaziy- 
yesi teşrih olundukda eğer muhallefât-ı mevcüde mevtânın öz malı ise ona mü- 
dâhaleye hiç kimsenin hakkı olmayıp alâ mâ-farazallah taksim olunurken ta- 
raf-ı devletden mansüb ve me'mür olup da yed-i emânetine tevdi” kılınan em- 
vâl-i devleti ketm ü ihfâ ve ahâliyi tecrime ictira” edip bunlardan .cem' eylediği 
nukud u emvâlde tasarrufu meşrü” olamadığı cihetle ahz u zabtı ayn-ı adâlet 
olacağını akl u nakl musaddakdır. Devlet ol vakit müsâdereyi resmen ref ü ilga 
buyurmamış olsa idi yine memnü'iyyeti tabii idi. Sebebin intifâsı müsebbibin 
nefyini mücib olacağından ittihâz buyurulan usül-i adliyye muktezâsınca eb- 
vâb-ı zulmiyye mesdüd olmadığı takdirce kabâhata meydan bulunmaz ki mü- 
sâdere lâzım gelsin. İntihâ. 

Bâlâda muharrer meclis-i hümâyünda mevcüd zevât: 

Taht-ı hümâyünun sağında Sadr-ı a'zam Selim Mehmed Paşa, solunda Şey- 
hülislâm Tâhir Efendi ile meşâyih-i sâbıkadan Mekkizâde Âsım Efendi, Yâsin- 
cizâde Abdülvehhâb Efendi, Sıdkizâde Efendi, sudürdan Ârif Efendi ve Yahyâ 
Bey, Hekimbaşı Behcet Efendi, Ahmed Reşid Efendi, Rahmi Bey, Anadolu ka- 
zaskeri Tâhir Bey, Murâd Mollazâde Ârif Efendi, Arabzâde Sa'dullah Efendi ve 
Hamdullah Efendi, Hekimzâde hafidi Rızâ Bey, Yusufzâde, Râşidzâde Ca'fer 
Bey, Melek Paşazâde Abdülkadir Bey, Dürrizâde Âbid Efendi, Çarşambalı Hoca 
Mehmed Efendi, İstanbul kadısı Sâdık Efendi. 


“Muvâcehe-i hümâyünda bulunan ricâl: 

Kethüdâ-yı Sadr-ı Âli Ahmed Hulüsi Efendi, Defterdâr Tâhir Efendi, Reis 
Seydâ Efendi, Tevki'i Atâullah Efendi, Reis-i esbâk Hâmid Bey, Çavuşbaşı veki- 
Hi Ali Bey, Darbhâne Nâzırı Es'ad Efendi, Defterdâr-ı esbâk Yusuf Efendi, Defter 
Emini Nu'mân Efendi, Rüznâmçe-i evvel Mustafa Efendi, Muhâsebe-i evvel Se- 
lâm Bey, Şehremini Hayrullah Efendi, Baruthâne Nâzırı Necib Efendi. 

Tarik-i ilmi ricâlinden ihtiyâr ve pir ü nâ-tüvân olanların hânelerine azimet- 
le du'ada bulunmaları irâde ve sâir erkân-ı ilmiyye saray-ı hümâyünda devâir-i 
münâsibeye |145) misâfir verilerek İstanbul kadısma Ayasofya imâretinde mü- 
tevelli odası muvakkaten mevki'-i hükümet ittihâz kılındı. 

Bâb-ı hümâyün ile orta kapı arasındaki darbhâne meydanına her dâire içün 
müte'addid çadırlar rekz ile bi'l-cümle me'mürlar haymelere taksim ve topçu 
ve humbaracı askerleri makam-ı hidmete bi't-ta'yin bâb-ı hümâyünun iç tarafı- 
na iki aded top vaz' olunarak temşit-i mesâlih-i devlet ve tesviye-i umür-ı ibâda 
mübâderet olundu. 


Azl-i Bostancıbaşı 


Bostancıbaşı İbrahim Ağa yerine Bostancılar odabaşısı Silivrili Osman Ağa 
ta'yin ve selefi ile esbâk bostancıbaşı Kara Osman Ağa kapıcıbaşılık rütbeleriy- 
le kâmbin kılındı. 


Nufüs-ı maktüle 


Bâlâda muharrer olduğu üzere Et ve At meydanlarında giriftâr-ı pençe-i su- 
yüf-ı intikam olan nüfüsdan başka saray meydanına nasb-ı hıyâmdan Bâbı- 
âli'ye vuku'-ı nakle kadar bâb-ı hümâyünda ve Ağa Hüseyin Paşa yediyle Bâb-ı 
Seraskeri'de ve İzzet Paşa'nın Üsküdar da ve bostancı ve topçubaşılarla tersâne 
tarafında yeniçerilerden mazanne-i sü” ve şekavetleri ma'lüm meşhür olanlar- 
dan külle yevm derdest ile itlâf ve i'dâm olanların adedi mertebe-i ulüfu tecâ- 
vüz eyledi. Hattâ ketebeden eshâm halifesinin mahdümu vak'a gecesi Et Mey- 
danı'nda gezip durduğu ve başmuhâsebe deftercisi Şâkir Efendi'nin Alemdâr 
Mustafa Paşa vak'asında başına serdengeçdi kavuğu giydiği sebeblerle ikisi 
dahi bâb-ı hümâyünda katl olundular. 

Vak'a günü sabahleyin Sultanahmed tarafına gidenlere yeniçeriler sedd-i 
râh olmağa çalışmışlar ise de sebât edemeyip fakat talebe-i ulümdan bir kişi ile 
defterdâr-ı esbâk Yusuf Efendi'nin başçukadarını itlâf ve Sıdkizâde imamını 
mecrüh ve esnâ-yı mukatelede devlet tarafından bulunanlardan yirmi beş nefer 
kadar kesânı cüz'ice cerihadâr etmişlerdir. 


Nefy-i Sâdık Efendi ve Lebib Efendi 


Yeniçeri takımından ihtifâ edenlerin araştırıldığı sırada bunların meşhürla- 
rından (146) bir âdem Tophâne Nâzırı Sâdık Efendi'nin mw'tekidi olan bir şey- 
he ilticâ eylemiş imiş. Bu âdemin ele geçmemesi hakkında şeyhin vâki” olan ni- 
yâzını def edememekle bir müddetçik hânesinde saklanmasını ma'iyyeti 
me'mürlarından Rüznâmçeci Lebib Efendi'ye Sâdık Efendi emr eylediğinden 
zarüri hânesinde misâfir eylediği mün'akis-i sâmi'a-i pâdişâhi oldukda şüfe'â 
vâsıtasıyla Sâdık Efendi Amasya'ya ve Lebib Efendi Kütahya'ya derhâl nefy ü 
iclâ ve şahs-ı merküm i'dâm ve ifnâ kılınmış olduğu'müşârünileyhümâdan Le- 
bib Efendi merhüm ki kudemâ-yı ricâlden ve üdebâdan bir şair-i meşhürdur, 
kendisinden ber-vech-i muharrer mesmü'-ı kemterânem olmuştur. Mâ-sabakda 
Şam'a me'müriyyeti mübeyyin Ahmed Efendi o esnâda avdet etmekle tophâne 
nâzırı nasb olunmuşdur. 


Tard-ı eşhâs-ı mefsedet-ihtisâs ez-Dârü”s-saltana 


Yeniçeri zamânında devlet tanzim-i nizâmât-ı memlekete fursatyâb olama- 
dığından ekser mesâlih-i mühimme düçâr-ı ta'vik olduğu misillü kalb-i memâ- 
lik olan makarr-ı hükümet-i seniyyenin dahi ân-be-ân etrâf ü eknâfdan biriken 
haşerâtın def'iyle tathiri mümkin olamaz ve vuku' bulan fenâlıkların çoğu işbu 
serseri gürühundan zuhür eyler idi. Fesâd ocağının temeli yıkıldıkda fürü'âtın 
dahi suhületle tathiri mevsimi gelerek Dersa'âdet'le bilâd-ı selâsede vâki” bekâr 
ve serseri eşrârdan müstahakk-ı dâm olanlardan ma'adâsı hanlardan ve iske- 
lelerden toplanarak ve yedlerine mürür tezkireleri verilerek Anadolu takımı İz- 
mid, Rumeli takımı Gelibolu iskelelerine götürülmek üzere kayıklara tahmilen 
yirmi yirmi beş gün zarfında yirmi binden mütecâviz nüfüs-ı zâ'ide vatanları- 
na İâde kılındı. 


Tevzi'-i atâyâ 


Vak'a-i Hayriyye hidmetinde bulunan üç bin neferden mütecâviz talebe-i 
ulüm ile hocalarına ve turük-ı aliyye meşâyihine ve asker ve me'mürine taksim 
içün taraf-ı pâdişâhiden ihsân buyurulan nukud-ı vefire merci'leri vâsıtasiyle 
her sınıfa taksim olundu. Kal'a yamakları bu def'aki ihtilâle karışmadıkların- 
dan onlara dahi alâ mekadirihim bahşişler verildi. (147) 

Teşrif-i pâdişâhi be-Dârü'd-darb 


Livâ-i sa'âdetin câmiden naklinden birkaç gün sonra bir iki takım tertib ve 
ta'lim etdirilen Asâkir-i Mansüre'nin süret-i nizâm ve hey'etlerini temâşâ ve hı- 
yâmlarında hidemât-ı mühimmeye kıyâmda bulunan me'mürları taltif içün 
zât-ı cenâb-ı pâdişâhi beyaz şal destâr ile Darbhâne-i Âmire meydanına bi'-vü- 
rüd istihzâr olunan askerin ta'limlerine atf-ı nigâh-ı dikkat buyurdular. 


Ta'yin-ı Bâb-ı Fetvâ ve Seraskeri 


“Bâlâda beyân olduğu vechile o vakte kadar şeyhülislâmlar kendi konakla- 
rında icrâ-yı ahkâm-ı şer'iyye ederek müstakil bâb-ı fetvâ yok idi. Ağakapısı ze- 
vâidinin tayy ü tefrişi ile meşâyih-i islâmiyyeye makar ittihâz kılındı. Meşhür 
İzzet Molla'nm bu bâbda olan tarihidir ki, kapısı üzerinde münakkaşdır: 


“Ağakapısını verdi bize Sultan Mahmüd 
Bâb-ı tezvir idi hak kıldı makam-ı iftâ” 
(1241) 


Sultan Bayezid Câmi-i şerifi civarında Saray-ı Atik nâmıyla meşhür dâire-i 
vâsi'ada sâkin olanlar Yeni Saray'a nakl ile orası dahi makam-ı seraskeri ittihâz 
kılındı. Asâkir-i Mansüre içün derünunda kışlalar ve harik kulesi ve sâir ebni- 
ye-i lâzimenin ve civâr-ı Dârü's-saltana'da asâkir ikamesi içün el'ân mevcüd 
büyük kışlalardan Selimiye ve Dâvudpaşa ve Râmi kışlalarının ümenâ ta'yiniy- 
le inşâsına ibtidâr olundu. Bunlardan Selimiye'ye Yusuf Âgâh Efendi akrâba- 
sından Moralı Osman Efendi, Dâvudpaşa'ya sadr-ı esbâk Abdullah Paşa hazi- 
nedârı Kapıcıbaşı Mehmed Ağa, Râmi'ye kapıcıbaşılardan Serfiçeli Mehmed 
Ağa binâ eminleri ta'yin olundular. 


TTeşrif-i pâdişâhi be-Bâb-ı Seraskeri 


Ber-vech-i muharrer talebe-i ulüm ve ulemâ ve meşâyih ve erbâb-ı rüsüma 
atiyyeler tevzi olunduğu misillâ Sadr-ı a'zam Selim Paşa'ya gayet girân-bahâ 
bir kabza, murassa' hançer ve Şeyhülislâm Tâhir Efendi'ye büyük taşlı elmas 
yüzük!5 verildikden sonra Bâb-ı Seraskeri'de ta'lim ile meşgul asâkir ile Seras- 
ker Hüseyin Paşa ve ümerâ (1481 ve zâbitânı dahi taltif irâdesiyle teşrif buyu- 
rulmak üzere asâkir-i mürettebeden bir iki tabur Yeni Saray'a bi'l-irsâl zât-ı pâ- 
dişâhi Mısır kıyafetiyle esb-süvâr-ı şevket ve asâkir-i mezküre nezd-i şâhânede 
nâşir-i envâr-ı zinet olarak Divânyolu'ndan Bâb-ı Seraskeri'ye bi'l-vürüd ma- 
karr-ı âlide ku'üd ve huzzârı mazhar-ı iltifât-ı nâ-ma'düd eylediler. 

O gün Ağa Hüseyin Paşa ve İzzet Paşa'ya ve sonra topçubaşıya birer kıt'a 


15 Şeyhülislâm Efendi'ye verilen yüzüğü muharrir-i fakir müşârünileyhde görmüşdüm, fevkalâde bü- 
yük taşlı idi. 

ağır mücevherli hançerler ve rüesâ ve asâkire bahşişler verildi. Asâkir-i mevcü- 
de yirmi altı gün zarfında tahsil etdikleri mümârese-i harbiyyelerini nihâde-i 
meydan-ı imtihân ederek bir güzel ateş ta'limi ve manevralar ve top ta'limleri 
icrâsiyle nuzzârı mecbür-ı nazar-ı tahsin ü âferin eylediler. 


Beyârn-ı izâle-i Bektaşiyân 


Saltanat-ı seniyye-i Osmaniyye'de en evvel tertib olunan yeniçeri askeri olup 
Sultan Orhan zamânında tahrir ve tertibine şürü' esnâsında vaktin eizze-i kirâ- 
mından es-seyyid Muhammed el-Hâc Bektaş-ı Veli kuddise sırruhu hazretlerine 
ümerâdan ba'zılarınm irsâliyle tanzim olunacak asker içün du'âları taleb olun- 
muş idi. Aziz-i müşârünileyh varan me'mürları hüsn-i kabül ile telebbüs etdik- 
leri ridâlarından züvvâra aba pâreleri tâ eylediler. Mümâileyhim kemâl-i hür- 
met ve teslimiyyetlerinden nâşi işbu aba pâreleri ziver-i farak-ı meymenet eyle- 
dikleri hikâye-i meşhüresine mebni yeniçeri tâifesi tâ o zamândan beri aziz-i 
müşârünileyhe nisbet iddiâ edegelir ve başlarındaki keçeler bundan kalma âdet 
olduğu söylenir idi. Giderek ba'zı tavırları dahi tarikat-ı Bektaşiyye erkânına 
taklid edildiğinden bunlara Tâife-i Bektaşiyye nâmı verilmiş idi. Sonraları şirâ- 
ze-i nizâm ü intizâmları akaid-i ehl-i dalâl gibi halel-pezir olup husüsiyle tari- 
kat-ı Bektaşiyyeye mensüb geçinen ba'zı kesân dahi şerfat ve hakikata mugayir 
ba'zı efâl ü etvâr-ı mezmümeyi âdet etdiklerinden emr-i bi'İ-ma'rüf ile me'mür 
halife-i rüy-ı zemin hazretlerine bu gürühun dahi ıslâhı vücüb-ı şer'i iktizâsın- 
dan görünmüş idi. Yeniçerilerin âsâr-ı fesâdiyyeleri nâmlarıyla berâber mahv ü 
izâle olunduğu sırada hâlet-i ibtidâ” ve tahlil-i muharremâta ictisârları sâbit olan 
erbâb-ı dalâletin men'i efâl-i gayr-i meşrüaları zımnında devletçe teşebbüsât-ı 
lâzimeye ibtidâr olundu. (149) 


İstitrâd-ı muharrir 


Bektaşilik nâmının meydandan kalkması derecesine kadar gidilmenin se- 
beb-i ma'nevisi yeniçerilere tâife-i Bektaşiyye denilmişdir. O nâm ortada dur- 
dukça yeniçerilik kalkmamış gibi görüneceğinden ve şeriat-ı şerifeye mugayir 
hâlleri ise mahv ü izâlelerine tamâm vesile-i müstakille olduğundan bunların 
dahi yeniçeri gibi içlerinden ba'zıları katl ü ifnâ ve bir takımı bilâd-ı ba'ideye 
nefy ü iclâ kılındı. İntihâ. 

Mâ be-kıssa-i höd meyâyim akib-ı vak'ada meşhür Bektaşilerden Kıncı Baba 
ile kuzâtdan İstanbul Ağasızâde Ahmed Efendi ve hâcegândan Sâlih Efendi 
Darbhâne'de ittihâz olunan mahbese ilka olundular. Bunlar ve sâirleri hakların- 
da tedâbir-i icabiyyenin icrası zımnında Bâbüssaade Câmi-i şerifinde meşveret-i 
umümiyyede hâzır bulunan turük-ı aliyye meşâyihine taraf-ı şeyhülislâmiden 
bu tâife hakkında ma'lümâtınız nedir diye lede's-su'âl ba'zıları süküt birazı on- 
larla ülfetimiz olmadığından hallerine muttali” değiliz dediler. Bunların hey'et-i 
mecmu'aları hakkında hilâf-ı şer-i şerif hareketleri iştihâr bulup bi-şahsihi hük- 
mün adem-i sübütu takdirinde umümu hakkında hükmr-i şer'i istifsâr olunduk- 

da mahbesde bulunanların terk-i sıyâm u salât misillü şenâatlarından başka çe- 
hâr-yâr-ı güzin hazerâtına itâle-i lisân etdikleri hadd-i tevâtürde olduğunu be- 
yân ile vâcibü'-katl olduklarını huzzârdan ba'zısı dermiyân etdiğinin üzerine 
Yâsincizâde Efendi bunların siyâseten icrâ-yı cezâları câiz olup efâl ve akvâl-i 
habiseleri bi-şahsihi üzerlerine sâbit olmak lâzım değildir diye cevâb verdiğin- 
den sonra Üsküdar, Eyüb, Rumelihisârı ve sâir yerlerdeki Bektaşi tekkelerine 
ehl-i sünnetden münâsib zevât iskân olunmak ma'nâsına terkle altmış seneden 
beri muhdes olanların hedmine ve Kıncı Baba'nın Üsküdar'da ve İstanbul Ağa- 
sızâde'nin Tophâne'de ve Sâlih Efendi'nin Bâb-ı Hümâyün önünde alenen ter- 
tib-i cezâ olunarak üzerlerine konulacak yaftelerin dâr-ı fetvâdan tesviye olun- 
masına dâir kararı mübeyyin takriri huzür-ı şâhâneye arz eylediler. 

Bu takrire yazılan hatt-ı hümâyünda tekkelerin kıdem ve hudüs cihetlerine 
bakılmayıp 1150) türbelerden ma'adâ cümlesinin hedmine ve içlerindeki kesâ- 
nın tahkik-ı ahvâlleriyle icâb-ı şer'isinin icrası zımnında mu'temen ve dindâr 
me'mürlar ta'yinine ve takrirde isimleri muharrer kesânın ”dâmlarına irâde kı- 
lındı. 


Tafsil-i icraat-ı vâk'a 


Zilhicce'nin dördüncü (10 Temmuz 1826) günü mümâileyhim ol vechile katl 
ü i'dâm ve Rumelihisârı ile Öküz Limani, Karaağaç, Yedikule, Südlüce, Eyüb, 
Üsküdar Nerdibanlı Karye (Merdivenköyü), Çamlıca tekkelerine me'mürlar ir- 
sâliyle türbelerden ma'adâ binâları hedm ü ifnâ ve sekenesiyle kitabları Darbhâ- 
ne mahbesine takım takım ihzâr olundu. Oradan birer ikişer huzür-ı fetvâ-penâ- 
hiye çıkarılarak akideleri su'âl olundukda rafz ü ilhâda dâir ser-rişte alınamayıp 
cümlesi ehl-i sünnet mesleği süretinde ridâ-yı takiyyeye bürünmüşlerse de ze- 
vâhir-ı hâliyeleri kavillerini tekzib ediyor denilerek zarar-ı âmmeye ri'âyeten 
tefrika ve izâleleri hükme-i siyasiye müterettib olmasına tatbikan Rumelihisârı 
şeyhi Mahmüd Baba Kayseri'ye, Öküz Limanı'ndaki Ahmed Baba Hâdim'e, Ye- 
dikule'de Hüseyin Baba ile Karaağaç'da vekil İbrahim Baba ve Südlüce'de Mus- 
tafa Baba ve Karyağdı'da diğer Mustafa Baba Birgi'ye, Karaağaç Tekkesi'nde 
misâfir Yusuf ve Ayıntâbi Babalar Güzelhisâra ve Çamlıca ile Nerdibanlı'da 
Mehmed Babalar ve Üsküdar'da Kasım Ağa Mahallesi'nde Mustafa Baba Tire'ye 
nefy ü iclâ ve sâire Bektaşiler tebdil-i hey'etle a'yin-i nâsdan ihfâ kılındı. 

Bu tekkeler hedm ve tahliye kılındıkdan sonra Rumeli cânibine Mirâhür-ı 
Evvel Hacı Ali Bey ile mevâliden Pirlepeli Ahmed Efendi ve Anadolu cihetine , 
Cebecibaşı sâbık Ali Ağa ile!6 müderrisinden Çerkeşi Mehmed Efendi bâ-fer- 
mân-ı âli Bektaşi tekkelerinin imhâsına me'mür oldular. 

Bu münâsebetle Hacı Ali Bey'in yerine Kapıcılar Kethüdâsı Şehsüvârzâde 
Derviş Bey, onun yerine Mirâhür-ı Sâni Müsâ Ağa ve bunun yerine Dâvudpaşa 
Kışlası Binâ Emini Mehmed Ağa 7 mirahür-ı sâni nasb olundu. (1511 


16 Hacı Ali Bey Rifat Paşa merhümun pederidir. 
17 Bu Mehmed Ağa kudemâ-yı vüzerâdan zabtiye müşirliğinde vefât eden Mehmed Paşa'dır. 

Mu'âyede-i id-i adhâ 


Erkân-ı devlet saray-ı hümâyün sâhasında bulunduklarından mu'âyedeler- 
de mu'tâd resmin icrâsı mümkin olamayacağı cihetle o senelik terkine irâde 
buyuruldu. Mu'âyede mahallinde livâ-i sa'âdet bulunmağla taht-ı hümâyün 
kubbe altına vaz' ile akib-i salât-ı fecirde umüm mu/'ayedesi orada ba'de'İ-icrâ 
Asâkir-i Mansüre'den tertib kılınan mükemmel alay ile Sultan Ahmed Hân Câ- 
mi-i şerifine gidilerek salât-ı id edâ olundukdan sonra saray-ı hümâyüna avdet 
olundu. 

İstitrâd Ez-kadim mu'ayede resmi bayrama dört gün kalarak sadr-ı a'zam 
ile Dersa'âdet'de bulunan vüzerâ şeyhülislâma, ertesi gün şeyhülislâm, vüzerâ, 
sudür saray-ı âsafiye ba'de dâr-ı fetvâya, daha ertesi günü İstanbul ma'zülle- 
riyle sâir mevâli ve zâbitân-ı askeri ibtidâ paşa sonra şeyhülislâm kapısına ve 
arefeden bir gün evvel müderrisin ve kapıcıbaşılar ve sultan kethüdâları ve ha- 
remeyn müfettişi ve hâcegân ve zuamâ tebrik-i İd içün azimet edegeldikleri teş- 
rifât-ı kadime usülünden idi. 


Tebdil-i ulüfe be-eshâm 


Yeniçeri ile sâir ocakların senede dört def'a ihrâc ve tevzi” olunan ulüfelerin- 
den irâd süretiyle mutasarrıflara mükâfât va'd olunmuş idi. Bunlardan sipâh 
ve silâhdâr takımının bir kıstı maa't-tasarruf ifâ ve yeniçerilerin esâmeleri Se- 
rasker Hüseyin Paşa ma'rifetiyle tâ olundu. Senevi takriben dört yüz kise ak- 
çeye bâliğ olan bostaniyân-ı hassanın teka'üd ulüfeleri bi'l-ibka sâirleri eshâma 
tebdil ile kaimeleri eshâbına verildi. Mecmü' ocakların bir senede ulüfeleri on 
altı bin kise şu kadar guruş olduğu ba'zı evrâkda görülmüşdür. Bunların defâ- 
tiri Yeni Saray'da kâin hazine ile Defterhâne'de mahfüz idi. Hazinede olan de- 
fâtir hazine önünde ve Defterhâne'dekiler At Meydanı'nda alâ melâi'n-nâs ih- 
râk ve ifnâ kılındı. 


İhsân-ı hümâyün be-erkân-ı devlet 


Asâkir-i Mansüre'nin pey-der-pey teksiriyle istihsâl-i esbâb-ı tanzimlerine 
mübâderet olunduğu sırada zât-ı hazret-i pâdişâhi elbise-i askeriyye ile Gülhâ- 
ne Meydanı'nda askeri ta'lime celb ve teşvik etdikleri yevm-i mahsusda erkân-ı 
devleti başlarında şal (1521 sarılı olarak huzürlarına bi'i-kabül mücevher bıçak- 
lar ve enfiye kutuları ihsâniyle cümlesini taltif buyurdular. 


Ref'-i sipâh ve silâhdâr ve sâire 


Süvâri kısmından ma'düd bu tâifenin dahi lüzümu kalmadığından usül ü 
fürü'u cümlesi ref ü ilga kılındı. Bunların nizâm-ı kadimlerine dâir bir mikdâr 
ma'lümât verilmek icâb eyledi. Şöyle ki mevkib-i hümâyün ve livâ-i sa'âdet ile 
serdârlar sefere çıkdıklarında sipâhi takımı metris hafri ve kal'a-ı mahsüreye 

toprak sürmek ve mevkib-i hümâyün caddesine a'lâm-ı tarik içün sancak tepe- 
leri ihdâs etmek misillâ ordunun ilerisinde tesviye-i turük ve ta'mir-i cüsür 
içün reâyâyı cem” etmek hidmetiyle silahdârân takımı kafadâr ve Arab u Acem- 
den hicretle toplanan gurebâdan teşekkül eden gurebâ-i yemin ü yesâr takımı 
dahi ulüfeciyân misillü ikiye münkasım olarak mevkib-i hümâyünun yemin ü 
yesârmda giderler ve ordunun hatab nakli işinde bulunurlar. Eski vakitlerde 
bunların dahi yeniçeriler gibi hüsn-i hidmetleri görülmüş ise de sonraları ni- 
zâmları bozularak tevârih-i Osmaniyye'de muharrer olduğu vechile çıkardıkla- 
rı ihtilâller ve etdikleri habâsetlerden devlet ve milletin düçâr olduğu ahvâl-i 
mükedderenin tezekkürü mücib-i teessüfdür. Üss-i Zafer'den telhis olunan me- 
vâdd-ı mühimme burada hitâm buldu. Buradan aşağısı hazine-i evrâkdan ve 
hâricden alınan ma'lümât-ı tarihiyyedir.!8 


İstitrâd-ı müverrih 


Es'ad Efendi vak'a günü Kubbealtı'nda akd olunan meclisi beyân sırasında 
Ağa Hüseyin Paşa'dan bahs etmemişdir. Hüseyin Paşa'nın dahi bu vak'ada çok 
hidmeti sebkat etdiği tahkikat-ı mevsükadandır. Şöyle ki Hüseyin Paşa yeniçeri 
ağalığı hengâmmda yeniçeri kabadayılarından ve söz sâhiblerinden çoğunu bir 
türlü bahâne ile def ü izâle eylemiş idi. Bu işinden ve etvâr-ı sâiresinden ocak 
kuşkulanarak bir fenâlık yapacakları meczüm olduğundan ağalıkdan azl ile (1531) 
yeniçerileri igfâl sani'asını erkân-ı devlet ihtiyâr etmişler idi. Hattâ ağalık tebed- 
dülüne dâir cennet-mekân Sultan Mahmüd Hân hazretlerinin bir hatt-ı hümâyü- 
nunda “Hüseyin Paşa'ya yazık olacak bir ân evvel azl olunsun” buyurulmuşdur. 

Esbâb-ı dâfi'asını ikmâlden mukaddem bir hey'et-i cesimeyi tenfir mugayir-i 
hüsn-i tedbir olduğundan ber-vech-i muharrer i'mâl-ı letâifü”1-hayl ile yeniçeri- 
lerin biraz göğüsleri kekeşleşmiş ise de Hüseyin Paşa'nın İstanbul'dan uzaklaş- 
ması tecviz olunmadığına ve zimâm-ı zabt u rabt-ı haşerâtın bir nev” elde bu- 
lunması irâde kılındığına mebni Kocaili ve Hüdâvendigâr sancaklarıyla Bahr-ı 
Siyâh Boğazı muhâfızlığına me'mür edilerek vücüd-ı mefsedetin hulkümu me- 
sâbesinde olan boğaz kal”aları yamaklarıyla Anadolu kıt'asının İstanbul'a ya- 
kın Hüdâvendigâr ve Kocaili tarafları taht-ı idâre-i matlübeye alındı. 

Perşembe gecesi vak'anın zuhüruna yalısında muttali” olduğu ânda boğaz 
tarafına vezir idâresinde bulunan mahallere haberler itâresiyle saray-ı hümâyü- 
na gelmiş ve Üss-i Zafer'de beyân olunduğu vechile Kubbealtı'nda teşkil olunan 
meclisde umüm ahâli yeniçeri olduğundan umüma karşı hareket câiz değildir. 
Bunların ıslâh ü teskini çârelerine bakılmalıdır ve illâ devlet ve millet muzmahil 
olur gibi sözler tezekkür olundukda Ağa Hüseyin Paşa iki dizi üstüne gelerek 
ıslâhdan murâd eşkıyânın mutâlebesine müsâade ise onların istedikleri en evvel 
benim ayağıma ip takıp sürmekdir. Bununla nizâm-ı âlem hâsıl olursa devlet ve 


18 Vak'a-i Hayriyye hidmetinde bulunup Üss-i Zafer'de isimleri mezkür bendegândan tarih-i tebyiz-i ta- 
rib-i fakir olan işbu seksen sekiz (1871) senesi ve vak'anın kırk yedinci yılıdır, bu vakte kadar Sırkâti- 
bi Mustafa Paşa ile Veli Paşazâde İsmail Paşa hazerâtından başka ber-hayat kimesne kalmamışdır. 

milletim uğruna cânım fedâ olsun, lâkin bu tedbir ile acaba devlet ne hâle girer? 
Sözün doğrusu mütevekkilen alallah bunların kökünü kesmek tarafını tercih 
ma'kuldür demesi üzerine huzzâr mütehayyir ve sâkit olup Üsküdar Muhâfızı 
İzzet Mehmed Paşa Hüseyin Paşa'yı tasdik etdi. Bunun üzerine keyfiyyet bizzât 
taraf-ı şâhâneye arz olundu. Cânib-i pâdişâhiden bu bâbda kemâl-i sebât müşâ- 
hede olundukda Hüseyin Paşa'nın pâdişâhım bu işde emr-i kat'1-i şâhâneleri 
bizlere kuvve-i bâzü-yı gayretdir meâlinde söylediği sözlere cevâben haydi gi- 
din ben de geliyorum diye fermân buyuruldukda bizlere fermânınız lâzımdır, 
siz (1154) makamınızda safâda bulunun, Hüseyin kulunuzu öldürmüşler haberi 
gelirse ol vakit ne fermân buyurulur? irâde efendimizindir dedi. İşbu karar vec- 
hile hareket olunmasına irâde-i kat'iyye alarak avdetle süret-i hâli erbâb-ı 
meclise İzzet Paşa ile berâber takrir ve hikâye eylediler. Şeyhülislâm Kadızâde 
Tâhir Efendi'ye kalem, devât getirilerek tâife-i bâgiyyenin hurüc-i ale's-sultan 
seyyiesini irtikâblarının cezâ-yı şer'isini mübeyyin hemân ol mecdlisde yazılan 
fetvâ-yı şerifeyi Hüseyin Paşa koynuna koyup livâ-i sa'âdeti çıkarmağa ve İs- 
tanbul ve havâlisine münâdiler irsâliyle ahâliyi zir-i livâ-i sa'âdete da'vete kı- 
yâm etdiler. Ol vakti müdrik olup hırka-i sa'âdet dâiresinde müctemi' meclisde 
hâzır bulunan ba'zı zevâtdan ve Hüseyin Paşa'dan bizzât istimâ edenlerden 
menkul olmak üzere istitrâd burada hitâm buldu. 

Bâlâda beyân olunan sipâh ve silâhdâr askerleri münasebetiyle Devlet-i 
Aliyye'nin mukaddemleri ne mikdâr muvazzaf asker ve me'mür istihdâm ey- 
lediği ma'lüm olmak içün buraya ba'zı mevâd derc olundu. 

Mine'-kadim tavâif-i muvazzafa-i askeriyye altı kısma münkasım idi. En 
güzidesi yeniçeri ve bundan başka Acemiyân-ı İstanbul ve sipâhiyân ile silâh- 
dârân ve cebeciyân ve topciyân ve arabacıyândır. Risâle-i Vazife-hârân Merâtib-i 
Bendegân-ı Âl-i Osman namıyla Sultan Ahmed Hân-ı Evvel zamânında Sadr-ı 
a'zam Murâd Paşa'ya takdim olunan risâlede muharrerdir ki, ol vakit otuz yedi 
bin altı yüz yedi nefer yeniçeri ve dokuz bin dört yüz altı acemiyân 9 ve yirmi 
bin sekiz yüz altmış dokuz sipâh-ı silâhdâr ve beş bin yedi yüz otuz cebeciyân, 
bin beş yüz elli topciyân, altı yüz seksen dört nefer arabacıyan ki cem'an yetmiş 
beş bin sekiz yüz altmış sekiz nefer aylıklı (155) asâkir-i mevcüde ve bunların 
yevmiyyelerine yedi yük yirmi bir bin dört yüz altmış üç akçe verilir. Maaş-ı 
senevileri iki yüz elli yedi milyon üç yük seksen yedi bin iki yüz doksan akçe 
idi. Yeniçeri ağasının şehriyye maaşı on beş bin akçe idi. 


Sâir sunüf-ı me'mürin-i muvazzafa 


İki bin üç yüz altmış dört nefer rüesâ ve tersâne hüddâmı ki asâkir-i bahriy- 
ye demekdir. Dört bin üç yüz yirmi ıstabl-ı âmire hademesi, bin dokuz yüz yir- 


19 Acemiyânın aslı reâyâ çocuklarından devşirme tabir olunur askerdir. Sultan Murad-ı Evvel hazret- 
lerinin Gelibolu'dan Rumeli'ye mürürları esnâda Gelibolu'da icâd olunmuşdur. Türkçe öğrenmez- 
den evvel yevmiyye birer akçe ile istihdâm olundukları içün Acemiyân denilmişdir. Başlarında sarı 
abadan külâhları olup beş on sene hidmetle terbiye olundukdan sonra emr-i mahsüs -1 pâdişâhi ile 
ikişer akçe ile yeniçeri silkine dahil olmaları kanun iktizâsından imiş, 

mi beş dergâh-ı âli bevvâbları, dört yüz on yedi bâb-ı hümâyün bevvâbları, bin 
yüz yirmi dokuz matbah-ı âmire takımı, üç yüz on dokuz hil'at terzileriyle hay- 
yâtin-i hâssa, dokuz yüz yirmi yedi hademe-i ehl-i hirfet, sekiz yüz otuz beş 
mehterân-ı hayme, iki yüz yirmi sekiz mehterân-ı alem, on dokuz hazinedârân-ı 
birün, kırk dört mi”mârân-ı hâssa, on beş müezzinin-i hâssa, otuz altı sakayân-ı 
divân, elli yedi cemaat-ı şâtırân, yirmi bir etibbâ-i hâssa, beş nefer şâkirdân-ı 
müneccimân, kırk bir nefer cemaat-ı etibbâ-ı yehüdiyân, on üç nefer Boğdan ve 
Eflâk voyvodaları,” iki yüz yetmiş bir nefer cemaat-ı çakırcıyân, iki yüz yetmiş 
beş nefer cemaat-ı şahinciyân, kırk beş nefer cemaat-ı atmacacıyân, otuz beş ne- 
fer mehâdim ve evlâd-ı vüzerâ ve mevâli ve ümerâ ve mirimirân ve defterdâ- 
rân ve ağayân, yirmi üç nefer mütekaidin, beş nefer ağayân-ı ehl-i hiref, dört 
yüz otuz üç nefer müteferrikan, yüz on yedi nefer çaşnigirân, üç yüz yirmi dört 
çavuş, yirmi dört kâtib-i divân2! on altı kâtib-i hazâin-i âmire,2 yüz otuz üç şa- 
kirdân-ı hazine-i âmire, yirmi nefer kâtibân-ı ahkâm-ı mâliye, yirmi beş nefer 
müşâharehârân, on üç nefer serbevvâbin, yirmi nefer mirâhür-ı evvel ve sâni ve 
altı bölük ağaları ve cebecibaşı, yedi yüz dokuz nefer saray ağaları ve gılmâ- 
nân-ı enderün ve yüz dokuz nefer cemaat-ı teberdârân-ı hâssadır. Bunlarla 
mecmu'-1 muvazzafin doksan bir bin iki yüz altmış bir neferdir. 

Tarik-ı ilmi eshâbının mikdârı risâle-i mezkürede gösterilmemiş ise de ma- 
aşları ber-vech-i zir terkim olunmuşdur: (156) 

Yevmiyye Akçe: 

790 Şeyhülislâm Efendi'ye 

572 Rumeli Efendisi'ne 

563 Anadolu Efendisi'ne 

200 Rumeli ve Anadolu'dan mütekaidlere 

120 İstanbul'dan mütekaidlere 

100 Mekke ve Edirne ve Bursa ve Medine-i Münevvere'den mütekaidlere 

90 Sâir mevleviyyetlerden mütekaidlere. 

Risâlenin hulâsası burada tamâm buldu. 


Vürüd-ı ecvibe-i fermân-ı âli 


Vak'a-i Hayriyye'nin keyfiyyet-i zuhüru ve asâkir-i mansüre tertibi ile sâir 
icraat-ı mühimmeye dâir bâlâda beyân olunan fermân-ı mahsus mektüblarla 
Memâlik-i Mahrüsa'ya neşr ü ilân olunmuş idi. Cevâbı hâvi gelen teşekkürnâ- 
melerde icâb-ı hâlin icrâsına müsâraat olunduğu der-i devlete inhâ olunduğu 
sırada bunlardan Çirmen Mutasarrıfı Es'ad Paşa'dan gelen evrâkda Edirne'nin 
cesâmetine nazaran yeniçeri takımının tathiri ile taltifleri iktizâ edenlere silâh- 
şorluk rütbeleri verilmesini ve Vak'a-i Hayriyye'ye bi'l-bedâhe tanzim edildiği 
iki kıt'a tarihi gönderdiğini inhâ eyledi. Müşârünileyh nezd-i şâhânede karin-i 


20 Voyvodaların yevmiyyeleri beş yüz doksan akçe idi. 
21 Küttâb-ı divârun aylıkları on dört bin yüz otuz akçe idi. 
22 Küttâb-ı hazâinin aylıkları on dört bin yedi yüz doksan akçe idi. 

vüsük ve İtimâd olduğundan inhâsının tervicine ve nişâne-i mahzüziyyet-i se- 
niyye olmak üzere tarih câizesi olarak pırlanta ile müzeyyen enfiye kutusu ih- 
sâniyle taltifine bâ-hatt-ı hümâyün irâde ve mezkür kutu sadr-ı a'zam tarafın- 
dan Es'ad Paşa'ya irsâl kılındı. 

Tarih budur: 

Tiğ-ı ser-tiz-i şeri'atla şehinşâh-ı cihân 

Başların kesdi hep ehi-i fitenin ser-tâ-ser 

Şübhe hiç kalmadı şimden gerü ol dâver-i din 

Oldu her kârda te'yid-i Hüdâ'ya mazhar 1157) 

Pâdişâhım didi Muhlis kul ki hâtif-i gayb 

Tâm tarihi anın oldu gazâ-yı ekber 

1241 

Kıt'a-i diğer: 

Pâdişâh seyf-i şeri'atla kesib 

Irkını ehl-i fesâdın yek-ser 

Dedi Muhlis kul ki hâtif-i gayb 

Oldu tarihi gazâ-yı ekber 

1241 

Mısır Vâlisi Mehmed Ali Paşa'dan dahi bu bâbda vârid olup huzür-ı şâhâne- 
ye takdim kılınan kaime-i şükrâniyyet bâlâsına yazılan hatt-ı hümâyün süretidir: 


“Vâli-i müşârünileyh ma'hüdların hâllerini güzel bildiğinden derecesiz 
memnün olduğuna şübhe yok.” 


İfâ-yı tebrik ez-cânib-i süferâ 


Yeniçeri haşerâtının def ü mahvı hakkında Devlet-i Aliyye'nin vuku” bulan 
muvaffakiyyetini tehniye ve tebrik içün Dersa'âdet'de mukim süferâ-yı ecnebiy- 
ye tercümânlarını makam-ı riyâsete irsâl ile izhâr-ı resm-i velâ ve bunlardan İn- 
giltere ile Nemçe sefirleri müstakil takrir irsâline i'tinâ etdiler. Taraf-ı riyâsetden 
münâsibi vechile mu'âmele-i mütekabile icrâsıyla beyân-ı mahzüziyyet kılındı. 


Ba'zı vuku'ât-ı şettâ 


Vak'a-i Hayriyye münâsebetiyle Dersa'âdet ve bilâd-ı selâsede hammal ve 
kayıkçı misillü kesânın çoğu memleketlerine def” edildiği cihetle iskelelerde 
halkın ihtiyâcına kâfi kayıklar bulunmamağa başlamış ve bu hâl ahâlinin dü- 
çâr-ı zahmet ve meşakkat olmasını mücib olmuş olduğundan büyücek iskelele- 
re tahsis olunarak günde birkaç nevbet âmed ü şüd ile ahâliyi imrâr eylemek 
içün vakf-ı şâhâneden dokuz kıt'a pazar kayığı inşâ olundu. 


İk'âd-ı topciyân be-kılâ”-ı Boğaz-ı Bahr-i Siyâh 


Karadeniz Boğazı kal'alarında yamak ta'biriyle muhâfaza hidmetinde bulu- 

nan neferât dahi yeniçeri tâifesinden bulunduklarından hasbe'l-usül tathiri 1â- 
zmı gelmesiyle bunların ehi-i ırz olanları istekleriyle Bâb-ı Seraskeri'ye gelip 
asker yazılmak ve vilâyetlerine (158) gitmek isteyenleri gönderilmek ve evli 
barklı bulunanları tevkif kılınmak üzere keyfiyyet serasker paşaya havâle ile az 
vakit zarfında üç dört yüz neferi askere yazılmış ve diğerleri dahi ber minvâl-i 
muharrer icrâ olunmuş idi. Bu münâsebetle kal'alara Tophâne-i Âmire'den beş 
orta topçu takımı tertibiyle emr-i muhâfazaya i'tinâ kılındığı taraf-ı pâdişâhiye 
bildirildi. 
Buna dâir hatt-ı hümâyün süretidir: 


“Bu kal'aların her birinde kaç aded neferât var imiş ve topu sahihan ne 
mikdâr imiş ve bundan böyle tertib olunacak neferât ne mikdâr olmak lâzım 
gelecek ve şimdilik vaz” u ikame edilen topçu neferâtı ve zâbitândan ma'adâ 
serasker-i müşârünileyhin askeri ikame etdirilmemiş mi? Asıl benim su'âl 
etdiğim buralarıdır, bir iyice anlayıp keyfiyyeti ber-vech-i izâh taraf-ı hümâ- 
yünuma arz u ifâde edesin.” 


Mesmü'-şüden-i ba'zı emârât-ı şeka” 


Asâkir-i Mansüre'ye yazılan yeniçeri takımının bu esnâda tahkik ve istihbâr 
olunan niyyet-i fâsideleri âsârı meydana çıkmadan evvel tedbir-i seri'i icâb et- 
mekle ve meşveret akdiyle sözleşmeğe vakit müsâid olmamağla hemân bunla- 
rın Üsküdar'daki takımından dörtyüz neferi Sakız tarafına ve dört yüzü Midilli 
ve kusürları Boğaz ve Bozcaada taraflarına gönderildi. İstanbul içinde dahi iki 
üç gün içinde sekiz yüze yakın eşhâs tard olundukdan sonra İstanbul, Üsküdar, 
Galata taraflarının gereği gibi tathiri ve esnâ-yı vak'ada silâhşorluk rütbesi ve- 
rilen çorbacıların vilâyetlerine i'zâmı ve Asâkir-i Mansüre'nin sâir tertiblerinin 
tenkihi ve topçu ve arabacı, humbaracı, lağımcı ocakları takımlarının dahi ayık- 
lanması ve mahallât ve konaklarda olan itbâ” ve hademenin taharrileri esbâbı- 
na teşebbüs olunmuş olduğu hâk-i pây-ı şâhâneye arz olundu. 

Muahharen yine Bâb-ı Seraskeri'de ba'zı neferât-ı askeriyye ile hâricden es- 
naf ve hammal takımından ba'zı sebük-magzânın yeniçeriliğin avdeti hakkın- 
da birbirlerine vuku” bulan güft ü güları mesmü'-ı devlet oldukda birer birer 
derdest edilerek icrâ kılınan istintâklarmda Bektaşi nâmıyla bir herifin reml ü 
rü yâ kuvvetiyle söyleşdikleri anlaşılmış ve her ne kadar istintâknâmeleri mü- 
tâlaasından merkümların (159) tasmimât-ı fi'liyyeleri olmayıp mücerred kuru 
birtakım sözlerden ibâret olduğu münfehim olmuş ise de o hengâmda bu misil- 
lâ ufak şeylerin çar çabuk kesb-i cesâmet edebileceği vâhimesi becâ bulundu- 
ğundan yedi sekiz kişi divân-ı harb usülüyle muvâcehe-i asâkirde ve İstanbul 
ve Üsküdar ahâlisinden dahi dokuz kişi esvâk ve pazarda “dâm ve bir kaç kişi 
dahi nefy olundu. 

Es'ad Efendi der ki, her ne kadar zarar ihtimâli ayn-i zarar ise de bu kadar 
telef-i nüfüs ve tagrib-i eşhâsa lüzüm yoğ idi. Fesâdda medhalleri olanların si- 

- yâsetleriyle iktifâ olunmalı idi. İntihâ. 

(İlâve) İşbu icraata dâir evrâk üzerinde bu kadarcık mevâd görülmüşdür. 
Suver-i tafsiliyyesi ya'ni Sakız ve Midilli ve Boğaz taraflarına derhâl i'zâm olu- 
nan nüfüs-ı kesirenin keyfiyyet-i sevk ü iskânı ve husüsüsiyle Bâb-ı Seraskeri 
derünunda derdest-i inşâ olan ahşâb harik kulesi ihrâkı havâdisi evrâkına za- 
feryâb olamadım. İntihâ. 


Yeniçeri kışlalarının tahavvülü 


Bâlâda bir nebze beyân olunduğu vechile yeniçeri ocağının merkezi ki, el- 
hâletü hâzihi Şeyhülislâm Kapısı olan mahaldir. Burası akib-i vak'ada bir müd- 
detçik Asâkir-i Mansüre Seraskeri Hüseyin Paşa'ya makar olarak Bâb-i Seras- 
keri ve sonra Eski Saray'a nakl ile orası Bâb-ı Fetvâ-penâhi ittihâz olundu. Yeni- 
çerilerin bundan başka İstanbul'da cesim iki kışlaları olup birisi Yeni Odalar 
nâmıyla Eskialipaşa civârında şimdiki Ahmediyye Meydanı'nın yerinde, diğeri 
Eski Odalar ki, Şehzâdebaşı'nda Kapamacılar Caddesi'nden Çukur Çeşme ta- 
rafına kadar adada idi. Yeni Odalar vak'a günü ihrâk olunup Eski Odalar bir- 
kaç günden sonra hedm ü tahrib kılındı. 

Bunların arsalarının hâli kalması ve husüsiyle İstanbul'un cem'iyyetli ma- 
hallinde böyle hâli mahallin ibkası câiz olmayacağından Yeni Odaların mahalli 
hasbe'İ-mevki” kâmilen hâneler binâsına müsta'id değil ise de refte refte hâne 
ve dükkân ve bostanlar binâ ve ihdâsı ile ve Eski Odalar mevki'ce şerefli bulun- 
duğundan hâneler inşâsı ile arsalarının bi'İ-icâreteyn tâliblerine icârı ve Bâbıâli 
civârındaki hânelerden kapıya ilâve kılınan on iki bin bu kadar zira' arâzi-i 
vakfiyyenin mezkür (160) arsalardan bi'i-mesâha süret-i şe/iyyesine tatbikan 
istibdâllerinin icrâsı husüsuna dâir arz olunan takrir üzerine sâdır olan hatt-ı 
hümâyünda süret-i meşrühanın icrâsı bi't-tensib Sultan Ahmed Hân hazretleri- 
nin câmi-i şeriflerinde livâ-i sa'âdet sâyesinde Vak'a-i Hayriyye'nin hüsn-i 
neticesi müşâhede olduğuna teşekküren ve teyemmünen mahalli mezkürenin 
Hüdâvendigâr-ı celilü”l-âsâr Sultan Ahmed Hân vakfına tashihi ve Yeni Oda- 
lar'ın yerine Ahmediye ve Eski Odalar'm mahalline Fevziyye tesmiyesi zımnın- 
da icâbının icrâsı irâde buyuruldu. 

Bâlâda beyân olunduğu vechile Eski Saray'ın makam-ı seraskeri ittihâzı isti- 
zânma dâir arz olunan takrir üzerine yazılan hatt-ı hümâyün şâyan-ı mütâlaa 
olduğundan ayniyle bu mahalle derc olundu. 

Süret-i hatt-ı hümâyün: 


“Buna hiç diyecek yokdur, tıbk-ı takririnde beyân olunduğu ve cümlenin 
tensib eylediği üzere icrâ olunsun. Saray-ı mezkürede cevâri ve harem ağa- 
ları ve sâir hademe mevcüd olmağla hemen onları bu gün Saray-ı Cedid'e 
nakl etmelerini şimdiden iktizâ edenlere tenbih ederim. Kaldı ki yeniçeri nâ- 
mı mahv u ilga ve Asâkir-i Mansüre-i Muhammediyye unvânı yâd olundu- 
ğu gibi Ağa Kapısı lâfzının dahi lisân-ı nâsdan ilgası ve hem bu madde mut- 
laka şeri'at-ı mutahharaya cân ü gönülden yapışılmasıyla hâsıl olup inşâal- 
lahu teâlâ şeri'at-ı garrânın mütemâdiyen icrâsına tefe'ül ile Ağa Kapısı nâ- 

mu külliyyen lisânda söylenmemeğe vesile olmak içün ba'dezin Fetvâhâne 
tesmiye olunup Paşa Kapısı misillâ müfti'i-enâm olanlara mahsus olması 
zihn-i hümâyünuma sünüh etmekle efendi dâ'imiz bundan sonra naki ile ol 
mahalde şeriat-ı mutahharayı icrâ etsin. Ve cemi'-i nâs her madde şeri'at ile 
rü'yet olunacağını bilerek salâh-ı âleme bâ'is olmasını tefe'ül eyledim. Bir 
şey dahi hâtırıma tebâdür eder ki, Fetvâhâne'nin ziyâde odaları ve ebniyye- 
sinin efendi dâ'imize ziyâde olanları boş kalmayıp tarik-ı ilmiyyede ber-tak- 
rib tahsil-i ilm edemeyenlere tâziyâne-i şevk olmak içün o misillüları efendi 
dâ'imiz takım takım ederek içlerinden bilenler hoca ta'yin ve bilmeyenler 
âdetâ ders talebesi gibi tertib ve haftada kaç gün münâsib ise (161) sabahları 
-mülâzemete gelir gibi Fetvâhâne'ye gelip taallüm-i ilm-i şerif etseler Devlet-i 
Aliyye'mizde ulemâ tekessür eder ve meşgul-i ders olurlar idi. Efendi 
dâ'imiz böyle şeyleri düşünmez değildir. Sen efendi dâ'imize işbu mülâha- 
zamı bildir. Teveccühle müstahsen görürse bana bildirsin. Bir de Serasker 
Hüseyin Paşa Asâkir-i Mansüre ile Eski Saray'a nakl edecek olmağla Harik 
Köşkü'nün dahi iktizâsı olduğu takdirde Fetvâhâne'den saray-ı mezküra 
nakl ü tahvili lâzım gelir, hemân rabbim teâlâ sâhib-i şeri'at efendimin ruhâ- 
niyyeti hürmetine her mesâlihimizi teshilât-ı semedâniyyisine mukarin ey- 
eye, âmin sümme âmin.” 


Tavazzuha-i müverrih 


Mütetebbi'in-i âsâr-ı ummühât-ı selef ve ibretnümâ-yı mevâlid-i sunüf-ı ha- 
lef olan eshâb-ı basirete ayândır ki, mihr-i cihân-tâb-ı saltanat-ı seniyye-i Osma- 
niyye lâ-zâlet eşi'a-i envâr-i şevkete alâ mefâriku'l-beriyyenin tenvir-i âfâk-ı ci- 
hân eylediği zamân-ı sa'd-iktirândan beri mazhar olduğu füyüzât-ı celile ve fü- 
tühât-ı celiyyesi âsâr-ı te'yidât-ı rabbâniye olduğu ma'lüm olup husüsiyle “As- 
luhâ sâbitun ve ferauha fi's-semâi” (*) sümüvv ü ulüvv-i şânına burhân-ı tatbik 
denmeğe sezâ olan şecere-i tayyibe-i Osmaniyye ve sülâle-i celile-i hâkaniyye- 
den ziver-i erike-i hilâfet-i uzmâ olan agsân-ı âliye-i selâtin-i maziyye tücelalla- 
hü alâ nüfüsühümü'l -kudsiyyetihi sırr-ı râdiyye-i merziyyenin her bir usül ü 
fürü' âfitâb tulü'unda semerât-ı el-mülükü mülhemün rü-nümün olarak her as- 

rın sâhibi bulunan pâdişâh-ı zi-şân hayret-fermâ-yı ukul ü ezhân olacak âsâr-ı 
celile ve te'yidât-i ilâhiyyeye mazhariyyetle müşârün bi'l-benân ve be-tahsis 
leyse'i-haberü ke'l-ıyân bedihasınca 


Beyit 

Hazret-i Abdülaziz Hân'dır Hüdâ'nın sâyesi 

Fırak-ı mülk ü milletin tâc-ı sa'âdet-vâyesi 

vasfının mevsüfu veliyy-i ni'met-i bi-minnetimiz pâdişâhımız efendimiz 
hazretlerinin ibtidâ-yı cülüs-ı hümâyün-ı feyz-nümünlarından beri meşhüd-ı 


(©) Kur'an, İbrahim Süresi “(14/24): “(İman) kökü yerde sâbit ve dalı budağı semâda olan hoş bir ağaca 
benzer.” (Editör) 

dide-i ibtihâcımız olan ve eslâfda görülmeyen bunca menâfi” ve fevâid-i mül- 
kiyye ve nizâmât-ı hasene mir'ât-ı mülhemiyyet-i celilelerinden tecelli eyleyen 
suver-i irâdât-ı hikmet-âyât ve bizzât ikdâmât-ı celile-i şâhâneleri âsâr-ı ber-gü- 
zidesi ve'I-hasıl “İşte âsar-ı selef işte kavânin-i halef / Cümlesi dürre-i te'yid-i İlâhiye 
sadef ” mantükunun netice-i feridesi olduğuna kâffe-i âlemiyân yek-zebân-ı tas- 
dik olmuşlardır. 11621 Bu da'vâya burhân-ı vâzıh olmak üzere sâlifü'z-zikr hatt-ı 
hümüyün ile cennet-mekân Sultan Mahmüd Hân Efendimizin dahi hüsn ü isti- 
kamet-i efkâr-ı diyânet-şi'âr-ı şâhâneleri rehin-i sübüt u istikrâr olur ki vükelâ- 
sına emr ü ihtâr etdikleri işbu husüs-ı hayriyyet-nusüs bâb-ı fetvâ ile berâber 
yeniden fâtihü'l-ebvâb-ı ulüm u maarif olduklarının delil-i alenisidir. Ne güzel 
tedbir ne büyük himmet ki devletin sebeb-i hayâtı olan zülâl-i ulüm-ı şerifeyi 
teşnegân-ı âb-ı maarife icrâ vazifesini dahi bizzât ihtiyâr buyurmuşlardır. Bu 
ihtâr-ı hikmet-karar üzerine makam-ı meşâyihden ne vechile mütâlaa ve ne 
suretle teşebbüs olunacağına dâir esbâb-ı ilmiyyeye zaferyâb olamadığımdan 
ilerisinin tarik-ı beyânında kalemr-i acz-erkam giriftâr ü hali-i ifhâm oldu. 


İcrâ-yı ba'zı tedâbir der-muhâfaza-i İstanbul 


Yeniçerilerin ilgasından sonra Tophâne takımının dahi neferât ve zâbitânı- 
nın kâr u kesb ile iştigâlleri muhâlif-i nizâm olacağından bunun içün topçu ta- 
kımından işe yarar pek çokları hidmetden çekilmişler idi. Teşebbüs olunan ni- 
zâmın muhassenâtını fehmle merkâmların muahharen vuku” bulan rağbetleri 
şâyân-ı kabül olarak bunlardan müceddeden dâhil-i defter olanlardan Bahr-i 
Siyâh kal'aları muhâfazalarına bâlâda hikâye edildiği vechile dört beş yüz mik- 
dârı neferât me'mür ve 'zâm kılındı. 

O esnâda Yunan meselesi münâzaasından dolayı Beyoğlu ve Galata'nın mu- 
hâfazası ehemmiyet kesb eylemesinden ve daha ba'zı esbâb-ı mevhümeden nâşi 
Galata ve Tophâne taraflarının muhâfazası hidmetinde bulunan Tophâne askeri- 
nin müsellâhan geşt ü güzârları ve Asâkir-i Mansüre zâbitânının dahi gavâil-i 
hâzıra mündefi” oluncaya kadar seyflerinden başka bir çift piştov takımları ve 
Bâb-ı Seraskeri ve Dâvudpaşa kışlalarında ve karakollarda li-ecli”l-ihtiyât kur- 
şunlu fişeng bulundurulması mukteziyyât-i ihtiyâtiyyeden bulunduğu beyâniy- 
le husüsât-ı mezkürenin icrâsı bâ-takrir-i âli taraf-ı şâhâneden istizân olundu. 
Bu takrir üzerine sudür eden hatt-ı hümâyün sebt-i sahâif-i vekayi” kılındı. 

Süret-i hatt-ı hümâyün: 


“İşbu takririn manzür ve meâli ma'lüm-ı hümâyünum olmuşdur. Bi'- 
müzâkere takririnde beyân olduğu vechile atik topçuların isteklilerinden 
mahâretleri hasebiyle 11631 ol mikdâr neferât tahrir olunsun. Ancak mukte- 
zâ-yı vakt ü hâle göre Tophâne'de olan karakollara esliha takımlarına ruhsat 
verilmiş ise de artık sâirlerine dokunulmasın. Cümleye muhâlefet kuvve-i 
hatâda ise de bu husüs doğrusu nizâm-ı askeriye pek muzır olacağından es- 
liha takımlarına ruhsat veremem. Bir de taburlar zâbitânına teslim olunacak 
kurşunlu fişeng maddesini tekrâr serasker paşa ile söyleşip öylece icrâsına 

ibtidâr edesin. Maslahat be-gayet ağır olduğundan ba'zı maddeler lâyıkiyle 
mütâlaa olunmaksızın acele olduğundan bir güne hatâ olunmasın demek is- 
terim, bi” t-teemmül icrâlarına dikkat ve i'tinâ eyleyesin.” 


İşbu hutüt-ı hümâyün mütâlaalarından ma'lüm olacağı vech üzere cennet- 
mekân Sultan Mahmüd Hân-ı Gazi efendimiz hazretleri Devlet-i Osmaniy- 
ye'nin umür-ı askeriyye ve mâliyye ve mesâlih-i sâiresinin hüsn-i idâre ve tan- 
zimine bizzât sarf-ı nakdine-i himmet buyurmakda idiler. Hattâ umür-ı mâliy- 
ye idâresine dâir vükelâsına ihtârı hâvi beyâz üzerine sâdır olup bir süreti bu 
mahalle derc olunan hatt-ı hümâyün mütâlaası isbât-ı müddeâya kâfidir. 

- Süret-i hatt-ı hümâyün: 


“Benim Vezirim 

Defterdârın akçe husüsuna dâir bend bend mufassal takriri ve Belgrad 
muhâfızına gönderilecek akçeye mütedâir diğer takriri ve gösterilen sürh 
mahalleri ma'lüm-ı hümâyünum olmuşdur. Masârifât-ı muharrere-i ma'lü- 
me içün tahsis olunan irâdların husülü vakte muhtâc olduğu beyâniyle fez- 
lekesinde 32 548 kise ve Belgrad muhâfızına irsâli lâzım gelen sekiz yüz kise 
ki, cem'an 33 348 kise akçe i'tâ olunması niyâzından ibâret oluyor. Vâkı'a 
tahsis olunan irâd usülüne girinciye kadar i'âneye ihtiyâc derkâr olup ancak 
bu istid'â olunan meblâğ hemân verilinek lâzım gelse bundan sonra sehven 
şu madde geri kalmış yâhüd bu masârif de muahharen zuhür etmiş denile- 
rek bir tarafdan yine taleb olunacak ise ol vakit maazallahu teâlâ akçenin 
vücüdu bütün bütün mefkud olarak miri hazinesinin ihtiyacı hudâ-negerde 
ceyb-i hümâyünumuz hazinesine dahi sirâyet ederek ol dahi muhtâc-ı i'âne 
olacağı âşikârdır. Bu cihetle zât-ı hümâyünumuza mahsus (164) masârifât ve 
mürettebâtın idâresi dahi kesb-i su'übet eylediği hâlde iki tarafın idâresi 
mütâlaasında olmak ne derecede düşvâr olacağından başka ileride Moskof- 
lunun ne vechile hareket edeceği henüz bilinemediğinden sonra bu akçesiz- 
likle hâl neye müncer olacağı ednâ mülâhaza ile ma'lüm olur. Fi-mâ-ba'd bu 
makule masârif içün taraf-ı hümâyünuma takrir takdim etmemeğe bi't- 
ta'ahhüd söz verirseniz meblağ-ı mezkürenin evvel-be-evvel verileceği top- 
dan ve bâki mâh-be-mâh itâsı icâb edenleri dahi beher mâh ceste ceste ta- 
raf-ı hümâyünumdan irsâl ederim. Yok yine bundan sonra bir yol açdık de- 
yerek takrir takdim olunacak ise artık bundan ilerisi bütün bütün akçeyi bi- 
tirmek olduğundan encâmmı düşünüp şimdiden ona göre kat'i cevâbını vi- 
resiz. İşbu hatt-ı hümâyünumu kethüdân ve reis ile defterdârdan ma'adâsı- 
na göstermeyip hemen beyninizde ne vechile müzâkere ederseniz ol vechile 
kararını arz ve takdim eyleyesin”. Bunun üzerine ne vechile müzakere olun- 
duğuna dâir ma'lümâta destres olamadım. 


Tenbih-i umümüi berâ-yı zâbıta-i memâlik 


Yeniçerilerin ilgasına kadar Memâlik-i Şâhâne'de vâki” şehir ve kasabaların 

zâbıta hidmetine ekser mahallerde yeniçeriler me'mür idi. Ba'de'l-ilga bu misil- 
lâ hidmetlerin vülât ve mutasarrıfin taraflarından idâre ile inzibât-ı ahvâl-i me- 
mâlike takayyüd olunması evâmirnâme-i sâmiye ile her tarafa bildirildi. Bu sı- 
rada Anadolu'da kâin Tokad kazâsı voyvodasına dahi gelen emir üzerine To- 
kad hâkiminin Bâbıâli'ye vârid olan i“lâmında tenfiz-i emre müsâraat olunmuş 
ise de voyvoda bu ser-rişte ile yolsuz hareket edeceği zâhir olduğundan mem- 
leketin idâre-i matlübesi nezâret-i şâmile altında bulunmak üzere voyvodanın 
subaşısı ile taraf-ı şerden muhzır ve nakibin bir âdemi kol gezdikde berâber 
bulunmaları münâsib olacağını inhâ eyledi. Bunda hâkimin garazı akçe kap- 
mak olduğundan ve şer'le da'vâ görmeden başka hâkimin işi: olmadığından 
umür-ı memlekete zerre kadar müdâhalesi vuku'u te'dibini mücib olacağı me- 
âlinde kadıya tehdidnâme yazıldığı taharri edilen evrâkda görülmüşdür. (165) 

Mütâlaa Hâkimin işbu ihtârı şahs-ı vâhidden kurtarıp bir nev memleket 
meclisi gibi ârâ-yı müteaddide ile idâreyi beyândan ibâret olup bunun hüsn-i 
kabülü ve belki umümen icrâsı lâzım gelir iken sarraf veya diğer bir vâsıta ile 
voyvodalığı iltizâm eden âdeme mecmü'-1ı umür-ı memleketi inanıp da haki- 
kat-ı hâli ihtâr eden ve şer/-i şerifin me'müru bulunan hâkim-i memleketin sö- 
zünü cerh ü ta'riz şâyân-ı taaccübdür. Sene-i âtiye mevâddında muharrer To- 
kad nâibi hakkında şikâyet besbelli bu mâcerâdan neş'et etmiştir. İntihâ. 


Vuku'-ı harik-i kebir-i Hocapaşa 


Vak'a-i Hayriyye esnâsında erkân-ı devletin saray-ı hümâyün sâhasında ça- 
dırlarda ikametlerini mücib iş kalmadığından her dâire takımı mahallerine av- 
det ve Bâbıâli me'mürları dahi Bâbıâli'ye avd ü azimetleri esnâsında ki Zilhic- 
ce'nin 27. (2 Ağustos 1826) günü bi-kazâillâhi teâlâ elsine-i nâsda Hocapaşa 
Yangını diye yâd olunan harik-ı kebir zuhür etmişdir. Şöyle ki yevm-i mezkür- 
da Dersa'âdet'de vâki” Hocapaşa'da Elvân Mahallesi'nde zuhür eden âteş-i 
şu'ledâr ân-ı gayr-i münkasımda etrâfa şerârepâş-ı intişâr olarak itfâsı mümkin 
olamadığından kol kol mahallâta yayılıp Hocapaşa, Demirkapı, Salkımsöğüt 
taraflarını silip süpürdükden sonra Cağaloğlu ve Çifte Saraylar'ı ve Bâbıâli ile 
etrafındaki mahallâtı ve Büyük Çarşı içine dahi sirâyetle Balmumucular'a ka- 
-dar derün-ı çarşıyı süzân ederek Okçularbaşı'ndan Simkeşhâne ve Bâyezid ci- 
varında Kumkapı ve Simkeşhâne verâsından Yenikapı'ya kadar müntehi ve 
pek çok kârgir hâne ve odalar ve metânet ve harik isâbetinden mahfüziyyetle 
şehir Vezir Hanı'nın kapısıyla ba'zı taraflarım ve içinde tahassun eden ba'zı nü- 
bu derecede imtidâdı rüzgârın şiddetinden başka yeniçerilerle tulumbacılar 
dahi o aralık dağıtılmış bulunduğundan neş'et etmişdir. Ağa Kapısı'nın bâb-ı 
fetvâya tahsisiyle odaları ve mefrüşâtı derdest-i tanzim olarak henüz şeyhülis- 
lâm efendi nakl etmemiş olduğundan orası muvakkaten Bâbıâli ittihâz oluna- 
rak sadr-ı a'zam ve bi'l-cümle me'mürin ve ketebe-i aklâm Ağa Kapısı'nda 
(166) ikamet ile Sadr-ı a'zam Selim Paşa biraderi Halil Bey'in bina emâneti 
me'müriyyetiyle inşâ kılınan Bâbıâli'nin hitâmından sonra Bâb-ı Meşihat itti- 

hâz olunmuşdur. Harikde Mahmüd Paşa Mahkemesi sicillâtı yanmış olduğun- 
dan mahkeme-i mezküreden her kimin nezdinde hüccet ve lâm misillü sene- 
dât-ı şeriyye bulunur ise bilâ-ücret kayd etdirilmesi içün bilâd-ı selâse ve İstan- 
bul kadılarına buyuruldular tasdiriyle ahâli-i mahallâta keyfiyyet ilân kılındı. 


İ'dâm-ı mütesellim-i İçil 


İçil Mütesellimi Kapıcıbaşı Ahmed Ağa hakkında fermân-ı kazâ-cereyan su- 
düriyle bi'l-i'dâm ser-ı maktu'unu Karaman Vâlisi Ali Paşa Üzâm eylemiş oldu- 
gunu inhâ ve ilâm eylemişdir. (1671 


Kırk iki senesine tesâdüf eden Vak'a-i Hayriyye'ye dâir mevâddır 


Nefy-i Bektaşiyân 

Yeniçerilerin sebebine Bektaşilere dahi mücâzât olunduğu sırada meşâyih 
ve fukarâ-yı Bektaşiyyeden ba'zı zevât Kayseri gibi ulemâsı bol ba'zı bilâda 
nefy olundukları sene-i sâbıka mevâddında muharrer idi. 

Bunlardan kapan veznedârı Aziz Efendi ile zahire veznedârı Ârif Efendi da- 
hi birer mahalle nefy olundular. Buna dâir arz olunan takrire yazılan hatt-ı hü- 
mâyünun zeylinde Bektaşilerin pek meşhürlarından Vak'anüvis Şânizâde Atâ 
Efendi'nin Tire'ye ve Cağalazâde hâcegâridan Tâhir Bey'in Hâdim'e nefylerine 
irâde-i müstakille sudürüyle derhâl mümâileyhümâ mübâşirlere terfikan tag- 
rib kılındılar. 

Takrirde Şânizâde ile Tâhir Bey'in isimleri olmadığı hâlde kariha-i şâhâne- 
den zuhüruna sebeb Şânizâde ol vaktin İbn Sinâ'sı makamında ma'mürü'l-ce- 
vânib ve tarik-ı ilmiyyede bulunmasıyle berâber ba'zı elsine-i ecnebiyyeyi ârif 
hakim-meşreb olduğu hâlde Bektaşilik nâmıyla azl ü nefy ü tardı hekimbaşılık 
mesnedine olan liyâkatım istirkab edenlerin eser-i si'âyeti olduğu vâreste-i 
kayd-i irtiyâbdır. Kaldı ki, Şânizâde'nin münferiden nefyinden açığa çıkacak il- 
let-i rekabetin setri Tâhir Bey'e bâ'is-ı müşâreket olmuşdur denilebilir. 

Elhâsıl Bektaşilerin başlarına gelen felâket yeniçerilere münâsebetden neş'et 
ederek bunların dahi o sırada efvâh-ı nâsda yâd olunması maksadıyla artık o 
kargaşalıkda birtakım agrâz dahi karışarak etvâr-ı lâübâliyâne ile ma'rüf olan 
ba'zı zevât Bektaşilik nâmıyla Dersa'âdet'den teb”id kılındılar. Bunlardan birta- 
kım zevât ki Ortaköy'de yalıları olup daimâ birleşirler ve meclislerine bilme- 
dikleri kesânı kabül etmezler (1681 ve zâhirde ahibbâ tarzında görüşürler ise de 
ma'nâda meclisleri âdetâ bir cem'iyyet-i ilmiyye denmeğe sezâ idi. Bu cem'iy- 
yetin merkezi kudemâ-yı ricâlden Tefs?r-i Mevâkib mütercimi İsmail Ferrüh 
Efendi'nin yalısı olup Ferrüh Efendi bir kaç defa sefâretle Avrupa'da bulun- 
muş hakim-meşreb ve âşinâ-yı ilm ü edeb olduğundan cem'iyyetin riyâseti ma- 
kamında bulunur ve ol vaktin meşâhir-i üdebâsından Beşiktaşlı Kethüdâzâde 
Efendi dahi o cem'iyyete dâhil olarak haftada iki def'a tecemmü'lerinde felse- 
fiyyâta ve şi'r ü inşâ ve sâir fünün-i şettâya müteallik mübâhaseye muktedir 
zevât hâzır ve şuarâdan Fârisihân-ı meşhür Fehim Efendi dahi o meclisin 

mülâzimlarından idi. Meclisin idâresi ise dâhil bulunanların i'ânesiyle hâsıl ol- 
duğundan a'zâdan bulunup da taşrada olan ba'zı zevât bulundukları mahaller- 
den hisse-i musibelerini yetişdirdikleri mervidir. Ber-vech-i muharrer içlerinde 
ecânib bulunmadığından ve ol vakitlerde halkın ma'lâmât ve mu'âmelât-ı ecne- 
biyyeye vukufu olmadığı cihetle beynlerinde o yolda cereyân eden musâhabât 
ve müzâkerât süret-i mahremiyyetde tutulageldiğinden hâricden bunlara mez- 
hebsizlik ve Bektaşilik nâmı gibi yaraşdırılan azviyyât yeniçerilerin kaldırıldığı 
vakitde tefrikalarına vesile ittihâziyle bâlâda beyân olunduğu üzere Şânizâde 
ile berâber İsmail Ferrüh Efendi ve Melek Paşazâde Abdülkadir Bey bir günde 
yalılarından kaldırılarak Üsküdar tarafına geçirilip oradan müböâşirlere terfi- 
kan birer mahalle nefy ü teb'id kılındılar. 


Beyân-ı ba'zı ma'lümat 


Fukarâ-yı Bektaşiyye haklarında bâlâda muharrer mu'âmelât-ı şiddetkârâ- 
neye Şeyhülislâm Kadızâde Tâhir Efendi'nin derüni re'yi olmadığı ba'zı evrâk- 
dan fehm olunmuşdur. Sadr-ı a'zam Selim Paşa Şeyhülislâm Efendi'nin bu hu- 
süsda musâmahalı davrandığını bi”l-beyân kariha-i şâhâneden şeyhülislâma 
ihtâr-ı hâl olunmasını pâdişâha bâ-takrir arz eder. Bunun üzerine işbu hatt-ı 
hümâyün sâdır olur. 

Süret-i hatt-ı hümâyün: 


“İşbu takririnde beyân eylediğin ibârede beyâz üzerine ol vechile irâde- 
mi (1691 beyân ederek tarafına gönderdim. Hemân efendi dâ'imize gösterip 
şu Bektaşi fesâdının külliyyen ardı alınmasına gayret olunsun ve efendi 
dâ'imizin bu kerre dahi gevşek tutacağını anlar isen ne vechile sıkışdırılma- 
sı lâzım geleceğini yine takririnle iş'âr edesin.” 


İşbu hatt-ı hümâynda hikâye buyurulan diğer hatt-ı hümâyün süretidir: 


“Benim Vezirim 

Bu defaki fesâdın menşe'i Bektaşiler olmak hasebiyle gerek İstanbul ve 
gerek Üsküdar ve sâir mahallerde olan Bektaşilerin meşâyih-i turük ve ders 
hocaları ve me'mür-ı şeri vasıtasıyle mahallât imamları tarafından ve sâir 
bi-garaz olup erbâb-ı vukufdan gereği gibi taharri ü tahkikle yegân yegân 
ahvâl ve keyfiyyetleri gadr u himâyeden âri vechile hârice çıkarılarak hakla- 
rında ne vechile ahkâm-ı şeriyye terettüb ederse öylece icrâ olunmak ve bu 
husüsda bây u gedâ müsâvi olmağla her kangı sınıfdan olur ise olsun siy- 
yân üzere tutulmak lâzimeden olduğundan şu Bektaşi fesâdı maddesinin 
ehl-i sünnet arasından külliyyen tathirine efendi dâ'imiz bizzât nasb-ı nefs-i 
ihtimâm etmek üzere işbu hatt-ı hümâyünümuzu müşârünileyh dâ'imize 
irâ'e ve bu Bektaşilik mefâsidinin ümmet-i Muhammed arasından kaldırıl- 
masına bi'l-ittifâk gayret ve ihtimâm eyleyesiz.” 

İşbu hatt-ı hümâyün ber-vech-i tezekkür şeyhülislâm efendiye bi'lirâ'e in- 
fâz-ı irâde-i seniyyeye ibtidâr olundukda mahbesde bulunan Bektaşi Lüleci ile 
berâber on dört nefer Bektaşiler tahkik-i ahvalleri zımmında Bâbığli'den Şey- 
hülislâm Kapısı'na gönderildi. 

Bâb-ı fetvâda merkümların istintâkları lede'l-icrâ yedi neferinin tahliye-i se- 
billeriyle diğerlerinin birer mahalle nefy ü iclâları lâzım geldiği taraf-ı meşihat- 
den vuku bulan iş'âr vechile icrâ ve bundan böyle bu husüsa ikdâm ü itinâ kı- 
lınacağı huzür-ı şâhâneye arz olundu. Bunun üzerine sâdır olan hatt-ı hümâyü- 
nun bir fıkrasında “Bu makulelerin şeyhülislâm efendi ile muhâberesiyle tevec- 
cühle te'dibât-ı şeriyyeleri icâb eylediğini ihbâr u iş'âr ederler ise sen dahi der- 
hâl icrâ edesin” diye irâde buyuruldu. (1701 


Vürüdr-ı hatt-ı diğer der-hakk-ı Bektaşiyân 


Dersa'âdet ahâlisiyle Asâkir-i Mansüre içlerinde mazanna-i sü” olanlarm 
tard u teb'idleri tedâbiri hakkında sâdır olan hatt-ı hümâyünun bir fikrasında 
“Bir de tarik-i Bektaşiyyeden Dersa'âdet'de pek çok nüfüs olduğu ma'lüm iken 
şimdiye kadar tard u def olanları pek cüz'iyyât makulesidir. Hattâ başmuhâse- 
be ketebelerinde dahi olduğu mesmü'-ı hümâyünum olmuş idi. Ma'hüd takım- 
ları idlâl eden bütün bu kavm-ı dâlle olmağla bunların dahi tathirine bakılmak 
ve bir gün ihmâl ü müsâmaha olunmayarak daimâ iş güç edinilmek muktezâ- 
yı vakt u hâlden olmağla ona göre zinhâr gevşetmeyip pey-der-pey taharri ve 
tahkik-birle icrâsına sa'y-i mâ-lâ-kelâm eyleyesin” buyurulmuş idi. Selim Paşa 
işbu Bektaşi mücâzâtını başdan atmağı kurmuş olduğu sâlifü”l-beyân ta'lim ü 
ta'rif eylediği hatt-ı hümâyün ahzından fehm olunmuş ise de taraf-ı şâhâneden 
yine kendisi mes'ül ve mu'âteb idi. Hattâ hatt-ı âhir zuhür edince besbelli key- 
fiyyeti meydana koymak ya'ni Bektaşilik dedikleri şey turük-ı aliyyenin birisi- 
dir. Erbâbı sü'-ı isti'mâl ile haklarında celb-i mücâzâtı mücib olmuşdur. Bu mi- 
sillü turük-ı aliyye ve meşâyih ve zenâdıka husüslarının hüsn ü kubhunu fark u 
temyizde aczini bi'l-beyân bunların öteden beri me'müru makam-ı fetvâ bu- 
lunduğundan taraf-ı fetvâ-penâhidan me'mürin-i şer'İyye ta'yiniyle icâbına ba- 
kılması lüzumunu vükelâ lisâniyle huzür-ı şâhâneye arz eder. Buna cevâb ola- 
rak lâ ve neam bir şey buyurulmayıp fakat bâlâda muharrer hatt-ı hayr müci- 
bince hareket olunması irâde buyurulur. 


Mütâlaa 


Hâricden mesmü'-ı fakir olduğu vechile Selim Paşa tarikat-ı Bektaşiyye ik- 
râr- bendelerinden imiş. Hasbe'l-me'müriyye karındaşlarının mu'âvenetine 
muktedir olamadığından yükü şeyhülislâm efendiye yükletmek istemiş oldu- 
ğu hiss olunur. Zât-ı şâhâne bu sırra âgâh olmak gerek ki, sonraki tedbirin ce- 
vâbını hatt-ı âhire atıfla taraf-ı meşihata be-tekrâr havâleden müsâmaha buyur- 
muşlardır. 

Vürüd-ı haber ez-cânib-i Erzurum 


Vak'a-i Hayriyye'nin keyfiyyet-i zuhüriyle teşebbüsât-ı lâzimeye teveccühle 
İtinâ olunduğu tafsilâtı bi'-cümle Memâlik-i Şâhâneye bildirildiği sırada (1711 
Erzurum'a gönderilen emirnâme mücibince yeniçeriliğe müteallik alâmât ve 
âsârın cümlesi mahv ü izâle edilmiş ve Erzurum ile mülhâkatının çoğu ocaklı 
yatağı olduğundan meselenin ale'İ-fevr istimâ'ından ba'zı mertebe tehevvür te- 
zâhürü tahattur olunmuş ise de Erzurum Vâlisi Sadr-ı esbâk Galib Paşa'nın se- 
mere-i dirâyet ü himmeti ve mahalli ocak zâbitânının hüsn-i inkıyâdları sebep- 
leriyle infâz-i irâde-i seniyyeye muvaffak olunmuş ve Erzurum'da lüzümu 
mikdâr âsâkir-i nizâmiyye tahririne mübâşeret kılınmış ve zâbitân-ı mümâiley- 
hime tesliyyet ü emniyyeti mücib olmak içün kapıcıbaşılık ve silâhşorluk rüt- 
beleri ile hil'atlar iksâ ve itâsı istid'â olunmuş olduğu Galib Paşa tarafından 
mevrüd evrâkdan anlaşılmış ve tıbk-ı iş'ârı vechile iktizâları icrâ olunmuşdur. 

O esnâda ekser vüzerâ ve me'mürinin başlı işleri yeniçerilerin mahv ü i'dâmı 
idi. Bazı me'mürin bi-hüde sefk-i dimâ'dan ictinâb üzere bulunmuş ise de her ne 
sebebe mebni ise Edirne'de ziyâdece kan dökülmüşdür. Hattâ 1242 senesi Şa'ban 
beş (4 Mart 1827) tarihiyle Çirmen Mutasarrıfı Es'ad Paşa tarafından mevrüd ev- 
râk-ı atika içünde gördüğüm bir hulâsa kâğıdında Edirne'nin ahâli-i müslimesin- 
den bir günde yirmi altı nüfüsun katl ü i'dâm olunduğu muharrerdir. 


Tertib-i cezâ-yı müfsidân 


Dersa'âdet'de ocâğ-ı mülga takımından ba'zı kesânın Rumeli'de Tırnova ta- 
raflarını tahrik ve ifsâdı müştemil yazdıkları mektüblar me'mürin vâsıtasıyle 
ele geçip hâvi olduğu mevâdd-ı fesâdiyyede medhalleri olanlar birer birer ahz ü 
girift ile istintâkları lede'İ-icrâ bunların içinde sâbık tulumbacıbaşı ile mukad- 
demce Bolu'ye nefy olunan çörekçiler kethüdâsının medhalleri olduğu anlaşıl- 
mış ve esnâ-yı vak'ada uhdelerine silâhşorlük rütbesi verilerek öteye beriye 
def edilen çorbacılardan bulundukları mahallerde ve tulumbacıbaşı ve sâir 
ba'zı kesân Dersa'âdet'de i'dâm ve birazı dahi nefy ü iclâ kılındı. 


Lâhika 


Nefy olunan çorbacıların bulundukları mahallerde icrâ-yı fesâd edebilecek- 
leri 1172) vâhimesiyle /dâmları lâzım geleceği istizânına dâir Sadr-ı a'zam Se- 
lim Paşa'nın arz etdiği takririn zeylinde Serasker Hüseyin Paşa'yı mahsusan 
nezdine celb ile lede'İ-müzâkere merkümların Hüseyin Paşa dahi i'dâmlarını 
tahsin ve tensib eylediğini pâdişâha bildirmişdir. Bunun üzerine Bâbıâli'den bir 
müsvedde ile beyaz etdirilen iki üç satır yazılı mektüblar kavvâslar mübâşere- 
tiyle etraf-ı memâlike itâre kılınarak yeniçeri zâbitânından menfâda ve silâh- 
şorlük rütbesiyle me'müriyyetlerde bulunanlardan Kethüdâyeri Kara İsmail 
Ağa ile yirmi dört bölük çorbacısı Mehmed Ağa Tekfurdağı'nda, Kırk ikinin 
çorbacısı Ali Ağa Konya'da, Sekbanbaşı esbâk Ahmed Ağa Kütahya'da, Onbe- 

şin çorbacısı Mehmed Ağa Filibe'de, Yeniçeri Ağası esbâk Şâkir Ağa Dimeto- 
ka'da, Yeniçeri Ağası esbâk Osman Ağa Zağrâ-yı Atik'de, Kulkethüdâsı esbâk 
Hasan Ağa Yergöğü'de, Yirmi dokuzun çorbacısı Hamza Ağa ile Ellinci'nin us- 
tası Hüseyin Ağa ve Elli dört bölüğün çorbacısı Hasan Ağa ve Otuz sekizin İs- 
mail Ağa Silistre'de, Kırk üçün çorbacısı İsmail Ağa Ankara'da, muhzır ağalık- 
dan ma'zül hacca giderken Abdi Ağa ile İbrailli Cerrah Hüseyin Şam'da, Yor- 
gancı Serdâr Ahmed İslimye'de, ders-i âm Hacı Halil Kütahya'da, Yirmi yedi- 
nin ustası İbrahim ile Otuz üçün ustası Deli Mustafa ve Seksen dördün Ömer 
Usta ve Doksan sekizin İsmail Usta ve Sekban ustalarmdan Selim ve İstefanlı 
Ali Usta Kastamonu'da, Yirmi yedi bölüğün Küçük Ağa Vidin'de, Sâlih Paşa 
kavvâsbaşısı Pehlivan Mehmed Kastamonu'da, Altmış dört cemaatın mütevel- 
lisi Hacı Ömer Ağa haseki mübâşeretiyle Köstence'de, On üç sekbanlarından 
Arnavud İsmail İbrail'de, muhzır ağalıktan muhrec Ali Ağa Bursa'da, Otuz 
Üçün ustası Mustafa Taşköprü'de, Yirmi dokuzun sekban ustası Mustafa ile 
Yüzüncü cemaatın Mehmed Usta Trabzon'da, Beşinci sekban ustası Mustafa 
Şam'da, Yirmi iki cemaatın ustası ile Yetmiş beşin Mehmed Usta İzmir'de, Elli 
birin ustası Nâbi Mehmed Vidin'de, Kırk iki bölüğün ustası Mustafa Tokad'da, 
Birinci'nin mütevellisi Hüseyin Ağa Bursa'da, On birin sekban ustası Ömer 
Ağa Erzurum'da, Cebhâneci İbrahim Ruscuk'da, Otuz Dokuzun çorbacısı 
Mahmüd Ağa ile Elli üçün çorbacısı Ahmed Ağa Hırsova'da, Ağalar ağası Halil 
Ağa Edirne'den nefy ile Bursa'da, Edirneli (173) Boyacı damadı Mehmed ile 
Debbağ ustası Deli Memiş Niğbolu'da, Edirneli Kara Mehmed Ağa Manas- 
tırda, Âsitâneli Tornacı Ahmed Minkalya'da, Balmumucu Ömer Sivas'da, Kırk 
sekizin Mustafa Usta Tırnova'da, Altmış bir bölüğün Hüseyin Usta Hırsova'da, 
Elli beşin ustası Hâfız Hüseyin Ağa ile Yetmiş altı cemaatın Ahmed Usta Niğ- 
bolu'da, silâhşorluk verilerek nefy olunan muhzır kâtibi Konya'da, Onuncu- 
nun çorbacısı Bekir Ağa ile Otuz altının Abdullah ve Yirmi dördün İbrahim ve 
Kırkıncının Ömer ağalar Sivas'da-ve Küçük Süleyman Çavuş Kütahya'da, Otuz 
dokuzun çorbacısı Mustafa Ağa ile Elli dokuzun Mehmed Ağa Bursa'da, Kırk 
dokuzun Hasan Ağa Beyşehir'de, Elli altının Mehmed Ağa ile Üçüncünün 
Ömer Ağa Hamid'de, Kırk dördün Tâhir Ağa ile Altmış birin Ömer Ağa ve Tu- 
lumbacı Ali Kuzu İzmir'de, Otuz üçün Ali Ağa ile Dokuzuncu sekban Kâğıdçı 
Süleyman Usta ve on üçün Ali Usta İzmid'de, Kırk birin Mehmed Ağa ile on bi- 
rin Ahmed Ağa Edirne'de, Elli ikinin Mehmed Ağa Çorum'da, Kırk ikinin Os- 
man Ruscuk'da, On üçün Mehmed Ağa ile sâbık Başçavuş Ali Ağa ve yirmi ye- 
dinin İbrahimi Usta ve Otuz üçün Deli Mustafa Bolu'da katl ü dâm ile kesilen 
başları İstanbul'a getirilmiştir. 


Vukuw'ât-ı Sivas 


Sivas ile Tokad kasabaları merkez-i sanâdid-i Bektaşiyye olmasiyle vâlisi 
Mehmed Paşa dâiresi halkı ve asâkir-i kâfiye ile üzerlerine varıp ahâliden yirmi 
yedi nüfüsu i'dâm ve derün-ı şehirde ba'zı nizâmâtı icrâya kıyâm eylediğine 
dâir aldığı Vlâmât-ı şeriyyeyi ve sabık Tokad Naibi Kara Cehennem Mustafa 

Efendi'nin fuzüli me'hüzât-ı merviyyesinin tahkiki me'müriyyeti iktizâsından 
olduğundan nâibin aldığı mebâliğin defterini Bâbıâli'ye takdim eyledi. 

Tafsili o esnâda İstanbul'da bulunan sâbık Tokad voyvodası da yeniçeriler- 
den i'dâma müstahak olan kesânın defterini Sadr-ı a'zam Selim Paşâ'ya vermiş 
idi. Defterin irsâliyle oralar yeniçeri yatağı yerler olduğundan tathirine Sivas Vâ- 
Kisi Mehmed Paşa me'mür kılındı. Ânifen beyân olunduğu üzere Mehmed Pa- 
şa'ya Sivas'dan hareketle Tokad/'a gelip defterde muharrer kesândan ma'adâ vü- 
cüh-ı memleketin verdikleri defter mücibince alemdârlardan (174) ve sâireden 
yirmi altı nefer kimesneleri i'dâm ve ba'zılarını bilâd-ı ba'ideye nefy ü i'zâm ve 
memleketin kahvehânelerinin hedm etdikden sonra Samsun Kal'ası binâ emâne- 
ti içün sipâriş buyurulan husüs ki vücühdan münâsibinin icrâ-yı me'müriyyeti 
idi. Buna dâir isim yeri açık gönderilen emr-i âliye serveti münâsebetiyle ahâli- 
den Kuruoğlu Ali Ağa'nın ismine tashih ile mümâileyh her ne kadar müsin ü ih- 
tiyâr isede bu me'müriyyetden kemâl-i memnüniyyet izhâriyle hemân Samsun 
tarafına saldırılmış ve Zile'de ba'zı eşkıyâ Müftü Lütfullah Efendi'ye istinâd ile 
voyvodalarına galebe çalmış olmasiyla bunların izâlesine vakt-i fırsat gözetmek- 
de iken vâlinin o civara geldiğini ganimet bildiğini esnâ-yı râhda voyvoda vâliye 
beyân eyledi. O günlerde Zile'nin müfti ve ulemâsı ile nâib ve vücühu Hi-ecli'l-is- 
tikbâl vâlinin olduğu mahalde iken Zile'de voyvoda vekiline hafiyyen buyurul- 
du irsâliyle voyvodanın haber verdiği kesânın cümlesi derhâl i'dâm edildiğini 
ve müftinin nefy ile yerine intihâb etdiği şahsın nasbı lâzım geldiğini ve hin-i av- 
detde Amasya'dan tahkik eylediği eşkiyâdan sekiz neferini i'dâm etdirdiğini nü- 
füs-ı maktülenin defteriyle Deraliyye'ye inhâ ve irsâl eyledi. 


Sâniha 


Bâlâda beyân eylediğim vechile o aralık icâb-ı vakt u hâl böyle kesip biçmek 
ile me'mürları işgal etmiş ise de tedkik-i maslahata pek de ihtimâm olunmuş 
denilemez. Çünki bir voyvodanın ihbâr-ı mücerrediyle derhâl bunca nüfüsun 
kanına girmek revâ değildir. Çünki işin içinde garaz olduğu evrâkdan münfe- 
him olur. Ol vakitlerin icâbı voyvodalar, mütessellimler bir memleket ve kazâyı 
ahâlisi ile berâber iltizâm eder gibi alıp müsellemü”-ahvâl olsalar bulundukları 
mahalleri soyup soğana döndürürler idi. Voyvoda, müfti ile sâirlerine garaz-ı 
sâbıkını icrâya vakit bulmuş dense doğrudur derim. Bir de Samsun Kal'ası bi- 
nası hidmetine ta'yin edilen ihtiyar âdemin memnüniyyetle azimeti keyfiyye- 
tinden bahse taaccüb olunur. Herifin gözü önünde kanlar akıp dururken bi-çâ- 
re ihtiyâr maa'l-ıztırâr izhâr-ı memnuniyyet etmez de ne yapar? Şu vakitlere 
yetişip de şimdiki hâlde sâye-i adâlet-vâye-i Hazret-i Abdülaziz Hâni'de müs- 
tagrak olduğumuz emniyyet ü huzür u rahata teşekkür etmeyen var ise gerçek- 
den insan değildir derim. İntihâ. (175) 


Vukü-ı şikâyet-i bidâd ez-nâib-i Tokad 


Tokad nâibi Kara Cehennem Mustafa Efendi hakkında şikâyet-i merviyye- 

nin tahkiki Sivas vâlisine havâle olunmuş idi. (Madde-i müştekânın tahkiki 
müştekiye havâle olunmuş). Sivas vâlisi ber-minvâl-i muharrer Tokad'a gelip 
eşkıyâyı sile-hâr-ı izâle etdiği esnâda nâibin müddet-i niyâbetinde hilâf-ı usül 
me'hüzu olduğu haber verilen bir yük otuz bin bu kadar guruşun müfredât 
defterini Bâbıâli'ye takdim eyledi. 

Derdest edilen evrâk müfâdınca nâibin eşkıyâ tarafdârlığı kabahatı me'hü- 
zât-ı merviyyenin teşdid-i tedkikine sebebiyyet verdiğinden zâhirde me'hüzât 
meselesi üzerine gidilerek bu tarafda istintâkına bakılmış idi. 

Buna dâir vâlinin ma'ruz-ı huzür-ı pâdişâhi kılınan kaimesi kenârma Bâbı- 
âli'den yazılan takrirde nâibin bu tarafda kethüdâsı buldurularak taraf-ı sadr-ı 
a'zamiden bizzât tehdid ve istintâk olundukda me'hüzâtın elli bin guruşunu 
itirâf eylemiş ve tahsili hakkında sâdır olan irâde-i seniyyenin infâzı şeyhülis- 
lâm efendiye bi'l-havâle kendisinin habsi re'y olunmuş ise de ertesi günü mek- 
tabçusu vâsıtasıyla gönderdiği tezkirede zi-ulemâdan bulunduğu cihetle nâ- 
ibin habs ü tazyik hasmının bi'l-muvâcehe murâfaasıyla şer'an zimmetinde 
nesne tebeyyün etmesine mevkuf olduğundan şurasının şer-i şerife tatbiki 
icâb ediyor diye muharrer olmağla taraf-ı sadâretden kethüdâsının ol süretle 
istintâk olunduğunu hikâye ile nâibin uygunsuzluğunda şübhe var mıdır? 
yollu olunan ifâdeye besmele ile tarikini hakkeder, tarafınıza irsâl eylerim, 
ba'de iktizâsını icrâ edersiz diye şeyhülislâm efendinin cevâb-ı hayrım ba'de"'I- 
hikâye me'mürin-i Bâbıâli nezdinde iken nâib-i celile defter irâ'e ve isticvâb 
olundukda serbestçe âdem olduğundan ne inkâr ve ne ikrâr edip kabüle şâyân 
söz söylemeyerek fezleke-i kelâmı arkasında olan urbasından başka kâffe-i 
emvâl ü emlâki her ne ise ahz u zabt olunmasına razı olduğunu beyândan ibâ- 
ret bulunmuş ve Tokad'dan gelmeleri emr olunan kesân gelip de muvâcehe 
edilse cevâb vereceği anlaşılmış idüğinden sâire ibret olmak içün tarikinin 
hakkı ve çavuşlar emini hânesinde habs ile mâlı cânib-i miriden bi'-müsâdere 
ba'de bir mahalle nefy ü idâsı (176) husüsu istizân olundu. Sâdır olan hatt-ı 
hümâyün süretidir: 


“Sâbık Tokad nâibinin fukarâdan zulmen ve gadren aldığı akçe içün em- 
vâlinin cânib-i miriden müsâderesini revâ göremedim. Şöyle hâtırıma gelir 
ki, nâib-i mümâileyhin tariki hakk olunup efendi dâ'imizin ma'rifetiyle hâ- 
len Sivas kadısı yâhüd müftisi ve hâlen nâibinden ma'adâ etrâf ve civâr ka- 
dıları veya müftilerinden ehl-i hak bir kimesne bâ-fermân-ı âli husüs-ı mez- 
büra mevlâ ta'yin kılınıp merküm Kara Cehennem ve kethüdâsı ve ihzâr 
olunan sâbık müfti Sivas'a gönderilip vâli-i müşârünileyhin huzürunda ol- 
mak üzere on altı mâh zarfında aldığı kalil ü kesir her ne ise hüddâm-ı mah- 
keme ve erbâb-ı vukuf ma'rifetiyle meydana çıkarılıp selefleri ve sâir kuzât 
ve nüvvâbın şer'i ve örfi ve âdet-i belde üzere ele geldikleri fürü-nihâde 
olundukdan sonra bâki fukarâdan fuzüli gadren ve zulmen gasb eylediği 
akçeyi vâli huzürunda ma'rifet-i şer-i şerif ile zâhire ihrâc olunarak cebren 
ve kerhen kendisinden tahsil ve eshâbı yedlerine bi't-tamâm redd ü teslim 
etdirilmesi hem fukarâ hakkında hayırlı ve hem de emsâline gereği gibi ib- 

ret olacağı zâhir olmağla bu vechile efendi dâ'imizle bi'l-muhâbere tanzim 
ve icrâsına mübâderet eyleyesin.” 


Makam-ı fetvâ-penâhiden gelen sâlifü'z-zikr tezkirenin süretidir: 

“Tokad nâibi ve müftisinin mahbüs olunmaları içün devletlü efendimize ifâ- 
de olundukda ruhsat-güne cevâb buyurmuşlarsa da merkümlar zümre-i ule- 
mâdan olduklarından gayri üzerlerine bi'İ-muvâcehe şer'an bir nesne sâbit ol- 
madıkça habs ü tazyikleri meşrü' olmadığından şimdilik tevkif ve bir kaç gün 
zarfında sadr-ı a'zam hazretleriyle mülâkatımızda şifâhen müzâkere olunaca- 
ğını kisedâr efendi ifâde eylesin, tahrir eyle deyü emir buyurmalarıyla tahrire 
bâdi olduğu ma'lüm- âlileri buyuruldukda vech-i muharrer üzere sadr-ı a'zam 
efendimize ifâdeye himmetleri emr-i veliyyü'niamidir. 

el-Muhlis 

Mektübi-i hazret-i veliyyü'n-niam” 

Hatt-ı şerif-i mezkür mücibince nâibin mahallince tahakkuk eden irtikâbına 
mebni Konya'ya nefy olunmuşdur. Madde-i âtiyyenin beyânından sonra bu 
meselenin muhâkemesine şürü” olunacakdır. (177) 


Katl-i Bektaşi Es'ad Baba 


Mukaddemen Erib Paşa mühürdârı olup sonraları tarik-i Bektaşiye duhül 
ile âlem-i tecerrüdde Rumeli ve Anadolu taraflarını seyr ü deverân eyledik- 
den sonra Rumeli'de Usturumca ve Radovişte a'yânları yanına sığınıp idâre-i 
akdâh-ı rüzgâr etmekde ve ba'de Manastır cânibine savuşup âlem-i bi-kaydi- 
de gezinmekde iken bâlâda tahrir olunduğu üzere Rumeli tarafının Bektaşi 
tekkelerine me'mür Hacı Ali Bey'in Manastır'da yakaladığı Es'ad Baba'nın 
nezdinde zuhür eden kitabda âyât-ı Kuraniyyeye yanlış ma'nâlar yazılmış ol- 
duğu görülmüş ve istintâkında tertib-i cezâsma dâir ser-rişte alınamamış ise . 
de Rumeli tarafında bulunması tecviz.olunmadığından eşya ve ve nukud-ı 
mevcüdesiyle tahte'l-hıfz Deraliyye'ye gönderilmiş ve Selânik Mutasarrıfı 
Ömer Paşa mühürdârının birâderi Mahmüd Bey'in Elbasan'da Müderriszâ- 
de'ye yazdığı tavsiye mektübu dahi merkümun nezdinde çıkmış olmağla ki- 
tab ile mektüb bu tarafa vârid olarak Es'ad Baba BâbıâM'de gereği gibi su'âl ve 
istintâk olunmuş ise de külliyyen inkâr eylemiş ve yanında bulunan kitabda 
ne olduğunu bilmediğine dâir ba'zı sözler söylemiş olduğundan mahbese il- 
ka ile te'dib-i şer'isi evvel emirde bilinip ona göre icrâ olunmak içün şeyhülis- 
lâm efendiden lede'l-istiftâ zirde süretleri muharrer fetvâlar müciblerince 
idam ve izâlesiyle li-ecli't-teşhir üzerine yâfte vaz' olunması ve merküm 
Mahmüd Bey'in dahi li-ecli't-te'dib dâiresinden bir mahalle nefy edilmesinin 
Ömer Paşa'ya yazılması süretleri istizân olundukda sâdır olan hatt-ı hümâ- 
yün süretidir: 


“Mir-i mümâileyhin işbu kaimesiyle fetvâ-yı şerife ve evrâk-ı sâire man- 
zür-ı hümâyünum olmuşdur. Bu makule mülhid ü zendaka i'tikadında çok 


Vak'anüvis Ahmed Lütfi Efendi Tarihi -1 131 


âdem vardır, henüz lâyıkıyle tathir olunamadı. Merkümun katli lâzım geldi- 
gi fetvâ-yı şerifeden müstefâd olmağla sürhde beyân eylediğin vechile icrâ 
ve merküm Mahmüd Bey'in dahi nefy ü iclâsı içün Selânik mutasarrıfına ta- 
rafından te'kidlice mektüb yazılıp onun dahi icrâsıma mübâderet olunsun. 
Bir de bu makule ele geçen muharref kitaplar toplanıp ihrâk olunsun. 
Ba'zen sahhaflarda bulunduğu mesmü'-1ı hümâyünum olmuşdur, bir erbâ- 
bına havâle olunup zâhire ihrâcına gayret oluna.” (178) 


Suver-i fetâvi: 

Müslim nâmına olan Zeyd meşihat iddi'âsında olup ilhâd u zendaka Vtika- 
dında olduğunu izhâr ve bu vech üzere dâ'i bi'l-fesâd olduğu şer'an sâbit olsa 
Zeyd'in emr-i ulü'l-emr ile siyâseten katli meşrü' mudur? 

el- Cevâb: Allahu a'lem vâcibdir. 


Bu süretde Zeyd vech-i muharrer üzere ilhâd ü zendaka ile ahz olundukdan 
sonra tevbesi makbül olur mu? 
el-Cevâb: Allahu alem olmaz, belki katl olunur. 


Sâhir ve sâ'i bi'l-fesâd olan Zeyd kable't-tevbe ahz olunsa Zeyd'e ne lâzım 
olur? 
el-Cevâb: Allahu a'lem katl olunur. 


Ketebehü'l-fakir Kadızâde Mehmed Tâhir afa anhümâ 


Vazife-i müverrih 

Bu mahalde iki vak'a yazıldı ki, birisi Tokad Nâibi diğeri işbu Es'ad Baba 
kaziyyeleridir. Nâibin zümre-i ulemâdan olması cihetiyle üzerine şer'an nesne 
sâbit olmadıkça habsi tecviz olunamayacağı tamâm muvâfık-ı şer ü kanundur, 
buna diyecek yokdur. Fakad kable' s-sübütü/ş-şeri adem-i habse illet ulemâ sı- 
nıfından olması anlaşılıyor. Halbuki, kanün-ı şeride istisnâ olamaz, her ne ise 
eğer muktezâ-yı şer” üzere hareket olunacak ise Es'ad/ın istintâklarında dahi il- 
hâd u zendakaya dâir ser-rişte alınamadığı tasdik olunmasıyla berâber fetvâ-yı 
şerifeye ne süretle tatbik olundu? Eğer şer-i şerif ve fetvâ-yı münife amel olu- 
nacak ise bunun hakkında dahi sübüt aranılmak ve ihtâr edilmek lâzım değil 
miydi? İhbâr-ı mücerred ile bir nefs-i nâtıkanın itlâfı tecviz olunur mu? Şer-i 
şerifin muktezâsını tedkik etmeyerek hakkında fetvâ verildi deyip de fetvâ-yı 
şerifeyi âlet ittihâzı ile telef-i nefse cüFet ne büyük kabahatdir. Cenâb-ı hak 
âdil-i mutlak ve gönderdiği şerfat ayn-i hakdır. Meseleyi da'vâya ve nefsü'l- 
emmâre tatbik ise erbâb-ı hükümetin birinci vazifesidir. 

Teessüf olunur ki, birbirini müteakıb olunan iki su'âlin evvelkisine sübüt-i 
şer'i (1791 kaziyyesi bi-husüsuhâ irâ'e olunur. Buna dikkat olunmamış olsa cân 
telefi olmayıp yalnız nâibin aldığı paralar istirdâd olunacakdı. İkincisi ise te- 
lef-i nefsi mücib olacak. Evvelkine i'tinâ edilip de buna müsâmaha edilmemek 
ve maktül-i merkümun eşya ve nukudu ise nerede kaldığından bahs olunma- 

mak ve husüsiyle ism ü şöhretleriyle eshâbı ma'lüm olacak emvâl-i magsübe- 
den dolayı nâibin kâffe-i emlâk ü emvâlini cânib-i miri içün müsâdereye hükm 
eylemek kangı kanündan alınmışdır? Rabbim makamını karin-i makam-ı 
mahmüd buyursun Sultan Mahmüd Hân-ı Gazi hazretleri yalnızca bunca me- 
sâlih-i dâhiliyye ve hâriciyyenin tedikât-ı amikasını mütâlaa ile vükelâsının 
haftalarca tezekkürden sonra arz eyledikleri mevâddın hüsn ü kubhunu der- 
hâl hatt-ı hümâyünlarla Bâbıâli'ye ihtâr ü iş'âr arasında böyle umür-ı şeriyye- 
ye müteallik ve mes'uliyyeti erbâb-ı icrâya aid işlerle dahi hüdâvendigâr-ı mü- 
şârünileyh hazretlerini işgal eyledikleri arada muktezâ-yı mülhemiyyet-i se- 
niyyeleri üzere çoğunun islâhını irâde buyururlar idi. Cümleden biri Tokad 
nâibinin müsâderesine Bâbıâli'den karar verilmiş iken bâlâda muharrer hatt-ı 
hümâyünla süret-i şeriyyesi hakkında sünüh eden irâde-i seniyye hak bu kim 


muşlardır. İntihâ. 
Madde-i uhrâ 


Rodos'a dahi gönderilen emr-i âli mucibince yeniçerilerin mahv-ı âsârına te- 
şebbüs olundukda ahâliden ba'zı kesân neşr-i erâcif eylediklerinden men'i zım- 
nında Müderris Mustafa Efendi ile Câbi Hacı Mehmed ve Tosunoğlu Musta- 
fa'nın i'dâmlarını ve ba'zılarının dahi nefylerini Rodos mutassarrıfı Bâbıâli'ye 
inhâ eylemiş olmağla cevâbında müderris efendi tarik-i ilmiye mensüb oldu- 
gundan i'dâmından sarf-ı nazarla Diyarbekir'e nefy ve diğerlerinin i'dâmı emr 
ü icrâ olunmuş olduğu mukayyeddir. 


Katl ü dâm-ı ba'zı ahâli-i Ayıntab ve sâire 


Haleb'e mülhak Ayıntab kasabasında yeniçerilik gayreti bâki olduğu ve me- 
şâyih ve ulemâ ve fukarâ-yı ahâli eşkıyânın eyâdi-i tasallutlarından bizâr ol- 
dukları mesmü'-ı devlet oldukda o vakit o civârda bulunan vüzerâ miyânında 
harisü'l-kıtâl Maraş (180) Vâlisi Cebbârzâde Celâl Paşa'ya verilen emir üzerine 
külliyyetli asker ile Mar'aş'dan bi'l-kıyâm iki üç konağı bir ederek doğru Ayın- 
tab civârında askerini ikame ile kendisi kasabaya gelip katl ü idâm etdiği yüz 
otuz kimsenin rüüs-ı maktu'alarını Ayıntab nâibinin #lâmı ile İstanbul'a gön- 
dermişdir. Getiren tatarlara hil'atler iksâ ve Celâl Paşa'ya tahsin ü âferini hâvi 
iltifâtnâme-i sâmi isrâ” kılındı. 


Hâtıra 


Celâl Paşa'nm âteş-i celâli akıtdığı kanlarla kesb-i sükünet edemediğinden 
dest-i celâlisinden tahlis-i gevher-i cân ile maâdin-i hümâyün taraflarına firâr 
eden kırk neferden mütecâviz kesânın isimlerini beyân ile bunlar sağ kalırsa 
ileride mazarratları görüleceğini başkaca inhâ eyledi. Keyfiyyet bâ-emr-i âli 
maâdin emini Vezir Sâlih Paşa'ya iş'âr ile merkümların i'dâmları emr olundu. 

Bunun üzerine Sâlih Paşa'dan vürüd eden cevâbnâmede ber-mücib-i defter 
araştırılan kesândan otuz üç neferi mat'unen fevt olup diğer bir iki kişi habs 
olunmuş ise de bunların dahi muhtazar bulundukları inhâ olundu. Reviş-i hâle 
nazaran firârilerin hepsi bu hâlde bulunması pek de inanılır şey değil ise de Sâ- 
lih Paşa'nın mazhariyyeti lâtf ü salâh ve Celâl Paşa'nın kahr yüzünden tecelli 
etmişdir denilebilir. İntihâ. 


Vuku'-ı ihtilâl der-Saraybosna 


Bâlâda beyân olunduğu vechile yeniçeri ocağının mahvı ile yeniden asâ- 
kir-i muntazama tertibine şürü” olunduğuna dâir bi'-cümle eyâlât ve elviye- 
ye neşr olunan evâmir-i aliyyenin bir kıt'ası kapıcıbaşı mübâşeretiyle Bos- 
na'ya gönderilmiş idi. Ol vakit Travnik kasabası makarr-ı eyâlet olduğundan 
mübâşir Travnik'de emr-i âliyi vâli Beylânlı Hacı Mustafa Paşa'ya itâ eyledi. 
Mazmün-ı emr-i âliye Bosna cânibinde adem-i itâat emâreleri müşâhede 
olunduğu merkez-i hükümet-i seniyyeye mü'nakis oldu. Devlet-i Aliyye'nin 
o vakt ü hâlinde Bosnalıların muhâlefet yüzünde bulunmaları muttasıf ol- 
dukları şi'âr-ı salâbet ve diyânete münâfi olduğundan usül-ı hakimâne ile 
ahâliyi kandırmak ve âsâyiş-i memleket muhâfaza kılınmak üzere ulemâdan 
Pirlepeli meşhür Ahmed Efendi ile ricâlden (181) eshâm mukataacısı Ârif Bey 
bâ-irâde-i seniyye ta'limât-ı mahsusa ile Bosna cihetine “zâm kılındılar. O es- 
nâda Belgrad Muhâfızı Vezir Abdürrahim Paşa'nın hâdise-i merviyyeye vu- 
kufu olacağından evvelce kendisiyle bi'l-müzâkere ba'de icâb-ı hâlin icrâsına 
ibtidâr olunmak üzere hareket olunacağı meâlinde müşârünileyhe ve vesâyâ- 
yılâzimeyi hâvi İskenderiye mutasarrıfı İşkodralı Mustafa Paşa ile Bosna vâ- 
lisi tarafına ve defterdârına evâmir-i mahsusa gönderildi. Ârif Bey ile Ahmed 
.Efendi Belgrad tarikiyle Bosna'ya müteveccihen İstanbul'dan hareket etmişler 
ise de Belgrad'a azimetden evvel Yenipazar'a varıp orada tavakkuf etdiler. O 
aralık bu tarafça alınan ma'lâmâta göre hâdise eyâletçe umümi birşey olma- 
yıp erkân ile ahâlinin çoğu süret-i mutâvaatda olarak yeniçerilere müteallik 
olanlar adem-i itâat vâdilerinde görünmüşler ve ma'-mâ-fih âteş-ı ihtilâlin 
mirvaha-i ifsâd-ı civâri ile sarpa saracağı vâhimesiyle berâber madde-i nizâ' 
yeniçeriliği iltizâm kaziyyesi olduğundan bu Bosna işi o aralık devlete epeyce 
telâşı mücib oldu. Bununla berâber kuvvet-i askeriyye #mâli mevsimi olma- 
dığından üslüb-ı hakim ile yatıştırılmak üzere erkân-ı eyâletden ba'zılarının 
taltif ü tatyiblerine ibtidâr olunduğu sırada İzvornik Kapudanı Mahmüd 
Bey'in ibrâz etdiği hareket-i sâdıkânesine mükâfâten mirimirânlık ile İzvor- 
nik sancağı uhdesine ihâle ve selefi Zülfikâr Paşa'nın kendi ocağında ikamet 
eylemesi irâde buyuruldu. 

Hoca Ahmed Efendi ile Ârif Bey ber-vech-i muharrer Yenipazar'a kadar gi- 
dip orada tavakkuf ederek Bosna'ya gidemedikleri ve kuvve-i cebriyye irâ'esi- 
ne lüzüm göründüğü vârid olan tahrirâtdan münfehim olmuş ve orada tavak- 
kufları bi-hüde olacağı anlaşılmış olduğundan bu maslahata diğer muktedir bir 
me'mür ta'yini tensib olunarak o vaktin umür-didegânından Es'ad Paşa bira- 

deri Humbaracıbaşı Mes'ud Ağa? bi'-intihâb Bosna vâlisiyle teskir-i gaile ey- 
lemesi (1821 içün me'mür ve Bosna” ya vusülünde Ârif Bey ile Hoca Ahmed 
Efendi'yi nezdine celb eylemesi ve Ârif Bey'in Yenipazar da Mutasarrıf Osman 
Paşa ile ibka-yı âsâyişe çalışması emr olundu. Mes'üd Ağa ile irsâl olunan 
müte'addid emr-i âlilerde ocâğ-ı mülganın mahvına teveccühle mecbüriyyet 
gelmiş ve ihyâ-yı din ü devlet kasdiyle yeniden asâkir-i muntazama tertibine 
şürü olunmuş olduğu beyâniyle celb-i kulüb-ı ahâliye be-tekrâr ibtidâr kılın- 
mış idi. Mes'üd Ağa ber-vech-i muharrer Belgrad'a vâsıl oldukda tedkikatına 
nazaran tedbir-i mezkür dahi kârgir olmadığından ve vâli Beylanlı'dan ise ahâ- 
linin vahşetleri derkâr olduğundan teskin-i nâire-i ihtilâl ve vahşet kasdiyle 
Abdürrahim Paşa Bosna'ya vâli nasb olundu.2 Bu tedbir ile berâber vâli-i lâhi- 
kin takviye-i bâzü-yı iktidârı zımmında istiklâl i'tâsı ve Rumeli'den ma'iyyeti- 
ne külliyyetli asker tertibi gibi esbâb-ı iktidâriyyesi istikmâl kılındı. Bu sırada 
Üsküb Mutasarrıfı Priştineli Mehmed Yaşar Paşa ile Prizren Mutasarrıfı Mah- 
müd Paşa bin beşer yüz ve Alacahisâr Mutasarrıfı Şehsüvâr Paşazâde Abdi Bey 
bin ve İvranyalı Hüseyiri Paşa iki bin askerle Abdürrahim Paşa ma'iyyetine 
me'mür oldular. Beylanlı Mustafa Paşa'nın azliyle Abdürrahim Paşa'nin o sü- 
retle Bosna'ya me'müriyyetini müteâkib harekât-ı askeriyyeye hâcet kalmaksı- 
zın ihtilâl yatışmış ve ön ayak takımından Bosna defterdârıyla sekiz on nefer 
müteşahhısânın nefylerine evvelce karar verilip muahharen vuku'-ı istirhâmla- 
rına müsâadeten afvları bâ-mahzar niyâz olunmuş ise de bu misillüların sırf ce- 
zâsız kalarak derün-ı memleketde bulunmaları kendilerince dahi muzır olaca- 
ğından karar-ı sâbıkanın icrâsı te'kid kılındı. Bu münâsebetle Bosna gailesi hi- 
tam buldu. (1831 

Vâli-i sâbık ki meşhür Beylânlı Hacı Mustafa Paşa'dır. Ol vaktin vâhimesin- 
ce Beylanlı Bosna'dan tehi çıkmamak içün Niğbolu ve kal'alar muhâfazasına 
me'mür olup mahalline vâsıl olur olmaz vezâreti ref ile Kırkkilise'de ikamete 
me'mür edildi. Muhâfaza-ı mezküre Servi A'yânı Kapıcıbaşı Ahmed Ağa'ya ve 
ba'dü bu'din Celâl Paşa'ya ihâle kılmdı. 

Bosna havâdisine dâir bu mahalle kadar yazılan mevâd o vaktin evrâk-ı res- 
miyyesinden telhis olunmuşdur. Burada aşağısı o vakti müdrik mahalli eşrâfın- 
dan ba'zı zevâtdan alınan ma'lümât-ı mahalliyye üzerine derc ve tahrir kılındı. 

Şöyle ki, kırk bir senesi tevcihâtından Bosna Vâlisi Evrenoszâdelerden Selim 
Sırri Paşa'nın azliyle Beylanlı Mustafa Paşa'nın nasbı haberi Bosna'ya mün'akis 
oldukda zulm ü gadr ile ittisâfı şâyi'ası mücib-i vahşet olmuş idi. Travnik'e mü- 
teveccihen Yenipazar'a geldikde hânedândan müsin ve ihtiyar ve eyaletçe kadr ü 
haysiyyeti bedidâr olan Mirimirân Osman Paşa'nın konağına bi'n-nüzül eyle- 
diği mu'âmele-i bârideden havfle Osman Paşa Beylanlı orada iken Arnavud ta- 


23 Mes'üd Ağa'dan münhal olan humbaracıbaşılık Lağımcıbaşı Selânikli Abdülkerim Bey'e ve lağımer- 
başılık Kara Osmanzâdelerden Kapıcıbaşı Ya'kub Ağa'ya tevcih olundu. 

24 Ol vakit Bosna eyâletinin vâlilere mu'tâd olan vâridâtı 292 577, vâlilerin istihdâm eyledikleri asâkir 
masrafiyle muhtac oldukları masârifât-ı sâire 599 989 guruşdur. Vâridât-ı muharrere ba'de't-tenzil 
masrafdan açık kalan mebâliğ tayyârât nâmıyla zuhüratdan çıkarılır imiş. Bu masârif içinde bir se- 
nede vâlinin el masrafı olarak on bin guruş olduğu nazar-ı taaccüble görülmüşdür. 

rafına firâr ve ertesi günü Beylanlı oradan hareketle mihmân olduğu kazâ ve 
kasabalarda eslâfından ziyâde cebren aldığı kudümiyye akçesi keyfiyyeti ile 
Osman Paşa'nın firârı havâdısi bütün bütün umüm ahâliyi tevhiş eyledi. Bos- 
nasarayı'na vürüdunu müteâkib ba'zı erkânın niyâz ve ihtârları üzerine Os- 
man Paşa'yı mütesellimlikde ibka etmiş ise de orada ba'zı tenbihât-ı nâ-becâ ic- 
râsiyle Travnik'e bi'-vürüd emr-i âlisini okutdukdan sonra verdiği nutk-ı res- 
misi dahi başkaca herkesi ürkütmüş ve yeniçeri ocağının ilgası haberi ise o es- 
nâda şüyü' bularak i'lân me'müru kapıcıbaşı Travnik'e gelerek fermân-ı âliyi 
kıraatle tarafından Battal Ağa nâm şahsı zâbit nasbıyla işkence ve habs âlâtı ol- 
mak üzere istihzâr etdirdiği birtakım zincir ve bukağı gibi şeyleri kapıcıbaşı ile 
berâber Bosnasarayı'na gönderdi. Bunlar işbu hâl-i dehşet-fermâ ile lede'l-vu- 
sül ilga-yı yeniçeriyâna dâir fermân muvâcehe-i umümiyyede kıraat ve hemân 
o meclisde Bosna Yeniçeri Ağası Ruscuklu Kara Ali Ağa'yı azl ile sâir icrâata 
mübâşeret eylediler. İcraatın böyle şiddetle tutulması yeniçeri takımına ziyâde- 
siyle te'sir edip husüsiyle Bosna'da yeniçeri takımı sunüf-ı sâireye galebe çal- 
mış ve şımarmış olduklarından orada fesâddan hâli olmadıkları misillü, bu 
def'a dahi bir kaç bin kişi (184) Bosna'da Fatih Cami-i şerifi havlusuna bi't-te- 
cemmu” Battal Ağa ile kapıcıbaşıyı tard ve yeniçeri ağasını ibka ve cem'iyyetle- 
rine dâhil olmayanları katl ü i'dâm edeceklerini mübeyyin tahrir etdikleri evrâ- 
kı eyâlete neşr ü irsâl eylediler. Birkaç gün sonra Travnik'de dahi bu gibi 
cem'iyyet ihdâsiyle vâlinin nüfüzuna halel verdiler. Bunun üzerine bir meclis-i 
umümi akdiyle Boşna'da yeniçeriliğin ibkasını der-i devletden niyâz eylemek 
üzere tanzim eyledikleri sened ü mahzar mütehayyizân-ı ahâlinin imzâlarını 
vaz' ile Bosna Nakibi mevâliden Mustafa Nuri Efendi'yi dahi li-ecli't-temhir ic- 
bâr eylediklerinde mümâileyh fesâdı imhâya çalışmış ise de tedbiri muvâfık-ı 
takdir olmayıp nihâyet mührünü havanda sahk ile bir kâğıda sarıp mecma'-i 
eşkıyâya gönderdikden sonra ulemâ ve ehi-i ırzı celb ve cem' içün âdemlerini 
etrafa dağıtarak kal'aya kapanır..Eşkıyâ bu hâle muttali” oldukda kal'aya bi'l- 
hücüm nakibi keşân ber keşân üzerine taşlar yağdırarak o pir-i sâdıkı telef etdi- 
ler. Müft-i Bosna Mu'idzâde Şâkir Efendi'nin tarihidir: 


Şehid-i râh-ı Mahmüd oldu Seyyid Mustafa Nuri. 1242 


Bu vak'a beyne'l-ahâli kil ü kali ve fesedenin tefrikasını mücib olup o esnâda 
Beylanlı'nın azliyle Abdürrahim Paşa nasb olunup Hacı Mes'üd Ağa ile berâber 
İzvornik'e muvâsalatları şâyi'ası bi'z-zuhür tevbihi hâvi kâffe-i ahâliye hitâben 
buyruldu vürüdunda ulemâ ve ehl-i ırz takımından iki yüz kadar kimesne 
def'aten kal'anın iç hisarına girip müslüman olan kal'aya gelsin fermân okuna- 
cakdır nidâsıyla çarşıya gönderilen münâdiler vâsıtasiyle fevc fevc halk kal'aya - 
su gibi akdılar. Vâli-i cedidin buyruldusu bi'l-kırâe medlülü işâ'at olundu. 

Bunun üzerine eşkıyâ yine cem'iyyet akdiyle içlerinden kal'aya gönderdik- 
leri âdemlere dahi süret-i irâde-i seniyye tefhim olunarak mutâvaatda bulunur- 
lar ise afvlarına tavassut olunacağı ve inad ederlerse vâli-i cedidin askeriyle 
üzerlerine hücüm olunacağı haberiyle gelen âdemleri i'âde eylediler. Bu habe- 

rin üzerine eşkıyânın bina-yı sebâtları mütezelzil oldu. Âsâyiş-i memleketin 
muhâfazasıyla berâber vâliden haber zuhüruna muntazır oldular. Üç beş gün 
sonra gelen mübâşire terfikan Müfti Şâkir Efendi ile ba'zı asdika ve yeniçeri 
11851 ağası ile rüfekası İzvornik'e bi”l-ihzâr asdika takımı ikrâm ve muhâliflerin 
cümlesi i'dâm olundu. Bir mâh sonra Abdürrahim Paşa Mes'üd Ağa ile Saray- 
bosna'ya bi'l-vürüd orasını makar ittihâziyle Travnik'e mütesellim gönderildi. 
Nakibin kâtilleri ile meşâhir-i eşkıyâdan bir çok âdemler i'dâm ve birtakımı 
Rumeli cânibine nefy ü “zâm kılındı. İntihâ. 


Vuku”-ı ihtilâl-i cüz'i der-Üsküb 


Üsküb'de Arnavudlar beyninde tahaddüs eden ukde-i ihtilâl-i nâhun ted- 
bir-i me'mürin ile rehin-i inlhilâl olarak bâ'is-i şüriş olan bedmenişlerden Bekir 
ve Mehmed Beyler ile Priştine Serdârı İbiş Ağa derdest edilerek Silistre'ye 
nefylerini müteâkib Silistre vâlisine gönderilen emirnâme mücibince mü- 
mâileyhümün üçü birden orada katl olundular. Maktüllerin yanlarında bulu- 
nan eşyâsı her ne ise defter edilerek ma'rifet-i şer ile vârislerine i'tâsı başkaca 
iş'âr olundu. 


Havadis-i Kayseriyye 


Taşralarda bulunan yeniçeri âsârının her tarafda imhâsına bakıldığı misillâ 
Kayseriyye Vâlisi Hâfız Ali Paşa'nın dahi ol bâbta gayretine dâir Bâbıâli'ye 
gönderdiği şukka-i mufassalası üzerine yazılan hatt-ı hümâyün şâyân-ı mü- 
tâlaa olmağla süreti bu mahalle derc olundu: 


“Hâfız Ali Paşa'nın öteden beri makhür-ı ma'hüdalara adâveti ma'lüm-i 
hümâyünum ise de ahâli-i fukarâya dahi merhameti olmadığı zâhir oldu- 
ğundan bunları bahâne ederek zulm ü itisâfını arttırması hâtıra gelmekle 
buralarının dahi tarafından irsâl olunacak mektüba derc ü tastir etdirdesin, 
hele Nuri Paşa'nın pek zulmünü söylüyorlar, mesâlihin kesreti vakti ise de 
şu Memâlik-i Mahrüsa'mız fukarâsının ahvâllerini düşünmek lâzımdır. Ona 
göre daimâ tahkik-ı hâllerine gayret ü ikdâm-ı tâm eyliyesin.” (1861 


Mevâdd-ı ilmiyye der-sâl-i 1241 
Tebeddül-i Meşihat-i İslâmiyye 


Otuz dokuz senesi Muharrem'inin on dokuzuncu (25 Eylül 1823) günü Şey- 
hülislâm Sidkizâde Reşid Efendi'nin azliyle yerine lâbis-i hil'at-i beyzâ-yı fetvâ 
olan Mekkizâde Mustafa Âsım Efendi kırk bir senesi Rebiyülâhirinin on üçün- 
cü (25 Kasım 1825) günü infisâl ederek bi'1-fi1 Anadolu kazaskeri bulunan ule- 
mâ-yı sudürdan Kadızâde Mehmed Tâhir Efendi müfti'l-enâm oldu. İzzet Mol- 
la Efendi'nin tarihidir: 


: 
; 
: 
: 
i 


hesmsmşşe 

“Tâhir-i allâme oldu sa'd ola müfti'-enâm” 
Diğer 

“Ehildir Tâhir Efendi oldı müfti-i cihân” 
Diğer: 


“Dimişdi Es'ad-ı cennet-mekâna Âsım merhüm 
Bu bâlâ mısra'ı teşrif edince sevb-i fetvâyı 

“Yine kıldı tesâdüf öyle bir nihrire tarihi 
Boyunca câmedir Tâhir Efendi giydi fetvâyı” 


Mütâlaa 


Tebeddül-i meşihatın esbâb-ı mücibesine delâlet eder evrâka destres oluna- 
madığından dolayı beyân-ı ma'zeretle berâber bütün bütün icâbsız kalmamak 
üzere o vaktin siyak u sibâk-ı ahvâline nazaran tahattur olunan ba'zı ihtimâlât- 
ı ma'kulenin tahririne mübâderet olunur. Şöyle ki, Mora borasmın şiddet-i im- 
tidâdı ve yeniçeri takımının hudâ na-tersâne harekâtı rüesâ-yı fülk-i devleti dü- 
çâr-ı emvâc-ı bi-huzüri ve ıztırâb eylemiş idi. Hevâsma tâbi” böyle nizâmsız as- 
kerle iş görülmiyeceği bedihasıyla erkân-ı devletin efkârı mütelâhik ve teşkil 
olunan şürâ meclislerinde sefine-i müzâkerât bu kıyılara mütelâsik oldukça 
dümende bulunanların büyüklerinden Mekkizâde Âsım Efendi'nin iktizâ-yı 
neş'e-i mahdümânesi bu fırtınalara göğüs germeden müctenib ve Kadızâde Tâ- 
hir Efendi ise Bağçekapısı civârında cennet-mekân Sultan Abdülhamid Hân 
medresesinin hin-i küşâdında bi'l-imtihân nâil-i mes'ül ve bin yüz doksan altı 
(1782) tarihinde rü'us imtihânında makbül ve sonraları pek çok vakitler taşra- 
lar hükümet-i şer'iyyesi ile meşgul olarak (187) bârân-dide ve rüzgâr-azmüde 
olması o esnâda makam-ı meşihatda bulunmasına bâ'is olmuşdur. Bir de Mek- 
kizâde Âsım Efendi'nin Bektaşiyye muhibbânından olması yeniçerilerin izâlesi 
tasavvuru zamânında şeyhülislâm bulunmasma mâni” add olunmuşdur zan- 
nolunur. İntihâ. 


Tebeddül-i sadâret-i Anadolu 

Ber-vech-i muharrer Kadızâde'den münhal olan Anadolu kazaskerli ği 
esenn-i sudürdan Mustafa Paşazâde Mehmed Tâhir Bey'e tevcih kılındı. Sene-i 
mezkürede Hâcı Sâdık Efendi Istanbul kadısı oldu. 

Tebeddül-i sadâret-i Rumeli 


Kırk senesi Zilhiccesinde (17 Temmuz-15 Ağustos 1825) Rumeli kazaskeri 
nasb olunan Nakibü”l-eşrâf Tevfik Efendi hafidi Mehmed Sıddik Efendi müd- 

det-i örfiyyesini kable'l-ikmâl irtihâl etmiş olduğundan kırk bir Zilka'desi gur- 
resinde (7 Haziran 1826) zabt etmek üzere Halil Hamid Paşazâde Mehmed Ârif 
Bey sâniyen Rumeli kazaskeri ve Abdullah Mollazâde Ahmed Reşid Efendi na- 
kib oldu. 


Kazâ-i Haremeyn-i Muhteremeyn 


Kırk bir senesi Muharremi gurresinden (16 Ağustos 1825) #tibâren Baltacı- 
zâde Mehmed Efendi Mekke ve Abdürrahimzâde Osman Kâmil Efendi Medi- 
ne-i Münevvere kadısı nasb olundu. 


Tevcihat-ı pâyehâ 


Otuz yedide (1821-22) Anadolu kazaskeri bulunan Abdullah Efendizâde 
Ahmed Reşid Efendi'ye Rumeli ve Murâd Efendizâde Mehmed Ârif Efendi ile 
Ali Paşa hafidi Ali Rızâ Bey ve Râşidzâde Ca'fer Bey ve Nurullah Efendizâde 
Mehmed Âbid Efendi ve Melek Paşazâde Abdülkadir Bey ve Yusufzâde Şeyh 
Yusuf Efendi ve Arabzâde Hamdullah Efendi ve Çarşanbalı Hoca Mehmed 
Efendi'ye Anadolu ve İmâm-ı evvel-i şehriyâri Kıbrısizâde Mehmed Ârif Efen- 
di'ye İstanbul ve Keşşâfzâde Ahmed Nazif Efendi ile Baltacızâde es-Seyyid 
Mehmed Emin Efendi ve Abdürrahimzâde Osman Kâmil Efendi ve Keçecizâde 
İzzet Efendi ve Emin Beyzâde Abdülkadir Bey'e sene-i mezküre içünde tevâ- 
rih-i muhtelife ile Mekke-i Mükerreme pâyeleri verildi. 


Vefeyât 


Kırk bir senesi Şevvâlinin on yedinci (25 Mayıs 1826) günü esbâk şeyhülis- 
lâm Mehmed (1881 Arif Efendi vefât eyledi. 


Tercüme 


Müşârünileyh şeyhülislâm-ı esbâk Atâullah Efendi'nin sulbünden bin yüz el- 
li bir senesi (1738-39) mütevellid ve bin yüz yetmişde (1756-57) müderris ve 
doksan dokuzda (1785) Yenişehr-i Fenâr mevleviyyetiyle berâber Mekke pâyesi- 
ni muhriz ve bin iki yüz dörtde (1789-90) İstanbul kazâsiyle Anadolu pâyesine 
ve sekiz (1793-94) tarihinde sâniyen İstanbul kazâsı hükümetine nâil ve on 
(1795-96) tarihinde bi'1-fi'l Anadolu sadâretine ve yirmide (1805-06) sâniyen sa- 
dâret-i mezküreye mütevâsıl oldukdan sonra yirmi üç senesi (1808) Alemdâr 
Mustafa Paşa hengâmesinde şeyhülislâm olarak cennet-mekân Mahmüd Hân-ı 
Sâni hazretlerinin akib-i cülüs-ı hümâyünlarında ya'ni yirmi üç senesi Cumâde- 
luhrâsının ikinci (26 Temmuz 1808) ve nasbının yirmi beşinci günü infisâli vu- 
ku/'u ile âhirü'l-ömr hâne ve sâhilhânesinde mukim olarak kırk bir senesi Şevvâ- 
linde irtihâl eylemişdir. Müşârünileyh edib ve vakur ve hatt-ı ta'lik ile meşgul 
ve meşhür olarak evân-ı inzivâsında beher sene ta'lik hat ile birer mushaf-ı şerif 

tahririyle Ravza-i mutahharaya takdim eylediği mütevâtirdir. Dersa'âdet'te Sa- 
defçiler caddesinde ecdâdı makberesine defn olunmuşdur. Rahmetullahi aleyh. 


Vefât-ı Nakibü”l-eşrâf Sıddik Efendi 


Müşârünileyh beyne'I-ulemâ Tevfik Efendi hafidi demekle ma'rüf olup bin 
yüz doksan altıda (1782) müderris ve bin iki yüz on sekizde (1803-04) Üsküdar 
ve yirmi üçde (1808) Edirne pâyesi ve yirmi altıda (1811) Mısır kazâsı ve yirmi 
sekizde (1813) bi”1-fi1 Mekke mevleviyyeti ve otuz birde (1816) İstanbul pâye- 
siyle nakibü”l-eşrâf ve otuz altı (1819-20) ve sekiz (1822-23) senelerinde müker- 
reren nakib ve otuz beşde (1819-20) Anadolu ve otuz sekizde (1822-23) Rumeli 
pâyeleriyle kâmrân oldukdan sonra kırk senesi (1824-25) bi”1-fi71 Rumeli kazas- 
keri ve kırk bir senesi Zilka”desinde (7 Haziran-6 Temmuz 1826) âzim-i mahke- 
me-i kübrâ-yı beka olmuşdur. 


Vefât-ı Hattat Mustafa Râkım Efendi 


Müşârünileyh Trabzon sancağı dâhilinde Ünyeli Mehmed Kapudan'ın mah- 
dümu olup sefer esnâsında İstanbul'a gelerek hüsn-i hat ve ba'zı maarif tahsili- 
ne çalışıp Reis Râtib Efendi'ye intisâb eylemiş ve fenn-i ressâmide dahi mahâre- 
ti bulunmuş olmağla yapdığı resimlerden biri Râtib Efendi vâsıtasıyla huzür-i 
hazret-i Selim Hâni'ye (1891 takdim olundukda manzür-ı nazar-ı tahsin oldu- 
gundan tasvir-i hümâyünu dahi irâde ile tersim ve bu vesile ile hâk-i pây-i şâ- 
hâneyi telsim etmiş ve cennet-mekân Sultan Mahmüd Hân hazretlerinin şehzâ- 
delikleri zamânında ta'lim-i hat hidmetiyle kesm-i nisbet-i tâmme ve sonraları 
sikke-i hümâyün ressamlığı ile dahi ibrâz-ı hidmet eylemişdir. İki yüz üç (1788- 
89) tarihinde ibtidâ-i hâric ile dâhil-i defter-i müderrisin ve yirmi dörtde (1809) 
İzmir ve yirmi dokuzda (1814) Edirne ve otuz birde (1816) Mekke ve otuz üçde 
(1818) İstanbul ve otuz beşde (1819-20) Anadolu pâyelerini aldıkdan sonra otuz 
sekizde (1822-23) Anadolu sadâretiyle kâmbin ve kırk bir Şa'banında (11 Mart- 
8 Nisan 1826) hâtime-nüvis-i sahâif-i ân ü in olmuşdur. 

Vasiyyeti üzere Zincirlikuyu'da muahharen inşâ olunup el-hâletü hâzihi is- 
mine mensüb medrese arsasına defn olunmuşdur. 


Vefât-ı Müneccimbaşı Râkım Efendi 

Müşârünileyh iki yüz on (1795-96)senesi müderris ve yirmi dokuzda (1814) 
Galata kadısı olarak otuz beşde (1819-20) Mekke ve kırkda (1824-25) Istanbul 
pâyelerine nâil oldukdan sonra kırk bir senesi Şa'banında (11 Mart-8 Nisan 
1826) ahter-i ömrü karin-i ufül olmuşdur. (1901 


Sene-i mezkürede tertibât ü nizâmât-ı askeriyyeye müteallik mevâddır 


Kırk bir senesi evâhirinde Vak'a-i Hayriyye akibinde müceddeden Asâkir-i 

Mansüre-i Muhammediyye nâmıyla muntazam ve muallem asker tahririne şü- 
rü olunmuş idi. Buna dâir kırk iki senesinde kanünnâme tanzimiyle icrâ-yı ah- 
kâmı husüsuna bâ-hatt-ı hümâyün emr ü fermân buyuruldu. 

Şimdiki idâre-i askeriyyenin sâye-i muvaffakiyyet-vâye-i Hazret-i Abdüla- 
ziz Hâni'de kesb etdiği kemâl-i terakki ve hüsn-i intizâmı bi'l-mukayese 
ma'lâm olmak içün o vakit yapılan Askeri Kanünnâmesi ahkâmı muhtasaran 
derc-i sahâif kılındı. 

Evvel emirde Dersa'âdet'de gayr ez-zâbitân on iki bin neferden mürekkeb 
bir ordu tertibiyle sekiz kısma taksim olunup beher tertib ma-zâbitân bin beş 
yüz yirmi altı neferden ve her yüz neferi bir sınıfdan ibaret olacakdır. 

Beher sınıfda şehriyye altmışar guruş maaşla birer top ustası ve otuzar gu- 
ruşla birer top halifesi ve on beşer guruş maaşla sekiz topçu ve dört arabacı ve 
ikişer cebehâneci neferâtı ve birer top ve şehriyye seksen guruş ile birer yüzba- 
şı ve yüz yirmişer guruşla ikişer mülâzim ve altmışar guruş ile birer sancakdâr 
ve çavuş ve otuz guruş ile onar onbaşı ve her tertibde yedi yüz elli guruş ma- 
aşla birer binbaşı ve ikişer yüz guruş ile birer topçubaşı ve yüz guruş ile birer 
topçu çavuşu ve yüz elli guruş ile birer arabacıbaşı ve seksen guruş ile birer 
arabacı çavuşu ve yüz otuz guruş ile birer cebehânecibaşı ve altmış guruş ile 
birer cebehâneci çavuşu ve yüz kırk guruş ile birer mehterbaşı ve altmış guruş 
ile birer sürnazenbaşı bulunacakdır. Her tertib sağ ve sol #tibâriyle ikiye mün- 
kasım olup dörder yüz guruş ile iki nefer yemin ü yesâr ağaları ve ikişer yüz 
ellişer guruş ile bunlara birer mülâzim ve on beşer guruş ile ikişer sürnazen ve 
tablzen ve nakkarezen ve zilzen ve tranpeteci ve yirmişer guruş ile ikişer saka 
ve yüz elli guruş maaş ile birer kâtip ve birer tabib ve cerrâh bulunacakdır. 
(191) 

Her sınıf içün me'vâlarında birer mekteb inşâsiyle Kurân-ı azimü'ş-şan ve 
ilm-i hâllerini ta'lim içün İstanbul kadıları ma'rifetiyle bi'l-imtihân mâhiyye 
otuzar guruş maaş ile birer imam nasb olunup cemaatle edâ'-i salâta ve mesâil-i 
diniyye ta'limi husüsuna zâbitân taraflarından dikkat ve ihtimâm olunacakdır. 

Sekiz tertibin binbaşıları üzerine başbinbaşı unvânıyla rütbesi kapıcıbaşılık 
raddesinde olarak bir zâbit bulunacakdır. Başbinbaşılık münhâl oldukda ehliy- 
yetlisi intihâb olunacakdır. 

Menâsıb-ı divâniyyeden rütbesi ri kitâbeti ile süvâri mukabeleciliği 
beynine kayd olunup cünhası vuku' bulmadıkça azl olunmamak üzere Asâkir-i 
Mansüre'ye bir kâtib nasb olunacakdır. 

Te'dib icâb ederse hin-i isticvâb ve hitâbda binbaşılar kol ağalarını ve anlar 
dahi tertib ile tâ onbaşılara kadar mâdünunu muhâtab edip serasker paşa 
ma'rifetiyle icâb-ı hâl icrâ olunacakdır. 

Umür-ı askeriyye içün takdim olunacak arzlar serasker paşa ile asker nâzırı- 
nın mührüyle olup bir mühür ile olan arzlara #tibâr olunmayacak ve asker kâ- 
tibinin hattıyla yazılacak ve arz içün bir akçe alınmayacakdır. 

Zabt u rabt-ı zâbitân ve asâkir seraskerin müstakillen uhdesine muhavvel 
ve idareye müteallik umürda nâzır müstakil olup cemi” mesâlih-i askeriyye iki- 
sinin re'y ve ittihâdlarına tevfiz olunacakdır. 

Zâbitân ve neferâtın silsileleri yürüdülmek vakt-ı hazerde senede bir def'a 
bâ-tezkire-i mahsusa münâvebe ile beş neferde biri sılalarına gidip vaktiyle av- 
det eylemek, on iki sene hidmet etdikden son-a ihrâcı câiz olmak, neferâtı zâbi- 
tân kendi hidmetlerinde istihdâm etmemek, mesbüku'-hidme ve emekdâr ve 
muhârebede mecrüh olanların istihkaklarma göre tekaüdleri icrâ olunmak usül 
ittihâz olunacakdır. 

Binbaşılara hin-i nasblarmda cânib-i miriden birer sırma çaprastlı kadife 
cepken ve güvez çuhadan sıkma ve telli şubara ve başlarına lâhür şâl verilecek 
ve iktizâ etdikçe ba'de-mâ maaşıyla tecdid edeceklerdir. Her rüz-ı hızırda kola- 
Şalarıyla mülâzimlerine çuhadan kısa cepken ve kısa entâri ve telli şubara (192) 
ve çiçekli Bağdad şalı, yüzbaşı ve mülâzim ve sancakdâr ve çavuşlara şaldan 
ma'adâ mezkür elbiseler verilecek ve nefer ve kâtiblerine ibrişim çukadan birer 
boy cepkâni verilecek ve bunlar ile neferâtın kisveleri sâde şubara ve ta'lim 
abası ve çukadan kısa entâri ve yelek ve şayak sıkma ve don ve serhadli ayak- 
kabından ibâret olup rüz-ı hızırda tecdid kılınacakdır. İmamlar terpüş üzerine 
sıvama destâr ile güvez ya koyu mavi biniş giyecekdir. 

Esliha-i mürettebeleri zâbitân ma'rifetiyle teslim olunup fersüde ve şikest 
oldukda zâbiti nâzıra bi'l-irâ'e icâbı icrâ olunacakdır. 


Kemmiyyet-i ta'yinât 


Bin beş yüz altmış iki nüfüs Vtibâriyle beher binbaşı takımına yevmiyye ye- 
di yüz seksen okka nân-ı aziz ve otuz dokuz buçuk kıyye lahm-ı ganem ve 
subh u mesâ şorba içün yüz beş okka yüz yetmiş dört dirhem pirinç ve dokuz 
okka üç yüz otuz beş dirhem çerviş yağı ve haftada iki def'a pilâv içün üç yüz 
on iki okka yüz altmış dirhem pirinç ve elli iki buçuk okka yağ ve kezâlik beher 
tertibe haftada bir def'a üç yüz doksan buçuk okka kömür, ayda bir kerre yet- 
miş sekiz buçuk okka soğan ve münâsib mikdârı tuz ve yetmiş beş kıyye şem'-i 
revgan sabun ve zeyt yağı ve yüz elli çeki hatab, asker nâzırına yevmiyye on 
çift nâr-ı aziz ile on beş kıyye lahm, binbaşıya on çift etmek ile altı okka lahm, 
başkâtibe on beş çift ekmek ile altı kıyye lahm. İntihâ. 


Tertib-i nizâm-ı solak 


Rikâb-ı hümâyünda müstahdem ve peyk ta'bir olunur askerler ki selâmlık 
alaylarmda ve resm günlerinde hünkârın önünde iki tarafları sıra ile ve acib kı- 
yafetlerle giderler. Bunların bir takımına solak diğerlerine peyk ıtlâk olunarak 
gönüllülerden ma'adâsı belli başlı olmayıp düzme solak nâmıyla beher hafta 
şuradan buradan mechülü”l-ahvâl birtakım eşhâsdan aylakçı gibi tedârik olu- 
nur idi. İşbu solakların bir sağlam usüle rabtı zımnında sinleri yirmiden yirmi 
beşe kadar gösterişli ve terbiyeli ve yeri yurdu belli olanlardan on sekiz kişi in- 
tihâbıyla gönüllülere ilâve kılındı. (193) 

Zamım-ı maaş-1ı eimme-i asâkir 


Asâkir-i Mansüre taburları imamlarına mahsus şehriyye otuz guruş maaşla- 
rın altmışara iblâğı ve bunların tariklerinin ilerisi olmadığından fütürlarını mü- 
cib olmamak içün sekiz on ya on iki sene hidmetde bulunanlarına hâric rü'usu 
veya kadılık kâğıdı verilmesi bi/t-tensib taraf-ı fetvâ-penâhiye ifâde olundukda 
asker imamları tahminen yüz nefer kadar olup bunların ilerisine de hepsinin 
birden tarike duhülleri tarikin şimdiki izdihâmından başka ziyâdesiyle kesreti 
mücib ve erbâb-ı tarikin me'yüsiyyetini müstevcib olacağını bi'l-i'tizâr bunlara 
başka süretle mükâfat tertibi ihtârını hâvi ma'rüz-ı huzür-ı pâdişâhi kılınan ev- 
râk üzerine sâdır olan hatt-ı hümâyün şâyân-ı dikkat olmasiyle derc olundu. 

Süret-i hatt-ı hümâyün: 


“Efendi dâ'imiz kuzâtın kesretinden bahs ederek ehliyyet ve adem-i eh- 
liyyetlerinden ve bu kesrete sebeb ne olduğundan hiç bahs etmemişler. 
vâkı'a yüz âdemin birden tarike duhülüyle eshâb-ı tarik me'yüs olacağı der- 
kâr ise de beher sene Rumeli ve Anadolu tarikine yeniden kaç âdem duhül 
ediyor ve divânda kaç âdem munsıb oluyor ve elden şefâ'at ile kaç kimse 
yeniden munsıb oluyor, bilmek iktizâ eder. Bu husüsun nizâmına dâir on üç 
on dört tarihlerinde taraf taraf evâmir ısdâriyle icrâsıma bakıldığı ma'lâm-ı 
hümâyünumdüur. Bir süreti kuyüddan ihrâc olunup taraf-ı hümâyünuma 
arz olunsun. Ba'de iktizâsına göre icrâsına bakılmak lâzım gelir.” 


Kadızâde'nin süllem-i ikbâlden sukütuna bu imâmlar maddesi dahi sebeb 
olmuş zannolunur. 


Sâniha 


Bu su'âl-i hümâyüna cevâb yokdur. Eğerçi tarik-i ilmi erbâb-ı ulüma hasren 
muhâfaza olunacak ise devlet ve umüm milletin medâr-ı tevessül ve istinâdı ve 
kâfil-i vikaye-i hukuk-ı milliyye ve mâliyyesi olan ahkâm-ı şer'iyyeye tarik-ı 
kazâ eshâbı me'mür olduklarından bu misillâ me'mürların intihâb ve ta'yini 
maddesi nazar-ı ihtimâma almak lâzım gelir iken o vakitlerde defter-i kuzâta 
bakılsa (194) çoğu ulemâ hidmetkâr ve çukadârlarıyla esnaflara varınca kadar 
bir alay nâ-ehil çıkar. Bu hâl tarikin izdihâmını ve erbâbınm me'yüsiyyetini 
mücib olmuyor mu? İlâ-i kelimetullah hidmet-i celilesinde bulunan âsâkir-i is- 
lâmiyyeye hazer ve seferde imâmet ve ilm-i hâllerini ta'lime mübâderet ederek 
on sene günde ikişer guruş ücretle istihdâm olunacak efendilere tarihden on on 
iki sene sonra verilecek mukâfât-ı mev'üdeyi kısırkanmak hülyada bile semâ- 
hati men' etmek gibidir. Bir de yüz kişinin mütemâdi on sene hidmetle topu- 
nun birden çıkması mümkin değildir. Arada hall ü isti'fa ve zuhür-ı kusür se- 
bebleriyle vuku'u tabii olacak tebeddülâta nazaran yüz kişiden tekmil-i hidmet 
edecek âdem pek az kalacağı şübhesizdir. 


i 

Tertib-i süvâri 


Asâkir-i Mansüre'nin piyâde taburları tanzim ve teksir olunması münâsebe- 
tiyle devletin o aralık en ziyâde düşündüğü şey masârif-i askeriyyeye karşılık 
tedâriki idi. Bununla beraber kuvve-i askeriyyenin tezyidi ise ehemm-i umür 
olmasiyle süvâri tahriri dahi bi/t-tasavvur süvârinin piyâdeden masrafları ziyâ- 
de olduğundan evvel emirde Tuna taraflarında tertibi teshil-i maslahatı mücib 
olacağı mütâlaasiyle keyfiyyet Silistre vâlisi el-Hâc Ahmed Paşa ile bi'-muhâ- 
bere Tatar ve Türk ve Kazak tâifelerinden bir iki yüz süvâri tahririyle masârif-i 
lâzimesinin tanzimine karar verilerek Maçin'de ikamet etdirilmek üzere icâbı- 
na ibtidâr kılındı. (1951 


İşbu süvârilere verilen bir senelik ta'yinât pusulası ele geçdiğinden 
derc eyledim: 


Beher kıyyesi Beher kıyyesi Beher kilesi Kıyyesi 
8 para 20 para 60 para 2 para 
nân-ı aziz lahm-i bakar şair giyah 
356 207 kıyye 119 213 kıyye 59 331 kile 1898 600 kıyye 
Bahâ 'Bahâ Bahâ Bahâ 
71241 guruş 59 606.5 guruş 88 996.5 guruş Oo 94930 guruş 
Beher kıyyesi Beher kıyyesi Beher kıyyesi 
40 para 60 para 8 para 
erz revgan-ı sâde tuz 
540 kıyye 135 kıyye 180 kıyye 
Bahâ Bahâ Bahâ 
240 guruş 202.5 guruş 368.5 guruş 
315 885.5 guruş 


Taleb-i muallimin-i askeriyye ez-cânib-i Mısır 


Asâkir-i Mansüre'ye harekât-ı askeriyyeyi ta'lim içün Mısır'dan on iki nefer 
ta'limci gönderilmesi Mısır vâlisine bildirildikde gelen cevâbnâmede Mısır as- 
keri ta'limcilerinin cümlesi Efrenc tâifesinden olup efrâd-ı askeriyye şurada 
dursun zâbitleri dahi ta'lim-i fünün-ı harbiyyeye muktedir olamadıklarıyla be- 
raber gönderilmiş olsa Mısır'da ağır mâhiyye ve ziynetli elbiseye alışmış olduk- 


“larından o hâl ile İstanbul askeri içinde bulunmaları münâsib olamayacağı fık- 


raların serdiyle i'tizâr olunmuşdur. 
Tertib-i süvâri der-Dersa'âdet 


“Tuna'da tertib olunan süvârilerden başka Dersa'âdet'de dahi bin beş yüz 

kırk iki neferden mürekkeb bir tabur süvâri tertib olundu. Tasarrufâta ri'âyeten 
evvel emirde (1961 mecmu'unun hayvanları tedârik olunmayıp vakt-ı seferde 
istihzâr olunmak ve hengâmr-ı hazerde iki yüz bârgir mevcüd olup asker ile 
hayvanların nısfı Bâb-ı Seraskeri”de nısf-ı diğeri Üsküdar'da süvâri ahırlarında 
bi'-ikame münâvebe ile ta'limlerine ve eyyâm-ı sâirede koğuşlarında ve ta'lim- 
hânelerde piyâde ta'limleriyle berâber tahsil-i akaid-i diniyyelerine i'tinâ kılın- 
mak ve elbise ve esliha ve bir senelik ta'yinleri vakt-i hazer masrafı olarak iki 
bin dört yüz on yedi kise küsür guruşa reside olduğundan evvel emirde ol sü- 
retle idârelerine bakılmak üzere yapılan nizâmnâmesi Asâkir-i Mansüre nizâm- 
nâmesine zeyl ile bâ-hatt-ı hümâyün düstürü'l-amel tutuldu. 

İşbu tertib olunan süvâri alayının Mora ordusuna sevkine lüzüm görünerek 
icâb eden hayvanların derhâl tedâriki zımnında Dersa'âdet'de vüzerâ ve sudür 
ve mevâli ve ricâl taraflarından tedârik ve ahz olunduğu misillü vülât-ı eyâlete 
dahi bildirilerek haylice süvâri tedârik olundu. 


Hulâsa-i Lâyıha-ı Kiyeni ez-ahâli-i Fransa takdim-gerde-i büdi 


Asâkir-i muntazamanın muhassenâtını beyândan sonra Devlet-i Aliyye'ye 
en evvel kuvâ-yı milliyyesini i'âdeye ve hâricden zuhür edecek düşmena mu- 
kavemete iktidâr tahsili lâzımdır. Dersa'âdet ve taşralarda asker tertib olun- 
makda ise de ta'lim ü taallümleri nesak-i vâhid üzere olmayıp muallimlerinin 
her biri bir yolda ta'lim ediyorlar. Bu hâl muntazam askerden maksüd olan 
kuvveti istihsâl edemez. Üsül-ı müttehide olmadıkça tecemmu' edecek askerin 
hiç faidesi olmaz. Bir de hey'et-i askeriyyeyi kumandaya âlet olan muzika ve 
tranpete tedâriki lâzımdır. Askerin elbisesi askerliğe ve milletin tavrına muvâ- 
fık olmalıdır. Şimdiki urubaları hem ziyâde masraflı ve hem de vücüdlarına ya- 
kışmıyor. Kabül-ı âmmeyi celb etmiyor. Fransa'dan muallim ile terzi ustası celb 
olunup da muallimlik ma'iyyetine bir bölük güzide ve müsta'id neferât verile- 
rek az vakitde fenn-i harb ta'lim olundukdan sonra alaylara bi't-taksim alaylar- 
da dahi o ta'limin ta'mimi ve terzilik içün dahi terzihâriede terzilere ne yolda 
biçilmek lâzım ise tefhimi mümkin olacağı ve kâffe-i askerin ta'lim ü teallüm ve 
terbiye ve telebbüsleri bir kaide üzere olmasını beyândan ibâretdir. (197) 


Zamime 


Vak'a-i Hayriyye'den sonra Devlet-i Aliyye'nin nizâmât-ı askeriyye ve idâ- 
re-i mülkiyyesiyle usül-i resmiyyesi değişmiş olduğundan birden bire hepsinin 
kesb-i nizâm ü intizâm etmesi mümkin olamayacağı bedihidir. Husüsiyle nizâ- 
mât ve kavânin-i askeriyyenin mizâc-ı milk ü millete tatbikan te'sis ve icrâsı 
pek çok esbâb istihzârına mutavakkıfdır. Ol vakit ise daha ne kanün vaz'ına ve 
ne nizâmât-ı askeriyye tertibine medâr olan vesâil-i harbiyye ve ma'lümât-ı na- 
zariyye ve ilmiyye mefkud olduğundan bu misillü ihtârât ve levâih ve ifâdât 
kuvvetiyle umüra mübâşeret olunup refte refte te'sis-i nizâmât-ı külliyye vü 
cüz'iyyeye Devlet-i Aliyye sarf-ı kemâl-i himmet ve makderet ederek bi-hamdi- 

hi teâlâ sâye-i şevket-vâye-i Hazret-i Abdülaziz Hânf'de usül-i askeriyyenin bu 
günkü gününde bulunduğu hâl-i nizâm ü intizâmı tahsin-gerde-i kâffe-i milel 
ve hayret-bahşende-i mülük ü düvel olmuşdur. İntihâ. 


Ba'zı tedâbir ez-berâ-yı mesârif-i askeriyye 


Devlet-i Aliyye'nin o esnâda düçâr olduğu masârif-i külliyye umür-ı mâliy- 
yeyi müşkilâta düçâr eylediğinden tekessür-i vâridât müzâkeresi sırasında mu- 
kataat-ı miriyyeye zam ve yeniden eshâm ve cebelü küşâdı gibi tedbirler der- 
miyân olunmuş ise de bunların tahammülü ve vakti olmadığı beyâniyle ehi-i 
zimmet reâyânın cizyelerini hadd-i şer'iye iblâğından başka o esnâda vâridât 
hâtırlara gelmeyip bundan hâsıl olacak mebâliğin atyeb-i emvâl olduğu cihetle 
asker masrafına tahsisi münâsib olacağı beyne'I-vükelâ tezekkür olundukda bu 
tedbir-i maklübi evvelen tebrid-i reâyâyı müeddi olduğundan başka frenklerin 
tekrâr taarruzlarına bâ'is olacağı sözleri ityân olunmuş ise de cizyenin cibâyeti 
şer'i olmasıyla buna kimsenin diyeceği olmayacağı ve cizye me'mürları tarafın- 
dan reâyâya ta'addi vuku'a getirilmemesi re'yinde ekseriyyet-i ârâ husülüyle 
ol-bâbda şeyhülislâm Kadızâde Efendi imzâsiyle âtide süretleri münderic fet- 
vâlar müceblerince iki yüz kırk üç senesinden (başı 25 Temmuz 1827) itibâren 
ehl-i zimmet reâyânın a'lâsından otuz altı, evsâtından on sekiz, ednâsından do- 
kuz guruş cizye tahsiline kârar verildi. Buna dâir arz olunan takrir üzerine ya- 
zılan hatt-ı hümâyündur: 


“Benim Vezirim 

İşbu mufassalca takririn ve fetvâ-yı şerife manzür ve ma'lüm-ı hümâyü- 
nun olmuşdur. (1981 Şer'-i şerif üzere tutulan şey'in neticesinde fesâd ola- 
maz. Reâyânın asıl bellerini büken maddeler başkadır. Hak teâlâ onların da- 
hi vakt ü zamânını gösterir inşâallah. Cizyedârların te'dibleri her-bâr 
medlisde söyleniyor ise de hiç birinin te'dib olunduğu yokdur. Hemân şöy- 
lece bir lakırdı oluyor. Bi'l-müzâkere takririnde beyân olunduğu vechile 
şimdiden ilân ve işâ'a olunmayıp fakat defterdârın kendisi bilip kırk üç se- 
ne Muharreminden i'tibâren icrâ ve şurüt u kuyüda dikkat ü #tinâ olunmak 
üzere mümâileyhe havâle olunarak tanzim olunsun.” 


Süret-i fetvâ-yı şerif: 

Bilâd-ı islâmiyyede sâkin olup cizye veren zimmilerden on bin dirhem ya zi- 
yâdeye mâlik olan a'lâ iki yüz dirhemden on bin dirheme dek mâlik olan ev- 
sât, iki yüz dirheme mâlik olmayıp mükteseb olan ednâ olur mu. 

el-cevâb: Allahü a'lem olur. 


Ketebehü/”l-fakir Kadızâde Mehmed Tâhir afa anhümâ 


Bu süretde eyâdi-i nâsda tedâvül edip sikke-i sultan ile meskük fuddası gişi- 

ne galib akçeden a'lâdan kırk sekiz evsâtdan yirmi dört ednâdan on iki dirhem-i 
şeri alınmak meşrü' olur mu. 
el-cevâb: Allahü a'lem olur. 


Ketebehü”l-fakir Kadızâde Mehmed Tâhir afa anhümâ 
Mem'-i teksir-i asker 


Mukaddemce olunan iş'âr üzerine Anadolu ve Rumeli taraflarında asker 
tahrir olunduğuna devletçe memnüniyyet izhâriyle berâber masârif gailesi er- 
kân-ı devleti bi-huzür etmiş idi. Erzurum Vâlisi sadr-ı esbâk Galib Paşa'nın ka- 
ime-i cevâbiyyesinde mülhâkatdan başka nefs-i Erzurum'da yedi tertib asker 
tahririne şürü' olunduğu inhâ olunarak buna izhâr-ı memnüniyyet edilecek 
iken masraflarının tesviyesi mümkin (1991 olamayacağından bir tabur ile iktifâ 
olunması ve Çıldır ve Kars taraflarında Bâbıâli'den istizân olunmadıkça asker 
yazılmaması Galib Paşa'ya mahremâne bildirildi. 


Mütâlaa 


Dersa'âdet'de asâkir-i muntazama tahririne şürü' olunduğu misillü eyâlet- 
de yeniçeriye bedel yeniden asker tertibine müsâraat kılınması her tarafa emr u 
iş'âr kılındığı sırada Galib Paşa'ya dahi bildirilmiş idi. Müşârünileyh makam-ı 
âli-i sadâretde bulunmuş ve Bâbıâli'den yetişmiş ve devletin her türlü idâresine 
vâkıf bulunmuş olmasıyla bulunduğu mevkiin ehemmiyetine bakıp hudüd ağ- 
zında kuvve-i askeriyye tedâriki zamânının iğtinâmı i'tikadiyle teksirine çalış- 
dığı askerin takliline emr olunması zarürât-ı vaktiyyeden denilir ise de memâ- 
likin orta yerlerinde umümen tertib olunan askerden tenkis edilip de bu gibi 
serhaddâtda ziyâdece asker istihzârına bakılsa hesabça bir yola çıkacağı tahat- 
tur olunmamış dense becâdır. Meselâ Kengırı'da iki tabur tedâriki yeniçeriliğin 
ilgasını te'yidden başka muhassenâtı olmadığından orada bir tertib asker bu- 
lunması derece-i kifâyede olacağı bi-iştibâh idi. 


İlga-yı usül-ı bostaniyân-ı hassa 


Tavâif-i askeriyyenin bir kısmı mukaddemâ bostaniyân-ı hassa neferâtı ve 
bunların serasker makamında büyük zâbitlerine bostancıbaşı denilir idi. Bos- 
tancı ıtlakına sebeb kâffe-i hadâik-ı hassada bunlar çalışır ve saray-ı hümâyün- 
lar ile kasr-ı hümâyünların bekçiliğini ederler idi. Hâricdeki hidmetleri çünkü 
eskiden İstanbul ile bilâd-ı selâse ve tevâbi'inin idâre-i zabtiyyesi dörde mün- 
kasım olup nefs-i İstanbul'un saray-ı hümâyün civârlarından ma'adâsı yeniçe- 
ri ağalarına ve saray-ı hümâyün hârici ki Ayasofya, Hocapaşa, Ahırkapı taraf- 
ları cebecibaşılara ve Kasımpaşa ile Galata'nın zâbıtası Tersâne-i Âmire'ye ki 
kapudan paşalara, Tophâne tarafı ile Beyoğlu semtleri topçubaşıya muhavvel 
olup bunlardan hariç Üsküdar, Eyüb, Kâğıthâne, Boğaziçi'nin iki tarafı Kadı- 

köyü, Adalar, Ayastefanos (Yeşilköy) taraflarının umür-ı zabtiyyesi bostancı- 
başılara müfevvez idi. Ocak ta'biriyle semt semt mahailerde usta nâmıyla yer- 
li zâbitler bulunup meselâ Bebek karyesinde hem kasr-ı hümâyünun bekçiliği 
ve hem de Bebek ustası nâmı ile kayd-ı hayât üzere çerağ olmuş bir me'mür 
olup bunun ma'iyyetinde başı “Barata” lı (200) neferât ile bulunduğu karye ve 
mahal dâiresini hıfz u hirâsete me'mür idiler. Yeniçerilerin mevâcibiyle bunla- 
rın dahi ulüfeleri çıkar idi. Kâffe-i mevâki” ve karakolhânelerin Asâkir-i Man- 
süre ile idâre edilmesi cihetiyle bostancıların vaziteleri yalnız hadâik-ı hâssa 
ile yeniçerilere münhasır olduğundan neferât-ı zâidesinin süret-i hasene ve ce- 
dide üzere tertib ve taharri zımnında kırk iki senesi muharreminden (5 Ağus- 
tos 1826) İtibâren bostaniyân-ı hassa neferâtından tahririne şürü” olunan bir 
tertib asâkir-i hassanm mevâdd-ı nizâmiyyelerine dâir kaleme alınan nizâm- 
nâme bâ-irâde-i seniyye düstürü”l-amel tutulmuş ve eski zâbit ve emekdârları- 
nın kayd-ı hayât şartıyla nân-pâreleri ibka kılınmışdır. Mezkür nizâmnâme 
mücibince bir tertib maa-zâbitân ve sâire bin beş yüz bu kadar nüfüsdan ibâret 
olup bir binbaşı idâresine verilerek cümlesinin bostancıbaşı ağa büyük zâbiti 
olmasına ve saray-ı hümâyünda tahsis olunacak kışlalarda ikamet ve ağa bağ- 
çesinde ta'ime mübâderet ile fi'l-asl bostaniyâna mahsus kapılar ile bâb-ı hü- 
mâyün ve orta kapıda tüfengleriyle karakol ve Dolmabağçe'den Ortaköy'e ka- 
dar mahalleri muhâfaza eylemelerine ve neferâtın şehriyye maaşları yirmişer 
guruş olup maa- zâbitân gayr ez-bahâ-i ta'yinât ve elbise tertib-i mezküre birer 
mâhda kırk üç bin yedi yüz elli guruşdan senevisi beş yük yirmi beş bin altmış 
guruş olmasına karar verilmişdir. Bu sırada Edirne bostancıbaşılığı dahi lağv 
olunarak bostaniyân vâridât ve avâidâtı Darbhâne-i Âmire'ye irâd kayd olun- 
muşdur. 


Terbiye-i etfâl-i asâkir 


Asâkir-i Mansüre taburlarına tahrir içün taşralardan gelen neferât miyânın- 
da sinleri on beşden aşağı olan çocuklara ta'lim-i ulüm-ı diniyye ve harbiyye ve 
smâ'iyye ile terbiye edilmek ve san'at-ı kitâbete kabilleri ileride tabur kitâbetle- 
rinde kullanılmak üzere şehriyye beşer guruş maaş ve ta'yinât ve elbise /tâ- 
sıyla acemi kışlasının ta'limhâne tesmiyesini Asker Nâzırı Sâib Efendi bâ-takrir 
ihtâr ve kapısına onbaşı takımı ikamesiyle usül-i inzibâtiyyelerinin icrâsı mü- 
nâsib olacağı beyne'İ-vükelâ tezkâr kılınarak icâbı icrâ kılındı. (201) 


İlâve 


Sâib Efendi'nin işbu re'yi merkez-i isâbetde bulunmağla şâyân-ı tahsindir. 
Urubaları yelken bezinden veya kalınca boğasıdan yelek ve mintan ve potur ve 
başlarına kalınca çukadan sâde şeritli şubara ve ağaçdan masnü” tüfengler ter- 
tibiyle ulüm-ı muharrereyi ta'limleri içün hoca ve muallimler nasb olundu. Ol 
vakit mebde'-i teşebbüsât-ı nizâmiyye olduğundan işbu ta'limhâne mekteb-i 
harbiyye ve sınâ'iyye ve belki zübde-i a'sâr-ı hasenât ve merkez-i edvâr-ı füyü- 

lâhhâneler makamında tiz elden hâtırlara gelebilen bir tedbir imiş demekdir. 
Yâveri-i himmet-i celile-i cenâb-ı Mahmüd Hâni ile sonraları inşâ ve icâd olu- 
nan harbiyye mektebleri bu ta'limhâneden müstağni olmuşdur. Fakat bu har- 
biyye mektebleri askeri etfâline mahsus olup aceze-i etfâl ve erâmil-i ahâli içün 
pâdişâhımız es-Sultan ibnü's-Sultan Abdülaziz Hân efendimiz hazretlerinin 
zamân-ı âli-i şehin-şâhilerine gelince kadar bir mekteb ve mahall-i mahsus yok 
idi. Her şeyde muvaffakiyyet-i seniyye meşhüd-ı bâsıra-i cihân olduğu misillâ 
işbu ıslâhhâneler vâsıtasıyla dahi aceze-i etfâl sâye-i merhamet-vâye-i cenâb-ı 
mülükânede iktisâb-ı terbiye ve kemâl etmekde olduğunun lisân-ı umümi te- 
şekküründen âciz ve lâldir. 


Tenbih-i âli berâ-yı ârâmiş-i ahâli 


Vak'a-i Hayriyye akibinde tertibine muvaffak olunan asâkir-i muntazama- 
dan kırk iki senesi Recebinde (29 Ocak-27 Şubat 1827) Mora'ya sevki irâde bu- 
yurulan askerin esnâ-yı râhda ta'yinât ve levâzım-ı sâireleri ne süretle tertib 
olunmuşdur, arz u beyân olunması evvelce irâde buyurulmuş idi. Serasker pa- 
şa ile asker nâzırı ve sâir erbâb-ı devlet bir yere gelerek gönderilecek asâkirin 
ta'yinât-ı rüzmerreleri içün hesab etdikleri vechile silâhşorândan me'mür-edi- 
len âdemlere peşin verilen akçeden beher konakda alacakları erzâkın bahâsı 
fukaraya tamâmen verilmesi zımnında icâbının icrâsına ibtidâr olunacağına 
dâir tezkire-i ma'rüza bâlâsındaki hatt-ı hümâyün ayn-ı lütf ü adalate makrün 
olduğundan ayniyle derc olundu. 

Süret-i hatt-ı hümâyün: 


“Benim Vezirim 

İşbu takririn ve defter-güne pusula mânzür ve meâli ma'lüm-ı hümâyü- 
num olmuşdur. (202) Bundan mukaddem Ağrıboz'a sevk olunan ikinci ter- 
tib Tekfurdağı caddesiyle sol koldan gitmişler idi. Bu def'a gidecek asker on- 
ların beş mislidir. Edirne caddesiyle orta kol gidecekdir. Orta kol ise gayet 
şenlikli ve cem'iyyetli olmak takribiyle neşr-i adâlet ve fukarâdan isticlâb-ı 
da'vât-i hayriyyeye dahi ziyâdesiyle dikkat u i'tinâ kılınmak lâzimeden iken 
yine hatab, şair, saman misillü şeyler kazâlar ahâlisine tahmil kılınmış, bu 
süret usül-i adâlete münâfi göründüğünden bunların dahi masârifi cânib-i 
miriden görülsün. Sudan ma'adâ ahâli ve raiyyete bâr u sıklet olacak hâlâta 
bir vechile rızâ-yı hümâyünum yokdur, kaldı ki, Başbinbaşı Osman Ağa ve 
sâir zâbitâna mü'ekkedtenbih olunsun. Ekin ve mezra'a çiğnetdirmesin ve 
bu gibi fukarâya gezend ü hasârı mücib olacak hâlâtda mutabassırâne dav- 
ransınlar. Mahsus ahvâllerini tecessüs içün âdemler korum, bir günâ hilâf-ı 
hareketlerini tahkik edersem sonrasını düşünsünler. Cenâb-ı hayrü'n-nâsı- 
rin fevz ü nusret ihsân eyleye âmin”. 

İşte ibret ve dikkat ile bakıla ki, acaba o vakit Tanzimât-ı Hayriyye yapılmış 
ve düvel-i ecnebiyyenin olur olmaz şeylere müdâhalesiyle tanzimâtı taahhüd 
ve kefâletleri altına almışlar mı idi? Saltanat-ı seniyyenin mevzü” bulunduğu 
bünyân-ı şer kavmin hiç bir vakitde hârice çıkılmasına ibtidâ-yı zuhürundan 
beri resmen ve alenen vuku'-ı muvâfakatı ve rızâsı mesbük olmayıp kangı ve- 
zir ve me'mür hilâfına hareket ederse fetvâ-yı şerife mücibince def-i mezâlim 
ve neşr-i adâlet Devlet-i Aliyye'nin birinci vazifesidir. Kâffe-i düvelde yapılan 
kavânin-i cezâiyye kimler içindir? Bir memleket ve hükümetde vuku'u mervi 
mezâlim ü ta'addiyyât o hükümetin usül ve âdeti muktezâsından denilir mi? 
Saltanat-ı seniyye aleyhine agyâr tarafından Avrupa'ya ne kadar havâdis neşr 
olunmuş ve bu sırada ne mikdâr kütüb ü resâil yazılmış ise hep bu kabildendir. 
Avrupalılar bir vakitlere kadar hakkımızda şu derece sü'-i zan ve #tikadda idi- 
ler ki Osmanlı milleti yâd olunsa insan zümresinden hâric hayvan-ı vahşi naza- 
rıyla bakarlar idi. Yazık ki ahvâl-i külliyye-i âleme ve cihânın her tarafına vu- 
kufları var ve ahkâm-ı kanuniyye ve fevâid-i ilmiyye ve siyâsiyyesini telakki 

-bi'-kabül etdikleri (2031 kütübhâneler dolusu kütüb-i islâmiyye meydanda du- 
rurken millet-i islâmiyye aleyhine zehâbları şâyân-ı teessüf ve taaccübdür. 
Ba'zı eşhâsdan sudür eden cinâyet ve kabâhat o eşhâsın hey'et-i mecmu'asma 
ve o hey'etin kanünuna dokunur mu? Buralarını ecnebi zâhir-binleri fark etme- 
yerek düşmenlarımızın hakkımızda ihtira" etdikleri fenâlıkları ve içimizde ter- 
biyesiz takımından sâdır olan yolsuzlukları umüm millet-i islâmiyye ve Osma- 
niyyenin tâbi” ve usülüne haml ile nice sinin ü ezmân Avrupalılar vâdi-i sü'-i 
zann u hilâfda püyân oldular. Hamd olsun ki, “el-hakku ya'lü ve lâ yılâ 
aleyh” medlâlünce sonraları hakikat-ı hâle vukuflarının âsârını göstermeğe 
başladılar. İntihâ. 


İrsâl-i muallim-i top be-cânib-i Bağdad 


Bağdad asâkir-i muallemesine top ta'limi içün bir topçu ustasıyle beş nefer 
topçu gönderilmesini Bağdad Vâlisi Dâvud Paşa Bâbıâli'den istid'â eyledi, in- 
hâsı vechile gönderildi. Ustaya bin ve neferlere beşer yüz guruş harc-ı râh veril- 
di. Oracaki idâreleri vâliye havâle olundu. 


Tavtia 


Taaccüb olunmasın ki, İstanbul'dan Bağdad'a bir âdem beş yüz guruş hacr-ı 
râh ile nasıl gider. Ol vaktin usülünce bineceği hayvanlar menzilhânelerden 
meccânen çekildiğinden ve yiyip içecekleri şeyler ve yatacakları mahaller şehir 
kethüdâları ma'rifetiyle hazırlandığından devlet me'müru içün az masrafla bü- 
tün memâliki deverân süret-i imkânda idi. İntihâ. 

Askere müteallik mevâd burada hitâm buldu. (204) 

Tevcihât ve mevâdd-ı şettâ 
İhdâs-ı Nezâret-i Evkaf ve sâire 


Bâlâda muharrer olduğu üzere asâkir-i nizâmiyye masârifine karşılık ne 
mikdâr irâd tedârik olunduğuna dâir defterinin görülmesi taraf-ı şâhâneden 
emir buyurulmuş idi. Mücebince masraf ve irâd defteri arz olundukda askerin 
bir senelik masrafı tahminen otuz dört bin bu kadar kiseye> bâliğ olarak tedâ- 
rik edilen karşılık ise sülüsü derecesinde olması iğbirâr-ı şâhâneyi mücib oldu- 
guyla berâber irâ'e buyurulan tedbir-i pâdişâhi bu idi ki, Darbhâne-i Âmi- 
re'den idâre olunan mukataat ile cizye zamâimi hâsılâtı ve ceyb-i hümâyün ha- 
zinesinden mazbüt emlâk-ı hümâyün irâdının dahi kırk iki senesinden Vtibâren 
masârif-i askeriyyeye tahsisen idârelerinin darbhâneden defterdâra nakli ve 
ceyb-i hümâyün irâdından başka darbhânede vâridât kalmayıp bu vâridât ise 
mâyün hazinesine masârif tahmil edilmemesi ve evkaf-ı hümâyünun cesâmeti 
cihetiyle onun dahi darbhâneden fekkiyle müstakil nezaret teşkil olunarak ni- 
şancı-yı sâbık el-Hâc Yusuf Efendi'ye şu hâle göre darbhânenin işi ceyb-i hümâ- 
yüna müteallik havâs ve mukataat ile mübâyaat ve maadine münhasır oldu- 
gundan nezâretin Başkâtib Ali Rızâ Efendi'ye ve gümrük ile matbah emânetleri 
asker nâzırı Sâib Efendi'den alınıp darbhâne nâzırı sâbık Es'ad Efendi'ye ve Sâ- 
ib Efendi ile defterdâr müttehidâne irâd tedârikine çalışıp ileride askere 
mahsus irâd ve masârif işi defterdârdan alınıp (Asker Defterdârlığı) unvânıyla 
Sâib Efendi'ye ihâlesi husüslarından ibâretdir. 


Lâhika 


Bu münâsebetle bi'I-cümle evkafın idâre-i sâbıkası ne süretle cereyân eyle- 
diğine dâir ma'lümât verilmek icâb eyledi. Şöyle ki, fi'l-asl kâffe-i evkafın idâ- 
resi beşe münkasim idi: Birincisi Haremeyn'e merbüt evkafın ve Ayasofya 
(205) ile Sultan Ahmed ve Nür-ı Osmaniyye ve Yeni Câmi ve Şehzâde Sultan 
Mehmed ve Üsküdar'da Gülnüş Vâlide ve Kösem Vâlide ki, Çinili ve Atik Vâ- 
lide câmilerinin vakıfları ve süret-i idâreleri dârüssaade ağalarının nezâreti al- 
tında ve merkez-i idâresi Darbhâne-i Âmire'nin üst tarafında olup bundan 
mukaddem hedm olunan evkaf müfettişi dâiresinin biri idi. Haremeyn Müfet- 
tişi nâmıyla o dâirede zümre-i ulemâdan bir me'mür ve haremeyn hazinesi ve 
sergi halifesi ve veznedârbaşı misillâ ketebe ve sâireden mürekkeb kalemi var 
idi. O vakit kâffe-i evkafın ferağ u intikâl ve mahlüllerinin mu'âmeleleri müte- 
vellilerin eyâdi-i istiklâliyyelerinde olarak câbi ve kâtibleriyle berâber hânele- 
rinde tesviye-i mesâlih-i vakfiyye ederler, fevkalâde zuhür eden nizâ' ve 
da'vâlar müfettişlerin huzürunda fasl u rü'yet olunur ve dârüssaade ağaları 
temessükâta karışmayıp Haremeyn'e merbüt mukataatı ihâle ederler ve cevâ- 
mi-i mezküre evkafının zuhür eden fazla-i vakfiyyelerini Haremeyn hazine- 


25 İşbumasârif on iki bin nefer asker içindir. 

sinde hıfz etdirirler idi. Saray-ı hümâyüna müteallik zükür ve inâsdan bilâ-ve- 
led vuku” bulan vefeyât tereke ve muhallefâtı Haremeyn hazinesi ma'rifetiyle 
kapı arasında fürüht olunup esmân-ı hâsılası enderün-ı hümâyün hazinesine 
teslim olunur idi. 

İkincisi vezir nezâretidir. Sultan Mehmed, Sultan Süleyman, Sultan Selim-i 
kadim evkafiyle mülhakatı sadr-ı a'zamların zir-i nezâretinde olup vezir müfet- 
tişi nâmıyla ulemâdan bir zât bu evkafın umüruna me'mür idi. 

Üçüncüsü şeyhülislâm nezâretidir. Sultan Bayezid vakfiyle mülhakatı şey- 
hülislâmların taht-ı nezâretlerinde olup bunun makarr-ı idâresi Sultan Bayezid 
imâret dâiresi idi. | 

Dördüncüsü Darbhâne ümenâsı nezâretidir. Hamidiye, Lâleli, Selimiyye, 
Mihrişâh Vâlide ve Cennet-mekân Sultan Mahmüd Hân-ı Sâni vakıfları ile 
mülhakatı ve mukataatı darbhâne tarafından idâre olunur idi. 

Beşincisi İstanbul kadıları nezâretidir. Bil-cümle evkaf-ı meşrütaya İstanbul 
kadıları nezâret eder idi. Evkaf Nezâreti'nin hin-i teşkilinde Haremeyn'den 
ma'adâsı birleştirilerek bir nezârete ihâle olundu. Muahharen Haremeyn Nezâ- 
reti teşkiliyle ricâlden Edhem Efendi me'mür olup elli (1834-35) tarihinden son- 
ra cümlesi Hasib Paşa zamânında birleştirilerek el-hâletü hâzihi öylece icrâ olu- 
nagelmektedir. İntihâ. (206) 


Tab'-ı Üss-i Zafer 


Mebde'-i nizâmât-ı askeriyye olan eşkinci neferâtı tahriri maddesinden 
bed” ile sene-i sâbıka mebâhisinde hulâsası münderic olan Vak'a-i Hayriy- 
ye'yi mübeyyin Üss-i Zafer nâmıyla vak'anüvis Es'ad Efendi'nin yazdığı tarih 
huzür-ı pâdişâhiye bi't-takdim tab' u temsili ve muharririnin hin-i vak'ada 
meşhüd olan hidmetine mükâfâten ve zâten eshâb-ı hüner ü liyâkatdan oldu- 
guna hürmeten tarikince tesriri hakkında arz olunan takrire sâdır olan hatt-ı 
hümâyünda vezir müfettişliği ile berâber mevleviyyet tevcihi ve tarihin 
tab'ında sehv olmamak içün tashihine kendisinin bakması irâde buyuruldu. 

Zamime Müşârünileyhin muahharen Matbaa-i Âmire ve Takvimhâne nezâ- 
retine işbu tashih me'müriyyeti mukaddime olmuşdur. 


Tenkih-i vülât-ı ızâm 


Yeniçerilerin mahvından sonra idâre-i zavâbıt-ı mülkiyye sühület kesb eyle- 
diğinden inzibât-ı idâre ile tahfif-i bâr-ı ahâliyi mücib olmak içün Anadolu tara- 
fı eyâleti dörde hasr ile mutasarrıfları bulunan paşaların mu'tedil mütesellim- 
lerle idârelerine karar verildi. Bu münâsebetle Bahr-i Siyâh Boğazı'nın Anadolu 
cânibi muhâfızlığı ile Sultanönü ve Karahisar-ı Sâhib ve Ankara sancakları 
Anadolu Vâliliği unvânıyla Darendeli İzzet Mehmed Paşa'ya, Kocaili, Hüdâ- 
vendigâr, Menteşe sancaklarıyla İstanbul ve kılâ”-ı tis'a muhâfızlığı Serasker 
Hüseyin Paşa'ya ve Bolu, Viranşehir, Kastamonu, Kengırı sancakları Sadr-ı es- 
bâk Mehmed Emin Raüf Paşa'ya ve Hamid sancağı ile İzmir muhâfazası ve Ay- 

dın, Saruhan, Teke, Sığla sancakları Vezir Hasan Paşa'ya ihâle kılındı.26 


Azl ü nasb-ı mutasarrıf ve muhâfız-ı Tırhala ve Varna 


Tırhala Mutasarrıfı Mirimirân Sâlih Paşa'nın rivâyet olunan ta'addiyâtına 
mebni azliyle İnebahtı Muhâfızı Vezir Ali Nâmık Paşa'ya Tırhala ilhâk ve Varna 
Muhâfızı Ömer Kâşif Paşa'nın yerine Mirimirân Ali Şefik Paşa ta'yin kılındı. 


İlhâk-ı Atina be-Ömer Paşa ve tevcih-i mirimirâni be-nâzır-ı Üsküb 


Ağrıboz Muhâfızı Kızılhisari Ömer Paşa'ya Atina'nın etrâf ve nevâhisi ilhâk 
ve muhârebede yararlığına mebni Üsküb Nâzırı Hıfzi Bey'e mirimirânlık tev- 
cih olundu. (207) 


Ba'zı vukuât-ı Adana 


Beylanlı Abdurrahman Paşazâde Hacı Ahmed Bey başına birtakım asker 
cem” ile Beylan kasabasını zabt ederek etrafa isâl-i hasâra ictisâr etdiğinden 
Adana Beylerbeyisi Memiş Paşa tarafından vâki' olan iş'âr mücibince Hacı Ah- 
med Bey'in Konya'ya nefyi ve itâat etmediği hâlde kuvve-i askeriyye sevkiyle 
def-i mazarrâtı Memiş Paşa ile civarda bulunan vüzerâ ve me'mürine evâmir-i 
lâzime 1sdârıyla emr u fermân buyuruldu. Memiş Paşa'nın Adana'da bekası 
gaileyi artıracağı mütâlaasiyle muahharen Adana'ya sâbık Ankara ve Kengırı 
sancakları mutasarrıfı olup husüs-ı mezküra me'mür vüzerâdan Nurullah Paşa 
gönderilerek izâle-i gaile hidmeti müşârünileyhe ihâle kılındı. 


Tahsis-i maaş be-Derviş Paşa 


Karahisarda mukim merfü'ü'İ-vezâre Derviş Paşa'nın imtidâd-ı felâketi za- 
rüretini mü'eddi olduğuna dâir takdim etdiği istirhâmnâmesi üzerine şehriyye 
bin beş yüz guruş maaş tahsis kılındı. 


Azl ü nasb-ı muhâfız-ı Kandiye 


Mesele-i Yunaniyye vuku'âtında muharrer eyâdi-i eşkıyâya giriftâr olan Gi- 
rid kılâ'ından Granbusa muhâfazasmda kusüru sebebiyle Kandiye Muhâfızı 
Zağralızâde Lütfullah Paşa o esnâda azl ile Mağnisa'ya iclâ ve eshâb-ı servet- 
den İzmir gümrükçüsü Kayseriyyeli Kara Süleyman Ağa'ya vezâretle Kandiye 
muhâfızlığı tensib olunmuş ise de açıkdan açığa İzmir'den kalkıp Girid'e git- 
mesi o aralık tecviz olunmadığından Mısır'dan Dersa'âdet'e erzak ve Anadolu 
sevâhiline zahire celbi me'müriyeti bahânesiyle İzmir'den kalkıp Mısır'a 
varmayınca vezâret ve Girid me'müriyyetinin hafi tutulması mütâlaası ile ev- 


26 Buicrâat Yunan mevâddı sırasında muharrer seraskerlik tebeddülünden oldu. 

vel emirde Mısır'a varıp Mehmed Ali Paşa'dan ta'limât aldıkdan sonra Girid'e 
gitmek üzere me'müriyyeti icrâ kılındı. Süleyman Paşa ber-vech-i muharrer 
Mısır'a vusül ile hâmil olduğu emirleri Mehmed Ali Paşa'ya i'tâ ve bir müddet 
tavakkufdan sonra masârifine medâr olmak üzere Mehmed Ali Paşa tarafından 
bin kise akçe ve ma-takım yirmi re's esb verilmiş ve süfün-i Mısriyyeden İhsâ- 
niye nâm fırkateyni kendisine ve dâiresi halkına üç kıt'a gemi ve ma'iyyetine 
terfik olunan askere beş ki, cem'an dokuz kıt'a donanma-yı Mısriyye gemileriy- 
le İskenderiye'den 12081 Girid'e azimet olunmuş olduğunu ve Mısır tarafından 
Girid'e me'mür asker başbuğu Mustafa Paşa'nın? mirimirânlık emri ile hila'-i 
fâhiresi dahi kendisine tevdien irsâl kılındığını Kapı kethüdâsı Necib Efendi 
vasıtasıyla Süleyman Paşa Bâbıâli'ye inhâ eyledi. Açıkda kalan İzmir gümrüğü 
Mehmed Ali Paşa'nın iltimâsıyla Süleyman Paşa'nın mahdümuna ihâle kılındı. 


Lâhika 


Otuz altı (1820-21) tarihinde Mora meselesinin şerâresi Girid'e dahi sirâyet et- 
diğinden teskin-i âteş-i ihtilâle ahâlice çalışılmış ise de cem'iyyet-i eşkıyâ çoğala- 
rak asker ve mühimmât ve zahâir ve donanma sevkine muhtâc olduklarını ol va- 
kit Kandiye Muhâfızı Şerif Paşa her memleketden mahzar ve i'lâmlarla berâber 
Bâb:âli'ye yazmış ve Dersa'âdet'den doğrudan doğruya ol vakit Girid'e mu'âve- 
net müşkil göründüğünden keyfiyyet Mısır Vâlisi Mehmed Ali Paşa'ya havâle 
olunmuş idi. Mısır'dan Girid'e asker sevkinin en evvel sebebi budur. İntihâ. 


Tevcih-i rütbe-i mirimirâni be-uhde-i mahdüm-ı Mahmüd Paşa 


İlbasanlı Zokoğlu Mahmüd Paşa Mesleng/'in fethi hidmetinde ziyâdesiyle 
merdânegi ve cesâret etmiş eshâb-ı hamiyyetden bulunduğu hâlde o aralık ve- 
fât etmiş ve mahdümu Mehmed Bey dahi her cihetle babasının oğlu bulunmuş 
olduğundan pederinden mahlül mirimirânlık kendisine verilmişdir. 


Tebeddül-i muhâfız-ı Ruscuk ve mutasarrıf-ı Dukakin 

Ruscuk Muhâfızı Mirimirân Mustafa Paşa zulm ü ta'addisi sebebiyle azl 
olunarak silâhşorândan sâbıkan alçaklar mübâyaacısı Hasan Ağa kapıcıbaşılık 
rütbesiyle Ruscuk'a me'mür ve Dukakin Mutasarrıfı Arslan Paşa'dan iştikâ vu- 
ku'una mebni yerine Mirimirân Abdürrezzak Paşa ta'yin kılındı. 

Azl ü nasb-ı ba'zı vülât 

Kırk iki senesi (1826-27) havâli-i Irakiyyede kıllet-i emtâr sebebiyle kaht u 
galâ emâreleri görüldüğünden Bağdad taraflarındaki urbân Şam-ı şerif havâ- 


lisine dağılarak ahâliyi iz'âc eyledikleri istihbâr olunmuş ve nefs-i Şam ile et- 


27 Bu Mustafa Paşa sadr-ı sâbık Nâili Paşa merhümdur. 

rafında kıllet-i zahâirden ahâli düçâr-ı zarüret olmuş olduğundan icrâ-yı 
hüsn-i tedbir ile def-i (2091 zarüret edilmesi ve buna Şam vâlisi bulunan 
vezirin erbâb-ı iktidârdan bulunması lâzime-i hâlden ise de ol vakit Vâli Veli 
Paşa'nın adem-i kifâyesi azlini icâb ederek erbâb-ı cerbeze ve iktidârdan Kay- 
seriyye Mutasarrıfı sadr-ı esbâk Sâlih Paşa'ya Şam eyâleti bi't-tevcih vusülüne 
kadar mütesellimliği Kapıcıbaşı Emin Ağa'ya ihâle ile erbâb-ı ihtikâr yedlerin- 
den flat-ı mu'tedilesiyle zahâir alınıp ahâliyi zarüretden vikayeye gayret olun- 
ması vesâyâsı Şam mollası ile mütesellimine ve erkân-ı memlekete bâ-emr-i 
âli iş'âr ve vâli-i sâbık Veliyeddin-Paşa'nın Antakya'ya gelmesi irâde buyurul- 
du. Sâlih Paşa'nın Şam'a vusülünden sonra cerde başbuğu ve Trablusşam 
Beylerbeyisi Ali el-Es'ad Paşa'ya Alâiyye sancağı verilerek yerine mirimirân- 
lık ile Mütesellim Emin Ağa me'mür oldu. O aralık Şam'ın vâliden huluvvü 
tecviz olunmadığından kethüdâsı Osman Ağa mirimirânlık ile mirü”I-hac ka- 
im-makamlığına ta'yin ve Maraş ve Rakka Vâlisi sâbık Hâfız Ali Paşa'ya Kay- 
seriyye ve Diyarbekir Vâlisi Ebülubüd Mehmed Paşa'ya ilhâken Rakka eyâleti 
ve Tokad'da mukim merfü'ü'l-vezâre Celâl Paşa'ya ibka-i vezâretle Mar'aş 
eyâleti tevcih kılındı. 


Lâhika 


Şam Vâlisi Mirü”I-hâc Veli Paşa hüsn-i idâre-i memleketden gafil ve o esnâ- 
da ise Şam hazinesine i'âne olunmadıkça imâret-i hüccâc maslahatının tesviye- 
si gayr-i kabil olduğundan ma'mürü'l-cevâb bir vâli-i sâhib-tedbirin nasbına 
lüzüm görünmüş idi. Evsâf-ı mevsüfe ile muttasıf vüzerâ içinde taharri ve ta- 
hattur edilen zevâtdan Haleb Vâlisi Vahid Paşa'dan hüsn-i hidmet gayr-i 
me'mül ve Kayseriyye Vâlisi sadr-ı esbâk Mirü”I-hâc Sâlih Paşa adem-i hüsn-i 
idâresinden nâşi mukaddemâ Şam'dan azl olunmuş ise de bu defa ber-vech-i 
matlüb harekete gayret edeceğini bi't-taahhüd Şam'a irsâlini istid'a eylemiş ol- 
duğundan Şam eyâleti Sâlih Paşa'ya tevcih ve cerde başbuğluğuyla Trablus 
Beylerbeyisi Trabluslu Mirimirân Ali el-Es'ad Paşa hidemât-ı me'müresini ifâ- 
da kasır olmasıyla yerine bâlâda mezkür Kapıcıbaşı Emin Ağa ki, Mısır Vâlisi 
Mehmed Ali Paşa kölemenleri bi”i-külliyye izâle eylediği esnâda maktelden 
ber-takrib mecrüh ve meksür olarak firâr ve Deraliyye'ye gelerek zümre-i ser- 
bevvâbine iltihâk eden Mısırlı Emin Bey'e ber-vech-i hafi Trablus beylerbeyliği 
bâ-rütbe-i mirimirâni verildi. Emin Bey Sâlih Paşa'nın Şam'a vusülüne kadar 
tarafından mütesellim olmak süretiyle (2101 i'zâm olundu. Keyfiyyet-i hâl Sâlih 
Paşa'ya bildirildi. Emin Bey'in Şam'a vusülünde Sâlih Paşa'nın bi'l-istizân vâli- 
liği /lân olundu. Sâlih Paşa Kayseriyye'den hareketle merkez-i me'müriyyetine 
ba'de'I-vusül Emin Paşa'nın me'müriyyeti ilân olunarak Trablus'a gönderildi. 
Açıkda kalan Kayseriyye Maraş ve Rakka Vâlisi Hâfız Ali Paşa'ya tevcih ve 
Rakka Diyarbekir Vâlisi Ebülubüd Mehmed Paşa'ya ilhâk ve Mar'aş Tokad'da 
menfi Cebbârzâde Celâl Paşa'ya ihâle olundu. Veli Paşa'nın muahharen vezâre- 
tirefle Bursa'da ikame kılındı. 

Akkerman Mıwâhedeleri 
Vürüd-ı haber-i itmâm-ı Mwâhede-i Akkerman 


Bâlâda muharrer olduğu vechile Akkerman'da vuku' bulan mu'âhede mü- 
kâlemesinin ne vechile hitâm-pezir olup Rusyalı tarafından kabülü teklif olu- 
nan tenkihnâme ve sened-i münferid maddelerinin cerh ve ta'dili husüslarında 
murahhas efendiler makdürlarını sarf eylemişlerse de bundan ilerisine Rusyalı 
cânibinden muvafakat husülü mümkin olmayıp zâtında ağır şey ise de çâresiz 
geldiği yere bağlanmış olduğu ve ma'-mâ-fih vakte göre murahhaslar güzel 
hidmet eylemiş oldukları beyne'I-vükelâ i'tirâf ve tasdik olunarak murahhasla- 
ra taraf-ı sadâretden tahsinnâme yazılması ve Rusya murahhaslarına verilip 
süretleri Dersa'âdet'e gönderilen temessükât mücibince irsâli lâzım gelen üç 
kıt'a tasdiknâme-i hümâyünun ısdârı ile bâlâları hatt-ı hümâyün ile bi't-tezyin 
mahalline gönderilmesi ve ol vaktin usülunce bu misillü mu'âhede hitâmında 
öte taraf me'mürlarına verilmesi mu'tâd olan hedâyâ-yı resmiyyenin tertibi ve 
Devlet-i Aliyye me'mürlarına atâyâ-yı seniyye verilmesi husüsları dahi lede't- 
tezekkür şân-ı devlete şâyân olacak sürette hedâyâ vü atâyânın ta'yin ve tahdi- 
di ile bi'l-istizân icâbları icrâ kılındı. 


İstitrâd 


Yirmi yedi (1812) tarihinde Sadr-ı esbâk Galib Paşa'nın efendiliği zamânın- 
da me'mür olduğu Bükreş musâlâhasında bulunan Kutuzov nâm başcenerale 
otuz altı bin beş yüz ve sonradan yerine ta'yin olunan Çiçakof cenerale otuz bin 
yüz elli guruş kıymetli üçer kıt'a mücevher verilmiş idüği mukayyed olmağla 
buna tatbikan Akkerman me'mürlarına verilmesi tensib ve tertib olunan hediy- 
yeler 1211) ol vaktin kıymetine nazaran dün düşeceğinden daha ağır tertib 
olunduğu ba'zı evrâkda görülmüşdür. İntihâ. 

Re's-i hudüdda kâin Akkerman kasabasında tarafeyn murahhasları lede'I- 
ictimâ” tanzim etdikleri mârrü'i-beyân ahidnâmeler kırk iki senesi Rebiyülev- 
velinde (3 Ekim-1 Kasım 1826) mübâdele olundu. Tafsili şöyledir ki, Bükreş 
Ahidnâmesinden hâric şey teklifi ve şürüt-ı cedide vaz'ı ve şürüt-ı mün'akide- 
nin tevsi” ve tagyir ve te'vili süretleri tecviz olunmayarak uhüd-ı sarihanın me- 
âni-i vâzıhasını miyânede kıstas-ı müstakim ittihâz olunmak şartıyla ta'yin olu- 
nacak murahhaslar münâzaun-fih olan mevâdd-ı cüz'iyyeyi re's-i hudüdda 
söyleşip beyne'd-devleteyn revâbıt-ı müsâlemetin te'yidi zımnında Rusya dev- 
letinin talebi üzerine murahhaslar ki, birinci Anadolu Muhâsebecisi Hâdi Efen- 
di, ikincisi mevâliden İbrahim İffet Efendi sene-i sâbıkada izâm kılınmışlar idi. 
Mahall-i mükâlemenin re's-i hudüdda olması evvelce resmen kararlaşmış ol- 
duğu hâlde muahharen Rusya devleti tarafından bi't-televvün Akkerman'da 
olması içün olunan ısrâra dahi hasbe'l-vakit müsâade olundu. Bu cihetle Ak- 
kerman'a varıldıkda öte tarafdan terhis olunan Ceneral Verençof ve Ribobir ile 
bi'l-mülâkât tarafeyn ruhsatnâmeleri ba'de'l-mübâdele bir çok bahislerden 
sonra netice-i mükâlemât sekiz madde ve bir hâtime ve Memleketeyn ile Sırplı 

maddeleri müstakillen birer vesikaya rabt ve iktizâ eden senedât sene-i hâliye 
Rebiyülevvelinin beşinci günü (7 Ekim 1826) hatm ü imzâ ile Cumâdelülâ için- 
de murahhaslar avdet ve ber-mu'tâd huzür-ı sadr-ı a'zamide kendileri erkân ve 
mükâleme kâtibleri Nâfi” ve Necib Efendiler kubur yenli ve tercümân Esrâr 
Efendi ve Nâmık Efendi28 kantuş samur hil'atlar iktisâ etdiler. 


“ Rusyalıya i'tâ olunan Akkerman Ahidnâmesidir 


Evvelki Madde: 

Bin sekiz yüz on iki sene-i iseviyyesi Mayısının on altıncı gününde vâki” bin 
iki yüz yirmi yedi sene-i hicriyyesi Cumâdelülâsının on yedinci gününde Bük- 
reş'de akd olunan musâlaha ahidnâmesinin cemi” şurüt ve uhüd ve mevâddı 
tamâmen kuvvet-i kâmilelerinde bi-ibâretuhâ ve bi-aynihâ nasları işbu mu- 
'âhede-i münferide ile tasdik olunup şöyle ki, zikr olunan Bükreş Ahidnâmesi 
(2121 bu mu'âhedede lafzen be-lafz münderic i'tibâr olunarak hâvi olduğu teb- 
yinât ve tavzihât hasren ve kasren mezkür Bükreş Ahidnâmesi ve mevâddının 
nass u ibâreleri takviyeti ve mefhüm-ı sarihleri te'yid makammda ola. 


İkinci Madde: 

Bükreş Ahidnâmesi'nin dördüncü maddesinde mübeyyen olduğu vechile 
İsmail ve Kili pişgâhında kâin olup Devlet-i Aliyye'nin taht-ı tasarrufunda ibka 
olunarak bir kıt'a-i muayyenesinin hâli ve gayr-i meskün kalması iktizâ eden 
iki büyük adalara dâir meşrüt olan süret-i tahdidin fi'le gelmesi nehr-i Tuna'nın 
ikide bir tuğyânı mahâzirinden nâşi gayr-i mümkin add olunmuş olup tarafeyn 
sevâhili sekenesi beyninde her güne cihet-i iltisâk u ittisâl mürtefi” ve işbu ilti- 
sakden tahaddüs eden münâzaat ü ihtilâf zâil ü mündefi' olmak içün tarafeyn 
sevâhili sekenesi beyninde mesâfe-i ba'ideye dek bir fâsılanın ta'yin ve takriri 
bi't-tecrübe muktezâ-yı hâlden görüldüğüne binâen Devlet-i Aliyye beyne'd- 
devleteyn revâbıt ve muvâlât ve hem-civârının istihkâmına hâhiş-i hâlisânesini 
delil-i vâfi ile Rusya devletine izhâr ve isbât zımnında bin sekiz yüz on yedi se- 
ne-i İseviyyesi Ağustosunun yirmi birinci gününde Âsitâne-i Sa'âdet'de bu 
maddeye dâir Devlet-i Aliyye me'mürları Rusya devleti elçisiyle bi'l-mükâle- 
me karargir olan nizâm ve râbıta ne vech ile ise mazbatasına bi'l-müracaa icrâ 
ve ifâ edeceğini taahhüd edip mezkür mazbatada bu maddeye dâir işbu 
mu'âhedenin icrâsından add oluna.? 


Üçüncü Madde: 
Eflâk ve Boğdan memleketlerinin kâmyâb oldukları imtiyazâta dâir akd 
olunan mevâsik ü senedât-ı meriyye Bükreş ahidnâmesinin beşinci maddesiy- 


28 İşbu Nâmık Efendi serasker-i esbâk Nâmık Paşa hazretleridir. 

29 Bu bend hükmünce tahdid-i hudüd ve nasb-ı alâim içün Köstence muhâfızı sâbık Hüseyin Paşa da- 
madı Feyzi Bey kırk iki senesi Zilka'desinde (27 Mayıs-25 Haziran 1827) bâ-fermân-ı âli me'mür ol- 
rnuşdur. 

le sarâheten tasdik ve ibka olunmakdan nâşi Devlet-i Aliyye mezkür imtiyâzât 
ve uhüd u şurütu her hâlde kemâl-i i'tinâ ve dikkat ile riâyet ve vikayet edece- 
ğini resmen ve alâniyeten taahhüd edip bin sekiz yüz iki sene-i İseviyyesinde 
imtiyâzât-i mezküreyi musaddık ve mübeyyin olarak ısdâr olunan hatt-ı hü- 
mâyün-ı şâhâne ile muvaşşah evâmir-i seniyyeyi işbu mu'âhedenin tasdiknâ- 
mesi tarihinden altı mâh (213) müddetde tecdid edeceğini va'd eylediğinden 
başka Memleketeyn'in muahharen vuku” bulan ahvâl-i ma'lümesinden dolayı 
düçâr oldukları mesâfb ü nevâibe nazaran ve gerek Eflâk voyvodaları yerli bo- 
yarlarından olarak nasb u intihâb olunmuş olduğuna binâen Rusya devleti da- 
hi işbu süret-i intihâba rizâ-dâde olduğuna binâen iki devlet beyninde kavl ü 
karar olundu ki, bin sekiz yüz iki sene-i İseviyyesinde sâdır olan hatt-ı şerif-i 
şâhâne ile muvaşşah mezkür evâmir-i aliyye işbu mu'âhedeye mülhaken tara- 
feyn murahhasları beyninde bi'l-mukavele rabt u tanzim olunup el'ân ve bun- 
dan böyle mu'âhedenin icrâsından add ü i'tibâr olunan bir kıt'a sened-i mün- 
feridde mübeyyen şurütu zikr olunan evâmir-i seniyyeye derc ile tezyil ü ik- 
mâl oluna. 


Dördüncü Madde: 

Anadolu semtinde devleteyn beyninde olan hudüd kable's-sefer kadimi ol- 
duğu vechile tamâmen ibka ve Rusya devleti tarafından işbu hudüd-ı kadime 
dahilinde hasbe'I-harb istilâ-dide olan kılâ” ve buka' Devlet-i Aliyye'ye redd ü 
teslim olunması husüsu Bükreş Ahidnâmesi'nin altıncı maddesinde meşrüt 
olup işbu şerâitin iktizâsına binâen Rusya devleti fakat sefer esnâsında asâkir-i 
Osmaniyye yeniden ahz u zabt eylediği işbu kılâ” ve buka'ı musâlahanın akib-i 
im'ikadında tahliye ve teslim eylediğine ibtinâen bundan böyle devleteyn bey- 
ninde Anadolu semtinde olan hudüd el-haletü hâzihi bulunduğu vech üzere 
ibka ve reâyâ-yı tarafeynin istihsâl-i esbâb-ı emn ü âsâyişlerini tarfeynden dik- 
kat olunmak üzere iki sene mehil ta'yinine iki devlet beyninde kavl ü karar 
olundu. 


Beşinci Madde: 

Devlet-i Aliyye gerek niyyât-ı dostânesinin ve gerek Bükreş Ahidnâmesi şu- 
rütunun tamâmen ve kâmilen icrâsına kemâl-i /tinâ ve dikkatinin alâim-i celile- 
sini Rusya devletine izhâr ü isbât içün mâ-takaddümden beri Devlet-i Aliyye'nin 
cizye-güzâr reâyâsı olup her hâlde mazhar-ı âsâr-ı şefkat ü semâhat-ı seniyyesi 
olması sezâvâr görülen Sırp milletine dâir Bükreş Ahidnâmesi'nin sekizinci 
maddesinde meşrüh cemi” mevâsıkı bilâ-te'hir icrâ ve ibka edeceğine binâen mil- 
let-i mezküre hakkında meşrüt olan fevâide neyl ü mazhariyyeti taraf-ı Devlet-i 
Aliyye'ye delâil-i vâfiye ile ibrâz eylediği sıdk u istikametinin tamâm-ı ivaz ü 
mükâfâtından olmağın Devlet-i Aliyye'nin fevâid-i mezküreye dâir münâsib gö- * 
rülecek esbâb ve tedâbiri millet-i merkümenin meb'üslarıyla söyleşip tanzim 
edeceği mukarrer olup bu maddenin usül ü füru'una (214) dâir zarüri icâb eden 
tahkikatın muhtac olduğu on sekiz mâh mehil #tibâr olunmağla mu'âhedeye 
mülhaken tarafeyn murahhasları beyninde akd u rabt olunan sened-i münferid 

mantükunca tedâbir ve esbâb-ı mezküre mahmiyye-i Kostantiniyye'de Sırp 
meb'üslarıyla bi'l-müzâkere taht-ı nizâm u karara idhâl olunarak hatt-ı hümâ- 
yün-ı şâhâne ile muvaşşah bir kıt'a fermân-ı celilü'ş-şanda bast u tasrih oluna. Ve 
bu bâbda sâdır olacak fermân-ı âli mümkin mertebe akali-i vakitde ve gayeti mâ- 
fi'l-bâb müddet-i mezküre zarfında i'tâ ve ısdâr ve Rusya devletine işâ'a ve ihbâr 
olunarak fi-mâ-ba'd işbu mu'âhede icrâsından add oluna. 


Altıncı Madde: 

Bükreş Ahidnâmesi'nin onuncu maddesinde meşrüh şurüt-ı mahsusa man- 
tükunca tekevvün-i muhârebe sebebiyle tebaa ve reâyâsının gerek tebaa-i tara- 
feynde olan alacakları ve gerek miride olan matlübları ber-vech-i hakkaniyyet 
rü'yet ve tanzim-birle seri'an ve tamâmen edâ ve teslim kılınmak iktizâ eyledi- 
ğinden beyne't-tarafeyn mukavele olunur ki, gerek Rusya tebaa ve reâyâsının 
Cezâyir-i garb korsanları tarafından vuku'u inhâ olunan gasb u gârât cihetle- 
riyle düçâr oldukları hasârâtdan dolayı cemi” mesâlih ve matlübları ve gerek 
bin sekiz yüz sene-i İseviyyesi'nde fesh-i sulh esnâsında vâki” olan müsâderât 
ve sâir bu misillü mu'âmelât ve dahi bin (sekiz yüz) yirmi bir sene-i İseviyye- 
sinden sonra zuhüra gelen müsâdere keyfiyyetleri vech-i hakkaniyyet ve 
ma'delet üzere görülerek eshâbına te'diye -i ınatlübları ve ziyânlarının tazmini 
tarafeynden istilzâm olmağla ziyân ü hasârın kemmiyyet ü keyfiyyeti tahkik ve 
meblağ-ı tazmini tebeyyün ve tedkik etmek üzere bu bâbda tarafeynden bilâ- 
imhâl mahsus me'mürlar ta'yin olunarak işbu me'mürların amel ü iştigalleri bu 
mu'âhede tasdiknâmesinin tarihinden on sekiz ay zarfında hitâm bulmasına 
sa'y ü ikdâm ve bâlâda mezkür tahakkuk edecek tazminin bâliğ olacağı mebâ- 
liğ cem'an müddet-i meşrüta-i merkümede Dersa'âdet'de Rusya elçisi tarafın- 
dan tamâmen teslim oluna. Devlet-i Aliyye tebaa ve reâyâsı haklarında dahi 
mukabele bi'i-misl levâzımına ri'âyet kılına. 


Yedinci Madde: 

Bi'I-cümle uhüd u şurüt ve mevâsık-ı sâbıkayı müeyyid. ve musaddık olan 
Bükreş Ahidnâmesi'nin üçüncü ve on ikinci maddeleri iktizâsınca Cezâyir ve 
Tunus ve Trablusgarb ocakları korsanlarının Rusya devleti reâyâ ve tüccârına 
ika' (2151 eyledikleri hasârâtın nizâmı ve gerek ticaret ahidnâmesi şurütunun 
ve gerek Yaş Ahidnâmesi yedinci maddesinin tamâmen icrâsı saltanat-ı seniy- 
yenin zimmetine lâzım ve mütehattim olmakdan nâşi Devlet-i Aliyye bu bâbda 
olan cemf taahhüdâtını vech-i etemm ü ekmel üzere bundan böyle dahi icrâ 
eylemek va'dini resmen ve alâniyeten tekrâr etmekle bu takdirce: 

Evvelen: Rusya ticaretine ve yâhüd rüy-ı deryâda geşt ü güzâr eden sefâini- 
ne bi-eyyi-vech irâs-ı zarar u kederden Cezâyir-i garb ocakları korsanlarını 
men” ü tahzire Devlet-i Aliyye sarf-ı cell-i iktidâr-birle işbu korsanlar tarafın- 
dan şâyed bir güne gasb u garet hâleti zuhür edip lede't- tebeyyün ahz olunan 
cemi” emvâl ü eşyâ-yı magsübeyi eshâbına istirdâd ve Rusya tebaa ve reâyâsı- 
nın düçâr oldukları ziyân ü hasârlarını tazmin etdirmek içün Cezâyir-i garb 
ocaklarına bir dahi te'kide hâcet bırakılmayacak vechile mü'ekked fermân-ı âli 

ısdâr kılınarak işbu emr-i âli icrâ olunmadığı takdirce Yaş Mu'âhedesi'nin bi- 
rinci maddesinde musarrah olduğu vechile Rusya elçisinin ba'de't-ta'yin bu 
bâbda vâki' olacak taleb ve istid'âsı tarihinden Vtibâr ile iki ay zarfında iktizâ 
eden tazminin meblağını hazine-i âmireden edâ ve teslim eylemek husüslarına 
Devlet-i Aliyye taahhütd-i sâbıkını ifâ eyleye. 

Sâniyen: Zikr olunan Ticaret Ahidnâmesi'nin bi'l-cümle şurütunu dikkat-i 
tâmme ile ri'âyet ve icrâ ve uhüd u şurüt-ı ma'kudenin nass ü mefhümlarına 
mugayir ü münâfi olan kâffe-i memnü'atı ref ü imhâ etmekle Rusya bayrağı al- 
tında olan Rusya tüccar sefâininin bilâ-istisnâ Devlet-i Aliyye'nin bi'l-cümle 
denizlerinde ve sularında kemâ-kân serbestiyyet üzere geşt ü güzâr etmelerine 
aslâ ve kat'â mümânaat olunmamak. Ve'I-hâsıl devleteyn beyninde derkâr olan 
ahidnâmelerde resmen ve alenen meşrüt olduğu vechile tüccar tâifesinin ve se- 
fine kapudanlarının ve ale'İ-ıtlak bi'l-cümle Rusya reâyâsının emr-i ticaretine 
dâir lâzım gelen serbestiyyet-i kâmile ve imtiyâzât ü fevâide mazhar olmaları- 
na dikkat kılınmak husüslarında Devlet-i Aliyye kezâlik va'd ü taahhüdünü 
yerine getire. 

sâlisen: Devlet-i Aliyye'nin kâffe-i memâlikinde gerek berren gerek bahren 
Rusya reâyâlarına seyr-i sefâin ve icrâ-yı ticaret elverecek her mahalde serbes- 
tiyyet üzere sefineleriyle (216) geşt ü güzâr ve ticaret eylemelerine dâir ale'l- 
ıtlak cemi' Rusya reâyâsı hakkında meşrüt olan ticaret ahidnâmesinin evvelki 
maddesi mantükunca ve zahâir ve me'külât ve Rusya memleketinin yâhüd 
Devlet-i Aliyye'ye tâbi” olmayan sâir memâlik emti'a ve mahsülâtıyla mah- 
mül Rusya sefâininin Kostantiniyye Boğazı'ndan bilâ-mümânaa mürüru 
ubürlarını ve işbu me'külât ü zahâir ve emti'a ve mahsülât-ı sâireyi diledikle- 
ri mahalle nakl eylemeleri husüsunu müeyyed olan mezkür ticaret ahidnâme- 
sinin otuz birinci otuz beşinci maddeleri mefhümunca hınta yâhüd sâir zahâ- 
ir ve me'külât ile mahmül sefâini Kostantiniyye Boğazı'na vürüdunda Dev- 
let-i Aliyye'nin zir-i hükmünde-olmayan memâlik-i âhireye nakl içün lede'l- 
iktizâ hamülelerini Rusya sefâininden olsun âher millet gemilerinden olsun 
başka bir sefineye aktarma tarikiyle devr ü vaz' etmelerine mümânaat olun- 
maya. 

Râbi'an: Devlet-i Aliyye'nin dostlarından olup Kostantiniyye Boğazı'ndan 
Bahr-i Siyâh'a mürür u ubür etmek imtiyâzına henüz nâil olmayan düvel sefi- 
nelerinin Bahr-ı Siyâh'a duhül ve vülüdarı zımnında emsâllerine tatbikan ruh- 
sat-ı seniyye İ/tâsına dâir Rusya devleti tarafından vuku'-yâfte olacak mesâi-i 
cemilesine Devlet-i Aliyye rizâ-dâde ola. | 

Şu cihetle ki, işbu sefâin vesâtetiyle Rusya'nın âmed u reft-i ticareti bir vec- 
hile düçâr-ı mümânaat olmaya. 


Sekizinci Madde: 

İşbu mu'âhede Bükreş Ahidnâmesi'ni şerh ve te'kid makamında olmağla 
şevketlü azametlü kerâmetlü mehâbetlü veliyyü'n-ni'metimiz pâdişâhımız 
efendimiz hazretlerinin taraf-ı eşref-i hümâyünlarından ve gerek haşmetlü 
miknetlü Rusya İmparatoru ve pâdişâhı cenâbları câniblerinden vech-i mu'tâd | 

üzere imzâlarımız ile mümzâ resmi tasdiknâmeler ile tevsik ve te'yid olunup 
işbu tasdiknâmeler bu mu'âhedenin akdi günü tarihinden itibâr ile dört hafta 
zarfında ve mümkin ise ondan evvelce tarafeyn murahhasları beyninde mübâ- 
dele oluna. 


Fi 23 Rebiyülevvel sene 1242 (25 Ekim 1826). (2171 


Hâtime 

Mu'âhede-i münferideyi hâvi Rusyalı'ya verilen tasdiknâme süretidir: 

Devlet-i Aliyye-i ebediyyü'd-devâm ve saltanat-ı seniyye-i sermediyyü'l-kı- 
yâm ile Rusya devleti beyninde mün'akid olan uhüd-ı müessesenin elfâz-ı sari- 
ha ve meâni-i vâzıhasına tatbikan her bir husüsun tamâmiyle icrâ ve ifâsı bey- 
ne'd-devleteyn matlâb u mültezem olmakdan nâşi fi-mâ-ba'd revâbıt ve alâ'ik-i 
tarafeyne irâs edebilecek her günâ hâlet-i mu'ârazayı def ü izâle ve Bükreş 
Ahidnâmesi'nin ve onunla tecdid ve tasdik olunan cemi” uhüd u mevâsik ve 
senedât-ı mer'iyyenin bundan böyle kâmilen icrâsı esbâbını tevsik u te'kid et- 
mek niyyet-i hâlisesine mebni tarafeynden bâ-ruhsatnâme ta'yin olunan mu- 
rahhaslar Akkerman'da mülâkat ile yedlerine verilen ruhsatnâmeler mücibince 
Bükreş Ahidnâmesi'nin şerh ve te'kidi makamında bi”l-müzâkere sekiz madde 
üzerine tertib ve tanzim eylediklare mu'âhedenin üçüncü maddesi muktezâ- 
sından olmak üzere Eflâk ve Boğdan memleketleri hakkında başkaca rabt u 
tanzim ve akd u te'sis eyledikleri madde-i münferidedir ki, ber-vech-i âti zikr 
olunur: 

Eflâk ve Boğdan voyvodaları Memleketeyn'in yerli boyarlarından olmak 
üzere intihâb ve ta'yin olunmuş olduğundan bundan böyle emr-i intihâbları 
Memleketeyn'in her birinde Devlet-i Aliyye'nin re'y ü irâdesiyle kaide-i kadi- 
me-i memleket üzere cem'iyyet-i âmme-i boyarân-ı divan ma'rifetiyle icrâ olu- 
nup her memleketin divân boyarları memleketçe ittifâk-ı âmme-i ahâli ile ve 
voyvodalık mansıbı içün yerli boyarânın kudemâsından ve erbâb-ı liyâkatdan 
birini bi'l-intihâb bir kıt'a arz ve mahzar ile müntahab olan boyarı cânib-i Dev- 
let-i Aliyye'ye arz u iş'âr ile cânib-i Devlet-i Aliyye'den tensib kılınır ise o kim- 
se voyvoda nasb u ta'yin ve ilbâs-ı hil'at buyurulması ve eğer intihâb eyledikle- 
ri âdemin voyvoda nasbı ilel-i kaviyyeye mebni Devlet-i Aliyye'nin irâdesine 
muvğfık olmaz ise işbu ilel-i kaviyye iki devlet beyninde lede't-tahkik âher bir 
münâsibinin intihâbı husüsu boyarân-ı mersümeye tavsiye ve iş'âr olunması 
câiz ola. 

Voyvodaların müddet-i hükümetleri nasb u ta'yinleri gününden itibâr ile 
kemâ fi's-sâbık tamâm yedi sene olup işbu müddetden evvel azl olunmayalar. 
Eğer müddet-i hükümetleri (2181 esnâsında bir günâ töhmetleri zuhür ederse 
Devlet-i Aliyye Rusya elçisine ifâde birle voyvodanın fi'l-vâki' bir töhmetle 
müttehem olduğu tarafeynden tahkik olundukdan sonra yalnız o hâlde azli câ- 
iz ola. Ve devleteyn tarafına yâhüd memleket ahâlisine bi-hakkın bir sebeb-i şi- 
kâyet-i kaviyye vermeksizin yedi sene müddet hükümetlerini tekmil edecek 
voyvodaların Memleketeyn divânları tarafından ibkaları Dersa'âdet'e arz u is- 
tid'â olunur ise ve bi'İ-umüm ahâli ve reâyâsının voyvoda-i mersümdan hoş- 

nüd ve râzı oldukları tebeyyün eder ise tekrar yedi sene içün dahi nasb u ta'yin 
olunmaları tecviz oluna. Voyvodaların biri herem-i pir-i mey ya za'f-ı bi-mâri 
cihetiyle yâhüd âher bir vech ü sebeb takibiyle yedi sene müddetinin tekmilin- 
den evvel isti'fâ eder ise Devlet-i Aliyye ve Rusya devletine iş'âr-ı keyfiyyet 
edip voyvodanın o günâ isti'fâsı devleteynin ittihâd-ı re'y ü rızâları ile kabül 
oluna. Ve bundan böyle tekmil-i müddet ile azl olunmuş ve yâhüd isti'fâ etmiş 
olan voyvoda nâil olduğu voyvodalık rütbe ve pâyesinden ıskat ve kendi hâ- 
linde ırz u edebiyle oturmak şartıyla ez-ser-i nev boyarân zümresine idhâl ü il- 
hâk câiz olup tekrar divân erbâbından olması ve menâsıb-ı memleketin birinde 
istihdâm etdirilmesi ve ikinci defa olarak voyvoda intihâb ve nasb u ta'yin kı- 
lınması aslâ câiz ve kabül olmaya ve ma'zül olan ve yâhüd isti'fâ eden voyvo- 
daların evlâdı boyar pâye ve irâdesinde olarak menâsıb-ı memleketde istihdâm 
ve voyvodalığa dahi intihâb u ta'yin olunmaları câiz ola. Voyvodanın azli ya is- 
ti'fâsı yâhüd vefâtı zuhürunda halefinin nasb ü ta'yinine değin memleketin 
emr-i hükümeti divân boyarları tarafından memleketçe bi'l-intihâb ta'yin olu- 
nacak kaim-makamlara ihâle ve tefviz kılına. Ve tarih-i Hicri'nin bin yüz dok- 
san sekiz (1784) senesinden sonra Memleketeyn'de ihdâs olunan vergiler ve 
avâid ve matlübâtın bin sekiz yüz iki senesinde sâdır olan hatt-ı hümâyün-ı şâ- 
hâne ile muvaşşah emr-i âli mantükunca lağv ü ibtâl olunmakdan nâşi işbu 
emr-i âli mücibince râbıta-pezir olan şerâit ve nizâmâtı esâs ittihâz- birle Eflâk 
ve Boğdan memleketlerinin vergi ve tekâlif-i seneviyyelerini Memleketeyn'in 
voyvodaları divân boyarlarıyla ma'an ta'yin ve tahsis edip voyvodalar işbu ter- 
tib ü nizâmın kemâl-i dikkatle icrâsmda vechen mine'İ-vücüh tecviz-i kusür ve 
ihmâl edemeyeler. (219) Ve bu bâbda ve gerek memleket imtiyâzâtının hıfz u 
vikayesi ve bâ-husüs işbu senede münderic mevâdd u şurütun ri'âyeti husüsla- 
rında Rusya devleti elçisinin vâki” olacak ve Memleketeyn'de mukim Rusya 
konsoloslarının elçi-i mümâileyhin tenbihi üzere zuhür edecek ifâdât ü irâdet- 
lerine mürrü'z-zikr voyvodalar Ütibâr edeler. Ve beşli neferâtının mikdârını bin 
sekiz yüz yirmi bir sene-i İseviyyesinden mukaddemce bulundukları mikdâr 
üzere Memleketeyn'in voyvodaları divân boyarlarıyla bi'l-ittihâd ta'yin ü tah- 
sis edeler. Ve işbu beşlilerin mikdârı bu kerre muayyen ve mahsus oldukda bir 
dahi hâcet ve zarüret mess eylediği tarafeyn indinde tebeyyün etmedikçe vec- 
hen mine'I-vücüh tezyid ve tevfir olunmak câiz olmayıp sâlifü”I-beyân beşli ne- 
ferâtı bin sekiz yüz yirmi bir sene-i İseviyyesi ihtilâlinden evvelce oldukları 
hey'et ve süret-i nizâm üzere ibka ve başbeşli ağaları dahi tarih-i mezkürdan 
evvel mu'tâd olan süret mücibince ta'yin olunan gerek başbeşli ağaları ve gerek 
sâir beşli neferâtı fi'l-asl ta'yin olundukları hidmet ve vazife-i me'müriyyetle- 
rinden başka mesâlih-i memlekete müteallik şey'e karışmayıp bir günâ nesneyi 
icrâ ve a'mâlinden men” olunalar. Ve İbrail ve Yergöğü ve Kale taraflarında ve 
Olt nehrinin öte cânibinde Eflâk arâzisinderi olup gasb olunan emlâk ve arâzi 
eshâbına redd ü temlik etdirile. 

Ve işbu istirdâd maddesine dâir lâzım gelenlere hitâben sâdır olacak evâ- 
mir-i aliyyede bir müddet-i muayyene derc ve tasrih oluna. Ve Eflâk ve Boğdan 
boyarlarından mücerred muahharen vâki olan ihtilâlât sebebiyle vatanlarını 

terke mecbür ve muztar olmuş olanların vatanlarına bilâ-mümânaa ferd-i âferi- 
de tarafından mazhar-ı cevr ü ezâ olmaksızın avdet ü ric'at eylemelerine ve ke- 
mâ fi's-sâbık istihkakat u imtiyâzât ve emvâl ü emlâklerine tamâmen ve kâmi- 
len nâil ve kâmyâb olmalarına cevâz verile. 

Ve Eflâk ve Boğdan memleketlerinin ihtilâl sebebiyle düçâr oldukları 
mesâib ü hasârâta nazaran saltanat-ı seniyyeye edâsı lâzım gelen cizye ve rüsü- 
mât-ı sâireleri iki sene tamâmına dek taraf-ı Devlet-i Aliyye'den afv ü safh olu- 
nup zikr olunan müddet-i muafiyyet tamâmından sonra mârrü'l-beyân cizye 
ve rüsümâtı bin sekiz yüz iki senesi sâdır olan hatt-ı hümâyün ile muvaşşah 
emr-i âlide münderic ve muayyen olan mikdâr ve süret üzere ahz u tahsil olu- 
nup bir vechile tenzil ve terakki olunmaya. (220) Eflâk ve Boğdan memleketleri 
Devlet-i Aliyye'nin kilârı mesâbesinde olduğundan Devlet-i Aliyye'ye beher 
sene edâsı lâzım gelen Memleketeyn'in idâresi içün iktizâ eden zahâir ve mâl- 
zeme-i sâireden başka kendi arâzi ve zıyâ'ları mahsülâtı içün ahâli-i memleket 
istedikleri gibi ticaret eylemeleri üzere tarafı Devlet-i Aliyye'den izin ve ruhsat 
verile, 

Ve Memleketeyn'den matlüb olacak zahâir ve mâlzeme-i sâireye işbu matlü- 
batın si'r-i râyiciyle iştirâsına ve iktizâ eden mebâliğin cânib-i miriden nakden 
İtâsına ve münâzaa zuhürunda es'arın kat” ü ta'yini Memleketeyn'in divân bo- 
yarlarına muhavvel olmak husüsuna dâir bin sekiz yüz iki sene-i İseviyyesinde 
sâdır olan hatt-ı hümâyün ile muanven emr-i âlide münderic nizâmât ve terti- 
bât kemâ-kân ibka ve bundan böyle kemâl-i dikkat ile ri'âyet ve icrâ oluna. Ve 
Memleketeyn'in boyarları voyvodaların emir ve tenbihlerini icrâya ve her vec- 
hile onlara itâat ü MAKIYARR dikkat ve ikdâm eyleyeler. 

Voyvodalar dahi re'y-i hödlariyle boyarlar haklarında bir günâ cünha-i mü- 
tehakkıkası olmaksızm şübheli te'dibâta tasaddiden memnü' olup zikr olunan 
boyarların bir güne cürm ü töhmetleri vuku'unda memleketin kavânin ve ka- 
vâidi üzere divânda aleyhlerine hükm olundukdan sonra te'dib ve tenkilleri ic- 
râ oluna. 

Ve sinin-i muahharede Eflâk ve Boğdan'da zuhüra gelen ihtilâlâtdan nâşi şi- 
râze-i hükümet-i memlekete halel-i külli tatarruk eylediğine binâen uhde-i liyâ- 
katlarına muhavvel olan memleketlerin ıslâh ve hüsn-i hâlleri zımnında lâzım 
gelen esbâb ve tedâbirin bilâ-imhâl istihsâline sa'y ü ikdâm etmeleri voyvoda- 
ların divân boyarlarıyla ma'an vâcibe-i zimmetleri olarak işbu esbâb ve tedâbir 
Memleketeyn'in her biri içün taht-ı râbıta ve nizâma idhâl ve bilâ-te'hir icrâ ve 
ikmâl oluna. 

Ve Memlekeyn-i mezküreteynin sâir istihkakat ü imtiyâzâtı ve bunlara dâir 
hatt-ı hümâyün ile muvaşşah evâmir-i seniyye işbu sened ile tagyir ve tebdil 
olunan mevâddan başka bâ-cem'ühüm meri ve mukarrer tutula. 


Hâtime 


Devlet-i Aliyye-i ebediyyü'd-devâm ve saltanat-ı seniyye-i sermediyyü'i-kı- 
yâm cânib-i seniyyü'- menâkıbmdan bâ-ruhsatnâme-i hümâyün murahhas ve 

me'mür olduğumuza mebni sâlifü'z-zikr Bükreş 1221) Ahidnâmesi'nin şerh ve 
te'kidi makamında olarak Rusya devleti murahhaslarıyla Akkerman'da akd-i 
mecâlis-i mükâlemât ve bi'd-defa'at müzâkerât ile sekiz madde üzerine tanzim 
kılınan mu'âhedenin üçüncü maddesi muktezâsından olmak üzere Memleke- 
teyn-i merkümeteyn hakkında bâlâda mezkür mevâd beynimizde karargir ol- 
duğuna binâen huzur-ı mezbür zımnında işbu sened-i münferid tahrir ve 
mühr ü imzâlarımız ile mahtüm ü mümzâ kılınarak Rusya devleti murahhasla- 
rı yedlerine mübadeleten i'tâ kılındı. 
Fi 23 Rebiyülevvel sene 1242 (25 Ekim 1826) 


Mu'âhede-i münferideyi hâvi Rusyalıya verilen diğer tasdiknâme süretidir 


Devlet-i Aliyye-i ebediyyü'l-kıyâm ve saltanat-ı seniyye-i sermediyyü'n-ni- 
zâmla Rusya devleti beyninde mün'akid olan uhüd-ı müessesenin elfâz-ı sari- 
ha ve maâni-i vâzıhasına tatbikan her bir husüsun tamâmiyle ifâ ve icrâsı bey- 
ne'd-devleteyn matlüb ve mültezem olmakdan nâşi fi-ma-ba'd revâbıt ve 
alâ'ik-i tarafeyne halel irâs edebilecek her güne hâlet-i mu'arazayı ref ü izâle ve 
Bükreş Ahidnâmesi'nin ve anmla tecdid ü tasdik olunan cemi” uhüd u mevâsık 
ve senedât-ı meriyyenin bundan böyle kâmilen icrası esbâbını tevsik ü te'kid 
etmek niyyet-i hâlisesine mebni tarafeynden bâ-ruhsatnâme ta'yin olunan mu- 
rahhasları Akkerman'da mülâkat ile yedlerine verilen ruhsatnâme mücibince 
Bükreş Ahidnâmesi'nin şerh ve te'kidi makamında bi'l-müzâkere sekiz madde 
üzerine tertib ve tanzim eyledikleri mu'âhedenin beşinci maddesi muktezâsın- 
dan olmak üzere Sırplı hakkında başkaca rabt u tanzim eyledikleri madde-i 
münferidedir ki ber-vech-i âti zikr olunur: 

Devlet-i Aliyye Bükreş Ahidnâmesi'nin sekizinci maddesinde münderic şu- 
rütun ber-vech-i etemm icrâsı mahzâ niyyet-i hâlise ile mukaddemâ mahmiyye-i 
Kostantiniyye'de Sırp meb'uslarına memleketlerinin emn ü hüsn-i hâllerini is- 
tihsâl zımnında lâyık ve sezâvâr olan mevâdda dâir Sırp milletinin metâlib ve 
müstedi'yatını arz u iş'âr eylemelerine izn ü ruhsat i'ta buyurulmuş olduğundan 
zikr olunan meb'uslar dahi Sırp memleketinde diyanet ve mezhebleri serbesti- 
yet ile icrâ olunmak ve sergerdeleri taraflarından intihâb kılınmak ve hükümet-i 
dahiliyye-i memleketleri müstakil olmak ve ifrâz olunan kazâları ilhâk ve izâfe 
kılmmak ve tekâlif-i mütenevvia yalnız bir teklife cem' ve kasr olunmak ve mah- 
sülât ve ava'idâtını cizyeleriyle (2221 berâberce te'diye ve tâ etmeleri üzere ehl-i 
islâma müteallik ve râci” olan cemi” emvâl ü emlâkin emr-i idâresi Sırplılara terk 
ve havâle olunmak ve Sırp tâifesi serbesiyyet üzere icrâ-yı ticaret etmek ve kendi 
mürür kağıdlarıyla Memâlik-i Mahrüsa'da geşt ü güzâr eylemeleri üzerine Sırp 
tüccarına izn ü icâzet verilmek ve memleketlerinde bimarhâne ve mekteb ve tab- 
hâneler inşâ ve ebnâsına me'zün olmak. Ve'I-hâsıl kıla” muhâfazasına mahsus 
olanlardan başka ehl-i islâmın Sırp memleketinde sâkin olmaları memnü olmak 
misillâ ba'zı mevâdda dâir Sırp milleti hâhiş ve emniyyesini mukaddemâ süd- 
de-i seniyyeye bâ-arz-ı hâl arz u inbâ etmiş ve mevâdd-ı merkümenin keyfiyyeti 
tahkik ve tanzim olunmak üzere iken ba'zı mevâni hulülüyle alâ-hâliha kalmış 

olup Devlet-i Aliyye Bükreş Ahidnâmesi'nin sekizinci maddesinde meşrüt olan 
fevâid Sırp milletinin mazhariyyeti husüsuna müsâade buyurmak niyyet-i 
katı'asında el-yevm dahi râsih-dem ve sâbit-kadem olmakdan nâşi Devlet-i 
Aliyye sâdık ve muti olan Sırp reâyâsının müsted'iyat-ı merkümesini mahmiy- 
ye-i Kostantiniyye'de Sırp meb'uslarıyla bi”i-müzâkere taht-ı nizâma idhâl ve 
resm-i raiyyete münâfi olmayarak derpiş ve arz edebilecekleri metâlib-i sâireyi 
lütfen ve şefkaten tanzim-birle Bükreş Ahidnâmesi'nin sekizinci maddesini icrâ 
eylediğini Rusya devletine beyân ve bu bâbda hatt-ı şerif-i şâhâne ile muvaşşah 
sâdır olacak emr-i âliyi devlet-i müşârileyhâya ifâde eyleye. 


Hâtime 


Devlet-i Aliyye-i ebediyyetü'd-devam ve saltanat-ı seniyye-i sermediyyetü'l- 
kıyâm cânib-i seniyyü'I-menâkıbından bâ-ruhsatnâme-i hümâyün murahhas ve 
me'mür olduğumuza binâen sâlifü'z-zikr Bükreş Ahidnâmesi'nin şerh ve te'kidi 
makamında olarak Rusya devleti murahhaslarıyla Akkerman'da akd-i mecâlis-i 
mükâlemât ve bi'd-defa'at müzâkerât ile sekiz madde üzerine tanzim kılınan 
mu'âhedenin beşinci maddesi muktezâsından olmak üzere Sırplı hakkında bâ- 
lâda mezkür mevâd beynimizde bi'l-müzâkere karargir olduğuna binâen hu- 
süs-ı mezbür zımnında işbu sened-i münferid tahrir ü imlâ ve mühür ve imzâla- 
rımızla mahtüm ü mümzâ kılınarak Rusya devleti murahhasları yedlerine mü- 
bâdeleten itâ olundu. 

Fi 23 Rebiyülevvel sene 1242 (25 Ekim 1826). (223) 


İlâve İşbu mu'âhedenâmeler derdesi-i tanzim olduğu esnâda Rusyalı işin- 
den geri durmayıp nakz-ı ahde ibtidâr ile hudüd-ı hâkaniyyeye tecâvüz hâlin- 
de bulunduğu o vakit Silistre Vâlisi Ahmed Paşa Bâbıâli'ye ihbâr etmiş ise de 
sıhhatına hami olunmayıp murahhaslardan haber gelmesi terakkubiyle geçişti- 
rilmiş olduğu evrâk-ı atikadan istifhâm olunmuşdur. 


Kıraat-ı Mevlid-i Şerif 


Bu sene dahi Rebiyülevvelin on ikinci (14 Ekim 1826)günü Sultan Ahmed 
Hân tâbe serâhu hazretlerinin câmi'-i nür-lâmi'inde menkıbe-i celile-i mevlid-i 
şerif kıraatı resm-i şerifi icra olundu. 


Vürüd-ı sefir-i Buhara 


Kırk iki senesi Saferi (4 Eylül-2 Ekim 1826) esnâsında Buhara Hâkimi Emir 
Haydar cânibinden Mirzâ Fâzıl nâm orta elçi Dersa'âdet'e bi'l-vusül mihmân- 
dâr ta'yin olunan Kapıcıbaşı Hâşim Ağa'nın konağında ivâ ve hamâm harclığı 
ve ta'yinât-ı mükemmele ile resm-i mihmân-nüvâzi ifâ kılındı. Getirdiği nâme- 
yi takdim içün Bâbıâli'ye da'vet ve rüsümât-ı mu'tâde icrâsına ri'âyetden sonra 
taraf-ı sadâretden mümâileyhe üç binlik bol yenli samür kürk ve beş nefer 

âdemlerine sof ferâceler iksâ ve kethüdâ bey ve reis efendi ile dahi ba'de'I-mü- 
lâkat bâb-ı şeyhülislâmiye götürülüp mazhar-ı hürmet olundu. 


İrsâl-i fermân-ı voyvoda Kiga 


Mu'âhedât-ı mezkürenin icra-yı ahkâmı zımnında kırk iki senesi Ramazanı 
evâhirinde (17-27 Nisan 1827) Eflâk nizâmâtına dâir Kiga Voyvoda'ya hitâben 
sâdır olan emr-i âlide Eflâk'ın nizâmât-ı kadimesi te'kid ve beşli neferâtının 
mahdüdiyyeti ve kabâhatleri olmadıkça voyvodalar yedi seneden evvel azl 
olunmaması ve Eflâklının olup da sonradan eyâdi-i sâireye geçen arâzinin istir- 
dâdı ve kasabbaşılarla vüzerâ ve rüesâ taraflarında rencide olunmamaları fık- 
raları münderic idi. Ma'lümât-ı tafsiliyeyi mücib olmak içün zeyl-i kitabda sü- 
reti mündericdir. (Numero 14) 

Mütâlaa Rusya devletini Devlet-i Aliyye'yi bu gibi mu'âhedât-ı muzırra ile 
ızrâr ve buhrân vaktine tesâdüfle icrâ-yı garazda ısrâr eski âdeti (224) olduğun- 
dan zâtınca müdâhaleye sebeb ve ser-rişte bulunamadığı hâlde âyin ve mezheb 
devleti mecbür eder ve her ne vakit bir mu'âhede mün'akid olacak olsa behe- 
mehâl Memleketeyn ve Sırbiye'nin serbestiyyetini meydana koyarak kendisini 
hâmi-i reâyâ gösterir imiş. O esnâda ise vücüd-ı devlet illet-i kadimesi olan ye- 
niçerilik fesâdından henüz kesb-ı âfiyyet etmiş ise de o illetin eser-i za'fı ve husü- 
siyle uyandırılan âteş-i tuğyân-ı Yunaninin gaile-i itfâsı meydanda bulunduğu 
vakti iğtinâm ederek Akkerman Mu'âhedesi'yle devleti yine siyeh-rüz eyledi. 

Akkerman Mu'âhedesi'nin beşinci mükâleme meclisinde Rusya devleti mu- 
rahhası Verencof Devlet-i Aliyye murahhaslarını li-ecli"I-igfâl o meclisin maz- 
batasında Rusya devleti Yunan maddesine müdâhale etmeyip ve etmeyeceğini 
resmen ve alenen irâd ve te'kid ve bu bâbda şübhe edilirse te'minât-ı lâzime 


. İ'tâsına ibtidâr olunacağı ve hattâ Devlet-i Aliyye'yi şu gaileden kurtarmağı il- 


tizâm eylemiş idüği fıkrası sarâhaten münderic olduğu hâlde iş işten geçdik- 
den sonra bu fıkranın hiç hükmü müşâhede olunmadığı o vaktin evrâkından 
müstefhemdir. İntihâ. 


Vürüd-ı sefir-i Rusya 


O esnâda Dersa'âdet'de ikamet etmek üzere Rusya orta elçisinin karadan 
gelmekde olduğunu Dersa'âdet maslahatgüzârı Bâbıâli'ye ihbâr eylediğinden 
re's-i hudüddan alıp müsterihen bu tarafa getirmek üzere Gediklü mehteri Ha- 
san Bey mihmândâr ta'yin olunarak kırk iki senesi Zilka'desi evâilinde (27 Ma- 
yıs-5 Haziran 1827) Dersa'âdet'e vâsıl oldu. 

Tavtia Yeniçeri zamânındaki elçi divânları şa'şa'alı olduğundan kırk iki se- 
nesinde sefir-i mümâileyh içün tertib olunacak divân hafif görünmemek içün 
mevcüd kapıcıbaşıların cümlesi hâzır bulunması kariha-i şâhâneden kat'iyyen 
irâde buyurularak o vechile tertib olunan divânda Rusya elçisi nâmesini tak- 
dim eyledi. İntihâ. O 

Mülâkat-ı sefir-i Rusya be-Reis Efendi 


Mâ-sabakda muharrer Akkerman Mu'âhedesi'nden sonra yine Avrupa 
devletlerinin ba'zıları ve husüsiyle Rusya devleti Yunanistan'ın bir süret-i mü- 
sâleme (225) üzere tesviyesi hakkında münferiden ve müctemian resmen ve 
min gayr-i resmin ma'rız-ı dostânede defa'atle arz eyledikleri tavassutlara 
Devlet-i Aliyye tarafından beyân-ı ma'zeret ve çok kerre akd olunan mükâle- 
me meclislerinin fâtihasmda Yunanlılara dâir söz istimâ” olunmayacağı cihetle 
başka diyecekleri var ise mesmü' olacağı makam-ı riyâsetden irâd olunmuş- 
dur. Ânifen vürüdu muharrer Rusya sefiri-i İmparatori tarafından Yunan içün 
bir hüsn-i sürete karar verilmesi matlüb olunduğuna dâir reis efendinin hâne- 
sinde min gayr-i resmin vâki” olan mülâkatda cereyan eden mübâhasât ü mü- 
zâkerât-ı tavilenin fezlekesinde elçinin süret-i hayrhâhiden beyân etdiği lü- 
züm-ı /tâ-yı müsâlemete kemâ-fi's-sâbık cevâb-ı itizâr itâsiyle meclise hitâm 
verilmişdir. 

Bu mükâlemeyi mübeyyin arz olunan mazbata üzerine tasdir buyurulan 
hatt-ı hümâyün süretidir: 


“Benim Vezirim 

Bunlar şöyle demek istiyorlar ki, yedi seneye varıyor bunlar ile başa çıka- 
madınız, artık bundan sonra dahi uhdesinden gelemeyeceğiniz bilindi. He- 
mân merâmımız üzere Mora ve sâir cezâiri alıp taksim edelim diyorlar. 
Ma'azallahu teâlâ Devlet-i Aliyye'mizi bilâ-muhârebe söz ile bitirmek ve 
kuvvet ü miknetini bütün bütün kesr etmek istiyorlar, maa-hazâ şer'an ve 
aklen bir vechile tecviz olunur şey olmayıp hemân mütevekkilen alallah bu- 
na dayanıp durmakdan gayri çâre yokdur. Murâd-ı ilâhi nasıl ise öyle olur.” 


Akd-i mw'âhede be-sefir-i İsveç 


Karadeniz'de seyr-i sefâin-i tüccariyyeye dâir o esnâda İsveç sefiriyle beş 
madde ve bir hâtime üzerine mün'akid senedler mübâdele olundu. Senedlerin 
birisi madde-i münferide-i hafiyyeyi hâvi idi ki, mazmünu demir top ve sâir 
edevât-ı harbiyyeye dâir Devlet-i Aliyye tarafından ne ki taleb olunur ise ma- 
halli fiât-i miriyyesi üzere itâ ve irsâli fıkrasıdır. Süretleri zeyl-i kitâbda mün- 
dericdir. Numero 15) 


Nizâm-ı etbâ” 


Vak”a-i Hayriyye'de serseri gürühu memleketlerine def'le Dersa'âdet gereği 
gibi tathir kılınmış ise de uşaklık eden eşhâs içün zâbıta-i mahsusa (226 bu- 
lunmadığından bunların kapısızları serseri gezmekde olduklarına mebni uşak- 
lık eden şahıs ayrıldığı mahalden ruhsat tezkiresi alması ve bu tezkireyi ihtisâb 
dâiresine kayd etdirmesi ve bu tezkiresiz boşda zuhür eden etbâ” takımı şehri 
ve müteehhil ise mahallesi tarafından kefil göstermesi ve bekâr olanların mem- 

leketlerine gönderilmesi ve hin-i intisâbında tezkiresini ihtisâba teslim ile ki- 
min yanına girdiğini kayd etdirmesi husüsları nizâm ittihâz kılındı. 


Şürü'-ı binâ-ı Bâbıâli 


Sene-i sâbıka evâhirinde Hocapaşa harikinde muhterik olduğu beyân olun- 
muş olan Bâbıâli arsasının etrafında ba'zı hâneler arsaları iştirâsıyla tevsi” olun- 
mak üzere Sadr-ı a'zam Selim Mehmed Paşa nezâreti tahtında olarak hazinedâ- 
rı Halil Bey bina emini nasb olundu. 


Tab”-ı risâle-i İshak Efendi 


Divân-ı hümâyün tercümanı İshak Efendi'nin fenn-i harbden nasb-ı hıyâm 
usülüne dâir tercüme ve cem” eylemiş olduğu risâlenin zâbitân-ı askeri içün lü- 
züm olduğunu Serasker Husrev Paşa inhâ eylemiş ve zâbitân-ı askeri ile Mü- 
hendishâne-i Âmire'ye itâ olunmak üzere nüsah-ı müteaddidesinin tab” u tem- 
sili irâde buyurulmuşdur. 


Ref'-i vezâret-i Selim Sırri Paşa 


Bosna eyâletinden azl ile Selânik'e gelmesi mukaddemâ irâde olunan Evre- 
noszâde Selim Sırri Paşa ber-mücib-i irâde Selânik'e vusülünde vezâreti ref'le 
-çiftliğinde ikamete me'mür oldu. 


İ'dâm-ı Dimitraki Kocabaşı-i İvraca 


Vidin dâhilinde İvraca kazâsı Kocabaşısı Dimitraki Sırplının meclübu olma- 
sıyla ba'zı harekât-ı mefsedetkârâneye cüretinden başka etdiği ta'addiyyatın- 
dan reâyâ Vidin'e gelip iştikâ etmiş olduklarından celbiyle lede't-terâfu' Balkan 
içünde yapdırdığı kârgir kuleleri reâyâya meccânen yapdırtmış ve nukud-ı 
mevcüdelerini gasb eylediği tebeyyün eylemiş olduğundan bi'l-i'dâm müd- 
de'ilerin ihkak-ı hakları esbâbma ihtimâm olunduğunu Vidin Muhaiazı İbra- 
him Paşa Bâbıâli'ye inhâ eyledi. 12271 


Kereste nezâreti ihdâsı 


İstanbul'a gelen envâ'-ı kerestelerin çap ve cinsi ve fiâtı tahdid ve ta'yin olu- 
narak defa'atle nizâma rabt olunmuş ise de keresteci ve iskeleci nâmıyla keres- 
te çıkan sevâhil muhtekirleri istedikleri gibi alıp satmakda ve bu husüs halkın 
mazarratını mücib olmakda olduğundan Darbhâne-i Âmire'den sermâye itâ- 
siyle mahallerinden bi'-mübâyaa Deraliyye'de fiât-ı mu'tedile ile satdırılması 
içün Hatapkapısı'nda bir mahal tahsisiyle müstakil nâzır ve ma'iyyetine kâtib- 
ler nasb u ta'yin kılındı. 


168 Vak'anüvis Ahmed Lütfi Efendi Tarihi 


Vürüd-ı rü'us-ı ba'zı eşkıyâ 


Selânik dâhilinde Vodina ve Ostrava kazâlarında bi'z-zuhür ahâli ve ebnâ-yı 
sebili bi-huzür eden hayadid-i meşhüreden Tane Kapitan, Kara Hüseyin ile on 


bir nefer pâdaşları ahz u girift ile kesilen başları Selânik Mutasarrıfı Ömer Paşa 
tarafından bâb-ı devlete gönderilmişdir. 


Afv u ıtlak-ı ba'zı ahâli-i Drama 


Drama ahâlisinden yirmi üç nefer kesân ba'zı kabahatlerine mebni mukad- 
demâ Tuna tarafına nefy ü iclâ olunmuş idi. Mısır Vâlisi Mehmed Ali Paşa tara- 
fından bunların afvı ricâ olunduğundan müsâade olunduğuna dâir gönderilen 
tahrirât-ı resmiyyeye cevâben kırk iki senesi Şevval on beş (12 Mayıs 1827) 
tarihli kaimesi evrâk arasında görülmüşdür. Itnâbı mücib olmamak içün hulâ- 
sası şudur ki, müsâade-i mezküreden dolayı meserretini beyân ile tarafı pâdi- 
şâhiye olan kemâl-i ubüdiyyetini arz ile teşekkürât-ı azimeden ibaretdir. 


Mütâlaa 


Mehmed Ali Paşa'nın böyle bir iş içün gösterdiği meskenet ve eser-i ubüdiy- 
yet hakkında ân-be-ân teveccühât-ı seniyyeyi da'vet iktizâ etdiği ve hattâ otuz 
sekiz (1822-23) tarihinde Dimyat tarafında zuhür eden Yunan hırsız gemileri- 
nin def'i zımnında mahsusan mübâyaa eylediği beş kıt'a tüccar gemilerini kor- 
san hey'etine vaz' ile Feyzullah kapudanı başbuğ ederek Dimyat ve Kıbrıs sula- 
rına sevk eylemiş olduğuna dâir Bâbıâli'ye gelip huzür-ı şâhâneye arz olunan 
arizası bâlâsına “âferin müşârünileyhe, doğrusu cân u gönülden gayret ediyor, 
bu hidmeti dahi gayet mahzüziyyet-i şâhânemizi (228) mücib olduğunu müş'ir 
cevâb tahrir ola” deyü hatt-ı hümâyün misillâ teveccühât-ı şâhâneye delâlet 
ederek çok âsâr mevcüd bulunduğu hâlde her vakitde eksik olmayan münâfık- 
ların nifâkı yazık ki, cennet-mekân Sultan Mahmüd Hân-ı Gazi hazretleri gibi 
kadirdân bir cihândâr ile böyle bir vezir-i kebirin araları bozularak muahharen 
zuhür eden mesele-i Mısriyye nice fenâlıkları netice vermiş olduğu aşağılarda 
beyân olunsa gerekdir. İntihâ. 


Ba'zı havâdis-i Kudüs 


Kudüs-i Şerifde beyne'l-ahâli ba'zı mertebe güft ü gü tekevvünü ile söz 
ayağa düşerek Şam tarafından me'mür mütesellimi tard ü ibâd ve yerli neferâ- 
tı kal'ayı zabt ile ref'-i livâ-yı fesâd etdikleri müna'kis-i sâmi'a-i devlet olduk- 
da teskin-i nâ'ire-i şeka' içün Kapıcıbaşı Yahyâ Ağa evvelce o cânibe i'zâm 
olundu. Mümâileyh ta'limâtı muktezâsı üzere Şam-ı Şerif'e varıp neferât-ı 
mezkürenin ihrâcına bi'l-muhâbere sa'y ü ikdâm ve ma'iyyetinde olan Silâh- 
şor Mustafa Ağa'nın mütesellimliğini kabül etdirmekden başka süret verme- 
yip maslahat-ı te'dib ü ihrâc irâ'e-i kuvvet-i kahriyyeye muhtâc olduğunu bi'- 

beyân o esnâda ber-vech-i muharrer Şam vâliliğinin tebdili cihetiyle vâli-i lâ- 
hik merkez-i eyâlete vâsıl olmadığından Şam'dan asker gelinceye kadar tiz el- 
den ihtilâlin yatışdırılması zımnında keyfiyyetin Sayda Vâlisi Abdullah Pa- 
şa'ya havâlesini inhâ eyledi. Abdullah Paşa ise hükm-i tecrübe ile mazanne-i 
sü'-i hareket olduğu nezd-i şâhânede ma'lüm olduğundan bu husüsun kendi- 
sine havâlesi hakkında hüsn-i itimâd olunmadığı ile berâber sadr-ı vakt Selim 
Mehmed Paşa'nın taahhüd ve tekeffülü ile icâb-ı hâl müşârünileyhe ihâle 
olunmağla Abdullah Paşa tarafından ber-mücib-i irâde derhâl asâkir-i kâfiyye 
irsâliyle evvel emirde süret-i nâsiha üzere hareket olunmuş ise de teskin-i ga- 
leyân-ı şüriş mümkin olamadığından zarüri ibrâz olunan harekât-ı askeriyye- 
ye mukavemetden muhâlifin aczlerini fehmle kal'ayı teslime ibtidâr eyleyerek 
âsâyiş-i memleket iâde ve istikrâr kılındığına dâir Abdullah Paşa'nın kaime-i 
vâridesi üzerine yazılan tahsinnâme ile berâber taraf-ı şâhâneden murassa' bir 
bıçak irsâl olundu. 


İhsân-ı maaş be-Ebübekir Paşa 


Bir müddetden beri Karahisar-ı Sâhib'de mukim merfü'ü'l-vezâre Moralı 
Bekir Paşa (2291 Mora'da pek çok emvâl ü emlâkinden dür ve yanında bulunan 
aceze-i müteallikat ve muhâcirinin infâk ve idârelerinde âciz ve meftür olduğu- 
na merhameten o vakitçe fevkalâde olarak şehriyye bin beş yüz guruş maaş 
tahsis kılındı. 


İlân-ı adâlet 


Üsül ü âdât-ı me'lüfeden hâric türlü nâm ve bahâneler ile fukarâ-yı ahâliden 
akçe alındığı mesmü'-ı sâmi/'a-i devlet oldu. Bu hâl şer'an ve mülken memnü' 
olduğundan mütecâsiri bulunanların mazhar-ı mücâzât olacakları tehdidiyle 
her tarafta beka-yı âsâyiş-i ahâliye Vtinâ olunması ve ferd-i âferideden bi-gayr-i 
hakkın birşey alınmaması zımnında umümen Memâlik-i Mahrüsa'ya evâmir- 
nâme irsâl kılındı. 

Bu münâsebetle mukataat semerâtı asker masrafına karşılık tutularak ba'zı 
vüzerâ ve me'mürine maaşlar tahsisi sırasında Bolu Mutasarrıfı sadr-ı esbâk 
Raüf Paşa'ya senevi altı yüz ve İzmir Muhâfızı Vezir Hasan Paşa'ya beş yüz ve 
Boğaz muhâfızına üç yüz ve İstanköy muhâfızına yüz elli kise maaşlar tahsis 
olundu. | 

Yirmi yirmi beş kiseden yukarı mahlül olacak mukataat satılmayıp hâsılâtı- 
nın masârif-i askeriyyeye tahsisen hazineden zabtı defterdâra havâle olundu. 
Bu sırada Tersâne-i Âmire'nin hasbe'l-vakit masârifi artmakda olduğundan hâ- 
sılâtı kapudan paşalara muhassas Kıbrıs muhassıllığı vâridâtının dahi tersâne 
hazinesine irâd kaydiyle kapudan paşalara senevi dört taksitle almak üzere bin 
kise maaş tahsis kılındı. O vakit Kıbrıs'dan senevi iki bin kise hâsıl olup bu ta- 
sarrufdan tersâneye beher sene bin kise irâd tedârik edilmiş ve Tepedelenli Ali 
Paşa ile müteallikatı mukataat ve emlâkinden dokuz mukataa ile iki yüz kırk 

bir aded çiftlikler kırk iki senesinden #tibâren Asâkir-i Mansüre masârifine tah- 
sisen mukataat hazinesinden zabt olunup Preveze ve sâir mahallerden on yedi 
aded kal'alarda muhâfız bulunan bin altı yüz elli beş nefer askerin maa-katık- 
bahâ kırk beş bin beş yüz guruş aylıkları mukataat-ı mezküre mültezimleri te- 
mettü'lerinde İka etmek şartıyla sene-i mezkürede on bir yük elli sekiz bin beş 
yüz guruş bedel ile ilzâm ve ihâle olunmuş olduğu kuyüd-ı atikada görülmüş- 
dür. |2301 


Vürüd-ı ser-i maktu'-1 Memioğlu 


Erzurum'a tâbi” İspir kazâsı ahâlisinden Nühoğulları a'yânlığı fuzüli zabtla 
katl-i nüfüs ve gasb-ı emvâle cür'etleri re's-i eyâletden lede'l-istihbâr def -i ga- 
ileleri zımnında üzerlerine asâkir-i kâfiyye ve bir kıt'a top sevkiyle cem'iyyetle- 
ri dağıtılmış ve Lâzistan eşkıyâsından olup mu'avenet içün oraya gelmiş ve es- 
nâ-yı harbde derdest edilmiş olan meşhür Memioğlu ile ba'zı eşkıyâ katl ü 


ALA A 


Memioğlu'nun ser-i maktü'u gönderilmiş olduğunu Erzurum Vâlisi Galib Paşa 
inhâ eyledi. 


Ba'zı nizâmât-ı hasene der-hakk-ı kabâil-i Çerâkise 


Abaza ve Çerkes kabileleri yakın vakitlere gelince kadar şeref-i islâmiyetden 
bi-behre olduklarından meşhür Ferah Ali Paşa himmetiyle kabâil içine fürüğ-ı 
envâr-ı islâmiyye neşr ü işâ'a olunmuş ise de bulundukları hâlet-i vahşiyânele- 
ri icâbınca lâyikıyla kesb-i terbiye edememiş ve çoğu Şası ta'bir olunur mecüsi 
âyini üzere bulunmuş olduklarından işleri güçleri çapulculuk ve hırsızlıkdan 
ibâret olup Anapa sevâhiline düşen gemileri gasb u garet ederek oraların em- 
niyyetine mâni” oldukları beyânıyla def-i mazarratları zımnında fi-mâ-ba'd o 
sevâhile gidecek gemiler evvel emirde Anapa'ya gelip oradan kılavuz ve müs- 
tahfız almadıkça hareket etmemeleri lüzümunun tüccâr sefinelerine bildirilme- 
sini Trabzon Vâlisi Çeçenzâde Hasan Paşa bâb-ı devlete inhâ eyledi. O aralık 
bir nev'-i tedbir olmak üzere madde-i muharrere Dersa'âdet'de liman cânibin- 
den rüesâ-yı sefâine i'lân olundu. Kabâilin işbu hâl-i dalâletde ibkaları münâfi-i 
şi'ar-ı hükümdâri bulunduğundan tarik-i müstakime getirilmesi esbâbı bey- 
ne'-vükelâ tezekkür olundukda islâmiyyet iddi'âsında bulunanlarm dahi ce- 
hâletleri sevkiyle gitdikçe diğerlerine inkılâbı me'mül olduğundan Hasan Pa- 
şa'nın bizzât Anapa'ya gidip rüesâ-yı kabâili nezdine celb ile taraf-ı şeriat-ı gar- 
radan ve imâmü”İ-müslimin cânibinden tenbihât ü vesâyâ-yı icâbiyyenin icrâsı 
ve rüesâ-yı kabâile ve o havâlide sâkin eşrâf-ı sülâle-i Cengiziyyeden ba'zı ze- 
vâta emri bi'İ-ma'rüf ve nehyi ani'İ-münkeri ve ilm-i hâl ve tashih-ı akaidi 
muhtevi fermânlar tasdiri ve ulemâdan bir müfti ile on altı'(231) hâkim-i şerin 
taraf-ı fetvâ-penâhiden bi”l-intihâb ta'yin ü i'zâm kılınması ile kabâilin ıslâh-ı 
hâlleri münâsib olacağı mütâlaa ve istihsân olunarak tasdir olunan fermânların 
irsâliyle icâb-ı hâl icrâ kılındı. 

Kabâile yazılan fermânların medlülleri derciyle Anapa Kal'ası havâlisiyle 
Kuban nehri hudüdunda mukim kabâil ü akvâm içinde bulunan otuz bir nefer 
Cengiziyân/ın isimleri tasrih ile müstakillen emr-i âliler tasdir ü tesyir olunmuş 
olduğu divân-ı hümâyün kalemi mühimme defter-i atikinde görülmüşdür. Sâ- 
lifü'z-zikr tedbir-i isâbet-pezir semeresiyle kabâil-i mezküre yeniden şeref-i is- 
lâmla müşerref olmağa başlamış olduklarından bunların seby ü istirkakı taraf-ı 
fetvâ-penâhiye lede'I-mürâcaa din-i islâm ile müşerref olanların bey” ü şirâsı ve 
nikâhsız istifrâşı câiz olmadığı haber verilmiş olduğundan ba'de-mâ vürüd 
edecek üserânın şekl ü şemâilleriyle bey'i mücâz olanlarına ruhsat verilmesi, is- 
lâm ile müşerref olanların alınıp satılmaması husüslarına dâima dikkat ü nezâ- 
ret olunması Trabzon vâlisiyle gümrük me'mürlarına tenbih ve iş'âr kılındı. 

Aradan bir müddet geçdikden sonra kabâil hakkında devletçe olunan işbu 
teşebbüsden izhâr-ı şikâyetle Dersa'âdet Rusya sefiri takrir-i resmi takdimiyle 
Trabzon vâlisi kabâilin usül-i kadimlerini tahvil ü tahrif ve Devlet-i Aliyye'ye 
itâat içün tahlif ederek umür-ı diniyyelerini Dersa'âdet'den gönderilen kuzâta 
ihâle ve asker ve top ta'limi gibi şeylere teşvik ve Rusya gemilerinin Çerkes se- 
vâhiline yanaşdırılmamasının tehbih eylemiş olduğu beyânıyla bu husüs tica- 
ret ahidnâmesine muhâlifdir diye iddiâ eylediğinden Trabzon vâlisinden is- 
tilâm-ı hâl ile elçiye cevâb verilmiş olduğu taklib olunan ba'zı defterlerde gö- 
rülmüşdür. 

Hâtıra Elçinin bu İtirâzını muvakkaten def'e isti'lâmdan başka söz buluna- 
mamış olduğu anlaşılıyor. Bu cevâb üzerine elçi birkaç günler sabredip behe- 
mehâl işin arkasını boşlayamayacağı ma'lümdur. Makam-ı hâriciyyede bulu- 
nan zâtın ma'lümât-ı tamme ve kuvve-i dâfi'a-i kelâmiyyesi olmayınca iş böyle 
olur. Bunlar vakti hoş geçirmek efkârından ileri gelen şeylerdir. Beş on gün va- 
kit kazanmak ve ileride ne olacağı ne ma'lüm denilerek hemân o günü güzel 
geçirmek (232) içün maslahatın bidâyeti mühimsenilmeyerek ve isti'lâm sözü 
ile madde-i mu'terizanın zımnen tasdik altına girdiğinden gaflet olunarak ni- 
hâyetde bir büyük mesele şeklini intâc etdiği emsâli delâletiyle müberhendir. 
Vâlinin hareketi umür ve mesâlih-i dâhiliyyeden olmasıyla berâber Rusya ge- 
milerinin sevâhilden men'i sahih ise mücerred kabâil-i vahşiyyenin mazarratla- 
rından vikaye demek olacağı ve bu ise beyne'd-devleteyn câri olan âsâr-ı safve- 
te tevâfuk edeceği sözleriyle sefir mücâb olmaz idi denilir ise de sırf isti'lâm ce- 
vâbıyla bu sözlerin araları Kafkas kadar vardır. İntihâ. 


Men'i mürür-ı serseriyân 


O esnâda Memleketeyn cânibine ba'zı serseri eşhâs mürür ile köyler ahâlisi- 
ni bi-huzür eyledikleri ihbâr olunduğundan öteden beri fermânlı ve tezkireli 
kapan tüccarından ma'adâ eşhâsın oralara mürürlarına mümânaatla bu mad- 
deye dâima dikkat olunması Tuna sevâhili me'mürlarına ve Eflâk Voyvodası 
Ligori Kiga Bey'e evâmirnâme 1sdâriyle tenbihât-ı icâbiyye icrâ kılındı. 

Ba'zı vuku'ât-ı Diyarbekir 


Diyarbekir'e tâbi” Midyat karyesi ahâlisi eşkıyâ-yı ekrâda istinâden cizye-i 
şeriyyelerini edâdan imtinâ” etmekde oldukları istihbâr olundu. Eşkıyânın 
def-i mazarratlarıyla âsâyiş-i memleketin ibkasını ve emvâl-i miriyyenin telef- 
den vikayesini âmir Diyarbekir Vâlisi Vezir Mehmed Paşa'ya bâ-hatt-ı hümâ- 
, yün mahsusan fermân-ı âli gönderildi. Fermânda Mehmed Paşa'nın istiklâlin- 
den ve sitâyiş ü taltifinden bahisle Diyarbekir eyâletinin müddet-i medide uh- 
desinden tahvil kılınmayacağı musammem olduğu fıkrası münderic idi. 

Mütâlaa Emniyyet medâr-ı kuvvet-i kalbdir. Emniyyet olmadıkça me'mür 
hüsn-i tesviye-i mesâlihde düçâr-ı vehn ü fütür olur. Binâenaleyh sâlifü”I-beyân 
fermânda Mehmed Paşa'ya emniyyet-i gayr-i mahdüde irâ'esiyle bâzü-yı gay- 
reti takviye kılınmış demekdir. İntihâ. 


Havâdis-i Musul 


Ânifen beyân olunduğu vechile sene-i hâliyede Arabistan taraflarında kıllet-i 
zahâirden nâşi ba'zı mahallerde ahâli zarürete düçâr olmuş ve aç ile eceli gelen 
(2331 söyleşir meselince o havâlide ba'zı mertebe güft ü gü ve ihtilâl emâreleri 
görünmeğe başlamış olduğundan Şam-ı Şerif'de hiss olunan fenâlığın önü alın- 
mak içün tebdil-i vâli ile ahâli avudulmuş ise de Musul'un hâli Deraliyye'ye 
mevsül olmadığından oranın tedbiri teehhür eylemesiyle ve zâten Abdülcelil- 
zâdelerle Musul'un sâir hânedânı beyninde müstekin olan âteş-i adâvet Musul 
Vâlisi Nu'man Paşazâde Vezir Yahyâ Paşa'nın hânmânına sirâyet etmesiyle 
Yahyâ Paşa Bağdad tarafında firâra mecbür olmuş ve bu haber vâsıl-ı sâmi'a-i 
devlet oldukda icâb-ı hâl Bağdad Vâlisi Dâvud Paşa ile Yahyâ Paşa'ya iş'âr olu- 
narak tedâbir-i lâzimenin icrâsıyla vâli Musul'a bi'l-avde def-i ihtilâl hâsıl ol- 
muş ve esnâ-i ihtilâlde Yahyâ Paşa'nın sarayından ve müteallikatından ahz olu- 
nan altı yük guruşlukdan mütecâviz menhübâtın ber-nehc-i şeri gâsıpların ye- 
dinden istirdâdını âmir Yahyâ Paşa'nın istid'âsı vechile sâdır olan emr-i âli La- 
ğımcıbaşı esbâk kapıcıbaşı Osman Ağa mübâşeretiyle mahalline isrâ ve vuku'-ı 
ihtilâlden iki mâh mukaddem Yahyâ Paşa hakkında hoşnüdi-i umümiyi mü- 
beyyin vârid olan mahzara ve üç yüz seneden beri Musul'un Abdülcelilzâdeler 
hânedânıyla olan itilâfına nazaran zikr olunan ihtilâlin zuhüruna zâhirde se- 
beb-i kavi olmadığından bunun mürevvici Bağdad Vâlisi Dâvud Paşa olduğu 
hiss olunmuş ise de hasbe'I-maslaha iğmâz olunmuşdur. 


Ta'yin-i nâzır ve vekil be-tâife-i Lâtin 


Cezâir-i Bahr-ı Sefid ile İzmir, İstanbul, Rumeli ve mevâki-i sâirede müte- 
mekkin Lâtin reâyâsı öteden beri cizye ve mâl-i miriyi ve tersâne hidmetlerini 
edâ etmekde iseler de Rum tâifesiyle beynlerinde husümet olarak bulundukları 
mahallerde himâyet ü sıyânet eder kimesneleri olmadığından gelip gitmekde 
ve mesâlih-i vâkralarının rü'yetinde düçâr-ı su'übet oldukları beyânıyla sâye-i 

merhamet-vâye-i saltanat-ı seniyyede ticaret ve ikamet ve misâfiretlerinde âsü- 
de-hâl olmaları içün kendilerine taraf-ı Devlet-i Aliyye'den nâzır-ı mahsus 
ta'yini Şira Kocabaşısı Vekili Natali vâsıtasıyla bâ-arz-ı hâl istid'a eylediler. Hu- 
süs-ı müsted'a muvâfık-ı maslahat olmasıyla Lâtinlerin taht-ı zâbıtaya idhâli 
zımnında liman me'muru Nâili Efendi hâcelik rütbesiyle nâzır ve bunların nü- 
füs defterlerini bi't-tanzim bir sene hükmü olmak üzere alacakları mürür tezki- 
releri içün kefâleti hâvi ilmü haber itâ olunmak 1234) ve berren gideceklerin 
tezkireleri İstanbul kadısı ve bahrilerin liman tarafından verilmek ve tekâlif-i 
miriyye ve tersânece mu'tâd olan hidmetleri ta'til edilmemek üzere Natali Lâ- 
tin milletine vekil ta'yin kılındı. 


Nefy-i şeyh-i dergâh-ı Hacı Bektaş-ı Veli kuddise sırruhu 


Kırşehri dâhilinde kâin Hacı Bektaş-ı Veli kuddise sırruhu dergâh-ı şerifi 
şeyhi bulunan zât umür-ı beldeye müdâhalesi seyyiesi ile bâ-işâret-i aliyye bi'l- 
azl Amasya'ya nefy ve yerine erbâb-ı zühd ü salâhdan münâsibinin intihâbı 
mahalline havâle olundu. 


Tebdil-i Patrik-i Rum 


Kırk iki senesi Rebiyülevvelinin beşinci (7 ekim 1826) günü Rum patrikinin 
azliyle yerine intihâb olunacak patrikin nasbına dâir Bâbıâli'den yazılan buyu- 
ruldu müsveddesi kaydı esnâ-yı mütâlaada görülmüş olmasıyla ayniyle derc 
olundu: 

Bâlâsı Rum Milleti'nin cemaat-ı metropolidân ve sâir söz sâhiblerine. Hâlen 
Rum patriki (ismi açıkdır) mukaddemâ nasb olunduğu esnâda sıdk ü istika- 
metle ibrâz-ı hidmet etmiş ise de sonraları hilâf-ı rızâ sü'-i hareketle âyin-i mil- 
letine mugayir ba'zı etvârı istihbâr ve tahkik olunmuş olduğundan yerine Dev- 
let-i Aliyye'ye sadâkatle rüsüm-ı raiyyete mugayir âyinlerine muhâlif hareket- 
den mübâadat eyler ve milleti umürunu hüsn-i idâre eder birinin patrik nasb ü 
ta'yini lâzım gelmekle içinizden Devlet-i Aliyye'ye sadâkat eder ve mugayir-i 
resm-i raiyyet hâlâtından mübâadat eyler ve millet maslahatını görür kim var 
ise onun patrik nasb olunması içün bi'l-ittifâk Bâbıâli'ye mahzar takdim edesiz. 
Fi 5 Ra. sene 1242 (7 Ekim 1826). 

Hâtıra işte buyuruldu meâlinden dahi fehm olunur ki, Devlet-i Aliyye mi- 
ne'İ-kadim âyin ve mezheb ve intihâb-ı rüesâ-yı rühâniyye husüslarmda reâyâ- 
sını serbest tutagelmişdir. İntihâ. 


Tebeddül-i makam-ı seraskeri 


Kırk iki senesi Şevvaline (28 Nisan-26 Mayıs 1827) kadar vuku' bulan tebed- 
dülât-ı menâsıb bu mahalle gelinceye kadar yazılmışdır. Beher sene Şevval'de 
ber-mu'tâd vâki” olduğu vechile kırk iki senesi Şevval tevcihâtında umüm eyâ- 
let ve elviye me'murları ibka olundu. (2351 Fakat Asâkir-i Mansüre seraskerliği 

Hüseyin Paşa'dan alınarak Anadolu Vâlisi Husrev Paşa'ya Bolu ve Viranşehir 
ve Kastamonu ve Kengırı sancakları ilhâkıyla bi”l-ihâle Hüseyin Paşa'ya uhde- 
sindeki Hüdâvendigâr ve Kocaili ve Menteşe ve Karasi sancaklarının ibkasıyla 
Karadeniz Boğazı muhâfızlığı ve sâbıkan Bolu ve Viranşehir ve Kengırı sancak- 
ları mutasarrıfı sadr-ı esbâk Raüf Paşa'ya Teke, Hamid sancakları tevcih ve İz- 
zet Mehmed Paşa kapudan-ı deryâ nasb olundu. Bu tevcihâtın vuku'u şundan 
neş'et etmişdir ki, her ne kadar Ağa Hüseyin Paşa mizâc-ı vakt ü hâle âşinâ Fe- 
lâtun-ı cühelâ nâmını almış cesür u gayür ve hâzır-cevâblıkda meşhür ise de 
Husrev Paşa sigar-ı sinninde devr-i Hazret-i Abdülhamid Hâni'de dâire-i hü- 
mâyüna gelerek dört pâdişâha hidmet ve enderün ve birün mizâcını tabiat et- 
miş olduğundan Hüseyin Paşa bunun yanında kabadayı makamında kalıp bir 
de Vak'a-i Hayriyye'nin hitâmından sonra Hüseyin Paşa kendisinin ehemmiy- 
yeti kalmamış olduğunu bi't-teferrüs ba'zı a'zâr-ı makbüle serdiyle seraskerlik- 
den isti'fâsını vermiş olduğu kendisinden menkulen mesmüf”-ı fakir olmuşdur. 
Hazine-i evrâkda mahfüz bir varakada mestürdur ki, Hüseyin Paşa sâdık ve 
gayür bir vezir-i cesür ise de nizâmât-ı cedide dekaikinden bi-haber ve Husrev 
Paşa ise vakt ü hâle vâkıf bulunduğundan Husrev Paşa'nın seraskerliğinin lü- 
zümunu sadr-ı vakt Selim Mehmed Paşa şifâhen zât-ı şâhâneye arz u beyân ey- 
ledikde Hüseyin Paşa hakkında sezâvâr olan hüsn-i nazar-ı âli mutayyeben in- 
fisâlini müeddi olmasıyla bu bâbda kendisinden bi'listimzâc azline muvâfakat 
eylediği hâlde Boğaziçi'nde ikamet etmek üzere Bahr-i Sefid Boğazı muhâfızlı- 
gına ta'yini içün Selim Mehmed Paşa tebdilen Bâyezid Câmi-i şerifinde süret-i 
irâde-i seniyyeyi Hüseyin Paşa'ya tebliğ eyledikde kemâl-i rikkat-ı kalb ile bu 
lâtf-ı pâdişâhiye ibrâz-ı teşekkür eylemiş olduğunu Selim Paşa arz eylemişdir. 
Bunun üzerine ber-vech-i muharrer uhdesindeki eyâletlerin ibkasıyla Karade- 
niz Boğazı muhâfızlığına ve Husrev Paşa'nın seraskerliğine karar verilerek kırk 
iki senesi Şevvâl tevcihâtında icrâ ve ilân olunmuşdur. 


Tevcihat-ı mu'tâde 


Kırk iki senesi Şevvâl-i şerifinin dördüncü (1 Mayıs 1827) günü ber-mu'tâd 
ihtiyâr olunan vakitde (2361 Bâbıâli'de icrâ olunan teveccühât-ı umümiyyede 
İstanbul'da bulunan menâsıb-ı divâniyyeden büyük tezkirecilik Ahmed Münif 
Efendi'ye, küçük tezkirecilik Remzi Efendi'ye, mektübçuluk Serhalife Halilzâ- 
de Ali Râif Efendi'ye, teşrifatçılık Topçubaşızâde Mehmed Said Bey'e, defter 
emâneti rels-i esbâk Ârif Efendi'ye, büyük rüznâmçecilik defter emânetinden 
ma'zül surre emini sâbık Hacı Ali Bey'e, Haremeyn muhâsebeciliği Selim Sabit 
Efendi'ye, cizye muhâsebeciliği Abdürraüf Hâleti Efendi'ye, Asâkir-i Mansüre 
nezâreti tezkire-i evvel sâbık Mehmed Emin Efendi'ye, bostaniyân-ı hassa ne- 
zâreti Humbarahâne kâtibi sâbık Said Mühib Efendi'ye, matbah-ı âmire emâne- 
ti tüfenghâne i'mâlâtma me'mür Tâhir Bey'e, Anadolu muhâsebeciliği Bosna 
Kapı kethüdâsı Nâşid Bey'e, eshâm mukataacılığı topçular kitâbetinden ma'zül 
Hacı Abdi Efendi'ye, mevkufatçılık mektübi serhalifesi sâbık Necib Efendi'ye, 
kalyonlar mevâcib kitâbeti baruthâneler binâ emini sâbık Mehmed Tâhir Efen- 

di'ye, küçük rüznamçe Haremeyn mukataasından ma'zül Koniçeli Hüseyin 
Bey'e, piyâde mukabeleciliği Mehmed Hâmid Efendi'ye, küçük evkaf muhâse- 
beciliği yazıcılıkdan muhrec Hacı Mehmed Emin Efendi'ye, Haremeyn muka- 
taacılığı kethüdâ kalemi serhalifesi Mustafa Reşid Efendi'ye, humbaracı ve la- 
gımcı kitâbeti Aydın mütessellimi esbâk Edhem Efendi'ye, piskopos mukata- 
acılığı mektübi hulefâsından Mühürdârzâde İsmail Efendi'ye, sergi nezâreti Di- 
vân tercümânı İshak Efendi'ye, küçük kal'a tezkireciliği kâtib efendi hulefâsın- 
dan Hacı Edhem Bey'e, haslar mukataacılığı mektübi hulefâsından Şerif Efen- 
di'ye, başmukataacılık mühimme-nüvisândan Ali Cenâb Efendi'ye, salyâne 
mukataacılığı mektübi hulefâsından Mısır vâlisi yeğeni İbrahim Bey'e, İstanbul 
mukataacılığı divân ketebesinden Nâfi” Efendi'ye, Bursa mukataacılığı mektü- 
bi hulefâsından Ömer Cemâl Efendi'ye, Avlonya ma-Ağrıboz mukataacılığı di- 
vân ketebesinden Hacı Keşşâf Efendi'ye, Rodos mukataacılığı mektübi hulefâ- 
sından Necib Bey'e, kâğıd-ı enderün emâneti kâtib efendi hulefâsmdan Said 
Bey'e, tarihcilik âmedi hulefâsından Kudsi Efendi'ye, Tersâne'de riyâset vekâ- 
leti Veli Bey'e, başbakı kulluğu Kapıcıbaşı Kadıköylü İsmail Ağa'ya, mi'mârba- 
şılık Mühendishâne (237) hocalarından Mahmüd Efendi'ye tevcih ve menâsıb-ı 
sâire eshâbı uhdelerinde ibka olundu. 


Me'müriyyet-i Keşşâf Efendi 


Rumeli Vâlisi Reşid Mehmed Paşa divân kâtibi İzzet Bey vefât ederek yerine 
Divân Kalemi mühimme-nüvisânından bâlâda Avlonya ma-Ağrıboz mukata- 
acılığı mansıbı tevcih olunduğu muharrer Hacı Keşşâf Efendi Bâbıâli tarafın- 
dan Reşid Paşa divân kitâbetiyle me'mür ve i'zâm kılındı. 


Nişancılık nasbı 


Rumeli Ordusu defterdârlığına me'müriyyeti mâ-sabakda muharrer Nişancı 
Atâ Efendi Dersa'âdet'den hin-i hareketinde Bâbıâli'ye ifâde etmeksizin Defter 
Emini Nu'man Efendi'yi tevkil etmiş idi. Nişancılık mesâlihinin çoğu defterhâ- 
neye taallük edegelmesiyle Nu'man Efendi'yi tevkil münâsib ise de (mansıb-ı 
mezkür rütbe-i sâmiyeden olduğundan) “bu ibâre arz tezkiresinin aynıdır” 
ma'lüm-ı şâhâne olmak içün lede'l-arz Bâbıâli'ye ifâde etmemesi yolsuz oldu- 
gundan ricâlden Hasan Tahsin Efendi'ye asâleten tevcihine irâde-i seniyye taal- 
lukuyla icâbı icrâ olunduğu Atâ Efendi'ye bildirildi. 

Mütâlaa Vâkı'a idâre-i beytiyyesini ihâle kılıklı höd-be-höd Atâ Efendi'nin 
tevkili yolsuz olduğu derkâr ise de hasbe'I-maslahat tesâmuh edilmesi münâsib 
idi. Çünki Atâ Efendi Rumeli Ordusu gibi o vakit devletin nasb-ı ayn-ı ihtimâmı 
bulunan bir kuvve-i cesime-i askeriyyenin defterdârlık hidmet-i mu'tenâ-bahâsı 
vazifesini mütehammil bir me'mür olduğu hâlde mahall-i me'müriyyetine varır 
varmaz arkasından bu haber-i küdüret-eserin yetişdirilmesi revâ olmamışdır 
zannederim. Böyle mühim mevki” ve me'müriyyetde bulunanların tekdiri zü- 
câc-ı maslahatın teksirini mücib olacağı vâreste-i kayd-ı tezkirdir. İntihâ. 

Hüsn-i tedbir-i pâdişâh-ı hikmet-semir 


Dağıstan hânedânından Mustafa nâm Hân Rusyalının pençe-i batişinden 
ber-takrib rehâyâb olup Erzurum'da bir müddet ikametden sonra arzükeş ol- 
duğu ahz-ı sâre çârecü olmak üzere bu esnâda İstanbul'a vürüd ve muzmerini 
ba'zı vükelâya ifâde ile Bâbıâli civârında bir hânede ikametini istid'â etdiği ta- 
raf-ı pâdişâhiye (238) arz olundukda mümâileyhe açıkdan feth-i deriçe-i iltifât 
kaide-i muvâlâta mugayir olduğundan mihmân-nevâzlık usülünün icrâsıyla 
berâber âher beldede ikameti münâsib olacağı bâ-hatt-ı hümâyün fermân bu- 
yuruldu. Mücibince Gelibolu gümrüğünden şehriyye bin guruş maaş tahsisiyle 
orada iskân edildiği Es'ad Efendi evrâkında görülmüşdür. 


İrsâl-i ba'zı evâmirnâme 


O esnâda Rusya devleti ile Devlet-i İraniyye beyninde münâfese vuku'u ha- 
vâdisi şüyü' bulmuş olduğundan bi-taraflık usülüne ri'âyet olunmasını âmir 
hudüd boyunda bulunan me'mürin-i Devlet-i Aliyye'ye muharrerât-ı lâzime 
itâre kılındı. 


Nizâm-ı meygedeciyân 


Yeniçeri zamânmda Dersa'âdet, Galata, Beyoğlu, Boğaziçi taraflarındaki 
meygedelerden yeniçeri ağaları ile bostancıbaşılar ve zâbitân-ı sâire tarafların- 
dan mâhiyye ve cerime ve nâm-ı âherle külliyyetli akçe ahz ü tahsil olunur 
imiş. Kırk iki senesi zecriyye muhassıllığı hâcegândan Nâfiz Efendi'ye ihâle 
olunmasıyla ondan sonra meygedeciler muhassılı tanıyıp mukaddemâ veregel- 
dikleri meblağı bi-tav'hüm zecriyye sandığına tâ edeceklerini taahhüd eder- 
ler. Bunların içinde Haremeyn hazinesine merbüt olan evkafdan Galata cihetin- 
de kâin ba'zı meygedelerden hazine-i mezküreye mâhiyye ve bedel-i iltizâm ve 
tayyârât nâmı ve nâm-ı âherle verilegelen mebâliğ her ne ise ba'de-mâ zecriyye 
tarafından itâ olunmak üzere mikdârı bâ-tezkire-i sâmiye dârüssaade ağasın- 
dan istifsâr kılındı. 


Ruhsat-ı nakşgeri 


Mukaddemâ ba'zı sanâyi inhisâr üzere câri olduğu misillâ Dersa'âdet'de 
ebniye nakkaşlığı islâma mahsus ve münhasır idi. Bu inhisârın lağvıyla bundan 
böyle teba'a-i Devlet-i Aliyye'den her kim olur ise nakkaşlık edebilmesi içün 
ruhsatı hâvi mi'mâr ağa ile şehreminine ve İstanbul kadısına buyuruldular tas- 
dir olundu. 

İlâve Yeniçeri zamânında olunan ta'addiyyâtdan birisi dahi ebniyelere ve 
husüsiyle tüccar sefinelerine yeniçerilerin nişan tahtası asması idi. Miri ebniye- 
sine (239) varınca kadar bir binâ inşâsını haber alırlar ise nakkaş ve sıvacı ve sâ- 
ir amele içün birer nişan tahtası getirilip ebniye mahalline asarlar. O nişan ebni- 

ye sâhibinin istediği gibi ameleyi kullanamamasına alâmet idi. Böyle balta as- 
makdan garazları amelenin paralarından kesip almak idi. İntihâ. 


Tesmiye-i sancak 


Mukaddemâ kılâ'-ı şâhâne ve ba'zı emâkin-i miriyyede keşide kılınan Dev- 
let-i Aliyye nişanına bayrak tesmiye olunur idi, fi-mâ-ba'd ortalarına ay yıldız 
şekli konularak sancak tesmiyesi umümen etrâfa tenbih olundu. 

Hâtıra Bayrak ta'biri yeniçeri ıstılahâtından olması mütâlaasıyla işbu tenbih 
icrâ olunmuş zann olunur. Zirâ “Bayrakdâr” yeniçerilere mahsus ünvân oldu- 
ğu te'yid-i müdde'a eder. İntihâ. 


İrsal-i haber be-Kiga Bey 


Eflâk Voyvodası Kiga Bey'in büyük oğlu katolik milleti mu'teberânından 
Sarraf Tınkırzâde Agob'un Beyoğlu'nda hânesinden yetişmiş kızını alıp yalısı- 
na aşırmış olduğunu kızın babası Bâbıâli'ye arz-ı şekvâ ile kızm teslim olunma- 
sını istid'a eyledi. Eflâk kapı kethüdâsı celble mümâileyhânm hânesine teslim 
olunması emr olundukda beyzâde kendüye nikâh etdirmiş denilerek teslimin- 
de imtinâ” olunduğunun üzerine tarafeyn süret-i mahfiyyede Bâbıâli'ye getiri- 
lip bi't-tefrik beyzâde yalısına kız babası hânesine gönderilmiş ve beyzâdenin 
bu hareketinden bahisle tarafına i'zâm olunduğunu bi'l-beyân diğer mahdü- 
munun Dersa'âdet'e irsâline dâir voyvodaya gönderilen emirnâmeye diğer 
mahdümunun sagirü's-sin olmasıyla ma'zür bulunmuş olduğunu cevâben in- 
hâ eylemiş olduğu kuyüd-ı atikada görülmüşdür. * 

İlâve Kiga bey'in o esnâda devletçe hâtırı meri olduğu ba'zı evrâkdan istifâ- 
de olunmuşdur. Şöyle ki, kırk nefer boyarların mühr ü imzâlarıyle voyvodanın 
zulm ü ta'addisinden bâhis şikâyetnâme vürüd ederek keyfiyyet lede'T-isti'lâm 
cevâben vârid olan şukkada tebri'e-i zimmetini bi'l-beyân bu hâl içlerinden iki 
üç boyarın eser-i tahriki olduğunu yazmış. Bu ifâde tamâmıyla tasdik kılınmış 
olmalı ki (240) boyarların fi-mâ-ba'd bu misillâ muhill-i âsâyiş olacak harekâta 
cüret etmemeleri içün tenbihât-i ekide eylemesi voyvodaya tahrir olunmuşdur. 


iIhdâs-ı rüsüm-ı ihtisâb ve sâire 


Bâlâda muharrer olduğu vechile asâkir-i nizâmiyye masârifine karşılık te- 
dâriki devletin o esnâda en başlı meşguliyyeti olduğundan ibtidâ Der- 
sa'âdet'de ihdâs olunmak ve ba'de taşralara ta'mim kılınmak üzere rüsümât-ı 
cihâdiyye nâmıyla dükkânlardan ve erzâkdan vergi alınmasına şürü' ve müs- 
takil nezâret teşkiliyle Kapıcıbaşı Dede Ağa ihtisâb nâzırı ta'yin olundu. O ara- 
lık hâcegândan Ömer Lütfi Efendi dahi İzmirin rüsümât-ı cihâdiyyesine 
me'mür ve i'zâm kılındı. 


30 Voyvodaların o esnâda rehin makamında İstanbul'da oğulları bulunur idi. 

O esnâda masârif-i askeriyye ve sâir umür-ı zârüriyyeden mirinin dört beş 
bin kise mikdâr borcu terâküm etmiş idi. Bunun ifâsına çâre olmak içün cebelü 
nâmıyla eshâm ve mukataâtdan akçe alıkonulmasına karar verilerek süret-i 
taksimi bâ-buyuruldu makam-ı defteriye havâle kılındığı misillâ Asâkir-i Man- 
süre masârifine karşılık tutulmak şartıyla Anadolu içinden Avrupa ve sâir ma- 
hallere gönderilmek üzere İzmire götürülen afyonlardan rüsüm-i ihtisâbiyye 
ahzı Ömer Lütfi Efendi'ye ilâve-i me'müriyyet ve Haleb rüsümât-ı ihtisâbiyye- 
sine İçelli Ahmed Paşa kethüdâsı Kapıcıbaşı Na'im Ağa ve Bursa ihtisâbına sâ- 
bık Urla Voyvodası Şâtırzâde Şâkir Efendi3! me'mür ve Üzâm kılındı. 


Tevcih-i tercümâni-i Haremeyn 


Bâbıâli'de Haremeyn Tercümânı Hacı Mehmed Efendi hulül-ı ecel-i 
mev'üdiyle vefât ederek yerine Medine-i Münevvere ahâlisinden olup tercü- 
mânlık mu'avenetinde bulunan Atâzâde Derviş Efendi nasb olunmak üzere 
hasbe'n-nezâre keyfiyyet Bâbıâli'den Dârüssaade ağasına bildirildi. 


İsyân-ı mutasarrıf-ı Muş Selim Paşa 


Erzurum eyâletine mülhak Muş Sancağı Mutasarrıfı Selim Paşa'nın muhâ- 
lif-i rızâ-yı âli harekete ictirâsı sebebiyle te'dibi lâzım gelerek merkez-i eyâlet- 
den üzerine sevk (2411 olunan kuvve-i askeriyyeye mukavemetden acz ile ba'zı 
aşâir içine girizân olmuş ve Ahlat Beyi Şeyh Ahmed Bey o havâli hânedânın- 
dan olmasıyla uhdesine mirimirânlık tevcihiyle Muş'a mutasarrıf nasbını Erzu- 
rum vâlisi bi t-tensib icâbı icrâ olunmuş ve Muş gailesinin o süretle hüsn-i indi- 
fâ'ı ve husüsiyle yeniçeri meselesinin Erzurum'da bi's-suhüle hâll ü tesviyesi 
hakkında Erzurum vâlisi sadr-ı sâbık Galib Paşa'nın hüsn-i hareketini takdiren 
iki yüz bin guruş atiyye-i seniyye ihsân ve Erzurum gümrüğünden muhassas 
şehriyye on iki bin beş yüz guruş maaşının bir misli zamla yirmi beş bin guruşa 
iblâğ buyurulmuş ve Selim Paşa'nın ser-i maktu'u gönderilir ise tezâyüd-i te- 
veccülh-i âliyi mücib olacağı beyânıyla her ne tarafda ele geçer ise kârının itmâ- 
mı hakkında Adana, Haleb, Şam, Sayda, Diyarbekir, Mısır vâlilerine evâmirnâ- 
me gönderilmişdir. 

Mârrü'z-zikr Ahlat Beyi Ahmed Paşa ki diğer varaka-i resmiyyede sâbık 
Âdilcevâz Beyi lâkabıyla mülakkabdır, Muş bu âdeme tevcih olunduğu sırada 
Selim Paşa uhdesinde bulunan mâlikâne dahi ihsân buyuruldu. 

Mümâileyh Selim Paşa gibi ceri ve cesür olmayıp sahihan sâkin ve selim ol- 
duğundan başındaki askeri sü-i i'mâl semeresiyle beytütet etdiği odanın altın- 
dan iş'âl edilen barut ile itlâf olunmuş ve yerine Erzurum'da mukim Alâeddin 
Paşa hânedânından ve beyne'İ-aşâir i'tibâr eshâbından Mirzâ Paşazâde Abdur- 
rahman Bey bâ-rütbe-i mirimirâni nasb ü ta'yin kılınmışdır. Bunun tafsili ve ne- 
ticesi sene-i âtiye havâdisi miyânında yazılmışdır. 


31 Bu Şâkir Efendi sonraları kesb-i iştihâr ederek kasabbaşı olan zâtdır. 

Ta'cil-i celb-i zahâir be-Dâri/s-saltana 


Beher sene Ramazan-ı Şerif takarrübünde ekmekçi fırınlarında ziyâde dakik 
iddihâriyle eyyâm-ı sâireden ziyâde ibâdullahın müzâyakadan vâreste olmala- 
rı devletçe i'tinâ olunan mevâddan idi. Kırk iki senesi Ramazanı (29 Mart-27 
Nisan 1827) takarrübü münâsebetiyle külliyyetli dakik irsâline dâir Tekfurdağı 
A'yânı Çelebi Ağa'ya gönderilen emirnâmeye cevâben gelen şukkada Tekfur- 
dağı kayıklarındaki gemicilerin hepsi tersâne tarafından gemilere toplanmış ol- 
duğundan kayıklar iskelelerde tehi kalmasiyle tenfiz-i irâdeye muktedir ola- 
madığı beyân ve inhâ olundu. Fi-mâ-ba'd o makulelere tersâne tarafından (242) 
müdâhale olunmaması liman cânibine tenbih olunduğu hikâyesiyle iskelede 
terâküm eden dakiklerin kayıklarla irsâli isti'câl kılındı. 

Hâtıra Acaba fi-mâ-ba'd Tekfurdağı kayıkları tâifesine müdâhale olunma- 
ması tenbihi iskelelerde terâküm eden dakiklerin hemânca gönderilmesine kâfi 
olmuş mudur? Bu tenbih ilerisi içün olmuşdur. Toplatılan gemiciler iâde olun- 
mayınca hâzır ve müheyyâ olan kayıkları kim götürür? İntihâ. 


İ'dâm-ı Selcu Binbaşı 


Amavud sergerdelerinden Selcu Korca nâm binbaşıyı Rumeli Vâlisi Reşid 
Mehmed Paşa i'dâm etmiş ve erbâb-ı servetden olduğundan muhallefâtının 
zabtına mâliyye tezkirecisi esbâk İbrahim Efendi bâ-fermân-ı âli mübâşir git- 
dikden sonra vârid olan mahalli evrâkında maktülün veresesi olmasıyla yüz el- 
li bin guruş bedel ile terekenin vereseye teslimi istid'a olunmuş ise de dokuz 
yüz elli dört guruşluk nakid ve hayvanât ve çiftlikatı zuhür etdiği cihetle bede- 
lin daha ziyâdeye gayret olunması Mora cânibinde bulunan Çavuşbaşı Hüsni 
Bey'e mahsusan bâ-emirnâme tevcih ve havâle kılındı. 

Hâtıra Sebeb-i i'dâm ne Reşid-Mehmed Paşa tarafından yazılmış ve ne de 
bu taraftan su'âl olunmuş olduğuna nazaran binbaşının başı servete fedâ olun- 
muş zann olunur ise de ol vakit Reşid Paşa ma'iyyetinde bulunanlardan mes- 
mü'dur ki, mümâileyh Arnavud sergerdelerinden olup askeri ulüfesinden do- 
layı matlübu olan birçok paralara destres olmadığı sebeble Reşid Paşa'ya karşı 
durarak izhâr-ı isyâni cezasma uğramışdır. İntihâ. 


Vaz'-ı damga-yı sabun 

Kırk iki senesine kadar İstanbul'da füruht olunan sabunların üzerlerinde 
damga olmadığından iyisi ile fenâsı fark u temyiz olunmaz idi. İbâdullahın iş- 
bu sabun husüsunda dahi husül-i menfaatları içün mahreclerinin ismine göre 
vaz'ı sabun i'mâl olunan mahallere emr ü iş'âr kılındı. 


Zuhür-ı ihtilâl der-kasaba-i Uşak 


Kütahya'ya tâbi” Uşak kasabasının tevzi” defteri buyuruldusunu isâle 

me'mür tatar Saka Mehmed buyurulduyu mahkemede ba'de'l-ikrâ' lâmı der- 
dest-i tahrir iken (243) çarşıya çıkıp ümmet-i Muhammed pâdişâh teklifâtı afv 
etdi, getirdiğim fermânı mahkemede sakladılar deyü nidâ eder. Bunu işiden 
halk birikip söz ayağa düşerek mahkemeyi basıp hâkimi çıkardıkdan sonra 
mahkeme kâtibini dâm ve müfti ve vücühu darb etmiş oldukları havâdisi 
bâb-ı devlete mün'akis oldukda icâbının icrâsı Anadolu Vâlisi İzzet Mehmed 
Paşa'ya havâle olundu. 


Tebeddül-i nezâret-i zahire 


Kırk iki senesi Zilka'desinde (27 Mayıs-25 Haziran 1827) zahire nâzırı Ârif 
Efendi menküben azl ile mâlikâne halifesi Rızâ Efendi nasb olundu. Ârif Efen- 
di'nin halefi bizzât defterdâr ve darbhâne nâzırı ve tüccardan birkaç kimseler 
ma'rifetleriyle görülen muhâsebede 800 kise zimmeti tebeyyün eylediğinden 
Sivas'a nefy ve ba'dü bu'din vâki” olan istirhâmına mebni menfâsı Ankara'ya 
tahvil olundu. 


Tahvil-i makam-ı ba'zı vüzerâ 


Sivas'da me'mür-ı ikamet Anapa muhâfızı sâbık Ahmed Paşa menfâsının 
Gelibolu'ya ve Karahisar-ı Sâhib'de mukim Nesib Paşa'nın Bursa'ya tahvilleri- 
ne dâir istid'âları karin-i müsâade oldu. 


Celb-i terekât-ı emvâl 


Cenâb-ı hak kâffe-i bilâdı masün buyursun. Kırk iki senesi Arabistan ile 
Anadolu içinde ta'ün hastalığı zuhüriyle pek çok vefeyât vuku'una mebni bilâ- 
veled ve vâris fevt olanların emvâl ve eşyâ-yı metrükesi şunun bunun yedinde 
kaldığı rehin-i istihbâr ve Devlet-i Aliyye ise o aralık masârif-i kesireye düçâr 
olduğuna binâen o makule terekeler hâsılâtının zâyi' etdirilmeyerek cânib-i 


beytü'l-mâle teslimi zımnında Şam ve Haleb vâlileriyle sâir vülâta emirnâmeler 
irsâl olundu. 


Ref'-i vezâret-i İsmail Paşa 


Kırk bir senesi uhdesinde rütbe-i sâmiye-i vezâret tevcihiyle Avlonya san- 
cağı mutasarrıfı nasb olunduğu mâ-sabakda muharrer olan Pilaslı İsmail Paşa 
kırk iki senesi Saferinde (4 Eylül-2 Ekim 1826) ma'zül ve dâire-i vezâret mas- 
rafından vâreste olmak üzere ref-i vezâretle Dimetoka'da ikamete me'mür ol- 
- du. Müşârünileyh orada on beş seneye yakın mensi ve menküb olup âtide be- 

yân olunacağı vechile Tanzimât-ı Hayriyye icrâsmdan (244) mukaddemce ib- 


ka-i vezâretle Diyarbekir ve sonraları ba'zı ik vâliliğiyle imrâr-ı evkat et- 
mişdir. 

Azl ü nasb-ı vâli-i Haleb 


Haleb Vâlisi Vahid Paşa'nın zabt u rabt-ı memleketde rehâveti ve Aydın ve 
Saruhan mutasarrıfı Sirozi Yusuf Paşa'nın asker ve leşker i'mâlinde mahâreti ci- 
hetleriyle Vahid Paşa ref -i vezâretle ma'zül ve Yusuf Paşa Haleb'e mütevâsıl ol- 
du. Açıkda kalan Aydın ile Saruhan sancakları İzmir muhassılı Hasan Paşa'ya 
ilhâk ve Vahid Paşa'nın Konya'da ve Kayseriyye mutasarrıfı sâbık Osman Pa- 
şa'nın ref'-i vezâretle Bursa'da ikametleri irâde buyuruldu. 


Ref'-i vezâret-i Mahmüd Paşa 


Niğde Yenişehir sancakları mutasarrıfı Serd Mahmüd Paşa'nın ahâliye vu- 
ku' bulan ta'addiyât ve mezâlimi sebebiyle vezâreti ref olunarak Bursa'da ika- 
met ve Niğde ile Yenişehir mütessellimleri ile idâre etdirildi. 


Azl ü nasb-ı vâli-i Mar'aş 


Mar'aş Vâlisi Ali Paşa leyyinü'l-cevânib ve kesip biçmekden müctenib olması 
azlini mücib olduğundan ve oraların yeniçerilerini mahv u izâleye muktedir ceri 
ve cesür bir vezir-i gayürun lüzümu Adana vâlisi sâbık Celâl Paşa'nın nasbını 
icâb eylediğinden kırk iki senesi Cemâziyelâhiresinde (31 Aralık 1826-28 Ocak 
1827) ibka-i vezâretle Celâl Paşa Maraş'ı Mar'aş ve Rakka cihetinin ıslâhı mütâ- 
laası dahi orasını Diyarbekir Vâlisi Ebülubüd Mehmed Paşa'ya pişkeş eyledi. 


İrsâl-ı evâmir berâ-yı zimemât-ı Şabcı , . 


Vak'a-i Hayriyye'de ocak sarrafı bulunan meşhür Sarraf Yahudi Şabcı'nın zi- 
memât-ı külliyyesinden ba'zı vüzerâda matlübu bulunup Asâkir-i Mansure 
içün o esnâda binâ ve inşâsma şürü' olunan müte'addid kışlalar masârifine kar- 
şılık tutulmuş ve mahallerinde tahsili icâb-ı maslahatdan bulunmuş olan mebâ- 
liğden Haleb Vâlisi Sirozlu Yusuf Paşa zimmetinde elli beş yük altı bin (2451 iki 
yüz dokuz ve Sivas vâlisinde iki yük altmış sekiz bin yüz kırk üç ve Karaman 
vâlisinde yedi yük kırk iki bin sekiz yüz seksen dokuz ve Kayseriyye mutasar- 
rıfı sâbık Osman Paşa'da dört yük doksan bir bin iki yüz bir ve İbrail muhafızı 
sâbık Osman Paşa'da yedi yük yetmiş bir bin iki yüz seksen beş ve Selânik Vâ- 
lisi Ömer Paşa'da sekiz yük yedi bin üç yüz kırk beş guruşun hemân hazine-i 
âmireye gönderilmesi müşârünileyhüme bâ-evâmirnâme te'kid ü iş'âr kılındı. 

Hâtıra müşârünileyhümün bu derece medyün olmaları ve husüsiyle Yusuf 
Paşa'nın borcunun çoğu Mora üzerindeki masârif-i askeriyyelerdeh neş'et ederek 
tedkik olunsa ekserisi devlet uğruna ve birazı dahi nâm u nişânı belirsiz İstan- 
bul'da sarraf yediyle sarf olunmuş mebâliğ-i mevhümeden ibâret olduğuna ve 
bir de vüzerâ ve me'mürinin iffet ve istikametle ittisâfları emr ü tenbih olunduğu 
sırada bu medyünlar borçlarını nereden tedârik edebilecekleri meydanda bulun- 
duğuna göre bu paraların 1â ve istifâsı müşkil olmuşdur zann olunur. İntihâ. 

Vefât-ı Seyyid Ali Paşa 


Karaman eyâletinden azl ile Maltepe'de kâin çiftliğinde mukim sadr-ı esbâk 
Seyyid Ali Paşa kırk iki senesi Cumâdeluhrâsının ikinci (1 Ocak 1827) günü ve- 
fât eylemişdir. Sarrafıyla şuna buna külliyetli deyni zuhür eylediğinden tereke- 
sinin tesviyesine kapı kethüdâsı Palabıyık Mehmed Bey me'mür oldu. 


Vefât-ı Seydâ Efendi 


Ecille-i ricâl-i Devlet-i Aliyye'den sâbıkan reisülküttâb Seydâ Efendi kırk iki 
Ramazanının on üçüncü (10 Nisan 1827) sebt gecesi elli yedi yaşında olarak ve- 
fât eyledi. Mümâileyh Dârüssaade ağalarından birinin kahvecibaşılığından 
muhrec Hasan Efendi nâm kimesnenin bin yüz seksen beş (1771-72) tarihinde 
sulbünden mütevellid olup iktizâ-yı şime-i mâder-zâdisi üzere ilm ü hüner ve 
usül-i inşâ ve kitâbete ikdâmı semeresiyle süllem-i ikbâlinin birinci derecesi 
beylik kisedârlığı mansıbı olmuşdur. Sonraları defa'atle beylikçi ve âmedi ola- 
rak sadr-ı esbâk Galib Paşa'ya riyâsetinde halef oldukdan sonra devr etmediği 
menâsıb kalmayıp otuz dokuz (246) senesi Cemâziyelevvelinde (3 Ocak-1 Şu- 
bat 1824) Sâdık Efendi yerine sâniyen reisülküttâb ve kırk iki senesi Şa'bânına 
(28 Şubat-28 Mart 1827) kadar idâre-i umür-ı hâriciyye ve husüsiyle Vak'a-i 
Hayriyye'de hüsn-i tedbir ve sa'y-i vefiri ile berâber vuku'-ı infisâli mücib-i şe- 
mâtet-emsâli olmuş ve bu hâl-i küdüret-iştimâl bâ'is-i telâş ü infi'âli olduğu 
hâlde o senenin Ramazanı evâhirinde (18-27 Nisan 1827) Kapudan-ı Deryâ İz- 
zet Mehmed Paşa'nın iftârına azimetle o gece divânhânede ba'de'İ-iftâr esnâ-yı 
terâvihde bağteten irtihâl-i dâr-ı karar eylemişdir. Na'şı heyetiyle hânesine 
naki ile oradan ertesi günü Hazret-i Hâlid'de Vâlide Türbesi hâricinde defin-i 
hâk olmuşdur. Süleyman Fâik Efendi Sefine-i Rüesâ'sında der ki mümüâileyh sâ- 
lih ve mütedeyyin ve sıdk ü istikametle beyne'I-emsâl müteayyin ve vecâhet ve 
vekar ve servet ü yesâr ve kuvvet-i baht ve hüsn-i tâli' ile müştehir iken hisset ü 
denâ'et-i nâ-becâ ile ma'yüb ve birçok nukud u emvâl terkiyle magyub olmuş- 
dur. Gaile-i evlâdından âzâde-i illet-i ekbâd olarak vâlide ve hemşire ve iki ne- 
fer zevcesini terk eylemişdir. 


Mevâdd-ı ilmiyye 


Kırk bir senesi Zilka'desinde (7 Haziran-6 Temmuz 1826) sâniyen Rumeli 
kazaskeri olan Halil Hamid Paşazâde Ârif Bey'in müddet-i örfiyyesi kırk iki se- 
nesi Zilhicce gurresinde (26 Haziran 1827) hitâm-pezir olmağla yerine Abdul- 
lah Efendizâde Ahmed Reşid Efendi Rumeli kazaskeri nasb olundu. O sene 
Arabzâde Ârif Efendizâde Mehmed Sa'dullah Efendi, Mustafa Paşazâde Tâhir 
Bey'in yerine Anadolu kazaskeri ve Meşrebzâde Abdurrahman Efendi İstanbul 
kadısı ve es-Seyyid Mehmed Ârif Efendi Mekke, Fındıkzâde hafidi İbrahim 
Efendi Medine-i Münevvere kadısı idi. 

“Kırk iki senesinde imâm-ı evvel Ârif Efendi Anadolu ve Yahyâzâde Said 


: 
: 
i 

Efendi ile Kudsi Müsâ Efendi ve Silâhdârzâde Mehmed Emin Efendi ve İsmet 
Beyzâde Ârif Bey ve Müderriszâde Ârif Efendi ve Yusuf Paşazâde Nazif Bey ve 
Keçecizâde İzzet Efendi ve Emin Beyzâde Abdülkadir Bey ve imâm-ı sâni Zey- 
nelâbidin Efendi İstanbul ve Müftizâde Abdullah Efendi ile Dürrizâde mahdü- 
mu Şerif Efendi ve Hayâtizâde Said Efendi ve Yesârizâde İzzet Efendi ve Ab- 
durrahman Beyzâde Abdülkadir Bey ve Cebbârzâde Fettâh Bey ve İzzet Beyzâ- 
de 12471 İffet bey ve Gedüsi Mehmed Emin Efendi ve Bendereklizâde Said 
Efendi ve Kütahyalı Halil Rüşdi Efendi'ye Mekke-i Mükerreme pâyesi tevcih 
olundu. 


.Tebdil-i müfettiş-i evkaf 


Sadr-ı a'zam nezâretinde olan evkaf müfettişi ricâlden Hüsni Bey'in kaynı 
Nidâ'i Molla azl ile yerine Şeyhülislâm Kadızâde Tâhir Efendi'nin müridlerin- 
den sâbıkan Bağdad Kadısı Şumnulu Seyyid Ahmed Efendi Üsküdar pâyesiyle 
ta'yin ve sadr-ı a'zam kitabçısı Antakyalı Said Efendi'ye bâ-i'tibâr-ı mahrec 
Ayıntab kazâsı tevcih olundu. 


Vefeyât 


Osman Paşazâde sudürdan Mustafa İzzet Bey kırk iki senesi Şa'bânının on 
dördüncü (13 Mart 1827) günü vefât eyledi. Müşârünileyh kişizâde ve kesret-i 
irâd ve akar ile âzâde olup lisânma perhiz etmez, gözünü budakdan sakınmaz 
bir zât olduğundan defa'atla celâ-yı vatana düçâr olmuş ve şecere-i ömr-i tavi- 
linden ictinâ-yı semerât-ı gün-â-gün eylemiş bir pir-i sâde-derün, et'ime-i nefi- 
sesi meşhür-ı enderün ve birün idi. Bin yüz seksen bir (1767-68) tarihinde Veli 
Efendi zamânında müderris ve iki yüz üçde (1788-89) Havâss-ı Refi'a kadısı 
olup iki yüz sekizde (1793-94) Edirne, dokuzda (1794-95) Mekke, on üçde 
(1789-99) İstanbul, on beşde (1800-01) Anadolu, on dokuzda (1804-05) Rumeli 
pâyeleriyle kâsib-i kemâl-i şân ve yirmi beşde (1810) defa-i ülâ ve otuz (1815) 
def'a-i sâniye bi'1-fi'1 Rumeli sadâretiyle müşârün bi'l-benân oldukdan sonra 
vefâtı senesi olan kırk iki senesine kadar on iki sene metrük olduğu halde vefât 
eylemişdir. Rahmetullahi aleyh. 


Vefât-ı Süedâ Bey 


Müşârünileyh sadr-ı esbâk Hekimzâde Ali Paşa'nın hafidi olup bin yüz sek- 
sen üç (1769-70) tarihinde Pirizâde vaktinde dâhil-i silsile-i müderrisin ve bin 
iki yüz on dört (1799-1800) tarihinde İzmir ve yirmide (1805-06)'Mısır ve yirmi 
ikide (1807-08) Medine-i Münevvere kadısı olup yirmi sekizde (1813) İstanbul 
ve otuz birde (1816) Anadolu ve Rumeli pâyeleri alıp otuz beşde (1819-20) bi'I- 
fil Rumeli sadâretiyle bekâm oldukdan sonra kırk iki senesi irtihâl-i dârü's-se- 
lâm etmişdir. 


Pİ 

Vefât-ı Şânizâde 


Mümüâileyhin âsâr-ı kalemiyyesinden olan tarihin tab” olunan cild-i evveli 
zahrında (248) muharrer terceme-i hâli mütâlaasından derece-i kadr ü meziy- 
yeti ma'lüm olacağı cihetle vesile-i hüsn-i tezkârı olmak içün mülâhhasan bu 
mahalle derc olundu. 

Medine Mollası Şânizâde Sâdık Efendi'nin sulbünden mütevellid olup bin 
iki yüz (1786) tarihinde müderris ve otuz bir (1816) tarihinde Havâss-ı Refi'a 
kadısı olarak otuz beşde (1819-20) Âsım Efendi'nin mat'ünen vefâtında 
vak'anüvis ve otuz yedide (1821-22) Mekke-i Mükerreme mevleviyyeti ve ve- 
zir müfettişliği ile mebâni-i kadr ü iştihârı te'sis kılınmış ve kırk iki senesi Safe- 
rinde (4 Eylül-2 Ekim 1826) mâ-sabakda muharrer olduğu vechile kendüye lâ- 
yık olmayan bühtân ile arpalığı olan Tire'ye nefy olunmuşdur. Giriftâr olduğu 
dâ-i udâl-i küdüret bir müddet geçer geçmez Tire'de bâ'is-i rıhleti olmuşdur. 
Asâr-ı kalemiyyesinden matbü” ve müdevven cülüs-ı Hazret-i Sultan Mahmüd 
Hân -ı Gazi'den (1808) bin iki yüz otuz yediye (1821-22) kadar Devlet-i Aliyye 
tarihinden başka tıb, teşrih, hesâb, hey'et, resim, müsıki, inşâ, şiir gibi fenlerde 
olan mahâreti ve o zamânda ecnebi lisânına dahi vukufu derece-i fadl ü dânişi- 
ne delildir. 32 

Kırk iki senesi vuku'âtı burada hitâm buldu. (2491 


Bin iki yüz kırk üç senesi vekayi'idir 
Tard ü ilga-yı çavuşân-ı kalyonciyân 


Tersâne-i Âmire dâiresi dâhilinde bulunan Beyoğlu, Galata, Kasımpaşa 
taraflarının idâre-i zâbıtası hidmetinde ve kapudan paşaların ma'iyyetlerin- 
de bulunan kalyoncu çavuşları denilen eşhâsın uygunsuzları Vak'a-i Hayriy- 
ye akibinde tard olunmuş ise de bütün bütün ilgalarıyla fakat Galata başağa- 
sının iktizâ eden mahallere kol gezmek içün içlerinden on beş neferi bi”l-ifrâz 
karakolhânelerin tersâne tüfengçi neferâtı ile idâresini Kapudan-ı Deryâ İz- 
zet Mehmed Paşa Bâbıâli'den lede'T-istizân öteden beri eşbehlik ve uygun- 
suzluk ile ma'rüf ve yeniçeri takımından ma'düd olup çavuşluk vesilesiyle 
etmedikleri fazâhat kalmadığından ve husüsiyle divânhâne çavuşları ise ah- 
vâl-i deryâdan bi-haber kavas makamında istihdâm olunmakda iseler de ça- 
vuşluk nâmı durdukça eski tavırlarını bırakmayıp istihdâmlarında mazbü- 
tiyyet bulunamayacağından cümlesinin ilgasıyla ehl-i ırz olanlarının kavas 
nâmıyla tevkifi ve diğerlerinin memleketlerine teb'idi ve karakolhânelerin 
tersâne neferât-ı askeriyyesiyle idâresi Vak'a-i Hayriyye'de sadâkatı meşhüd 
olan Tersâne Başağası Ahmed Ağa'nın tersâne kethüdâlığına me'müriyyeti 
irâde buyuruldu. 


32 Nefyden ıtlâk fermânı sudüriyle keyfiyeti tebşir içün Tire'de oturduğu konağa voyvoda tarafından 
telâşla âdemler koşuşdukda dâmına haber gelmiş zannıyla hatfe enfihi vefât etmiş olduğu Tire'de 
mütevâtir imiş. 

Kalyoncu çavuşları ol vakit gayet serbest gezip kıyafetleri ise gümüşe kaplı 
bir kulaç kadar uzun yatağan bıçakları ve takısı kendilerine mahsus çifte taban- 
calar ve çoğunun başlarında bellerinde lâhur şallar, omuzlarında mevsime mü- 
nâsib bornuzlar ve çoğunun başlarında sırmalı poşu ta'bir olunur ipekli sarık- 
lar sarmak ve sırma ve düz kaytandan işlemeli Cezâyirkâri fermene ve şalvar- 
lar ve kalyoncu ve Galata biçimi burnu kesik üstünden ayak parmaklarının 
dipleri görünür yalın ayak kırmızı yemeni giymek ve baldırlarını çıplak tutmak 
idi. Cümle-i fazaihlerinden birisi kalyoncu odaları nâmıyla (güyâ kışla olacak) 
1250) Galata tarafında gece beytütet etdikleri odalarda irtikâb etdikleri fuhşiy- 
yâtın men'ine zâbitân muktedir olamaz idi. Hattâ cennet-mekân Sultan Selim 
Hân-ı Sâlis zamânında içlerinden birinin şekaveti haddi tecâvüz edip ahzına 
me'mürlar ta'yin olundukda Galata Balıkpazarı'nda kahvesinin odasına kapa- 
nıp bir hafta müddet başlı başına muhârebeye devâm eylediği ve nihâyet yeni- 
çeri ve sâir asâkir envâ'-ı tekellüfle kahvehâneyi yıkmayınca derdest edeme- 
dikleri meşhürdur. Bunlarm en büyük yüz aldıkları Küçük Hüseyin Paşa zamâ- 
nıdır. İntihâ. 


Nizâm-ı tulumba 


Vak'a-i Hayriyye'den mukaddem her dâirenin müretteb harik tulumbaları- 
na nezâret ider tulumbacıbaşı nâmıyla ocak mu'teberânmdan me'mür-ı mah- 
sus var idi. Bostaniyân-ı hassa tulumbacıları gibi içlerinden ba'zısı zâhirde ye- 
niçeri nâmıyla yâd olunmaz ise de neferâtı esnâf delikanlılarından ve yeniçeri 
eşbehlerinden olup harik zuhürunda her ocağın tulumba neferâtı başlarında 
çorba tası gibi kalaylı ve üzerleri kaçıncı ortadan ise nişanlı taslar ile etrafdan 
koşuşarak harik mahalline saldırırlar ve sâir vakitlerde başlarında tennür ka- 
dar koca bir sarık ve omuzlarında kartal kanat ta'bir etdikleri kırmızı yemeni 
giyerler idi. Yeniçerilerden sonra bunlar dahi dağıldığından yalnız Bâb-ı Seras- 
keri'de bulunan tulumbalar lede'l-icâb derme çatma takım ile idâre olunmakda 
ve askeri neferâtı dahi istihdâm kılınmakda ise de bu süretle idâresi yolsuz ol- 
makla nizâma rabtı zımnında bir müdir ta'yiniyle beher tulumbaya hâricden 
neferât tahririne mübâderet olundu. 


İ'dâm-ı Keşoğlu Mehmed 


Merküm yeniçerilerin yirmi altı yoldaşlarından olup mukaddemâ bâ-fer- 
mân-ı âli Hırsova'ya nefy olunmuş idi. Orada tek durmadığı cihetle vâcibü”l- 
izâle olduğundan ahz u habs eylediğini Hırsova muhâfızı Silistre Vâlisi Ahmed 
Paşa'ya inhâ ve Ahmed Paşa dahi süret-i hâli Kapı kethüdâsı Nâşid bey'e gön- 
derdiği şukkada hikâye ve inbâ eylemiş ve şukka-i mezküre sadr-ı vakt Selim 
Paşa'ya irâ'e olundukda hemân katl ü i'dâmına müsâraatı âmir mektüb-ı sâmi 
itâre etdirmişdir. 1251) “ 

Hâtıra Yeniçerilerin bu tarafta ne vechile kılıçdan geçdiklerini görüp nefy ile 
tahlis-i cân eden bir âdem mütenebbih olmayıp da menfâda tek durmamak çok 
garip şeydir. Muhâfızın vâliye bu süretle yazısı işgüzârlık ibrâzı garazmdan 
ibâret olmak gerekdir. İntihâ. 


Itlak-ı Melekpaşazâde Abdülkadir Bey ve Cağalazâde Tâhir Bey 


Vak'a-i Hayriyye esnâsında tarik-i ilmi eshâbından dahi ba'zı zevât nefy ü 
tagrib kılındıkları sene-i sâbıka mevâddında muharrer idi. Bunlardan Abdülka- 
dir Bey ile Tâhir Bey'in o esnâda Dersa'âdet'e avdetlerine irâde-i seniyye sudür 
eylediği Es'ad Efendi evrâkında muharrerdir. 


Mevâdd-ı askeriyye 


Kırk üç senesi Muharremine (25 Temmuz-23 Ağustos 1827) kadar bir sene 
zarfında Dersa'âdet'de teşkil olunan nizâmiyye taburları sekiz tertibe bâliğ ol- 
muş ve Vak'a-i Hayriyye'yi mübeyyin memâlike neşr olunduğu mâ-sabakda 
muharrer evâmir-i aliyyede taşralarda dahi muntazam asker tahriri irâde bu- 
yurulmuş idi. Bunlardan Edirne ve Vidin misillü büyücek eyâletlerde icâb-ı hâ- 
le müsâraat olunduğu cihetle bir sene zarfında haylice asker tertib ve tecemmu' 
edilmiş olduğundan sekiz taburun otuz bir tabura iblâğı içün zâbitânın nasbına 
ve İevâzımının tedârikine teşebbüs olundu. 

Tafsili O vakte kadar vüzerâ ve zâbitân bilâdın dâire halkı ta'bir olunur se- 
fer ve hazerde istihdâm etdikleri tüfengçi, hayta, sekbân, delil, içağaları nâmla- 
rıyla birtakım tevâif-i müteferrikanın yararlıkları mesbük ise de istedikleri ma- 
halle giderler istemedikleri yerden dönerler gelip geçdikleri mahaller ahâlisine 
ta'addiden hâli olmazlar idi. Merkez-i devletde tanzimine himmet olunan ni- 
zâm askerinin teksirine gayret olunduğu hâlde o misillü nizâmsız asker besle- 
meğe hâcet kalmayacağı derkâr olduğundan ehl-i ırz ve genç ve tüvânâ takı- 
mından tahammülüne göre her mahalde muntazam asker tertibiyle tüfeng ve 
palaskaları Dersa'âdet'den irsâl olunup maaş ve ta'yinât-ı lâzimeleri ahâliye 
bâr olunmayarak temettüât-ı zâtiyyelerinden idâre ve esâme ve künye defterle- 
rinin Bâb-ı Seraskeri'ye irsâl ile ba'de-mâ her tarafda bu askerin imâl ve istih- 
dâm olunması zımnında icâb-ı hâl icrâ kılındı. (252) 

Hâtıra Şu tedbir-i dil-pezir bir new millet askeri tedâriki demek olduğun- 
dan şâyan-ı tahsindir. İntihâ. 


Nizâm-ı Tophâne 


Vak'a-i Hayriyye'den sonra Devlet-i Aliyye'nin suver-i usül-i idâre-i mül- 
kiyye ve kavânin-i askeriyye ve nizâmiyyesi kavâlib-i cedideye ifrâğ olunduğu 
sırada tavâif-i askeriyyenin kısm-ı mümiğzı olan topçu ve arabacıların bin iki 
yüz altı (1791-92) tarihinde te'sis olunan nizâmlarının şimdiki usül-i askeriyye- 
ye tevfiki zımnında yapılan lâyıha mücibince Tophâne-i Âmire'ye merbüt zâbi- 

tân ve rüesâ ve neferâtın nizâmât-ı lâzımeleri icrâ ve topçu ve arabacıbaşılıklar 
lağv ile Tophâne-i Âmire'ye serasker ma'iyyetinde olmak üzere Mirimirân Tâ- 
hir Paşa me'mür oldu. Bu münâsebetle arabacı ile topçu takımları birleştirilerek 
Fransa usülü üzere ta'lime mübâderet ve serhaddât ve kılâ'-ı hâkaniyye topçu 
neferâtının mahallerinde ta'dâdıyla sebt-i defter edilip ta'yinat-ı rüzmerreleri 
bu tarafın kaidesi vechile tâ olunarak beher mâh defterlerinin irsâliyle irâd-ı 
masraf edilmesi usül ittihâz ve levâzım-ı ihtiyâtiyyeye ri'âyeten kılâ'-ı mevcü- 
denin mühimmât ve zahâiri ne mikdârdır daha ne kadar lâzımdır birer kıt'a 
defterlerinin seri'an Bâbıâli'ye gönderilmesi vülât-ı izâma ve kılâ'-i hâkaniyye 
muhâfızlarına emr u iş'âr kılındı. 

-Tavtia O vakte kadar top ta'limi Prusya usülü üzere idi. İntihâ. 

Tophane-i Âmire'nin ber-vech-i muharrer tanzimât-ı lâzımesine beyne'I-vü- 
kelâ karar verildiğine dâir arz olunan takrire yazılan mufassal hatt-ı hümâyün- 
dan bir fıkra-i münifedir: 


“Memâlik-i Mahrüsa'mızda olan birtakım aceze-i fukarânın refâh-ı hâl ve 
ârâmiş-i bâlleri ve mülkün ma'müriyyeti zulm ü ta'addinin ref'iyle hâsıl olagel- 
miş olduğundan şu emr-i cesimlerin bi'lüittifâk samimi ve hakiki hüsn-i süreti- 
ne bakılıp da taht-ı nizâma idhâl kılınırsa işte rızâ-yı bâri bununla hâsıl olur ve 
nizâmât-ı askeriyye ve mülkiyye dahi o vakit kemâlin bulur.” 


İlbas-ı galavre 


Fi-mâ-ba'd piyâde askerine üç mâhda bir kerre “Galavre” ta'bir olunur 1253) 
ayak yemenisi verilmesi taşralarda bulunanlara bahâsının tâsı usül ittihâz kılındı. 


Tab'-ı kitâb-ı ta'lim 


Zâbitân-ı askerinin melekât-ı harekât-ı harbe mâlik olmaları ve eşkâl ve su- 
ver-ı icraat-ı ta'limât-ı askeriyyeye vukuf-ı kâmilleri bulunmak içün İtalyan li- 
sânından tercüme etdirilen musavver bir cild ta'lim-i askeri kitabından bin bu 
kadar nüshanın ma'a-eşkâluhâ tab'ı Matbaa-i Âmire Nâzırı Sâib Efendi'ye irâ- 
de buyuruldu. 


Men'i tersim-i nişan-ı askeri 

Asâkir-i nizâmiyye zâbitânına ay yıldız şeklinde tahsis olunan nişanların 
resmi ba'zı araba ve kayık ve sâir mahallere tersim olunduğu ve bu misillü alâ- 
met-i fâhirenin bu süretle tersimi merâtib-i ihtirâmiyyesinin tenzilini mücib 
olacağı cihetle men'i bâ-hatt-ı hümâyün eimme-i mahallât vâsıtasıyla cümleye 
ilân kılındı. 


Tebdil-i usül-i ta'limiyye-i askeriyye 


Serasker Husrev Paşa kapudan iken Mısır Cihâdiyye askeri gibi donanmada . 

bir alay nizâmiyye askeri yetişdirmiş idi. Bu askere Fransalı bir muallim ile 
ta'lim etdirip dâiresi mütehayyizânından yetişdirdiği kölelerden çoğu o vakit 
bu ta'limi öğrenmişler ve sonra serasker oldukda bu taburu Bâb-ı Seraskeri'ye 
naki ile sâir askerin dahi Fransa usülü üzere ta'limlerini bi't-teşvik hazinedârı 
ve kölesi Mirimirân Halil Paşa'ya huzür-ı hümâyünda icrâ etdirdi. 

Taraf-ı hümâyündan bu ta'limin eski ta'lime tercihi Başbinbaşı Osman 
Ağa'dan lede's-su'âl bunun icrâsında su'übet ve askerce meşakkat vardır de- 
mesi mücib-i iğbirâr-ı âli olmasıyla Osman Ağa Deraliyye'den Rumeli tarafına 
isrâ ve ta'lim-i cedidin ta'mimi icrâ kılındı. 


Taklid-i nişan-ı murassa' 


Asâkir-i Mansüre binbaşıları ibtidâ-yı nizâmda üzerine Keşmiri şal sarılı, baş- 
larında sırmalı şubara ve iki cânibden beşer aded sırma çaprastlı (254| güvez ka- 
dife cepkân ve güvez potur ve kolağaları andan aşağı sırmalı şubara üzerine çi- 
çekli Acem şalı ve kısa çuka entari telebbüs ederler ve sağ kolağasının üzerleri 
yaldızlı gümüşden iki taraflı dört çift ve sol kolağasının kezâlik üç çift nişanları 
var idi. Yüzbaşılar bunlardan aşağı sırmalı şubara ve yaldızsız beyaz dört çift ni- 
şan, mülâzımların yine şali şubara ve iki çift ve sol mülâzımın bir çift yaldızlı ni- 
şanları, sancakdârların yaldızsız iki çift, çavuşların bir çift, onbaşıların andan kü- 
çük bir çift nişanları bulunur idi. Neferâtdan ma'adâ içün harvâni iksâsı itiyâd 
kılındı. Ba'de kisve ve nişanların terki hazineye nefi mücib olacağı mütâlaası ile 
binbaşılara iki taraflı ay yıldız resminde murassa' bir çift, kolağalarıyla sancak- 
dârlara yıldız resminde ortaları birer taşlı bir çift nişanlar tevzi” ve taklid olundu. 

Edirne'de Es'ad Paşa ma'iyyetine tecemmu' eden asâkirin yerine iki tertib 
Mansüre askeri tahrir etmek üzere bulunduğundan bahisle bu tedbir semere- 


siyle asker masraflarından hazine rehâ olacağını Çirmen Mutasarrıfı Es'ad Paşa 
Bâbıâli'ye inhâ eyledi. 


İksâ-yı fes be-asâkir 


Ânifen beyân olunduğu üzere Asâkir-i Mansüre elbisesinin tahfifi sırada 
başlarına sefer ve hazerde münâsib birşey giydirilmesi tasavvur olunmuş idi. 
Serasker Husrev Paşa'nın Bâb-ı Seraskeri'ye nakl eylediği alayın fesleri gibi fes 
giyilmesine irâde ta'likiyle lâzım gelen feslerin tedârikine şürü” ve o sırada Tu- 
nus beylerbeyisine elli bin fes sipâriş kılındı. 

Bu münâsebetle fes 'mâli başlıca birşey olduğundan buna erbâb-ı dirâyet ve 
liyâkatden birinin me'müriyyeti bi't-tensib böyle şeyler i"'mâl ve ihtirâ'ında ma- 
hâreti olan İzmirli Kâtibzâde Mustafa Efendi fes nâzırı nasb olundu. 

Ber-vech-i muharrer fes telebbüsüne karar verildiği misillâ diğer elbisenin 
dahi endâm-ı nizâm-ı askeriye tatbiki lede'l-mütâlaa ibtidâları elbise-i askeriy- 
ye çukadan yapılmış ise de hem çukadan dayanıklı ve hem de masârifinin eh- 
venliği ile berâber Avrupa'ya külliyyetli akçe çıkmamak içün zâbitânm çukala- 
rı bi'l-ibka neferâtın şayakdan cepkân (2551 ile şalvar giymelerine karar verile- 

rek şayak çıkan mahaller me'mürlarıma süret-i hâl bildirildi. Şayağın beher zi- 
râ'ına kırk sekiz para miri vaz' olunmuşdır. 


Ta'yin-i aded-i nüfüs-ı tabur 


Asâkir-i Mansüre taburlarına tertib ta'biriyle bir tertib maa topçu ve arabacı 
bin beş yüz bu kadar nüfüsun idâresi müşkil olduğu anlaşılmış ve tüfeng-en- 
dâzâna hasr ile beher taburun sekiz yüz neferden tertibi ve üç tertibine bir mi- 
ralay ve mülâzım nasbı ve topçu ve arabacı sınıflarının başkaca tanzimi esbâbı- 
na teşebbüs ve iki yüz yedi (1792-93) tarihinde topçu arabacı sınıflarına verilen - 
nizâm bâlâda hikâye kılındığı vechile Asâkir-i Mansüre usülüne kalb olundu. 


Nizâm-ı Nezâret-i Tophâne 


Öteden beri Tophâne-i Âmire'nin idâre-i levâzım-ı mâliyyesi ricâl-i Devlet-i 
Aliyye'den bir zâtın nezâretine muhavvel olup ekser o nezârete ecilleden ba'zı 
zevât nasb u ta'yin kılınır idi. O vakte kadar nezâret-i mezküreye yevmiyye 
seksen çift nân-ı aziz ve yirmi kıyye lahm-ı ganem ile berâber şehriyye verile- 
gelen bin dokuz yüz guruş maaş üç bin guruşa iblâğ ve topçu yoklama başya- 
mağı Hacı Ahmed Efendi müceddeden hâcelik rütbesi ve şehriyye bin guruş 
maaş ve yevmiyye kırk çift nân-ı aziz ve ön okka lahm ile topçu ve arabacı kâti- 
bi nasb olundu.8 


Ta'yin-i vâiz 


Asâkir-i Mansüre'ye haftada iki gün usül-i diniyye ve âdâb-ı askeriyye ve 
fezâil-i cihâdiyyeyi va'z u tezkir içün Bâb-ı Seraskeri'ye Hazret-i Hüdâyi kud- 
dise sırruhu postnişini şeyh efendinin ammisi talâkat-ı lisâniyye eshâbından 
Abdi Efendi, Dâvudpaşa Kışlası'na hoca efendilerden Eski Zağralı Hâfız Ah- 
med Efendi taraf-ı fetvâ-penâhiden bi'l-intihâb ta'yin kılındılar. 

İlâve Mine-I-kadim ordu-yı hümâyünlarda tavâif-i askeriyyeyi emr-i gazâ 
12561 ve cihâda igrâ ve asâkir-i islâmiyyenin muzafferiyyetine duâ içün “Ordu 
Şeyhi” nâmıyla Fâtih Sultan Mehmed Hân hazretlerinin İstanbul'a ordu ile te- 
veccühlerinde kendilerine kara gün dostu olan Akşemseddin kuddisesırruhu 
hazretleri gibi vaktinin mazanne-i kirâmından ba'zı zevât bulunur idi. Zikr 
olunan efendiler dahi “Ordu Şeyhi” makamında demek olur. İntihâ. 


İcâd-ı elbise-i sayfiyye 
Ber-minvâl-i muharrer asâkire verilen şayaklar şitâya mahsus şeyler olmağ- 
la yazlık diğer esvâb verilmesi husüsuna müteallik olan irâde-i seniyye müci- 


bince beyâz esvâb tertib olundu. 


33 Topçu arabacı kâtibi şimdiki Tophâne muhâsebecisi demekdir. 

İhdâs-ı debbağhâne 


Asâkirin ayakkablarıyla eşyâ-yı saraciyye esnâf ma'rifetiyle tedârik olun- 
makda ise de üç mâhda bir verilegelip çifti yedi guruşa mübâyaa olunan kumı- 
zı yemeninin çifti üç guruş yirmi yedi ve siyâh yemenilerin iki guruş otuz sekiz 
paraya çıkacağı anlaşılmış olmağla icâb eden sahtiyân ve kösele taraf-ı miriden 
yapdırılmak üzere müceddeden bir debbağhâne inşâsına ve Divân-ı Hümâyün 
kalemi ketebesinden bir efendinin nâzır ta'yin olunmasına karar verilerek icâbı 
icrâ olundu. i 


İhdâs-ı iplikhâne 


Kırk üç senesine kadar Tersâne-i Âmire'de iplik #mâline mahsus kârhâne 
yoğidi. Sene-i sâbıkada Eyüb kasabası civârında Taşlıkburnu'nda Sultan Sarayı 
mahallinde inşâsına şürü” olunan iplikhâne bu sene rehin-i hitâm olmuşdur. 
On beş çarhı hâvidir. Beher çarh yevmiyye on beş kıyyeye kadar pamuk ipliği 
imâl eder. Ol vakit vapur kuvveti henüz şüyü' bulmadığından çarhları katırlar 
ile idâre ederlerdi. Vak'a-ı Hayriyye'den mukaddemce Hüsni Bey'in tersâne 
emânetinde Simyon nâmında bir Ermeni Avrupa'da gördüğü iplikhâne nümü- 
nesini Hüsni Bey'e irâ'e ederek daha ol vakit iplikhâne inşâsı arzü olunmuş ise 
de yeniçerilerin nizâm-ı cedid üsülüne yine başlanıyor gibi vuku” bulacak tür- 
rehâtından ihtirâzen meydana çıkarılamamış ve Câmi-i Nusret'in ol vakit hin-i 
inşâsında Karabet Kalfa'ya 1257) sen bu câmii Selimiyye'ye benzetiyorsun diye 
yeniçeriler tarafından tehdid vuku bulmuş olduğu mervidir. 


Tanzim-i elbise-i muzikaciyân 


Serasker Husrev Paşa beyaz çukalarla münakkaş yaptırdığı elbise-i müzey- 
yene nümünelerini hâk-i pây-i şâhâneye takdim ile ba'de-mâ bu elbisenin mu- 
zikacılara mahsus olmasını istid'â eyledi. Taraf-ı şâhâneden bi't-tensib açık ha- 
valarda icâbına göre giydirilip temizce bir mahalde hıfzı zâbitân-ı askeriyyeye 
tenbih olunması meâlinde sâdır olan hattı hümâyün mücibince icabı icrâ kılın- 
dı. İşbu fıkrayı Es'ad Efendi mazbatasında uzun uzun yazdıkdan sonra nihâye- 
tinde: “fas EL” “34 5g bi” 


Mepa ui” “iş ger yal | A“ is” 
demişdir. Murâdı Husrev Paşa'ya taş atmakdır zann ederim. 


Nizâm-ı ebnâ-yı sipâhiyân 


Tavâif-i askeriyyeden ebnâ-yı sipâhiyânın mutasarrıf oldukları timar ve 
zeametleri fi'l-asl fariza-i gazâ ve cihâd içün mevzü' ve mahsus ise de inkılâ- 
bât-ı zamâniyye ile usül-i kadimelerine halel gelerek çoğu irâd ve me'kel hük- 
müne girmiş ve Anadolu ve Rumeli'de elli üç aded eyâlet ve elviyenin sipâhi 

noksanlarına ikmâl olunanlardan ma'adâ gerek mezkür ocaklara müstahfız 
nâmıyla idhâl olunmuş ve gerek yine elviye-i merkümeden henüz dâhil ol- 
mayarak açıkda kalmış olan bi'l-cümle eyâletli takımının süvâri Asâkir-i 
Mansüre usülüne rabtıyla tecdid-i nizâmları rütbe-i vücüba varmış olduğuna 
binâen bunları mutasarrıf oldukları timarlar ile süvâri Asâkir-i Mansüre usü- 
lüne derc ve tatbik ve Anadolu'da mevâki'-i berriyede kadimden kalan ba'zı 
kılâ” müstahfızları dahi bi-lüzüm olduğundan mevki'lerine göre ba'zen yal- 
nız dizdâr ve ba'zen birer ikişer nefer ibka olunmak üzere küsüru süvâri silki- 
ne idhâl ile içlerinde rağbet edip de hâsılâtı kalfl olanlara vefât ve keff-i yed 
edenlerin mahlüllerinden ilhâken itâsıyla hadd-i meşrüta iblâğ ve tensik 
olunmak üzere şurüt u kuyüda rabtıyla fi-mâ-ba'd süvâri Asâkir-i Mansü- 
re'ye mülhak zeamet ve timarlardan başka sâir bi'l-cümle zeamet ve timarlar- 
dan cebelü ile tekaüd ve tevcih (2581 olunacaklara hums-ı hâsılât cebelü ile 
tevcih ve hazine-i âmireden ahz ü tahsil olunmak içün keyfiyyet defterdâr 
efendiye emr ü irâde ve icâb-ı hâl lâzım gelen kalemlere bâ-ilm ü haber beyân 
ve ifâde kılındı. 

Ber-minvâl-i muharrer eyâlet timarlıları mutasarrıf oldukları timarlarıyla 
süvâri Asâkir-i Mansüre silkine geçmiş olduklarından ba'de-mâ muâmelât-ı 
kuyüdiyyesinin icrâsı ve timarlarının zabt u idâresi Bâb-ı Seraskeri'den rü'yet 
olunmak üzere o misillü zeamet ve timarlar defâtir-i mevcüdesinin Bâb-ı Seras- 
keri'ye irsâl ü Vtâsı husüsu makam-ı sadâretden icâb eden mahallere tahrir ü 
tenbih olundu. 

Nizâmiyye alayları çoğalmağa başlamış olmağla lâ-akall on iki bin askerin 
bir yerde ta'limine kabil civâr-ı Dârü's-saltana'da bir sahrâ-yı vasi ve müstevi 
tahsisi mütebâdir-i hâtır-ı hazret-i pâdişâhi olarak “Ayastefanoz” sahrâsının 
ta'limgâh-ı askeri ittihâzı münâsib olacağı bi't-tezekkür muâyenesi içün evâil-i 
ramazanda (17-26 Mart 1828) zât-ı hazret-i pâdişâhi, sadr-ı a'zam ve kurenâ-yı 
şâhâne ile Mısır Kapı kethüdâsı ve Baruthâneler Nâzırı Necib Efendi'yi alıp 
Ayastefanoz cânibine azimet ve mahall-i mezkürun matlâba muvâfakatı anlaşı- 
larak taraf-ı sadr-ı a'zamiden orada bir kasr-ı âli binâsı husüsuna müsâade-i se- 
niyye şâyân buyuruldu. 


Arnavudluk'a müteallik ba'zı mevâd 


Mâ-sabakda muharrer olduğu üzere istihsâl-i ittifâk-ı umümi zımnında Me- 
mâlik-i Mahrüsa'dan müceddeden asker tanzimine devletçe teşebbüs olundu- 
gundan Yanya, Delvine, Avlonya sancaklarında lede'I-hâce Rumeli Vâlisi Reşid 
Mehmed Paşa ma'iyyetinde isbât-ı vücüd etmek üzere asker tanzimine dâir 
evâmir-i aliyyeyi istishâben Arnavudluk cihetine gönderilen me'mürlar hitâm-ı 
me'müriyyetle taahhüd i'lâmları alarak avdet etdikden sonra mahallince ten- 
fiz-i irâdeye ikdâm olunmuş ise de Yanya sancağının ehl-i islâmında kıllet cihe- 
tiyle oradan asker ihrâcı müteazzir olup Avlonya islâmı dahi verilen taahhüd 
ilâmlarından bi't-tecâhül ulüfesiz memleketlerinden hârice çıkmağa kudretleri 
olmadığına dâir vâhi kelâmlar tefevvühüne ibtidâr eylemiş olduklarına naza- 

ran ba'de-mâ bunların râbıta tahtına idhâl olunmasının lüzümundan Reşid 
Mehmed Paşa bahs eyledi. 1259) 

Bâbıâli'den Arnavud tâifesinin her bâr böyle ru'ünetleri münâsebetiyle 
vakt-ı merhünunda nizâmlarına bakılmak üzere gavâil-i hâzıra karin-i hitâm 
olunca kadar hakimâne idârelerine dikkat kılınması vesâyâsını hâvi cevâbnâ- 
me-i sâmi tastiri hâk-i pây-ı şâhâneden istizân kılındı. Bunun üzerine yazılan 
hatt-ı hümâyün süretidir: 

“Manzürum olmuşdur. Arnavudluğun hâl ü keyfiyyeti şimdi değil çok va- 
kitden beri ma'lüm u âşikârdır. Ancak henüz bu husüsun sırası gelmemiş oldu- 
gundan şu gavâil-i kesire arasında bir müddet süküt etmek lâzım gelir. İnşâal- 
lah anında mevsim ve sıraları gelip taht-ı nizâma idhâl olunur. Sürhde beyân 
olunduğu üzere tarafından vâli-i müşârünileyhe iktizâsına göre cevâb yazıl- 
sın.” 

Mütâlaa Bâlâda muharrer emr-i âlilerde Yanya, Delvine, Avlonya sancakla- 
rında kâin kâffe-i ehl-i islâmın taht-ı nizâma rabtı ile din-i mübin uğrunda ve 
Devlet-i Aliyye'ye cân-sipârâne hidmet ve muhârebe vuku'unda cümlesi der- 
hâl hareket ve me'mür oldukları mahalle sürat-ı azimetleri emr olunmuş idi. 
İşbu emirnâmeleri irsâle me'mür kapıcıbaşılarıyla berâber ahâliye fezâil-i islâ- 
miyye ve cihâdiyyeyi ta'lim ü telkin ve Devlet-i Aliyye'ye lâzime-i şerâit-i islâ- 
miyyeden olan mutâvaatın keyfiyyâtını tebyin içün gönderilen müderris efen- 
diler mahallerine vusüllerinde fermânların kıraatıyla her kazâdan birer i'lâm-ı 
şer'i almak gibi âdetleri icrâ ederek avdetden sonra buraca iş bitmiş ve her ne 
vakit asker istenilirse âmâde zann olunmuş olmalıdır. Acaba fermânların meâl- 
leri ile müderris efendilerin Türkçe sözleri ahâlinin ma”lümu oldu mu? Bir de 
ekser kazâlar ahâlisi muhtelit olduğundan mesele-i fesâdiyye meydanda iken 
vatan ve evlâd ü ıyâllerini ve hâne ve ocaklarını aceze-i nisvâna terkle yedi ya- 
şından yukarı zükür-ı islâmın parasız pulsuz lâ-ale't-ta'yin sevk olunacak ma- 
hal ki Belgrad'dan Bağdad'a kadar ihtimâli vardır, böyle teklif-i mâ-lâ-yutâka 
tâkat mümkin midir? Buraları insâf olunmayıp ve meydandaki tuğyândan ib- 
ret alınmayıp da velev cehâlet-i müfriteleri sebebiyle islâmiyyetleri süret-i 
za'ifede bulunsun hiç olmazsa cihet-i vahdet-i islâmiyye dâiresinde bulunan 
ahâli-i câhileyi nokta-i ictimâ ve ilticâlardan tefrik ve teb'id karin-i insâf olma- 
yacağını (2601 müverrih-i fakir tahrire mecbür olmuşdur. İşte bu zan ve ihtâr 
üzerine sonraları Reşid Mehmed Paşa Arnavudluk'da haylice işler kesmişdir 
ki, tafsili sırası gelince beyân olunacaktır. İntihâ. 

Arnavudlara dâir yine Reşid Paşa'nın diğer kaime-i vâridesinde Arnavudla- 
rın böyle serkeşliklerine sebeb Dersa'âdet'de mukim hemşehrilerinden Çam 
Ali ve Zeynel Efendiler ve Koniçeli Hüseyin Bey ile dâima vâki” olan mükâtebe 
ve muhâbereleri olduğu tahkikiyle mümâileyhüm Dersa'âdet'den birer 
me'müriyyetle hârice çıkarıldığı hâlde Arnavudların İstanbul'da müracaat ka- 
pıları kapanmış olacağından o hâlde mutâvaat sularına yanaşacaklarını inhâ 
eylemiş ise de mümâileyhümün hasbe'I-vakit te'dibleri münâsib olamayaca- 
ından fakat başka başka Bâbıâli'ye celb ile tenbihat-ı lâzime icrâ kılındığı Re- 
şid Mehmed Paşa'ya cevâben bildirildi. Buna dâir hatt-ı hümâyün süretidir: 

“Arnavudların şımarmalarını bütün bütün vâli-i müşârünileyh bundan 
olan üç âdemden biliyor, iktizâsına göre cevâb yazılsın.” 


Lâhika Mümâileyhümden Ali ve Zeynel Efendiler zi-ulemâda kadılar kapı 
kethüdâlığıyla meşgul ve Hüseyin Bey ekser hidemât-ı mühimmede istihdâm 
olunur beyne'l-erkân meşhür ve makbül idi. Arnavudların bunlarla vuku'u 
mervi olan mükâtebâtı ise Arnavudluk ümerâsından ba'zılarıyla ülfetleri cihe- 
tiyle mesâlih-i zâtiyyelerinin ve aralıkda iltizâmât işlerinin tesviyesine bakarlar 
idi. Zikr olunan hatt-ı hümayünda imâ buyurulduğu üzere koca Arnavudlu- 
gun şımarması bu üç şahısdan neş'et eylemiş olduğuna hükm eylemek ve bir 
de Devlet-i Aliyye'nin öteden beri Rumeli kıt'asında kuvvetü'z-zahr-ı satveti 
makamında olan ceng-âver böyle bir millet-i vâhidenin merkez-i saltanata mü- 
racaat kapılarını sedd eylemek şâyân-ı taaccübdür. Lâkin icâb-ı eyyâm Reşid 
Paşa'ya şu ta'rizin ifhâmına bâdi-i iktitâm olmuşdur. 

Hâme-i muharrir bu makamda bir mikdâr daha teksir-i sevâda mecbür ol- 
du. Şöyle ki Arnavud tâifesinin bulundukları hâl-i vahşet ve cehâlet iktizâsınca 
pek de sağ ayakkabı olmadıklarından ve bir atım barutu bir câna muâdil tuta- 
rak aylık olduğu hâlde cehenneme kadar gitmeğe müheyyâ bulunduklarından 
dolayı pek de iltizâm olunur mahlük değiller ise de insâf nazarıyla bakıldıkda 
acaba Reşid Paşa'nın bunlardan dâima (261) izhâr etdiği hoşnutsuzluğa sebep 
eğer aç duramamaları veya parasız gelememeleri kaziyyesi ise vâkıa Arnavud- 
lar ârsızlık etmiş olurlar. Lâkin aç muhtâc olarak yedlerinden silâhları ve hay- 
vanları ile zuhür-ı mesele-i Yunaniyyeden işbu kırk üç senesine kadar sayf u şi- 
tâda mütemâdiyen taşlar arasında topraklar üstünde itlâf-ı nüfüs eden bunlar 
değil midir? Zahire ve akçe içün hafta sekiz gün dokuz çifte çifte tatarlarla beş 
on kelle kulak irsâli vesilesiyle evliyâ-yı umüru sâir mevâdd-ı mühimme tezki- 
rine vakit bırakmayarak tasdi'ât-ı mütevâliyesinin menşe'i demek oluyor ki, 
başında bulunan askerlerin adem-i huzürlarıdır. Bir tarafdan kendisi zahire ve 
parasız asker i"mâlinin teazzüründen bahs edip dururken diğer yüzden aleyh- 
lerine sevk-ı ketâib-i efkâr edişi lâik olmadığı ma'lüm olmasıyla berâber tâife-i 
merkümenin nazar-ı devletden sukütuna ve bi'l-âhire dediğini yapmak içün 
aşağılarda tafsil olunacağı vechile Arnavudluk ümerâsını kendinden bi” t-tevhiş 
hin-i fetihden beri eben an ceddin uğur-ı Devlet-i Aliyye'de hidmetleri geçmiş 
olan kişizâdelerin ba'zılarını mahv ü ifnâ ile sâir harekât-ı şiddetkârâne ile tâ- 
ife-i mezküreyi dilriş eyledi. İntihâ. 

İşbu kırk üç Recebinin on ikinci (29 Ocak 1828) günü ber-mu'tâd surre-i hü- 
mâyün Üsküdar'a imrâr olundu. O sene surre emini Halebli Kapıcıbaşı Şerif idi. 


Esnâ-i sâlde vuku” bulan tevcihat 


Kırk üç senesi Recebinin on dördüncü (31 Ocak 1828) günü Tırhala, İnebah- 
tı, Karlıili sancakları Rumeli Vâlisi Reşid Mehmed Paşa'ya ve sene-i mezküre 
şa'bânının on beşinci (2 Mart 1828) günü maadin-i hümâyün emini ve Bozok 
sancağı mutasarrıfı Sâlih Paşa'ya Diyarbekir eyâleti ve Hakkı Paşa ref'-i vezâ- 

retle Amasya'da ikamete me'mür olarak yerine sadr-ı sâbık Galib Paşa silâhdâ- 
rı Ahmed Rüşdi Ağa'ya mirimirânlık ile Çıldır eyâleti ve Bahr-i Sefid Boğazı 
mutasarrıfı sâbık Vezir Ömer Paşa'ya Sofya muhâfazası şartıyla Teke ve Sadr-ı 
a'zam Selim Paşa silâhdârı İbrahim Ağa'ya bâ-rütbe-i mirimirâni Eskişehir ve 
Halil Rifat Paşa'ya Niğde ve Kırşehri ve Beyşehri ve Yenişehri ve Bozcaada 
Muhâfızı Mirimirân Mustafa Paşa'ya Alâiyye ve sâbıkan Kayseriyye mutasarrı- 
fı Vezir Hâfız Ali Paşa'ya boğaz seraskerliği (2621 unvânıyla Biga sancakları 
tevcih olunmuşdur. 

Hâfız Ali Paşa'dan münhal Kayseriyye sancağı Maraş Vâlisi Celâl Paşa'ya il- 
hâk olundu. Bunun tafsili şöyledir ki, o esnâda taşralarda Asâkir-i Mansüre tan- 
zimine şürü” olunarak Mar'aş'da tahrir kılınan bin nefer asker mahallince istih- 
dâm olunup ba'de-mâ delil ve hayta takımının def'i Celâl Paşa'ya emr olundu. 

Vârid olan cevâbnâmesinde Mar'aş havâlisinde süvâri asker bulundurulma- 
sı muktezi olup husüsiyle zikr olunan asâkir-i muntazamanın idâresi içün 
Mar'aş'a bir sancak ilhâk olunması muharrer ve Kayseriyye tarafındaki Bekta- 
şilerin terbiyeleriyle memleketin hüsn-i idâresinde Hâfız Ali Paşa'nın betâeti ci- 
hetiyle azli mukarrer bulunduğundan Cebbârzâde Celâl Paşa'ya beş yüz asker- 
le mütesellimini ik'ad ve memleket eşkıyâdan tathir kılınmak şartıyla Kayse- 
riyye'nin ilhâk olunduğu tetebbu” edilen evrâkda görülmüşdür. 


Azi-i vâli-i Haleb ve tevcihât-ı sâire 


Haleb Vâlisi Sirozi Yusuf Paşa'nın sefihâne hareketi ve idâre-i memlekete 
adem-i dikkati azlini mücib oldu. Dâiresi halkını cümleten ma'iyyetine alıp es- 
nâ-yı râhda masraflarını kendisi görerek Rumeli tarafına sürat-ı azimeti müşâ- 
rünileyhe iş'âr ve Haleb eyâleti Teke ve Hamid sancakları mutasarrıfı sadr-ı es- 
bâk Raüf Paşa'ya ve mezkür sancaklar İnebahtı Muhâfızı Ali Nâmık Paşa'ya 
tevcih kılındı. 


ALALA 


Tevcih-i mirimirâni be-Es'ad Paşa 


Musul Vâlisi Yahyâ Paşa'nın birâderi ve kethüdâsı Es'ad Paşa'ya kemâ-kân 
kethüdâlıkda istihdâm olunmak üzere mirimirânlık rütbesi tevcih olundu. Ara- 
dan bir müddet geçdikde Musul Eyâleti Musul vücühundan Mahmüd Paşazâ- 
de Kapıcıbaşı Abdurrahman Bey'e mirimirânlık ile tevcih olunmuşdur. 


Azl ü nasb-ı vâli-i Kars 


Kars Vâlisi Gümrükçü Osman Paşa'nın Kars'da bekası uyamayacağına ve 
Bosna Vâlisi mütevveffâ Celâl Paşa kethüdâsı olup Erzurum'da bulunan Meh- 
med Emin Efendi'nin ehliyyetine mebni uhdesine mirimirânlık tevcihiyle 
Kars'a muhâfız nasbını Erzurum (2631 Vâlisi sadr-ı esbâk Galib Paşa Bâbıâli'ye 
inhâ eyledi. Galib Paşa hakkında hüsn-i İtimâd-ı âli münâsebetiyle inhâsının 
tervici mültezem olduğundan Ma'den tarafına doğru gelmek üzere Osman Pa- 

şa'nın azli ve Emin Efendi'nin ol süretle me'müriyyeti icrâ kılındı. Osman Pa- 
şa'nm muahharen ref'-i vezâretle Karahisar-ı Şarki'de ikamete me'müriyyeti 
vuku'u mektübi odası defterlerinde görülmüşdür. 


Azl ü tekaüd-i vâli-i Karaman 


Karaman Vâlisi sadr-ı esbâk Silâhdâr Ali Paşa rehâvet ve betâet ile mecbül 
ve husüsiyle şu esnâda kâffe-i me'mürinin akdem ve vezâif add etdikleri tah- 
rTir-i asker hidmetinde dahi hareketi gayr-i makbül olduğundan Maltepe'deki 
çiftliğinde ikamet etmek üzere bi'l-azl vezâreti ref olunmuş ve yerine Trablus 
Beylerbeyisi olup Konya'da mukim Mısırlı Mehmed Emin Paşa vezâretle Kara- 
man vâlisi nasb u ta'yin kılınmışdır. 

Tekfurdağı'nda mukim Mirimirân Kâşif Ömer Paşa Seddülbahir muhâfazası- 
na me'mür olmuşdur. Amasya'da ikamete me'mür ricâlden Sâdık Efendi'nin 
vâki” olan istirhâmına müsâadeten menfâsı Bursa'ya tahvil kılındı. Lisân mualli- 
mi Zenub zimminin hilğf-ı tavr-ı raiyyet hareket-i fesâdiyyesine mücâzât olmak 
üzere familyasiyle berâber Bursa'ya nefy olunmuşdur. Uhdesinde bulunan şeh- 
riyye beş yüz guruş maaş Gelibolu'da ikamete me'mür olup Tekfurdağı'na ikâ- 
metgâhı tahvil olunan merfü'ü'l-vezâre Anapalı Ahmed Paşa'ya tâ olundu. 

Mu'terize Lisân muallimliğine besbelli ol vakit lüzümu yokmuş ki yerine di- 
geri tedârik edilmeyerek maaşı ma'zülin maaşlarına münkalib olmuşdır. İntihâ. 


Itlak-ı Kurd Ahmed Paşa 


Bir müddetden beri Tekfurdağı dâhilinde Keşan kazâsında menfi bulunan 
Yakovalı Kurd Ahmed Paşa hakkında Çirmen Mutasarrıfı Vezir Es'ad Paşa'nın 
istişfa'ı üzere yine kayd-ı nefyden kurtuldu. (264) 


Tebeddül-i kethüdâyi ve nezâret-i Mehterhâne 


Kethüdâ-yı Sadr-ı Âli Ahmed Hulüsi Efendi fatk u ratk-ı umürda betâeti se- 
bebiyle müteazzil ve yerine Tersâne Emini Said Efendi mütevâsıl ve onun yeri- 
ne Tersâne Kisedârı Ahmied Efendi vâsıl oldu. 

Mukataat Nâzırı Es'ad Efendi defterdâr ve Hüsni Bey mukataat nâzırı ve 
Hulüsi Ahmed Efendi mühimmât-ı harbiyye nâzırı olmuşdur. Buna dâir hatt-ı 
hümâyün süretidir: 


“Benim Vezirim 

Bir müddetden beri defterdâr olanların ma'lüm olan hâl ü mişvârların- 
dan mesned-i istifânın kaderi mahv olmuş ve herkes istediği gibi işini gör- 
dürmeği itiyâd etmiş olduklarından bu muâmelenin def'iyle refte refte ârız 
olmuş olan uygunsuzluğun izâlesi lâzimeden olmağla hâlen Mukataat Nâ- 
zırı Es'ad Efendi eshâb-ı cerbezeden ve fenn-i defteride mümâresesi oldu- 
ğundan mümâileyhi defterdâr ve onun yerine Hüsni Bey'in mukataat nâzırı 

ve Mühimmât Nâzırı İrfânzâde Ârif Efendi'nin dahi teseyyüb-i hâli zâhir ü 
âşikâr olmağla mümâileyhi azl ile mühimmât nezâretini sâbık Kethüdâ Ah- 
med Hulüsi Efendi'ye tevcih ve icrâ eyleyesin. Mümâileyh Es'ad Efendi'ye 
şu bâb-ı defteride olan uygunsuz hâlin define dikkat-i tâm eylemesini ve 
bi'-cümle nuzzâr ve ümenânın dahi ü harclarına ve beytü'l-mâl-i müslimini 
telef ü serefden vikaye-birle hidmet-i istifâya dâir umür ve husüsa bir taraf- 
dan ricâ ve şefaat olunur ise hâtır ve gönüle ri'âyet etmeyerek maslahatı 
merkez-i lâyıkıyla hüsn-i idâreye ihtimâm eylemesini ve Hüsni Bey'in mizâ- 
cında hiddet olduğundan birbirleriyle hoşça geçinerek me'müriyyetlerine 
bi'ittifâk gayret eylemelerini mümâileyhümâya mü'ekked tenbih eyleye- 
sin. Hak te'âla muvaffak eyleye âmin.” 


Azli-i çavuşbaşı 


Kırk üç senesi Recebinin yirmi dördüncü (10 Şubat 1828) günü Çavuşbaşı 
Hüsni Bey azl ile esbâk beylikçi Hâdi Efendi nasb olundu. Hüsni Bey'in infisâ- 
line sebeb olmak üzere Es'ad Efendi kayd etmişdir ki, Tırhala ile derbendât Ru- 
meli vâlisinden alınıp Selânik Mutasarrıfı Öner Melvân Paşa'ya ve Selânik mi- 
rimirândan Sâlih Paşa'ya tevcih olunmuş idi. (2651 Bunlar mahallerinden bi'1- 
hareke merkez-i me'müriyyetlerine hin-i takarrüblerinde emir bi'l-akis oldu 
ya'ni Tırhala ile derbendât Reşid Mehmed Paşa'ya ibka ve Selânik boğaz mu- 
hâfızı sâbıka verildi. Bu sebeple müşârün ve mümâileyhümâ Sofya muhâfaza- 
sına ta'yin kılındılar. İbtidâki icrâ Hüsni Bey'in ve sonraki Husrev Paşa'nın 
re'yi eseridir. Güyâ Rumeli Vâlisi Reşid Paşa derbendâtdan askerini çektiği gibi 
eşkıyâ mesleğine sü'-i kasd etmiş ve esbâb-ı istihkâmâta başlamış ve Vasilikoz 
Adası'nı istilâ eylemiş havâdisi meydana çıkarak bu keyfiyyet Hüsni Bey'in 
menküb ve ma'zül olmasına sebeb oldu. İntihâ. 


Me'müriyyet-i İzzet Molla be-tenkih-i defâtir 


Mevâli-i kirâmdan Keçecizâde şâir-i meşhür İzzet Molla cemi” eyâlâtın tev- 
zi' defterleri teftişine Şa'ban dört sene 1243 (20 Şubat 1828) tarihinde me'mür 
oldu. Şöyle ki Es'ad Efendi evrâkında mukayyed olduğu üzere bu me'müriyye- 
te ol vakit Bâbıâli'den Gümrükçü Nâfiz Efendi ile Matbah Emini Tâhir Bey bi'1- 
intihâb bunlardan birisinin me'müriyyeti arz olundukda vâkıf-ı serâir-i ahvâl 
olan Sultan Mahmüdü”!-fi'âl hazretleri bu işe sınıf-ı ulemâdan me'mür ta'yini 
hakkında makam-ı sadâret tahyir buyuruldu. Sadâret tarafından İzzet Mol- 
la'nın me'müriyyeti tercih kılındı. Es'ad Efendi'nin sözü burada bitdi. 

İlâve İşbu teftişlik me'müriyyetinin vazifesi ol vakitlerin kaidesince ya'ni 
Tanzimâta gelince kadar bi'l-cümle eyâlâtda rüz-ı hızırda ve kasımda senede iki 
def'a ahâliye vergi tarh olunur idi. Her memleketde altı ayda bir vuku' bulan ma- 
sârif-i memleket ve mürür u ubür eden me'mürin ve sâirenin menzil ücretleri ve 
memleketde vâki” masrafları ve vâli ve mütesellim ve voyvoda ve köy muhtârla- 
rının ne mikdâr masrafları olur ve memleket konağı ve ebniye-i miriyye ve köp- 

rü ve suyolları inşaat ve ta'mirâtı vuku” bulur ise defter-i mahsusu tanzim ve 
mahalli mahkemesinden tasdik ve imzâ ile kable't-tevzi” bâb-ı devlete takdim 
olunur ve harc-ı imzâ nâmıyla senede iki defa hâkimler dahi bunlardan mahalli- 
ne göre epeyce paralar alırlar idi. Bu misillü senede iki kerre her tarafdan gelen 
tevzi defterlerini mütâlaa ve tedkik ile şâyân-ı kabul görülmeyen masraflar ve 
fukaraya gadri mücib (266) şeyler tenkih ile sahhü'i-bâkisi kaç guruş ise bir kıt'a 
fermân-ı âli ile berâber defter-i münakkah mahalline /âde olunmak ve ol vechile 
bilâ-zam cümle ma'rifetiyle tahsil kılınmak devletin kaide-i müttehazesi idi. 
Ehemmiyet-i maddeye mebni bu husüsa her-bâr iffet ü istikameti bedidâr ve ah- 
vâl ü tebâyi-i memâlik ve ahâliye vukufu olan zevâtdan me'mür intihâb olunur 
idi. İzzet Molla'nın me'müriyyeti dahi bu yolda icrâ olunmuşdur. 

Bu me'müriyyetin esâsı güzel şey olduğuna şübhe olmayıp çünki bilâ-ruh- 
sat hiç bir me'mürun bi-gayr-i hakkın ferd-i âferideden para ahz edememesi 
mâni'asını zabt içün itibâr olunmuş bir usül demekdir. Lâkin zâhirde defterler 
gelir ve tenkih edilir ise de defterlerin bu tarafa vürüdundan evvel maa-ziyâ- 
detin halkdan paralar tahsil olunup yetdikden sonra meselâ rüz-ı hızırın fer- 
mânı kasıma yakın gelince kadar ileride kasım tevzi'i bile icrâ olunur. Sonraları 
lâfzı murâd bir me'müriyyet olarak elli (1834-35) tarihinden sonra nerede koda- 
man, meftür ve metrük bir zât var ise ona ihâle olunur idi. 


Tevcih-i pâye be-Osman Bey 


Canik muhassıl vekili Kapıcıbaşı Osman Bey'in umür-ı mühimme ve tan- 
zim-i cünüdiyyede meşhüd olan hidmet ve gayretini takdiren uhdesine mirâ- 
hür pâyesi tevcih kılınmışdır. 


İrsâl-i teşrifât be-vâli-i Bosna 


Sene-i sâbıka havâdisi sırasında muharrer Bosna gailesinin hüsn-i indifâ'ına 
mebni vâli ve ba'zı müteayyinânın taltifi zımnında vâliye bir kabza mücevher 
hançer ve müteallikatından ba'zılarıyle Bosna kapudanlarından Tuzlalı Meh- 
med Bey ve Süleyman Paşazâde İbrahim Bey'e kapıcıbaşılık ve mektübçu Mus- 
tafa Dâvud Efendi'ye hâcelik ve Fedâyizâde Ali Bey'e mirimirânlık rütbeleri ir- 
sâl ve tevcih ve Saraybosna ahâlisinin isâ'et-i sâbıkalarının afvına dâir fermân- 
lar ısdâr ve tesyâr kılındı. 

Niş Muhâfızı Sofyalı Osman Paşa'nın birâderi silâhşorândan Sofya Mütesel- 
limi Said Bey'in ehliyyetini ve memleketçe hüsn-i idâresini tasdik ile uhdesine 
kapıcıbaşılık (267) rütbesi tevcihini Rumeli Vâlisi Reşid Mehmed Paşa kaime-i 
mahsusası ile Bâbıâli'den etdiği ricâya müsâade olundu. 

Buraya kadar kırk üç senesi esnâsında vuku” bulan tevcihatdır. Bundan aşa- 
gısı ber-mu'tâd sene-i mezküre Şevvalinin dördüncü (19 Nisan 1828) günü Bâbı- 
âli'de icrâ olunan umüm tevcdihatından müceddeden tebeddül eden menâsıbdır: 
Büyük tezkirecilik teşrifâti-i sâbık Süleyman Necib Efendi'ye, küçük tezkirecilik 
âmedi-i sâbık Mehmed Sâlih Efendi'ye, zahire nezâreti Tırnova voyvodası sâbık 

Ahmed Ağa'ya, büyük ruznâmçecilik esbâk reis Hâmid Bey'e, başmuhâsebeci- 
lik şehremini esbâk Ali Efendi'ye, Haremeyn muhâsebeciliği Abdülkerim Bey 
damadı Atâ Bey'e, şair emâneti mümâileyh Ahmed Ağa'ya, Anadolu muhâsebe- 
ciliği sultan kethüdâsı İbrahim Bey'e, mevkufâtçılık mektübi serhalifesi esbâk 
Necib Efendi'ye, mâliyye tezkireciliği sâbık tezkire-i sâni Mehmed Nuri Efen- 
di'ye, küçük rüznâmçe muhallefât serhalifesi esbâk Sâlih Efendi'ye, piyâde mu- 
kabeleciliği Varna binâ emini Lütfullah Efendi'ye, Haremeyn mukataacılığı 
ârmedi hulefâsmdan Mustafa Bey'e, piskopos mukataacalığı mektübi odasında 
ikinci halife Mustafa Nâşid Efendi'ye, sergi nezâreti sipâh kâtibi esbâk divân ke- 
tebesinden Süheyl Efendi'ye, büyük kal'a tezkireciliği Divân-ı Hümâyün kete- 
besinden berât mümeyyizi Kâşif Efendi'ye, küçük kal'a tezkireciliği Vâlide Ket- 
hüdâsızâde Said Bey'e, haslar mukataacılığı mektübi hulefâsından mümeyyiz 
İsmail Birri Efendi'ye, başmukataacılık âmedi hulefâsmdan Sârim Efendi'ye, 
salyâne mukataacılığı mektübi hulefâsından Rifat Bey'e, İstanbul mukataacılığı 
divân ketebesinden Nâbi Efendi'ye, Bursa mukataacılığı mektübi hulefâsmdan 
Hâfızzâde Nuri Efendi'ye, Avlonya maa-Ağrıboz mukataacılığı kâtib efendi hu- 
lefâsından Ömer Sırri Efendi'ye, kâğıd-ı enderün emâneti 12681 kâtib efendi hu- 
lefâsından Hacı Münib Bey'e, kâğıd-ı birün emâneti âmedi hulefâsmdan Meh- 
med Recâi Efendi'ye, tarihcilik kâtib efendi hulefâsmdan Çil Emin Ağazâde 
Emin Efendi'ye, Tersâne'de riyâset vekâleti mektübi-i defteri hulefasından Hüs- 
ni Beyzâde Kâmil Bey'e, büyük mirâhürluk Kapıcıbaşı Mes'üd Ağa'ya, kapıcılar 
kethüdâlığı vekâleti Cebbarzâde Abbas Bey'e, paşa kapıkulluğu Kapıcıbaşı Ce- 
lâl Ağa'ya, kumbaracıbaşılık mirâhür-ı evvel esbâk Hacı Ali Bey'e, lağımcıbaşı- 
lık Kapıcıbaşı Kara Osman Ağa'ya, cizye başbakıkulluğu duhân gümrükçüsü 
esbâk Hacı Mustafa Ağa'ya müceddeden tevcih kılındı. 


Mevâdd-ı şettâ l 
Hitâm-ı binâ-i Bâbıâli 


Sene-i sâbıka mevâddında muharrer olduğu üzere Hocapaşa harikinde muh- 
terik olup geçen sene binâsma şürü” olunan Bâbıâli ebniyesi rehin-i tamâm ol- 
duğundan Rebiyülâhir gurresinde (22 Ekim 1827) sadr-ı âli alay-ı mahsus ile Ye- 
nikapı'ya nakl edildiler. Nakil günü duâcı efendi ile süfilerine ve binânın mu'te- 
mediyle kavaslara yalnız dokuz yüz doksan beş guruş i'tâ ve taksim olunmuş 
olduğu ol vaktin evrâkında görülmüşdür. Nakil gününün akşamı Serasker Hus- 
rev Paşa ve Kapudan İzzet Mehmed Paşa da'vetle kapıya geldiler. O gece mev- 
lid-i şerif kıraatı ve tevhid icrâsı ile esbâb-ı teyemmüniyyeye tevessül olundu. 


Meni irsâl-i hademe 


Vüzerâ kapı kethüdâları bir müddetden beri olur olmaz bahânelerle para al- 
dırmak içün uşaklarını hidmetlerinde bulundukları vüzerâya gönderip mahalli- 


34 Bu Ahmed Ağa meşhur Tekfurdağlı Ahmed Ağa'dır. 

ne göre aldırdıkları on binden kırk bin guruş ve daha ziyâde hidmet-i müböâşiriy- 
ye ahâli-i memleket ve fukarâ-yı raiyyetden çıkacağından fi-mâ-ba'd bunun 
men'i ile fukaraya ta'addiye sebeb olunmaması bâ-hatt-ı hümâyün fermân buyu- 
rulmağla mücibince kethüdâ bey tarafından kapı kethüdâlarına tenbih olundu. 

Kavuk yerine şal sarılmasının tenbihi üzerine ba'zı ulemâ dâireleri ağavâtı 
başlarına Lahür şalları sarmak ve tekellüflü şalvar ve salta marka ve tuzak giy- 
mek gibi masârifi mücib etvâr-ı sefihânede bulunmaları şedid men” olunup 
12691 fi-mâ-ba'd vakt u hâle nazaran bedeviyyet hey'etinde bulunmak üzere ve 
âdi elbise ile başlarına Ahmediyye ve âbani gibi şeyler sarmaları icâb edenlere 
bildirildi. 


Vürüd-ı fırkateyn ez-Sinob 


Sinob tersânesinde inşâ olunmakda bulunan fırkateyn o esnâda rehin-i hi- 
tâm olarak Tersâne-i Âmire'ye vâsıl oldu. Nesim-i Zafer tesmiyyesine dâir Bâ- 
bıâli'den tersâne eminine buyuruldu tasdir kılındı. 


İstid'a-i mi'mâr ez-Mısır 


Fenn-i inşa-i süfüne vâkıf İskenderiye tersânesinde mi'mâr bulunmadığın- 
dan Dersa'âdet'den celbine dâir Mısır Vâlisi Mehmed Ali Paşa kapı kethüdâsı- 
na gönderdiği şukka hâmişinde mi'mârın mahâretli olmasını te'kid eylemiş idi. 
Şukka-i mezküre huzür-ı şâhâneye arz olundukda bâlâsına yazılan hatt-ı hü- 
mâyündur: 


“Tersâne-i Âmire'mizde mi”mârın nedreti olduğu zâhirdir. Müşârünileyhin 
istediği gibi fende mâhir öyle üstâd mi'mâr olsa dirig olunmaz ve olunmayaca- 
ğını kendü de bilmek gerekdir. 


İnşâ-yı Saray-ı Edirne 


Devlet-i Aliyye ile düvel-i ecnebiyye beyninde cereyân eden muâmelât-ı hâ- 
liyyeden nâşi bizzât Rumeli cânibine azimet-i pâdişâhi musammen olduğun- 
dan Edirne Sarayı'nın inşâ ve ta'miri emrine İzmiri Kâtibzâde Mustafa Efendi 
emin-i binâ ve ma'iyyetine mühendis ve mi'mârlar terfik olundu. 


Ta'mir-i Saray-ı Dâvudpaşa 


Dersa'âdet civârında Dâvudpaşa Sarayı ile ittisâlindeki câmi-i şerif mürür-ı 
zamân ile müşrif-i harâb olarak “mâr ü inşâları ve Dâvudpaşa Kışlası'na dâir 
ba'zı ebniye tanzimi lâzım geldiğinden sarayın atik kârgir ve ahşâb dâireleriyle 
hâriciyyesindeki ebniyenin kaimen ta'mir ü tecdidi ve çeşmelerin yollarıyla iki 
âhür inşâsı husüslarının ebniye müdiri ma'rifetiyle masârifi lede'-hesâb sek- 
sen sekiz bin bu kadar guruşa reside olacağı anlaşılmış idüği taraf-ı şâhâneye 


? 

arz olundukda bu kadar para ile matlüb hâsıl (2701 olamayacağı beyân-ı âlisiy- 


le tekrâr keşf u muâyenesi defterdâra buyuruldu. (Es'ad Efendi evrâkında böy- 
lece muharrerdir). 


Tathir-i dere-i Kasaba-i Eyüb 


Kasaba-i mezküre civârmda Karlık ve Topçular bayırlarında sinin-i vefire- 
den beri tecemmu” eden molozlar dereyi imlâ ederek az buçuk yağmur zuhü- 
runda kasabaya sellerden hasâr-ı külli vuku'a gelmekde olduğu beyânıyla tat- 
hirini ahâli-i belde mahkemeye gelip bi'l-istid'a kadı-yı belde Kâmil Bey vu- 
ku'u hâli bâ-i'lâm Bâbıâli'ye arz u inhâ eyledi. 

Süret-i istid'a yolunda olmağla sâbıkları misillü Tersâne'den mahbüslar ve 
İstabl-ı Âmire'den esterler ve cebehâneden sepet ve edevât-ı lâzime tertib ve 
tâ ile tathirine mübâderet olunması lâzım gelen me'mürlara sipâriş kılınarak 
icâbı icrâ olundu. 

Sâniha Zamânın hükmü acayibdir ki, o vakitlerde bu misillü umür-ı cesime- 
nin tesviyesi bu usul ile hâsıl olur imiş. Şimdi böyle bir şeye teşebbüs lâzım gel- 
se vuku bulacak masraf ve tekellüfün nihâyeti yokdur. Tanzimât-ı Hayriy- 


ye'nin zuhüru tarihinde suyolu kurâsı ahâlisine terk etdirilen bendlerin tathiri 
husüsu buna kıyâs olunabilir. İntihâ. 


İhdâs-ı berber gediği 


Vak'a-i Hayriyye'den sonra Dersa'âdet ve Boğaziçi'nde ne kadar kahvehâne 
var ise ocakları yıkılarak sedd etdirilmiş idi. Bunların ekser eshâbı fukarâdan 
olduklarından başka ahâlinin tiraş olması ve teneffüs etmesi içün kahvehânele- 
rin berber dükkânına tahviliyle evkaf-ı hümâyündan “Berber Gediği” nâmıyla 
müceddeden sened alınarak ba'zılarının küşâdına ruhsat verildi. 

Es'ad Efendi bu bendi hikâyeden sonra der ki, Boğaziçi'nde açılan dükkân- 
lardan Boğaz Muhâfızı Ağa Hüseyin Paşa dâiresi tarafından külliyyetli akçeler 
alındığını ihtisâb nâzırı Bâbıâli'ye mahremâne ifâde eder. Açılan dükkânlardan 
hilâf-ı usül mahkemeler cânibinden akçeler alındığı ve bu hâl mesmü'-ı müşiri- 
leri olmuş olsa men'ine ibtidâr kılınacağı zemininde taraf-ı sadâretden Hüseyin 
Paşa'ya tezkire-i ta'riziyye tahrir kılındı. İhtisâb ve mi'mâr me'mürlarının dahi 
aldıkları paraları mahkemelere atf u isnâd eylemek garibedendir. İntihâ. (271) 


Vürüd-ı peyâm ez-cânib-i Bağdad 


O esnâda Bağdad Vâlisi Dâvud Paşa'nın Bâbıâli'ye mevrüd şukkası meğlin- 
de İran Şehzâdesi Mirza Abbas'm Bağdad havâlisine tasallut dâ'iyyesinde bu- 
lunduğu istihbâr ve Devlet-i Aliyye'nin gavâil-i hâzırası arasmda bu husüsdan 
dolayı bâr olunmayıp tedârikat ve istihkâmat-ı lâzimeye ibtidâr olunmuş ve 
süret-i isyânda bulunan Şamiye aşâiri ile vuku' bulan muhârebede alınan otuz 
sekiz aded rü'üs-ı maktü'anın gönderilmiş olduğu beyân olundu. 

İhdâs-ı resm-i dellâli 


Halkın ihtiyâcât-ı sahihasından olup Dersa'âdet'e vürüd eden Hind ve Fele- 
menkkâri ve sâir rişte-i penbe fâhiş fiyâtla satılmamak içün dükkânlara taksim- 
den evvel Vâlide Hânı'nda damga odasına götürülüp münâdiler vâsıtasıyla fi- 
yât-ı sahihası tahakkuk etdikden sonra iktizâsına göre kâr ve temettü! ile ibâ- 
dullaha satılmak üzere yüzde iki guruş resm-i dellâliyye ahzıyla tezkiresi veril- 
medikçe oda ve dükkânlara naki olunmaması ve tezkiresiz taşralara dahi bir 
okkalık iplik gitmemesi husüsu nizâma rabt ile hâsılât-ı müterâkimesi mukata- 
at hazinesine irâd kayd olundu. Bu tedbirden murâd hem halk fâhiş fiyâtla ip- 
lik almamak ve hem de bu sırada tahassul edecek meblağ Asâkir-i Mansüre 
masârifine irâd tedârik olunmakdan ibâret idi. Lâkin ne çâre ki, daha şimdiden 
ne fiyâtına bakılır ve ne hâsıl olan irâd tamâmiyle hazineye gider, “Lâ havle ve- 
lâ kuvvete illâ billâhi”. Es'ad Efendi böyle kayd etmişdir. 


Zuhür-ı zeheb-i medfün 


Hocapaşa harik-i kebirinde muhterik Bâbıâli civârında Terziler Kârhânesi o 
esnâda derdest-i inşâ olup temelleri hafr olunurken zuhür eden çömlek derü- 
nunda elli aded İstanbul Altını ile bir mikdâr sikke zâhire çıkarılarak Darbhâ- 
ne'ye teslim olundu. 


Nefy-i Sarraf Tınkıroğlu Agob ve Oseb 


Es'ad Efendi mazbatasında der ki, mümâileyhümâ katolik zümresinden 
Devlet-i Aliyye sâyesinde fevka'ş-şib” temettü” ve iktisâb-ı enva'-ı menfaat et- 
mişler iken hem-mezheb oldukları efrencin bayağıca hidmetkârı olarak din ve 
devlete envâ'-ı mazarratları derkâr (2721 olup ya'ni sarraflık münâsebetiyle 
devr-i ebvâbı kârlarına medâr ve şefi'-i mücbir-i kâr-ı düşvâr olan mümsik al- 
tınlar ve envâ'-ı tuhaf ile birtakım sâde-dilân-ı rüzgâra arz-ı rişâ ile intisâb-ı ki- 
bâr ederek daimâ Devlet-i Aliyye'nin taharri-i ahvâliyle iştigal ve bir alay ta- 
ma'larından mahremâne iştirâk etdikleri havâdisi per-der-pey cânib-i ağyâra 


.irsâl ve bu takrib ile emvâl-i miriyye ve mesâlih-i mülkiyyeye türlü türlü ma- 


zarrat ve hasâretleri ma'lüm-ı pâdişâh-ı dil-âgâh olarak bu bâbda iktizâ eden 
tedbir lede'I-mütâlaa evvel emirde mersümânun katl u 'dâmları lâzım gelmiş 
ise de bu defalık andan sarf-ı nazarla min ba'd Dersa'âdet'e ayak basmamak 
üzere familyalarıyla berâber nefylerine ve ahz u itâlarının hesâbı içün birer ne- 
fer yazıcılarıyla berâber hademeden ba'zı kimesnelerin me'müriyyetlerine irâ- 
de-i şâhâne taallük eyledi. İntihâ. 

Bu fıkranın evveli ibâresiyle yazılmış ise de âhirleri mülâhhasen tahrir olun- 
muşdur. Karâr-ı mezkür üzerine mümâileyhümâdan Agob Sivas'a ve Oseb 
Kayseriyye'ye nefy olundular. 

Bu katolik meselesinin o vakit esbâb-ı mücibe-i resmiyyesine dâir evrâka 
destres olamadığımdan hakikatini adem-i taharride ma'züriyyetimle berâber hâ- 

ricden ba'zı mesmü'ât olmak üzere bir mikdâr ma'lümât beyânına ibtidâr olu- 
nur. Şöyle ki, darbhâne emini olub ba'de'l-az! Dimetoka'da i'dâm olunmuş olan 
Selânikli Abdurrahman Bey vak'asında katolik takımından Düzoğulları'nın dahi 
darbhâneden ayakları kesilmiş imiş. Bunların yerine Ermeni milleti mutaassıbla- 
rından Kazaz Artin darbhâne ve ceyb-i hümâyün sarraflığını yakalayarak zâhir- 
de devlete sadâkat ma'nâda hem-mezheblerine hidmet ve hem de mesnedini 
tekrâr Düzoğulları familyasından teb”id fikri ile o esnâda Memâlik-i Mahrüsa'da 
baş göstermekde olan katolik âyinine giren Ermenilerin altından girip üstünden 
çıkmağa sermâye-i makderetini sarf eyledi. Şu süretle ki, reâyâ-yı Devlet-i Aliy- 
ye'den ba'zı Ermeni tâifesi kadim tavr u âdetlerini terk ile frenk mezhebine gir- 
mekde ve bunların teksiri Devlet-i Aliyye'ye muzır görünmekde olduğundan 
Dersa'âdet'den familyaları ile berâber vatanlarına defin lüzümunu meydana 
koyduğundan Ermeni milletinden katolik takımlarının Dersa'âdet'den def'ine 
devletçe teşebbüs olundu. Bunların çoğu Ankaralı bulunduğundan içlerinden 
bâlâda muharrer Tınkırzâdeler gibi meşhürları müstakil fermân-ı âli ve mübâşir- 
lerle ve âhad takımı |273) öylece familyalarıyla berâber memleketlerine ve ecnebi 
papazlardan elli altmış kişi müste'men sefinelerine irkâben Akdeniz tarafına 
tard u iclâ kılındı. İşbu teb'id edilen kesânın fi-mâ-ba'd avdetleri memnü tutul- 
masıyla Ermeni mahallâtından hâric mahallerde olan sâhilhâne ve hânelerinin 
füruhtuna karar verilerek kethüdâ-yı sadr-ı âli sâbık Ahmed Hulüsi Efendi bâ- 
buyuruldu-i sâmi katoliklerin emlâkı füruhtuna me'mür kılındı. 

Familyalarıyla berâber Anadolu'nun ba'zı mahallerine nefy olunan katolik- 
ler bin sekiz yüz nefere reside olduğu mürür tezkiresi me'müru tarafından 
mesmü”u olduğunu Es'ad Efendi kayd etmiş ise de Ermeni Patriki Karabet râ- 
hibin Bâbıâli'ye takdim etdiği defterde Dersa'âdet ile bilâd-ı selâsede iki bin 
dört yüz kırk beş Ermeni katoliği nüfüs-ı züküru ale'İ-esâmi muharrer olduğu 
görülmüşdür. 

Tınkıroğlu Agob o vakit Rumeli Vâlisi Reşid Mehmed Paşa'nın dahi sarrafı 
idi. Mümâileyhin nefyi münâsebetiyle diğerinin ta'yinini Reşid Paşa inhâ eyle- 
di. Yazılan cevâbnâmede vüzerânın mesâlih-i resmiyyelerini tesviyeye kapı 
kethüdâları resmen me'mür olup sarraf istihdâmı umür-ı zâtiyyeye münhasır 
olduğundan devletçe bunun icrâsı mesbük değil ise de Reşid Paşa'nın bulun- 
duğu hâl ve haysiyyete hürmeten emsâl olmamak ve masârif-i zâtiyyeye karış- 
mamak ve taahhüdleri tahtında bulunacak emvâl senesi içinde odalarına teslim 
olunmak üzere mu'teberân-ı sarrâfândan Güllüoğlu Bogos ile Canik müştere- 
ken Darbhâne Emini Ali Rızâ Efendi ma'rifetiyle sarraflığı kabul etdirilmiş ol- 
duğu muharrerdir. 

İşbu cildi tebyizden sonra katolik meselesine dâir destres dldiğumi ba'zı ev- 
râk-ı resmiyyede tafsilât görüldüğünden mülâhhasen derc ve tahrir kılındı. 

Mesele-i Yunaniyye sırasmda muharrer olduğu üzere düvel-i selâse sefirleri 
terk-i sefâretle mukaddemce Akdeniz tarafına gitmişler idi. Bu vesile ile serseri 
ecnebi tâifesinin ve bir müddetden beri Fransa mezhebine sülük ederek ân-be-ân 
çoğalmakda bulunan Ermeni katoliklerinin ve Rum fesedesinin tardıyla Der- 
sa'âdet'in tathiri münâsib mütâlaa olunarak esbâbına teşebbüs olundu. (274) 

Şöyle ki, en evvel Galata ve Beyoğlu'ndaki serseri frenklerin tardı Kapudan-ı 
Deryâ İzzet Mehmed Paşa'ya havâle ve bunlara esnâf ve tüccar takımından dahi 
ba'zıları ilâve olundu. Bu sırada Katolik Ermenilerinin dahi ıslâhı zımnında sar- 
raflardan ba'zılarının nefyleri lâzım geldikde o havâlide mirice mazarratı mücib 
olup olmayacağı mütâlaası dermiyân olundukda hazâin ile muâmeleleri olan 
sarrafların işleri taahhüdleri altında bulunan bedelâta mahsüben mahallerinden 
gelen akçeyi teslim ile aralıkda bâd-ı hevâ parası kazanmakdan ibâret olmasıyla 
yerlerine kim ki getirilmiş olsa velev kudretsiz olsun yine bunların işlerini göre- 
bilecekleri derkâr ve Dersa'âdet'de binden ziyâde Katolik Ermeni bulunduğuna 
nazaran umümen tard olunmaları ve mezheb-i kadimlerine rücü'ları takdirinde 
patrikhânece kabül ve adem-i kabülleri husüsları bilinmek içün Ermeni Patriki 
Karabet râhib celb ile ba'de'I-müzâkere mukaddemce hin-i tahrir-i nüfüsda pat- 
rik ma'rifetiyle tanzim olunan defter-i hafide Dersa'âdet'de binden mütecâviz 
katolik mevcüd olup bunların içinde bâdi-i fesâd olan yüz nefer kadar papaslar- 
dan mahal ve şahısları ma'lüm olanları bir günde ele getirilerek müste'men sefi- 
nesine irkâben Akdeniz cânibine ve şehri ve sâir cinslerden patrikhânece kabul 
olunmayanların dahi nefyi ve taşra katolik papaslarının hâric-i memâlike def'i 
ve tevbekâr olanların fi-mâ-ba'd Galata ve Beyoğlu'nda frenklerle ihtilât etme- 
mek üzere İstanbul ve Üsküdar tarafında kâin Ermeni mahallerinde temekkünü 
esbâbının istihsâli tezekkür olundukdan sonra muahharen Ermeni patrikinin 
fezleke-i re'yi şöyle idi ki, evvel emirde papasların def'ine bakılarak sâirlerin sü- 
ret-i teennide tutulmasını ve mevâdd-ı uhrânın evvelki ifadesi vechile icrâ olun- 
masını beyândan ibâret idi. Bu tedbir-i âhir matlüb olan tathir maslahatını tesyir 
edemeyeceğinden umümunun tardı revâ değil ise de en müfsid ve hiyânetleri 
ma'lâm olanların def'leri ve ma'adâsı hakkında ikinci süretin icrâsı münâsib gö- 
rüldü. Bunun üzerine Ermeni patrikinin takdim etdiği defterde muharrer 
mu'teberân-ı sarrafândan sekiz nefer kesân ile otuz beş nefer esnâf takımının 
nefyleri istizân ve nefy olunacak sarrafların hesâbları mukataat ve darbhâne nâ- 
zırlarına havâle ile gadrden vikayesi dermiyân kılındı. 1275) 

Buna dâir sâdır olan hatt-ı hümâyünda “suver-i ma'rüzanın icrâsına bakılıp 
fakat patrik-i mersümun selefi akıllıca bir kimse olmağla reis hâlâ patrik ile se- 
lef-i mersümu berâberce celb edip bir kerre de ikisi mevcüd olduğu hâlde söy- 
leşin ve ba'de müzâkerenin karârı arz u istizân olunsun” buyurulmuşdur. Mü- 
cib-i irâde mümâileyhümâ celble lede'İ-müzâkere papasların ekserisi müteay- 
yin sarraflar hânelerinde bulunduğundan ibtidâ patrikhâneye buyuruldu irsâ- 
liyle her kimin yanında katolik papası var ise on beş gün mühlet itâsıyla pat- 
rikhâneye teslim etmesi tenbih olunup ele geçenlerin frenk sefinesiyle Memâ- 
lik-i Mahrüsa'dan külliyyen tard olunmaları ve bu hilâlde Ankaralı ve sâireden 
pek müfsid olanların birazı defaten nefy olunarak kusürlarının dahi katoliklik- 
den rücü' edenler başka etmeyenler başka defter olunmak ve müteferriâtının 
dahi sırasıyla ana göre icrâsma bakılmak süretleri dermiyân ve tiz elden papas- 
larla def olunacakların tekrâr bi'l-mütâlaa defterini göndereceklerini beyân- 
birle avdetlerinin ertesi günü kethüdâsıyla berâber halef ü selef üçü birden ma- 
kam-ı riyâsete gelip ifâdelerinin hulâsası bu idi ki, bunların def'leri mezheb nâ- 

mıyla olmakdan ise âher bir sebeb ü illet serdiyle yevm-i #lândan on iki güne 
kadar vilâyetlerine gitmeleri içün emr ü fermân olunması ve bunlardan evvel 
ika'-ı tehdide müessir olmak içün Ankaralıların asıl müfsidleri olan sekiz nefer 
sarraf ki Tınkırzâdelerden ma'adâ bunlardan Kalçıoğlu Kirkor, Davidoğlu 
Oseb, Sarı Simonoğlu Oseb, Mirzaoğlu Kirkor, Eteğiuzunoğlu Bogos, Nârinoğ- 
lu Abraham, Çergosoğlu Kigork, Rub'iye Hânı'nda Viçen ile Eczâcı Kigork ve 
Hekim Manil ve sâir müteayyinândan on üç neferin isimlerini mübeyyin patrik 
tarafından verilen pusula mücibince ibtidâ Tınkırlar misillü papasları ile berâ- 
ber mübâşir ta'yiniyle Deraliyye'ye avdet etmemek üzere memleketlerine gön- 
derilip verâlarından familyalarının irsâli ve ba'de sâir memleketli ve şehri olan- 
lar içün yine katolik maddesi tefevvüh olunmayarak Ermeni reâyâsı içinde hi- 
lâf-ı tavr-ı raiyyet harekete cesâret edenlerin lüzüm-i tenkihi ve eski hâllerine 
rücü edenlerin fi-mâ-ba'd Galata ve Beyoğlu taraflarında ikametleri tecviz 
olunmayıp İstanbul ve Üsküdar'da Ermeni mahallelerine nakl etdirilmesi me- 
âlinde patrikhâneye buyuruldu ısdârı tezekkür ve tensib ve umüm katoliklerin 
defteri takdim olunduğunu mübeyyin arz olunan (276) istizân varakası üzerine 
yazılan hatt-ı hümâyünda ber-minvâl-ı muharrer icrâları irâde buyuruldu. Mü- 
cibince sâbık ve lâhik patrikler ma'rifetiyle papaslar müste'men sefineleriyle 
Akdeniz tarafına ve birazı dahi Eflâk hudüduna iclâ olundu. 

Katolik mezhebinin Memâlik-i Mahrüsa'da mahal ve menba'-ı şüyü'u olan 
Cebel-i Dürüz'da meşhür kiliseye Roma'dan papaslar gelerek oradan derün-ı 
Memâlik-i Mahrüsa'ya münteşir oldukları ma'lüm olmasıyla İstanbul'dan tard 
olunan papasların oraya gidememeleri esbâbının istihsâli ve bu kilise hakkında 
mütâlaasının iş'ârı Sayda vâlisine bildirildi. İzmir ve Ankara gibi mahallerdeki 
papaslar Ermeni marhasaları ma'rifetiyle bi't-tahkik ahz olunarak semt ve civâr 
olan iskelelerden sefinelere irkâben def ve bunlardan başka Ermeni hânelerin- 
de gezerek nisvânı idlâl eden “Marabet”ler dahi teb'id kılındı. Husüsât-ı meş- 
rühaya dâir bir süreti zeylde 16 numero ile münderic Ermeni patrikinin takri- 
riyle istid'â eylediği emr-i âli mücibince Patrikhâne tarafından teşebbüsâta ibti- 
dâr olundu. İclâ olunan müteayyinân-ı sarrafân ve sâire hâne ve sâhilhânele- 
rinde bekçi ve aceze-i müteallikatını bırakmışlar idi. İşbu hâneler ellerinde kal- 
dıkça avdet ümidleri münkatı' olmayacağı mütâlaasiyle islâm iskânına kabil 
olanlarının değer bahâsıyla sük-ı sultanide bi'-müzâyede satılıp esmânının es- 
hâbına İtâsı zımnında bâlâda muharrer olduğu vechile Ahmed Hulüsi Efendi 
me'mür olmuşdur. Bunun üzerine müteferrik olan mahallerdeki hâne ve sâir 
sâhilhâneler mezâda verilerek satılmış ise de tâlibi bulunmadığından çoğu dün 
bahâ ile verilmiş ve Tınkırzâdelerin Beyoğlu'ndaki hânesi hey'et ve mevki'ce 
islâm iskânına kabil olmadığından alâ hâlihi terk olunmuşdur. Buraya kadar 
kırk üç senesi içinde cereyân eden mevâddır. İlerisi cild-i sânide muttariden be- 
yân olunacaktır. 


İbtidâ-i ahz-ı vapur berâ-yı Tersâne 


Kırk üç senesine gelinceye kadar Devlet-i Aliyye tersânelerinde vapur gemi- 

si yok idi. O esnâda “buğ gemisi” nâmıyla bir kıt'ası mübâyaa ve böyle gemile- 
ri idâreye muktedir kapudan ve neferât yetiştirilmesi irâde olundu. (277) 


Vürüd-ı sefir-i Danimarka 


O esnâda Danimarka devleti tarafından Dersa'âdet'e vürüd eden sefirin Bâ- 
bıâli'ye resmen geleceği günün sabahı erkenden Tophâne iskelesinde hâzır bu- 
lunmak âdet olan süferâ resminden kayıklara dâir bostancıbaşıya gönderilen 
buyuruldu kaydında elçi içün bir kıt'a bağlı dört çifte ve tevâbi'ine otuz kıt'a 
üçer çifte ile on beş kıt'a ikişer çifte kayıklar tertib olunduğu anlaşılmışdır. O 
zamân köprü olmadığından elçi alayları bahren böyle tertib olunurmuş. 


Tenzil-i fi-i lahm-ı ganem 


Kırk üç şitâsı münâsebetiyle koyun etinin okkasına iki para zamm olunmuş 
ise de mevsim-i şitâ güzâr etdiğinden fi-i sâbıkı olan otuz iki paraya tenziline 
karar verildi. 


Şürü'-ı inşâ-i ebniye-i cesime 


Beylerbeyi civârında kâin İstavroz'da bir sâhilsaray-ı âli ve Kumbaracıbaşı 
el-Hac Ali Bey ma'rifetiyle Heybeliada'da cesim bir hendesehâne-i bahri ve Ka- 
sımpaşa'nın arkasında Sakızağacı nâm mahalde asâkir-i bahriyye içün cesim 
bir hastahâne inşâsına şürü' olundu. 


Tenbih-i istiğfar 


Salâvât-ı mefrüzeden sonra cevâmi-i şerifede istiğfâr ve duâ olunmaksızın ce- 
maatın dağılması mugayir-i emr-i mesnün olduğundan istiğfâr ve duâdan evvel 
câmilerden çıkılmaması zımnında bilâd-ı selâse kadılarına hitâben sâdır olan fer- 
mânlar mücibince eimme-i mahallât vâsıtasiyle cümleye tehbih ve ilân kılındı. 

Lâhika Ol vakitler bu misillâ tenbihatdan ahâli teşe'üm ederek besbelli dev- 
letce bir fenâlık olmalı ki halkı böyle şeylerle işgâl ediyorlar derler idi. İntihâ. 


Nizâm-ı defâtir-i nüfüs-ı Dersa'âdet 


Vak'a-i Hayriyye'den sonraca inzibât-ı memleketi mücib olacak vesâil-i icâ- 
biyyeye şürü” olunduğu misillü Dersa'âdet ile bilâd-ı selâsenin nüfüs-ı züküru 
me'mürlar ta'yiniyle kayd-ı defâtir kılınmış ise de nüfüs-ı mukayyedenin vu- 
ku'âtı yürütülmediğinden (278) ve tevellüdâta dikkat kılınmadığından tahrir- 
den maksüd olan zevâbıt hâsıl olmak içün milel-i muhtelifenin cemaatleri iti- 
bâriyle icrâ olunmak ve mahallât defterlerinin bâlâsma kayd etdirilmek üzere 
on dokuz bendi hâvi kaleme alınanan nizâmnâmenin düstürü'l-amel tutulması 
ilân kılındı. 

Kırk iki senesindeki ilk tahrirde nefs-i İstanbul'da kırk beş bin ehi-i islâm ve 
otuz bin Ermeni ve yirmi bin Rum ki, cem'an gayr ez-katolik doksan beş bin 
nüfüs-ı zükür mevcüd olduğu ba'zı evrâkda görülmüşdür. Hin-i tahrirde def- 
terlere vaz” olunan işâretlere nazaran o tarihde on beş yaşından kırk beş yaşına 
kadar İstanbul'da takriben on yedi bin nüfüs zükür-ı islâmiyye bulunduğu mu- 
kayyeddir. 

O esnâda Amerika tarafından bir me'mür-ı muteber vâsıtasıyla Devlet-i Aliy- 
ye içün bir istikrâz küşâdı ve lüzümu mikdâr sefâin iştirâsı sohbeti geçmiş ise de 
kuvvede kalıp fi'le geçmemiş olduğu Es'ad Efendi evrâkında görülmüşdür. 

Karadeniz ticaretiyle seyr-i sefâine dâir dört bendi ve bir hâtimeyi hâvi İs- 
panya ve Sicilyateyn ve Danimarka ile mübâdele olunan sened-i resmi 17 nu- 
mero ile zeyl-i kitabda mündericdir. 


Ba'zı ahvâl-ı Hicâz 


Emir-i Mekke-i Mükerreme Şerif Yahya'nın dâhil-i harem-i muhteremde 
Münâ'ime şürefâsmdan Şerif Şenberi katle ictirâ ederek tahaddüs eden kil ü 
kale binâen Şerif Yahyâ Yenbu'I-bahr'e azimet eylemiş olduğunu istihbâr eyle- 
dikde zuhür-ı irâde-i seniyyeye değin Medine-i Münevvere'de tevkif olunması- 
nı Medine Muhâtızı Ali Ağa'ya iş'âr eylediğini ve emâretin başka kabâil şürefâ- 
sından on yedi nefer zevâtdan intihâbı münâsib olacağını Mısır Vâlisi Mehmed 
Ali Paşa Bâbıâli'ye inhâ eyledi. 

Bu havâdis ma'lüm-ı devlet oldukda akd olunan encümen-i şürâda Şerif 
Yahya'nın hareket-i merviyyesi azl ü tebdilini icâb eylediğinden başka Hazret-i 
Ömer radiyallahu anh zamânında kendi mahdümlarına hadd-i şer-i şerifin ic- 
râsı içün verese-i katil ile bi'l-muvâcehe terâfu' olunması lâzım geleceğini Şey- 
hülislâm Kadızâde Tâhir Efendi (279) ile sâbık ve esbâk şüyüh efendiler ve sâir 
ulemâ müttefikane tezekkür ve ifâde eylemiş oldukları ve intihâb husüsunun 
Mehmed Ali Paşa'nın re'yine hâvâlesiyle emâret menşüru ve teşrifât-ı mu'tâde- 
si ve terâfu'-i şer içün Mısır kadısına hitâb ilâvesiyle diğer emr-i âli irsâli ve 
celb ve terâfu'da şâyed mahzür mütâlaa olunur ise Şerif Yâhyâ'nın bahren An- 
talya'ya irsâliyle oradan Rumeli cihetinde münâsib bir mahalde ikameti husüs- 
ları Mehmed Ali Paşa'ya cevâben iş'âr olundu. Bunun üzerine Mısır'dan gelen 
cevâbnâmede Şerif Yahyâ'nın da'veti içün gönderilen me'mürun avdetinde 
Mekke-i Mükerreme havâlisinde cem'-i urbân ile ihdâs-ı fitneye şitâban olma- 
sıyla vuku' bulan muhârebede Cihâdiyye binbaşılarından Yâsin Ağa vefât ede- 
rek işin fenâlaşdığı anlaşılmış olduğundan teskin-i fitne içün derhâl Ubadele 
eşrâfından olup tathir-i Hicâz hemgâmında ba'zı mütâlaa üzerine Mısır'da ika- 
met etdirilen Şerif Muhammed Bin Avn Efendi ismine menşür-ı mersül bi'l-im- 
lâ müşârünileyhin emâreti icrâ ve ilan ile berâber külliyyetli asâkir-i Cihâdiyye 
ve mühimmât ve zahire tedârikiyle def-i gaile edilmesi emrinde tedâbir-i lâzi- 
beyyin Mehmed Ali Paşa'nın kaime-i vâridesi huzür-ı şâhâneye lede'l-arz mah- 
züziyyeti hâvi sâdır olan hatt-ı hümâyün meâli müşârünileyhe bildirilmişdir. 

Bunu müteâkib Mehmed Ali Paşa'nın vârid olan şukkasında Taif kal'ası tes- 
hir olunarak Şerif Yahyâ ile küçük oğlu ve birâderzâdeleri Mekke'de konakla- 
rında tevkif edilmiş ve esnâ-yı teshirde firâr edenlerin dehâletlerine kadar taar- 
ruz olunmayıp ileride Mısır'a celb olunmaları münâsib olacağı beyân ve tafsil 
olunmuşdur. 


Tebdil-i sikke-i hümâyün 


Tedâvülde bulunan on ikilik ile nısfiyye ve rub'iyye altınların resim ve 
hey'etine diyecek yok ise de Yunanlılar bu altınları taklid ile pek çok sahtesi et- 
rafa neşr olunmuş ve bundan devletçe ve ahâlice mazarrat görülmekde bulun- 
muş olduğundan tebdili icâb-ı maslahatdan olarak “Hayriyye” nâmıyla kırk ve 
yirmi ve on guruşluk yeniden üç nev sikke-i hasene-i zehebiyye kat'ına mübâ- 
şeret olundu. On ikilik nev'inden olan “Adliyye” altınları me'mürlarına götü- 
rülerek 1280) yeni altınlara tebdil etdirilmesi bi”l-cümle esnaf ve tüccar ve ahâli-i 
mahallâta ilân olundu. Bu Hayriyye altınının ihdâsından garaz-ı asli eski altın- 
lardan kıratca dün ve bahâsı efzün olarak çıkarılacak altınlardan tahminen kırk 
bin kise fazlanın temettü” ittihâzı kaziyyesidir. Eski altınların taklidini bâhâne 
etmeden ise hazinenin muzâyakası bu işi icrâya mecbür etdi. Murâd masârif-i 
seferiyye içün bu süretle ahâliden iâne almakdır deyü doğrusu ilân olunmuş 
olsa halk buna ne derler idi diye Es'ad Efendi Ütirâz etmişdir. 

Fakir der ki, vâkıa Es'ad Efendi'nin mütâlaası becâdır, çünki devlet lisânın- 
dan çıkan ilân nefsü'l-emre muvâfık olması lâzımdır. Lâkin ekser halkımızın o 
vakitlerde bu misillü şeyleri farka iktidârı mânend-i nukud mefkud olduğun- 
dan hasbe'I-maslaha işin sıhhatini avama bildirmek muvâfık-ı hikmet olma- 
mak gerekdir. Cevher-i kelâm-ı ukulün mekadir-i mefâhimi derecesine göre 
hem-ayâr-ı infihâm olur. İşin nazar-ı tedkike alınacak yeri şudur ki, devlet ma- 
sârifce muzâyaka gördüğü vakit tebdil-i sikkeden başka tedbir-i âcil bulamaz 
imiş. Hazine bu tedbirden zâhirde istifâde eder gibi görünür ise de devletin 
irâd ve masraf büdcesi mümkin olup da ol vakit meydana konulmak lâzım gel- 
se bu tedbirden fâide şurada dursun mazarrat gördüğü sâbit olur. Altın gümü- 
şün kıymet-i hakikiyyesi terfi! etdikçe eşyâ ve emtia bahâları dahi berâber fırlar 
bundan ale'İ-umüm vazife-hârân mutazarrır olur. Devlet-i Aliyye dahi emvâl-i 
mürettebesini guruş üzerine istifâ eylemesiyle bi-aynihi muvazzafin gibi muta- 
zarrır olur. Bundan yalnız tüccar ve esnaf sermâyelerine ticaret vaz'iyle sikke- 
nin hâline tatbik-i muâmelât ederler. Bu makuleler mutazarrır olmazlar. Zikr 
olunan Hayriyye altınının kat” ve neşri müzâkeresi içün dârü'l-fetvâda 
mahsusan ictimâ” olunarak “Adliyye” altınlarının ayârından dün ya'ni yirmi 
bir ayârında bir dirhem iki karatı kırk, nısfı yirmi, rub'u on guruşa râyic olmak 
üzere ve elli bir ayârmda beyaz sikkenin dahi tebdili ile yarım dirhemi yirmi 
bir dengi on paralık beyaz akçe kat'ına karar verildi. Derdest olan nukuda na- 
zaran işbu tedbir-i cedidden ber-vech-i muharrer kırk bin kise akçe menâfi' 
mütâlaa olunmasıyla bu keyfiyyet beyne'I-vükelâ bâ/is-i mesrüriyyet olmuş ol- 
duğu ba'zı evrâkda görülmüştür. 1281) 

Nizâm-ı tarik-i kuzât 


Sene-i sâbıka havâdisinde Asâkir-i Mansüre imâmlarına on sene hidmet et- 
dikde kadılık kâğıdları ve hâric rü'üslarıyla mükâfât edilmeleri hakkında sâdır 
olup süreti muharrer hatt-ı hümâyünda süal buyurulmuş olan husüsdan nâşi 
olmak gerek ki, o esnâda bâb-ı fetvâda olunan meclis-i umümüde Devlet-i Aliy- 
ye ve millet-i islâmiyyenin bir müddetden beri düçâr olduğu mazarratların es- 
bâb-ı ma'nev. ;yesi şerfat-ı şerife ahkâmının hüsn-i icrâsına adem-i takayyüd 
kaziyyesi olduğu ve ahkâm-ı şeriyyenin icrâsı ise hükkâm ve nüvvâbın ehli ü 
erbâbından intihâbı ve hilâf-ı şe” hareket edenlerin tertib-i cezâları ile hâsıl ola- 
cağı mukaddemâtının tasdikinden sonra fi-mâ-ba'd sadreyn tarafından havâyi 
mansıb verilmemesi ve niyâbete gideceklerin hüsn-i intihâbı ve mürâsele-i 
şer'iyyelerin iltizâm gibi kapı kethüdâları ve sarraflar ellerinde gezdirilmemesi 
misillâ şeylere dikkatle tarik-i kazâya yeniden nizâm verilmesi tensib ve istih- 
sân olunarak tafsilât-ı nizâmiyyesini hâvi bâlâları hatt-ı hümâyünlarla müzey- 
yen Rumeli ve Anadolu kazaskerlerine hitâben sâdır olan iki kıt'a emr-i âli mü- 
ceblerince icâb-ı hâl icrâ kılındı. 

İ'tirâz Revş-i hâle göre işbu nizâmın icrâsına bâdi uzemâ-yı tarikin adem-i 
takayyüdleri olmuş oluyor. Yazık ki, müşarünileyhüm bi”1-fi"1l umür-ı ahkâm-ı 
şeriyyeye ve hilâf-ı şer görülen umürun men'ine me'mür iken kendilerinden 
sudür eden takayyüdsüzlük şâyan-ı teessüfdür. İntihâ. 


Me'müriyyet-i Tabib İstefan be-Tıbhâne 


Vak'a-i Hayriyye akibinde Acemoğlu Kışlası civârında vâki” Tulumbacıbaşı 
Konağı tıbbiyye mektebi ittihâzıyla küşâd olunan sınıflara alınan şâkirdânın 
tahsillerine i'tinâ kılınmakda idi. Lisân-ı ecnebi tahsilini kolaylamış olanların 
tıb derslerine başlamaları mevsimi gelerek bu hâle göre açılacak tıb sınıfı içün 
bir nefer muallimin lüzümunu inhâ ile berâber Edirneli Tabib İstefan'ın fennin- 
de mahâreti cihetiyle şehriyye yedi yüz elli guruş maaş ve yevmiyye bir okka 
lahm ve üç aded nân-ı aziz ta'yinatiyle me'müriyyetini Hekimbaşı Behcet Efen- 
di takrir ve mücibince icrâsma irâde-i seniyye sünüh eyledi. (2821 

Lâhika Mümâileyh seksen üç (1866/67) senesine kadar muammer olup za- 
mânımızda İstefanaki nâmıyla şöhretyâb olan tabibdir. Türki ve Arabi ve Fârisi 
lisânlarından başka elsine-i ecnebiyyenin çoğunu bilir, kendi hâliyle meşgül, 
gayet ma'lümâtlı ve evâil-i hâlinde ekser ulemâ dâireleri tabibliğinde bulunma- 
sı cihetiyle usül ü âdâb ve âdât-ı islâmiyyeye vâkıf ve herkesle hüsn-i âmizişi 
ihtiyâr etmiş bir pir-i hikmet-elif idi. Sinni seksene karib olduğu hâlde garibe- 
dendir ki, vizite içün karadan gitdiği mahaller uzak olsa da hayvana binmeyip 
yayan gider ve çok kerre Çamlıca'daki hastasına Üsküdar'dan yayan gidip ge- 
lirdi. Bir gün muharrir-i fakir böyle uzak mahallere piyâde gitmeğe yorulmaz 
mısınız diye su'âlime cevâb olarak insana yorgunluk veren gönül sıkıntısı, ef- 
kâr üzüntüsüdür, bir tarafa gitmek içün yola çıktığımda varacağım mahallin 
kurb u bu'dunu ve yollarının iniş ve yokuşlarını kat'an hâtırıma getirmem, de- 

rün-i hânede salonda geziniyor gibi giderek âdi meşy ü seyrimi bozmam, bu ci- 
hetle ne zihnim ve ne de vücudum yorulur dedi. İntihâ. 

Reâyâ elinde silâh ve edevât-ı harbiyye bulunması cemi” evkatda câiz olma- 
dığı beyânıyla kasabât ve kurâda reâyâ elinde ne mikdâr silâh var ise gadrü 
zulm olmayarak toplatılıp bir mahalde hıfz ile defterinin gönderilmesi içün Ha- 
leb ve Sivas ve Kayseriyye gibi ba'zı mahallere evâmirnâmeler gönderilmişdir. 


Hedmr-i ba'zı divârhâ 


Harik mahallerinin yol üzerinde bulunan ba'zı ebniye divârları mâil-i inhi- 
dâm olarak gelip geçenlere mazarratı zâhir olmağla lede'i-keşf on sekiz mahal- 
de o misillü divârların hedmiyle taşlarının arsaları içine vaz” etdirilmesi 
mi'mâr ağaya bâ-buyuruldu-i sâmi tenbih olundu. 


Hedmr-i kule 


Ebülubüd Mehmed Paşa Selânik vâlisi iken Vardar Köprüsü başına bir kule 
inşâsıyla gelip geçenlerden resm-i mürür ahzını /tiyâd etmiş. Buna halefi dahi 
ittibâ” eylediği mesmü'-ı âli oldukda bu misillâ bid'at ihdâsıyla iz'âc-ı ahâli 
mugayir-i rızâ olduğundan kulenin hedmi irâde buyurulmuşdur. (2831 

Rumeli kıt'asında vâki” Yenişehr-i Fenâr cesim ve ma'mür bir memleket ol- 
duğu meşhür ise de bir tarafdan cereyân eden “Köstem” nehrinden ma'adâ hâ- 
ricden mürür-ı a'dâya mâni” istihkâmı olmadığına mebni şehrin cevânib-i selâ- 
sesine hendek hafriyle toprak kal'a inşâsı içün zi-kudret ahâli tarafından /âne 
olunmak ve tertib edilen beş bin nefer ameleye yevmiyye birer kıyye zahire ve- 
rilmek üzere tersim etdikleri harita mücibince kal'anın inşâsına ruhsat verilme- 
sini umüm ahâli bâ-mahzar ve ilâm niyâz ü istirhâm etmiş olduklarını Rumeli 
Vâlisi Reşid Mehmed Paşa kaime-i mahsusasıyla inhâ eyledi. 

Harik Şa'banın üçüncü (19 Şubat 1828) gecesi Balat'da Abâcıbaşı Çeşmesi ci- 
vârında zuhür eden harik kesb-i şiddetle altı saat mümted olarak hıristiyan ve 
yehüd hânelerinden bir çok büyüt ve menâzil mahv u müzmahil oldu. 


Nefy-i Rif'at Efendi 


Mâlikâne halifesi Rifat Efendi'nin arz olunan mukataat-ı mahlüle defterine 
kalem ve rakam karışdığına mebni ma'zül ve Yanbolu'ya nefy ile yerine esbâk 
muhallefât halifesi Recâi Efendi mevsül olmuşdur. 

Vidin civârında Ada-i Kebir Muhâfızı Mirimirân Abdülkerim Paşa masraf- 
dan ihtirâzen asker tedârikinde kusür eylediği rehin-i tahkik oldukda iddihâr 
etdiği emvâl ü eşyası müsâdere olunarak yerine bâ-rütbe-i emâret Vidin Vâlisi 
İbrahim Paşa'nın birâderi Ömer Ağa ta'yin kılındı. 

Rumeli Ordu defterdârı Atâ Efendi'nin azliyle yerine ricâlden ta'yin kılınan 
Tâhir Efendi o esnâda Yenişehir'e bi'l-vusül umür-ı me'müresine mübâşeret ey- 
lediğini mübeyyin takdim eylediği şukka lede'l-arz bâlâsına tastir buyurulan 

hatt-ı hümâyünda: “şu zahire husüsunda kendi kâr ve temettü'üne bakmayıp 
hemân muktezâ-yı me'müriyyeti üzere Atina ve Ağrıboz ve sâir iktizâ eden 
mahallere pey-der-pey zahire yetişdirmenin çâresine bezi-i makderet eylemesi 
tarafına tahrir ü iş'âr olunsun” buyurulmuşdur. 

Defterdâr-ı mümâileyhin diğer şukkasında mahalline varır varmaz kırk bin 
kile zahire tertib ve tedârik ederek bârgirler ile mahallerine sevkine teşebbüs et- 
diğini bi”l-beyân (284) külliyyetli akçeye lüzüm görüneceğini uzun uzun inhâ 
eyledi. Bu şukkanın dahi bâlasına sâdır olan hatt-ı hümâyün süretidir: 


“Manzfürum olmuşdur. 

Bu Yenişehir defterdârlığına başlar başlamaz külliyyetli akçenin lüzümu- 
nu iş'âr ediyorlar. Muktezâ-yı me'müriyyeti üzere hemân zahirenin celb ve 
tedârikine sa'y ü gayret eylesin, ba'de ileride bu me'müriyyetinde vâki olan 
sa'y ü gayreti tebeyyün etdikde akçe de gönderilir, iktizâsına göre cevâb ya- 
zılsın”. 


Sânihâ 


O vakit ekser me'mürların muayyen ve mukannen maaş ve vazifeleri olma- 
dığından doğru iş görenlerle irtikâba meyl edenlerin farkı muşkil olmak lâzım 
gelir. Binâenaleyh her hangi me'mür bir masraf defteri takdim eylese beheme- 
hâl sa'y-i miri nâmıyla tenzil edilir idi. Şu hâlin cereyânı âmir ile me'mür ara- 
sında emniyyetsizliği mücib olduğundan me'mür olduğu işin para kazanmağa 
tahammülü var denilerek irtikâb etmemiş olsa da yine o me'mura yükünü tut- 
muş nazarıyla bakılır idi. İntihâ. 


Nefy-i muhibbân-ı Tarikat-ı Hâlidiyye 


Kibâr-ı meşâyih-i Nakşbendiden Abdullah Dehlevi hazretleri meşâhir-i hu- 
lefâsından Şeyh Hâlid Efendi ile Abdülvehhâb Efendi aziz-i müşârünileyhden 
müstahlef olarak li-ecli'İ-irşâd geşt ü güzâr-ı bilâdı i'tiyâd etmişler imiş. Mâsey- 
yiâtide beyân olunacağı vechile bunlardan Şeyh Hâlid Efendi Şam'da ve Ab- 
dülvehhâb Efendi Medine-i Münevvere'de ikametle kesb-i şöhret etdikden 
sonra beynlerinde mesbük olan münğferetden nâşi Abdülvehhâb Efendi ile re- 
fiki Dağıstani Efendi Şeyh Hâlid Efendi aleyhine kıyâm ile hakkında nâ-sezâ 
şeyler neşr eylediklerine ve bunların işbu neşriyyâtı mugayir-i nefsü'l-emr ol- 
duğuna dâir Şam müftileriyle ulemâsı tarafından fetâvâ-yı şerifelerle kaleme 
aldıkları risâle-i mahsusayı mübeyyin Bâbıâli'ye vârid olan mahzarda Abdül- 
vehhâb Efendi ile refikinin te'dibleriyle lisânlarının kefyi iltimâs olunmuş ve 
keyfiyyet huzür-ı şâhâneye ve makam-ı meşihat-ı islâmiyyeye arz olundukda 
mümâileyhümânm harekât-ı merviyyeleri mugayir-i şer-i şerif olduğundan 
(2851 li-icli/t-te'dib nefyleri lâzım gelmiş ise de Medine-i Münevvere'den nefy 
olunarak ba'de-mâ kendi hâlleriyle meşgul olarak o misillü neşriyyâta cesâret 
etmemeleri zımnında sudür eden hatt-ı hümâyün mücibince tenbihât-ı lâzime 


Vak'anüvis Ahmed Lütfi Efendi Tarihi -1 211 


“icrâsı Şeyhülharem-i Hazret-i Nebevi ağaya mahsusan yazılan kaime-i sâmiye- 
de emr olunmuşdur. 
Husüs-ı mezküra dâir diğer hatt-ı hümâyün süretidir: 


“Bağdadi Şeyh Abdülvehhâb Efendi hakkında birbirine muhâlif çok söz- 
© lerişitdim. Sulehâya dokunmak câiz değilse de mümâileyh Kürdistan ahâli- 
“sinden olup Hind'de bir zâtdan müstahlef olmuş diyorlar. Bunun hakikatın 
ve Bağdad'dan bu tarafa gelmesinin sırr u hikmetini Bağdad vâlisinden 
mahsus tahrirât irsâliyle hafice süal ü istiknâh edesin. Bakalım vâli-i müşâ- 
rünileyh ne güne tahrir eder”. Gelen cevâba destres olamadım. İşbu hatt-ı 
“hümâyün Abdülvehhâb Efendi'nin İstanbul'da bulunduğu esnâda sudür et- 
miş demek oluyor. 


Aradan beş mâh mürürunda İstanbul'da bulunan Hâlidiyye takımlarından 
ba'zıları nefy olundu. Şöyle ki, bâlâda muharrer olduğu vechile Bağdad'a tâbi 
Süleymaniye ulemâsından olup Şam'da tavattun etmiş olan şeyh Hâlid Efendi 
hazretlerinin İstanbul'a halifelerinden ba'zıları o esnâda bi'l-vürüd derün-i İs- 
tanbul'da birkaç mescidde kendilerine mahsus âyin-i tariki halkdan mestür 
olarak icrâya meşgul olduklarından İstanbul küberâ ve ulemâsından haylice 
zevât bunlara intisâb ile giderek aded-i ihvân çoğalmaya başlamış idi. Ve bun- 
ların ber-vech-i muharrer Arabistan'da istihsâl etdikleri şöhret ve cem'iyyetden 
başka İstanbul ve Anadolu ve Rumeli taraflarında hulefâ nâmıyla bir haylice 
âdemleri mecâlis ve mehâfil-i enâmda Tarik-i Hâlidi usülünü neşr ile meşgul 
olmalarının zâhirde mahzüru yok ise de süfiyye sıfatıyla teksir-i sevâdı itiyâd- 
dan eslâfda zuhür eden ahvâl mütâlaası mümâileyhüme pek de meydan veril- 
memesi lüzümunu göstermiş olduğundan meşâhir-i hulefâ-yı Hâlidiyye'den 
İstanbul'da bulunan ba'zı zevât avenesiyle Ramazanın yirmi birinci (6 Nisan 
1828) 12861 gecesi oldukları mahalterden gümrüğe götürülüp kayık ile Kartal'a 
ve oradan Sivas'a iclâ ve ertesi günü bunların meşhür müntesiblerinden Ürgü- 
bi Ali Efendi ki İstanbul ulemâsmdan idi, o dahi Ankara dahilinde Çerkeş kasa- 
basına nefy olundukları ve Sivas'a teb'id olunan kimselerden Sâlih ve Ahmed 
Efendilerin Sivas'da tevkif etdirilmeyerek Bağdad'a gönderilmeleri muahharen 
Sivas vâlisine yazılmış olduğu ve Şeyh Hâlid hazretlerinin kaim-makamı ile 
hulefâsı bu taraflara gelmemek üzere Bağdad ve Süleymaniye taraflarına mü- 
bâşire terfikan irsâl olunmuş oldukları ba'zı evrâkda görülmüşdür. 


Ref”-i vezâret-i Ebülubüd Paşa 


Diyarbekir ve Rakka Vâlisi Ebülubüd Paşa hakkında vukw bulan iştikâ üze- 
rine vezâreti ref ve müfti-i belde tekdir ve nâibi azl olunduğunu Es'ad Efendi 
kayd eylemiş ise de mektübi-i sadâre-penâhi odası defâtir-i atikasmda mukay- 
yed olduğu üzere Ebülubüd'un ve etbâ'ının sü'-i hâl ü hareketlerinden zuhür 
eden fitnede müfti ile nâib düçâr-ı sehm-i kazâ olmuş ve bu hâl vâlinin te'dibi- 
ni mücib görünmüş olduğundan menküben Ebülubüd'un ref-i vezâretle To- 

kad'da ikameti ve Diyarbeki”in ma'den eminine ihâlesi irâde olunmuşdur. 
Ebülubüd bu süretle azl ü nefyden havfe zehâbla doğru Bağdad'a kadar firâr 
ve Dâvud Paşa'nın zir-i himâyesine ilticâ eder. Keyfiyyet ma'lüm-ı devlet ol- 
dukda kendisinin müsin ve ihtiyarlığına merhameten ikameti irâde buyurul- 
duğunun şükrünü bilmeyip de isyâna cüreti eşedd-i mücâzâtı dâ'vet etmesiyle 
bilâ-emân Bağdad'a giderse de ve Mısır'a gitmiş ise de 'dâm olunmasına dâir 
emirnâme itâre kılınmışdır. Bu emirnâmenin vusülünden evvel Bağdad vâlisi- 
nin Bâbıâli'ye vârid olan istifşâ'nâmesi kabül olunmayıp evvelki iş'âr üzerine 
te'kidnâme gönderilmişdir. 


İdâm-ı Mirimirân Selim Paşa 


Erzurum dâhilinde Muş Mutasarrıfı Mirimirân Selim Paşa hakkında sâdır 
olan fermân-ı kazâ-cereyânın icrâ-yı hükmü zımnında ne tarafda ele geçer ise 
i'dâmı 12871 ba'zı vülât-ı ızâma emr u iş'âr kılındığı sene-i sâbıka mevâddında 
muharrer idi. Mümâileyh dâmen-ı istirhâma teşebbüsle Erzurum Vâlisi sadr-ı 
esbâk Galib Paşa'ya dahil olduğundan müşârünileyhin ricâsıyla Erzurum'da 
ikamet ve haftada bir def'a vâliyi ziyâret ile meşgul olduğu hâlde Muş tarafla- 
rından bir kuş kanadını kımıldatsa Selim Paşa'nın eser-i hevâ-yı tahriki olduğu- 
na zehâbla Selim Paşa'dan kuşkulanmakda olduklarını Muş mutasarrıfı ile Ga- 
lib Paşa bâb-ı devlete işrâb etmeleri sebebiyle “Selim Paşa nefsine bahâdır Kürd 
olduğundan tek durması me'mül olmamağla firâr etmeyerek menfâsının Sivas'a 
kalbi ve yâhüd süret-t hafiyyede izâlesi” ibâresiyle gösterilen şıkların ikincisini 
Galib Paşa bi't-tercih Selim Paşa'nın unk-ı zindegânisini kesr ü tecrih eyledi. 

Husüs-ı mezkürun icrâsına dâir Galib Paşa kapı kethüdâsına gönderdiği 
şukkada Selim Paşa'yı mukaddemâ re'y ve emân ile celb eylemiş olduğundan 
alenen i'dâmı sü'-i ibreti mücib olmamak içün kırk elli nefer tüfengçiler ile tü- 
fengçibaşısını bi't-terfik eylediği ta'lim vechile Erzurum'dan çıkıldığı akşam 
yatacakları karyede Selim Paşa'yı dâm ile güya “hatfe enfihi” vefât eyledi yol- 
lu karye-i mezküreden gelen kâğıdı Erzurum'da işâ'a eylediğini ve muhallefâta 
müteallik üstündeki âdi elbiseden ve bir kaç bayağı silâhdan başka nesnesi ol- 
mayıp anları dahi tüfengçiler yağma eylediği ve beş on nefer kölesi var ise de 
seraskerliği münâsebetiyle onlara ıtknâme verdiğini ve ıyâlleriyle kerimeleri 
birer alaca entâri içinde olduklarını ve Erzurum'a tahvil-i menfâsında vâki' 
olan afv-i âli aldığı otuz bin guruşdan başka bir para ve bir habbe görmediğini 
eymân-ı galiza ile tahrir ve iş'âr eyledi. 

Selim Paşa hakkında Galib Paşa'dan gelen şukkanın bir süreti ol vakit Bolu 
Vâlisi bulunan sadr-ı esbâk Raüf Paşa'ya makam-ı sâdaretden irsâl ile re'yi is- 
tifsâr olunmuş imiş. Fezleke-i cevâbnâmesinde beyne'n-red ve'I-kabül ne Galib 
Paşa'nın bütün bütün inhâsını çürütmüş ve ne de Selim Paşa'nın mahvı derece- 
sine kadar gitmişdir. 12881 

Hâtıra Müşarünileyh Galib Paşa Bâbıâli'den yetişmiş dâhili ve hârici çok iş- 
lerde bulunmuş ve husüsiyle makam-ı sadâreti hâiz olmuş olmasıyla berâber 
re'y ve emânı tahtında bulunmuş böyle bir âdemin i'dâmını tercihi ve şerfan - 

veresesinin malı olan kölelere ıtknâme i'tâsına seraskerlik me'müriyyetinin isti- 
hkakına zehâbı ne acib zehâb ve otuz bin guruş keyfiyyeti ne garib irtikâbdır. 
Bir de elli kadar tüfengçi haşerâtı arasında i'dâm ile eşyası yağma olunan mak- 
tülün hatfe enfihi vefâtı ilânından ne fâide hâsıl olur, kim inanır? İntihâ. 

Aradan bir müddet mürürunda Galib Paşa'ya maktül Muşlu Selim Paşa'nın 
gayet a'lâ iki re's esbi olduğu bu tarafda haber verilmiş ve burada öyle a'lâ esb 
bulunmadığından tüylerine hatâ ve tavlarına nüzl gelmeyerek Erzurum'dan 
bu tarafa gönderilmesi ibâresiyle mektüb yazılmışdır 55 


Men'-i darb-ı Hayriyye 


Bâlâda madrüb-ı sikke-i tahrir olduğu üzere “Hayriyye” nâmıyla kat'ına 
karar verilen altınların Mısır Darbhânesi'nde rub'iyyesi darb ü neşr olunduğu 
Bâbıâli'ye mün'akıs oldukda keyfiyyet beyne'I-erkân izâm olunarak fi'l-vâki” 
sahih ise iğbirâr-ı şâhâneyi mücib olmamak içün derhâl terki Mehmed Ali Pa- 
şa'ya mahremâne yazıldı. Cevâbında Mısır dahi Memâlik-i Mahrüsa-i Şâhâ- 
ne'den olup husüsiyle Sultan Selim Hân zamânından beri üç yüz seneyi müte- 
câviz Mısır Darbhânesi işlemekde ve kesilen sikkeler ise nâm-ı şâhâne ile mü- 
zeyyen olduğuna mebni bunda iğbirârı mücib şey görünmediği ve Mısır'da ba- 
sılan altın sikkeler darbhâne mübayaâtına dokunur şeylerden olmayıp hurde- 
den kat” olunduğu ve ma'a-mâ-fih Mısır'ın kaç seneden beri düçâr olduğu mas- 
rafdan dolayı bu gibi tedbirlere ihtiyâc göründüğü fıkraları beyân olundu. Bu 
cevâbnâmenin kenârına Bâbıâli'den yazılan arzda tebdil-i ayâr ve tagyir-i sikke 
maddeleri zât-ı şâhâneye mahsus olup her ne kadar Devlet-i Aliyye'ye bâr ol- 
mamak içün bu misillü harekete teşebbüs olunmuş ise de bu husüs Dârbhâne-i 
Âmire'nin mazarratını mücib olacağına mebni be-her-hâl terkine mübâderet 
olunması 1289) icâb-ı maslahatdandır yollu efkâr-ı şâhâneyi tahrik edecek söz- 
ler yazmışdır. Bâlâsına yazılan hatt-ı hümâyün süretidir:36 


“Müşarünileyhin bu bâbda olan i/tizârını dirâyet ve sıdk u istikametine | 
bir vechile yakışdıramadım. Bu Hayriyye altınının Mısır Darbhânesi'nde 
kat'ı be-her-hâl mübâyaa maddesini ihlâl ederek Darbhâne-i Amire'mize 
külli mazarrat ü hasârı mücib olacağında şübhe yokdur. Sürhde beyân olun- 
duğu üzere dün gece cevâb tahrir ve irsâl ve kapı kethüdâsı tarafından dahi 
iktizâsına göre sıkıca cevâb yazılsın. Yine niyyetinden dönmeyip birtakım 
itizâr ile cevâb yazar ise artık bu maddeyi kendi kendine tutmuş olacağın- 
dan bu tarafdan buna dâir birşey denilmek lâzım gelmez”. 


O esnâda telgraf usülü henüz Memâlik-i Şâhâne'de icrâ olunmadığından 
tesri -i muhâberâtı mücib vesâit-i ihbâriyye içün ba'zı erbâb-ı vukuf tarafından 


35 İşteol vaktin usülünün bu husüs dahi bir nev” kâşifidir. 
36 Bâlâda muharrer Şerif Yahyâ vak'asında bir Biyer Fransa sarf olunmuş olduğunu Mehmed Ali Pa- 
şa bir şukkasında tasrih etmişdir. 

bir lâyıha takdim olunmuşdur ki, fezlekesi Dersa'âdet'den Silistre'ye varınca 
birer saat fâsılalı kuleler inşâsıyla işâret çekilerek teâti-i ihbâr kılınması süretini 
teshilden ibâretdir. Nümüne olmak üzere Ortaköy ve Kuzguncuk ve Rumelihi- 
sârı ve Çakalburnu ve Yuşa! aleyhi's-selâm zirvelerine birer sütün rekziyle tec- 
rübesine kıyâm edildiği ba'zı evrâkda görülmüşdür. 


Kıllet-i erzâk ve sâire 


Akdeniz tarafının emniyyetsizliği ve hatab kayıklarının keresteye me'mür 
edilmesi cihetleriyle bu esnâda Dersa'âdet'de hatab ve kömür ve sabun ve zeyt 
yağı ve sâir erzâk-ı lâzimede kaht vuku'uyla ahâli düçâr-ı zarüret olmuş ve 
Memleketyn'den müretteb çerviş ve donyağının otuz ikişer paraya alınması 
mu'tâd iken Rusya konsolosunun si'âyetiyle okkası kırk paraya çıkarılmış ve 
sâbıkları kadar gelmemiş olduğundan bu misillâ erzâka ziyâdesiyle ihtiyâc 
mess etmiş idi. Bu şeylerin muvakkaten füruht olunan mahallerde mezâhime 
ve muhâcemeye muktedir olamayan kimesnelere ba'zı kariler ziyâde bahâ ile 
satıp ihtikâr etdiklerini Es'ad Efendi yazmışdır. (290) 


Zuhür-ı muhârebe-i Rusya 


Otuz altı (1820) tarihinden beri sürünmekde bulunan Yunan meselesinden 
ve Memleketeyn ve Sırp imtiyâzı misillâ Akkerman Mu'âhedesi'nin icrâ-yı ah- 
kâmından dolayı Devlet-i Aliyye'yi bizzât ve bi'l-vâsıta iz'âc ve ızrâr etmekde 
bulunan Rusya devleti tertib eylemiş olduğu mukaddemât-i tecâvüzkârânenin 
neticesinde Devlet-i Aliyye Yunan içün Avrupaca verilen karâra râzı olmadığı 
ve kendisiyle mün'akid mu'âhedât-ı mevcüdeye ri'âyet etmediği bahâneleriyle 
feth-i bâb-ı muhâsamâta bi'l-ibtidâr der ceng-i evvel hudüd-ı Osmaniyyeyi te- 
cavüz ile i'lân-ı harb eylediği rehin-i derece-i iştihâr oldu. Bu bâdire-i nâdire 
Devlet-i Aliyye'yi Rusya üzerine kuvvet ve miknetini sarf ve fedâya mecbür 
eylediği cihetle kırk üç senesi Zilka'desinin altıncı salı (20 Mayıs 1828) günü 
Bâb-ı Fetvâ'da akd olunan meclis-i umümüide tecemmu' eden vüzerâ ve sâbık 
ve esbâk şüyühü”l-islâm ve vüzerâ ve sadreyn ve Hekimbaşı Behcet Efendi ve 
Halil Hamid Paşazâde sudürdan Ârif Bey ve İstanbul Kadısı ve İsmet Beyzâde 
Ârif Hikmet Bey ve Haremeyn Müfettişi İzzet Molla ve hocalardan Akşehirli 
Hacı Ömer Efendi, Ahıskalı Ahmed Efendi ve İmamzâde Es'ad Efendi ve Bafra- 
lı Ahmed Efendi ve Kürd Abdurrahman Efendi ile Defterdâr Efendi ve Hüsni 
Bey ve Atâ Efendi ve sâir me'mürin hâzır oldukları hâlde ber-minvâl-i muhar- 
rer Rusyalının harekât-ı tecâvüziyye ile i'lân-ı harbe tasaddi etdiğine dâir alı- 
nan evrâk ba'de'l-mütâlaa cereyân eden bir çok müzâkerâtın neticesinde mu- 
kabele bi'İ-misle ri'âyetle kâffe-i millet-i Osmaniyye'nin muhârebeye hazırlan- 
ması ve müdâfaaya devletçe teşebbüs olunması şer'an lâzım geldiği cânib-i 
şer-i şerifden ifâde olunmağla mücibince Devlet-i Aliyye'nin Rusya devletine 
karşı asker ve leşker sevki icâb eylediği cümleten tasdik olunmuş ve bunun 
te'hiri câiz olmadığından hâzır bulunan Boğaz Muhâfızı Ağa Hüseyin Paşa'nın 


Vak'anüvis Ahmed Lütfi Efendi Tarihi -1 215 


ordu seraskeri nasbıyla dâiresi halkını ve Dersa'âdet'deki süvâri sipâhilerini 
bi'l-istishâb hemân Dâvudpaşa sahrasına nasb-ı hıyâm ve mâh-ı mezkürun 
onuncu (24 Mayıs 1828) Cumartesi günü Şumnu tarafına müteveccihen hareket 
ve kıyâm eylemesine karar verilmişdir. İşbu karar bi”I-cümle vüzerâ ve me'mü- 
rin-i memâlike (291) derhâl beyân ve iş'âr olunarak Rumeli taraflarında mev- 
cüd asâkir-i muntazama taburlarının Hüseyin Paşa ma'iyyetine sevk ve irsâli 
ve başıbozuk askerlerinin tertibi ve'İ-hâsıl orduca levâzım-ı sâirenin tedârik ve 
istihzârı husüslarına ibtidâr ve ulemâ-yı a'lâmdan Çerkeşi Hoca Mehmed Efen- 
di kırk beş senesinden Ytibaren İzmir mevleviyyeti ve ceyb-i hümâyündan on 
beş bin guruş harc-ı râh ile ordu kadısı nasb olundu. Serasker Husrev Paşa ha- 
zinedârı Halil Paşa ordu seraskeri kaim-makamlığı unvânıyla Asâkir-i Mansü- 
re kumandanlığına me'mür kılındı. 

Zamime Halil Paşa on tabur piyâde ile beş tabur süvâri alaylarını bi'Listis- 
hâb Deraliyye'den hareketle Şumnu'ya varıncaya kadar esnâ-yı râhda piyâde- 
ler bi-tâb olarak ayakları sakatlanmış ve kimisi hastalanmış ve ba'zıları dahi fi- 
râr eylemişler, bunların yerine taburları ikmâl içün Rumeli askerlerinden nefe- 
rât alınması inhâ olunmuşdur. Meclis-i meşveretde şüyühü'l-islâmdan Sıdkizâ- 
de Efendi “be-her-hâl ceng etmeli ve me'müruz” der idi. Sadr-ı a'zam Selim Pa- 
şa “ah efendiler bizim hep maksüdumuz düşmen ile muhârebe etmekdir lâkin 
vakitsiz oldu, biraz askerimizi daha teksir etmeli idik” dedi. İzzet Molla “valla- 
hi efendim çok fenâdan az iyi iyidir” dedi.37 İntihâ. 

Meclis-i mezkür karârmı mübeyyin arz olunan tezkire-i mufassala üzerine 
yazılan hatt-ı hümâyündan bir fıkradır: “Bundan böyle resmi takrirler gibi bel- 
leyip vakit gecikdirmeğe gelmez, hemân iktizâsına göre âmedci mi olur bu hu- 
süsa müstakil me'mür kılınıp dakika-i vâhide fevt olunmaksızın taraf-ı şâhâne- 
me arz ü ifâde olunsun”. (292) Medlisce karâr-ı mezküru mübeyyin Memâlik-i 
Mahrüsa'ya fermânlar neşriyle ittihâd-ı umümi istihsâline mübâşeret ve Der- 
sa'âdet ahâlisine dahi tefhim-i hâl olunmak içün İstanbul kadısı tarafından ma- 
hallâta beyân-ı hâl kılındı. Muhârebenin tahkikiyle her tarafdan asker tertibine 
şürü' olduğu sırada Bağdad'dan dahi altı bin asker tertib olunmuş ise de aynen 
celbi müteassir olduğundan beherine beşer yüz guruş bedel takdiriyle altı bin 
kise akçe göndermesi içün tezkire-i sâni Tayyibi Efendi Bağdad vâlisi Dâvud 
Paşa'ya i'zâm kılındı. Ol vakit ba'de'I-masârif Bağdad eyâletinin vâliye 24 000 
kise temettü'ü bulunmuş ve Abbasiyye ülkesi olan bir iklimi Devlet-i Aliyye 
altmış guruşluk bir kölesine yedirip memâlik-i sâiresini zulümle harâb etdiğine 
taaccüb etdiğini Mirza Abbas söylemiş olduğunu Es'ad Efendi zabt eylemişdir. 
Zehi mübâlâga-i Acemâne. 

Mesmuât Her ne kadar meclis-i meşveretde muhârebe tarafı ekseriyyetle 
tasdik olunmuş ise de erbâb-ı meclisden Hekimbaşı Behcet Efendi ile ricâlden 
ba'zıları ve husüsiyle Keçecizâde İzzet Molla”yı önayak ederek Rusya ile muhâ- 
rebe açmanın mevsimi olmadığına ve Yunanistan'ın serbestiyyetini kabül ile 


37 Şairiçün mezheb yok ya. Bu meclisde İzzet Molla böyle der, sonra müstakil lâyıha ile bunun hilâfına 
gider de Sivas'a kadar gider. 

şerlerinin ehvenini ihtiyâr ederek şimdilik Devlet-i Aliyye nizâmât-ı askeriyye 
ve mesâlih-i mülkiyyesinin ikmâline sarf-ı nukud-ı himmetle meşgul olması 
muvâfık-ı akl u hikmet olduğuna dâir kaleme aldığı lâyıhayı İzzet Molla Efendi 
makarr-ı mevkib-i hümâyün olan Râmi Çiftliği kışlasmda dâire-i hazret-i pâdi- 
şâhiye gidip mâbeyncilerinden birinin vâsıtasıyla huzür-ı şâhâneye takdim ey- 
ledi. Meâl-i lâyıha efkâr-ı şâhâne ve karâr-ı ârâ-yı umümiyyeye muhâlif görün- 
düğünden bâ'is-i cüşiş-i deryâ-yı gazab-ı pâdişâhi olmağla hemân yevm-i mez- 
kürda mübâşire terfikan İzzet Molla Sivas'a ve lâyıharın muharriri olduğu ha- 
ber verilen defterdâr kisedârı üdebâ-yı vakitden Hacı Ömer Râsim Efendi Ro- 
dos'a nefy ü iclâ kılındılar. Mezkür lâyıha ile ol vakit divân-ı hümâyünda bey- 
likçi bulunan Âkif Efendi'nin (2931 kalemiyle Reisülküttâb Pertev Efendi'nin 
dahi fıkarât ilâvâtıyla yazılıp takdim-ı huzür-ı pâdişâhi kılınan reddiye süretle- 
ri zeyl-i kitabda 18, 19 numerolarla mündericdir. İntihâ. 

Ber-vech-i muharrer Rusyalının ilân-ı harbe tasaddisi mütehakkık olduğun- 
dan Devlet-i Aliyye kırk üç senesi Zilka'desinin altıncı (20 Mayıs 1828) günü 
muhârebeye karar verdiğini resmen ilân eyledi. Trabzon tarafından dahi biri 
birini müteâkib Bâbıâli'ye tevârüd eden muharrerât-ı resmiyyede Şevvâlin yir- 
mi yedinci günü (12 Mayıs 1828) Rusyalı berr ü bahrden külliyyetli asker sev- 
kiyle Anapa kal'asını hasr u tazyik ederek teslimini muhâfızına teklif eylemiş 
ve bu hareket-i hasmâne civâr kabâil ve akvâmın mesmü'ları oldukda Ana- 
pa'ya bi'l-vürüd mukabeleye kıyâm olunmuş ve Moskovlunun kal'ayı tazyiki 
derece-i şiddeti tecâvüz etmiş olduğundan kabâil-i mezkürenin külliyyetlice 
vürüdları murâbıtin-i mevcüdeye medâr-ı kuvvet-i kulüb olarak vuku' bulan 
muhârebe-i şedidede düşmen askerinin çoğu tu'me-i tiğ-ı islâmiyân ve bakıy- 
yetü's- süyüfu hendekler derünunda düçâr-ı haybet ve rüesâ-yı kabâilden meş- 
hür Temrik Bey ile ba'zı nâmdârân vâsıl-ı derece-i şehâdet olmuş ve kal'anın 
teslimi içün Rusya kumandanı tarafından gelen elçiye “burada on bir nefer mu- 
hâfız mezarı vardır, on ikinci olmak içün kendi mezarımı kazdırmışımdır, can 
tende ve askerimiz harbi cüyende oldukça kal'anın bir taşını teslim mümkin ol- 
madığı” cevâbıyla muhâfız-ı kal'a elçiyi def eylemiş olduğu gösterilmişdir. 
Âdât-ı düveliyyeden olduğu üzere iki devlet beyninde muhârebe açılmak lâ- 
zım geldikde ahadü-hümüânın âhiri ittihâm yolunda beyânnâmeler neşr oluna- 
geldiği missillü Rusya devleti dahi bu yolda Avrupa'ya ilân etdiği beyânnâme- 
de kendisini haklı, Devlet-i Aliyye'yi haksız göstererek sebebini Devlet-i Aliy- 
ye'ye tahmil etdiğine mukabil kaleme alınan beyânnâme Deraliyye süferâsıyla 
bi'l-cümle vüzerâ-yı ızâm-ı saltanat-ı seniyyeye irsâl ve ilân olundu. Süreti 20 
numero ile zeyl-i kitabda mündericdir. Devlet-i Aliyye işbu beyânnâmesinde 
haklı olduğuyla berâber Rusyanın evzâ'-ı bâride ve tekâlif-i şâkkasına taham- 
mülü mümkin olamadığından vikaye-i nâmus-ı saltanat içün mukabeleye mec- 
bür olduğunu ilân esnâsında o zamânun erbâb-ı vukuf ve ma'lumatından (294) 
bulunanların çoğu samimi muhârebeyi tecviz etmemişler imiş. O esnâda 
e'âzım-ı eshâb-ı ârâdan Reis Pertev Efendi ile Hüsni Bey ve sudürdan Hekim- 
başı Behcet Efendi Bâbıâli'de bir meclis-i hâs etdikleri günde hasbe'I-maslaha 
Mısır Kapı kethüdâsı Necib Efendi, Pertev Efendi'yi görmeğe gelir. Haber ve- 

rirler, mahrem ittihâzıyla Necib Efendi meclise celb olunur. Meğer Pertev Efen- 
di Rusya sefirinin Devlet-i Aliyye'de hayırlı olacağına dâir rü'yâsını hikâye 
eder imiş. Bunu müteâğkib ve Pertev Efendi'yi musaddık Hüsni Bey dahi Mo- 
ra'dan avdetde İzmir'de mülâki olduğu eshâb-ı reml ü nücümdan meşhür Nâ- 
turzâde'den nakl ile kırk üç senesi nihâyetinde ordu-yı hümâyün Kırım'a dâhil 
olacakmış deyince Necib Efendi müteaccibâne efendinin yüzüne bakdığından 
Behcet Efendi'ye cesâret gelerek çünki lüknet-i lisâniyyesi ve mazmün meraklı- 
sı olmağla bilâ-ihtiyâr “tatatatar olsa ordu bu sene Kırım'a li ” demişdir. 
(Fa'tebirü yâ uli'l-ebsâr). 

Rusyalının harekât-ı hasmânesi hayli vakitden beri devletçe ma'lüm ve mü- 
tehakkık olduğundan Ağa Hüseyin Paşa'nın daha evvelce Rumeli tarafına izâ- 
miyle tedâriklice bulunmayıp da Rusya askerinin bi-pervâ tecâvüzüne kadar 
süküt olunmasına sebeb olmak üzere Es'ad Efendi der ki, ol vakit Serasker 
Husrev Paşa ile tarafdârları Devlet-i Aliyye'nin hâl-i tedâriki Rusyalıya girân 
gelir son dereceye kadar sükünet üzere bulunulması re'yinde vükelâ-yı sâireye 
galebe etmeleridir. Muhârebenin tahakkuku her tarafda ma'lüm oldukda Ru- 
meli ve Anadolu taraflarından fevc-a-fevc âsâkir tecemmu' etmeğe başlamış ve 
Zilhicce evâhirinde Anadolu halkından pey-der-pey vürüd eden gönüllü piyâ- 
de ve süvâri başıbozuk takımları hemân Edirne tarikiyle ordu-yı hümâyüna 
sevk u i'zâm olunmuşdur. Zilhicce'nin yirmi birinde (4 Temmuz 1828) Kara- 
man Vâlisi Mısırlı Emin Paşa iki bin askerle Rumeli tarafına geçmişdir. 

Selim Mehmed Paşa silâhdârı İbrahim Ağa ile Benderli birâderi Halil Bey mi- 
rimirânlık ile Hüseyin Paşa ma'iyyetine ve Tophâne nâzırı sâbık Ahmed Efendi 
ile Serfiçeli Mehmed Ağa ve Manastırlı Abdülkerim Bey ve Mahmüd Nedim Bey 
nüzül emânetlerine me'mür oldular. (295) Es'ad Paşa silâhdârı Kapıcıbaşı Yusuf 
Ağa mirimirânlık ile Kaynarca seraskeri olmuşdur. Ağa Hüseyin Paşa ber-vech-i 
muharrer Dâvudpaşa sahrâsına nasb-ı hıyâm etmiş idi. Oradan hareketi günü 


- cennet-mekân Sultan Mahmüd Hân hazretleri bizzât ordu-yı hümâyünlarını teş- 


yi'e rağbet buyurdular. Küçükçekmece'den Hüseyin Paşa'nın silâhdâr ağaya 
gönderdiği teşekkürnâmeye cevâben mâbeyn tarafından yazılacak kaime-i mu- 
fassalanın hulâsası Serasker Kaim-makamı Halil Rifat Paşa'nın me'müriyyeti 
mücerred Asâkir-i Mansüre'nin muhâfaza-i nizâm u intizâmlarına dikkatle berâ- 


ber muhârebece henüz tecrübeleri sebkat etmediğinden der-ceng-i evvel asâkir-i 


nizâmiyyenin muhâtaralı mahallere ve ileriye sevk olunmaması lüzümunun 
ta'birât-ı nevâzişkârâne ile Hüseyin Paşa'ya tefhimden ibâretdir. 

Çekmece merhalesinden dahi hareketle Zilka'denin on üçüncü (27 Mayıs 
1828) günü Edirne'ye bi'l-vusül orada üç gün ârâm ile on yedinci (31 Mayıs 
1828) günü Şumnu'ya müteveccihen hareket eylediğine dâir vârid olan kaime- 
sine makam-ı sadâretden Fi 20 Zilka'de (3 Haziran 1828) tarihli yazılan emirnâ- 
menin hulâsa-i müfâdı Anadolu ve Rumeli taraflarından tertib olunan askerler 
pey-der-pey vürüd eyledikde ma'iyyetlerine tahaşşüd edecekleri derkâr olup 
eğerçi Rusyalının askerine mukabil olamazsa da nusret-i ilâhiyyeye göre az as- 
kerle çok leşkerin hezimeti mev'üd olduğu ve bundan böyle dahi külliyyetli as- 
ker yetişdirilmesi musammem idüği ve Silistre Vâlisi Ahmed Paşa ve Serasker 

Kaim-makamı Halil Paşa ile müttehidâne hareketle sevku”İ-ceyş kaidesinin icâ- 
bına göre icrâsı ve şu asker benimdir öteki senindir gibi muhâlefet vuku” bul- 
maması ve Asâkir-i Mansüre'nin topluca istihdâmı misillü ta'limatı mübeyyen- 
dir. Hüseyin Paşa'yı ta'kiben Halil Paşa'nın Ordu Nâzırı Sâib Efendi ile berâber 
İstanbul'dan hin-i hareketinde ma'iyyetinde iki tabur piyâde ile bir tabur süvâ- 
ri var idi. Edirne'ye vusülünde mukaddemen İstanbul'dan gönderilen iki tabur 
piyâdeye Edirne tertibinden iki tabur zamla cem'an altı tabur piyâde ve bir ta- 
bur süvâriyi müstashaben Zilka'denin yirmi birinde (4 Haziran 1828) Edir- 
ne'den Şumnu cânibine hareket etmişdir. Sâib Efendi evvelce Şumnu'ya vusü- 
lünü mübeyyin gönderdiği şukkada ordunun mecmu'-ı mevcudu on bin asker- 
den (296) ibâret olup Rusyalının elli binden mütecâviz kuvve-i hâzırasına naza- 
ran yalnız Şumnu'nun muhâfazası müşkil göründüğünü inhâ eylemişdir. 


Mürür-ı asker-i Rusya ez-Tuna 


Tuna boyunca vâki” İsakçı kal'asının aşağı tarafına metin ve müstahkem iki 
tabya inşâsıyla Mirimirân Hasan Paşa altı binden mütecâviz askerle orada hâ- 
zır bulunduğu hâlde Zilka'denin yirmi beşinci (8 Haziran 1828) Pazar günü Ssa- 
bahleyin Rusyalı gemiler ve dubalara külliyyetli asker tahmiliyle beri yakaya 
tecâvüz eylediği görülerek her ne kadar müdâfaaya gayret olunmuş ise de yağ- 
mur gibi humbara ve gülle endahtıyla Rusyalı tabyaları harâb ederek ve üst ta- 
rafdan asker dökerek muhârebe ve hücum esnâsında topçu ve sâir sunüfdan 
kati çok telefât vuku'u ile ve yanlarında piyâde ve süvâri olarak kalmış olan 
yirmi otuz kişi ile İsakçı kal'asına tahassun olunmuş ve esbâb-ı müdâfaanın fık- 
danı cihetiyle kal'a muhâtara hâlinde bulunmuş olduğuna dâir Hasan Paşa ile 
İsakçı Muhâfızı Eyyüb Paşa'nın Ağa Hüseyin Paşa'ya mersül müşterek feryâd- 
nâmeleri mütâlaa-güzâr-ı fakir olmuşdur. Ağa Hüseyin Paşa ordu ile Şum- 
nu'ya geldiğini müteâkib bu haber-i dehşet-eser vâsıl olur. Keyfiyyeti serian 
Bâbıâli'ye ihbâr ile berâber Çirmen Mutasarrıfı Es'ad Paşa'ya dahi iş'âr ile tara- 
fına külliyyetli asker yetişdirilmesinin lüzümunu inhâ eyledi. Cevâben Es'ad 
Paşa'nın ordu-yı hümâyün ma'iyyetine me'müriyyeti zuhüriyle Edirne sahrâsı- 
na nasb-ı hıyâm ve celb ve tahrir-i askere kıyâm ederek pey-der-pey asker irsâ- 
lini iltizâm etmekde ve mükemmel hey” etle kendisinin ordu-yı hümâyün câni- 
bine hareket üzere bulunduğunu iş'âr eyledi. 


Me'muriyyet-i Vecihi Ağa be-kaim-makam-ı Edirne 


Şumnu ordusunun takviyesi zımnında ber-vech-i muharrer Es'ad Paşa 
ma'iyyetine terfik kılınan mirimirân ve sergerdân ve birçok asâkir-i mütenev- 
via ile Şumnu cânibine azimeti esnâda akrâbasından hazinedârı Kapıcıbaşı Ve- 
cihi Ağa Rumeli beylerbeyliği pâyesi ve mirimirânlık rütbesi ile Edirne kaim- 
makamı nasb olunmuşdur. Hüseyin Paşa'ya Bâbıâli'den gönderilen cevâbnâ- 
mede ba'zı da'vât-ı âdiye tavtiasıyla İbrail muhâfazası tedbirinden bi'l-mübâ- 
hase Çirmen Mutasarrıfı Es'ad (2971 Paşa'nın külliyyetli askerle ma'iyyet-i se- 

raskerlerine me'mür kılınmış olduğu ve Rusyalının beri tarafa tecâvüzü cihe- 
tiyle Ruscuk kazâsı ve sâir ol taraflarda açıkda bulunan mahaller ahâlisinin ço- 
luk çocuklarıyla zahirelerinin civârdaki kal'alara yerleştirilmesi, hayvanâtının 
ormanlara sürülmesi ve zükür-ı ahâliden eli ayağı tutanların celb ve cem'i hu- 
süslarına i'tinâ kılınması vesâyası tahrir olunmuşdur. 

Zilhicce yirmi altı (9 Temmuz 1828) tarihiyle müverrah Vidin Muhâfızı İbra- 
him Paşa'dan Ağa Hüseyin Paşa'ya mevrüd şukkada kethüdâsına asâkir-i vâfi- 
ye terfikiyle Tuna'nın karşısında Kalafat'a bi'l-mürür orada tabya inşâsına ibti- 
dâr ve Rusyalının oralara gelmek emâreleri görülüp hattâ zahire sevki içün te- 
sâdüf olunan Kazaklar üzerine sevk olunan süvârilerle vâki” olan muhârebede 
altı dil ile on yedi kelle ahz olunduğunu bi'l-beyân ma'iyyetine asker yetişdiril- 
mesini inhâ etmişdir. 


Zuhür-ı sefâin-i Rusya 


Rusyalının Karadeniz Boğazı civârlarına doğru sefâin-i harbiyyesi görün- 
meğe başladığı istihbâr olunduğundan derhâl Karaburun taraflarına bir mik- 
dâr humbaracı ve lağımcı askeri irsâl kılındı. Rusya gemilerinin bu vechile zu- 
hüru ve öte tarafdan Rusya askerinin Tuna'yı mürüru tahdiş-i ezhânı mücib ol- 
duğundan esbâb-ı tahaffuziyyeye İtinâ zımnında ba'zı sevâhil ile bendler etra- 
fına tabyalar inşâsına şürü' ve topçulardan hin-i nizâmda tekaüd edilenlerin 
cem'iyle ta'yin kılınmasına bin beş yüz kadar sekban neferâtıyla Cebhânecibaşı 
Emin Ağa ve Bostancıbaşı sâbık Kara Osman Ağa'nın gönderilmelerine ihti- 
mâm olundu. Şöyle ki, Ebniye Müdiri Halim Efendi ma'rifetiyle evvel emirde 
Bahçeköyü ve Belgrad ve Boğaz ve Domuzderesi karyeleriyle sâhil-i Bahr-ı Se- 
fid'de vâki” Ağaçlı ve Yeni ve Karaburun ve Terkos ve Ormanlar karyeleri ve 
Kalfa köyü ve Çatalca'dan Büyükçekmece Gölü ve gölün nihâyetinde vâki” Ya- 
rımburgaz ve Baruthâne ve Filyos Köprüsü'nden Büyük Derbend'e gelince bu 
ahvâlin haritası tanzim ile yapılacak tabyalara Mısır Kapı kethüdâsı Necib 
Efendi (2981 ve ma'iyyetine Sırri Bey ta'yin kılındı. Evvel emirde inşâsma karar 
verilen beş aded tabyanın beherine gayr ez-amele tahmin edilen onar binden 
elli bin guruş masârif beyne'l-vükelâ taksim ile istifâ ve Baruthâne kazâları re- 
âyâsı imece tarikiyle istihdâm olunmuşdur. Karadeniz Boğazı hâricinde Şile ta- 
raflarının muhâfazası zımnında Taşköprü Muhtârı Silâhşor Süleyman Ağa 
ma'iyyetine iki kıt'a top verilerek civâr kazâlar ahâlisinden beher gün münâve- 
be ile ikişer yüz âdem muhâfazaya lede'l-hâce muhârebeye ibtidâr eylemeleri- 
ne irâde buyurulmuşdur. 


Te'kid-i istiklâl-i seraskeri 


Ordu Seraskeri Ağa Hüseyin Paşa'ya kuvvet-i kalbi mücib olmak üzere 
me'mür olduğu huteb-i celil-i harbde nâfizü'l-kelim ve müstakil bi'r-re'y olarak 
Silistre Vâlisi Ahmed Paşa ve Serasker Kaim-makamı Halil Paşa ile müttehidâ- 
ne hareket olunması ve asâkir ve mühimmât ve zahâir-i külliyye her tarafdan 

tertib ve isbâl olunmakda idüği mukaddemâtıyla taraf-ı pâdişâhiden ve hey'et-i 
devlet cânibinden hüsn-i netice-i mesâ'i ve gayretine intizâr olunmakda oldu- 
ğu tafsilâtına dâir Zilhicce yirmi yedi (10 Temmuz 1828) tarihiyle Sadr-ı a'zam 
mühürdârı Lâtif Efendi orduya gönderilmişdir. Mümâileyh Şumnu'ya varıp 
hâmil olduğu muharrerâtı i'tâ ve Şumnu'nun hâlini istiknâhdan sonra avdetin- 
de tahkikat-ı vâklasını makam-ı sadârete beyân eylemişdir. Fezlekesi Rumeli 
tarafından getirilen mâhiyyeli asker bir işe yaramadığı misillü Anadolu nefir-i 
âmm takımı dahi bi-hüde kalabalık etmekdedirler. 

Ağa Hüseyin Paşa'nın İstanbul'dan hareketinden evvel Kul kethüdâsı Ha- 
san Paşa ma'iyyetiyle gönderilen altı yedi bin asker Tuna'ya varıp İsakçı'nın alt 
tarafında istihkâmât inşâ etmişler idi. Zilka'denin yirmi beşinde (8 Haziran 
1828) Rusyalı Tuna'yı bi't-tecâvüz İsakçı civârına çıkardığı asker üzerine Bursa 
Sergerdesi Kadı Binbaşı “Allahı seven arkamdan gelsin” nidâsıyla sell-i seyf ve 
ba'zı şüc'ân onu ta'kib ederek beş on dakika zarfında Rusya askerini perişan 
eylediği sırada Rusyalının karşı yakadan askeri geçmekde 12991 olduğunu met- 
rislerde bulunan nefir-i âmm takımı gördükleri gibi firâra ibtidâr eyledikleri sâ- 
ireler dahi sür'atle Osmanlı askeri akın akın savuşmağa başlamış ve o aralık 
tabyanın birisinin cebhânesi ez-kazâ ateşlenerek topçular telef olmuş olduğun- 
dan Hasan Paşa zarüri kırk nefer âdem ile İsakçı kal'asına ric'at etmişdir. Bu 
hâl derün-ı kal'ada bulunan askerlere dahi sirâyetle cümlesi firâr etdiklerinden 
muhâfızı Eyyüb Paşa'ya ahâli-i memleket kal'anın Rusyalıya teslimini teklifle- 
rine mebni beş gün mühletle kal'a Rusyalıya teslim olunmuşdur. Firârilerin 
çevrilmesi içün derbendler ve memerlere me'mürlar irsâliyle bin kadar nâ-ke- 
sân Köstence kal'asına doldurulmuşdur. Hüseyin Paşa tarafından Köstence 
muhâfızına yazılan buyurulduda muhâfızın emrine itâat etmezler ise cümlesi- 
nin katilleriyle içlerinden bir ferde emân verilmemesi iş'âr olunmuşdur. 

Ba'de-mâ Rusyalı Tulça ve Maçin kal'alarını muhâsara ile Karasu'ya ve Dev- 
let-i Aliyye'nin donanması nâmıyla mevcüd olan küçük büyük 31 kıt'a şaluba- 
lar ile Tuna Başbuğu Ahmed Bey üzerine Pot başında Rusyalı bi”-hücüm süvâr 
olduğu gemisi ile müdâfaaya gayret eylemiş ise de sâir şalubalar firâr ederek 
arkalarından yetişip birazını yakmış, birtakımını şikest eylemişdir. O aralık Ah- 
med Bey bir gülle isâbetiyle garik-i bahr-i şehâdet olmuşdur. İntihâ. 


Vürüd-ı haber ez-cânib-i Maçin 

Muhâsarada bulunan Maçin Kal'ası üzerine Rusyalı berren ve nehren ziyâ- 
desiyle yüklenmiş olduğundan mevcüd bulunan asâkir-i islâmiyyenin zaten 
azlıklarıyla berâber sebât ve gayretde kusürları sebebiyle muhâfızı Ca'fer Paşa 
Rusyalıya kal'ayı teslime mecbür olmuşdur. 

Azl-i muhâfız-ı İbrail ve husüsât-ı sâire 


Rusyalı İbrail üzerine külliyyetli hücümla hasr u tazyik eylediğine dâir İbra- 
il Muhâfızı Vezir Süleyman Paşa'nın feryâdnâmesi müşârünileyhin cesâretsizli- - 

ğine haml ile tebdili tasavvur olundu. Şöyle ki taraf-ı şâhâneden Sadr-ı a'zam 
Selim Paşa huzür-ı şâhâneye celble İbrail muhâsarasmda Süleyman Paşa'nın 
gösterdiği hâlât kendisinin cebânetini isbât edip bunun orada bekası asâkir-i 
mevcüdenin za'f-ı kalbini ve daha şimdiden böyle cesâretsiz görünmesi 1300) 
mazarratı müeddi olacağı beyân-ı âlisiyle muhâfızlığın Silistre Vâlisi Ahmed 
Paşa'ya ilhâk ile Silistre'nin tarafından mütesellim ile idâresi ve Ahmed Pa- 
şa'nm Tuna seraskerliği unvânı dahi ilâve ile celb-i asker ve istihdâm ve 
me'mürin hakkında müstakillü'r-re'y bulunması ve takviyet-i nüfüzunu mücib 
olmak içün Ahmed Paşa'ya İbrail seraskerliği unvânı verilmesi husüslarına 
karar verilerek icâbları icrâ ve Tuna Başbuğu Ahmed Bey'in batâet-i merviyyesi 
cihetiyle azl ü te'dibi husüslarmda Hüseyin Paşa muhtâr olarak yerine münâsi- 
binin nasbı Zilka'de yirmi sekiz (11 Haziran 1828) tarihiyle murakkam emirnâ- 
me-i sâmide tahrir ve iş'âr kılındı. 


İstilâ-i İbrail 


Kırk üç Zilhiccesinin onuncu (23 Haziran 1828) id-i adhâ günü İbrail Kal'ası- 
nın istimân ile Rusyalı tarafından zabt u istilâ ve Kal'adan çıkan bin nefer ka- 
dar asker Silistre kal'ası muhâfazasına ta'yin ve ahâlisi Ruscuk taraflarına iskân 
olunmak esbâbı istihsâl olunduğu ve düşmen askerinin Silistre, Şumnu, Varna 
üzerlerine yürümesi me'mül olduğu beyânıyla Şumnu'nun takviyesine ve or- 
duca tedârikât-ı lâzimeye ibtidâr kılındığı havâdisi Hüseyin Paşa tarafından 
Bâbıâli'ye geldi. 

Bunun üzerine olunan müzâkerâtın fezlekesinde İbrail Kal'asının gayet me- 
tin ve müstahkem ve zahire ve mühimmât ve askeri mükemmel ve muntazam 
iken bu süretle düşmana verilmesi muhâfızı Süleyman Paşa ile vücühdan 
ba'zılarının adem-i sebât ve hamiyyetlerinden neş'et eylediğinden kal'anın tes- 
limine kimler sebeb olmuş ise katl ü *dâmlarına karar verilerek iktizâ eden fer- 
mânları Hüseyin Paşa'ya irsâl ve takviyet-i kalbe dâir ba'zı husüsât-ı icrâiyye 
beyân ve inhâ kılındı. 

İbrail'in istilâsına dâir ânifü'I-beyân Hüseyin Paşa tarafından gönderilen 
mektübda sebeb-i istilâya dâir tafsilât yok idi. Müteâkıben vârid olan diğer 
şukkasında Rusyalı kal'anın hendeklerini lağım ile atarak ziyâdesiyle tazyik et- 
miş olduğundan 13011 zarüri vire ile teslim olunmuş olduğu tahrir olunmuş- 
dur. (Yalnız Rusyalının tazyiki değil asıl ahâliye mücib-i terk olan imdâddan 
me'yüsiyyetleri kaziyyesidir. Hüseyin Paşa burasından bahs etmemişdir.) Ev- 
velki şukkanın üzerine Süleyman Paşa'nın i'dâmı hakkında sâdır olan emr-i 
âlinin te'hiri ve suâl ü isticvâb olunmak içün çend nefer âdemiyle Süleyman 
Paşa'nın Dersa'âdet'e zâmı Hüseyin Paşa'ya Zilhicce yirmi bir (4 Temmuz 
1828) tarihinde emr ü iş'âr kılındığından icâbı bi”l-icrâ Süleyman Paşa'nın bu 
bâbda hareketi zarüri olduğu anlaşılarak dâmından sarf-ı nazarla vezâreti ref 
olunarak Eski Zağra'ya nefy ü iclâ kılındı. Bi-çâre beş sene kadar menfâda ika- 
metle kırk sekiz senesi (1832/33) hilâlinde terk-i dağdağa-i hayat eylemişdir. 

Es'ad Efendi der ki, Fransa tüccarından Dersa'âdet'de mütemmekkin Gal- 

van bezirgân Hüsni Bey'e demiş ki, İbrail kal'asını teslim etdin diye Süleyman 
Paşa'yı Devlet-i Aliyye katl etmek murâd eylemiş. Paşa ma'zürdur. Böyle şey- 
lerden vaz gelin, kal'a bi-hüde verilmedi, Rusyalı 16000 askerle iki general kay- 
betdi. Kal'anın burc u bârüsu kalmadı, hendekleri doldu, kumbara ile ahâlinin 
nısfı telef oldu, imdâd münkatı' oldu. Bu kadar sebât hiç bir vakitde görülmüş 
şey değildir. İstimân olunmazsa kâffe-i bakıyye-i nüfüsu seby ü katl edeceğini 
Rusyalı söyledi, bunun üzerine paşa yine sebât göstermiş ise de ahâlinin hâli 
paşayı icbâr etdi. İntihâ. 

Hâtıra Hüseyin Paşa'nın şukka-i âhiresi gelmemiş ve gavâil-i harbiyye ile 
tafsil-i keyfiyyet mühimsenmemiş olsa idi bilâ-tahkik Süleyman Paşa ile vü- 
cühdan birtakım âdemlerin hün-ı nâ-hakları dökülecek imiş. Bi'l-farz mezkür 
şukka gelmemiş olsa da kangı insandır ki, vatanını ve memleket ve mâl ü emlâ- 
kini ihtiyâr ile elden çıkarmak istesin. İntihâ. 


Tenbih-i hüsn-i muâmele der-hakk-ı üserâ 


Esnâ-yı muhârebede hayyen tutulan ba'zı üserânın takrirlerine nazaran katl 
üi'dâm havfı olmamış olsa Rusya askeri tarafından pek çok kişilerin beri tarafa 
firâra âmâde oldukları anlaşılmış ve zâten üserâya ve içlerinden ma'rüf olanla- 
ra hüsn-i (302) muamele olunması icâb-ı hâl ve maslahatdan bulunmuş oldu- 
gundan keyfiyyetin ordu zâbitânına ilânıyla ona göre hareket edilmesi Ağa 
Hüseyin Paşa'ya mahsusan tenbih ve iş'âr kılındı. 

Hâtıra Bu emir ve tenbih yeniçeri vaktinde olsaydı hemân bir ordunun tefri- 
kasına bâdi olurdu. Çünki ekser muhârebe yerlerinde firâra bahâne-cü oldukla- 
rından meselâ Devlet-i Aliyye'nin Rusya ile muhârebesi muvâzaadır, merâm ye- 
niçerileri kırdırmakdır, işte muvâzaa olmamış olsa tutulan esirleri hoş tutmak 
içün tenbih gelir miydi kılıklı türrehâtla bir büyük arbede koparırlar idi. İntihâ. 

Bâlâda beyân olunduğu üzere Çirmen Mutasarrıfı Es'ad Paşa asâkir-i külliy- 
ye istishâbiyle Hüseyin Paşa ma'iyyetine me'mür edilmiş ise de o esnâda Rus- 
yalının tavrına göre Varna ve Şumnu taraflarına pây-endâz-ı tecâvüz olacağı 
anlaşıldığından Varna ile Balkanlar tarafının ziyâdesi ile takviyesine bakılmak 
derece-i vücübda olmasıyla Es'ad Paşa cem' edeceği askeri Hüseyin Paşa 
ma'iyyetine sevk etmek üzere kendisinin Balkanlar muhâfazasına me'müriyye- 
ti icrâ ve İsakçı Kal'asının Rusyalının dest-i istilâsına geçmesine sebeb muhâfızı 
Eyyüb Paşa ile tabya ağalarının ve sâir zâbitânın firârları olduğundan emsâlini 
terhiben Eyyüb Paşa ve sâir eshâb-ı cerâyimin i'dâmları bâ-fermân-ı âli Hüse- 
yin Paşa'ya iş'âr olundu. İşbu fermândan bahs eden kaime-i sâmiyede Eyyüb 
Paşa ile sâir idâm olunacak kesânın ser-i maktü'ları İstanbul'a gönderilmeyip 
orduda meydan-ı siyâsete vaz'la keyfiyyetin bi'l-cümle kılâ'-ı hâkaniyye muhâ- 
fızlarına i'lânı başkaca tenbih olundu. Hüseyin Paşa ile Serasker kaim-makamı 
Halil Rifat Paşa ve ordu nâzırı ricâlden Sâib Efendi taraflarından orduya sevk 
olunan askerlerin gözleri firârda olduklarından ve zahire husüslarında muzâ- 
yakalarından bahisle külliyyetli asker ve zahire ve mühimmât celbi muktezi ol- 
duğu ifâdatına dâir Bâbıâli'ye gönderdikleri tahrirât-ı müşterekeye cevâben 

müşârünileyhüme başka başka yazılan cevâbnâmelerden Hüseyin Paşa'ya 
gönderilen kaime-i sâmiye aynen manzür-ı müverrih-i pür-kusür olmuşdur. 
Fezleke-i meâli uzun uzun va'z u nasihatlar ve ba'zı tevessülât-ı ma'neviyyeye 
lüzüm-i istinâd beyânından sonra Maraş Mutasarrıfı Celâl Paşa'nın Edirne'ye 
gelip Hüseyin 1303) Paşa tarafına muâveneti içün emr-i âli ısdâr olunduğu ve 
kılâ'-ı hâkaniyyede bulunan askerlerden Rusyalının memerri olan memleket- 
lerde bulunan familyalarını muhâfaza içün firâra mecbür olanlarının kal'a ka- 
pılarından hârice salıverilmemesi ve derbendler ve geçit başlarının muhâfazası 
gibi tedbirlerin beyânından sonra “ve'I-hâsıl karındaşım diri dur, küçük büyük 
her kim olursa olsun öldür, zirâ hâtır ve gönül aranılacak vakit değildir” ibâre- 
siyle kaime-i mezküreye hitâm verilmişdir. 

Bu emirnâme üzerine olmalı ki, İsakçı bozgunluğunda Hasan Paşa ma'iyye- 
tinde bulunan başıbozuk binbaşılarından birkaç kişiyi firâr töhmetiyle Serasker 
Hüseyin Paşa orduda i'dâm etmişdir. Rusyalının İsakçı üzerine teveccühle 
kasd ve hücüma müheyyâ olduğunu bi'i-beyân beş altı bin askerle mühimmât- 
dan noksan olan şeylerin yetişdirilmesine dâir Babadağlı Eyyüb Paşa'nın fer- 
yâdnâmesi ordu tarafından Bâbıâli'ye gönderilmiş ise de imdâdda kusür olun- 
duğundan zora dağlar dayanmaz meselince kal'a zarüri yed-i a'dâya geçmiş- 
dir. Binâenaleyh Eyyüb Paşa ile askeri sergerdegânından orduda i'dâm olunan 
Bursa Binbaşısı Kadı Hüseyin ve Yüzbaşı Yusuf ve Emin ve Kocaeli yüzbaşıla- 
rından Dayı ve Hacı Mustafa ve Koca Alioğlu ve Cezâyirli ve Filibe Binbaşısı 
Mehmed Bey'in demleri heder olmuşdur. 


Azimet-i Kapudan-ı Deryâ İzzet Mehmed Paşa be-süy-i Varna 


Bâlâda beyân olduğu vechile Rusyalı Tuna'yı tecâvüz ile Karasu taraflarına 
gelmekde olduğundan ordu-yı hümâyünun yeniden istihkâmıyla Balkan ve 
Varna cihetlerinin dahi takviyesi zımnında üç binden mütecâviz güzide asker 
ile Kapudan İzzet Paşa o esnâda berren Varna'ya isrâ kılındı. Mehmed Paşa'nın 
kethüdâsı paşasından iki gün evvel birtakım aşkerle Varna'ya duhülünün ertesi, 
günü Rusyalı yedi bin kadar askerle Varna üzerine hücüm eyledikde ordu tara- 
fından beş yüz nefer ile gelmiş bulunan Kapıcıbaşı Deli Yahyâ Ağa ile kethüdâ 
birleşerek bağlar başında iş'âl olunan âteş-i kârzâr Rusyalıyı mecbür-i idbâr 
ederek otuz beş re's-i maktü” ve bir zâbit ile on iki dil alınmışdır. Karaman Vâli- 
si Emin Paşa ma'iyyeti askeriyle Deraliyye'ye vâsıl ve Bursa'da ikamete me'mür 
Serd Mahmüd Paşa ibka-i vezâretle Balkanlar muhâfazasına me'mür oldu. (304) 

Ol vakit Varna Muhâfızı Mirimirân Berkofçalı Yusuf Paşa Rusyalının Var- 
na'ya takribini inhâ eylediği mektübunda parasız iş görülemiyor, askeri teşvik 
içün icâbına göre atiyye harçlık verecek nakdi olmadığını envâ-ı tazallüm ile 
iş'âr eylemesiyle yirmi bin guruş gönderilmişdir. 


Nefy-i Aşkar Ağa 


Şumnu ordusunda asâkir-i nizâmiyye binbaşılarından Aşkar Ağa “devlet 

askeri benden sorulur, asker perişandır, kavga edemem” diye redd ile verdiği 
cevâba mebni Serasker Hüseyin Paşa mümâileyhi Varna'ya nefy eylemişdir. 
Bursa'da mukim merfü'ü'l-vezâre paşalardan Vahid Paşa mâhiyyelerini yedin- 
den vermek üzere beş yüz nefer askerle Bahr-i Sefid Boğazı civârında Eski Is- 
tanbul muhâfazasına ta'yin olundu. 


Muzafferiyyet-i Kozluca 


Kırk üç senesi Zilhiccesinin yirmi dördüncü (7 Temmuz 1828) günü Rusyalı 
on beş bin nefer asker ve on altı topdan mürekkeb kuvve-i cesime-i harbiyye ile 
Hacıoğlupazarcığı'ndan hareketle Kozluca kasabasına yarım saat mahalle gel- 
diğinde Hüseyin Paşa tarafından o havâliye sevk olunan Aliş Paşa kumanda- 
sında bulunan asâkir-i islâmiyyeye bi't-tesâdüf saat sekizden gece bire kadar 
olunan muhârebe-i şedidede Rusyalı münhezimen firâra mecbür ve Osmanlı 
askeri muzaffer ve mansür Süvâri Binbaşısı Hâfız Ağa zararsızca mecrüh ol- 
muş olduğu Şumnu'da istihbâr olundukda li-eci”l-ihtiyât Mirimirân Halil Paşa 
ile Kara Cehennem İbrahim Ağa bin beş yüz süvâri ve on iki çarha topu ile ol 
havâliye seri'an gönderilmiş ve asâkir-i islâmiyye Yassıtepe nâm mahalle ric'at 
ve Rusyalı tekrâr üzerlerine hücüm eyledikde burada dahi galebe taraf-ı islâ- 
miyânda zuhür ederek Rusyalı altı yüzden mütecâviz telefâtla Kozluca'ya av- 
det eylemiştir. Bu muhârebelerde yararlıkları görülen Es'ad Paşa silâhdârı Yu- 
suf Ağa ile İzmid Muhassılı sâbık Halil Efendi'ye kapıcıbaşılık verilmiş olduğu 
Hüseyin Paşa tarafından Bâbıâli'yi tahrir ve tebşir olunmuşdur. 


İstilâ-i Kal'a-i Hırsova 


Hırsova Kal'asında bulunan 352 nefer asker ki, gözleri firârda idi, Rusyalı- 
nın (305) şiddet-i tazyikine mukabele ve tahammül olunamadığından selh-i 
Zilhicce'de (13 Temmuz 1828) zarüri istimân ile kal'a Rusyalıya teslim olun- 
muşdur. Evâil-i kitâbda muharrer olduğu üzere Silistre'de Kazaklardan asker 
tahrir olunmuş idi. Bu esnâda mersümların birazı Rusya tarafına firâr ve ba'zı- 
ları dahi ormanlarda ihtifâ ile a'dâya yol göstermede oldukları anlaşıldığından 
mevcüdunun İstanbul'a nakliyle kürekde ve yâhüd Anadolu tarafında istihdâ- 
mını Hüseyin Paşa inhâ eylemişdir. 

Mesele-i harbiyyenin ilerisi derdest-i arz u takdim olunan cild-i sânidedir. 


Mevâdd-ı İlmiyye 
Tebeddül-i meşihat-ı İslâmiyye 


İşbu kırk üç senesi Şevvâlinin yirmi ikinci (7 Mayıs 1828) günü esbâk şeyhü- 
lislâm Yâsincizâde Adülvehhâb Efendi, Kadızâde Tâhir Efendi'nin yerine sâni- 
yen müfti'-enâm oldu. Bunun dahi sebeb-i mücibine dâir evrâka destres ola- 
madım. Fakat siyâk-ı hâlden istidlâl olunabilir ki, ekser büyük vak'alarda iş eri 
ve küberâ-yı devletin tarik-ı icrâ ve müzâkerâtda rehberi olanların iş olup bit- 

dikden sonra şımarmaları ve azamet ü ceberüt takımları ve sâhib-i devletin da- 
hi evvelki raddede onlara adem-i ihtiyâcı kaziyyeleri bulundukları dereceden 
sukutlarına sebeb olduğu mesbükdur. Vak'a-i Hayriyye esnâsında Kadızâde 
sâhibü'l-vakt gibi âzâde olarak hasbe'l-icâb çok yüz almış ve envâ”-ı iltifât ve 
ihtirâm-ı âli imâme-i fahr ü mübâhatını müteâli eylemiş olduğundan başka zâ- 
ten âlim ve zâhid ve eski âdetlerin külliyyen terkine nâ-müsâid bulunması ve 
Yâsincizâde Efendi ise hasbe'-tefekkuh gavâil-i mesâil-i mutavvele-i kil ü kal- 
den müctenib ve leyyinü'İ-cevânib olması ahadü-hümânın mün'azil ve âhirin 
mesned-i fetvâya mütevâsıl olmasını mücib olmuşdur zann olunur. 

Sene-i mezkürede Rumeli Kazaskeri Abdullah Efendizâde Ahmed Reşid 
Efendi ve Anadolu sadrı Hekimzâde Ali Paşa hafidi Rızâ Bey ve İstanbul Kadı- 
sı Emin Beyzâde Abdülkadir Bey ve Mekke Kadısı Cebbârzâde Fettâh Bey ve 
Medine-i Münevvere Mollası Konevi İmamzâde Es'ad Efendi idi. (3061 

Anadolu pâyelilerinden Rahmi Bey ile Mustafa Paşazâde Tâhir Bey ve Arab- 
zâde Sa'dullah Efendi ile Râşidzâde Ca'fer Bey'e Rumeli ve İstanbul pâyelile- 
rinden Meşrebzâde Abdurrahman Efendi ve Yâhyâzâde Said Efendi ve İmâm-ı 
Evvel Zeynelâbidin Efendi'ye Anadolu ve Mustafa Paşa hafidi Mehmed Es'ad 
Bey'e İstanbul ve Uncuzâde Nimet Efendi'ye Mekke-i Mükerreme pâyeleri ve 
Müsila-i Süleymaniyye müderrislerinden Hekimbaşı Behcet Efendi birâderi 
Abdülhâk Molla Efendi'ye Selânik mevleviyyeti tevcih olundu. 


Medd-i bi-müddet-i kadı-i Kudüs 


Kırk üç senesi Kudüs-i Şerif Kadısı müverrih Vâsıfzâde şair Lebib Efen- 
di'nin müddet-i örfiyyesine üç mâh zammını Şam Vâlisi inhâ ile mücibince icrâ 
olundu. 


Vefeyât 


Rumeli pâyelilerinden Receb (18 Ocak-16 Şubat 1828) esnâsmda Râşidzâde 
Ca'fer Bey ile Anadolu pâyelilerinden Murâd Efendizâde Ârif Efendi irtihâl et- 
mişdir. . 

Müşârünileyhümâdan Ca'fer Bey bin yüz doksan altı (1782) senesi ricâlden 
meşhür Büyük Râşid Efendi'nin sulbünden mütevellid ve iki yüz üç (1788/89) 
tarihinde müderris ve yirmi ikide (1807) İzmir ve otuzda (1815) Şam ve otuz 
üçde (1818) Medine-i Münevvere kadısı ve otuz sekizde (1822/23) İstanbul ve 
kırk birde (1825/26) Anadolu ve kırk üç muharreminde (25 Temmuz-23 Ağus- 
tos 1827) Rumeli pâyesine nâil olmuş ki, tarikinde tekmil-i erba'in ve sene-i 
mezküre Cumâdelülâsında (20 Kasım-19 Aralık 1827) terk-i dağdağa-i ân ü in 
etmişdir. Yalnız şatranç-bâzide vaktinin yegânesi idi. Vak'a-i Hayriyye esnâsın- 
da erkân-ı devletin saray-ı hümâyün sâhasmda çadırlarda ikametinde hayme-i 
sadârete karib sudür-ı ulemâya mahsus çadırda iken Ca'fer Bey bi-şuür olarak 
yanında bulunan Dürrizâde imamına sarılıp uğraşdığı hâlde etrafdan yetişilip 
beyi arabaya irkâb ile Demirkapı civarında konağına göndermişlerdir. Arası 

beyi arabaya irkâb ile Demirkapı civarında konağına göndermişlerdir. Arası 
çok geçmeksizin o hâl ile irtihâl eylemişdir. Ca'fer Bey'in cinnetini isbât maka- 
munda İzzet Molla'dan menkuldür ki, şatrancı hin-i tefekkürde tırnağıyla alnını 
karıştıra karıştıra kanatması mesbük olduğundan uşağının kuşağında her bâr 
bir mikdâr pamuk mevcüd olup kan göründüğü gibi (307) uşak derhâl beyin 
alnına bir parça pamuk yapıştırırmış. Sultan Bâyezid Câmi-i şerifi hatiresinde 
şehrâha nâzır pederinin kurbüne defn olunmuşdur. 

Murâd Efendizâde bin yüz seksen sekizde (1774/75) Dürrizâde kalemiyle 
müderris olup iki yüz on dörtde (1799/1800) Yenişehr-i Fenâr ve yirmi üçde 
(1808) Bursa kadısı ve otuz birde (1816) Mekke ve otuz altıda (1820/21) İstan- 
bul ve kırk birde (1825/26) Anadolu pâyesi almışdır. Rahmetullahi aleyhim ec- 
ma'in. 

Hâtime Mebde'-i tarih-i cedid-i devlet ittihâzına şâyân olan bin iki yüz kırk 
bir sene-i Hicriyyesi şehr-i Muharremi gurresinde (16 Ağustos 1825) tahrir-i 
mevâdd-ı tarihiyyeye vaz'-ı besmele-i ibtidâ olunarak şimdilik üç senelik vu- 
kuâtı câmi” “Âyine-i Tarih” 1288 (1871) nâmıyla tevsim kılınan mecelle-i nüsha-i 
nefise-i lütf u merhamet-umde-i kitâb-ı adâlet-nisâb-ı saltanat pâdişâh-ı maarif 
haslet şehinşah-ı melek-siret velyy-i ni'met-i bi-minnetimiz es-Sultan ibnü/s- 
sultan es-Sultan Abdülaziz Hân edamallahü kıyâm-i hıyâmı şevketuhu ilâ âhi- 
ri'd-devrân efendimiz hazretlerinin huzür-1 hümâyün-ı maarif-meşhün-ı ce- 
nâb-ı hilâfet- penâhilerine arz u takdim ile manzürü-!- hâza-i inâyet-ifâze-i haz- 
ret-i pâdişâhi buyurulmuş ve cânib-i Bâbıâli'den Maarif-i Umümiyye Nezâret-i 
celilesine iş'âr buyurulan tezkire-i mahsusa mücibince taraf-ı miriden tab' u 
temsili nâzım-ı menâzım-ı umür-ı mülk ü millet vezir-i fezâil-siret sadr-ı güzin-i 
maarif-tıynet fehâmetlü devletlü Mehmed Rüşdi Paşa yesserallahu te'âla mâ- 
yeşâ” hazretlerinin zamân-ı feyz-unvân-ı sadâret-i uzmâlarında müyesser-ger- 
de-i cenâb-ı rabb-i izzet olmuşdur. dl a3. ye; 3 İSİ a şili (3081 (309 boşl 

Derün-ı Kitâbda Hikâye Olunan Süretlerdir 


Numero 1 
'Süret-i ta'limat-ı Muharrem Bey 


Donanma-yı hümâyün ma'iyyetiyle eşkıyâ terbiyesine me'mür süfün-ı Ci- 
hâdiyyeye evlâdlarımızdan birinin başbuğ olması maslahatımız iktizâsından 
olmağla seni başbuğ nasb etmişimdir. İhsâniye fırkateynine yine sen ve süfün-ı 
Cihâdiyyeyi bi'l-istishâb Kapudan-ı Deryâ vezir-i bi-hemtâ devletlü Husrev 
Paşa karındaşımız hazretlerinin ma'iyyet-i âlileriyle Anavarin'e varasın. Cidde 
ve Mora Vâlisi ve Donanma-yı Mısriyye Seraskeri atüfetlt İbrahim Paşa hazret- 
leri oğlumuzu Anavarin'de bulur isen görüp görüşesin. Re'y ü irâdesi ne vechi- 
le ise sorup işlenecek işi ona göre işleyesin. Şöyle ki, kendileri içün irsâl olunan 
atlının ve Anabolu içün gönderilen mühirımâtın ve asker içün giden hazinenin 
Anavarin'e çıkarılması iktizâ ederse çıkarasın ve Cihâdiyye askerinden birazı- 
nın ihrâcı lâzım gelirse ihrâc eyleyesin. Fe-emmâ İbrahim Paşa oğlumuzu Ana- 
varin'de bulamaz isen kâtibi Boşnak Ahmed Efendi'yi görüp İbrahim Paşa oğ- 
lumuzun bu husüslara dâir irâdesini sorasın. Bâlâda beyân olduğu vechile ken- 
düye gönderilen atlının ve mühimmâtın ve hazinenin Anavarin'e çıkarılması 
ve çıkarılmaması husüslarında Ahmed Efendi'ye teveccühle haber gelmiş ise 
bilip öğrenip ol vechile hareket kılasın ve Ahmed Efendi'ye bu hususlar içün 
haber gelmemiş ise vech-i meşrüh üzere gönderilen atlıyı ve mühimmâtı Ana- 
varin'e çıkarıp Ahmed Efendi'ye teslim edesin. İbrahim Paşa oğlumuzu Balya- 
badra'da bulur isen hazineyi ve ana müteallik olanı kendüye teslim edesin ve 
andan sonra Senin işin deryâ hidmetleri olmağla sefinene giresin ve kapudan 
paşa karındaşımızın re'yile hareket ve irâdesine muvâfakat ederek süfün-i Mıs- 
riyye kumandasına mukayyed olasın. Fe-emmâ İbrahim Paşa oğlumuzu Balya- 
badra'da bulamaz isen anlara teslim olunmak üzere dışarı çıkarılacak mühim- 
mât ve asker ve hazine ve zahâir'ne ise çıkarıp ordunu kurasın ve deniz hidme- 
tini kethüdânız Bilâl Ağa'ya havâle edip kezâlik kara maslahatına mübâşeret 
kılasın. Şöyle ki sizler Mesleng'e.vusülünüzde Mesleng alınmamış ise kapudan 
paşa karındaşımız hazretleri Rumeli Vâlisi ve Seraskeri (3101 devletlü Reşid Pa- 
şa oğlumuz hazretleriyle haberleşip; ma'iyyetinde olan Rumeli askerine Mes- 
leng üzerine varmaları ve on güne değin alırlar ise meydan onlarındır, güzel 
bir iş görmüş olurlar. Ol vakit siz kapudan paşa oğlumuzun hüsn-i idâresiyle 
dâireniz halkını atlandırmak ve orduyu kaldırmak içün dahi biraz at tedâriki 
lâzimeden olmağla iştirâsı mümkin olanın akçesini verip ve kara ordusunda ta- 

rafınıza gelmesini murâd eder atlı askeri bulunur ise Mısır usülü üzere tezkire 
ile hidmet edeni alıp atlı defterine yazasın ve berâber götüresin ve ne kadar 
hayvan alınır ise ve ne masraf olur ise icâb iden akçesini indinizde olan hazine- 
den veresin ve ba'de mevcüd ma'iyyetiniz olan süvâri ve piyâde ile kalkıp uğ- 
runuza gelen eşkıyânın terbiyesini icrâ ederek İbrahim Paşa oğlumuzun bulun- 
duğu mahalle doğru gidesin. Fe-emmâ Rumeli askeri Mesleng'i on güne kadar 
almakdan ibâ” ve imtinâ' ederler ise bu hidmeti görmek sizin üzerinize lâzım 
gelmeğle derhâl tedârikini görüp ve hayvan alışına verişine bakmayıp Cihâ- 
diyye askerini metrise koyasın ve Reşid Paşa oğlumuz hazretleri de rağbet bu- 
yururlar da dâiresi halkıyle metrise gelir ise alasın ve Mesleng'in işi bitinceye 
değin üzerinize büyük bilip kendinize serasker ittihâz ederek re'yine mutâbaat 
ve irâdesine mutâvaat edesin ve ittihâd-ı kulüb ile Mesleng'in teshiri husüsuna 
bezi-i makderet eyliyesiz ve ba'd-ı hitâmü/”l-emr dâirenizi atlandırmak ve ordu- 
nu kaldırmak içün hayvan almak ve Mısır usülü üzere tezkireli süvâri yazmak 
ve İbrahim Paşa oğlumuzun atsız olan atlısı içün at iştirâ eylemek husüslarına 
kemâliyle dikkat ve tanzim-i maslahat ve tetmim-i lâzime-i me'müriyyet ede- 
rek Mesleng tarafından hareket ve İbrahim Paşa oğlumuza mülâkat etmek üze- 
re Mora'nın içerisine teveccüh ü azimet kılasız ve İnebahtı ve Balyabadra'ya ve 
Kestellere asker bırakmak lâzım gelir ise üçünün muhâfazasını bir binbaşıya 
havâle edip mükemmel ortasını halkıyla bırakasın ve bu orta ile üç kal'anın 
muhâfazasını aklınız kesmez ise ma'iyyetine diğer ortadan bir iki yüzbaşı dahi 
ilâve edesiz. Ol vakit bunların üzerine bir kajm-makam bırakılması mukteza- 
yâtdan olmağla kaim-makamların birini me'mür edip tenbihi lâzım gelen vesâ- 
yâ ne ise tefhim edesiz. Fi gurre-i Ra. sene 1241 (14 Eylül 1825) (311) 


Numero2 


Mehmed Ali Paşazâde İbrahim Paşa Mora'da iken 
Husrev Paşa'ya yazdığı tezkire süretidir 


Devletlü veliyyü'n-niam vâlidim senâverleri tarafından gerek tarafımıza ve 
gerek savb-ı sâmilerine mukaddemâ tevârüd iden mekâtibe mebni Mesleng ga- 
ilesi ber-taraf olmazdan evvel askerin zahire cihetiyle vâki” olan ıztırâb ü müzâ- 
yakaları mütâlaa olunarak donanma-yı hümâyündan mikdâr-ı vâfi sefâin 
ta'yin ve İskenderiye'ye irsâl olunması müzâkereleri zımnında Hüsni Beyefen- 
di taraf-ı vâlâlarına irsâl kılınarak husüs-ı mezkür mir-i müşârünileyh ile bi”1- 
müzâkere Mesleng gailesi arada iken sefâin-i hümâyünu ayırıp göndermesi 
münâsib değildir. Şâyed sefâin-i a'dâ ferceyâb olup zuhürlarını mücib olur. İn- 
şâallahu te'âla gaile-i mezküre ber-taraf oldukda irsâl münâsibdir. Benim hâtı- 
rıma gelen re'y budur. Re'y-i âher var ise paşa oğlumuz bilirler deyü mir-i mü- 
şârünileyh hazretleri iâde buyurulmuş idi. Hulüsverleri dahi ol vakit re'y-i sâ- 
mileri şudur budur demeyerek her vechile mutâbaat ve işbu vakit nusrete ta'lik 
ü tevkife mübâderet etmiş idim. Cenâb-ı devletleri dahi bu keyfiyyeti gerek De- 
raliyye'ye gerek pederim taraflarına tahrir ederek hattâ mir-i müşârünileyh 

hazretlerinin tezkirelerinin dahi Deraliyye'ye göndermiş olduklarım hikâye- 
birle zahire celbi zımnında İskenderiye cânibine sefâin gönderilmesini âmir ta- 
raf-ı âlilerine vârid olan emirnâme-i sâmi-i sadr-ı âlinin aynı olarak tarafımıza 
dahi vârid olan fermânnâme-i sadâret-penâhi meâlinden ma'lüm-ı senâveri ol- 
muşdur. Bundan iki gün evvel Rumeli Vâlisi hazretleriyle birlikde olduğumuz 
zamânda işbu sefine irsâli tekrâr müzâkere olundukda dört kıt'a fırkateyn bir 
mikdâr korvet ve brik tertibiyle lâzım gelen defteri irsâl buyurulacağı va'd bu- 
yurulmuş ve bugün ale's-sabâh vârid olan tezkire-i sâmiyelerinde defter gön- 
dermeğe ne hâcet akşama kadar aynını gönderirim deyü iş'ârları meğer üç kıt'a 
sefinenin deftere tahammülü olmadığından iktizâ eylemiş olduğu kemâliyle 
yürük ve cedid olduğunu senâ-birle irsâl ve ihsân kılınan Bebâki Halil Bey'in 
râkib olduğu fırkateyn ile Bursalı Ali Ağa'nın sefineleri vürüdundan müstebân 
oldu. Hulüsverleri zât-ı devletlerinin gemilerini ricâ etmiyor ve yâhüd hidme- 
tim içün mutâlebe eylemiyorum ki, hattâ üç sefine (312) irsâliyle bunca askerin 
şiddet-i cü'dan telef olmalarını mücib hâlât nezd-i devletlerinde tecviz olunur. 
Mukaddemâ zât-ı devletleri donanmanın azlığından feryâd eylediklerinde 
muhlisleri kusür etmeyip cünüd-ı muvahhidinin Moton'da olan zahiresini ta- 
mâmen alıp vermekde ve pirinç idâre etmediğine mebni akçesiyle mübâyaa et- 
dirip /tâ etdirmekde kusür etmemiş ve şimdiye kadar bu misillü mesâlih-i mü- 
himme-i müsta'cele-i seniyyede mübâyenet misillü hilâfı bir vechile câiz gör- 
memiş idim. Şimdi ben dahi askerin açlığından feryâd ediyorum. Ma'lüm-i sâ- 
mileridir ki, gerek mevcüd ma'iyyetimiz olan ve gerek cezire-i Mora'da bulu- 
nan bi'İ-cümle nüfüs otuz iki bini mütecâvizdir, noksan değildir. Bunların müs- 
tevfi zahireleri celbine sefâin verilmeyip böyle üç kıt'a gemi gönderilmesi mü- 
cerred asker şiddet-i cü'dan telef olsun demek ise ne diyeyim eğer ecelleri gel- 
miş ise emrina illallah sahife-i kaderde MAM PEL takdir olan her ne ise 
cümlesine râzıyız. 

Senâverleri Devlet-i Aliyye'nin- bende ve bendezâdesi ve mevcüd ma'iyyeti- 
miz olan asker dahi şevket-meâb efendimizin cünüd-ı sadâkat-nümüdu ve be- 
tahsis me'mür olduklarımız maslahat din ve devlet hidmeti olarak sefâin-i hü- 
mâyün dahi süfün-i şâhaneden iken bu misillâ mesâlih-i seniyyede mu'âvenet 
lâzime-i zimmet-i diyânet iken zâtıma olan iğbirâr ve nefsâniyyeti işbu din-i 
mübin maslahatında icrâya müsâraatı teveccühle mürüvvet ve diyânete sığışdı- 
rabildiğiniz bilmem üç sefinenin getireceği zahire ne mikdâr askere kifâyet eder 
ve konboy tertibiyle celb olunsun demek ise kezâlik üç sefinenin getireceği zahi- 
re ne mikdâr askere yetişir ve istishâb edeceği konboy ne mikdâr olabilir. Andre 
Boğazı'nda küffâr teknelerinin isâl-i dest-i hasârlarından masün olmaları içün 
sefâin-i mezkürenin dahi ma'iyyetlerinde bulunmaları tensib olunarak iâde kı- 
lınmış üç kıt'a sefinenin getireceği zahirenin gelmemesiyle açlıkdan telef oluna- 
cak ise irâde-i aliyye-i rabbâniyyeye kemâl-ı rızâ ve teslimiyyetle er-rızku alal- 
lah kelimâtını evrâd u ezkâr etmişimdir. Bu keyfiyyeti böyle tecviz eylemelerine 
cenâb-ı rezzâk izzu ve celle hazretlerinin rızâ-yı ilâhileri olmadığından başka 
veli-ni'met-i âlemiyân olan şevket-meâb efendimizin dahi rızâ-yı yümn-iktizâ- 
yı şâhâneleri olmamak gerekdir. Hasbünallah ve ni'me'I-vekil. İntihâ. (313) 

- Numero3 


Mora'da iken Kapudan Husrev Paşa'nın Mısırlı İbrahim 
Paşa'dan şikâyeti hâvi Bâbıâli'ye gönderdiği kaime-i 
mufassala süretidir 


Çâkerleri donanma-yı hümâyün ile Çamlıca önüne vürüdumda atufetlü İb- 
rahim Paşa hazretleri dahi karadan ordusu ile Anabolu'ya gelip Hasan Paşa 
bahçesinde ordusunu kurup oturması Çamlıca'nın fethine mevkuf ve muktezi- 
dir. Müşârünileyh hazretleriyle iktizâsına göre bi'l-muhâbere usât-ı Mora isti- 
sâline teşebbüs etmek dahi lâzimedendir. Ancak müşârünileyh hazretleriyle 
mukaddemâ Anavarin'de mülâkat olunarak Kestellere gelip birleşdiğimizde 
baba oğul gibi kalben ve kalıben müttehid ve her vechile vâki” olan musâlaha- 
da ayrı gayri bilmeyerek müttefik ve birbirimize müteveddid olduklarımıza 
hâk-ı pây-ı âlilerine ol esnâda bi'liştirâk yazdığımız ariza delil-i kâfi ve bur- 
hân-ı vâfidir. Çavuşbaşı atufetlü Hüsni Beyefendi ile Mısır Kapı Kethüdâsı 
sa'âdetlü Necib Efendi Mesleng'e me'müren vürüdlarından sonra müşârüni- 
leyh hazretleriyle muhabbetlerimiz müzdâd olur ümüdinde iken hilâf-ı me'mül 
olarak müşârünileyh hazretleri taraf-ı çâkeriye olan muâmele-i germiyyetini 
tebrid ederek başka bir muâmele-i bâride izhârına başladı. Çâkerleri din ve 
Devlet-i Aliyye'mizin maslahatına me'müriyyet üzere olduğunu mülâhaza-bir- 
le ne kadar bâlâdan muâmeleler yakışıksız tavr u güftârları sem' ü müşâhede 
olundu ise de mülâhaza-i mezküreye mebni idâ'-i sine-i tahammül edip yine 
muvâfakat ve hüsn-i muâmele ve ubüdiyyet süretlerini tutdum. Giderek mur- 
âmele-i bâridini derecesiz artdırdığından başka emniyyetsizlik vâdilerine girif- 
târ olarak hattâ müşârünileyh hazretleri Necib Efendi ile bir gün zarüri Hüsni 
Bey'i muvâfakat etdirerek berâber Rumeli vâlisi hazretlerinin yanına varmışlar 
ve kulunuzun aleyhime vâfir yürüdükden sonra şuraya gelmekden murâdımız 
sizinle bi”l-ittifak Deraliyye'ye yazalım kapudan paşayı azl etdirelim deyü hay- 
lice ısrâr etmişler. Hüsni Bey iskât edemeyeceğini anlayıp def -i meclis maka- 
mında şu emel ve niyyeti Mesleng maslahatı bitsin sonra yazarız diyerek hüsn-i 
müdâfaa etmiş. Andan sonra dahi yine Necib Efendi ile azlimiz husüsunu yaz- 
dırmak içün Rumeli vâlisine tekrâr varıp bir büyük niyâz zımnında geldik, mü- 
sâadenizi ricâ ederiz, elbet şöyle 1314) etmeliyiz deyü evvelkinden ziyâde hak- 
kımızda lakırdılar söyleyerek efkâr-ı müzâkereye ısrar eylemişler. Necib Efendi 
gelinceye dek miyânemizde hiç kil u kal olmayarak baba oğul gibi geçinirdik. 
Muhabbetlerimiz te'kid edecek mevsimde hilâf-ı me'mül aramıza bozgunluk 
düşürmesi lâyık mıydı? Necâbet ü irfânına hiç düşüremedim. Hâsılı bir kusü- 
rum ve sun'um olmayarak müşârünileyh hazretleri kulunuza havâle-i bugz u 
hakaret etmeyi artdırdı. Yine anlar unfla muâmele ve şuhüden ve gıyâben tah- 
kir eylemek vâdilerinde her ne kadar oldular ise de çâkerleri rıfk u mülâyemet- 
le müdâra süretlerini elden bırakmadım olmadı. Cürmüm nedir neden gücen- 
miş, ne kusürum var bi-câ bugzuna sebeb ne olduğunu anlayamadım. Hakk-ı 
müşârünileyhde ne taksirâtım olduğunu bilmem. Necib Efendi Dersa'âdet'e 

gelirler aslı ne olduğu su'âl buyurulsun belki bilirler. Mahabbet tahsili emelin- 
de iken adâvetleri neden neş'et etdiği çâkerlerine dağ-ı derün oldu. Mesleng 
önünde gâvur tekneleri demirleyip içeriye zahire mi vermeğe imkân buldular, 
ana binâen mi oldu, donanma-yı hümâyündan ne istediler ise vermeyip redd 
mi etdim? Gâvur tekneleri gelip zahire ile Mesleng'e i'âne etdiler. Kapudan pa- 
şa rahâvet etdi, müdafaa etmedi deseler Mesleng/'in zuhür-ı vakt-i merhünesiy- 
le feth ü teshirinde içinde bir kuşa gıda olacak zahireleri çıkmadı. Meydanda 
zâhir ü nümüdâr muhâsara-i şedide-i bahriyye ile gâvurlar köpek ve kedi eti 
yiyerek öyle dışarı çıkdılar ve yürüyüşle Mesleng alınmayıp feth ü teshiri bah- 
ren muhâsara-birle zahiresizlikden olduğu güneş gibi âşikârdır. Donanma-yı 
hümâyündan istenen şeyleri vermeyip karaya mu'âvenet etmedi makalini yâd 
"etseler donanmadan verilen mühimmât ve edevât-ı mühimmât ne süretle 
mu'âvenet olduğu curnallerde mukayyed ve mestürdur. Fakat bir defa ba'zı 
mühimmât ile on kıt'a donanık filika istediler. Mukaddemâ göl derünuna veril- 
miş idi. Fırtınada ba'zıları karaya çarpıp ve ba'zılarının da içlerinde takımı firâr 
etmekle yedi kıt'a filika verdim ve itizâr dahi etdim. Niçün üç filika noksan 
verdi deyü ednâ bir kusür ile ol kadar aleyhimde olarak emniyyetsiz olup adâ- 
vet etmesi lâyıkullah değildir. Hazret-i Allah kulunun günde yetmiş kerre kal- 
bine muttali” iken yine günâhı sebebiyle der-i magfiretden tard u teb'id etmez. 
Üç filikadan dolayı bu kadar bugz u adâvet tevellüd etdirmeği 13151 mücib ol- 
mamak gerekdir. Fırtınalarda öyle dar yerlerde gemilerimizin ba'zıları batıyor 
ve ba'zıları herc ü merc olmak sularına varıyor. Kendi derdimle uğraşıyor iken 
bayağı kendi me'mürlarının rızâlarını gözetdikleri gibi maslahat-ı din ve Dev- 
let-i Aliyye'de germiyyetli ve kuvvetli olsun deyü ne teklif etdiler ise naam di- 
yerek ve her ne matlüb etdiler ise başla cân üstüne deyip yetiştirdim ve yine 
din ve Devlet-i Aliyye'nin me'müriyyet ve maslahatı olmağla her ne muâmele 
ibrâz buyurur ise şevketlü veliyy-i ni'met-i bi-imtinâmız pâdişâhımız efendi- 
mizin rızâ-yı hümâyünlarını tahsil içün tahammül ederim ve doğrusu müşârü- 
nileyh hazretleri mansürü'İ-livâ müftehirü'İ-vüzerâ ve gayür bir vezir-i âli-şân- 
dır, Hak te'âla vâlid-i mâcidine bağışlasın. Güzelce muhabbetlerinde oldum ve 
kendimi sevdirdim deyü çok tekâpü ederek çalışdım. Ol dahi muhabbet göste- 
rerek bir can gibi olmuş iken aramızda engel zuhür etmekle tahsil-i meveddet 
zımnında çekilen emeğimiz hep telef ve hevâ oldu. İşte miyânemizde mechü- 
lüm olarak ummaz idim, çâre ne, zor ile muhabbet olmaz, böyle izhâr-ı bürüdet 
buyurdular. Bundan sonra mülâtafa ve müdâra ile beynimiz ıslâh olmak pek 
ba'id ve kulunuz bir dahi ısınmak zannederim ki mümkin değildir. Buna tedbir 
ve çâre ne, bu tafsilât ile ser-i devletlerini tasdi münâfi-i âdâb-ı ubüdiyyet 
mahzâ küstahlık olduğunu bilirim, böyle mufassalâtla baş ağrıtdığım mecbü- 
rendir. Zirâ müşârünileyhle neden neş'et etdiğini bilemiyorum, miyânemizde 
bürüdet husülüyle çünki bu süret kesb olundu, dahi ikimizin bir mahalle 
me'müriyyetlerimiz mutlak uyamayacakdır. Yine Çamlıca'ya kullarının müşâ- 
rünileyhle me'müriyyetim tevâfuk eder ise geçen sene İskendereye'den Çamlı- 
ca'ya seksen pâre tekne ile İbrahim Paşa hazretleri çıkmış geliyor haberi şâyi/ 
olduğuna mebni İpsara'dan Sisam'a vardığımda dahi nısf-ı tarike gelememiş 

cüz'i teknelerle meydanda kaldık. Bu sene dahi müşârünileyh Çamlıca'ya yü- 
rüdüğü haberi sahih olduğu tahakkuk etmedikden sonra çâkerlerinin varmam 
yine maslahata sekteyi mücib olacakdır. Bunun ilâç ve çâresi diğer ariza-i çâke- 
ride zikr olunduğu üzere me'müriyetlerimiz tefrik ile usül-i sâbık üzere Çamlı- 
ca ve Mora maslahatlarına müşârünileyh hazretleri ve Sisam'a çâkerleri vardı- 
gım süretde me'müriyyetlerimiz ol vakit re'sen olmuş olur. Anınla muhâbere 
ve imdâd ve istimdâd olunacak (316) bir maslahat kalmaz gâvur tekneleri de 
iki fırka olarak cem'iyyetleri tefrik olur. İnşâallahu teâla, müşârünileyh hazret- 
leri Mora ile Çamlıca ve kulunuz Sisam'a savlet-birle şu iki ada avn-i hakla eyâ- 
di-i usâtdan muhârebe ile nez' ü teshiri müyesser oldukda sâir adalar dahi tü- 
feng tutmağa kudretleri kalmayarak Cenâb-ı Allahdan me'müldür ki, murâd-ı 
hazret-i şâhâne üzere cümlesi taht-ı raiyyete girer ve donanmamızda şöyle iki 
kol olacak şeyi bulunmaz. Her birimiz kendi me'müriyyetimize meşgul olmak 
kulunuza kalsa enfa” ve akvâ görünür. Zât-ı âlilerinin ma'lümat ve mesmuât-ı 
sâmileri fe-lâ-büd ziyâde ve tedbir ve irâdeleri ahsen ve mu'tâdır. Başka bir 
tedbir-i lâyıh hâtır-ı devletleri olur ise kâffe-i emr ü irâde-i veliyyü'n-niamileri- 
ne imtisâl-i çâkerânem kemâlde olmağla her hâlde. Fi 131. sene 1241 (21 Mayıs 
1826) 1317) 


Numero 4 


Dersa'âdet'te mukim Rusya Maslahatgüzârı Mihaki tarafından 
bin sekiz yüz yirmi yedi sene-i İseviyyesi şehr-i Kânünısâni'nin 
yim dördü tarihiyle tercümânı Frengini'ye verilen 

ta'lim-güne kâğıd tercümesidir 


Cânib-i riyâset-penâhiye varıp ber-vech-i âti tebligata devletim tarafından 
mahsus emir ile me'mür olduğumu ifâde edesiz. Devlet-i Aliyye'nin Yunan 
memâlikini harâb eden muhârebeden dolayı bulunduğu hâl Rusya devleti ve 
müttefikleri olan düvel-i azime-i sâirenin lâ-yenkatı' dikkat-i kâmilelerini müs- 
ted'a olup ve düvel-i müttefik-i mezküre taraflarından ve Devlet-i Aliyye'ye 
müteâkıben dostâne olunan ifâdâtdan menâfi'-i azime husülü Yunan'ın müsâ- 
lemetine menüt ve mevkuf olduğu tebeyyün etmiş ise deifâdât-ı mezküre te'sir 
etmeyerek alâ hâlihâ kalmış olduğundan bu husüsun süret-i cedidesinin vüke- 
lâ-yı saltanat-ı seniyyeye izâh ve tafsili lâzım gelmişdir. Rusya ve İngiltere dev- 
letleri Yunan'ın ihtilâli bu vechile uzamasında Avrupa'ya ihâfe eden tehlikeyi 
bilerek ve ihtilâl-i mezkürun def'ini arzu ederek ve hayırlı ve elzem olan işbu 
müsâlemet husüsuna nüfüz ve kudret-i müşterekelerini sarf etmek üzere karar 
vererek beynlerinde bir kıt'a senet akd ü imzâ etmişlerdir ki, sened-i mezkür 
bu emniyye-i mergubenin istihsâl ve Memâlik-i Mahrüsa'nın ibka-yı âsâyişi 
içün olunacak vesâtetin esâsını hâvi ve Devlet-i Aliyye'nin hukuk ve teba'ası- 
nın menğâfiine ri'âyet-i kâmileyi muhtevidir ve Devlet-i Aliyye'nin Rumlar üze- 
rine hükümetine dâir menâfiin cümlesini hıfz ve bu bâbda derkâr olan safvet ü 
nasfetden Devlet-i Aliyye'yi te'min eyler ve sened-i maksüd-ı mezkür ol vechi- 

le nasfet ve hakkaniyyet üzerine müesses olduğundan Nemçe ve Fransa ve 
Prusya devletleri taraflarından dahi bilâ-tereddüd kabül ile şâmil olduğu husü- 
sun mümkin ımertebe serfan icrâ olunması arzü-gerdeleri olan hâlâtdan idüğü 
beyân olunmuş idi. Fi'l-hakika Yunan'ın ihtilâli bütün Avrupa'ya dokunmağla 
zuhürundan beri defi müşâhedesi daimâ temenni olunmakda ve hıristiyan tâ- 
ifesi bu güne neticesi olmayıp bir ahâlinin kâffeten muzmahil olmasını müstel- 
zem olan işbu ceng ü cidâlden muztarib ve müteessir olarak şurüt-ı insâniyyet 
ve mezheb nâmıyla müsâlemet-i mu'tedilenin ta'cil olunmasını taleb ve istid'â 
etmektedirler. İşte Rumlar haklarmda cemi” milel-i İseviyyenin 13181 bu güne 
teveccühleri olmağla hükümdârân taraflarından halkın helecânına müsâmaha 
olunamaz. Devlet-i Aliyye'nin asker kuvveti ve beş sene zarfında bi-hüde izhâr 
etdiği şiddet vâsıtasıyla Rumların haklarından gelemeyeceği gün-be-gün zâhir 
olmakdadır. Şöyle ki, işbu muhârebeye zuhürundan beri şu vechile nazar olun- 
muşdur ki, Devlet-i Aliyye'nin tehyie ve tedârik edeceği asker ye's hâlinde bu- 
lunan ve askerleri ve sa'bül'l-mürür dağlarıyla müdâfaa eden bir tâifenin sebât 
ve gayretleri önünde münkesir olacağı mukaddem haber verilebilir ve kezâlik 
asâkir-i islâmiyye ileri vardıkça anlar geri çekilerek a'mâl-i harbiyye bitdiği 
yerde tekrâr isyâna ibtidâr olunmağla böyle bir muhârebeden nasıl ümid olu- 
nabilir. Bu âna kadar tertib olunan altı aded ordu fevka'I-gaye asker ve nüfüs 
ve akçe telefi Hazine-i Âmire'ye ziyândan başka netice vermeyerek bu keyfiy- 
yet ahâliyi fakir etmek ve münbit mahalli çöl ve harâb eylemek ve millet-i islâ- 
miyyeye halecân vermek ve Rumlar ile uyuşulmağa vesile bırakmamakdadır. 
Zirâ muhârib olan tarafeyn yek-diğerin re'y ve insâfına teslim olamaz ve ahvâl 
bu süretlere müncer olur. Ya'ni ya işbu isyân husüsu Rumların merâmı üzere 
nihâyet bulmak ki, bu süretin vuku'u Devlet-i Aliyye'ye elvermez ve yâhüd 
Rumların külliyyen muzmahil olmaları ki, bunu Avrupalı kabül etmez ve işbu 
iki süretde dahi muhârebe uzandıkça ahvâl muhtel ve müşevveş olacağını 
Devlet-i Aliyye inkâr edemez. İşbu mülâhazât ve mütâlaat düvel-i sâireyi Yu- 
nanın altı seneden beri düçâr olduğu mesâibden tahlisi vesâilini istihsâle ve 
menâfi-i lâzime-i müsta'cele Devlet-i Aliyye'yi kuvvetini düvel-i sâirenin kuv- 
vetlerine birleşdirerek bir ân akdem mesâibin define icbâr eder ki, mesâib-i 
mezküreden birtakım şedid ve kavi esbâb tevellüd ile düvel-i mezkürenin tica- 
retlerine isâl-i hasâr ve tüccar sefinelerinin hıfz ü himâyetleri içün taraflarından 
Akdeniz'de dâimâ külli ceng sefineleri tutarak masârif-i kesireye icbâr etmiş ve. 
ihtilâl-i mezkürun Devlet-i Aliyye tarafından defi mümkin olamayacağından 
Memiâlik-i Mahrüsa ile olan alâ'ik ve muâmelâtların bir şu'besini harâb eden 
ihtilâl-i mezküra hitâm vermeleri lâzım gelmişdir ve bu bâbda Rusya devleti 
dahi bi'l-hak bess-i şekvâ eder, zirâ Akdeniz'in bu güne karışıklığı mazarratı 
sâir her bir devletden ziyâde kendüye sirâyet eder ve hergün menâfi'-i lâzimesi 
ve ticaretinin ve mürür u ubür-ı bahriyyesinin za'fını (3191 müşâhede etmekde 
olarak bu keyfiyyetlere cesâret edenler Devlet-i Aliyye'nin teba'ası olmağla bu 
bâbda ancak Devlet-i Aliyye'yi mes'ül eder. İmdi Devlet-i Aliyye'ye düşen tica- 
retin ve sancağının şânına kesr veren işbu ahvâlden şikâyet etmekdir ve çünki 
Devlet-i Aliyye asker ile Rumların haklarından gelinmek ve berren ve bahren 

emniyyet ü âsâyiş 'âde olunmak ve ahvâlin şimdiki hey'etine nazaran ticaret- 
lerini himâyete mecbür olduğu devletler ile beynlerinde mün'akid olan 
mu'âhedâtı icrâ etdirmek mümkin olmayıp ceng ü cidâl husüsu ise bu kadar 
nüfüs ve akçe telef olarak galebe keyfiyyeti meşkük ve ba'zı şeylerin fedâsıyla 
müsâlemet süreti düvel-i mütehâbbenin istirahat ve emniyyetleri usülünü istil- 
zâm etmekle emr-i sahihi meşküka tercih etmek ve tamâmiyyet-i mülküne ve 
şân ve hukuk-ı kaviyyesine mazarratı olmayan öyle bir uyuşulmak süretine rı- 
zâ vermek politika-i sâibe değil midir? Kaldı ki, Rusya devleti bu vechile hare- 
ketiyle Akkerman Mu'âhedesi şurütunun icrâsında ve Devlet-i Aliyye'ye dâir 
hiç bir şeyde kusür etmeyerek niyyât-ı hasenesine bir alâmet-i cedide izhâr 
eder. Zirâ şehr-i Martın yirmi üçünde olunan mukavele ki, Akkerman Mukave- 
lesi esnâsında İngiltere elçisi vâsıtasıyla vükelâ-yı Devlet-i Aliyye'ye beyân 
olunmuş idi. Akkerman mükâlemesinden mukaddemdir ve Rusya devletinin 
bu bâbda taahhüdâtı çok vakitden beri Devlet-i Aliyye'nin ma'lâmu olduğu gi- 
bi taahhüdât-ı mezkürede hulf edemeyeceği dahi ma'lümudur ve dahi Rusya 
devletinin ol vechile taahhüdâtı vuku” bulmamış olsa bile vâki” olan mukadde- 
mâtdan Rusya devletinin böyle nihâyeti olmayarak insâniyyete ve şimdiki hâl- 
de Rusyalı ticaretine dokunur ve vakt-i müstakbelde fenâ neticelerden Avru- 
pa'yı ihâfe eder ceng ü cidâlin uzamasını tecviz etmeyeceği kezâlik Devlet-i 
Aliyye'nin ma'lümu olmuşdur ve bu mahalde bir mütâlaa-i âhire dahi serd ü 
beyân olunur ki, Rusya devletinin işbu hareketine mashüb olan safvet bu isti- 
kametden Devlet-i Aliyye'yi te'min eder. Rusya devleti ber-vech-i muharrer 
akd olunan mukavele senedinin bir şartında Yunan'ın müsâmeletine dâir tanzi- 
mâtda kendisinin bir fâijde-i mahsusa ve imtidâd-ı hükümet ve arâzi talebinde 
olmayacağını beyân ve İlân etmiş ve Akkerman Mu'âhedesi arzu-gerdesi olan 
husüsâtı hâmil ve devletini revâbıt-ı kaviyye üzerine vaz' eylemiş olmağla bu 
bâbda bir güne tama”ı olmayarak ancak Devlet-i Aliyye ile hükümât-ı İseviyye 
beyninde bâki kalan ihtilâlât-ı (3201 kaviyyeyi teb'ide hâlisâne sa'y etdiği 
ma'lüm olabilir ve dahi işbu muhârebe-i müdhişenin mazarratına yalnız Rusya 
devleti düçâr olmamağla muhâbere-i mezkürenin hitâm bulmasına tavassut et- 
mese sâirleri ederler. Zirâ işbu tavassutsuz Rumları Devlet-i Aliyye ile müsâle- 
mete götürmek kabil değildir ve Devlet-i Aliyye ile bilâ-vâsıta bizzât müzâkere 
Rumlara bir güne emniyyet vermemekle bir mutavassıtın tavassutu ile bir 
alâ'ik peydâ olur ki, taraf-ı Devlet-i Aliyye'den Memâlik-i Mahrüsa'nın tamâ- 
miyyet ve emniyyetine muzır fedâlar taleb olunmaksızın Yunan memâlikine 
kavânin-i mütenâsibe vaz” ve vakt-i müstakbelde ahvâllerinden itminân-ı kalb 
ve tarafeyne bundan böyle bir güne tehlike ve muhârebe vuku” bulmayacağını 
teyakkun hâsıl olur. VeI-hâsıl Avrupalı altı seneden beri işbu muhârebenin hi- 
tâm bulmasına bi-hüde müterakkıb olmuşdur ve muhârebenin bu vechile uza- 
ması insâniyyete mugayir olan bi-hüde sefk-i dimâ'ya bâ'is olur. Avrupa dev- 
letlerini masârif-i kesireye düçâr ve ticaretlerine mazarrat İrâs eder ve musâla- 
ha-i âmmeye halel verir ve tarafımızdan işbu vechile hareket-i cedideden mak- 
sad İngiltere devleti elçisinin cânib-i Devlet-i Aliyye'ye arz etdiği tavassut key- 
fiyyeti Devlet-i Aliyye'nin yeniden şey fedâsma mecbür olmayarak hakikatan 

zâyi' etmiş olduğu şeyleri ifâ zımnında olarak şân-ı hükümdârânesini vikayeti 
ve netice bi'I-hayrı müstelzem olmağla kabülünü tavsiyeden ibâretdir. İşbu hu- 
süsâtın cânib-i riyâset-penâhiye tarafımızdan tebliği süreti bu bâbda kemâ-yen- 
bagi mütâlaa buyurulmak iltimâsı ilâvesiyle işbu kâğıdın bir kıt'a sahih süreti- 
ni ta edesiz deyü mestürdur. (321 

Yevm-i mezkürda elçiler üçü birden hidmet-i riyâsete vürüd ile resm-i âdi 
icrâ ve meclis ihlâ olunduğunu müteâkib İngiltere ve Rusya elçileri kelâma 
bed” ile işbu meclis-i dostânede olunacak mükâlemâtda güyâ kendi tarafların- 
dan Fransa elçisini tevkil ve ihtiyâr eylediklerini lede'İ-beyân Fransa elçisi ke- 
lâma âgâz ile kendileri süferâ-yı muslih olup Devlet-i Aliyye ile devletleri 
beyninde derkâr olan müsâlemet ve musâfâtın ibkasıma talebkâr oldukların- 
dan Devlet-i Aliyye'nin niyyâtı ibka-yı sulh ü salâh mıdır? dedikde beri taraf- 
dan Devlet-i Aliyye Fransa ve İngiltere ve Rusya devletleriyle mün'akid olan 
uhüd u şurütunun ve dostluğunun vikâyesinden ve âsâyiş-i âmmeyi mücib 
olur vesâilin ibkasından başka niyyet olmayıp elçi beylerin dahi niyyât-ı dos- 
tâneleri ibka-yı müsâlemât ve âsâyiş-i âmmeye dâir ise işte saltanat-ı seniyye 
dahi bu bâbda müttehidü'l-merâmdır yollu lede'l-irâd öte cânibden kendile- 
rinin bu mülâkatı isteyip gelmeleri vesâil-i dostâne istihsâline bir delil ibrâz 
eder ve kalbleri vesâil-i dostânede müttefikdir. Kaldı ki, evvelâ sizden su'âl 
ederiz ki, Devlet-i Aliyye ile devletler beyninde hasbe'I-musafât câri olan me- 
sâlih ve muâmelât ke'I-evvel icrâ olunup olunmayacağı geçen günler münfe- 
riden ve bi'l-vâsıta tarafınızdan su'âl eylediğimizde ber-vech-i tekmil cevâb 
irâd olunmamış idi. Şimdi resmen su'âl ederiz ki, muâmelât kemâ-fi's-sâbık 
tamâmen icrâ olunacak mıdır? demeleriyle beri tarafdan Devlet- Aliyye dü- 
vel-i müşârünileyhüm ile merbüt olan uhüd u şurütuna halel gelmesini iste- 
mez ve ba'zı hâl vuku” bulmuş ise de karşısında olanların hâline göre icâb ey- 
lemişdir. Zirâ ki, her bir amel icâb ve iktizâya ve muâmelât-ı mezkürenin be- 
ka ve ilgası şu meclisin elinde olup netice-i hayriyyesi delâil-i dostânenin sü- 
bütuna mutavakkıfdır diye yâd olundukda Rusya elçisi cânibinden sözlerimi- 
zi sırf dostâne mi söyleyelim denilerek beri tarafdan dahi meclis-i dostânenin 
başka (322) türlüsü var mıdır? yollu lede'l-istifhâm Rusya elçisi mersüm 
alâ'ik-i resmiyye evvelki gibi olmadıkça muâmele-i dostâne nasıl olur, ya'ni 
revâbıt-ı sâbıka evvelki raddede midir? su'âl ederiz demesine mukabeleten 
beri tarafdan alâ'ik-i resmiyye şimdi şu dakikada evvelki raddede olup lâkin 
iki dakika sonra değişiyor ise ne yapayım, ya'ni Devlet-i Aliyye'nin sonra 

hüsn-i niyyetinden gayri niyyeti yokdur. Ammâ sizin tarafınızdan dahi hüsn-i 
niyyet isbâtına mutavakkıfdır denilmekle öte cânibden kendileri bi'l-ittifak fa- 
kat Devlet-i Aliyye'nin menâfi'i içün Rum fesâdının teskinine mecbür oldukla- 
rından taraf-ı Devlet-i Aliyye'den Rumlara imtiyâzât verilip de şu maddenin 
bitmesini isteriz. Şöyle ki, bu imtiyâz umüm Rumlara demek olmayıp fakat 
yalnız arz-ı Yunan ahâlisine verilsin demekdir. Lâkin Devlet-i Aliyye'nin ve 
kendi devletlerinin şânlarına şâyân vechile bu maksadı bitirmeğe Devlet-i Aliy- 
ye'nin bir ortasını bulacak niyyet ve endişesi var mıdır? demelerine mukabil 
beri tarafdan elçi bey dostlarımızdan ibtidâ bir usül süal edelim, şöyle ki, dü- 
vel-i mütehâbbenin bu teklifâtdan maksad-ı hakikisi ne usül üzerinedir denil- 
dikde Fransa elçisi cânibinden asıl usül fesâd ve ihtilâlin izâlesidir demeğin be- 
ri tarafdan bu âna kadar mümted olan fesâd ve ihtilâlin menşe ve keyfiyyeti ve 
süret-i izâle ve indifâ'i cevâbları şimdiye kadar bi'd-defa'at kirâren ve mirâren 
lisân-ı safvet ile irâd ü beyân olundu. Çünki asıl makasid-i hakiki bu fesâdın 
izâlesi ve âsâyişin i'âdesi ise Devlet-i Aliyye'nin mütemessik olduğu şeriat-ı 
mutahhara hükmünce usât-ı reâyânın istimanlarıyla hâsıl olacağını ve âher sü- 
retde mümkin olmayacağını kerreten ba'de uhrâ bi-hakkın beyân ve ilân etmiş 
idik. Yine tekrâr tefhim ederiz ki, eğer elçi bey dostlarımızın ve devletlerinin 
makasid-i hakikilerinin üss-i esâsı âsâyiş-i âmme ise defa'atle söylediğimiz gibi 
ancak reâyânın raiyyete rücü” ve istimânlarıyla hâsıl olur ve bundan ma'adâ 
her ne teferru” ederse usüle mugayir düşüp Devlet-i Aliyye dahi kabül edeme- 
mekde mecbürdur denildikde Rusya elçisi cânibinden bu Rumların gailesi bu- 
güne kadar uzamış ve bu kadar muhârebeler olmuş iken itâat ve istimân etme- 
diler de bundan sonra mı itâat edecekler demesine mukabil beri tarafdan bu 
gailenin bu âna kadar uzamasının sebebleri ve Rumlar kendilerine kalsa Dev- 
let-i Aliyye'ye karşı duramayacakları bizim ve sizin dahi ra'nen ma'lümunuz- 
dur. Bu meclisde bunların (3231 bahsine girilirse söz uzar ma'mâ-fih ister iseniz 
her türlü vechlerini beyân ve isbât edebiliriz yollu irâd olundukda İngiltere el- 
çisi cânibinden kendilerinin bu mülâkatları muârazât-ı sâbıkayı tecdid içün ol- 
mayıp iki tarafdan dahi bir vâsıta ya'ni maslahatın bir ortası bulunarak ibka-yı 
musâlaha garazına mebnidir deyip Fransa elçisi dahi tufeyl-i kelâm olarak bi”l- 
ittifâk gelmemiz muâraza içün olmayıp muârazayı bitirmek içündür demeleri- 
ne redifen beri tarafdan elçi beyler dostlarımız bi'littifâk ibka-yı müsâlemet ve 
İâde-i âsâyişe râgıb olduklarına göre bu maddeyi Devlet-i Aliyye'nin üzerine 
bırakırlar. Devlet-i Aliyye dahi kendi umür-ı dâhiliyyesinden olduğu üzere 
kendisi her türlü hüsn-i tanzimini icrâ edip sonra düvel-i mütehâbbeye ve ge- 
rek elçi beyler dostlarımız dahi müşâhedesiyle memnün ve şâkir olurlar. İşte 
maslahatın bitmesi matlüb ise bu vechile bitirilir denildikde Rusya elçisi câni- 
binden çünki öyledir, Rumlar istimân eder ise Devlet-i Aliyye ne imtiyâz verir 
demekle beri tarafdan biz imtiyâzât bilmeyiz, Devlet-i Aliyye'nin ba'de'T-isti- 
mân yapacağı her ne ise rüsümr-ı raiyyet ve âdâb-ı raiyyetin tahtında olur şey- 
lerdir denilerek İngiltere elçisi cânibinden imtiyâzât lakırdısını bırakalım şimdi 
Rumlar itâat etdikde Devlet-i Aliyye Rumları evvelki hâllerine getirmek içün 
ne makule vesâil icrâ edecekdir demesine cevâben beri tarafdan evvel âhir 

Devlet-i Aliyye umür-ı dâhiliyyesinden olmağla buna dâir ne yapacağını hâşâ 
ki, âhere taahhüd ve mecbüriyyet süretinde resmen ifâdeye mecbür değildir. 
Lâkin ma'mâ-fih dostlarına fakat şöylece dostâne haber vermekden dahi icti- 
nâb eder değildir. Şöyle ki, Rumlar kendiliklerinden bâb-ı Devlet-i Aliyye'ye 
düşüp isyânlarmdan rücü' ve izhâr-ı nedâmet ve istimân eylediklerinde evvelâ 
şe/an cerâim-i güzeşteleri afv olunup ya'ni geçmiş cürm ü kabahatlar içün mur- 
âheze olunmayarak istimândan sonra tekrâr bir günâ cürm ü kabahatları olur 
ise o başkadır. Sâniyen usât-ı reâyânın emlâk ü arâzi ve akar ü mâmelekleri 
şer'an fi hükmünde olup ulü'l-emr-i islâm olan şehinşâh-ı muazzam efendimi- 
zin emr ü irâde-i hümâyünlarına müfevvez olup Devlet-i Aliyye'lerinin icâb-ı 
maslahatına göre diler ise hasbe'ş-şer” beytü'-mâl-i müslimin içün ahz ü zabt 
ve dilerler ise reâyâsma şefkaten kendilerine ihsân buyurmaları kendi yed-i is- 
tiklâl-i pâdişâhânelerinden olduğundan geçende istimân eden Atina (324) ha- 
vâlisi reâyâsına mahzâ merhameten ve şefkaten ihsân ve erzân buyurdukları 
delâlet eder ki, bunların dahi emvâl ü akarlarını ba'de'l-afv kendine ya'ni eshâ- 
bı hayatda ve yâhüd vâris-i hakikileri var ise kendilere ihsân-ı hümâyün bu- 
yursalar gerekdir ve bu müsâade-i seniyye ihsânları ancak kendi reâyâsı hak- 
kında ibrâz-ı şime-i şefkat ve dostlarının hâtırına dahi hürmet ve ri'âyeti muta- 
zammındır. Sâlisen Rumların sâkin oldukları arâzi ve memleketler Devlet-i 
Aliyye'nin milk-i mevrüs-ı müstakilli olduğunda kimsenin diyeceği olmadığın- 
dan saltanat-ı seniyye meselâ Mora'nın usülünü değiştirmek ya'ni Rumları 
oradan kaldırarak âher mahalle iskân ve yerlerine meselâ ehi-i islâmdan Arna- 
vud ve yâhüd sâir sınıf-ı raiyyeti ivâ etmeğe istihkak-ı âlisi derkâr iken işte mü- 
rüvveten ve ri'âyeten bunu dahi etmeyip eski hâl ve hey'et nasıl ise yine öyle 
icrâ eder. Şöyle ki, ehi-i islâm kemâ-kân kendi yerlerinde kal'alarında ve reâyâ 
dahi kemâ fi's-sâbık cizye-i şeriyye ve sâir mu'tâd olan vergilerini vererek yine 
eski yerlerinde otururlar ve kadim kiliseleri yine kendilerinde olarak icrâ-yı 
âyin ederler. Râbian bu verilecek menâfi” ber-muktezâ-yı şeriat-ı mutahhara 
âdâb-ı raiyyeti tecâvüz etmeyeceğinden reâyânın ellerinde olan harbe dâir top 
tüfeng misillü edevât-ı harbiyye ve kal'a ve palanga ve tabya misillü şeyler bu- 
lunması tecviz olunmayarak cümlesini bırakıp ba'de-zin tavr-ı raiyyet üzere 
hânelerinde ikamet ederler ve sâye-i Devlet-i Aliyye'de istihsâl-i esbâb-ı rahat 
ve himâyetleri içün Mora eyâleti dahi bir mu'tedil vezire verilerek kemâ fi'l-ka- 
dim ikame olunup reâyâ dahi her türlü himâyet ü sıyânet olunurlar. İşte Dev- 
let-i Aliyye'nin şer'an ve müsâadeten icrâ buyuracağı şeyler bunlardır ve insâf 
olunursa kadr ü kıymeti zâhirdir denildikde elçiler yek-zebân olarak bu dört 
nev' menâfi” ma'lüm oldu. Lâkin Rümların ba'de-zin bu misillü harekâtları vu- 
ku” bulmamak içün Devlet-i Aliyye'nin icrâ edeceği muâmele nedir yollu le- 
de's-su'âl beri tarafdan ibtidâ şimdiki hareketlerinin sebebini dermiyân ve mü- 
bâhase ile isbât etmemiz lâzımdır, hele biz isbâta muktediriz amma istemeziz 
ki, söyleyelim, ba'de-zin ibka-yı âsâyiş kaziyyesi dostlarımızın dahi hakiki ma- 
kasidi ise dediğimiz gibi bütün bundan sonra Rumların dahi kendiliklerinden 
o günâ hareketleri vuku” bulmaz me'mülündeyiz yollu irâd olundukda asıl se- 
beb lakırdısı Rusyalıya dokunduğu cümlenin ihsâs-gerdesi olduğundan ver- 

dikleri cevâbda bizim merâmımız mâ-sabakdan bahs (3251 olmayarak fakat ib- 
ka-yı âsâyiş üzerine olmağla şimdi Rumlar yeni baştan yerlerine geldiği gibi 
Devlet-i Aliyye ne usül ibrâz edecekdir? demelerine terdifen beri tarafdan 
Rumlar istimân etdikleri hâlde Devlet-i Aliyye lütfen ve inâyeten ne yapacağını 
demin, tafsilen dostâne söyledik, bunun üzerine tekrâr bu su'âli etmeyiniz. 
Acaba Rumlar ki, bunca refâh ü râhat ve inâyete müstağrak iken bi-muhâba ve- 
liyy-i ni'metleri aleyhine isyân ve kaç senelerdir bunca hasârât u mesâibe bâdi 
oldukdan sonra şimdi isyândan rücu/ ve istimânlarında defaten bu kadar inâ- 
yete mazhariyyetleri tasgir mi olunur? Dostlarımızın inzimâm-ı himmetleri 
müsmir olmadı mı? demek oluyor, eğer su'âlden murâd bu süret ise bunlara bu 
ihsânlardan büyük inâyet olmaz, eğerçi isyâna lütf ile mükâfât iktizâ etmeyip 
ya'ni Devlet-i Aliyye bu inâyâtın aksini icrâya muktedir iken etmeyip de bunca 
inâyatı erzân buyuracağı niçün hakir görünüp de tekrâr şey su'âl olunuyor 
denmekle öte cânibden bu dediğiniz menâfi” Mora reâyâsı hakkında kable”I-fe- 
sâd dahi olan şeylerdir. Devlet-i Aliyye ba'de-zin i'âde-i fesâdı istemediğine gö- 
re bunların fi-mâ-ba'd isyân etmelerine sebeb olmamak içün ne usül ittihâz 
edecekdir su'âl ediyoruz demelerine cevâben beri tarafdan bunların isyânları- 
na Devlet-i Aliyye dâhilen sebeb vermiş değildir. Ba'de-zin dahi vermese dahi 
gerekdir ve çünki insanı azdıran şeytan olup şeytanı zinciriyle bağlamak dahi 
beni âdemin elinden gelmez denildikde galibâ İngiltere elçisi şeytan lakırdısı 
ba'zılara kinâye olmasına zâhib olduğundan tebessüm ederek bâri şeytanın 
zabtı içün Rum patrikine afaroz etdirilsin demesine terdifen vâkıa iktizâ eder 
ise patrikhâneye dahi söylenip afaroz etdirilir yollu lede'İ-ityân Rusya elçisi câ- 
nibinden makam-ı riyâsetden bu beyân olunan menâfi'lerin icrâsı devletlerin 
hâtırı içün olacakdır denilmesini tahsin eylerim demesine mukabil beri taraf- 
dan Devlet-i Aliyye'nin istimân icrâsma müsâadesine dostâne ihbâr eylediği- 
miz menâfi'-i erbaa vâkıa hem reâyâya şefkat ve hem dostlarımıza ri'âyeti mu- 
tazzamındır denildikde Fransa elçisi cânibinden Rumların ba'de-zin isyân et- 
melerine bu dört nev inâyet kâfi görünmüyor demesine iknâen beri tarafdan 
bu inâyat-ı meşrüha her türlü kâfi ve vâfi ve belki bundan zâidi ileride yine az- 
gınlıklarına sebeb olacağı bedihidir ve ammâ pâdişâh-ı âlem-penâh efendimiz 
ileride kendi 13261 reâyâsından sadâkat ve istikamet müşâhedesiyle hoşnüd 
olup da dediğimizden zâid inâyet ederse o dahi ancak şehinşâh-ı şevket-penâh 
efendimizin müstakillen kendi kariha-i şâhânelerinden yapacakları ve bilecek- 
leri şeydir, bizler ana karışmayız denilmekle İngiltere elçisi cânibinden hele bu 
bahsi ber-taraf edelim bu kelâmlar Rumların itâat etmeleri takdirine mebnidir. 
Lâkin el-hâletü hâzihi Rumlar itâatda olmadıklarından ibtidâ itâat etdirmeğe 
bakalım demesini müteâkıben beri tarafdan Devlet-i Aliyye'nin i'tizârât ve bu 
niyyâtını elçi dostlarımız kabül ve tasdik edip de bu maslahatdan devletler el 
çekip Devlet-i Aliyye'nin irâde ve hüsn-i niyyetine bırakdıkları haberi etrafa 
münteşir oldukda anın tahtında Rumların dahi akılları başlarına gelmesiyle 
maslahat tabiatıyla ve hayırlısıyla hitâm bularak her güne ihtilâl ve beynimizde 
olan kil ü kal cümleten ber-taraf olur denildikde Fransa elçisi cânibinden Rum- 
lar bi't-tabf' çekilirler mi deyip beri tarafdan sizler çekildiğinizde onlar istimân 

ederler gibi me'mül ederiz, fe-emmâ ol vakit yine istimân etmedikleri hâlde biz 
ve siz artık ve yalnız boynunuza deyip Devlet-i Aliyye dahi avn-i hakla hakla- 
rından gelseniz gerekdir diye yâd olundukda yine elçi-i mersüm düvel-i mütte- 
fikanın beynlerinde yaptıkları mu'âhededen Rumların haberleri ve elbetde hu- 
sülüne ümüdleri olduğundan şimdi istedikleri menâfi'den ümidleri kat” olunca 
istimân etmezler zann olunur demeğin beri tarafdan dediğiniz ümidi Devlet-i 
Aliyye vermedi, Rumları ümide düşürenler yine kat” etmeğe muktedir olurlar 
yollu tezkâr olundukda yine mersüm cânibinden bu maddede üç devlet 
mu'âhede ve kendileri dahi icrâsına me'mür ve maan zıd olduklarından Dev- 
let-i Aliyye dahi dostu olan devletlerin şânını gözetmek lâzımdır demesini red- 
den beri tarafdan düvel-i mütehâbbenin kendi beynlerinde ve Devlet-i Aliy- 
ye'nin gıyâbında ve aleyhinde olan mu'âhedelerini bilmek ve işitmek işimiz- 
den olmayıp şu kadar ki dost dostunun şânını ve hâtırını gözetmek icâb eder 
yoksa eşkıyâ makulesine sahâbet ile dost olan bir devlet-i aliyyetü'ş-şânın hilâ- 
fına olmak yakışır şey değildir. Ma'-mâ-fih yine Devlet-i Aliyye dostlarının şâ- 
nını gözetmekle işte elçi beylere dostâne ihbâr eylediğimiz menâfi'-i erbaa dahi 
düvel-i mütehâbbenin muhâfaza-i şânlarım mutazamının olduğu bi-iştibâhdır. 
13271 hakikiyyesi ve bu bâbda nihâyetü'n-nihâye yapabileceğini dostâne beyân 
ediyoruz. Elçi bey dostlarımız dahi sefir-i muslih iseler Devlet-i Aliyye'nin bi- 
hakk olan özür ve cevâbını sâmi'a-i insâf ile dinleyip devletlerine yazarlar bil- 
dirirler ve devletler dahi sulh u salâh ve ibka-yı âsâyişe hâhişger iseler i'tizârât-i 
hakikiyyemizi kabül ve tasdik ederler denilerek yâd ve istitrâd olundukda öte 
cânibden bu ifâdâtınızı devletimize yazalım mı? ya'ni böyle mi istersiz yollu 
su'âl olunarak beri tarafdan dahi çünki elçi bey dostlarımızı siyâk-ı ifâdâtların- 
da bu maddenin tesviyesi elimizden gelmez gibi lakırdılar söylenerek ta'limât- 
ları tam değil gibi anlaşıldığından devletlerine yazmalarmı mücerred dostâne 
irâd ve teşvik etmek isteriz denildiğini müteâkib öte tarafdan teşvikinizi kabül 
ederiz lâkin Rumlar hakkında gösterilen menâfi” kâfi olmayacağından ve bizler 
Devlet-i Aliyye'nin bu cevâblarını mukaddemleri bi'd-defa'at devletimiz taraf- 
larına tahrir etmiş isek de müsmir olmadığından şimdi Rumlara şu dediğiniz 
menâfi'den ziyâde imtiyâz verilse ki, bizler dahi devletimize tekrâr ona göre 
yazalım, zirâ devletimiz bu maddede mu'âhid olduklarından mu'âhedelerinde 
münderic menâfi” ve imtiyâzâtdan bir nesne olmayınca vazgeçemezler ve bu 
dediğiniz teşvikat olsa olsa işbu mu'âhededen evvel olmalıydı demelerine mu- 
kabeleten beri tarafdan yine dostâne ifâde ederim ki, deminden beri söyledi- 
gim vechile Devlet-i Aliyye'nin Rumlar hakkında ba'de'I-istimân icrâ ve müsâ- 
ade buyuracağı menâfi'e dâir beyân olunan süretden gayrisi şer-i şerifimize 
mugayir ve din ü devlet ve milletimize muzır olduğundan kabül olunabilir de- 
ğildir ve hâtime-i kat'iyye olarak bu vechile cevâb i'tâsına me'mürum ve has- 
be'l-me'müriyye ma'zürum. Elçi bey dostlarımızı sefir-i muslih bildiğimden 
Devlet-i Aliyye'nin #tizârât-ı hakikiyyesini ve bu bâbda nihâyet yapabileceğini 
beyân eyledim, kabil ise bunları devletlerine bildirirler ve devletlerinin dahi 
âsâyiş-i âmme murâdları ise elbetde kabül ve tasdik eylerler denildikde öte câ- 

nibden bu beyân olunan menâfi'den ma'adâ yine rüsüm-ı raiyyete mutâbık ve 
cedid imtiyâz verilsin ki, biz onun üzerine yazalım, mukaddemleri dahi yazdı- 
gımıza ısga olunmayarak nihâyet akd-ı mu'âhedeye bâ'is oldu demeleriyle beri 
tarafdan Rumlar hakkında beyân olunan menâfi” taahhüd süretinde olmayıp 
Devlet-i Aliyye'nin kendiliğinden kendi yapacağını mücerred dostâne ihbârdır. 
Şu kadar ki, pâdişâh-ı âlem-penâh efendimiz hazretleri ileride reâyâsından 
hoşnüd olur da başka inâyet ederler ise 1328) onu kendileri bilirler. Lâkin şu 
Rumlar maddesi Devlet-i Aliyye'nin şime-i şefkat-ı seniyyesine bırakıldığı sü- 
retde a'lâ olacağını biliyorum, artık bundan ilerisini karışdırmak maslahatı ka- 
rışdırmak olur. Bu ifâdâtımızm kıymetini bilip ve Rumları Devlet-i Aliyye'ye 
bırakıp Ütizârât-ı vâkıamızı kabül ve tasdik etmek lâzımdır yollu lede'rityân 
Rusya elçisi cânibinden bizler sefir-ı muslih olduğumuza mebni söyleriz ki, bu 
ifâdâtınızı bu kadarcık tahrir eylesek müsmir olmaz, zirâ mukaddemleri dahi 
bi'd-defa'at yazmış idik demesiyle beri tarafdan mukaddemleri tarafınızdan 
devletlerinize ne yazıldığını biliriz ve şimdi dahi dahi mutlaka yazın demeyiz, 
mücerred bir teşvik-i dostânedir, zirâ devletler beyninde ba'zen imzâ olunmuş 
maddelerin bile sonra dostâne muhâbere ile tahvil olunduğunu biliyoruz ve 
içinde bulunduk. Hâlbuki, bu mu'âhede Devlet-i Aliyye'nin kendisiyle olma- 
yıp hâricden aleyhine ve bi-gayr-i hakkın olmuş olduğundan onun tagyir ü 
tebdili eshel olması evlâ bi't-tarikdir. Ale'I-husüs ki, bu dediğimiz mu'âhede 
beni âdem işi olup bizim i'zârımızın menşe'i kitab ve şeriatımız olmağla onun 
tebdil ü tagyiri beşerin elinden gelir şey değildir yollu itnâb-ı makal olundukda 
öte cânibden vâkıa ba'zen tahvil-i mu'âhede olduğu vardır, lâkin bu güne tah- 
vili mu'âhede ancak merâma isâl içün olur demelerine cevâben beri tarafdan 
vâkıa merâma isâl içün olarak bunda dahi asıl merâm âsâyiş-i âmme olup âsâ- 
yişin husülü dahi ancak bu sürete mutavakkıf olduğunu ve Rumlar ba'de'l-isti- 
mân bu inâyete mazhar olacaklarını bildiğimizden muvâfakatınızı isteriz deni- 
lip öte cânibden bizler de âsâyişe vâsıl olmak isteriz ve Devlet-i Aliyye'nin 
Rumlar hakkında bu inâyeti edeceğini ve istimân etdikleri anda afv u ihsân-ı 
pâdişâhiye nâil olacaklarını biliriz, lâkin bu menâfi” kâfi olamıyor demeleriyle 
beri tarafdan sizlerin ifâdenize göre bu kadar menâfi' kâfi add olunmaması gü- 
yâ Rumları başka kalıba ve ehl-i islâmı başka hâle koymak demek mi oluyor ve 
dostâne dediğimiz teklif bu mudur? yollu lede'-irâd öte cânibden dediğimiz 
imtiyâzât meselâ Âsitâne-i sa'âdetin hin-i fethinde her milletin mahalleleri baş- 
ka başka olduğu misillü o taraflarda dahi ehi-i islâm ile Rumların beyni ayrılıp 
mahalleleri başkaca olsun demekdir demelerini redden beri tarafdan Der- 
sa'âdet'de olan sunüf-ı reâyânın mahallelerini nizâm-ı belde üzere Devlet-i 
Aliyye kendisi tanzim edip cümlesi taht-ı raiyyetde âsüdedirler ve mülk sâhibi 
ve sekenesinin (3291) hükümdâr-ı müstakilleri pâdişâh-ı islâm efendimiz ol- 
mağla şimdi Rumların yerleri ayrı olsun demek güyâ müstakil olup da hükmü 
dahi Rumlara vermek demek mi oluyor? Eğer murâd bu ise bu süret ihlâl-i âle- 
mi müntic bir kaziyye olup işte kabül olunmayan şeyler bu makule hâllerdir. 
Nihâyet Rumlar hakkında ihbâr eylediğimiz menâfi'den ziyâde imtiyâz ve ser- 
bestiyyet süretinde âher bir şey ile'i-ebed kabül olunamaz ve elimizden gelmez 

ve gelir şey değildir. Zirâ şer-i şerif-i islâm ile raiyyet beynine bir had ta'yin et- 
mişdir ki, bu haddin bir karış ilerisi hadd-i raiyyeti tecâvüz ile nihâyet millet 
da'vâsına çıkıp neticesi dahi umüm âlemi ihlâl ve ifsâd etmekden ibâret olur 
denildikde öte cânibden hâşâ merâmımız din ve millet da'vâsı değildir. Devlet-i 
Aliyye'nin zararını istemeyiz ve Devlet-i Aliyye'nin şeriatı ve hukuk-ı mülkiy- 
yesi ve usülü vardır, kendisi ona tatbikan vesâilini bulur. Lâkin devletlerimizin 
bu bâbda mu'âhedeleri olduğundan taleb ve icrâsına me'müruz demelerine 
mukabeleten beri tarafdan çünki Devlet-i Aliyye'nin hukukunu itirâf ediyor- 
suz, işte Devlet-i Aliyye hukuk-ı sariha ve bâhiresi üzerine bi-hakkın ısrâr ve ic- 
râya mecbürdur. Lâkin devletlerin o güne akd-ı mu'âhede lakırdısı meydana 
konuluyor denildikde öte cânibden düvel-i müttefikanın esâs mu'âhedesi Av- 
rupa'nın menâfi'-i umümiyyesi içindir deyicek beri tarafdan Avrupa'nın menâ- 
fi-i umümiyyesi diyerek Devlet-i Aliyye millet-i islâmiyye hakkında mazarrat-ı 
umümiyyeyi kabül eylesin mi demek oluyor denilmeğin öte cânibden Devlet-i 
Aliyye dahi Avrupa kıt'asında dâhil olmağla dediğimiz menâfi'de dahi dâhil 
olarak def-i ihtilâl menfaatı ibtidâ Devlet-i Aliyye'ye râci'dir denilmeğin beri 
tarafdan eğer Devlet-i Aliyye'nin menfaatı matlüb ise “Sâhibu'd-dâr edrâ mâ- 
fihâ” kaziyyesince Devlet-i Aliyye kendine nâfi' olan süreti cümleden alâ bilip 
ve sizlere dahi bi'd-defa'at dostâne tefhim olunmakda olmağla bunun ilerisi 
yokdur kaldı ki, şu maddenin adem-i kabülü hakkın şer'an ve aklen nice edille 
ve berâhin derkâr olduğundan başka şu dahi delâil-i akliyyeden olarak vârid- 
dir ki, işbu isyân eden Rumlar bunca şenâat etmişler iken şimdi istimânları sa- 
atinde nâil olacakları her türlü afv ü inâyetden başka bi'l-farzu'l-muhâl âher 
imtiyâzı dahi buldukları süretde el-hâletü hâzihi Memâlik-i Mahrüsa'da isyâna 
karışmamış sâir bunca ehl-i ırz (3301 reâyâ bunların bu imtiyâza nâiliyetlerini 
görüp de onlar dahi kezâlik imtiyâz bulmak içün isyâna ibtidâr etmeleri mel- 
hüz değil midir? Velev etmeseler bile bir aralıkda dostlarımız taraflarından 
mesbükü'l-isyân reâyâya şu imtiyâz verildikde hiç isyân etmeyip kendi ırzla- 
rıyle olanlara dahi verilmek evlâ bi't-tarik değil midir? yollu iddiâya dâir lakır- 
dılar da'vetini mücib olmaz mı? ve farz-ı muhâl olarak bi'-cümle reâyâya rü- 
süm-i raiyyetden hâric imtiyâz gösterilince bir mülkde iki serbest kavmin te- 
mekkün ve ârâmları mümkin midir? ve uzakda ne makule fenâlıklar mütevel- 
lid ve ne derece ihtilâl-ı âmmeye bâdi olacağı inde'l-akl âşikâr değil midir? 
Ya'ni bu ifâdâtımız mücerred kanun-ı münâzara üzere ityân-ı delâil-i akliyye 
kabilinden olup yoksa bu bâbda meclisin müsâadesi olsa şimdi sırasıyla kırk 
kadar mazarrât ve mahzürâtın delâiliyle ta'dât ve ityânı mümkindir. Hulâsa-i 
kelâm müktezâ-yı me'müriyyetimiz üzere dostâne beyân ve tefsir eylediğimiz 
süretden başka şey yapmak şer'an ve mülken ve milleten kabül olunamaz ve 
edelim desek elimizden gelmez. Elçi bey dostlarımız dahi sefir-i muslih iseler 
ve murâdları dostluğun bekası ve âsayiş-i âmmenin istikrârı ise bi-hakkın olan 
İtizârlarımızı kabül ve tasdik ederler denilmeğin öte cânibden bu mübâhasele- 
re meclisimizin tahammülü olmayıp sevk-i kelâm ile asıl makasidden çıkıldı, 
bizim maksüdumuz şöyle ki, evvelâ imtiyâz istenilen reâyâ umümuna şâmil 
olmayarak Yunan dediğimiz hakkında istisnâ olmuş idi ve sâniyen ileride bir 

mühlike-i muhârebe vuku' bulmak içün mesâi-i dostâne izhâr eylememiz lâ- 
zım gelmişdir. Sâlisen imtiyâz denilen fakat Yunan denilen mahaller içün olup 
bunlar sâir Rumlara benzemez. Râbian işbu dediğimiz Yunan arâzisinin ekseri 
sevâhil olduğundan Devlet-i Aliyye ile Yunan'ın imtidâd-ı muhârebelerinden 
bizim ticaretimize zarar oluyor, bu takdirce bu maddeye olan sa'yü ikdâmımız 
din ü devlet kavgası demek değildir, belki devletlerin ticaret maslahatları bunu 
icâb edip ya'ni politikaca bir şeydir ve bu âlemde ehl-i islâm başka ve hıristiyan 
başkadır ve hukuk-ı mülkiyye dahi âher şeydir. Evvelki ya'ni din ve mezhep 
husüsu Hazret-i Hâlik-i müteâl ile ibâdı beyninde olup bizim dediğimiz ikinci 
şıkkı olan hukuk-ı mülkiyye iktizâsınca ve bi'l-ittifâk yemin ederiz ki, bu mad- 
de din ve mezheb da'vâsı olmayıp yalnız Devlet-i Aliyye'nin menâfi'i içündür. 
Cenâb-ı Hak her şeyin hakikat ve nihâyetini bilir, işte i'timâd edesiz hakikatı 
böyledir demeleriyle beri tarafdan bu âlem-i mükevvenâtın nizâm ü intizâmu 
(331) evvelen her bir milletin şer ve âyininin ahkâmına merbüt ve sâniyen ik- 
lim-be iklim devletler beyninde mün'akid olan uhüd u şurütun te'sisâtına mev- 
kufdur. Bu cihetle bu teklif olunan madde-i imtiyâz evvelâ şeriat-ı mutahhara 
ahkâmına münâfi olduğundan ve sâniyen mülkçe dahi envâ'-ı mahzür ü ma- 
zarrat gördüğümüzden ile'İ-ebed kabül edememekde ma'zür ve mecbüruz ve 
hem de bu madde umür-ı dâhiliyyemizden olduğundan düvel-i mütehâbbenin 
bu husüsa dâir ahden bir güne teklif ve irâda istihkakları olmamağla uhüddan 
hâric yek-diğerin umür-ı dâhiliyyesine karışmalık da nizâm-ı âlemi bozup kar- 
ma karış etmekden gayri neyi müfid olur bilemeyiz yollu beyân ve tezkâr olun- 
dukda İngiltere elçisi cânibinden hele ahdi bırakalım da aklen muvâzene ede- 
lim demesini cerhen beri tarafdan şimdi beyne'd-düvel zâbıta olan uhüd u şu- 
rütu ortadan kaldırmalı mıdır? denildikde elçi-i mersüâm uhüd u şurüt beyni- 
mizde muazzez ve mukarrer deyip beri tarafdan dahi bu maddenin kabül 
olunmayacağının üç vechile ya'ni şer'an ve ahden ve aklen delâiliyle isbât ede- 
biliriz. Şöyle ki evvelâ şeriat-ı garrâya mugayir olup kabülü dinen ve milleten 
elimizden gelemez. Sâniyen ahden kabül olunamaz ki, bir devletin umür-ı dâ- 
hiliyyesine âherin müdâhelesi hiç bir ahidde yokdur ve olunan müdâhaleler 
Devlet-i Aliyye ile düvel-i selâse beynindeki uhüd u şurüta külliyyen münâfi- 
dir ve aklen dahi envâ'ı mazarratı vardır ki, şimdi istenilirse sırasıyla kırk ka- 
darını ta'dâd edebilirim. Ez-cümle eğerçi tarafınızdan yalnız Yunana arzı diye- 
rek mahall-i mahsusaya tahsis olunuyor. Lâkin mahall-i mahsusadan dahi olsa 
şer'an câiz olmadığından başka mülken dahi Rumların cümlesi bir millet olup 
hattâ âyinleri ve patrikleri dahi bir olduğundan bu söylenilen imtiyâzın farz-ı 
muhâl olarak icrâsı takdirinde be-her-hâl Memâlik-i Mahrüsa'da olan Rumla- 
rm cümlesine sirâyet etmesi ve cümlesi serbestiyyet tavrına girmesi âşikârdır 
denildikde öte cânibden bizim murâdımız serbestiyyet olmayıp fakat imtiyâz- 
dır demekdir ve patrikleri bir olmasıyla sirâyet lâzım gelmez, hattâ Avrupa'da 
dahi tavâif-i muhtelife olup cümlesi din ve mezhep cihetiyle Rim Papa'yı bilir- 
ler demelerini men'en beri tarafdan bu süretde elçi bey dostlarımız Yunan diye- 
rek imtiyâz istedikleri Rumların başkaca bir hükümet olmasını istediklerini ik- 
râr ediyorlar ki, eyledikleri teşbihden münfehim oluyor, ancak bu süretin dere- 

ce-i mazarratını ve neticesi ne demek olacağını biliriz ve kabülü elimizden gel- 
mez denildikde (332) öte cânibden Dersa'âdet'de bu kadar Ermeni Katolikler 
olmağla anlar dahi böylece olur demelerine mukabil beri tarafdan dediğiniz 
katolikler evvelâ Devlet-i Aliyye'nin makbülü değildir ve Ermeni patriğinin 
dahi merdüdudur denilip öte cânibden makam-ı riyâsetden üç türlü cevâb ve- 
rilir ise de hele cevâb-ı akliyi ele alalım dediklerinde beri tarafdan bidâyet-i 
meclisde uhüd u şurütun ibka ve te'yidi mukavele ve müzâkere olunmuş iken 
şimdi ahidler geriye mi kaldı? diye lede'l-irâd öte cânibden geri bırakmak 
ma'nâsına değildir, Rusya elçisi murâdımız istihsâl-i âsâyişden olduğuna göre 
şimdi Rumlar ile ibtidâ mütâreke ya'ni harekât-ı hasmâne terk olunsa da ba'de 
tanzimât-ı lâzime dahi söyleşilmiş olmaz mı? demesine cevâben Rumlar her 
hangi saat istimân ederlerse haklarında afv ü emân beyninde mütârekeye 
kat'an hâcet yokdur ve mütâreke ta'biri ancak devletler beyninde olacak şey ol- 
mağla Devlet-i Aliyye ile reâyâsı beyninde kullanılır usül değildir denildikde 
öte tarafdan murâdımız devletçe mütâreke değildir terk-i husümet ma'nâsına- 
dır ve bu lakırdımız muâraza-i lâfziyyeye çıkıyor, bunda bir vesâil bulunsa da 
Devlet-i Aliyye tez elden harekât-ı hasmâneyi terkle ba'de maslahat bitirilse 
hoş olur yollu söylediklerinde beri tarafdan demincek elçi beylere itizârât-ı ha- 
kikiyyemizi devletleri tarafına yazmalarına dâir teşvik eylediğimiz şey kolay 
bir şey iken kendiler ısga etmeyip de bize vesâil diyerek ağır şeyler nasıl teklif 
ediyorlar? denilmeğin öte cânibden bi'l-farz devletimize yazılmak lâzım gelse 
bile evvelâ mütârekeyi yazmalıyız zirâ kâğıdlarımız gidip cevâb gelince kadar 
mürür edecek eyyâm-ı hâliyyede Rumların üzerine hücüm ü kıtâl olunmamak 
üzere tarafeyn mütâreke etmelidir, mütâreke kabül olunmadığı hâlde ne günâ 
şey yazılmak olabilir demeleriyle beri tarafdan bu bâbda teşvik-i dostânemiz 
kabül olunup yazılacak olduğu süretde işte taraf-ı Devlet-i Aliyye'den evvel ve 
âhir beyân olunan itizârât-ı hakikiyyeyi ve Rumların lede'l-istimân nâil ola- 
cakları afv u ihsânlar etrâfıyla yazılarak devletleriniz dahi hak ve insâf üzere 
dinler ise elbetde kabül ve i/tirâf ederler ve maslahat biter denilip öte cânibden 
ibtida maslahatda bir karar görülmeyince yazılmanın fâidesi olmayacağından 
başka belki fenâlık tezâyüd etmesini mücib olur demelerine redifen beri taraf- 
dan hele sizlerden şunu su'âl ederiz ki, vâki'-i hâli devletlerinize yazıp (3331 ve 
hayırlı muvâfık cevâb gelmesini me'mül eder misiz? yollu yâd olundukda öte 
cânibden bu makalâtı fakat bu merkezde yazmamızla muvâfık cevâb geleceği- 
ni aklımız kesmez denilip beri taraftan dahi bu su'âlden merâm-ı halisânem şu- 
dur ki eğer muvâfık cevâb vürüdunu taahhüd ederseniz biz dahi karşılık hür- 
met olarak kendi me'mürlarımıza yazıp o müddetde âlât-ı harb i'mâlini terk ve 
te'hir etdiririz ve o müddetde Rumlar dahi etrafa sarkıntılıkdan çekilip ırz ve 
edebleriyle durmaları iktizâ eder denilip elçiler izhâr-ı mümâşât ve muvâfakat 
süretleri göstererek bu hilâlde vakt-ı asrın takribiyle salât-ı zuhrun edâsına kal- 
kılmış ve ba'de yine bi'l-ictimâ' akd-ı meclis ile öte tarafdan eğerçi Devlet-i 
Aliyye düvel-i mütehâbbe ile olan alâ'ik ve muâmelâtı kemâ fi'l-evvel ibka ey- 
lediğini ve Rumların hin-i istimânlarmda ne süretle menâfi” göstereceğini ve 
cevâb gelince kadar mütâreke olacağını makam-ı riyâsetden olarak resmen be- 

yân ve ifâde ediyorsuz dediklerini ta'kiben beri tarafdan usât-ı Rum ba'de'İ-is- 
timân Devlet-i Aliyye dahi mücerred kendi reâyâsı hakkında şi'âr-ı şefkat ve 
merhametini ve düvel-i mütehâbbeye olan ri'âyetini isbâten ve müsâadeten ic- 
râ edeceği ve kendisinin münferiden bilâ-müzâkere yapacağı şeyleri dostâne 
ihbâr kabilinden olarak söyledim. Muvakkaten icrâ olunacak terk-i muhasama 
husüsu dahi beyne'd-düvel kuyüd-ı meşrüta ile câri ve müsta'mel olan mütâre- 
ke demek olmayarak fakat terk-i silâh te'hir-i te'dib demekdir denildikde öte 
tarafdan tenzil-i kelâm ile bunları anladık, lâkin beyân eylediğiniz menâfi' Mo- 
ra reâyâsının bi-aynihi eski hâlleri demek olarak bir şeyi mukayyed olmamağla 
tetmim-i maslahat içün bi'l-ittifâk ricâ iltimâs ederiz ki, fakat arz-ı Yunan hak- 
kında istediğimiz menâfi'e müsâade buyurulmak üzere hâk-i pây-i pâdişâhi- 
den istizân olunsa ve iki güne kadar bize cevâbı verilse de biz dahi devletleri- 
mize öylece yazıp fâidesi müşâhede kılınsa olmaz mı? yollu tefevvühlerinde 
beri tarafdan elçi bey dostlarımıza deminden beri ifâde eylediğim süretden 
başka süretler mugayir-i şer-i şerif olmağla bunu gerek şevket- meâb efendi- 
miz hazretleri ve gerek eczâ-yı saltanat-ı seniyye ve umüm millet-i islâmiyye 
ile'İ-ebed kabül edebilir değildirler, burası meczümumuzdur ve bu vechile hâ- 
time-i kat'iyye cevâb olarak i'tâsma me'müruz, dostlarımıza lâyık olan şu be- 
yân olunan cevâb ve Ütizârlarımızı kabül ve i/tirâf etmekdir denilmiş ise de öte 
tarafdan (334) biz dahi Londra'da mün'akid olan mu'âhedenin tagyirine kadir 
değiliz ve bu husüsda Devlet-i Aliye'nin tamâmiyyet-i mülkiyye ve âsâyişine 
halel gelmez. Bu iltimâsımız taraf-ı eşref-i şâhâneye arz u istizân olunsa belki 
müsâade buyurulur me'mülündeyiz ve iki güne kadar tercümânları gönderip 
cevâbını alırız ve cevâb zuhür etmediği takdirce ol vakit biz dahi avdet fermân- 
larımızı istemeğe mecburuz demeleriyle beri tarafdan şevket-meâb efendimiz 
vâkiâ mülkünde mustakil bi'I-hükm pâdişâh-ı zişândır. Lâkin devletimizde bir 
şey ki şer-i şerife ve kitâbullaha mugayir ola tagyiri kimsenin vüs'ünde olma- 
yıp pâdişâhlar dahi şer-i şerifin hükmüyle mahkümdurlar, ale'l-husüs ki pâdi- 
şâh-ı âlem-penâh efendimizin bu bâbda irâde-i kat'aları iktizâsmca nihâyet 
me'müriyyetimiz beyân olunup dururken tekrâr hâk-i pây-ı şâhânelerine şöyle 
böyle demek dâire-i edebden biründur ve bi-hüde tasdi'i mücib olur. Kaldı ki 
elçi beylerin devletleri tarafından Dersa'âdet'te ikamete me'müriyyetleri ancak 
Devlet-i Aliyye ile devletleri beyninde mün'akid olan uhüd u şurütun vikayet-i 
icrâsı içün olup bilâ-izin avdetleri dahi uhüd u şurütun nakz u feshi demek 
olur. Hâlbuki Devlet-i Aliyye ile devletleriniz beyninde kâffe-i uhüd u şurüt 
harf-be-harf icrâ olunmakda iken şimdi uhüd u şurütdan hâric böyle nâ-hak 
madde-i mekrüha için gitmelerini icâb eder şey göremiyoruz, bu mülâkat-ı 
müctemi'ada her türlü itizârât-ı hakikiyyemizi sâmi'a-i insâf ile dinlerler zan- 
nolunduğundan li-ecli'l-iknâ” Devlet-i Aliyye'nin yapabileceğini dostâne ihbâr 
dahi eyledim, bizim elimizden gelen bu kadardır artık ilerisi dostlarımızın di- 
râyetine muhavveldir yollu söyledikde öte tarafdan bugünkü irâ'e eylediğimiz 
ta'dilâta mu'âhedemizin ruhsatı yoksa da mücerred sefir-i muslih olduğumuz- 
dan dostlarımızdan mes'üliyyeti üzerlerimize alarak söylüyoruz, iktizâ eder ki 
siz dahi tetmim-i maslahat için şu beyân eylediğimiz menâfi'den fazla olarak 

Rumlar içün Londra'da yapılan mu'âhededeki menâfi” misillâ Devlet-i Aliyye 
biraz zâid menâfi' vermesini istihsâl eylemenizi iltimâs ederiz demelerine mu- 
kabeleten beri tarafdan bir kavim ki bu kadar isyândan sonra istimân eylediği 
saatde afv u emâna nâil olup ondan sonra dahi ömrü oldukça sâye-i Devlet-i 
Aliyye'de canı ve malı ve ırzı ve emlâk ü emvâli cümleten yerinde ve kendi ra- 
hatında olacağı cihetle bundan ziyâde menâfi” olabilir mi? Elhâsıl eğer dostları- 
mızın dilhâhları (835) âsâyiş kaziyyesi ise söylediğimiz süretle hitâm bulup ve 
bu madde yalnız söze kalırsa üç gün üç gece söyleşsek bitmez, bunu bitirirse 
ancak safvet-i kulüb bitirir yoksa söz tükenmez ve bu merkezden ilerisine ı1srâr 
dahi millet da'vâsına çıkacak görünür demekle öte tarafdan millet lâkırdısı 
yoktur ve Rumların bu fesâda cesâretleri yine kendi metbu'larının sebeb ver- 
mesi ile olmuşdur ve ile'İ-ân yedi senedir mümted olduğundan imtidâdının za- 
rarı gerek sirâyet ve gerek ticaret cihetiyle devletlere dokunup nihâyet bir süret 
verilmek lâzım gelerek Rumlar hakkında zâid menâfi'-i mutâlebemiz dahi hak- 
kaniyetden başka şey değildir ve bunların hakkında dediğinizden zâid ve 
Londra Mu'âhedesi gibi ba'zı menâfi” tanzimine müsâade olunmasını gayetü'l- 
gaye yalvarır rica ederiz demelerine mukabil beri tarafdan sebeb-i isyânları ne- 
den nâşi ve imtidâdı dahi ne hikmetlere mebni olduğu başkaca dermiyân ve is- 
bât olacak şeyler olmağla istemeyiz ki onlardan bahs edelim, lâkin şurası mec- 
züm ve muhakkakdır ki beyân eylediğimiz menâfi'den ilerisi bize mücib-i şer 
olup aklı olan şerri kabul etmez ve bu iltimâsınızın hâk-i pây-i şâhâneye arz u 
iş'ârında kat'an bir fâide olmayacağını cezmen biliriz. Eğerçi elçi beylerin dev- 
letleri tarafından kendilerine gelen son ta'limâtlarının mahallerinden tahriri ta- 
rihinden şu güne gelince lâ-akal kırk elli gün olmak iktizâ edip bu kadar eyyâm 
içinde inkılâbât-ı ahvâl cihetiyle kendi krallarının şâyed niyyet ve dilhâhlarının 
sonradan tahvil ü tagayyür kesb etmesi muhtemelât-ı kevniyyeden add olunu- 
yor ise de irâde-i katı'a-i hazret-i mülükânenin bugün üç saatin içinde tagyiri 
ihtimâli mutasavver olmayacağı âşikârdır. Hâlbuki şevket-meâb efendimizin 
tahvil-i irâde buyuramamaları be-hakk ve kitab ve şer icâbından nâşi olup haş- 
metlü krallar cenâblarının teklifleri ise kendi kendilerine bi-gayr-i hakkın ihti- 
râ” olunmuş şeyler olmağla sonradan kendileri dahi insâf edip de tahvil-i niy- 
yet etmiş olmaları ba'id değildir. Ale'I-husüs ki, elçi beylerin devletlerine kâ- 
gıdlarının gidip gelmesi dahi kırk elli güne mutavakkıf olduğundan bu kadar 
müddet-i vâfiye içinde her türlü tagayyür kabil ve muhtemel olduğundan elçi 
beyler ibtidâ kendileri bu itizârat ve ifâdâtımızı devletlerine yazıp istihsâl-i 
muvâfakat eylemeleri lâzım gelir yollu yâd olundukda öte tarafdan bizler bu 
husüsda ma'züruz ve bu kadar ta'dilâta devletimizden me'müriyyetimiz yok 
iken 1336) her türlü itâb ve mes'üliyyeti üzerlerimize aldığımızdan şu Londra 
Mu'âhedesi'nde dostlarımızın gösterdikleri menâfi” ve imtiyazât misillâ pâdi- 
şâh-ı âlem-penâh hazretleri dahi reâyâsına menâfi” in'âm buyurmasını ricâ ede- 
riz demelerine mukabeleten beri tarafdan bu dediğimiz süret ve olunan teklif 
bizim dahi elimizden gelmez ve ma'züruz denilerek ecvibe-i def'e lede'l-irâd 
Rusya elçisi cânibinden bu madde içün düvel-i mütehâbbe ile olan dostluğu il- 
ga eder misiniz deyü su'âl olundukda beri tarafdan Devlet-i Aliyye düvel-i mü- 

tehâbbenin her biriyle olan uhüd u şurütunu vikaye ve harf-be-harf icrâ etmek- 
tedir ve dostlukdan başka mütalâası yokdur. Biz dostluğun ilgası lakırdısını li- 
sânımıza almayız. Onu elçi bey dostumuz tefevvüh ediyor. Eğer ortada ahd u 
şarta münâfi birşey var ise onu beyân eylemek lâzım gelip yoksa bu madde 
ahdden hâric olduğu âşikâr iken bunun adem-i kabulü ile dostluğun ilgası ne- 
den lâzım geleceğini bilmem denilmeğin İngiltere elçisi cânibinden bu meclis-i 
dostânede maslahatlarımız ıslâh ve tesviyeye yaklaşmışdır. Şöyle ki, üç madde- 
nin ikisi karar bulup ya'ni evvlâ ibka-yı muâmelât-ı resmiyye ve sâniyen mu- 
vakkaten harekât-ı hasmânenin terki maddeleri karar-pezir olarak şimdi lakır- 
dı ziyâde-i menâfi'de kalmış olduğundan buna dahi bir süret bulunmak üzere 
taraf-ı pâdişâhiye arz ü istirhâm olunması münâsib olur yollu irâd etmekle beri 
tarafdan Devlet-i Aliyye'nin her bir umür ve husüsu şer-i şerif ve yâhüd ka- 
nün-ı münifi ile müesses olduğundan reâyâ istimânında şer ve kanünun nihâ- 
yet derecede mesâğı olabilecek menâfi'i dostâne ihbâr eyledik. Bunlardan baş- 
ka pâdişâhımız efendimiz ileride kendi reâyasının gösterecekleri sadâkat ve is- 
tikametlerinden mahzüz olup da kendileri mübârek kariha-i mülükânelerin- 
den başkaca menâfi' ihsân buyururlar ise kendi bilecekleri şeydir ne yaparlarsa 
yaparlar onu bizler bilmeyiz ve yapamayız. Şimdi bunun ahseni zirâ nihâyet 
diyeceğimiz bu tafsilâtı elçi beyler devletlerine yazarlar ve yazacaklarını bize 
haber verirler biz de ifâdatımızı icrâ ederiz yollu söylendikde öte cânibden ta- 
rafnızdan Rumlar hakkında taahhüd olunan menâfi'den mâ'adâ taraf-ı pâdi- 
şâhiden rahmen ve şefkaten erzâni buyurulacak menâfi'e şimdiden ibrâz-ı alâ- 
met-i dâlle mümkin olamaz mı yollu tefevvühlerini men'en beri tarafdan Dev- 
let-i Aliyye'nin şeriât-ı mutahhara hükmünce bu bâbda elinden gelebilecek sü- 
retler ve halife-i âlem (337) ve muktedâ-yı ümem efendimizin kendi reâyâsı 
hakkında kariha-i sabihâ-i mülükânelerine mahsus olan şime-i rahm ü şefkat 
ve düvel-i mütehâbbeye olan hürmet ü ri'âyet keyfiyyâtı bi'd-defa'at dostları- 
mıza beyân olunmakla kâfi zannederiz. Bunun üzerine deminki ihbâr-ı dostâ- 
nemizi güyâ taahhüde haml edip de tekrâr zamime olarak şunu bunu istemek 
ve keenne taraf-ı eşref-i şâhâneden taahhüd olunmak süretleri hak bu ki, zât-ı 
hazret-i şâhânenin infiâl-ı mülükânelerini artırmakdan gayri bir nesneyi müfid 
olmayacağı âşikârdır. Şimdi icâb-ı maslahat şudur ki, elçi bey dostlarımız i/tirâ- 
zât-ı meşrühayı kabul edip devletlerine yazadururlar ve ba'de muvafakat cevâ- 
bı gelip Rumlar dahi istimân ederler ve dediğimiz menâfi'e nâil olurlar. Ondan 
sonra sâir türlü âsâr-ı şefkat-ı seniyyeye istihkakları olur ise ileride müşâhede 
olunur yollu tezkâr olundukda Rusya elçisi cânibinden kendileri devletleri ta- 
rafından me'müren hidmet-i sefâretle nezd-i Devlet-i Aliyye'de bulundukların- 
dan böyle bir maslahat içün diyeceklerini makam-ı riyâsete deyip cevâbını dahi 
oradan alacak olduklarından taraf-ı eşref-i şâhâneye teveccühle arz ü istizân 
olunacağına kendileri karışamayıp fakat dedikleri iltimâslarının cevâbını iste- 
meğe mecbür olduklarını lede”İ-irâd beri cânibden biz nihâyet me'müriyyeti- 
mizi kerrâren beyân eyledik ve dediğimiz menâfi'den fazla ihsân-ı husüsi şev- 
ket-meâb efendimizin ileride isterlerse kendiliklerinden yapacakları şey olup 
buna kimse karışamayacağını bildirdik. Hâl böyle iken şimdi iki güne kadar ce- 

vâb aramak taahhüd ve cebir ma'nâsını mutazammının olmağla ne kabul olu- 
nur ve ne üzerimize almak elimizden gelir denilip İngiltere ve Fransa elçileri 
tarafından dahi güzerân eden mükâlemâtımıza üç maddenin ikisi kolaylaşmış 
olduğundan ifâde-i mezküre üçüncü madde add olunan menâfi'-i zâide husü- 
sunun kesb-i suhületi mülâhazasına mebnidir ve menâfi'-i zâide dediğimiz 
şeyler dahi çünki Devlet-i Aliyye Rumların hem hâkimi ve hem hâmisi olacak 
olduğuna mebni ez-cümle Rumlar dahi vergilerini defaten vermek ve sâkin ol- 
dukları arâzi tahdid olunmak misillâ menâfi” gösterilmesi muktezidir demele- 
rini redden işbu vergi ve ale'I-husüs tahdide dâir teklifâtın taraf-ı Devlet-i Aliy- 
ye'den hiç birisi kabul ve istimâ” olunmayacağını bunca vakitden beri elçi bey- 
lere bi'-d-defa'at kerrâren ve merrâren beyân ve adem-i kabule mecbüriyetde 
olan itizârât-ı hakikiyyemiz her türlü isbât ve i'lân olunmuş iken böyle tebdil-i 
elfâz ve tagyir-i ta'birât ile tekrâr ityân olunması (338) devr ü teselsül demek ol- 
mağla netice bulur şey değildir. Bu gün mülâkat-ı hayriyyeye muvâfakatla elçi 
bey dostlarımızı celb ve birkaç saatdir bu kadar i/tizârât ityân ve isbât etmiş ol- 
duğumuzdan elçi bey dostlarımız dahi sâmi'a-i hakkaniyyet ve nasfetle dinle- 
yip kabul ve tasdiklerini me'mül ederiz. Bugün olmazsa sonra yine mütâlaa ve 
mülâhaza ederler ve dostâne haberleşiriz yollu cevâblar ile kelâma hitâm veril- 
miş ve akşam dahi takarrüb eylemiş olduğundan miyânede sâir ba'zı âfâki soh- 
bet ve taltifât cereyânıyla itmâm-ı meclis olunduğu muhât-ı ilm-i âlileri buyu- 
ruldukda emr ü fermân hazret-i men lehü'l-emrindir. (339) 


Numero 9 


Zahire maddesine dâir İbrahim Paşa'nın Necib Efendi'ye 
gönderdiği mektub süretidir 


Ba'de'l-elkab evvel ve âhir keşide-i silk-i imlâ ve itâre-i bezm-i sa'âdet-ârâla- 
rı kılınan muharrerât-ı senâveri meğlinden süret-i ıztırâbımız ma'lüm-i atüfet- 
leri buyuruldu zannolunur ise de galibâ henüz meczümr-ı âlileri olmamak ge- 
rek hâlimiz ise maazallahü te'âla ne derecelerde fenâya reside olduğu ve ablu- 
kamız husüsuna düvel-i müttefikanın vâki' olan sa'y ü İtinâları ne mertebeler- 
de muhkem olup Bâbıâli'ye yazılan arizamız mütâlasından dahi ma'lüm-ı âlile- 
ri olur. Bu tarafda bi'l-icâb kullanılmak içün tevkif olunmuş olan iki kıt'a gulet 
mukaddemce Preveze'ye gönderilip Kapıcıbaşı İbrahim Bey'den zahire mutâ- 
lebe olunmuş ise de mir-i mümâileyhin mevcudu bulunmadığından keyfiyyeti 
Rumeli Vâlisi hazretlerine bi'l-inhâ müşârünileyh mahsus şair eminini ta'yin- 
birle seksen bin vukiyye zahire tahmil edip göndermişler. İşbu zahire ise bir 
kaç günlük zahire demekdir. Böyle bir ordu-yı cesime ve bu kadar nüfüs-ı islâ- 
miyyenin böyle âne ile idâreleri ne şekil mümkin olur? Devletlü veliyyü'n-ni- 
am vâlidim tarafından şimdiye kadar kaç senedir hiç kusür olunmadı, ya'ni 
kand-i mükerrere kadar bâligan mâ-belag irsâl buyurdu. Ancak şimdi imkân 
ve kudretleri olmamak hasebiyle bütün bütün işimiz size kaldı. Benim feryâd ü 
figânım nefsim içün olmadığını ve ibtidâ-yı me'müriyyetimden beri nefs-i âci- 

zânemi uğur-ı din ü devlete fedâ etmiş olduğunu bilirsiniz zannederim, çünki 
beni kayırmıyorsunuz, Allah için olsun bunca sabi ve nisvân ve nüfüs-i İslâ- 
miyyenin yed-i a'dâya giriftâr olması muhâtarasını fikr ü endiş buyurun. Âyâ 
rüz-ı cezâ yok mudur? Ya'ni idârenin imkânı olsa hudâ âlim bir vechile yaz- 
mam, hele pederimden bir vechile fâne mümkin olamıyacağı ariza-ı mezküre 
tafsilâtından dahi tebeyyün eder. Habib-i kibriyâ hürmetine ne süretle ve ne ta- 
rik ile imkânı bulunacak ise serian ve âcilen külliyyetli zahire isâlinin çâresi is- 
tihsâline himmetleri me'müldür. Fi Z 27 sene 1243 (10 Haziran 1828) (3401. 


Numero 10 


Mora ve Akdeniz'de kâin mahâlde bulunan tâife-i hıristiyana 
Patrikhâne tarafından gönderilen nasihatnâme süretidir 


Mora ceziresi ve Akdeniz'de kâin mahâll-i sâirede bulunan rehâbin ve sâir 
bi'i-cümle hıristiyan tâifesi taraflarına bu vechile inhâ olunur ki, öteden beri iş- 
bu patrikhânemiz hıristiyan tâifesinin vâlideleri mesâbesinde olmak hasebiyle 
dâimâ evlâdlarının selâmetleri vesâiline teşebbüs edegeldiğinden havze-i itâat- 
den hurüclarına râzı olmadığından başka sâire mücib-i dalâl ü ziyân olacak ha- 
reketlerini fehm etdikçe nesâyih ile evlâdlarını o güne hâlden vikaye vâcibe-i 
zimmet-i mâderânesidir. Binâberin bundan akdem vesâvis-i şeytaniyyeden nâşi 
o taraflardan serzede-i zuhür olup menfür min indullah olan harekât-ı kabiha- 
nın zuhürunda dahi patrikhânemiz tarafından ber-vech-i bâlâ nesâyih-i mâde- 
rânesini müştemel taraf taraf kâğıdlar neşriyle evlâdlarının kel'I-evvel itâata rü- 
cü'larına sa'y ü gayret ba'zılarmı isyân ve mesâibden tahlis eylemişdir. Bu def'a 
Mora derbendâtının beri yüzünde vâki” Atina ve İstifa ve sâir havâli-i Rumeli'de 
bulunan Rum tâifesi dahi ictisâr eyledikleri isyânları sebebiyle mebguz-ı ilâhi 
olduklarını tefhim-birle bi”l-cümiye kapudanlar ve kocabaşılarla İstifa'da hâlen 
Rumeli Vâlisi ve Serasker devletlü Mehmed Reşid Paşa efendimiz hazretleri câ- 
nibine varıp istimân ederek cerâim-i güzeşteleri külliyyen afv buyurularak ev- 
velkinden ziyâde âsâyiş ve istirahatleri tarafından vürüd eden mektüblarından 
ma'lümatımız oldukda işbu hareketlerinden fevka'l-gaye memnün ü mesrür 
olunup cümlelerini ke'I-evvel evlâdlığa kabul ile haklarında hayır duâ ve vâki” 
olan efrüzları dahi afv u ilga ve süret-i itâat ve sadakatlarını cânib-i saltanat-i se- 
niyyeye ifâde ve inhâya müsaraat eylemişizdir. Kaldı ki, sizler İncil-i şerifin ve- 
sâyasını ve müstağrak olduğumuz niam-ı Devlet-i Aliyye'yi ferâmüş edip ve 
can ve mal ve evlâd ü ıyalleriniz bilâ-mücib telef ve helâk olacağını dahi idrâk 
etmiyerek eblehâne isyânda ısrâr etmenizle lâ-cerem Devlet-i Aliyye'nin ve ta- 
raf-ı pederânemizin celb ve indullah magzüb olmuş iseniz de ma'-mâ-fih bu 
defa dahi nesâyih-i pederânemizin güş-ı hüşlerinize telkin ve herhâlde milleti- 
miz hakkında mebzül ve derkâr olan inâyât-ı gayr-i ma'düde-i seniyyenin ce- 
maat-i metrepolidan ile bi'l-iştirâk tezekkürü vâcibe-i zimmet add olunmuş 
olup (3411 ve'-hâsıl Devlet-i Aliyye'nin mine'I-kadim gerek icrâ-yı âyin husü- 
sunda ve gerek husüsât-ı sâirede mebzül olan inâyeti ve refâh ü istirahatinizi ta- 

hattur-birle eğer hıristiyan iseniz hiç vesvese etmeyerek şeytân-ı racime mahsus 
olan işbu isyânı terk ile bir ân akdem itâata rücü'a müsaraat edesiz. Devlet-i 
Aliyye dahi sizlerin bu vechile nedâmet ü sadâkatınızı müşâhede-birle cerâim-i 
güzeşteleriniz afv ve herhâlde himâyet ü inâyet-i aliyye mebzül buyurulacağı 
âşikârdır. Âyinimize müteallik olan taksirâtınız dahi tarafımızdan afv olunur. 
Maazallahü te'âla işbu nesâyih-i pederânemizi kabul etmeyip ve Devlet-i Aliy- 
ye'nin inâyetini hâtıra getirmeyip de isyânda ısrâr ederseniz her türlü vizr ü bâl 
boynunuza da olsun, Zirâ çekeceğiniz masâibden başka cânınıza dahi selâmet 
yokdur. Eğer işbu nesâyih-i pederânemizi güş ederek vaktiyle itâat ve raiyyete 
rücü' eder iseniz hayır duâmızın bereketi üzerinizde ola. (342) 


Numero 11 


Taraf-ı devletden da'vetnâme irsâliyle Deraliyye'ye avdetlerinde 
İngiltere ve Fransa sefirlerine verilmek üzere kaleme alınan 
takrir-i resmi süretidir 


Eshab-ı ukul ve elbâba zâhir ve hüveydâdır ki, bu âlem-i kevn ü mekânın ilâ 
yevmü'-kıyâm beka-yı nizâmına müteallik olan irâdet-i aliyye-i rabbaniyye ve 
hikmet-i bâliga-i sübhaniyye iktizâsınca medâr-ı salâh-ı hâl-i ümem ve menşe'-i 
ümrân ve âbadâni-i aktâr-ı âlem olan pâdişâhân ve hükümdârânın tasarrufât-ı 
dâhiliyye-i mülkiyyeleri bi'l-icâb kendilerinin bileceği maslahat-ı mahsus ala- 
rından olarak mutlaka idâre-i müstakille ve irâde-i münferidelerine vâbeste ve 
muâmelât-ı lâzime-i hâriciyyeleri dahi revâbıt-ı uhüd u şurüt-ı mer'iyyeye pey- 
veste olmak hasebiyle hıfzen lin-nizâm mesâlih-i düveliyye ale'd-devâm bu 
merkezde dâir ve düvel-i mütehhâbbe-i mu'âhide beyninde cereyân eden ah- 
vâl-i resmiyyenin mevkuf-ı aleyhi bi'l-istikrâ” yâ zâbıta-i ahd u şart veya cüz'-i 
mâhiyyeti kabilinden olan levâzım-ı mihr ü musâfâta münhasır olmak lâzım 
gelip ma'-hazâ ber-muktezâ-yı evzâ-ı felekiyye müddet-i medide ve sinin-i adi- 
deden beri mebhüsün anh olan Mora maddesine dâir bu def'a asaletlü İngiltere 
ve Fransa devletleri sefir-i mu'teberleri tarafından meclis-i mükâlemede iştirâ- 
ken takdim ile ba'de't-terceme meâli ma'lâm-ı âli buyurulan takrirde kullanı- 
lan lisân ve arz u ityân kılınan tekâlif-i hâricetü'limkân keyfiyyeti hadd-i zâ- 
tında yine kemâ fi's-sâbık usül-i meşrühaya ve Devlet-i Aliyye-i ebediyyü'd- 
devâmın dost-ı hakikileri olan devleteyn-i müşârünileyhümâ taraflarından cid- 
den ve hakikaten me'mül ve muntazır-ı hâlisânesi olan meslek-i mevsilü'İ-me- 
râma muvafakat ve mutâbakatdan ba'id olmasıyla nezd-i Devlet-i Aliyye'de 
ez-ser-i-nev bâ'is-i teessür olmuşdur. Şöyle ki, nâire-i fiten ü fesâdın mebâdi-i 
zuhüru ve sinin-i çendinden beri imtidâd ü iştidâdının ilel ü esbâbı ve bu mad- 
denin üzerine düvel-i mütehâbbe tarafından vâki” olan irâdât-ı adide ve taraf-ı 
Devlet-i Aliyye'den verilen ecvibe-i hakikiyye keyfiyyâtı ve'l-hâsıl bu madde- 
nin bunca zamandan beri sürülen mübâhasât ve münâzaat ve taraf-ı Devlet-i 
Aliyye'ye müstelzem olduğu envâ'-ı zarar ü hasârâtı kaziyyeleri bi-tamâmihâ 
mazbüt-ı cerâid-i ezhân ve memlü-sâz-ı mesâmi'-i âlemiyân olduğuna ve mâ'- 

ma-fih Devlet-i Aliyye-i ebed-kararın öteden beri mevsüf ve mütehallik olduğu 
şân ü şiâr-ı şefkat-âsâri ve bi'l-husüs saltanat-ı seniyye-i sermediyyü'l-istimrâ- 
rın emn ü âsâyiş-i âlem maslahat-ı hayriyyesinde cümleden ziyâde der-kâr 
olan himmet-i (343) kâmilesi iktizâsınca madde-i mezküreyi yine kendi mül- 
künden mutasarrıfen ve ahkâm-ı şeriyye ve mülkiyyesine tatbikan bi't-ta'dil 
şu bi-huzüri-i âlem gailesinin cihândan ref'iyle ibka-yı âsâyiş-i âmme niyyet-i 
hayriyyesinde her bâr râsih-dem idüğine binâen bu mahalde mecâri-i hâl ve 
mâ-sabak-ı ahvâlden tayy-ı tumâr-ı bahs u makal olunması münâsib görünüp 
ancak Mora ceziresi ahâlisi öteden beri Devlet-i Aliyye-i ebediyyü'd-devâmın 
cizye-güzâr reâyâsından olduğuna mebni mütesaddi oldukları tasavvurât-i im- 
tinâiyye Devlet-i Aliyye'ye göre mevâni'-i kuvve-i adideden nâşi bir vechile ve 
lâzime-i muvâlât-ı samimiyye üzere ahâli-i mezkürenin daire-i raiyyet-i Dev- 
let-i Aliyye'den hurücları devleteyn-ı müşârünileyhümâ nezdinde dahi mücâz 
olmak mülâbesesiyle haklarında vâki” olacak müsaadât-ı seniyye be-her-hâl 
hadd-i raiyyetlerini tecâvüz etmemek lâzım gelip takrir-i mezkürda olan süret 
ise bu usüle bi'l-vücüh mübâyin ve münâfi olarak Devlet-i Aliyye kendi reâyâ- 
yı kadiminin bir fırkasını daire-i raiyyetden ihrâc ve mülk-i mevrüsu olan kılâ'-ı 
hâkaniyye ve arâzi-i islâmiyyeyi onlara terk ile başkaca hükümet ve serbestiy- 
yelerine izhâr-ı rızâ demek olacağından Devlet-i Aliyye'nin evvel ü âhir bu 
bâbda derkâr olan mevâni'-i şe/iyyesinden mâ'adâ sarahat-ı akl-ı hâkim ve hâ- 
simdir ki, hiç bir devlet-i müstakille kendi mülk ve milleti içinde hükümet-i di- 
ger vuku'unu tecviz etmek mümkin ve mutasavver olabilir makuleden olma- 
yıp farz-ı imkânı takdirinde ne mertebe mefâsid ü mahâziri müstelzem ve bü- 
tün memâlik-i mahrüsaya ne derece mazarrat-ı sâriyeyi müstetbi” olacağı vâzıh 
u ayân ve eğerçi takrir-i mezkürda güya cezire-i merkumenin tahdidi süretleri 
muharrer ise de tasavvurât-ı hâriciyye kabilinden olup ya'ni cezire-i mezküre 
Devlet-i Aliyye'nin sâir memâlik-i mahrüsasına mülâsik u muttasıl olmak hase- 
biyle hâricde tasavvur ve tefevvüh olunan tahdid-i kelâmı hakikatde bu telâsik 
u ittisâle hâciz ü hâil olamayacağından ahâlisinin serbestiyyetleri yine mülk ve 
millet-i islâmiyye içinde olmak lâzım geleceği derkâr olduğundan gayri bi'l- 
farz ve't-takdir tahdidi mümkin olsa bile ahâli-i mezkürenin sâir memâlik-i 
mahrüsada bulunan ebnâ-yı cinsinden milletce adem-i tefriki ve ticaret-i ber- 
riyye ve bahriyyeleri makalesine göre memâlik-i mahrüsaya âmed-şüdleri ci- 
hetleriyle bir tâifenin ba'zı efrâdı tahsil-i serbestiyyet eylediği sürette hâlen ve 
kalen efrâd-ı sâiresini dahi bulundukları meslekden udül ve inhirâf kuruntusu- 
na düşürmeğe (3441 çalışacaklarından bi'z-zarüre haklarında tedbir-i âhire 
mess-i ihtiyâc misillâ yine envâ'-ı rahatsızlıkları müeddi olacaği lede't-teâmül 
zâhir ü nümâyân olur hâlâtdandır ve kezâlik cezire-i mezkürede fi-mâ-ba'd 
ehi-i islâm sâkin olmak üzere hâvi olduğu emlâk ü emâkin-i islâmiyye ve timâr 
ve zaamet ve evkafın ahâli-i mezküreye terki şe/an ve mülken bir türlü câiz 
olamayıp Rum reâyâsmdan memâlik-i mahrüsayı terk ile cezire-i mezküreye 
gitmek isteyenlere ruhsat itâsı maddesi ise tahrik-i şâyi'a-i serbestiyyetden nâ- 
şi Devlet-i Aliyye bayağı memâlik-i mahrüsanın kendi reâyâsından tahliyesini 
tecviz kabilinden olacağına binâen Devlet-i Aliyye'ye göre kabil-i imkân ola- 

mayacağı müstagan ani'İ-beyân olmak hasebiyle bu takdirce takrir-i mezkürda 
mevâdd-ı mezbüteden dolayı Devlet-i Aliyye'nin şân ü şevket ve menfaat-ı 
mahsusası gözetilmek süretleri lâfzen mestür ise de fi hadd-i zâtihi mevâdd-ı 
mezküre memâlik-i Devlet-i Aliyye'nin şirâze-i usül-i raiyyetini ihlâl ile menâ- 
fi'-i mahsusa-i mülkiyyesini izâ'a ve şân ü şevketini iz'âf kabilinden olacağına 
nazaran kelâm-ı mezkür hâricde ma'nâsı mütehakkik olmayan elfâz-ı mücerre- 
de makulesinden olmak lâzım gelerek hak bu ki, o misillü envâ'-ı mahâzir ve 
mazarratı müstetbi, olacak tekâlifin dost-ı hakiki-i Devlet-i Aliyye taraflarından 
âverde-i zebân-ı beyân kılınması ez-her cihet münâfi-i melhüz u me'mül ve me- 
vâdd-ı mezküre fi'-hakika mülken ve milleten ve diyâneten nezd-i Devlet-i 
Aliyye'de müteazzirü'l-husül ve mümteni”l-kabül olduğundan başka evvelâ 
eshâb-ı tahkike ma'lâm ve müsellemdir ki, âferineş-i âlemden beri mertebe-i 
hükümet bir kavm-ı müstakillin bir mülk-i mahsusda ictimâ'iyle ahkâm-ı dâhi- 
liyye ve hâriciyyeden mürekkeb kavâid-i külliyye-i meriyye ve kavânin cüme- 
liyye-i mu'tebere üzere alâ vechü'l-istimrâr ta'mil ve tasarruf ile mütehakkik 
olagelip ahâli-i mezküre ise âmme-i âlemin ma'lâm u meşhüdu olduğu vechile 
kendileri Devlet-i Aliyye'nin reâyâ-yı kadiminden bir milletin ba'zı efrâdı ve 
bulundukları mahal memâlik-i mevrüse-i Devlet-i Aliyye'nin bir kıt'ası ve ka- 
zâlik hey'et-i hâliyeleri şerâit-i hükümetle münâsebetden bi'l-külliyye hâli ve 
âri olmak hasebiyle haklarında ıtlâk-ı hükümet bir vechile sahih ve câiz olma- 
yıp belki fikdân-ı mahal cihetiyle keenne şahs-ı mevhüme tertib-i hükm-i vü- 
cüd kabilinden olacağından gayri ahâlt-i mezküre misillâ abâ an-ced sâye-i sal- 
tanat-ı seniyyede her türlü niam-ı emn ü âsayişe nâil ve her güne refâh ve ra- 
hatları hâsıl iken kadr ü şükrünü bilmeyerek metbü' ve veli ni"metlerine izhâr-ı 
ukuk ve isyân ile envâ-ı fazâhat ü fesâda (3451 cesâret etmiş ve bütün âlemin 
rahatsızlığına sebeb olmuş olan o makule efrâd u eşhâs istihsâl-i hükümet ve 
iktisâb-ı serbestiyyet ile vücüd bulduğu ve mütecâsir-i utüvv ü isyân olanlar 
cemi” zamânda ve cümle düvel ü milelde menfür ve mebguz olagelmiş iken 
bi'i-akis nâil-i emâni olmak iktizâ eylediği takdirde bunun mazarratı yalnız ta- 
raf-ı Devlet-i Aliyye'ye aid olmayıp belki ba'dezin her devletin teba'a ve reâyâ- 
sı bu mesleğe sülük ile tahsil-i serbestiyyet dâiyyelerine düşmek ve bunun gâ- 
yeti dahi nizâm-ı âlemi teşviş ü ihlâle müntehi olmak lâzım geleceğine nazaran 
ahâli-i mezküre hakkında tahsil-i hükümet ve serbestiyyete mübâderet süretle- 
ri düvel-i mütehâbbe vükelâsı olan ukalâ-yı kâr-azmâ ve zevât-ı dirâyet-intimâ 
indlerinde ne vechile tecviz ve ihtiyâr olunabileceği muhill-i istigrâb ve işkâl 
olur keyfiyyetidir ve kezâlik bu kârgâh-ı âlemin lâzime-i nizâmından olan tefâ- 
vut-i tabakât-ı nâs iktizâsınca hazret-i hallâk-ı hakim her tâifeyi bir hâle vaz'u 
tahsis etmiş olduğundan ahâli-i mezküre misillü abâ an ced milletce tabaka-i 
raiyyet üzerine mecbül ve ezmine-i mütekaddime ve edvâr u duhür-ı dirine- 
den beri rikbe-i zindegânileri rıbka-ı mahkümiyyet ile me'lâf ve maglul olan 
kavmr-i vazi” hakkında bir vechile liyâkat ve istihkakları olmayan mertebeyi is- 
tihsâle ibtidâr etmek tagyir-i vaz'-ı hudâdâda tasaddi nev'inden olacağma 
mebni husül ve istikrârı adimü'l-ihtimâl ve bi'l-farz husülü takdirinde dahi fi'1- 
mesel serkeşlikle büyüyen kimesnenin taht-ı terbiyete idhâl müşkil olacağı mi- 

sillü bunlar dahi azgınlık ile tahsil-i serbestiyyet etmiş olacaklarından ve halbu- 
ki nefsinde havsala-i istidadları dahi mütehammil olmadığından sagir ü kebiri 
haltü'l-izâr olarak ne dâire-i inkıyâda dâhil ve ne usül-i idâreleri hâsıl olamaya- 
cağından ma'adâ vesile-i ticaret ile geşt ü güzâr eyledikleri mahallerde ve gerek 
denizde gün-a-gün evzâ'-ı bi-edebâne ve etvâr-ı mütecâvizâneye ictisâr ve bel- 
ki sü-i hareketleriyle devleteyn-i müşârünileyhümâyı dahi bi-zâr edecekleri 
mebâdi-i umürdan avâkib-i hâle intikal tarikince vâreste-i iştibâh olup hattâ di- 
mağ-ı hulyâları fi'İ-cümle râyihasını şemm etmesiyle geçenlerde devleteyn-i 
müşârünileyhümâ taraflarından kendilerine vâki” olan tenbihâtı bile tecâvüz 
ile bir tarafdan İnebahtı ve Mesleng ve bir tarafdan Livadya ve İstifa tarafların- 
da mütesaddi oldukları harekât ve efal-i kabihaları ahvâl-i âtiyelerine vâzıhü'- 
istidlâl ve be-her takdir bunların lezzet almış olacakları hevâ-yı serbestiyyetden 
tefrikiyle taht-ı râbıtaya duhülleri (3461 müddet-i tavile ve ezmân-ı kesireye 
muhtâc olacağından ol vakitlere kadar rehâyâb olamayacakları inkılâbât-ı hâli- 
ye ve ihtilâfât-ı dâhiliyye ile perişân-hâl ve bi”l-husüs kaziyye-i fesâddan beri- 
yü'z-zimme ve bi-haber olan fukara ve zu'afâsı bi-hüde yere pâmâl olarak re- 
fâh ve rahat-ı sâbıkalarını külliyyen zâyi' etmiş olacaklarından süret-i mezküre 
kendi haklarında dahi hayırlı olmayıp belki kendi kendilerine gadr u hayf et- 
miş olacakları âzâde-i bast-ı makaldır. Elhâsıl takrir-i mezkürda mestür olan 
mevâddan reâyâ-yı mezküreye hükümet itâsı ve mülk-i mevrüs-ı Devlet-i 
Aliyye olan kılâ'-ı hâkaniyye ve arâzi-i islâmiyyenin bunlara terki ve memâlik-i 
mahrüsadan cezire-i mezküreye derkâr olan mevâni'-i kaviyye-i şer'iyye ve 
mahâzir-i adide-i mülkiyye ve milliyyesi cihetleriyle ile'l-ebed kabulü Devlet-i 
Aliyye'nin elinden gelmeyerek bu bâbda her vechile ma'zür olduğuna binâen 
evvel ü âhir işbu ma'zeret-i hakikiyyesini hayrhâh-ı âlem olan dostlarına bu 
defa dahi lisân-ı safvet ve İtizâr ile beyân ve tekrâra muztar ve mecbürdur ve 
hadd-i zâtında ahâli-i mezküre hakkındaki madde-i hükümetin bi'l-vücüh 
nefy-i cevâz ve adem-i münâsebeti ber-vech-i meşrüh edille-i akliyye ile dahi 
sâbit ve gayr-i mestür olduğundan sefir-i mümâileyhümâ dostlarımıza meclis-i 
mükâlemede dahi dostâne ifâde ve beyân olduğu vechile şimdiye değin bu 
madde zımnında taraf-ı Devlet-i Aliyye'den evvel ve âhir beyân-ı nefsü'l-emr- 
den ibâret ve mukarin-ı hak ve hakkaniyyet olarak vâki” olan ifâdat-ı hükikiyye 
ve irâdât-ı sahihanın kabuliyle maslahatın bitecek tarafına teşebbüs olunma- 
ması sinin-i çendiden beri bi-hüde imtidâda bâdi ve bu dahi insilâb-ı asâyiş im- 
tidâdını müeddi olmakdan gayri netice vermediği zâhir ü ayân olmakdan nâşi 
bu def'a bi-lütfuhi te'âla ittihâd-ı hüsn-i niyyet-i tarafeyn ile meslek-i mübâha- 
sât-ı sâbıka tayy olunarak bu madde-i hayriyyenin usül-i insâf ve hakkaniyyet 
üzere bi'l-muvâfaka ihtihsâl-i hüsn-i hitâmıyla ibka-yı âsayiş-i âmme müyesser 
olmak içün mücerred Devlet-i Aliyye-i ebediyyü'd-devamın dost-ı hakiki ve 
muhibb-i mu'âhid-i samimileri olan İngiltere ve Fransa devletlerinin hâtır-ı saf- 
vet-meâsirlerine ri'âyete ve elçi-i mümâileyhümüânın da'vet-i seniyyeye icâbetle 
Dersa'âdet'e merkez-i sefâretlerine vürüdlarına hürmeten ve lâ-siyemmâ zât-ı 
şevket-simât-ı hazret-i şehinşâhinin haşmetlü miknetlü İngiltere ve Fransa kral- 
ları cenâblarına bi'l-hassa derkâr olan alâik-i dosti ve meveddet-i (3471 kâmile- 

lerini isbaten mübârek kariha-i sabiha-i şâhânelerinden olarak ahâli-i mezküre 
hakkında tecviz ve ihsân buyurdukları fevâid-i adide ve menâfi'-i müteaddide- 
yi şâmil ve bâlâsı hattı hümâyün-ı mülükâneleriyle muvaşşah olmak üzere ka- 
leme alınıp süreti meclis-i mezkürede sefir-i mümâileyhümâ taraflarına i'tâ 
olunan fermân-ı âlide muharrer mevâdd-ı nizâmiyye bi'l-farz hâricden şöylece 
mütâlaaya göre gayr-i kâfi gibi görünür ise de nefsü'l-emirde ve hakikat-i hâl- 
de Devlet-i Aliyye-i ebed-kararın ma-bihi'l-kıyâm erkân-ı mülkiyyesi olan ah- 
kâm-i kavime-i şer'-i şerife ve saltanat-i seniyyenin üss-i esâs-ı metâlib-i hayriy- 
yesi olan âsâyiş-i âlem ve ârâmiş-i milel ü ümem maksad-ı aslisine tevfiki ve 
mukaddemce elçi-i mümâileyhümâ taraflarma meb'üs da'vetnâme-i hâlisâne- 
de mezkür ve musarrah olan usül-i mev'üdeye tatbik ile kaleme alınmış olarak 
hâsılı bu bâbda cânib-i seniyyü'I-cevânib-i hazret-i cihândâriden haşmetlü dev- 
leteyn-ı müşârünileyhümâ hükümdârlarının müraât-ı hâtırları zımnında me- 
sağ-ı şer'i ve cevâz-ı mülki dereceleri diriğ buyurulup şöyle ki, ber-vech-i bâlâ 
Devlet-i Aliyye'ye göre derkâr olan mahâzir-i şefiyye ve mülkiyyeden nâşi be- 
her-hâl cezire-i merkumede vâki' kılâ'-ı hâkaniyyenin maa-mühimmâtuha bi'l- 
cümle taraf-ı Devlet-i Aliyye'ye teslimi ve bunun icâbınca cânib-i saltanat-ı se- 
niyyeden cezire-i mezküreye bi'l-intihâb mu'tedil ve reâyâ-perver bir vâli nasbı 
maddeleri asl-ı usül ittihâz olunarak ahâli-i mezküre hakkında ihsân buyurula- 
cak fevâid ü menâfi' dahi mutlaka bu usüle tâbi! ve muvâfık ve zât-ı şevket-si- 
mât-ı cenâb-ı cihânbâninin şân ü şevket-i aliyyesine mutâbık olmak üzere tan- 
zimi lâzım geleceğini bi'l-cümle dostları dahi tasdik ve itirâf edecekleri 
me'mül-i cenâb-ı cihânbânidir. Netice-i kelâm Devlet-i Aliyye-i ebediyyü'd-de- 
vâmın şu Mora maddesinde müntehâ-yı merâmı bir güne menfaat-ı cedide tah- 
siline dâir olmayıp lâkin mülken mazarrat-ı sâriyeyi müstelzim olur ahvâlden 
kemâl derece taharrüz ü ictinâb etmekle dahi devletçe ve milletçe mecbür ve 
muztar olduğundan ve halbuki üss-i esâs-ı maksad olan hüsn-i hâl-i reâyâ ve 
âsâyiş-i etrâf ü enhâ kaziyyesinde cümle dostlarıyla müttehidü'l-merâm oldu- 
ğunda şübhe olmadığına binâen maslahatın bu süretle hüsn-i tanzim ve ve ih- 
tâmına hâzır ü âmâdedir. Fe-emmâ ahâli-i mezkürenin hadd-i raiyyetlerini te- 
câvüz edecek süretlerin teklifi mâdâmki kabülünde Devlet-i Aliyye şeran ve 
aklen ve mülken ve milleten ma'zür oldukça nâ-çâr ve bi'z-zarüre müddet-i 
medideden beri (3481 sürülen mübâhâsât ve münâzaatı tecdid ve bi-huzüri-i 
âlem esbâb-ı menfüresini temdidden gayri nesneyi müsmir ü müfid olmayaca- 
ğına binâen ayn-i insâf ve nazar-ı hakkaniyyet ile mütâlaa olunduğu hâlde 
maslahat-ı mezkürede taraf-ı bâhirü'l-eşref-i hazret-i pâdişâhiden ber-vech-i 
meşrüh izhâr ve erzân buyurulan müsaadât-ı kâmileye hak bu ki, dost-ı hakiki- 
leri taraflarından izhâr-ı hoşnüdi ve memnüniyyet olunmak lâzım geleceği 
devleteyn-i müşârünileyhümânın muttasıf oldukları şime-i nasfet ve hakkaniy- 
yet ve Devlet-i Aliyye ile miyâne-i hulüs-metânelerinde câygir-i devâm u istik- 
râr olan esâs masünü'l-indirâs-ı mihr ü meveddet iktizâsından olmak üzere 
nezd-i âlide me'mül ve muntazır ve bu maddenin bu vechile hüsn-i hitâmı bir 
kat dahi te'yid mihr ü musâfâta bâis ve bâdi ve matlüb-ı enâm olan ibka-yı âsâ- 
yiş-i âmme maksüdunu müstelzim olmasıyla cümle hakkında hayrı müeddi 

olacağı bedihi ve azher olmakdan nâşi ve bu bâbda elçi-i mümâileyhümâ taraf- 
larından dahi muktezâ-yı hayrhâhi ve dirâyet ve lâzime-i salâh-endişi ve hak- 
kaniyyet-i zâtiyyelerinin icrâsıyla menâfi” ve fevâidi cümleye şâmil olan işbu 
maslahat-ı hayriyyenin bu vechile tanzim ve tatmimi husüsuna himmet eyle- 
meleri melhüz-ı âli olmağla elçi-i mümâileyhümâ taraflarından takrir-i mezkü- 
ra tahriren cevâb i'tâsı iltimâs olunduğuna binâen bu vechile icâb ve iktizâ 
eden ecvibe-i hakikiyyeyi beyânen ve zâten derkâr olan meziyyet-i hürmet ve 
i'tibâr-ı hâlisâneyi te'yiden işbu takrir-i resmi ketb ü imlâ ve elçi-i mümâileyhü- 
mâ taraflarına i'tâ olundu. (3491 . 


Numero 12 
Eşkinci Lâyıhası süretidir 


Ba'de-I-mukaddime Devlet-i Aliyye'nin dâhil ve hâric-i surda vâki” kolluk 
hidmetinde kemer-beste-i kıyâm olan bölük ve cemâat ve daire agavâtı ve so- 
lakbaşıları ve Bâbıâli ve Ağakapısı hidmetinde ve başçavuş ile ocak imamı ve 
beytü'İ-mâlcı ma'iyyetlerinde ve otuz üç avcılar ortası bütün ta'bir olunan elli 
bir aded ortaların her birinden yüz ellişer harb ü darbe kadir ve asl ü nesli 
ma'lâm olanlardan şimdilik yedi bin beş yüz nefer eşkinci neferât yazılıp tevci- 
hâtları Bâbıâli'den tanzim ve icrâ ve topçu ocağı misillâ senedâtları bâ-rüüs-ı 
hümâyün tahrir ve i'tâ olunmak; neferât-ı merkumenin içlerinden bi'l-intihâb 
zâbitânı ma'rifetiyle on beş neferini karakolllukçu koşup ve adedlerinden baş- 
ka bir nefer saka ve bir başkarakollukçu ve bir ta'yin ustası ve bir alemdâr ve 
bir vekilharc ile bir odabaşı ve çorbacısı mevcüd olmayan ortaya bir nefer çor- 
bacı nasb olunup ancak daire ağaları olan kul kethüdâsı ve zağarcıbaşı ve sek- 
soncubaşı ve turnacıbaşı ve muhzır ağa ve çorbacıların hin-i nasblarında 
mu'tâd olan câize ve boğça-bahâ nâmı ve nâm-ı âherle bir akçeleri alınmayıp 
ve külliyyen terk olunmak ve bu mukabelede makam-ı sadâretden dahi yeniçe- 
ri ağası câizesi alınmamak ve el-yevm hasbe't-tarik yeniçeri ağası olan bütün 
bölük ortası yollarına halel gelmemek ve işbu çorbacıların kethüdâ yeri nasbı 
vuku'unda ortada müstahdem odabaşısı çorbacı ve vekilharc odabaşısı ve 
alemdârı vekilharc ve başkarakollukçusu, ta'yin ustası, alemdâr ve sakası baş- 
karakollukçu ve ikinci karakkollukçu, saka ve karakollukçular sırasıyla olmak 
ve neferât-ı merkumeden biri dümenci karakollukçu nasb olunmak ve mülâ- 
zim yoldaşın birini müceddeden yevmiyeli eşkinci nefer tahririyle tanzim 
olunmak ve yeniçeri ağası olmak; tarikinde olmayan orta çorbacıları altı sene 
hidmet eyledikde hidmeti mukabili yüz yirmi akçe gümrükden tekaüd esâmesi 
ihsân buyurulmak ve çorbacı ve sâiri ale't-tertib nasb kılınmak ve neferât-ı 
merkumenin dahi tekaüdlüğe şâyân olan alil ve amel- mandesi ve muharebe 
vuku'unda mecrüh olanlara yine tertib buyurulacak (350) tekaüd yevmiyyesi 
gümrükden inâyet buyurulmak ve işbu tertib olunacak ortaların her birine cer- 
rahlık fennini bilir cerrâh ta'yin olunmak. 

Ve işbu neferâtın me'mür olmalarından maksad ve merâm mücerred fünün-ı 

harbiyyeyi ta'lim ile kavâid-i harb ma'lüm olmak lâzimeden olduğu ecilden fi'- 
asl Atmeydanı'nda ta'limhâne mahalli mevcüd olup zâbitânın ku'üdu için taşlar 
mevcüd olan mahalde ta'lim edegelmişler ise de mürür-ı eyyâmla terk olunmuş 
olup el-hâletü hâzihi kemâ fi's-sâbık ta'lim olunmak iktizâ-yı vakt u hâlden ol- 
mağla zikr olunan ortalardan yedi aded orta be-her-hâl tam neferât ve zâbitânı 
ile yedi günde elli bir orta tüfeng ta'lim eylemeleri için be-her yedi ortaya ocak 
agavatından bir ağa me'mür olup evvelâ sekbanbaşı dokuz orta sâniyen zağar- 
cıbaşı sâlisen seksoncubaşı râbian turnacıbaşı ve ba'de çavuş ba'de orta çavuş 
ve küçük çavuş yedişer orta ile ta'yin kılınarak yevmiyye nevbetiyle sâlifü'z- 
zikr ortalar ile mahall-i ta'limde mevcüd bulunmak ve sâbıkda Atmeydanı'nda 
ta'lim etdikleri mesbük ise de vakt ü hâle nazaran dâhil-i surda olması memnü- 
atdan olan silâh endahtını mücib olacağından ba'zen Kâğıdhâne ve ba'zen Dâ- 
vudpaşa'da bârândan setr olunacak münâsib mahal tahsisi ve derünlarına birer 
sundurma inşâ kılınmak. Kaldı ki, neferât-ı merkumenin süret-i ta'limleri beher 
ortanın yüz otuz beş eşkinci neferâtı saf olup saf başında alemdâr ve dümende 
başkarakollukçu ve verâsında saka ve onun verâsında be-her dokuz neferde bir 
karakollukçu yalnız bir kılıç ile asker-i mezküru firârdan muhâfaza eylemek ve 
işbu karakollukçuların verâlarında vekilharc ve usta ve odabaşı karakollukçula- 
rı geriye ric'atdan muhârese edip verâlarında çorbacı dahi onları muhâfaza ey- 
lemek ve her ortaya İstanbul kadısı efendi ma'rifetiyle birer imâm intihâb ve hu- 
zürunda kurâ”' muvâcehesinde imtihân ile nasb u ta'yin olunup gümrükden yüz 
yirmişer akçe vazife ta'yin olunmak ve imam efendiler akşamları kışlalarında 
mevcüd bulunup neferâta Kurân-ı azimü'ş-şan ve ilm-i hâl ta'lim eylemek ve 
neferâta tahsis olunan ta'lim mahallinde cemaatle edâ-i salât edip ba'de imam 
efendi rizâen lillah fâtiha ve ta'lime şürü” ve icrâ etmek, imam efendi beş sene 
imâmet hidmetinde oldukdan sonra tarik-i kazâdan birer a'lâ mansıb verilmek 
ve imam efendilerden birinin vefât ve yâhüd isti'fâsı vuku'unda yerine (3511 yi- 
ne İstanbul kadısı efendi ma'rifetiyle diğer münâsibi intihâb ve imtihân ile 
nasb u ta'yin kılınmak ve neferât-ı merkumenin zabt u rabtı husüsları on nefere 
karakollukçuluk ta'yin ve neferât-ı merkumeden cünha zuhürunda ahz ve terbi- 
yesi iktizâ eyledikde evvel karakollukçulardan su'âl ve matlüb olunarak ma'ri- 
fetleriyle götürülüp ba'de't-terbiye halâsında mezküre teslim olunmak. 
Neferât-ı merkume mecmu'u kışla ve kolluklarında mevcüd bulunmak ve 
bir mahalle hin-i me'müriyyetlerinde üç nihâyet beş güne kadar ortası ile bi'l- 
maiyye âzim olup esnâ-yı râhda neferât zâbitânından bir hatve ayrılmayıp be- 
râber gitmek ve me'mür oldukları mahalden izinsiz avdet etmemek ve esnâ-yı 
râhda ve mahali-i ikametlerinde bölük ağasına Abdi Paşa biçimi çadır ve alem- 
dâr ve başkarakollukçu ve sakaya üzeri yeşil bir aded sekban çergesi verilip us- 
ta dahi onlar ile berâber oturmak ve odabaşı ile vekilharca dahi üzeri yeşil sek- 
ban çergesi ve bölük ağasına üç kilim ve ustabaşısına ve vekilharc ve alemdâr 
ve başkarakollukçu ve sakasma birer kilim ve karakollukçulara ve sâir neferât- 
dan be-her on nefere ikişer kilim i'tâ olunmak ve işbu neferâtdan üç neferi silâh 
ve yağmurluğuyla odabaşı ile vekilharc çadırına nöbetçi ta'yin olunup yirmi 
dört saatde bir tebdil olunmak ve baş karakollukçu ve saka çadırına dahi bu 

minvâl üzerine nöbetçi ta'yin kılınmak ve neferât-ı merkumeden beher akşam 
sahrada sakası ma'rifetiyle gelip bir neferi çorbacı çadırı önünde nasb olunan 
bayrak nöbetini beklemek ve vekilharc nüzl cânibinden ortanın tekmil ta'yinâ- 
tını ahz ile nefer-i mezkür yirmi dört saatde karakollukçu yanında ta'âm tabh 
edip ba'de diğer nefer nöbete girmek. 

Neferât-ı merkumeden sıla-i rahm arzusuyle azimete tâlib olanlar zâbiti 
ma'rifetiyle kavi kefile rabt ile kul kethüdâsı tarafından izin mektubu ahz edip 
kaç gün ruhsat verilmiş ise izin mektubuna tasrihan derc olunmak ve eğer işbu 
me'zünen azimet edenlerden avdet etmeyen olur ise yeniçeri ağası tarafından 
tecessüs olunarak ahz u ihzârına dikkat olunmak ve ahzı mümkin olamadığı 
süretde yeniçeri ağası tarafından Bâbıâli'ye bâ-takrir inhâ ile emr-i âli sâdır 
olup be-her hâl firâr etdiği mahalden ihzârına ihtimâm olunmak ve neferât-ı 
merkumenin eslihâları husüsu be-her nefere bir tüfeng ve bir kılıç ve karakol- 
lukçularına (3521 yalnız birer kılıç ve usta ve saka ve alemdâra kezâlik birer kı- 
lıç vekilharc ve odabaşı ve çorbacıya münâsibi vechile bir def'a eslihâları cânib-i 
miriden tanzim olunup ocak ma'rifetiyle tâ olunmak ve yalnız karakollukçu- 
lara ibtidâ-yı nasb ü ta'yinlerinde bir defa birer el nim-ten ve birer aba tulum- 
bacı şalvarı ve birer çift kırmızı tozluk ve neferât-ı merkume başlarına birer 
adet Laz kalpağı cânib-i miriden verilmek. 

Neferât-ı merkumenin meşrübat ve me'külât içün Ağakapısı'nda mahsus 
bir sandık vaz' olunup neferât-ı merkumeye maa-kisve-bahâ tahsis olunacak 
ulüfeleri Ağakapısı'nda tevzi” olunarak seksen sekiz buçuk hesâbıyla miriden 
tâ buyurulup neferât-ı merkumeye seksen hesâbıyla verilerek hâsıl olan fazla 
ve neferât-ı merkumenin bilâ-vâris fevt olanlarının terekesi sandık-ı mezkür 
için hıfz u zabt olunarak Tophâne-i Âmire'ye verilen ta'limnâme-i hümâyün 
misillâ sandık-ı mezküre vaz' olunup neferât-ı merkumenin nân ü lahmdan 
mâ'adâ rüz-ı merre me'külatları ondan idâre ve i'tâ kılınmak ve seferber olarak 
hin-i me'müriyyetlerinde idâreleri husüsu ocakhâ-yı sâireye verilen emr-i âli 
mücibince ta'yinât-ı lâzime ve havâyic-i zarüriyyeleri i'tâ kılınmak ve mezkür 
ortaların çorbacıları ve vekilharc ve alemdârı ve usta ve başkarakollukçu ve sa- 
ka ve karakollukçulara münâsibi vechile maaş tahsis olunmak ve hidemât-ı ga- 
zâ ve cihâd için mevzü/ olan ocaklar esâmelerinin bey” ü şirâ ve kasr-ı yedleri 
şer'an câiz olmamağla ba'de'I-yevm sâir ocaklar misillü ulüfe ve esâme alınıp 
satılmakdan men'-i külli ile men” olunup sâhib-i esâme ömrü oldukça ahz ü eki 
eylemek ve mahlülâtı vuku'unda tamâmen hazine-mande olup korucu ve teka- 
üd esâmeleri ne mikdâra bâliğ olur ise sülüsünü ihbâriyye ve hisse-i hulefâ ve 
ağa mevkufu için beher akçesi yirmi beşer guruşdan ve dalkılıç esâmesi mahlü- 
lu vuku'unda iki akçe ihbâriyye için kezâlik yirmişer guruşdan beher on akçe- 
de verilmek için cânib-i miriden tâ kılınmak. 

Neferât-ı mezküre muktezâ-yı şer-i şerif üzere sılaya azimet etdikde me'zü- 
nen gidip ağası ma'rifetiyle ruhsat verilmek ve avdetine kadar ihrâc olunan 
mevâcibden sılaya gidenin yevmiyyesi ber-vech-i emânet sandık-i mezküre 
vaz'la geldikde tamâmen verilmek ve mevâcib ihrâcında ve sâir (3531 husüsla- 
rında yeniçeri efendisi nezâreti munzam olarak sergi başında bulunmak ve 

vaz' olunacak sandığın irâd u masârifi tahriri için efendi kaleminden mütefen- 
nin ve mustakim kâtib ile bir nefer yamak ta'yin olunmak ve ta'lime gidecek 
ortanın nevbeti geldikde çorbacısı ale's-seher kışlaya gelip neferâtı tekmil ol- 
dukda ikinci kapısından hurüc ile ta'lim mahalline azimet eylemeleri ve salât-ı 
zuhru mahall-i mezkürede ba'de'l-edâ icrâ-yı ta'lim-birle avdet eylemek. 

Bâlâda muharrer neferât ve zâbitânı içün bir mahalle me'müriyyetleri vu- 
ku'unda tertib olunun çadırlardan beher çadıra iki tencere ve üç karavana ve 
bir maşraba ve iki ibrik ve bir fener ve çadır başına ikişer meşin sofra ve bir or- 
taya beş kıt'a memşâ ile üçer aded hamam çadırı verilmek ve işbu neferâtın 
lahm ta'yinâtı Atmeydanı'nda tamam verilmediğinden oraya havâle olunup ta- 
mam verilmek için civarlarında olan kasabdan Vtâ etdirilmek ve el-yevm çor- 
bacı ağaların yevmiyye birer kıyye lahm ta'yinâtı var ise de idâre etmeyeceğin- 
den birer kıyye dahi zamm olunarak ta'yin olunacak kasabdan tâ etdirilmek 
ve nân ta'yinleri dahi Tophâne-i Âmire misillâ fırın tahsisiyle gerek lahm ve ge- 
rek nân ta'yinâtları Tophâne kaidesine tatbikan tanzim olunmak ve sekbanbaşı 
ağaya bir kıstda yedi bin beş yüz guruş ve kul kethüdâsma kezâlik bir kıstda 
yedi bin beş yüz guruş ve zağarcıbaşı ağaya altı bin guruş ve seksoncubaşı ağa- 
ya dört bin beş yüz guruş ve turnacıbaşı ağaya üç bin yedi yüz elli guruş ve 
muhzır ağaya bin beş yüz guruş mevkuf ve bölük ağasına bir kıstda yedi yüz 
elli guruş ve odabaşıya iki yüz elli guruş ve vekilharca yüz yetmiş guruş ve 
alemdâra yüz elli guruş ve ustaya yüz otüz yedi buçuk ve başkarakollukçuya 
yüz otuz guruş ve sakaya yüz guruş maaş ve karakollukçuların beherine yev- 
miyye yüz yirmi akçe ve eşkinci neferâtın beherine yevmiyye doksan akçe ter- 
tib tanzim olunmak. Karakollukçu husüsi dikkat olunacak maddeden olmağla 
intihâb olunarak evvelce karakollukçu koşulup nasbına ihtimâm olunmak ve 
tertib ve tahrir olunacak eşkinci neferât defter-i icmâle dâhil olundukdan sonra 
tekrâr sâir ocaklara kaçıp ve yâhüd mahall-i âhere firâr eyleyip bu vechile hare- 
kete cesâret eden her ne mahalde olur ise olsun zâbiti ma'rifetiyle taharri ve te- 
cessüs olunarak ahz ü tertib-i cezâ kılınmak (354| ve mine'l-kadim ortalarda 
olan atik esâmeyle neferâtın ulüfeleri mevâcib ihrâcının ferdâsı çarşanba günü 
kema fi's-sâbık bölük ağaları ma'rifetiyle kışlalarında tevzi” ve taksim olunup 
ferdâsı perşenbe günü müceddeden tahrir olunan eşkinci neferât ve karakol- 
lukciyân ve zâbitânın mevâciblerini bâb-ı ağada sergi ferşiyle vakit ağası bulu- 
nanların karşısında isbât-ı vücüd ederek mevâciblerini ahz için bölük ağaları 
ma'iyyetiyle bâb-ı ağaya gelip mevâciblerini ol vechle ahz eyl&mek. 

Bu zikr olunan ortalar her.kangı mahalle me'mür-ı ma'iyyeti olduğu vülât-ı 
izâm hazerâtına vaktiyle irsal ve hüzürunda isbât-ı vücüd etdirerek tevzi” ve 
taksimine dikkat olunmak. 

Ve ortahâ-yı mezkürun her kangısına sâir orta yoldaşlardan hüsn-i rızâ ve 
ihtiyâr ile eşkinci neferâtı tahrir olunduğu halde eskiden yoldaşı olduğu orta 
zâbitânı bir vechile karışmayıp muahharen tahrir olunduğu ortanın zâbitânın- 
dan hayr u şerri su'âl olunarak eski orta zâbitanı bir vechile taarruz ve müdâ- 
hale etmesi husüsuna ihtimâm olunmak. 

Ve sahrâda neferât-ı merkumenin çadırları sırasıyle tesviye üzere kurularak 

onar nefer hesâbiyle kurulup beher çadırın başında bölük ağası haymesi kurul- 
mak ve nefer çadırları vasatına odabaşı ile vekilharc haymesi ve düvümünde 
alemdâr ile başkarakollukçu haymesi kurulup be-her akşam Salat-ı magribi 
imam efendi cemaatla ba'de'l-edâ şeâir-i islâmiyyeden olan gülbangi çekip 
imamlar dahi odabaşı çadırına gidip dâimâ ikamet eylemek. 

Be-her gece bir çadırın önünde nısfu'I-leyle kadar ber-vech-i âgâh bir nefer 
nevbetçi ta'yin olunup beklemek ve nısfu'I-leylde yerine diğer nevbetçi vaz'ile 
sabaha kadar çadırlar bu vechile beklenmek ve odabaşı olan dahi gece saat üçe 
kadar çadırlar nevbetçilerini yoklayıp gezmek ve saat üçden altıya kadar vekil- 
harc ve altıdan dokuza kadar alemdâr ve dokuzdan sabaha kadar usta gezip 
nevbetçileri yoklamak ve bi-nasrillah düşmen taburu karşısında metrisde iken 
be-her çadırın on neferinden ikişer neferi çadırları beklemek için bırakılıp işbu 
tertib olunan nevbetçileri (355) nısfu'I-leylde ortanın çorbacısı yoklayıp te'kid 
ederek ve geşt ü güzâr eyleyerek muhârebe üzerine avdet eylemek. 

Yeniçeri efendisi neferâta nâzır olduğu cihetle her umüruna nezâret ve ni- 
zâmlarına halel gelecek hâlet vuku'a gelmemesine dikkat ve her umür ve husü- 
su yeniçeri ağası bulunanlarla müzâkere ve müşâvere ederek tanzim ve Devlet-i 
Aliyye'ye inhâ ve ifâdesi lâzım gelen mevâddın takririnde ağalar ile bi'l-iştirak 
takriri temhir ile takdim eylemek. 

İşbu tertibât ve nizâmât avn ü inâyet-i hazret-i rabbü'l-erbâb ile husülyâb ol- 
dukda bi-fadlullahi te'âla a'dâ-yı din ü devlete galebe ve zafer müyesser olaca- 
ğı eltâf-ı ilâhiden me'mül ve müsted'â olduğu. (3561 


Numero 13 
Akib-i vak'ada neşrolunan emr-i âli süreti 


Cümle ümmet-i Muhammed'e ma'lümdur ki, bu din-i mübin ve Devlet-i 
Muhammediyye'nin bidâyet-i zuhüru ve ba'de şark u garbı ihâta etmesi mutla- 
ka şerfat-ı mutahhara ve seyf-i cihâd sâyesinde olup cemi” zamanda a'dâ-yı di- 
ne mukabil olacak asâkir-i müslimin ve guzât-ı muvahhidinin vücüdundan lâ- 
büd olduğundan veli ni'metimiz olan bu Devlet-i Aliyye-i ebediyyü'd-devâm- 
da mukaddemâ yeniçeri ocağı tanzim olunup ezmân-ı sâbıkada geçen yeniçeri 
askerleri vardıkları cihâd ve gazada düşmana göğüs vererek gösterdikleri se- 
bât ü metânet ve ulü'l-emre itâatleri sebebiyle yüzlerinden bunca fütühât zu- 
hüra gelmiş ise de giderek içlerine uygunsuzluk ve türlü fesâd karışıp ve eski 
itâatleri itâatsizliğe mübeddel olup yüz seneden beri gitdikleri seferlerde aslı 
yokdan türlü erâcif peydâsiyle teşettüt ve adem-i itâatleri cihetiyle firâr ani'l- 
zahf-ı âriyyeti irtikâb ederek bunca kılâ' ve memâlikin ibây-i a'dâda kalmasına 
sebeb olduklarından ve a'dâ dahi bu hâlimizi gördükçe millet-i islâmiyyenin 
bütün bütün acz ü teşettütüne hami ile maâzallahü te'âla beyza-i münevvere-i 
İslâmiyyeyi külliyyen şikest etmek dâiyyesiyle refte refte metâlib ve iddiâlarını 
arttırarak günden güne fenâlaşıp dört tarafımız kefere-i a'dâ kuşatmak derece- 
sine vardığından bu hâlde bizler dahi gayret-i islâmiyyeyi ele alıp dinimizin 

uğrunda düşmanlarımızın hakkından gelecek süretde çâresini bulmak farz de- 
recesine varmış ve şimdiye kadar vâki” olan seferlerde bi'd-defa'at müşâhede 
ve tecrübe olunduğu vechile a'dânın kolaylıkla nâil olduğu galebe süreti mü- 
cerred muallem asker i'mâlinden neş'et eylediği tebeyyün eylemiş olduğundan 
iki yüz iki (1787) seferi hitâmından sonra ve gerek muâhharen iki defa mual- 
lem asker tertibine zarüri teşebbüs olunmuş iken yeniçeri tâifesi hem kendileri 
işe yaramayıp ve hem bunları istemeyerek ictisâr etdikleri kıyâm ve hareketleri 
sebebiyle evvel tertibleri ta'til ilga etdirmiş olduklarından başka şimdiye kadar 
bi'd-defa'at mütecâsir oldukları vak'a-i şeni'a sebebiyle rüh-ı âlem mesâbesin- 
de olan birkaç merhumun telefine dahi bâis olmuşlardır. 

.Hâl böyle iken bunlara yine kadim ocak nazarıyla bakılarak bekaları hak- 
kında birşey dinlemeyip bu âna değin canları isterse itâat istemez ise fesâd ve 
şekavet 1357) etmekliği âdet edindiklerinden her ne kadar kendi aramızda ta- 
hammül olunagelmiş ise de ne fâide dinimiz düşmanları durmayıp bizim bu 
hâlimizi gördükçe fırsat addiyle etrafımızı alarak allah hıfz eylesin külliyyen 
izmihlâlimize çalışmakda olduklarına binâen geçende bu keyfiyyetler bâb-ı fet- 
vâ-penâhide akd olunan meclis-i şârâda cümle vüzerâ ve ulemâ-yı a'lâm ve ri- 
câl ve yine ocağ-ı mezkürun mecmu” zâbitânı hâzır oldukları hâlde cümleye 
beyân ve inbâ ve taraf-ı şer'-i şerifden isticvâb ve istifnâ olunarak nihâyetü”l- 
emr kıbel-i şer-i enverden verilen fetvâ-yı şerife ve umümen hatm ü imzâ olu- 
nan hüccet-i şeriyye mücibince mücerred ihyâ-yı kelimetullahu”l-ulyâ niyyet-i 
hâlisesiyle küffârın medâr-ı galebesi olan hiyel ü hud'asına mukabil asâkir-i is- 
lâmiyye dahi evvelen iltizâm-ı diyânet ve itâat ve sâniyen ta'lim ve taaallüm ile 
kesb-i mahâret etmekden gayri çâre olmadığı zâhir olmak cihetiyle vâki” olan 


ittifâk-ı umüm ve icmâ'-i ümmet vechile yeniçeri ocağının kadim usül ve kâ- 


nunlarının hiçbirisine halel gelmemek üzere fakat beher ortadan yüz ellişer ne- 
fer ulüfeli muallem eşkinci neferâtı ta'yin olunmasına karar verilmiş ve ol vec- 
hile beytü'İ-mâl-i müsliminden bu kadar akçe ve ulüfe sarfı zarüri ihtiyâr olu- 
narak tahrire başlayıp bir tarafdan dahi kimsenin kadim esâme ve yevmiyyesi- 
ne halel gelmeyerek bu ittifâk-ı umümi ve icmâ'-i ümmete muhâlif her kim söz 
seyler ve hilâfı hareket ederse fetvâ-yı şerife mücibince cezâsı tertib olunacağı 
cümleye i'lân ve işâat olunmuş ve ba'de geçen hafta ta'lim ve taallüme bed' ile 
yazılan neferâta esliha ve elbiseler verilmiş iken bu kadar olunan tenbihât-ı di- 
niyye ve vesâyâ-yı şeriyyenin yine fâidesi olmayarak evvelki perşenbe gecesi 
ayaklanıp ibtidâ Ağakapısı'nı ve sonra Bâbıâli'yi ve sâir mahalleri basarak yağ- 
ma ve garet ve ellerine geçen mushaf-ı şerifi bıçağla paralayıp türlü türlü şenâ- 
at ve fezâhat-birle güyâ ta'lim ve taallümü istemeyiz diyerek izhâr-ı bagi ve 
tugyân ve bu bâbda şeriat-ı mutahharaya ve fetvâ-yı şerifeye ve Devlet-i Aliy- 
ye'ye ve ulemâ-yı a'lâma itâat ü inkıyâdları olmadığını ilân ve Devlet-i Aliy- 
ye'nin ta'lim-i şer'i içün ellerine verdiği eslihayı bi-muhaba Devlet-i Aliyye-i 
Muhammediyye aleyhine i'mâl ederek hurüc-ı ale's-sultân fazihasına ictisâr ve 
isyân etmiş olduklarına mebni bunların bu hareketleri din ve mezhebden hâric 
bir keyfiyyet olduğundan derhâl sâbık ve lâhik semâhatlü şuyüh-ı islâm efen- 
diler ve sudür-ı kirâm ve bi'-cümle ulemâ-yı a'lâm kesrühümillahi ilâ yevmi”|- 

kıyâm ve ricâl ve hademe-i devlet (358) ve sâir ümmet-i Muhammed sarây-ı 
hümâyüna vürüd ve ictimâ ederek livâ-i saadet-iltivâ-yı hazret-i sultânü”l-enbi- 
yâ aleyhi efdalü's-salavat ve't-tahâyâyı alıp Sultan Ahmed Câmi-i şerifine ihrâc 
ve cümlesi oraya cem' ile ümmet-i Muhammedden ehl-i imân olanlar sancak-ı 
resulullah altına gelip kitâb ve şeriatın hükmüne ilticâ eylemeleri taraf taraf 
dellâllar sevkiyle nidâ etdirilmiş ve din ü imânı olan kâffe-i ümmet-i Muham- 
med cân ü başla seğirdip gelmiş ise de eşkıyâ gürühu cem'iyyetgâh-ı şekavetle- 
rinde isrâr ve din ü devlete karşı durup maazallahü te'âla devlet-i Muhamme- 
diyye'yi zir ü zeber ve ehl-i ırz gürühu olan bunca ehl-i imânı ayaklar altında 
pâymâl ve neticesinde a'dâ-yı din pençesine giriftâr edecek böyle bir şenâat-ı 
azimeye cür'et ve ictisâr etmiş olduklarından muktezâ-yı şer-i şerif demleri he- 
der olmak üzere üzerlerine me'mürlar ta'yiniyle kışlaları ihrâk olunarak nihâ- 
yet hakk sübhânehu ve te'âla hazretleri kendilerini şeriat kılıcına uğratıp cezâ- 
yı amellerini bulmuşlardır. Şöyle ki, bu fesâd-ı azim zâhirde birtakım erâzil ve 
eşkıyânın işi görülmüş ise de yine ocaklıdan birtakım müfsid ve muharrik ve 
bedhâh-ı din ü devlet makuleleri iç yüzünden bunlara pâdâş olarak bu ihtilâl 
bu cem'iyyet onların başı altından olduğu bi't-tahkik her biri ism ü resmiyle 
ahz ve muktezâ-yı şer-i şerif üzere cezâları tertib olunmuş ve bir tarafdan dahi 
asıl eşkiyâ gürühundan su'-i hareketleri mütehakkık olanlar tutularak mücâ- 
zât-ı lâyıkaları icrâ olunmakda olup ancak bu âna kadar bunca vâklatdan 
ma'lüm ü mütebeyyin olmuşdur ki, yeniçeri ocağının ibtidâ-yı vaz'ında mak- 
süd olan yararlık ve itâat kaziyyesi bir vakitden beri bi'l-aks yaramazlık ve şe- 
kavete mübeddel olarak hâsılı yeniçerilik nâmı ve yoldaşlık unvânı bayağı eş- 
kıyâlığa melce” demek süretine vârıp ve yaramazı ehl-i ırzına galebe edip hattâ 
bu def'a tutulup siyâset olanların içlerinde kefereden hem kolunda yetmiş beş 
nişânı ve hem gâvur haçı bulunarak işte içlerine ecnâs-ı muhtelife karışmış ve 
dâimâ içlerinde bu makule kefereden ehl-i islâm kıyâfetinde casuslar bulundu- 
gu ve def ü tathiri kerrâren ve merrâren ifâde ve tenbih olunmuş iken adem-i 
ısgaları sebebiyle tefrik ü temyizi müyesser olamamış ve a'vân ve ensârları 
içinde kendilerine uymayan ehi-ı ırzları zabt u rabtlarından âciz kalmış ve bun- 
dan sonra dahi bunların beka-yı nâmlarıyla berâber her ne güne tedbir olunsa 
müfid 1359) ü müsmir olmayacağı tebeyyün etmiş olmakdan nâşi bu gün Sul- 
tan Ahmed Câmir-i şerifinde sancak-ı şerif altında müctemi' olan şüyüh-ı islâm 
hazerâtı ve bi'-cümle sudür-ı kirâm ve ulemâ-yı a'lâm ve mecmu' hayrhâh-ı 
din ü devlet beyninde ber-muktezâ-yı şer'i şerif vâki” olan ittifâk-ı ârâ mücibin- 
ce salâh-ı hâl-i âlem için ocağın ism ü resmi terkin ve kâffeten kanün-ı kadimi 
âher heyetle tecdid olunarak fi-mâ-ba'd yeniçerilik nâmı külliyyen ortadan 
kalkıp onun yerine Asâkir-i Mansüre-i Muhammediyye unvânıyla din ü devle- 
te yarayacak ve gazâ ve cihâdda düşmana cevâb verecek kifâyet mikdârı asâkir 
tahrir ve tertib olunmuş hâlen Hüdâvendigâr sancağı mutasarrıfı vezir-i mü- 
kerrem saadetlü Hüseyin Paşa hazretleri üzerlerine serasker nasbıyla Ağakapı- 
sı'nda ikamet etmek ve fi-mâ-ba'd Ağakapısı'nın ismi tagyir ile elsine-i âmme- 
de Serasker Paşa Kapısı unvânı söylenmek ve ba'de-zin kışlalarda ve kolluklar- 
da işbu neferât-ı mürettebe ikame olunmak ve yeniçeri ağalığı ve katar ağavâtı 

ve bölük ağalıkları kezâlik külliyyen lağv u imhâ olunarak hâlen yeniçeri ağası 
olan Mehmed Ağa'ya mirâhür-i evvel pâyesiyle dergâh-ı âli kapıcıbaşılığı ihsân 
ve kul kethüdâsı ağaya rütbe-i mirimirâni ile müşârünileyhümün ma'iyyetine 
ta'yin ve zağarcı ve samsoncubaşılara dergâh-ı muallâ kapıcıbaşılıkları ve sâir 
mevcüd olan sadâkatkârân bölük ağalarına hâssa silâhşorluğu ve hâlli hâlince 
atâyâ-yı seniyye ihsân ve çerağ ve yayabeyliğine mutasarrıf olanlar fi-mâ-ba'd 
sâir zuamâ Devlet-i Aliyye gediklisi #tibâr buyurularak bundan böyle bunlar 
Devlet-i Aliyye'nin sâir hidemât-ı seniyyesinde istihdâm kılınmak ve yeniçeri 
ocağından yevmiyye ve esâmeye mutasarrıf olanların sâye-i merhamet-vâye-i 
hazret-i pâdişâhide kat'a yevmiyye ve esâmelerine halel gelmiyerek ibrâz ede- 
cekleri memhürlar mücibince herkesin dâhil-i icmâl olarak mutasarrıf olduğu 
yevmiyyesi ne mikdâr ise yine öylece bilâ-noksan verilerek ömürleri oldukça 
yeyip mutasarrıf olmak ve hiç kimseye zârâr u ziyân gelmemek ve bundan 
böyle mecmü' ehl-i islâm ve küçük büyük kâffe-i ümmet-i Muhammed ve ule- 
mâ ve sâir ocaklar halkı ve umüm nâs bir vücüd gibi olarak birbirlerine din ka- 
rındaşı nazarıyla bakarak miyânede ayrılık ve gayrılık olmamak ve büyükler 
küçüklere rahm ü şefkat gözüyle bakıp küçükler dahi büyüklerine her hâlde in- 
kıyâd ü itâat etmek vâsıl-ı maksüd-ı asli ve cümleye farz-ı şer'i olan i'lâ-yı keli- 
metullahü'I-mu'in ve ihyâ-yı din ve şeriat-ı hazret-i seyyidü'l-mürselin (3601 
emrinde ittifâk-ı âmme ile ihtiyâr ve teşebbüs olunan maslahat-ı hayriyyede 
kâffe-i ehl-i imân ilâ mâşâallahü te'âla böylece müttefik ü müttehid olup zinhâr 
ve zinhâr hiç bir ferd hilâfı harekete ve muhâlif söz söylemeğe cüret etmemek 
ve ederi olursa vebâli boynuna derhâl seyf-i şeriatla hakkından gelinmek üzere 
müste'İinen bi-tevfikillahi te'âla ittifâk-ı âmme ile karar verilmiş ve hemen ikti- 
zâlarının icrâsma şürü” ve mübâşeret olunmuş ve bu vechile Rumeli ve Anado- 


'lu'nun üçer kollarına ve bi'l-cümle memâlik-i mahrüsaya evâmir-i aliyye ısdâ- 


rıyla neşr ü i'lân kılınmış olmağla imdi bi”l-cümle mahallât imamlarını huzür-ı 
şer'e celb ü cem' ile keyfiyyeti tefhim ve işbu fermân-ı âlinin serfan birer kıt'a 
mümzâ süretlerini çıkardıp yedlerine i'tâ ederek herbiri varıp mahallesi câmi” 
ve mescidlerinde ahâliye kıraat edip bu bâbda mücerred ihyâ-yı din ve Devlet-i 
Aliyye-i Muhammediyye ve ıslâh-ı ahvâl millet-i islâmiyye için kitâb ve şeriat 
hükmünce fi-mâ-ba'd yeniçerilik nâmı külliyyen kalkdığını ve onun yerine tec- 
did-i kanün süretiyle Asâkir-i Mansüre-i Muhammediyye unvânıyla muallem 
neferât tahririne mübâşeret olunduğunu ve hiç bir kimsenin mutasarrıf olduğu 
ulüfe ve esâmesine kat'a zarar gelmeyerek icmâle dâhil memhürlarını ibrâz 
edenlerin yevmiyyeleri ne mikdâr ise ba'de-zin dahi ömürleri oldukça ihsân ü 
inâyet buyuracağını ve bu cihetlerle din ü imânı olanlar ve kitabullaha ve şeri- 
at-ı mutahharaya itâat ü inkıyad edenler bu husüsun kadr ü şükrünü bilerek 
sâye-i şevket-vâye-i pâdişâhide mesrürü'İ-bâl ve müsterihü”l-hâl ve hemân 
da'vat-ı hayriyye-i cenâb-ı zıllullahiye meşgul olmalarını herbirinin güş u hüş- 
larına gereği gibi tefhim ve telkin ve hilâfına söz seyleyenler dünya ve âhiretde 
kadr u hüsrâna mübtelâ olacaklarını dahi güzelce beyân ü tebyin ederek siz da- 
hi bu husüsa taraf-ı şer-i enverden ale'd-devâm dikkat ve nezâret ve her hâlde 
icrâ-yı muktezâ-yı şer-i şerife ihtimâm ve dikkat eyliyesiz. (3611 

Numero 14 


Eflâk Voyvodası Ligori Kiga voyvoda-i hatmet avakıbuhu 
bi'i-hayra hüküm 


Devlet-i Aliyye'mle Nemçe devleti beynlerinde derkâr olan muhâsama ve 
mu'âdât mübeddel-i müsâleme ve musâfât olmakdan nâşi evân-ı seferde si- 
tem-dide ve zahmet-keşide olan reâyâ-yı Eflâk'in hâllerine merhameten ve şef- 
katen iki yüz beş senesi zilhiccesinin üçüncü (3 Ağustos 1791) gününden i'tibâr 
ile iki sene tamâmına değin cizye ve idiyye ve rikâbiyye ve câizeden afvlarını 
ve reâyâ fukarâsının mezâlimden himâyelerini hâvi iki yüz altı senesi Muharre- 
mü/l-haramın evâsıtında (10-19 Eylül 1791) emr-i şerif-i inâyet-redifim ısdâr ve 
tâ olundukdan sonra memleket-i Eflâk'ın metropolid ve piskopos ve gominos 
ve bi'l-cümle manastır ve kenâis rehâbin ve papasâtı ve boyarân ve kapudan ve 
sâir bi'İ-cümle zâbitânı taraflarından Rumi ve Türki vârid olan mahzarlarında 
birkaç seneden beri mübtelâ oldukları mihen ü meşâk ve istilâ hasebiyle ekseri 
dâr ü diyârlarından dür ve memleket harâb ü perişâni-hâl ve mağdüriyyetle- 
rinden ve Devlet-i Aliyye'me kemâl-i inkıyâd ü mutâvaatlarından bahisle mu- 
kaddemâ haklarında derkâr olan inâyet ve şefkata mebni nizâm-ı memleketi ve 
şerâit-i müteaddideyi hâvâ i'tâ olunan emr-i âlişânın tecdidini istid'â ve niyâz 
etmeleriyle divân-ı hümâyünumda mahfüz ahkâm-ı kuyüdâtı tetebbu' etdiril- 
dikde Devlet-i Aliyye'min kilârı mesâbesinde olan Eflâk ve Boğdan reâyâları 
iktizâ-yı hâle göre cizyelerini edâ eyleyip atik muhâsebelere için gerek nukud 
ve gerek sâir her ne ise bir nesne tahsil olunmamak ve ehl-i islâmın reâyâ ile ve 
reâyânın biribirleriyle münâzaatları vuku'unda Eflâk voyvodası hak ve adi 
üzere müdde'i ve müdde'aleyhin söyledip tahakkuk eden hakkını alıvermek 
ve ehi-i islâm ile reâyânın beyninde vâki! olan münâzaatda Eflâk voyvodasının 
yanında bulunan divan kâtibi ve sâir müslimin tavassut ve nezâret ile irzâ-yı 
husemâ ve kat'-ı nizâ' etmek ve tavassut-ı muslihin ve ilzâm-ı müslimin ile in- 
kıtâ” bulmayıp husemânın arzları mutlak deâvi-i müzevvere ile fukarâ-yı raiy- 
yeti izrâr ve tekdirden ibâret olduğunu mübeyyin olup fasl u hasmı ukde-i iş- 
kâle düşdükde bu güne müzevver ve hilâf-ı şer de'âvi içün reâyâ fukarası tek- 
dir ve ızrâr etdirilmeyip o makule de'âvi Yergöğü kadısı huzürunda şer'le hak 
ve adl üzere rü'yet ve kat” olunmak ve Yergöğü kadıları dahi kemâl-i hakkaniy- 
yet ve adl ile o makule kendilere havâle olunan de'âviyi fasl (362) u hasm ve ih- 
kak-ı hak edip münâfi-i şeriat-ı mutahhara vaz'-ı vuku'unu vechen mine“J-vü- 
cüh tecvizden bu vesile ile fukarâ-yı raiyyeti ta'addiden hazer ve mücânebet 
eylemek ve Eflâk reâyâsı mahali-i âhere ihzâr teklifiyle rencide olunmamak ve 
vesâyet ve nisbet-i mâle müteallika da'vada zeyd-i müslim üzerine zimmiler 
şehâdet eyleseler makbule olur deyü fetvâ-yı şerife verilmekle ber-mücib-i fet- 
vâ-yı şerife amel ve hareket olunmak ve tavaif-i askeriyyeden ve sâirlerden Ef- 
lâk derünunda töhmet-i irtikâb edenler civâr serhadlere gönderilip zâbitleri 
ma'rifetiyle te'dib ve güşmâl olunmak ve serhadlerden ve Tuna kazaları ve 
ahâlilerinden ba'zıları mukaddemâ verilen nizâma mugayir bilâ-izin Eflâk de- 

rünuna duhül ve beynlerinde kavga ihdâsıyla birbirlerini katl ve ba'de dem ve 
diyet talebi ve müzevver da'vâlara şürü' ile eşyâ ve nukud mutâlebe ve Eflâk 
reâyasını ta'ciz ve izrâr eyledikleri ve bundan akdem verilen nizâm mücibince 
derün-ı Eflâk'da ihdâs olunan kışlaklar ve muşyalar hedm ile serseri geşt ü gü- 
zâr eden erâzil ve eşhâsın tard u teb'idleri için müte'addid ahkâm-ı münife ve- 
rilmiş iken evbâş u erâzil makulelerinin Eflâk'a duhül fikrinde olacakları mülâ- 
hazadan ba'id olmamağın fi-mâ-ba'd her serhadden ma'düd ve muayyen tâcir- 
lerden gayri Eflâk'a kimesne girmemek ve onlar dahi zâbitlerinden izin tezke- 
releri ahz ve Eflâk voyvodasına ve yâhüd vekiline ibrâz-birle voyvoda vekiline 
izin tezkiresi alıp vardıkları kazâlarda menzil ve mesken temlik ve ziraat ve hi- 
râset ve reâyâya ta'addi eylememek ve selem akçesi verilmek husüsları nizâmı 
hâvi sâbıklarda sâdır olan evâmir-i aliyyede muharrer olmağla bi-ayniha me- 
vâdd-ı mezküre ibka ve icrâ olunmak ve bunlar emsâli müzevver da'vâlar için 
vüzerâ ve zâbitân ve hükkâm Eflâk'a mübâşeret ta'yiniyle fukarâ-yı raiyyeti iz- 
râr eylemelerine cevâz ve ruhsat gösterilmemek ve ez-kadim manastırlarına ve 
sâir şahsa müteallik olup bi-gayr-i hakkın kendilerden ahz olunan arâzi ve em- 
lâk ki reâyâ ismiyle tesmiye olunur hak ve dal üzere dikkat ve taharri olunarak 
bi-gayr-i hakkın zabt olunduğu tahakkuk eyledikde eshâbına istirdâd olunmak 
ve kendi emti'alarının kendi vilâyetlerinden âher mahalle ve yâhüd bir mahal- 
den kendi vilâyetlerine nakli enfa” ve ehven olmak içün kendülerin atik ve 
mahsus iskeleleri olan Oraşi ve Kluç iskelesini tekrâr tecdid ve ibka iktizâ eder 
13631 ise vücüh-ı sâire ile Devlet-i Aliyye'me mazarratı olmayacak süretle tecdi- 
dine Eflâklı me'zün olmak ve tüccar tâifesinin Eflâk derünunda emlâk ve çiftlik 
tutmalarına ve hayvanât ra'y etmelerine cevâz verilmemek ve vüzerâ-yı ızâm 
ve mirimirân-ı kirâmım mansıblarına iyâb ü zihâblarmda doğru yoldan udül 
ve Eflâk memleketine duhül ve reâyâdan müft ü meccânen yem ve yiyecek ve 
menzil bârgiri ahzı ve mutâlebât-ı sâire ile fukarayı iz'âc eylemeleri memnuât- 
dan olmağla vüzerâ ve mirimirân ve etbâ'ı reh-i rastdan udül ve Etflâk'a duhül 
ile reâyâ bir türlü izrâr etdirilmemek ve kezâlik umür-ı mühimme ile ba'zı ma- 
hallere âmed-şüd eden ulaklar doğru yoldan sapmayıp ve Eflâk'a uğramamak 
ve yedlerinde olan menzil ahkâmından ziyâde bârgir taleb etmemek ve memle- 
ket-i mezbüreye me'mürlar dahi menzil ahkâmında mestür olandan ziyâde 
bârgir talebiyle tekdir eylememek tenbihâtını hâvi sâbıklarda evâmir-i aliyye 
verilmiş olmağla fi-mâ-ba'd mücibleri icrâsında ve ale'I-hâl şurüt-ı mezküreye 
ri'âyetde dakika fevt olunmayıp hilâf-ı emr-i âli harekete cesâret eden olur ise 
bilâ-tevkif te'dibleri husüsuna ihtimâm olunmak ve Tuna sevâhilinde vâki' ka- 
sabât ve kurâ ve pazarlara rü'yet-i umür ve kâr u kesb içün varan Eflâk reâyâsı- 
na mahall-i merküm cizyedârları ve sâir zâbitân taraflarından cizye ve ispenç 
teklifi ve âher bahâne ile ta'addi etdirilmeyip âdemleri ve kolcuları yabancı re- 
âyâ ararız bahânesiyle memleket-i Eflâk'da geşt ü güzârdan men' olunmak 
içün müteaddid evâmir-i aliyye sudür etmiş olduğuna binâen iktizâ edenlere 
bâ-ahkâm-ı münife tenbih ve o makuleler zecr ü tehdid olunmak ve ahâli ve re- 
âyâ-yı memleket ziyy ü kisveleri maddesinde muktezâ-yı muâfiyyet ve serbes- 
siyyet-i memleket üzere kimesne tarafından rencide ve remide olunmamak ve 

Eflâk reâyâsından islâmı kabul edenlerin hisse-i irsiyye talebine kadir olamaya- 
cakları maddesi umür-ı şeriyye müteallik kazâyâdan olduğundan madde-i 
merkume ledel'-istiftâ zeyd-i nasrâni şeref-i islâm ile müşerref oldukdan sonra 
fevt olsa zeydin babası amr-ı nasrâni zeyde vâris olmaz ve zeyd-ı nasrâninin 
oğlu amı-ı nasrâni şeref-i islâm ile müşerref oldukdan sonra zeyd nasrâni iken 
fevt olsa amr zeyde vâris olmaz ve zeyd müslim kulu arz-i nasrâniyi i'tâk (364) 
eyledikden sonra amr islâma gelmedin fevt olsa zeyd amra vâris olmaz diye 
dört kıt'a fetvâ-yı münife verilmekle mücib-i muktezâları icrâ olunmak ve ka- 
sabbaşıları ma'rifetiyle beher sene Eflâk memleketinden mübâyaası fermân 
olunan ma'lâmü'l-mikdâr ağnâmın kasabbaşıların sayıcı âdemleri yedleriyle 
iştirâsı reâyâya hasârı ve zulm ü ta'âddiyi mücib olduğu inhâ olunmağla rah- 
me'İ-fukarâ ağnâm-ı mezkürenin ol vechile mübâyaası afv olunup ancak ta'yi- 
nât-ı miriyye ve dârü's-saltanat-ı seniyyem sükkânının medâr-ı maaşları içün 
memâlik-i mahrüsamdan koyun celbi lâzım ü mühim olmağın Eflâk memleke- 
tinin reâyâsı füruht olunacak koyunlarını ketm eylemeyip si'r-i râyiciyle tüccar 
ve celeblere füruht edip Eflâk voyvodası nezâretiyle Âsitâne-i Aliyye'me bâli- 
gan-mâ-belâg koyun gönderilmekde kusür olunmamak ve agnâmlarını Dera- 
liyye'me koyun getirecek tâcirlere ve celeblere verip mahall-i âhere satılmamak 
ve memleket-i Eflâk Âsitâne-i Saadet'imin kilârı mesâbesinde olup İstanbul'a 
iktizâ eden külliyyetli zehâir ve erzâka müdâhale ve hadlerinden efzün iddiâ 
ve teklifât-ı nâ-bercâ ile matlüb olan nizâm ü intizâma irâs-ı ihtilâli mücib hâlâ- 
ta cesâret ve tanzim-i umür-ı memleket ve terfih kılıp raiyyet zımnında voyvo- 
daların teşebbüs etdiği tedâbir-i hasenenin icrâsına muhâlefet ve taraf-ı Devlet- 
i Aliyye'mden intihâb ve üzerlerine nasb u ta'yin olunan voyvodanın re'yinden 
taşra harekete mütecâseret ederi olur ise o misillülerin iktizâsı üzere te'dibât-ı 
lâikalarının icrâsına alâ-vechi'listiklâl voyvoda olanlar me'zün ve murahhas 
olmalarıyla ber-siyak-ı muharer ve makulelerin te'dib ü güşmüâlleriyle istihsâl-i 
âsâyiş-i fukarâ-yı raiyyet ve vikaye-i nizâm-ı memlekete nisâr-ı vüs' ü miknet 
ve bi'İ-cümle reâyânın hisselerine isâbet eden cizyeleri hakk u adl üzere cümle- 
sinden tahsil olunup ba'zı vesâil-i bi-hâde ile bir mikdârı istisnâ olunup onların 
hisseleri kendi cizye veren sâir reâyâya tahmil olunmamak ve bu misillü himâ- 
yetden mücânebet olunarak icrâ-yı hakkaniyyet olunmak husüsuna daimâ dik- 
kat olunmasını şâmil bin yüz doksan sekiz senesi evâhir-ı Rabiyyü/”l-evvelinde 
(13-22 Şubat 1784) peder-i emcedim Hüdâvendigâr-ı esbâk merhum ve mağfü- 
runleh Sultan Abdülhamid Hân aleyhi'r-rahmeti ve'İ-gufrân zamân-ı saadet- 
iktirânlarında mufassal ve meşrüh emr-i şerif-i merhamet-redif i'tâ olunmuş ol- 
duğu mestür ve mukayyed bulunmağın mevâdd-ı mezküre memleket-i mez- 
kürenin âbâdânı ve imâreti ve sükkân (3651 ü ahâlisinin vücüh-ı mezâlimden 
masün olmalarım mutazammın olmakdan nâşi hasâis-i zât-ı adâlet-simât-ı dâ- 
verânemden şefkat-i aceze ve mesâkin ve merhamet-vedâ'-i hazret-i rabbü'i- 
âlemin cümle hakkında bi-diriğ ve mebzül olmakdan nâşi mukaddemâ ber- 
vech-i meşrüh nizâm-ı memleketi hâvi tâ olunan emr-i âli mazmünu zamân-ı 
nasfet-iktirân-ı şâhânemden dahi düstürü'l-amel tutulup istihsâl-i refâh-ı raiy- 
yete dikkat olunmak ve ale'-husüs reâyâ ve sekene-i Eflâk haklarında derkâr 


Vak'anüvis Ahmed Lütfi Efendi Tarihi -1 265 


olan merâhim ü eşfâk-ı şâhâneme mebni iki sene muâfiyyeti mutazâmmın ihtâr 
u İ'tâ olunan diğer emr-i âlişânın mefhüm-ı münifi icrâsıyla vesile-i âbâdâni-i 
memleketin istikmâline mübâderet ve müddet-i mezküre hitâmından sonra da- 
hi memleket reâyâsının edâ edecekleri cizye ve idiyye ve rikâbiyye ve voyvo- 
daların cevâiz ü avâid-i kadimeleri te'diyesi husüsu bâlâda mezkür şurüt u ni- 
zâma tatbik olunarak himâyet-i fukarâya dikkat olunmak bâbında bâlâda be- 
yân olunduğu üzere bin yüz seksen sekiz (1774) senesinde bâlâsı hatt-ı hümâ- 
yün ile muanven sâdır olan bir kıt'a fermân-ı âli ve bin yüz doksan sekiz sene- 
sinde (1783/84) verilen sened mücibince sâdır olan hükm-i şerifi tecdiden bin 
iki yüz altı (1791/92) senesinde yine hatt-ı- hümâyün ile muvaşşah verilen fer- 
mân-ı celilü'ş-şânda derc ve tasdir olunmuş ve mürür-ı zamân ile bâlâda mez- 
kür ba'zı şurüta fesâd ve halel tatarruk eylediği bedidâr ve Devlet-i Aliyye ile 
Rusya Devleti beyninde câri olan şurüt-ı ahidnâme mücibince Rusya devletinin 
Memleketeyn hakkında şefaata salâhiyyet ve istihkakı derkâr olmağla fi-mâ- 
ba'd şurüt-ı merkumenin icrâsına medâr-ı takviyyet olmak için iki yüz on yedi 
(1802/03) tarihinde Dersa'âdet'de mukim Rusya elçisi âtiyü'z-zikr mevâddın 
dahi ilâvesi matlüb idüğini devleti tarafından me'müren bâ-takrir inhâ edip fi- 
mâ-ba'd voyvodaların müddet-i nasıbları gününden itibâriyle temâmen ve kâ- 
milen seneye tahsis oluna ve mâdâmki, sâbit olmuş töhmeti zuhür etmeye, 
müddet- i merkumeden evvel azlolunmaya. Şöyle ki, müddet-i merkume için- 
de töhmet zuhürunda cânib-i Devlet-i Aliyye'den Rusya elçisine ihbâr olunup 
bu vechile tarafeynden ba'de't-tahkik voyvoda-i mümâileyhin fi nefsi'-emr 
müttehem olduğu zâhir ve mütehakkik olur ise yalnız o hâlde azli câiz ola ve 
bin yüz doksan sekiz senesi saferinden (26 Aralık 1783-23 Ocak 1784) sonra ih- 
dâs olunan vergiler ve avâid ve mutâlebât lağv olunup işbu esâs üzere voyvo- 
da boyarân-ı divân ile tekâlif-i seneviyyeyi 1366) ta'yin ve tahsis ve ehakk vech 
üzere tevzi' eyleye ve bunun hilğfı hareketden voyvodalar mücânebet eyleyeler 
ve Rusya elçisinin buna dâir ve memleketin imtiyâzât ve bâhusüs işbu fermân- 
ıâlide münderic şurütun vikayesine mütedâir vâki” olacak ifâdâtına voyvoda- 
lar iİtibâriyle ve boyarân-ı memleketin skovinik ta'bir olunur mu'âf-ı reâyâ 
maddesinde hulül eden fesâdın def'i ve bâr-ı tekâlifi tahammül edeler ve vergi 
tahsildârı tarafından reâyâ hakkına bir türlü cevr ü ta'addi vuku'u men'-i küllü 
ile men' ile ve memleket-i Eflâk'da asker şehriyyelerinin iddiâsı içün memle- 
ket-i Boğdan'da dahi başkaca vergi tarhile bir mikdâr i'âne olunması lâzime- 
den olduğuna binâen bu maddeye dâir sâdır olacak diğer emr-i âli mücibince 
hakk u adl üzere tanzim oluna ve memleket-i Eflâk'ın serfan asâkirden tahliye- 
sine ve şehriyyelerinin edâsı içün iktizâ eden esbâbının istihsâline sa'y-i mev- 


“für etmeleri voyvodaya ve boyarân-ı memlekete emr ü tenbih oluna ve şehriy- 


yelerinin edâsı lâzım olan mebâliğin tahsiline menüt olmağla voyvoda bu fari- 
zayı edâ etdikden sonra ber-muktezâ-yı irâde-i seniyye memleket reâyâsı bir 
senelik cemi” muâfiyyet ile mazhar-i ihsân olalar ve kereste ve hubübat ve rev- 
gan-ı sâde ve ağnam ve'I-hâsıl mahsülât-ı memleketden ibâret olacak Devlet-i 
Aliyye tertibâtının mikdârı sâdır olacak evâmir-i aliyyede tasrih oluna ve bu 
makule evâmir-i aliyye derünunda boyarâna hitâb derc olunup divan-ı Ef- 

lâk'da alenen feth ü kıraat oluna ve matlüb olan ne ise memleketden tamâmen 
yâhüd ba'zen tahsili mümkin midir değil midir? Boyarân-ı mersümün ile mü- 
zâkere olunacak olmağla bu bâbda voyvodaları ma'rifetiyle boyarânın istid'âsı 
karin-i ısga ola ve tertibât-ı merkumenin bahâsı an-nakdin ve bilâ-tereddüd 
si'T-i râyiciyle cânib-i miriden verilip cihet-i âheri ile mübâyaa olunmaya ve 
mübâyaa olunacak zahâirin nakliyyesi sehere tarikiyle raayâya bâr olmamak 
içün iskele-i merkumede kat” olunacak fiyât zahirenin nakliyyesi hasebiyle kat 
ve tahsis olunması husüsuna voyvodalar sâdıkane dikkat eyleyeler ve memle- 
ket-i merkumeye müteallik sâdır olan evâmir-i aliyye divân-ı Eflâk'da âlenen 
feth ü kıraat olundukdan sonra kuyüd-ı memleketde hıfz oluna ve menâsib-i 
vilâyet ahâli-i memlekete verile gelen Rüm tâifesinden (367) ehl-i ırz ve erbâb-ı 
vukuf ve bu menâsıba lâyık olanların intihâbı dahi voyvodanın yed-i ihtiyârın- 
da ola ve ta'addileri vuku'unda voyvoda onları boyarân-ı memleket misillü azl 
ü te'dib ve zulmen aldıklarını redde mecbür eyleye ve menzilhâneler idâresi 
içün iktizâ eden masârifi beher sene voyvoda boyarân ile divân eyleye. Takdir 
edip ta'yin olacak mikdârdan voyvoda hiç bir bahâne ile ziyâde almaya ve has- 
tahâne ve mekteb ve yollar ve sâir bu makule vilâyete mahsus maddelerin idâ- 
resi voyvodaların emr ü tenbihi ile boyarân-ı memlekete muhavvel ola ve met- 
repolid ve manastırlar merbüt olmayan ruhbân tâifesinden mürd olanların em- 
lâk-i metrükeleri kimesne tarafından taleb ve iddiâ olunmayıp fukarâ ve eytâm 
ve bu misillâ hayrâta müteallik sandıkların irâdı olmak üzere voyvodalar 
ma'rifetiyle tahsis oluna ve manastıralara merbüt olan ruhbân dahi mürd ol- 
duklarında emvâl-i mezküreleri merbüt oldukları manastırların irâdı olmak 
üzere terk oluna ve öteden beri memleket muhâfazası içün istihdâm olunagel- 
miş neferâtın kemâ-fi'l-evvel ibka ve istihdâmları husüsunu voyvodlar boya- 
rân-ı memleket ile bi”İ-müzâkere tanzim eyleyeler ve Eflak cânibinde Yergöğü 
ve İbrail ve Kale ve Olt nehrinin öte tarafında ve Boğdan memeleketinde Hotin 
nâhiyesinde reâyâ isimiyle yâd olunan mahalde gasb olunmuş olan zahâir Ef- 
lak ve Boğdan memleketlerinden gelmeğe mahsür olmak hasebiyle reâyâ-yı Ef- 
lâk bundan akdem merhameten def olunan mukayese mukabelesinde harâset 
ü ziraatları ile husüle getirdikleri mahsulâtlarını ve hububâtlarını fevc fevc is- 
kelelere nakil ve si'r-i rayiciyle kapan sefâyini rüesâsına fürüht edip mahali-i 
âhere vermemek ve mukayese def olunmuşdur diye ziraat ü harâseti terk ve 
yâhüd ihtikâr dâ'iyesiyle yedlerinde olan zahirelerini ketm ü iddihâr etmemek 
ve bu vechile hem kendileri müntefi” ve hem Âsitâne-i Saadet'im sekenesi emr- 
i taayyüşde zarüretden vâreste olmak ve Eflâk voyvodası ve boyarlar bu bâbda 
ale'd-devâm ihtimâm etmek ve seferler esnâsında Etlâk ve Boğdan boyarların- 
dan ve reâyâsından hasbe'z-zarüre her ne güne cürm ü kabâhat sudür etmiş ise 
cümlesi nesyen mensiyyen afv olunup harekât-ı sâbıkalar içün muâheze ve 
mücâzât husüsuu hâtır-güzâr olmamak ve bundan böyle mâ-dâmki, merkez-i 
itâat u inkıyâd ve icrâ-yı merâsim-i cizye-güzâri ve raiyetden udül eylemedikçe 
lütf ü inâyet ve şefkat ü merhametden gayri hâlet müşâhede etmeyecekleri 
emr-i muhakkak olmak (368) ve Tuna hudüduna dâir Silistre nâzırı ile Eflâk 
voyvodası beyninde mukaddemâ cerayân eden nizâ'ın fasl u hasmiçün yetmiş 

yedi (1763/64) senesinde sudür eden evâmir-i münife mantukları üzere muah- 
haren tekrâr sâdır olan emr-i âlişânın tenfizine ihtimâm olunmak ve Eflâk ve 
Boğdan memleketlerinde olan vilâyeteyn mansıbları boyarların ve Rumların 
beynlerinde müntehâb ve idârelerine muktedir ve mu'temedün aleyh olan ki- 
mesnelere tevcih olunmak husüsi Eflâk ve Boğdan voyvodalarının idâre ve ih- 
tiyârlarma mevküf ve merbüt olmağla Memleketeyn-i mezbüreteynin boyarla- 
rına mahsus olagelen menâsıblara vilâyet boyarlarının müstahakları tercih olu- 
narak gerek Rum ve gerek yerlilerin sâdık ve kârgüzârları muktezâsı üzere is- 
tihdâm olunmak maddesi voyvodalarma ihâle ve tevfiz kılınmak ve Rumeli câ- 
nibinde vâki” kılâ” ebniyesi içün iktizâ eden ecnâs-ı kerestenin sâbıkı üzere Ef- 
lâk ve Boğdan cibâlinden kat” ü nakl ve binâ eminlerinin verdikleri memhür te- 
messükâtları müciblerinece icâb eden kat'iyye ve nakliyye ücretleri voyvodala- 
rının uhdelerinde Eflak ve Boğdan cizyeleri mallarından tamâmen i'tâ etdirilip 
bir akçeleri kat” u tenkis etdiriimemek ve Minkalya ustalarının zabtında olan 
Minkalye'de vâki” çiftlik hayvanatının fi-mâ-bâ'd derün-ı Eflâk'da sayf ü şitâda 
ra'yları men' ve fukarâ-yı raiyyet mazaratlarından siyânet olunmak bâbında 
bin yüz seksen sekiz senesi evâsıt-ı Şevvâlinde (15-24 Aralık 1774) bâlâsı hatt-ı 
hümâyün ile muvaşşah iki memlekete başka başka iki kıt'a emr-i âlişân itâ 
olundukdan sonra Memleketeyn-i mezbüreteyn reâyâsı uhdelerine lâzım gelen 
şerâit-i ubüdiyyeti ifâda kusür etmediklerinden fi-mâ-ba'd dahi fariza-i zim- 
metleri olan sadâkat ve ubüdiyyetden ser-mü inhirâf eylemeyip voyvodalarına 
kemâl-i inkıyâd ü itâat ederek tesviye-i hidemât-ı mühimme-i pâdişâhâneme 
dikkat ve ihtimâm ve mikdâr-ı zerre kusürdan ittika-i tâm eylemeleri şartıyla 
haklarında derkâr olan şefkat-ı celile-i şâhânem muktezâsınca zikri âti şerâit 
dahi ilâve-i şurüt-ı himâyetleri kılınmağla fi-mâ-ba'd Eflâk'dan altı yüz on do- 
kuz kise akçe ve Boğdan'dan yüz otuz beş kise ve dört yüz kırk dört büçük gu- 
ruşdan ziyâde mutâlebe olunmayıp zikr olunan iki memleketin cizyeleri her bir 
senenin hitâmında Âsitâne-i Saadet'imde verilip hayâlâta verdirilmemek ve 
idiyye içün Eflâk'dan nakd ü eşyâ doksan bin guruş ve rikâbiyye için kırk bin 
guruş ve Boğdan'da idiyye için nakd-i eşyâ doksan bin guruş ve rikâbiyye için 
yirmi beş bin (3691 guruş alınıp ziyâde birşey mutâlebe olunmamak ve beyler- 
den ibkaiyye alınmayıp ve tahkik olunmuş bir töhmetleri vuku” bulmadıkça 
beyler azl olunmamak ve müceddeden nasb olunan beylerden kadimden bir 
para ziyâde cevâiz ü avâid mutâlebe olunmayıp ol dahi reâyâdan alınmamak 
ve ancak beylere âid olan memliha ve mukataat ve gümrük resmi ve bunların 
emsâli rüsümât menâfiinden beylere râci emvâlden verilmek ve zikr olunan 
Memleketeyn havâlilerinin paşaları ve kadıları ve sâir zâbitânı taraflarından 
hâs iddiâ olunması ve zarüri reâyâya aid olur avâid mutâlebe olunmaması ve 
mücerred akçe ve hediye celbi içün taraflarından mübâşir irsâl etmeleri taraf-ı 
Devlet-i Aliyye'mdan tecviz olunmamak ve Devlet-i Aliyye'mde menâsıbda 
olanların azl ü nasbları vâki' oldukça beylerden bir türlü cevâiz ü avâid veril- 
mesi lâzım gelmemek ve Memleketeyn-i merkumeteynden hubübât ve sâir za- 
hâir Devlet-i Aliyyem'den Memleketeyn-i merkumeteynin ahâlisine muzâyaka 
getirmeyecek derecelerde alınıp ve taraf-ı miriden iştirâ olundukda an nakdin 

akçesi verilip nakliyyesi ahâliye tahmil olunmamak ve tüccardan mübâyaa olu- 
nur ise bahâları memleketde râyic olduğu üzere nakden edâ olunmak ve zikr 
olunan Memleketeyn'e koyun mübâyaası için kasabbaşılarının sayıcıları ve 
âdemleri ma'rifetiyle Memleketeyn'den ağnâm mübâyaası reâyâya zulmü mü- 
cib olduğu mukaddemlerde inhâ olunduğundan ağnâmın o vechile mübâyaası 
afv olunup lâkin ta'yinât-ı miriyye ve sekene-i İstanbul içün memâlik-i mahrü- 
samdan koyun celbi lâzım olduğundan Memleketeyn reâyâsı füruht olunacak 
koyunlarını si'r-i ra'yiciyle tüccar ve celeblere füruht ve voyvodalar nezâretle- 
riyle Âsitâne-i Saadet'ime bâligan-mâ-belag koyun gönderilmekde kusür olun- 
mamak husüsu bâlâda beyân olunan iki kıt'a evâmir-i şerifelerde münderic ol- 
mağla fi-mâ-ba'd dahi muktezâsının icrâbına gereği gibi ikdâm ve zikr olunan 
iki memleketden kereste ve sair binâ levâzımâtının alınması murâd olundukda 
mikdârı mukaddem beylere ihbâr olunup ol vechile hudüd-ı memlekete nakl 
etdirilip katia ve nakliyyeleri reâyâ fukarâsına elverecek vechile an nakdin bu 
husüsa me'mür mübâşir tarafından edâ olunmak ve hudüdlardan hâric mahal- 
lere nakl içün ahâli-i mefsüra cebr olunmamak ve Memleketeyn-i mezbüreteyn 
ahâlisinden amele ve araba mutâlebe olundukda ücrat-i âdiyyelerinden bir ak- 
çeleri tenkis ve te'hir olunmamak ve fermanlı tüccardan mâadâ etrâf sekenesin- 
den ve yamaklardan hiç bir ferdin ızrâr-ı reâyâ dâ'iyyesiyle Memleketeyn-i 
merkumeteyne duhül (370) ve geşt ü güzârları ve memleketin ahâlisine müteal- 
lik olan arâziyi ziraat ve tasarrufları ve ra'y içün hayvanât idhâl eylemeleri tec- 
viz olunmamak ve işbu nizâmın hilâfı harekete cesâret edenler muhkem te'dib 
olunmak ve musâlahadan sonra zabt olunmuş arâziler var ise eshâbı olan re- 
âyâya redd etdirilmek ve Memleketeyn-i merkumeteyne ehemm-i mehâmdan 
bir hâcet mess eylemedikçe taraf-ı Devlet-i Aliyye'mden müböâşir gönderilme- 
mek ve gönderildikde mübâşirler mübâşiriyyelerini tatvil eylememek şerâiti- 
nin dahi şurüt-ı nizâm-ı sâbıkaları ile düstürü'l-amel tutulmak üzere yedinde 
hıfz ve hin-i iktizâda kaydına müracaat ve her maddenin şerh ü beyân olundu- 
gu üzere muktezâsı tenfiz ve icrâ ve muhâlifi hareket edenlerin eyâmin kâne 
haklarından gelinmek için der-bâr-ı atufet-kararıma tahrir ve ilâma mübâderet 
ve Devlet-i Aliyye'me sadâkatla hidmet ve voyvodalarına ınkıyâd ü itâat eden 
boyarların kable's-sefer nâil oldukları merâtib ve menâsıb-ı asliyyeleri ve muş- 
ye ta'bir olunur arâzileri kendilerine ika olunması mukaddemâ fermân olun- 
mağla mevâdd-ı merkumenin ile'İ-ebed mer'i tutulmasına ve boyarların geçin- 
meleri ma'müriyyetine münhasır olan arâzinin i'mârına ve kaide-i kadime-i 
memleket üzere kendilerine âid fevâide ve derecât-ı asliyyeye neyl ile zimmet- 
lerine lâzım gelen kemâl-i inkıyâd ve itâat-ı vâcibeyi voyvodanın emr ü re'yine 
mutabakat husüsunu vücüda getirmekde mikdâr-ı zerre rehâvet etmemeleri 
şartıyla himâyet ü siyânetlerine ve istihdâmlarına ve imtiyâzât ile müreffeh ve 
âsüde-hâl olmalarına ihtimâm ve dikkat mücib-i imâr-ı memleket olduğu cihe- 
tden bir vakitden beri mugayir-i kaide-i kadime-i memleket boyarân-ı mezkü- 
renin me'lüf oldukları mutâlebât-ı nâ-sezâ ve ale'l-husüs esnâ-yı seferde mem- 
leketin duçâr olduğu harâblık sebebiyle reâyânın tahammül edemeyecekleri 
teklifât ve mutâlebât-ı nâ-bercâdan kef-i yed ve mücânebet eylemelerini tenbih 


Vak'anüvis Ahmed Lütfi Efendi Tarihi -1 269 


ve mütenebbih olmayıp hilâf-ı rızâ reâyâ fukarâsını izrâr ve tekdir ve kendilere 
düşmeyen umüra müdâhale ve hadlerinden efzün iddiâ ve teklifât-ı nâ-bercâ 
ile matlâb olan nizâm ü intizâma irâs-ı ihtilâli mücib hâlâta cesâret ve tanzim-i 
umür-ı memleket ve terfih kılıp raiyyet zımnında voyvodalarının teşebbüs et- 
diği tedâbir-i hasenenin icrâsına muhâlefet ve taraf-ı Devlet-i Aliyye'mden ihti- 
hâb ve üzerlerine nasb u ta'yin olunan voyvodanın re'yinden taşra harekete 
mücâseret ederi olur ise o misillülerin (371) iktizâsı üzere te'dibât-ı lâyıkaları- 
nın icrâsına alâ vechi”l- istikbâl voyvoda olanlar me'zün ve murahhas olmala- 
rıyle ber-siyâk-ı muharrer o makulelerin te'dib ve güşmâlleri istihsâl-i âsâyiş-i 
fukarâ-yı raiyyet ve vikaye-i nizâm-ı memlekete nisâr-ı vüs” ü miknet ve bi'l 
cümlesinden tahsil olunup ba'zı vesâil-i bi-hüde ile bir mikdârı istisnâ olunup 
onların hisseleri kendi cizye veren sâir reâyâya tahmil olunmamak ve bu misil- 
lü himâyetden mücânebet olunarak icrâ-yı hakkaniyyet husüsuna dâimâ dik- 
kat olunmasını şâmil bin yüz doksan sekiz senesi evâhir-i Rebiyülevvelinde 
(13-22 Şubat 1784) peder-i emcedim Hüdâvendigâr-ı esbâk merhüm ve mağfü- 
rünleh Sultan Abdülhamid hân aleyhi'r-rahmeti ve'I-gufrân zaman-ı saadet-ik- 
tirânlarında mufassal ve meşrüh emr-i şerif-i merhamet-redif tâ olunmuş ol- 
duğu mestür ve mukayyed bulunmağın mevâdd-ı mezküre memleket-i mez- 
kürenin âbâdâni ve imâreti ve sükkân ü ahâlisinin vücuh-ı mezâlimden masün 
olmalarını mutazammın olmadan nâşi hasâyis-i zât-ı adâlet-simât-ı dâverâ- 
nemden şefkat-i aceze ve mesâkin ve merhamet ve dâbi'-i hazret-i rabbü'l-âle- 
min cümle hakkında bi-diriğ ve mebzül olmakdan nâşi mukaddemâ ber-vech-i 
meşrüh nizâm-ı memleketi hâvi i'tâ olunan emr-i âli mazmünu zaman-ı nasfet- 
iktirân-ı şâhânemde dahi düstürü'l-amel tutulup istihsâl-ı refâh-ı raiyyete dik- 
kat olunmak ve ale'I-husüs reâyâ ve sekene-i Eflâk haklarında derkâr olan me- 
râhim ü eşfâk-ı şâhâneme mebni iki sene muâfiyyeti mutazammın ısdâr ve İ'tâ 
olunan diğer emr-i âlişânın mefhüm-ı münifi icrâsıyla vesile-i âbâdâni-i mem- 
leketin istikmâline mübâderet ve müddet-i mezküre hitâmından sonra dahi 
memleket reâyâsının edâ edecekleri cizye ve idiyye ve rikâbiyye voyvodaların 
cevâiz ve avâid-i kadimeleri te'diyesi husüsu bâlâda mezkür şurüt ve nizâma 
tatbik olunarak himâyet-i fukarâya dikkat olunmak bâbında bâlâda beyân 
olunduğu üzere bin yüz seksen sekiz senesinde (1774) bâlâsı hatt-ı hümâyün ile 
muanven sâdır olan bir kıt'a fermân-ı âli ve bin yüz doksan sekiz (1784) sene- 
sinde verilen sened mücibince sâdır olan hükmr- şerifi tecdiden bin iki yüz altı 
(1791/92) senesinde yine hatt-ı hümâyün ile muvaşşah verilen fermân-ı celil-i 
âlişânda derc ü tasdir olunmuş ve mürür-ı Zaman ile bâlâda mezkür ba'zı şurü- 
ta fesâd ve halel tatarruk eylediği bedidâr ve Devlet-i Aliyye ile Rusya devleti 
beyninde câri olan şurüt-ı ahidnâme mücibince Rusya devletinin Memleketeyn 
hakkında şefâata salâhiyyet ve istihkâkı derkâr olmağla fi-mâ-ba'd şurüt-ı mer- 
kumenin (372) icrâsına medâr-ı takviyet olmak içün iki yüz on yedi (1802/03) 
tarihinde Dersa'âdet'de mukim Rusya elçisi âtiyyü'z-zikr mevâddın dahi ilâve- 
si matlüb idüğini devleti tarafından me'müren bâ-takrir inhâ edip fi-mâ-ba'd 
voyvodaların müddet-i nasbları gününden i'tibârile tamâmen ve kâmilen yedi 
seneye tahsis oluna ve mâdâmki sâbit olmuş töhmeti zuhür etmeye müddet-i 

merkümeden evvel azlolunmaya. Şöyle ki, müddet-i merkume içinde töhmeti 
zuhürunda cânib-i Devlet-i Aliyye'den Rusya elçisine ihbâr olunup bu vechile 
tarafeynden ba'de't-tahkik voyvoda-i mümüâileyhin fi nefsi'-emr müttehem ol- 
duğu zâhir ve mütehakkik olursa yalnız o hâlde azli câiz ola, ve bin yüz doksan 
sekiz senesi Saferinden (26 Aralık 1783- 23 Ocak 1784) sonra ihdâs olunun ver- 
giler ve avâid ve mutâlebât lagv olunup işbu esâs üzere voyvoda boyarân-ı di- 
vân ile tekâlif-i seneviyyeyi ta'yin ve tahsis ve ehakk-ı vech üzere tevzi" eyleye 
ve bunun hilâfı hareketden voyvodalar mücânebet eyleyeler ve Rusya elçisinin 
buna dâir ve memleketin imtiyâzât ve bâhusüs işbu fermân-ı âlide münderic 
şurütun vikayesine mütedâir vâki” olacak ifâdâtına voyvodalar itibâr ile ve bo- 
yarân-ı memleketin skonik ta'bir olunur muâf-ı reayâ maddesinde hulül eden 
fesâdın def'i ve bâr-ı teklifin bu vechile tahfifi zımnında kadimisi üzere ve spar- 
yada mukayyed skonik adedinden mâadâ hiçbir reâyâ tekâlifden muâf olma- 
yıp cümlesi müsâvât üzere bâr-ı tekâlifi tahammül edeler ve vergi tahsildârları 
tarafından reâyâ hakkında bir türlü cevr ü ta'addi vuku'u men'i külli ile men 
oluna ve memleket-i Eflâk'dan asker şehriyyelerinin iddiâsı içün memleket-i 
Boğdan'da dahi başkaca vergi tarhı ile bir mikdâr olunması lâzimeden olmadı- 
ğına binâen bu mâddeye dâir sâdır olacak diğer emr-i âli mücibince hakk ü adi 
üzere tanzim oluna ve memleket-i Eflâk'ın serian asâkirden tahliyesine ve şeh- 
riyyelerinin edâsı içün iktizâ eden esbâbmın istihsâline sa'y-i mevfür etmeleri 
voyvodaya ve boyarân-ı memlekete emr ü tenbih oluna ve bu şehriyyelerin 
edâsı lâzım olan mebâliğın tahsiline menüt olmağla voyvoda bu farizayı edâ et- 
dikden sonra ber-muktezâ-yı irâde-i seniyye memleket reâyâsı bir senelik cemi 
muâfiyyet ile mazhar-ı ihsân olalar ve kereste ve hubübât ve revgan-ı sâde ve 
ağnâm vel-hâsıl mahsülât-ı memleketden ibâret olacak Devlet-i Aliyye tertibâtı- 
nın mikdârı sâdır olacak evâmir-i aliyyede tasrih oluna ve bu makule evâmir-i 
aliyye derünunda boyarâna hitâb derc olunup divân-ı Eflâk'da alenen feth ü kı- 
raat oluna ve matlüb olan ise (3731 memleketden tamâmen yâhüd ba'zen tahsi- 
li mümkin midir değil midir Boyarân-ı mersümün ile müzâkere olunacak ol- 
mağla bu bâbda voyvodaları ma'rifetiyle boyarânın istid'ası karin-i ısga ola ve 
tertibât-ı merkumenin bahâsı an nakdin ve bilâ-tereddüt si'r-i râyiciyle cânib-i 
miriden verilip cihet-i âheri ile mübâyaa olunmaya ve mübâyaa olunacak zahâ- 
irin nakliyyesi Sehere tarikiyle reâyâya bâr olmamak içün iskele-i merkumede 
kat” olunacak fiyat-ı zahirenin nakliyyesi hesâbiyle kat” ve tahsis olunması hu- 
süsuna voyvodalar sâdıkâne dikkat eyleyerek ve memleket-i merkumeye mü- 
teallik sâdır olan evâmir-i aliyye divân-ı Eflâk'da alenen kıraat olundukdan so- 
ra kuyüd-ı memleketde hıfz oluna ve menâsıb-ı vilâyet ahâli-i memlekete veri- 
le. Lâkin Rüm tâifesinden ehl-i ırz ve erbâb-ı vukuf ve bu menâsıba lâyık olan- 
ların intihâbı dahi voyvodanın yed-i ihtiyârında ola ve ta'addileri vuku'unda 
voyvoda onları boyarân-ı memleket misillü azl ü te'dib ve zulmen aldıklarını 
redde mecbür eyleye ve menzilhâneler idâresi içün iktizâ eden masârifi beher 
sene voyvoda boyarân ile divân eyleye. Takdir edip ta'yin olunacak mikdârdan 
voyvoda hiç bahâne ile ziyâde almaya ve hastahâne ve mekteb ve yollar ve sâir 
bu makule vilâyete mahsus maddelerin idâresi voyvodaların emr ü tenbihi ile 

boyarân-ı memlekete muhavvel ola ve metropolid ve manastırlar merbüt olma- 
yan ruhbân tâifesinden mürd olanların emlâk-i metrükeleri kimesne tarafından 
taleb ve iddiâ olunmayıp fukarâ ve eytâm bu misillü hayrata müteallik sandık- 
ların irâdı olmak üzere voyvodalar ma'rifetiyle tahsis oluna ve manastırlara 
merbüt olan ruhbân mürd olduklarında emvâl-i metrükeleri merbüt oldukları 
manastırların irâdı olmak üzere terk oluna ve öteden beri memleket mahâfaza- 
sı içün istihdâm olunagelmiş neferâtın kemâ fi”l-evvel ibka ve istihdâmları hu- 
süsunu voyvodalar boyarân-ı memleket ile bi'I-müzâkere tanzim eyleyeler ve 
Eflâk cânibinde Yergöğü ve İbrail ve Kule ve Olt nehrinin öte tarafında ve Boğ- 
dan memleketinde Hotin nâhiyesinde reâyâ ismiyle yâd olunun mahalde gasb 
olunmuş Eflâk ve Boğdan arâzisi redd oluna ve buna dâir iktizâ edenlere hitâ- 
ben sâdır olacak evâmir-i aliyyede tahsis-i müddet oluna ve bâlâda beyân olun- 
duğu üzere fermanlı tüccardan mâadâ etraf sekenesinden ve yamaklardan ve 
sâirlerden hilâf-ı şurüt memlekete duhül ve temekkün ve reâyayı izrâr edenle- 
rin men” ü deflerine i'tinâ oluna ve fi-mâ-ba'd Memleketeyn'e irsâl olunacak 
evâmir-i aliyye işbu şurüta muvafık ve imtiyâzât ve kavaid-i (374) memlekete 
mutâbık olmak ahâli-i memleketin hüsn-i hâl ve refâhiyyet ve kemâl-i âsâyiş ve 
istirahatlarını mücib olduğuna binâen voyvoda ve boyarân ve ahâli-i memleket 
dahi nâil oldukları imtiyâzât-ı adidenin şükrünü ifâ ve bâlâda mestür şurüta 
mevâfık olarak bâ-evâmir-i aliyye matlöb olan tertibâtın tedârik ve icrâsıyla her 
hâlde icrâ-yı lâzime-i itâat ve merâsim-i ubüdiyyet ve sadâkata sa'y-i evfâ' ede- 
rek hilâf-ı fermân ve menğfi-i rızâ mikdâr-ı zerre hâlet ve hareket vuku'unu tec- 
vizden mücânebet eylemeleri bâbında tarih-i mezbürda bâlâsı hatt-ı hümâyün- 
ı şevket-makrün-ı şâhâne ile muvaşşah bir kıt'a emr-i âli verilmiş ve bu defa 
Devlet-i Aliye-i ebediyyü'd-devâmla Rusya devleti beyninde her bir husüsun 
niyyet-i hâlisaya mebni hüsn-i vifâk-ı tarafeyn ile Akkerman'da bi”l-müzâkere 
Bükreş Ahidnâmesi'nin şerh ve te'kidi makamında tertib ve tanzim olunan 
mu'âhede eczâsından olarak Eflâk ve Boğdan memleketleri hakkında başkaca 
akd ü tanzim olduğu üzere Eflâk ve Boğdan voyvodaları Memleketeyn'in yerli 
boyarlarından olmak üzere intihâb ü ta'yin olunmuş olduğundan bundan böy- 
le emr-i intihâbları Memleketeyn'in her yerinde Devlet-i Aliyye'nin re'y ü irâ- 
desiyle kaide-i kadime-i memleket üzere cem'iyyet-i âmme-i boyarân-ı divân 
ma'rifetiyle icrâ olunup her memleketin divân boyarları memleketçe ittifâk-ı 
âmme-i ahâli ile voyvodalık mansıbı için yerli boyarânın kudemâsından ve er- 
bâb-ı liyâkatdan birini bi'l-intihâb bir kıt'a arz u mahzar ile müntehab olan bo- 
yarı cânib-i Devlet-i Aliyye'ye arz u iş'ar ile cânib-i Devlet-i Aliyye'den tensib 
kılınır ise o kimesne voyvoda nasb u ta'yin ve ilbâs-ı hil'at buyurulması ve eğer 
intihâb eyledikleri âdemin voyvoda nasbı ilel-i kaviyyeye mebni Devlet-i Aliy- 
ye'nin idâresine muvâfık olmaz ise işbu ilel-i kaviyye iki devletler beyninde le- 
de't-tahkik âher bir münâsibinin intihâbı husüsu boyarân-ı mersümeye tavsiye 
ve iş'âr kılınması câiz ola ve voyvodaların müddet-i hükümetleri esnâsında bi- 
rer güne töhmetleri zuhür ederse Devlet-i Aliyye Rusya devleti elçisine ifâde- 
birle voyvodanın fi/l-vâki” bir töhmet ile müttehem olduğu tarafeynden tahkik 
olundukdan sonra yalnız o hâlde azli câiz ola ve devleteyn tarafına yâhüd 

memleket ahâlisine bi-hakkın bir sebeb-i şikâyet-i kaviyye vermeksizin yedi se- 
ne müddet-i hükümetlerini tekmil (3751 edecek voyvodaların Memleketeyn di- 
vânları taraflarından ibkaları Dersa'âdet'e arz u istid'â olunur ise bil-umüm 
ahâli ve reâyâsının voyvoda-i mersümeden hoşnüd ve râzı oldukları tebeyyün 
eder ise tekrâr diğer yedi sene için dahi nasb u ta'yin olunmaları tecviz oluna 
ve voyvodaların biri herem-ı piri yâ za'if-i bimâri cihetiyle yâhüd âher bir vech 
ve sebeb takribiyle yedi sene müddetin tekmilinden evvel isti'fâ eder ise Dev- 
let-i Aliyye Rusya devletine iş'âr-ı keyfiyyet edip voyvodanın o güne isti'fâsı 
devleteynin ittihâd-ı re'y ve rızâlarıyle kabül oluna ve bundan böyle tekmil-i 
müddet ile azl olunmuş ve yâhüd istifâ etmiş olan voyvoda nâil olduğu voyvo- 
dalık rütbe ve pâyesinden ıskât ve kendi hâlinde ırz ve edebiyle oturmak şar- 
tıyla ez-ser-i nev boyarân zümresine idhâl ve ilhâkı câiz olup ancak tekrâr di- 
vân erbâbından olması ve menâsıb-ı memleketin birinde istihdâm etdirilmesi 
ve ikinci defa olarak voyvoda intihâb ve nasb kılınması aslâ câiz ve kabil olma- 
ya ve ma'zül olan ve yâhüd isti'fâ eden voyvodaların evlâdı boyar pâye ve rad- 
desinde olarak menâsıb-ı memleketde istihdâm ve voyvodalığa dahi intihâb ve 
ta'yin olunmaları câiz ola. Voyvodanın azli veya isti'fâsı ve yâhüd vefâtı zuhü- 
runda halefinin nasb ü ta'yinine değin memleketin emr-i hükümeti divân bo- 
yarları taraflarından memleketce bi'l-intihâb ta'yin olunacak kaim-makamlara 
ihâle ve tevdi kılına. Ve tarih-i hicrinin bin yüz doksan sekiz (1783/84) senesin- 
den sonra Memleketeyn'de ihdâs olunan vergiler ve avâid ve matlübât bin se- 
kiz yüz iki sene-i İseviyyesinde sâdır olan hatt-ı hümâyun-ı şâhâne ile muvaş- 
şah emr-i âli mantukunca lagv u ibtâl olunmakdan nâşi işbu emr-i âli mücibin- 
ce râbıta-pezir olan şerâit ve nizâmatı esâs ittihâz-birle Eflâk ve Boğdan memle- 
ketlerinin vergi ve tekâlif- menviyelerini Memleketeyn'in voyvodaları divân 
boyarlarıyle maa-ta'yin ve tahsis edip voyvodaları işbu tertib ve nizâmın ke- 
mâl-i dikkatle icrâsında vechen mine'İ-vücüh tecviz-i kusür ve ihmâl edemeye- 
ler ve bu bâbda ve gerek memleket imtiyâzâtının hıfz u vikayesi ve bu defa 
tanzim olunan mevâd ve şurütun ri'âyeti husüslarında Rusya devleti elçisinin 
vâki” olacak ve Memleketeyn'de mukim Rusya konsoloslarının elçi-i mümâ- 
ileyhin tenbihi üzere zuhür edecek ifâdat ve irâdâtlarına mârrü'z-zikr voyvo- 
dalar i'tibâr eyleyeler ve beşli neferâtının mikdârını bin sekiz yüz yirmi bir se- 
ne-i İseviyyesinden mukaddemce bulundukları mikdâr üzere Memleketeyn'in 
voyvodaları (3761 divân boyarlarıyla bi'l-ittihâd ta'yin ü tahsis edeler ve işbu 
beşlilerin mikdârı bir kerre muayyen ve mahsus oldukda bir dahi hâcet ve za- 
rüret mess ve tahakkuk eylediği tarafeyn indinde tebeyyün etmedikçe vechen 
mine'İ-vücüh tezyid ü tevfir olunmak câiz olmayıp sâlifü'l-beyân beşli neferâtı 
bin sekiz yüz yirmi bir sene-i İseviyyesi ihtilâlinden evvelce oldukları hey'et ve 
süret-i nizâm üzere ibka başbeşli ağaları dahi tarih-i mezkürdan evvel mu'tâd 
olan süret mücibince ta'yin olundukları hidmet ve vazife-i me'müriyyetlerin- 
den başka mesâlih-i memlekete müteallik şey'e karışmayıp bir güne nesneyi ic- 
râ ve a'mâlden men' olunalar ve İbrail ve Yergöğü ve Kule taraflarında ve Olt 
nehrinin öte cânibinde Eflâk arâzisinden olup gasb olunan emlâk ve arâzi eshâ- 
bına redd ü temlik etdirile ve işbu istirdâd maddesine dâir lâzım gelenlere hitâ- 

ben sâdır olacak evâmir-i aliyyede bir müddet-i muayyene derc ü tahsis oluna 
ve Eflâk ve Boğdan boyarlarından mücerred muahharen vâki' olan ihtilâlat se- 
bebiyle vatanlarını terke mecbür ve muztar olmuş olanların vatanlarına bilâ- 
mümânaat ferd-i aferide tarafından mazhar-ı cevr ü ezâ olmaksızın avd ü ric'at 
eylemelerine ve kemâ-fi's-sâbık istihkakat ve imtiyâzât ve emvâl ü emlâklerine 
tamâmen kâmilen nâil ve kâmyâb olmalarına cevâz verile ve Eflâk ve Boğdan 
memleketleinin ihtilâl sebebiyle düçâr oldukları mesâib ü hasârata nazaran sal- 
tanat-ı seniyyeye edâsı lâzım gelen cizye ve rüsümât ve sâireleri iki sene tamâ- 
muna değin taraf-ı Devlet-i Aliyye'den afv ü safh olunup zikr olunan müddet-i 
muâfiyyet tamâmından sonra mârrü'İ-beyan cizye ve rüsümâtı ile muvaşşah 
emr-i âlide münderic ve muayyen olan mikdâr ve süret üzere ahz u tahsil olu- 
nup bir vechile tezyid ve terakki olunmaya ve Eflâk ve Boğdan memleketleri 
Devlet-i Aliyye'nin kilârı mesâbesinde olduğundan beher sene edâsı lâzım olan 
ve gerek memleketin idâresi içün iktizâ eden zahâir ve malzeme-i sâireden baş- 
ka kendi arâzi ve sınâileri mahsulâtı içün ahâli-i memleket istedikleri gibi icrâ- 
yı ticaret eylemeleri üzere taraf-ı Devlet-i Aliyye'den izn ü ruhsat verile ve 
Memleketeyn'den matlub olacak zahâir ve malzeme-i sâireye ve işbu matlübâ- 
tın si'r-i râyici ile iştirâsma ve iktizâ eden meblağın cânib-i miriden nakden i/tâ- 
sına ve münâzaa zuhürunda e'sârm kat' ü ta'yini Memleketeyn'in divân boyar- 
larına muhavvel olmak husüsuna dâir bin sekiz yüz iki sene-i (3771 iseviyyesin- 
de sâdır olan hatt-ı hümâyün ile muanveri emı-i âlide münderic nizâmât ü ter- 
tibât kemâ-kân dikkat ile ri'âyet ve icrâ oluna ve Memleketeyn'in boyarları ve 
voyvodaların emr ü tenbihlerini icrâya ve her vechile onlara itâat u inkıyâda 
dikkat ve ikdâm eyleyeler ve voyvodalar dahi re'y-ı hodlarıyla boyarlar hakla- 
rında bir güne cünha-i mütehakkikası olmaksızın şübheli te'dibâta tasaddiden 
memnü” olup zikr olunan boyarların bir güne cürm ü töhmetleri vuku'unda 
memleketin kavânin ve kavâidi üzere divânda aleyhlerine hükm olundukdan 
sonra te'dib ü tenkilleri icrâ oluna ve sinin-i muahharada Eflâk ve Boğdan'da 
zuhüra gelen ihtilâlâtdan nâşi şirâze-i hükümete halel-i külli tatarruk eylediği- 
ne binâen uhde-i liyâkatlarına muhavvel olan memleketlerin ıslâh ve hüsn-i 
hâlleri zımnında lâzım gelen esbâb ve tedâbirin bilâ-imhâl istihsâline sa'y ü ik- 
dâm etmeleri voyvodaların divân boyarlarıyle maan vâcibe-i zimmetleri olarak 
işbu esbâb ve tedâbir-i Memleketeyn'in her biri için taht-ı râbıta ve nizâma id- 
hâl ve bilâ-te'hir icrâ ve ikmâl oluna ve Memleketeyn-i merkumeteynin sâir is- 
tihkakat ve imtiyâzâtı ve bunlara dâir hatt-i hümâyün ile muvaşşah evâmir-i 
seniyye bu def'aki tanziminde tagyir ü tebdil olunan mevâddan başka 
bâ'cem'ühüm mukarrer ve mer'i tutula deyü karargir olduğundan mevâdd-ı 
merkümenin dahi derciyle mârrü'z-zikr on yedi (1802/03) tarihinde verilmiş 
olan emr-i âlişânı tecdidi husüsuna irâde-i seniyye-i mülükânem tealluk etme- 
gin mücibince tecdiden işbu emr-i şerifim ısdâr ve irsâl olunmuşdur. İmdi sen 
ki voyvoda-i mümâileyhsin, işbu fermân-ı meali-unvânımı Eflâk memleketinin 
bi'-cümle metrepolid ve piskopos ve gominos ve âmme-i boyarân ve kapüdan 
ve ahâli ve reayâsı muvâcehelerinde feth ü kıraat ve mefhüm-ı adâlet-mevsü- 
munu ilân ve işâat eyledikden sonra gerek boyarân ve gerek reâyâ-yı Eflâk sa- 

dâkat ve istikamet ve safvet-i taviyyet ile merâsim-i itâat ve raiyyeti icrâda ah- 
kâm-ı mutâ'aa-i şâhâneme inkıyâd ü mutâvaat levâzımını ifâda menhec-i se- 
dâddan udül eylemedikleri hâlde haklarında merâhim ü a'tâf-ı husrevânem 
min külli'-vücüh masrüf ve mebzül olarak daimâ müstemirren iktisâb-ı âsâyiş 
ve istirâhat edeceklerini ve sen ve ahlâfın dahi Devlet-i Aliyye'min ubüdiyyeti- 
ni ve derkâr olan mekârim-i celile-i tâcdârânemin şükrünü ve bâlâda mezkür 
tenbihât muktezâsmı te'diye ve ikmâl ile azl ü tebdili icâb eder töhmet-i sari- 
han zâhir olmadıkça azl ü infisâl (378) gailesi çekmeyeceğini bilip ona göre 
amel ü harekete dikkat ve mevâdd-ı mezküre ale'd-devâm düstürü'l-amel tu- 
tulacağı ve cedd-i emcedim cennet-mekân Sultân Mehmed Hân siti aleyhi sicâ- 
lü'-gufrân hazretlerinin zamân-ı adâlet-iktirânlarmdan beri mazhar oldukları 
imtiyâzât ve refâhiyyetlerine dâimâ taraf-i mülükânemden ve vüzerâ-yı ızâm 
ve vükelâ-yı fihâmım câniblerinden ikdâm ve dikkat olunacağı ve sevâhil-i Tu- 
na ve serhaddât ahâlilerinden ve sâir sagir ve kebirden işbu verilen nizâma 
münâfi tavra ictisâr edenler haber alındığı saat haklarından gelineceği muhak- 
kak ve mukarrer olmağla müfâd-ı emr-i münifimi cümle boyarân ve ahâli ve 
reâyâ-yı Eflâk'a tefhim-birle devâm-ı ömr ü devlet ve kıvâm-ı fer ü şevketim 
ed'iyesine muvâzebet eylemelerini tavsiye ve telkine bezl-i makderet hilâfın- 
dan hazer ü mücânebet eylemen bâbında. 1242 (1826/27) 13791 


Numero 15 
İsveç elçisiyle mübâdele olunan sened-i resmi süretidir 


Sebeb-i tahrir-i vesika ve bâis-ı tastir-i nemika oldur ki 

Devlet-i Aliyye-i ebediyyü'd-devâm ile İsveç ve Norveçya Devleti beyninde 
bin yüz kırk dokuz (1736/37) sene-i nebeviyyesinde mün'akid olan Ahidnâme-i 
Hümâyün mücibince el-hâletü hâzihi taraf-ı Devlet-i Aliyye'ye İsveç ve Nor- 
veçya Devleti cânibinden ibrâz ve izhâr olunmakda olan levâzım-ı hulüs ve 
müvâlâta ri'âyet ve taraf-ı Devlet-i Aliyye'den devlet-i müşârünileyhümâ hak- 
kında merâsim-i mihr ü meveddeti isbâta İsveç ve Norveçya tüccar sefâininin 
Bahr-ı Siyâh ticaretine me'züniyyetleri devlet-i müşârünileyhâ tarafından ilti- 
mâs olunduğuna mebni biz ki Devlet-i Aliyye-i ebediyyü'd-devâm ve saltanat-ı 
seniyye-i ma'delet-ittisâmın riyaset-i kitâb rütbe-i refi'asını hâiz olmuş zirde 
mestürü İ-imzâ me'müruyuz, bu husüsun ve tanzimine taraf-ı eşref-i hazret-i 
şehinşâhiden me'zünen haşmetlü İsveç ve Norveçya kralı cenâblarının Der- 
sa'âdet'de mukim elçisi asâletlü Şarl Gustav Kont de Lovenbelim ile beynimiz- 
de bi'i-müzâkere tensik ve tanzim olunan mevâddır ki zikr olunur: 

Evvelki madde: Devlet-i Aliyye'nin tüccar sefineleri İsveç ve Norveçya me- 
mâlikine vardıklarında devlet-i müşârünileyhâ hükümetinde ziyâde mazhar-ı 
müsâade olagelen milel hakkında câri olan kâffe-i imtiyâzât ve müsâadâta nâil 
olmak üzere İsveç ve Norveçya devleti tüccar sefâininden dahi ba'de-zin halic- 
i Dârü's-saltanati's-seniyye'ye tevârüd edecek hamüleli ve hamülesiz bi'l-cüm- 
le sefâin evvel emirde gümrük ve liman me'mürları ma'rifetiyle yoklanıp de- 

rünlarında eşyâ-yı memnü'a ve reâyâ bulunur ise ihrâc ve sâir güne hud'a ve 
tezvir şübhesi izâle ve ber-taraf kılındıkdan sonra devlet-i müşârünileyhâ em- 
sâli olan dost düvel sefâinine kıyâsen Karadeniz'e âmed-şüdler içün ruhsat-ı 
seniyye erzânı buyurulmağla lâzım gelen izn-i sefine evâmir-i aliyyesi nizâ- 
mât-ı mülkiyye-i saltanat-ı seniyyeye dokunmayacak tas'ibât-ı bi-hüdeden âri 
vechile ısdâr u tâ oluna. 

İkinci Madde: Devleti müşârünileyhânın memâlik-i mahrüsada bulunan el- 
çi ve konsolosları taraflarında sahih İsveç ve Norveçya sefinelerinden gerek 
Devlet-i Aliyye reâyâsı sefinelerine ve gerek âher bir millet gemilerine İsveç ve 
Norveçya bayrağı ta'liki ve yâhüd yedlerine pasaport kâğıdı i'tâsı misillü şey- 
ler katan vuku” bulmamak ve sahih İsveç ve Norveçya pasaport kâğıtlarıyle 
tevârüd edecek sefâinin dahi kapudanı ile 13801 tâifesinin nısfı mikdârı İsveç 
ve Norveçya kralı teba'asından ise o sefine İsveç ve Norveçya sefinesi addolu- 
nup böyle olmayan sefine İsveç ve Norveçya sefâininden ma'düd olmamak 
üzere işbu müsaade-i sahih İsveç ve Norveçya tüccar sefâini sınıfına münhasır 
ola. 

Üçüncü madde: Devlet-i müşârünileyhâ tüccar sefâini işbu Bahr-ı Siyâh tica- 
retine me'züniyyetle her bâr müntefi' ve mütemmenni” olacaklarına mebni sal- 
tanat-ı seniyyenin bu bâbda menfaat-ı mütekabile istifâsına istihkak-ı âlisi der- 
kâr olduğundan ber-vech-i meşrüh bundan böyle Akdeniz'den Karadeniz'e 
Karadeniz'den Akdeniz'e seyr ü sefer edecek İsveç ve Norveçya sefâininin be- 
her def'ada hamüleli olanlarından icâb eden resm-i gümrük ve sâir mu'tâddan 
başka Tersâne-i Âmire hazinesine mahsusan beşer yüz guruş ve tehi bulunan- 
lardan dahi ikişer yüz ellişer guruş resm-i mürüriyye edâ olunup işbu mürü- 
riyyenin i'tâsında bir güne özr ü illet ve bahâne vuku'u câiz olmayarak teslimi 
keyfiyyeti ilâm olundukdan sonra ruhsat verile. 

Dördüncü Madde: Sefâin-i mezküre Karadeniz'de kâin Rusya iskelelerin- 
den getirecekleri zahire hamülelerini İstanbul limanında bi'l-icâb ya'ni sefine- 
ler şâyed su cezbiyle hamülesi olan zahire nemnâk olarak telef olacağı tahakkur- 
kundan nâşi sâir sefâine devr etmek istediklerinde keyfiyyet evvel emirde İs- 
veç ve Norveçya sefâreti tarafından Bâbıâli'ye inhâ-birle gümrük ve liman 
me'mürlarına havâle olunarak istid'â olunan devir maslahatında mugayir-i ni- 
zâm bir güne hile ve hud'a olmadığı tebeyyün eyledikden sonra tuğralı emr-i 
âli ile ruhsat itâsı câiz ola. 

Beşinci Madde: Zikr olunan ahidnâme-i hümâyün muktezâsınca el-hâletü 
hâzihi devlet-i müşârünileyhâ tüccarının Akdeniz iskelelerinde ve memâlik-i 
mahrüsada derkâr olan himâyet ve vesâyetleri kaziyyesi bundan böyle hasbe'1- 
icâb Bahr-ı Siyâh'da kâin Devlet-i Aliyye iskelelerinden birine vardıklarında 
dahi câri ve mer'i olarak sefâin ve tab'ası her hâlde ve her vechile himâyet ü sı- 
yânet olunup bilâ-mücib te'addi ve rencide olunmaları tecviz kılınmaya. 

Hâtime: Ber-vech-i bâlâ makam-ı riyâset ile İsveç ve Norveçya sefâreti bey- 
karargir olan mevâddın tarafeynden tahrir ve temhir olunan işbu 

u'âhede sened-i resmisinin mübâdelesi tarihinden #tibâren üç mâh kadar 
m taraflarından kabülünü müş'ir yek-diğere birer kıt'a takrir-i resmi 

itâsıyla te'yid oluna. Tahriren fi evâil-i Zilka'detü'ş-şerife sene isnâ ve erba'in 
ve mieteyn ve elf. (27 Mayıs-5 Haziran 1827) (3811 


İsveç elçisiyle mübâdele olunan sened-i hafi süretidir 


Sebeb-i tahrir-i vesika ve bâis-i tastir-i nemika oldur ki 

Devlet-i Aliyye-i ebediyyü'l-istimrâr ile İsveç ve Norveçya devleti beyninde 
derkâr olan muvâlât ve musâfata ri'âyete İsveç ve Norveçya sefinelerinin Kara- 
deniz ticaretine me'züniyyetlerine devlet-i müşârünileyhâ tarafından vâki' olan 
iltimâsa mebni bu husüsun bi'-müzâkere şerâit-i lâzimeye rabtıyla beynimizde 
temessükleşilmesi taraf-ı bâhirü'ş-şeref-i cihândâriden biz ki, Devlet-i Aliyye-i 
ebediyyü'd-devâm ve saltanat-ı seniyye-i ma'delet-ittisâmın riyâset-i küttâb 
rütbe-i refi'asını hâiz olmuş ve zirde mestürü'l-imzâ me'müruyuz, uhde-i 
me'müriyyetimize haşmetlü İsveç ve Norveçya kralı cenâbları tarafından dahi 
Dersa'âdet'de mukim elçisi asâletlü Şarl Gustav ve Kont de Lovenbelim dostu- 
muza ihâle kılınmış olduğuna binâen beynimizde bi'-müzâkere mu'âhede-i 
mezküre beş madde ve bir hâtime üzerine akd ü tanzim ile iktizâ eden temes- 
sükleri mübâdele olunmuş olduğundan İsveç ve Norveçya tüccar sefâini hak- 
kında işbu Karadeniz ticaretine erzân buyurulan müsâade-i seniyyeden dolayı 
cânib-i şevket-menâkıb-ı hazret-i tâcdâriye kral-ı müşârünileyh cenâbları derkâr 
olan sıdk u safvetini âsâr-ı vâzıha ile isbât ü izhâr zımnında beher sene taraf-ı 
Devlet-i Aliyye'den ne mikdâr dökme demir top ve gülle ve humbara daneleri 
ve çubuk demiri ve barut ve mühimmât-ı harbiyye-i sâire matlüb ve iş'âr buyu- 
rulur ise İsveç memleketinden iştirâ etdirilmesini ve mühimmât-ı mezkürenin 
fiyatı İsveç devletinin kendi verdiği fiyâtı miriyyeden ziyâde olmamasını taah- 
hüd etmekle iştirâ olunacak mühimmât-ı mezkürenin Deraliyye'ye nakl ü isâli 
içün iktizâ eden sefâinin nevli taraf-ı Devlet-i Aliyye'den verilmek üzere mahal- 
linden isticâr ve celbi İsveç ve Norveçya sefâreti vâsıtasıyle tanzim oluna. İşbu 
madde-i münferide dahi mu'âhede-i mezkürenin eczâsmdan ma'düd madde-i 
hafiyye olmak üzere tahrir ü imlâ olunan işbu sened-i rasmi târihinden itibaren 
üç mâha kadar devleteyn câniblerinden kabülünü müş'ir takrirler mübâdelesi 
ile her hâlde mer'i tutula. Fi evâil-i Z. Sene 1242 (27 Mayıs-5 Haziran 1827) 1382) 


Numero 16 
Ermeni Patrikinin takriri 


Takrir-i kullarıdır ki 

Taraf-ı çakeriye vürüd eden fermân-ı âlişânın mefâhim-i emr-i mezâyâsın- 
dan bir müddetden beri Ankara ve memâlik-i sâireden vürüd-birle Der- 
sa'âdet'de mütemekkin ve hilâf-ı raiyyet uygunsuz hareketlere cüret ve Erme- 
ni milletinin ifsâdını müstelzim evzâ'-ı reddiyyeye cesâret etmekde oldukları 
tahakkuk olunarak nizâm-ı mülk ü milleti halelden vikayet ve fi-mâ-ba'd Der- 
sa'âdet'e ayak basmamak ve memleketlerinde kâr ü kesb ve harâset ve zirâatle- 

riyle meşgul olmak üzere müteallik buyurulan emr u irâde-i seniyye-i mülükâ- 
ne mücibince Dersa'âdet'den tard u def olunmuş olan müfsidânın kendilerine 
mahsus papas ittihâz etdikleri mefsedet-pişeler dahi gürüh-ı mezbüre ile maan 
def olmuşlar ise de mesfür papaslar âdet-i müstemirre ve anâsır-ı bedhâhların- 
da merküz haböâsetleri üzere gitdikleri mahallerde dahi tek durmayıp birtakım 
kendini bilmez ve nik ü bede aklı ermez Ermeni tâifesi esâfilini izlâl ve tavr-ı 
raiyyetden hâric evzâ'-ı reddiyyeye ictisâra sevk ve tergib edecekleri derkâr ve 
bu vechile mülk ü milleti yine inhilâle sebeb ve müstakil olacakları bedidâr ve 
ez-gayr-i Dersa'âdet'de bulunan o makule hareket-i nâ-hemvâreye sülük eden 
şehri müfsidleri ve gerek mahsus papaslarının dahi şimdiye kadar ma'lüm ü 
meczüm olan melanet ve haböâsetleri iktizâsından muhakkık ve bu urza-ı nâ- 
marziyenin önü kesdirilmesi müstelzim-i fevâid-i mutlak olmağla nizâm-ı 
mülk ü milleti ihtilâl ve halâlden vikayet Dersa'âdet'de gerek tard u def olun- 
muş olan o makule papasların bundan böyle memâlik-i mahrüsanın ne mahal- 
© dinde olur ise olsun bulunduğu mahallin zâbitânı ve gerek patrik tarafından 
ta'yin ve bâ-emr-i âli me'mür kılman karabaş nâm râhib ma'rifeti müfsidân-ı 
mersümânm papaslarını taharri ve hâl ü keyfiyyetlerini tecessüs yedlerinde 
patrik tarafından memhür sened olanları lede'l-muâyene ve olmayanları ma- 
hall-i merkumun zâbiti ve karabaş ma'rifeti ile bi'-muâheze semt ve civâr olan 
sevâhil vâlisi hazretlerine irsâl ve teslim vâli-i müşârünileyh dahi der-akab 
mersümâtı memğâlik-i mahrüsa iskelelerine çıkarılmayacak süretleriyle mücer- 
red memâlik-i mahrüsadan tard u def-birle tard u defini mübeyyin ilâm-ı 
şer'isi Bâbıâli'ye arz u takdim olunmak ve o makule mefsedet-pişe papaslardan 
ba'zı tebdil-i câme ile kendisini ketm (3831 ve ihfâ edenleri dahi taharri ve bu- 
lunduğu mahallerden ihrâc ve ihfâ'-i mesfür ile kendisin ketm edenleri dahi ib- 
retü's-sâirin cezâları tertib olunarak ba'de'l-yevm Devlet-i Aliyye-i ebediyyü”l- 
kararın millet-i Ermeniyân reâyâları derünunda ilâ yevmi'l-kıyâme o makule 
mugayir-i şurüt-ı raiyyet ve hilâf-i meslek-i millet uygunsuz hareket eden müf- 
sidânın nâm-ı bedhâhları ref ile sâir şurüt-ı raiyyetde sâbit sıdk-ı tâm ile müte- 
şebbis reâyâyı Ermeniyân kullarının dahi Dersa'âdet'de mevcüdu patrikine ve 
gerek-i millet-i mezbürun memâlik-i mahrüsada patrik misillâ bâ-fermân-ı âli 
me'mür karabaş rahiblerine mahallinde mevcüd reâyâların dahi taht-ı itâatde 
sebât-nümün ile millet-i Ermeniyân'da o maküle şurüt-ı raiyyetden inhirâf ve 
temeyyül-i habâsete bir günâ cüret ü cesâret edenleri bulunmamak üzere ve bu 
bahâne ile kendi ırz u edeb ve meslek-i raiyyet ve usül-i millet üzere müeddeb 
olan Ermeni tâifesi fuzüli ta'addi ve rencide olunmamak husüsları derciyle 
düstürü'-amel tutulmak üzere bâlâsı mübârek hatt-ı hümâyün-ı inâyet-mak- 
rün ile muanven bir kıt'a fermân-ı âlişân ısdâr ve ihsânı ve mücib ve muktezâsı 
üzere millet-i Ermeniyânın bulunduğu mahallerin vülât ve ahkâmına ilm ü ha- 
ber tesyâr ve sicillâta kayd ile millet-i mezbür tathirine dikkat-ı tâmme ibtidâr 
olunmak emrinde irâde-i aliyyeleri taalluk buyurularak emr-i celilü'ş-şân-ı 
mezbürun mücibince mahali-i merkumân vâlileri hazerâtlarına fermânnâme-i 
sâmileri 1sdâr ve irsâli irâde-i aliyyelerine eğerçi muvâfık ise ol-bâbda emr u 
fermân hazret-i men lehü'l-emrindir. 1384) 

Ermeni Patrikine hitâben ısdâr olunan ferman-i âli süretidir 


Ermeni patriki hatmet avakıbuhu bi”l-hayra hüküm: 

Saltanat-ı seniyye-i dâlmiyyü'l-kararımın cizyegüzâr Ermeni reâyâsından 
ba'zıları kadim âyinlerine ve usül-i raiyyetin hilâfı evzâ'a ictisâr etmekde ve bu 
makulelerin aralık aralık men'leri esbâbma teşebbüs olunmuş ise de kesret-i 
meşâgilden nâşi lâyıkiyle ikdâm ve takayyüd olunamadığına mebni gerek Asi- 
tâne-i aliyyemde ve gerek memâlik-i mahrüsamın sâir mahallerinde bu tavırda 
olanlar teksir eylemekde olduklarından bundan böyle dahi bu bâbda iğmâz 
olunmak lâzım gelse şirâze-i nizâm-ı raiyyet külliyyen halel-pezir olacağı zâhir 
ve tahkik olunduğuna göre bu makule uygunsuzluğa cesâret edenlerin ekseri 
bir müddetden beri Dersa'âdet'imde sarraflık ve esnaflık ve ticaret süretiyle te- 
mekkün etmiş olan Ankaralı Ermeni reâyâsı olduğu bedihi ve bâhir olduğuna 
binâen mücerred nizâm hâl-i raiyyeti istihsâl zımnında Dersa'âdet'imde bulu- 
nan o misillü Ankaralı Ermeni reâyâsı fi-mâ-ba'd Dersa'âdet'ime ayak basma- 
mak üzere ıyâl ü evlâdlarıyle takım takım vilâyetlerine tard u def kılınmış ve 
sâir memleketli ve şehri takımının dahi içlerinde eski hâllerinden rücü' etme- 
yen ve bu tarafda kalması muzır olanlar taşralarda birer münâsib mahallere ve 
bu maddenin asıl menşe” ve bâdisi olan birtakım müfsid papas takımından 
Dersa'âdet'imde bulunanlar dahi Akdeniz tarafına ve Ermeni milleti nisâ tâife- 
sinden birtakım sâde-dil olanlarını dahi idlâle çalışmakda olan Marebet ta'bir 
olunur avretlerden dahi taşralı olanlar memleketlerine ve şehrileri dahi Bandır- 
ma ve Mihaliç'e (Karacabey) def olunmaları ve sâir esnaf tâifesinden eski hâl- 
lerinden rücü' ile milletce kabul olunacakların dahi fi-mâ-ba'd Beyoğlu ve Ga- 
lata ve Boğaziçi'nin münâsebetsiz mahallerinde ikamet eylemeleri câiz olmadı- 
ğından o semtlerde hânesi olanlar kaldırılıp Âsitane-i Saadet'imde Kumkapı ve 
Samatya ve Hasköy misillâ Ermeni reâyâsı mahallâtına nakl ü iskân etdirilmesi 
ve taşralarda ba'zı memleketlerde olan o misillü müfsid papaslar dahi mahalle- 
rinde evâmir-i şerifemle nasbolunmuş bulunan Ermeni marhasaları ma'rifetiy- 
le bi't-taharri buldurulup semt ve münâsib olan iskelelere gönderilerek kezâlik 
Akdeniz tarafına def olunması husüslarına irâde-i seniyyem taalluk ederek ik- 
tizâları mukaddem ve muahher tarafına buyruldular ısdâriyle tenbih olunmuş 
ve taşralardaki müfsid papaslar husüsu bi'l-fiil sadr-ı a'zam-ı sütüde-şiyem ve 
vekil-i (385) mutlak-ı kaviyyü'İ-himem cânibinden vülât ve mutasarrıfine tah- 
rir ve iş'âr kılınmış ise de ber-vefk-i matlüb ve ale'd-devâm tenfiz ve icrâlarına 
gereği gibi dikkat u ihtimâm olunması lâzimeden ve ez-cümle zikr olunan müf- 
sid papas takımından ba'zıları tebdil-i hey'et ve tagyir-i kıyâfet ile ihtifâ eyle- 
meleri ihtimâline mebni o makuleler gereği gibi taharri olunarak zâhire ihrâc 
ve tard u deflerine #tinâ ve dikkat olunmak üzere Patrikhâne tarafından dahi 
karabaş ma'iyyetiyle memâlik-i mahrüsada bulunan bi'l-cümle Ermeni papas- 
larının hâl ü keyfiyyetlerini gereği gibi taharri ve tecessüs etdirerek yedlerinde 
tarafından memhür sened bulunmayan müfsid papaslar mahallerinde bulunan 
marhasalar ma'rifetiyle oldukları mahallin hâkim ve zâbiti tarafına haber veri- 
lerek derhâl onların ma'rifetiyle ahz ve Bahr-ı Sefid tarafına tard u def olunmak 

üzere savâhile karib olan iskelelere gönderilmesi husüsuna gereği gibi dikkat 
olunması irâde-i seniyye-i mülükânem muktezâsından olmak mülâbesesiyle 
sen dahi ona göre hareket ve bu makule müfsidleri ketm ü ihfâ ve tesâhub u hi- 
mâyeye mütecâsir olanlar ibretü/s-sâirin tertib-i cezâ kılınacaklarını milletin- 
den ve lâzım gelenlere etrâfıyla ifâde ve tefhim-birle ba'de'I-yevm millet-i mer- 
sümenin bu makule müfsidlerden gereği gibi tasfiye ve tathiriyle bir dahi mu- 
gayir-i şurüt-ı raiyyet-i millet-i mersüme derünunda ednâ derece uygunsuz ha- 
reket ve mugayir-i usül-i raiyyet ve münâfi-i âyin-i millet hâlât vuku'a gelme- 
mesi ve bu vesile ile ırz ü edeble meşgul olan reâyâ-yı saltanat-ı seniyyeme dahi 
bir günâ ta'addi ve rencide olunmaması husüsuna saf-ı vüs” ü kudret ve hilğfı 
vaz'a irâet-i ruhsatla mes'ül ve muâteb olmakdan be-gayet tehâşi ve mücânebet 
eylemen fermânım olmağın sahife-pirâ-yı sudür olan hatt-ı hümâyün-i şevket- 
makrün-ı pâdişâhânem mücibince tenbihen ve ihtimâmen mahsusan işbu emr- 
i celilü”İ-kadrim ısdâr ve bâlâsı hatt-ı şerif-i şevket-redif-i şâhânemle tevşihan 
yedine tâ olunmuşdur. İmdi işbu emr-i şerifimi Patrikhâne'de hıfz ve maz- 
mün-ı münifi bundan böyle ilâ ma-şâu'r-rahman düstürü'l-amel tutulmak üze- 
re birer kıt'a süreti dahi memâlik-i mahrüsamda Ermeni reâyâsı ve marhasaları 
bulunan mahallere irsâl ü tesyâr ve keyfiyyet etrâfıyla tarafından tahrir ve iş'âr 
olunarak her bir mahalde harf-be-harf tenfiz ü icrâsı ve bâlâda beyân olunan 
müfsid papas makulelerinin külliyyen millet-i mersüme derünundan tard ü 
def'leri ile fi-mâ-ba'd tavr-ı raiyyetden hâric bir güne uygunsuzluk vuku'a 
(3861 gelmemesi esbâbının istihsâl ve istikmâline vufür-ı Vtinâ ve dikkat ve 
ba'de'I-yevm o makule müfsidleri bir mahalde istishâbe cesâret eden her kim 
olur ise be-her hâl hakkında lâzım gelen te'dibât-ı şedide bilâ-imhâl icrâ kılın- 
mak içün keyfiyyeti ifâde ve iş'âra mübâderet ve sen dahi şu husüsa kemâliyle 
ikdâm u dikkat ve fesâdda medhali olmayanlara sü-i zann ile gadri mücib ha- 
reketden mücânebet ve işbu tenbihât-ı pâdişâhânemin icrâsı husüsunda bir gü- 
nâ müsâmaha süreti hakkında mücib-i vahâmet ve müstevceb-i te'dib ü nedâ- 
met olacağını muhakkak bilip ana göre amel ü hareket ve hilâfından gayetü'|- 
gaye tehâşi ve mübâadet eylemen bâbında. Fi evâhir-i Şa'ban sene 1243 (7-16 
Mart 1828) (3871 


Numero 17 


İspanya ve Sicilyateyn ve Danimarkalı ile Karadeniz ticaretine 
dâir mübâdele olunan sened-i resmi 


Bâis-i tastir-i vesika oldur ki 

Devlet- Aliyye-i ebediyyü'd-devâm ve saltanat-ı seniyye-i sermediyyü”'I-kı- 
yâmın mu'âhid-i kadimi olan İspanya devleti kendi tüccar sefinelerinin sâir 
dost olan ba'zı düvel tüccar sefineleri misillâ Karadeniz'e mürür u ubür ve ti- 
caret etmelerine ruhsat tâ buyurulmasını iltimâs ve istid'â edip taraf-ı Devlet-i 
Aliyye'den dahi haşmetlü İspanya kralı cenâblarına merâsim-i hürmet ve 
ri'âyeti ifâ ve Rusya devletiyle muahharen in'ikad-pezir olan mu'âhedenin Ka- 

radeniz ticaretine dâir olan yedinci maddesini icrâ zımnında işbu Karadeniz ti- 
careti maddesinin tarafına menâfi-i müşterekeyi müstelzem olacak vechile tev- 
sik ve tanzimine karar verilerek bu husüs içün hidmet-i riyâset ile İspanya mas- 
lahatgüzârı dirayetlü Kovalirdel Festelyo beyninde bi'-müzâkere tensik ve 
tanzim olunan mevâddır ki zikr ü beyân olunur: 

Evvelki madde: Devlet-i Aliyye sahih İspanya tüccar sefinelerinin İspanya 
bayrağıyla kendi memleketleri ve düvel-i sâire memâliki mahsülâtıyla mahmü- 
len Akdeniz'den Karadeniz'e mürür u ubürlarına ruhsat i'tâsiyle ba'de-zin Ha- 
lic-i Dârü's-saltanati's-seniyye'ye tevârüd edecek bi'i-cümle sefâyin el-hâletü 
hâzihi Nemçe ve İngiltere ve Fransa sefâyini misillü evvel emirde me'mürlar 
ma'rifetiyle gereği gibi yüklenip derünlarında memâlik-i mahrüsa mahsülü 
olan eşyâ-yı mütenevvi'a ya'ni terke ve esliha ve sâir âlât-ı harb ve at ve penbe 
verişte-i penbe ve meşin ve kurşun ve balmumu ve sahtiyân ve donyağı ve gön 
ve koyun derisi ve zift ve kükürt ve harir ve yapağı ve berenkof ve İstefendiye 
ve revgan-ı zeyt ve nuhâs ve kirpas ve bunlardan başka yolcu ve mellâh ve fi- 
râr süretiyle reâyâ bulunur ise ihrâc olundukdan sonra sefâin-i mezküre içün 
izn-i sefine evâmir-i aliyyesi nizâmât-ı mülkiyye-i saltanat-ı seniyyeye dokun- 
mayacak tas'ibât-ı bi-hüdeden âri vechile ısdâr ve i/tâ kılına ve öteden beri 
memni olduğu vechile memâlik-i mahrüsadan sefine iştirâları kemâkân mem- 

ü ola. 

İkinci Madde: İspanya tüccarının işbu ticaretden dolayı nâil olacakları x me- 
nâfi ve fevâide mukabele-i saltanat-ı seniyyenin dahi bu bâbda bir nev'-i men- 
faat-ı mütekabile istihsâline istihkak-ı (388) âlisi derkâr olduğuna binâen ber- 
vech-i muharrer mürür u ubür edecek İspanya sefinelerinin tahammüllerine 
tatbikan münâsibi vechile ruhsatiyye alınmak ya'ni sefâin-i mezküre üç kısım 
itibâriyle kısın-ı evvel on altı bin ve kısm-ı sâni on bir bin ve kısme-ı sâlis altı 
bin kil hamüleyi mütehammil olmak ve sefâin-i mezküreden bin kileden altı 
bin kileye kadar hamüleyi mütehammil olan altı bin ve altı bin kileyi tecâvüz 
edenler on bir bin ve on bir bin kileyi mütecâviz olanlar on altı.bin kilelik sefine 
add ü i'tibâr olunmak üzere sefâin-i mezküre be-her defa Halic-i Saltanat-ı Se- 
niyye'ye gelip me'zünen Karadeniz'e gidecek olduklarında gidip gelmeleri bir 
add olunarak ibtidâ-yı azimetlerinde kısm-ı evvelinden altı yüz ve kısm-ı sâni- 
sinden dört yüz elli ve kısm-ı sâlisinden üç yüz guruş ruhsatiyye Tersâne-i 
Âmire hazinesine tahsisen 7tâ olunup mikdâr -1ı mezkürdan noksan teklifi veya 
ziyâde talebiyle tarafeyn beynlerinde bir nev” muâraza ve münâzaa vuku'u tec- 
viz olunmaya. 

Üçüncü madde: Ba'de-zin sahih İspanya bayrağı ile Halic-i Saltanatı Seniy- 
ye'den mürür u ubür eden İspanya sefineleri haklarında bâlâda karargir olan 
yoklama usülü icrâ olundukdan sonra düvel-i sâire haklarında vuku' bulmayan 
tas'ibât-ı bi-hüde bunların haklarında dahi icrâ olunmayacağından başka eğer 
sefâin-i mezküre Karadeniz'de kâin Rusya iskelelerinden getirecekleri zahire 
hamüleleriyle İstanbul limanına duhüllerinde sefineleri su cezb ederek hamüle- 
leriyle İstanbul limanına duhüllerinde sefineleri su cezb ederek hamüleleri nem- 
nâk ü telef olacağı beyânıyla bi'l-icâb hamülesi olan zahireyi âher sefinelere 

devr etmek istediklerinde düvel-i mezküre sefâini misillâ evvel emirde keyfiy- 
yet İspanya sefâreti tarafından Bâbıâli'ye inhâ-birle gümrük ve liman me'mürla- 
rına havâle olunarak ba'de'İ-i'lâm tuğralı emr-i âli ile alenen devri câiz ola. 

Dördüncü madde: Devleteyn beyninde mün'akid olan uhüd u şurüt müci- 
bince İspanya teba'ası Deraliyye ve Akdeniz'de kâin memâlik-i mahrüsa-i şâ- 
hânede ne vechile himâyet ü sıyânet olunur ise ba'de-zin Karadeniz'de kâin 
mevâki'-i mahrüsada dahi öylece himâyet ü sıyânet olunup ve sefineleri kazâ- 
zede ve ta'mir ve kalafat edip ve iktizâ eden me'külâtı akçeleriyle satanlardan 
iştirâ eyleyip bu husüslarda bilâ-mücib bir vech ile rencide olunmayalar ve İs- 
panya devleti dahi İspanya limanlarına duhül eden Devlet-i Aliyye tüccarı 
(13891 sefineleri haklarında en muteber devlet tüccar sefinelerinin nâil oldukları 
imtiyâzat ve muâfiyyâtın kâmilen icrâsına taahhüd etmekle bu vechile ale'd- 
devâm icrâsına ihtimâm oluna. 

Hâtime İspanya ticâri sefinelerinin Karadeniz ticaretine dâir ber-vech-i bâlâ 
bi'-müzâkere dört madde üzerine dostâne akd ü tanzim olunan sened tara- 
feynden imzâ ve temhir olunarak üç mâh zarfında ve mümkin olursa daha ev- 
vel tarafeynden tekarir-i resmiyye mübâdelesiyle kabul ve tasdik kılına. Fi 23 
Rebiyülâhir sene 1243 (13 Kasım 1827) (3901 


Numero 18 
Lâyıha-i İzzet Molla 


Evvelâ: Cezire-i Mora bi-tevâbi'ha Devlet-i Aliyye'ye şimdilik tâbi” olarak 
imtiyâzât-ı matlâbe giderek kesb-i vüs'at eyleyip külliyyen Devlet-i Aliyye hü- 
kümetinden çıkacağı. 

Sâniyen: Rum milleti kangı memleketde zulm ü ta'addi görse ve kesb ü tica- 
reti murâdınca olmazsa refte refte Mora cumhüruna firâr ederek memâlik-i 
mahrüsadan reâyânın fekk-i rakabe-i raiyyet edeceği. 

Sâlisen: Cezire-i Mora'da ve sâir memâlik-i Yunan denilen mahalde vâki” 
mesâcid-i ehl-i İslâm kenisa ve bunca hanumân-ı müslimin emkine-i nasâri ola- 
cağı. 

Râbian: Cumhür-ı mezbür gitdikçe tevsi'i dâire-i miknet eyleyip her adada 
bir sefine inşâsıyla ticaret-i bahriyye külliyyen ellerine geçeceği. 

Ve hâmisen: Rusyalının memâlik-i mahrüsadan şimdiye kadar aldığı mahal- 
ler kenar-ı havza-i islâmiyyede olmağla Mora maddesi onlara makis olmayıp 
bir câmenin eteği muhterik olsa o mikdâr mahalli kat” olunarak isti'mâl oluna- 
bilir. Mora maddesi giribânından muhterik olmuş mahal gibi olmağla kabil-i 
ta'mir olmayacağı. 

Ve sâdisen: Mora sarbesiyyeti Kırım serbesiyyeti gibi olmayıp Rum'un tüc- 
car gemileri âmed şüd ile ahâli-i islâm dağ-ber-dil-i zucret ü infiâl olup beyne'I- 
islâm münazaalar vuku'u ile müsteshabları olan düvel-i efrenciyye tarafların- 
dan perde-birün tasahublar olundukça bu serbestiyyeti tasdik etdiğimize piş- 
mân olacağımız. 

Ve sâbian: Sevâhil-i memâlik-i mahrüsadan bildikleri gibi erzâk iştirâ eyle- 
yip ve bildikleri gibi satarak dün gümrükler vererek akvât-ı millet-i islâmiyye 
yedlerine geçip Âsitane-i Aliyye ve sâir memâlik-i islâmiyyenin düçâr-ı zarüret 
olacağı. | 

Ve sâminen: arâzi-i Yunan Sırplı ve Karadağlı ile iltihâk edip Rusyalının da 
elinden çıkıp müstakillen bir devlet-i cesim-i cedide olarak tevsi'-i daire-i me- 
mâlik dâiyyesiyle nice kal ü kaleme gelmez mekârihe tasaddi edecekleri mülâ- 
hazadan ba'id değildir. (391) 

Bend-i evvele cevâb: Cezire Mora imtiyâzâtı lakırdıları henüz başlamış ve 
daha muhârebe sadedleri yoğiken Anavarin'de donanmamız muhterik olup bu 
mukaddimeden vahâmet-i encâm mütâlaa olunmayarak sâir cezâyir-i islâmiy- 
yeye imdâd eylemek derece-i istihâleye varmış olup cümlesini asâkir-i tevek- 
küle ısmarlamak ve yirmi sekiz senede alınmış Girid'i Mora hâtırı için fedâ et- 
mek gibi muhâtaralar âşikâr olup şimdilik olsun yedimizde kalacak Mora'yı 
evvel-be-evvel kat'ice teslim eylemek. 

Cevâb-ı sâni: Rum milleti ba'de-zin her ne mahalden olursa rika-i itâatden 
çıkıp Mora cumhüruna ilticâ ederler diyerek Rumeli'nin nısfından ziyâde olan 
reâyâmızı evvel-be-evvel eyâdi-i a'dâya arz etmek. 

Cevâb-ı sâlis: Mora'da vâki” mesâcid-i müslimin kefere elinde kalmasm de- 
yerek hudüd-ı garbiyye ve şarkiyye ve belki şimaliyye ve cenübiyyede kâin 
meâbid-i mü'minini arza-i âyin-i nasâri etmek isti'dâdım vermek. 

Cevâb-ı râbi”: Cumhür-ı mezbür gitdikçe tevsi'-i daire-i miknet ederek diye- 
rek ve gemiler inşâ eder denilerek donanmamızı yakıp sâir cezâyiri idâreden 
kalkıp şimdiden tevsi'-i dâire-i miknetlerine cezayir-i sâire ile imdâd eylemek. 

Cevâb-ı hâmis: Rusyalının sâir aldığı memâlik dâmen-i memâlik-i islâmiy- 
yede vâki” olup bu Mora maddesi giribânında bir rahnedir diyerek bi'-cümle 
câme-i kişver-i islâmiyyeyi âteşe atmak gibi süretlere tecâsür ile birkaç defa 
tecrübe olunan mevâdda ictisâr olunmak. 

Cevâb-ı sâdis: Mora serbestiyyeti Kırım serbestiyyetine benzemeyip Yunan- 


istiklâl devlet olmaları el-iyâzü billâh muâvinleri olan devletlerin cesâmetine 
göre mümkin olduğu süretde dahi ziyâde müşmaiz ve mükedder olacağımız. 
(3921 

Cevâb-ı sâbi”: Sevâhil-i memâlik-i mahrüsadan erzâk alırlar dün gümrükler 
verirler diyerek cemi” sevâhili muhâtaraya ilka edip bi'l-külliyye bir sâhilden 
diğer sahile bir çırnık irsâl edememek süretlerine teşebbüs olunmak. 

Cevâb-ı sâmin: Sırph ve Karadağlı ile memâlik-i Yunan iltisâk edip ba'de 
bu'din bir devlet-i cesime olurlar diyerek mine'I-kadim devlet-i cesime olmuş 
üç devletden ihtirâz olunmayarak vârımızı bu uğurda sarf etmek muhâtaraları 
ve nice nice kal ü kaleme gelmez mevâd tahaddüsü mülâhazadan ba'id değildir. 

İbtidâ Rusyalı Kırım serbestisine vaz'-ı asâ-yı ısrâr edip düvel-i sâireden 
muâvinleri yoğ iken Devlet-i Aliyye'nin taassub ve bi-vukufluğu hengâmında 
hâh ü nâ-hâh tasdik etdirdiği o zamanın vükelâsının hâşâ hiyânet ve habâsetin- 
den olmadığı bedihi olup zarar-ı âmdan zarar-ı hâssı kabul eylemişlerdir. Ve 

Kırım ahâlisi bi'l-cümle ehl-i islâm iken taassub olunmaları o zaman dahi ah- 
vâl-i düvele ve vakt ü hâle vâkıf olmayanlar Şam'a ve sâir mahalle hicret eyle- 
mişlerdir. Doksan altıda (1782) Kırım Rusyalıya terk olunduktan üç yıl sonra 
hâlen serir-ârâ-yı şevket-i şân veliyyü'n-ni'met-i âlemiyân efendimiz tevellüd 
buyurup tecdid-i kavânin-i devlet ve bunun gibi nice şevketlere mazhar olmuş- 
lardır. Bir devlet beş yüz sene bir hâlde olmayacağı tevârih-âşinâyân-ı eslâfa 
ma'lümdur. Kâr-ı akıl oldur ki şerr-i cüz'iyi ihtiyâr eyleyip a'dâya izhâr-ı dide- 
düz olmak iktizâ eder. Nemçe devleti iki bin seneden beri birkaç defa süret-i 
inkırâza yüz tutmuş iken düşmana müdârâ ve tedâbir-i eshâb-ı akl ü dehâile 
tahlis-i giribân eylemişdir. Vak'a Timüriyye'de kangı devlet-i âhen-sıfat Ti- 
mur'u bilip izhâr-ı mülâyemet eylediyse rehâ-yafte-i kibr ü kini olup ve ba'de 
Timur'un savle-i bâtılası inkızâsından sonra mülklerine mutasarrıf olarak Emir 
Timur'un ihtâr eylediği memâlike dahi ber-vech-i sühület mâlik olmuşlardır. 
Bunun misâli rişte ile seyfdir. Acemi seyyâf zor-ı bâzu ile rişteyi kat'da zahmet 
çeker, eğer seyyâf mâhir ise o da rişteye arz-ı mülâyemet eder de kat” eyler. Bu 
süretde üç dâne kelb-i akurun savle-i hınzirânesinden mülâyemet ile fekk-i 
güşt-pâre-i sâk-ı (393) memâlik eyleyip bedel-i sulh olarak bir nân-pâreden ge- 
çilmek ehvendir. Zirâ musâlahada mahâzir beyân etdiğimiz mevâd mukatele 
ve müdafaa ile tedenni edeceği meczüm olmayıp eğer bi'l-muhârebe tasdik et- 
dirirler ise mekâre-i muharrere tezâyüd edip mecbüren kabul olunmakda nice 
fesâd dahi rü-nümâ olur. Taraf-ı islâmiyyeden bedel-i sulh verilerek musâlaha 
olunmak meşrü' değildir. Yâ efendiler diye istiftâ edenlerin fetvâsıyla altı mâh 
mukaddem tazminât-ı vefire ile li-maslahatihi Akkerman musâlahası tanzim 
olunmuş iken bu vechile istifhâm-ı inkâri-i kat'i ile istiftâ olunmak şer'i midir? 
İki yüz seneden beri devlet-i İslâmiyyenin mübtelâ olduğu illet-i mekrüha-i 
düdmân-ı yezidiyye belâsıyla kabul olunan mevâdd-ı musliha acaba galibâne 
midir? Ve bedel-i sulh alınarak mı müsâlemet olundu? ez-zarürât tebihü'l-mah- 
zürât medlülünce ekel-i meyyite câiz olduğu kabilinden olarak ağlaya ağlaya 
kabul olunmuşdur. Yoksa zerre kadar din ü imânı ve taraf-ı şâhâneden bir pâre- 
lik nânı olan âdem pâdişahın mülkünden geçmez. su'âl vârid olur ki, devlet-i 
cesime-i Âli Osman bu mertebede düçâr-ı za'f ü herem oldu mu ki hemen düş- 
manların her bir mutâlebesine ser-furü eylesin? cevâb verilir ki, hâşâ ve kellâ 
olmadı. Ve yine inşâallahu te'âla olmaz, lâkin iki yüz senedir laalletihi memâli- 
ke bakılmayıp ve henüz asker tedârik olunmayıp tedârik olunsa bile düşmanın 
keyfiyyetine nazaran ekall-i kalil olup teksir-i asâkir oluncaya dek sabr u sükün 
iktizâ eder idi. Meselâ Resül-i Ekrem sallallahu te'âla aleyhi ve sellem efendi- 
mizin hin-i ba'slerinde Hareki ve kaysere nâme-i da'vet tahrir ve süferâ tesyir 
buyurmadılar. Teksir-i dâire-i islâm ve tevfir-i memâlike ihtimâm buyurup 
ba'de süferâ irsâl buyurdular. Her zamanın bir muâmelesi vardır. Meselâ Bo- 
gaz pişgâhında vâki” birkaç kıt'adan ibâret olan sefâini Varna imdâdına irsâl 
mutlaka muhâtaradan ibâret olmağla irsâline cesâret olunamayıp musâlahamı- 
zın bir cüz'ünde ihtiyâta riâyet edip eczâ-i sâiresinde dâmen-i tevekküle sarıl- 
ma tenâkuz değil midir? Cemi” memâlik-i İslâmiyye ânesiyle sarf-ı vüs” ü 
makderet eyleyip yalnız Mora'yı eyâdi-i a'dâdan tahlise imkân bulunmadığı 

süretde Mora maslahatına muâvin bildiğimiz ve isti'mâl etdiğimiz memâlik-i 
hâkaniyye beş on ağızdan mübtelâ-yı hücüm-i küffâr olduğu takdirce memâ- 
lik-i mahrüsa kendi maslahatlarından Mora imdâdına bakabilir mi? su'âl vârid 
olur ki, Mora maslahatına vaktiyle ihtimâml olunamadı. cevâb verilir ki, ya 
şimdi ihtimâm (3941 olunacağı neden ma'lümdur? Yalnız Mora'ya ihtimâm 
edemeyen eşhâs bizleriz. Bu ihtimâmsızlıkla kâffe-i hudüd-ı islâmiyyeye ihti- 
mâm edeceğimiz me'mül mudur? Meselâ akçe bunda me'mürlar bunda gemi- 
ler bunda iki deryâ bunda iken hâlâ Âsitâne-i Aliyye'ye vâfi zahâir iştirâ olun- 
mayıp altı guruşa alaf satılırken İbrail'e, Tulça'ya mikdâr-ı vâfi zahâirin konul- 
duğuna inanmak neden icâb eder? Moskovlunun elçisi Âsitâne'de iken Bo- 
ğaz'da üç vezir muhâfız idi. E'ân Rusya gemileri külle yevm Boğaz taşrasında 
olta ururken kılâ'mızda mikdâr-ı vâfi asker olmadıkdan sonra hâlen bir kârgü- 
zâr işe yarar muhâfız yokdur. Elimizin yetişdiği yerde bu adem-i takayyüdü 
görürken mahall-i ba'idede kılâ” ve buka'a ihtimâm olunduğuna inanıp mah- 
züru âşikâr olan maddeye nice cesâret olunur? su'âl vârid olur ki, bizim devle- 
timiz akıl devleti değildir. Şe” devletidir. Cevâb verilir ki, gâh şer devleti gâh 
akıl devleti olmak tenâkuzdur. Eğer teşerru' edeceksek cemi” mevâdda teşerru” 
lâzımdır. Taraf-ı dost ve düşmandan ba'zı cevâbsız su'âller vârid oldukça artık 
icâb-ı maslahat böyle iktizâ eder cevâb müstedrek değil midir? Ba'zı hayrhâ- 
hân-ı devlet gayret-i islâmiyyeye muhârebe tarafı şâyân olduğundan ol semti 
ihtiyâr eylediler. Mukatele fi sebilillâh vâcib olduğundan biz de itbâ” eyledik. 
İnşâallahu te'âla hârıku'l-âde süret-i musâlahadan ziyâde Devlet-i Aliyye'ye 
hayr-ı azim olsa dahi re'yimizde muhti olarak mücerred merhamet-i ilâhiyye- 
den hâiz-i nusret olumuş oluruz. Ba'zı kesânın kendini denize atıp sâhil-i selâ- 
mete çıkdığı gibidir. Bu nusreti sened ittihâz eyleyip her şey'i ona tatbik eder- 
sek hatâ-yı fâhişdir. Çünkü imdâd-ı ilâhi ba'zen zuhür etmeyeceği tutar. Zirâ 
bize tedbir vâcibdir. Hak teâlâya nusret vâcib değildir. Bu akvâli mecalis-i şürâ- 
da ityân etmiyenler havf-ı tadiil ve tefsik ile süküt etmişlerdir. Zirâ süret-i zâ- 
hirde bu muharrerât hâşâ adem-i diyânetden neş'et etmiş sayılır. Maa-hazâ 
hıfz-ı nâmüs-ı devlet ve muhâfaza-ı erâmil ve eytâm-ı millet için re'y olunan 
husüs diyânetdir. Lâkin süreti müstekreh olduğundan avâkıb-ı beyn ve ma'ku- 
lâtla kable'I-vuku' istidlâl edip vâsıl-ı ilme'İ-yakin olmayanlar vehle-i ulâda ka- 
bul etmeyip türlü türlü iftirâlara teşebbüs ederler. Binaen-alâ-zâlik ukalâmız 
ihtiyâr-ı sabr u sükün eylemişlerdir. Mukaddemâ Hâlet Efendi yalnız Rusyalı 
ile muhârebeye tasaddi edeceği hengâmda vükelâ-yı Devlet-i Aliyye'nin ekse- 
risi muharrir-i (395) hurüf bu abd-i bi-vukufa sizin efendi devleti mahv edecek, 
hiç bu günlerde Rusya seferi akla gelir mi? bu mücerred hiyânetdir deyerek be- 
ni bi-cürm ü günâh tekdir ederler idi. Beş sene zarfında bunlar unudulup her- 
kese bir gayret-i diniyye zuhür eyledi. Neden oldu bilmem? Hâlet Efendi mü- 
cerred tahlis-i nefs için kendi dâiresinden mahrec Eflâk Boğdan voyvodalarının 
hiyânetini setr ile cemi' Rum milleti efrüzludur diyerek dünyâya efrüz etmiş ve 
Moskov seferi gibi emr-i azime kendi selâmet- i nefsiyçün gitmiş idi. Cemi” sa- 
dakât ve belki hayrât ve müberrât ve oldukça zuhür eden hidemâtını desiseye 
hami edenler bu maddede isâbet-i re'yine i'tikad etmek taaccüb-fermâ-yı es- 

hâb-ı dirâyetdir. Hâlen ordu seraskeri Hüseyin Paşa benim aklıma kalsa şu se- 
fere teşebbüs eylemem lâkin karargir olmuş maddedir, muhâlefet etme diye 
tenbih eylediler diyerek şikâyet-künân üç beş def'a bu fakire yandı yakıldı ve 
ekser vükelâ-yı Devlet-i Aliyye alimullahü te'âla hâlen bu itikaddadırlar. Lâ- 
kin dest-i teâmül olan maslahat müdâhanenin hilâfı olduğundan bizimle derd- 
leşip şuralarda şöyle kırarız ve böyle keseriz demeleri meclis-i şürada bir deli 
âdem bulunup yâ efendiler dün gece böyle mi buyurdunuz diye maslahatı or- 
taya komadığındandır. Birazının da muhârebeyi tercih etmesi serbestiyyet 
nâm-ı mekrühunun Kırım vak'asından beri beyne'n-nâs menfüriyyetini bildi- 
ğinden şu emr-i mekrühda re'-yin bulunmasın diye Devlet-i Aliyye'yi gönül- 
den çıkarıp kendi selâmetini düşünmeden iktizâ etmişdir. Bir takımın da mülâ- 
hazası şudur ki, Kırım vak'ası musaddıklarından bir ferd kenâr-ı necâta çıka- 
mayıp cümlesi şikeste-i şemşir-i gadr ü hayf olduğundan bu lekeyi Devlet-i 
Aliyye kabul etmeyip sebeb olanlara isnâd ile bilâ-mücib onlara benzemek 
havfidir ve ba'zılarının mütâlaası mücerred bak efendi hazretleri nasıl diyânet- 
kâr ki, Devlet-i Aleyye'nin bir karış yerinden vazgeçmiyor. İşte vükelâ-yı dev- 
let böyle olmalı diyerek bir alay ahmakın mazhar-ı sitâyişi olmakdan ibâretdir. 
Elçiler bunda iken izhâr-ı şecaat bahâdırlığımızdan bundan yüz mertebe ziyâ- 
de idi. Sebeb şu idi ki, elçiler aralıkda takarir-i menhüseleriyle sâmi'amıza kuv- 
vetlerini kar” ederler idi. Onlar gitdikden sonra külliyyen düvel-i müttefikayı 
hâtırdan çıkardık. Ramazân-ı şerifde güyâ onlar da bizimle oruç tutuyor gibi 
sergilerde el ele zevk u sohbet ile vakit geçirdik. Tamâm i'lân-ı muhârebe etdik- 
leri vakit aklımız başımıza geldi ve birazı el'ân gelmedi. Evvelki gösterdiğimiz 
şiddete nazaran ramazanı Edirne'de tutmak iktizâ eder idi. Bu süretde bidâyet- 
i muhârebede (396) sü-i tedbirlerimiz nümâyân oldu. Bunları gören âdem te- 
veccühle muhârebeye râzı olur velev süllim biz de muhâribler tarafına geçelim. 
Eğer ceng edecek bizler isek beş on aceze itbâı ne fâldeyi müntic olur? Meselâ 
hudüdda yüz elli bin musâlahaeı on yük zahire ile hâzır bulunup musâlahaya 
tâlib olursa onları iskât ile muhârebeci etmek din ve devlete hidmetdir, lâkin 
acezeden birkaç âdemi ihâfe ile muhârebeci etmek zuhür etmiş edecek muhzü- 
ratın define çâre eder mi? Vallahü'l-âzim belki re'yimiz hatâ ve bu bulunduğu- 
muz süret şıkk-ı asâdır diye re'y-i sâbıkdan udül ile ez-cân ü dil muhârebecile- 
re iltihâk etmiş idim Sekiz mâh mikdâr ı sabr eyledim götdüm ki, muhârebeci- 
lerden bir nefer âdem bedeninden yüz âdem yazıp be-her-hâl işbu emr-i dine 
ben giderim der olmadı. Bundan tahmin eyledim ki, bu muâmeleler yalnız lisâ- 
nen denilerek sâir fütühât-ı celile olup âferin almadan ibâret imiş. Ayniyle yeni- 
çerilerin pâdişâhımızın kılı düşdüğü yere kellemizi komuşuzdur deyip seferler 
vuku'unda İzâr-ı bi-namaza teşebbüs ile sefere gitmedikleri gibidir. Hâlen or- 
du-yı hümâyün kethüdâsı Hadi Akkerman Musâlahâsı'nı yapandır re'yinin hi- 
lâfı sefere me'mürdur ve Çavuşbaşı Nedib Efendi bizim itikadımızdadır ve or- 
du kadısı Es'ad Efendi bizimle yanıp yakılanlardandır. Hâlen Varna seraskeri 
kapudan paşa ve serasker-i mansüre kaim-makamı Halil Paşa bizimle hem-i'ti- 
kad olup onlar seferde ve erbâb-ı sefer hazerdedir. su'âl vârid olur ki, bu kadar 
hazerciler bi'littifâk açıkdan Ytirâz eyleseler sefercilere galebe mümkin değil 

midir? Cevâb verilir ki, bu maddeye mübaşeret esnâsında Devlet-i Aliyye'nin 
şu maslahat-ı cesimesinin çüb-i siyâh ü sefid-i şatranç kadar kadri yokmuş ki, - 
tahta-i sulh u harbi ortaya koyup şatrançcıların sabaha kadar cerh ü ta'dilleri 
gibi söyleşip tarafeyn biri birini ilzâm eyleyip bir sürete karar vermeden hemân 
“lân-ı maslahat günü kat'ice ifâde olunup a'dânın teklifleri kabul olunup şey 
değildir, ölmekden gayri bize selâmet yokdur diyerek herkes müstagrak-ı bahr- 
ı hayret ve kat'ice re'ylerini dermiyân edip muhârebeden gayri süret Devlet-i 
Aliyye'ye el vermez ve biz bundan gayri süret bilmeyiz ve bilen var ise buyur- 
sunlar diyerek elçilere verilen cevâblar gibi cevâb verilirken kangı âkil kendini 
muhâtaraya ilka edip hakkı söyleyip ve söylese de mukavemet edebilir. Artık 
müfâd-ı mükâlemâta gereği gibi vukufu olmayanları bu şiddet-i ta'birâtı işidir- 
ken sulha râzı (3971 olur mu? Hattâ şevketlü efendimize dahi takdim olunan 
takrirleri iki şık üzere olmayıp kat'i beyân olunduğundan onlarda da muktezâ- 
yı diyânet ve ber-mücib-i mesned-i hilâfet femen bi-tevekelalellah fe-hüve has- 
bihi kerimesiyle cevâb tahrir buyurdular. Vakıâ kat'iyyü'l-müfâd sâdık bilinen 
âdemin arz etdiği kâğıdlardaki şeylere râzıyım, musâlaha olsun cevâbı taraf-ı 
pâdişâh-ı islâmdan el-iyâzi billah mümkin olur mu? Fetvâyı anladışa göre ve- 
rirler meseli meşhürdur. Elçilere cevâb-ı kat'i veren bizler iken bizim bu derde 
çâre görmemiz mutasevver değildir. Hattâ şunların tasaddi eyledikleri imtiyâ- 
zât maddesi teşrih olunsa gibi sadedlere teşebbüs edenlere maazallah biz re- 
âyâmızla mükâleme edelim diye cevâblar verdiler ve yedi sene utüvv ü istikbâr 
ile ribka-i raiyyetden ibâ” etmiş ve cizye on iki guruşa iken isyân eden kefereye 
otuz altı guruşa çıkmış cizyenin bir sene alınmaması ile rüy-ı müsaade arz 
olunmak ukalâ kârı mıdır? Bir sene reâyâ muâf olup ertesi sene verecekleri ciz- 
ye isyân etdiği hengâmda verdikleri cizyenin üç seneliği olmağla bu süretde üç 
seneliği birden vermiş olacaklarını acaba bu mekârihe cesâret edenler bilmez 
mi? Eğer derlerse ki sizin aklınız ermez biz de deriz ki aklın ta'rifi olan celb-i 
menfaat ve def-i mazarrat husüsuna bizim müddeâmız cesbândır. su'âl ederler 
ki, bunda celb-i menfaat nedir? Cevâb verilir ki, emsâline kıyâsen muhârebeler- 
le elimizden bi'l-külliyye çıkaçak şeyin bir zaman olsun ucunu bırakmama 
celb-i menfaat değil midir? Su'âl vârid olur ki, muhârebe süretinde celb-i men- 
faat daha ziyâdedir, darb-ı destle elimize girse mülkümüze mâlik olmuş olu- 
ruz. Cevâb verilir ki, Devlet-i Aliyye'nin akçesi ziyâde ve memâliki vâsi' iken 
giden şeyler muhârebe ile elimize geçmedi. Eğer denirse ki, ozaman düdmân-ı 
mülga mâni'-i nusret idi. Fi'l-hakika bu söz yolundadır. Lâkin cevâb verilir ki, 
henüz ocağ-ı mülganın açdığı yara onulmadan ve yerine icâd olunan asâkir-i 
mansüre teksir olunup düşmana vâfi olacak mertebeye reside olmadan mutlak 
ocak ref oldu diyerek mevâdd-ı azimeye ictisâr hatâ değil midir? Ocağın ref'i 
fi'-hakika mukaddime-i nusretdir. Lâkin hin-i nusret olmayıp hemân kaldığı 
ânda mansür olmak neden muktezidir? Meselâ Nemçe devletinin mülkünde 
yeniçeri askeri yokdur ve askeri kendine muti'dir. Bu hâlle kendinden kavi bir 
devletin istid'âsına li-hükmihi müsaadeye mecbürdur. Ocak (398) ref olduğu 
hengâmda bu bir mukaddime-i fevz ü fütühdur. Allah vereydi zaman kazanıp 
şu askerimize gereği gibi nizâm verilinceye kadar bir tarafdan bir düşmen zu- 

hür etmeseydi diyenler biziz. İşte bu müddeâya bu tavrımız münâfidir. Eğer 
ocağın ref'i evvel-be-evvel bir nusret-i azime olaydı Sultanahmed'den avdet 
günü artık ocak bitdi deyip elçileri Yedikule'ye habsetmek iktizâ ederdi. Ve bu 
ise kaldırdığımız ocağın muâmelesidir. Zirâ onlar At Meydanı'na kazanları çı- 
karıp kırımın anahtarlarını beklerler idi. Ayniyle bu cüretler onun gibidir. Bun- 
ları bilip ifâde etmeyenlere azv-i kusür olunmaz. Zirâ perverde-i nân-ı pâdişâh 
olan ehl-i imân Devlet-i Aliyye'nin şimdilik mübtelâ olduğu za'f u fütüru el- 
iyâzu billah alenen dermiyân edip hâşâ tercümanların söyledikleri şeyleri söy- 
lemek hâric ez-hadd-i edeb değil midir? Lâyık olan odur ki, kefereye ve sâir 
esâfil-i nâsa izhâr-ı vüs” u kudret eyleyip biribirimizle bildiğimizi söyleşmek lâ- 
zım gelirken müşâverelerde izhâr-ı kudret eyleyip evlerimizde Allah encâmını 
hayr eyleye Üsküdar'dan araba bârgirleri toplayıp cebeli akçesiyle sefer açılır 
mı demek hiyânet-i sarihadır. Bana kalırsa müşâverelerde tophâne-i Âmire'de 
mevcüd bârgir olmayıp irfâna bârgir ile evvel-be-evvel isvâ-i tedbir sanılıp iki 
koltuk değnekli iki cânibi fıtıklı palanlı bârgirli Yusuf Efendi'yi Ahyolu muhâfı- 
zı ederek üç def'a tecrübe olunmuş düşmana sefer açmak bir vechile akla mülâ- 
yim değildir deyip açıldığı süretde birisi hâricden bir itirâz irâd eylese canım 
Anadolu ve Rumeli'den mekkâri bârgiri istedikleri zaman Türkler niçin ver- 
mez diyenler siz değil misiniz? Şimdi din-i Muhammedi için bir senecik hinto- 
ya binmeseniz ne olur? Sizin aslâ gayret-i diniyyeniz kalmamış, Yusuf Efendi 
bir kârgüzâr âdemdir deyip ta'zir-i şedid iktizâ ederken mecâlis-i sâirede bu 
itirâzları kabül edip mecâlis-i müşâverede dermiyân olunmamak mahzâ biri- 
birimize müdâhaneden ibâretdir. Bana kalırsa müşâverelerde düşmanâne mu- 
âmele olunup taşrada dostâne muâmele olunmak muktezâ-yı diyânetdir. El- 
hâletü hazihi bunun aksi olduğundan kil ü kal ve envâ'-ı erâcif-i lâ-muhâle 
peydâ olmakdadır. Peygamberân-ı izâm medâr ile emir buyurdular. Lâkin ma- 
kam-ı cerh ü ta'dilde olan mudarâ yalnız elfâzm mülâyemetidir. Yoksa mudarâ 
ile me'muruz diyerek veliyyü'n-ni'meti olan devletini bergeşte etmek mudârâ 
değildir, hiyânetdir. Bu sadedlerden garaz bilâ-ivaz (3991 hatâ ve savâb şu sefer 
gailesi mukadderât-ı ilâhiyyeden ne hâl ise zuhür eyledi. İnşâallahü”I-mevlâ ve 
bi-İnâyetillahi te'âla Âl we gayl yasli 6 tebşiriyle devlet müeyyede-i Muhamme- 
diyye bir nusret-i cüz'iyye ve külliyyeyi hâiz olduğu takdirce şu maslahatı sa- 
rıp sarmalayıp fi'l-hakika ve'İ-ced vakit kazanıp terfih-i memğlik ve tanzim-i 
mesâlike ihtimâma himmet olunmak üzere bir ser-rişte-i cüz'iyye-i musâlaha 
ele geçdiği süretde yâveri-i tevfik-i rabbâni ile o rişte-pâre vesâtet-i dest-i ukalâ 
ile hablü'i-metin kılınarak taassubu terkle ba'zı mahâzire bakılmamak iktizâ 
eder. Meselâ bir tencere kaynarken kapağının bir tarafına vefâ eder etmez ha- 
mir henüz nâ-mevud iken tencerenin etrafını sıvamak mülâhazası abes olup 
mikdâr-ı vâfi hamir oluncaya dek altından ateşini almak iktizâ eder yoksa mik- 
dâr-ı cüz'i hamir ile sıvanır diyerek elde olan hamiri dahi telef edip ellerimizi 
yakmak bi-hüde değil midir? Lâkin nahvet-i beşeriyyenin muktezâsı düşmana 
mudârâ etdirmez ve mülâyemeti can istemez, lâkin hazret-i habibullah nâme-i 
saadetlerinde li-hikmetihi lafz-ı resulullahı ve Hazret-i Ali kerremaliahü vec- 
heh kelime-i halifetullahı li-maslahatihi terk buyurdukları süretde şimdilik biz- 

ler dahi terk edip giribân-ı ümmet-i Muhammedi dest-i düşmandan halâs et- 
meliyiz. Su'âl vârid olur ki, kefere ed-dâll-i hısâmdır bu mesülleriyle de kanaat 
eylemezler, bildiklerini icrâ ederler. Cevâb verilir ki, bu sw'âl hazret-i fahr-ı 
âlem sallallahü te'âla aleyhi ve sellemede vârid olur, zirâ keferenin müsâlet-i 
ma'hüde-i Hudeybiyeden sonra yine nakz-ı ahd edecekleri mehbit-i vahy-i ilâ- 
hi olan âyine-i zamir-i enverleriyle rüşen iken zâhirle amel buyurdular, bizler 
ise keferenin ba'dü bu'din sözlerine durmayacaklarına vâkıf değiliz. Bu itirâz 
cemi” ma-sabakda vâki” olan musâlahalarda da vardır. Erbâb-ı harb ü darb ile 
muhârebe me'mürlarıyle bir güzelce söyleşilip benim gibi muhârebe kaçağı şâ- 
ir makulesi âdemlere i“timâd etmeyip erbâb-ı vukuf ve şüc'ânın ukalâsiyle mü- 
şâvere eyleyip imân-ı gulâz ile tehdid ederek hulâsa-i efkârlarını haber alıp min 
ba'd şu maslahat-ı cesimenin bir süretine bakılmak müntehâ-yı efkâr-ı bende- 
gânemdir. Erbâb-ı harb mukavemet edilemez derken bizim sebât edelim deme- 
miz ne fâideyi müntecdir? Bize ölmeden başka çâre kalmadı diyenlerden mev- 
ki'-i cengde ceng ü cidâlde bulunanlar icrâ-yı va'de müsaraat etmediklerinden 
başka belki âr-ı firârı ihtiyâr eylediler. Bu takdirce taraf-ı lisandan zuhür etmiş 
şecaatlara inanmamak (400) iktizâ eder. Velev süllim içinden biri nefsine bahâ- 
dır imiş ve bahâdır olan şahıs cemi' hudüda kifâyet eder mi? Esâs-ı sefer ölmek 
üzere mebni olup ölürüz diyenler ölmediği takdirce esâsa halel gelmemekle ar- 
tık başka sürete vaz'-ı esâs etmek iktizâ eder. Ba'zı me'mürlara türlü türlü mü- 
dâhaneler cifrden ve fenn-i nücümdan istihrâc ile pusulalar verip müeyyed 
min indullahsınız diyenler derhâl ri'at eyleyip bunların yüzünden nusret yok- 
dur demeğe başladılar. Bu makule âdemlerin teşvik ve igrasıyla başlanmış şe- 
y'in neticesinde hasbünallahü ve ni'me'İ-vekil denilerek başka sürete bakılmak 
lâzım gelir. Maslahat cesâmet kesb etdikçe bu makulelerden hâtıra gelmez tür- 
rehâtlar zuhür eder. Hulâsa-i kelâm yalnız ukalâ erbâb-ı câh olmayıp bunca 
ni'm-didegân-ı saltanat-ı seniyyeden her şey'e aklı varır âdemler vardır. Her sı- 
nıfla iyice müzâkere olunmak lâzime-i hâldendir. Bu perverde-i nân ü ni'met-i 
pâdişâh olan bende-i bi-reviyyet ü dirâyete su'âl olunursa mekrüh ve gayr-i 
mekrüh bir musâlaha süretine bed olunup hitâm- maslahatda şevketlü veli 
ni'metimiz efendimiz Edirne cânibine sevk-i kümeyt-i izz ü ikbâl buyurup tah- 
rir-i bilâd ve terfih-i ibâd içün memâlik-i mahrüsa-i şâhâne müceddeden tahrir 
ü taharri olunarak Rumeli'ye ahsen-i hâlle bir nizâm verip her ne kadar vücüd- 
ınâzenin-i hümâyunlarına sıklet ise de bir iki mâh dahi Bursa'da ikamet buyu- 
rulup ba'de vüzerâ-yı ızâma ve hükkâm-ı kirâma verdikleri nizâmın ta'limnâ- 
meleri verilerek tarika-i adâlet ile birkaç sene Rumeli'de ve Anadolu'da birkaç 
Mora peydâ olacağı akıldan ba'id değildir. Matlâb olan imâret-i memâlikdir. 
Yoksa idâre olmadığı süretde cihân memâlikimiz olsa fâide etmez. Meselâ Mo- 
ra muhâcirlerine memâlik-i şâhâneden verilen mâhiyyenin sekiz seneliği bir- 
den memâlike tevzi” olunsaydı ve onlar Çorlu'da ve sâir memâlik-i hâliyede is- 
kân olunmuş olsa şimdiye kadar menâfi'i görülürdü. Benim bildiğim terfih-i 
memâlik tevsi'-i memâlikden şimdilik hayırlıdır. Bu muharrerâta ictisâr hâric 
ez-hadd-i ubudiyyet olduğunu bilmez değilim. Mücerred ifâ-yı hakk-ınânü 
ni'met-i pâdişâhi ve akl ü dirâyet-i nâ-mütenâhi-i hazret-i hilâfet-penâhiye iti- 

mâden hefevât-ı kümeyt-i kalem-i ubeydânem sevâbıkı misillâ dâmen-i merha- 
met-i hümâyünlarıyla mestür buyurulmak bâbında lütf u merhamet veli 
ni'met-i bi-minnetimiz şevketlü kudretlü kerâmetlü efendimiz hazretlerinindir. 
1401) 


Numero 19 
Süret-i Reddiyye-i Âkif Paşa ez-berâ-yı Lâyıha-i İzzet Molla(*) 


Cümleye ma'lümdur ki, her devletin kıvâm-i imâret-i mülkiyye ve nizâm-ı 
hey'et-i ictimâiyyesi eğerçi ber-muktezâ-yı âlem-i kevn ü fesâd takallübât-ı ed- 
vâr ile etvâr-ı muhtelifeye tahavvül ü inkılâbdan hâli olmayıp ancak üss ü esâ- 
sının vehn ü halelden selâmeti her ne kadar mebnâ-yı devlet itibâr olunan er- 
kân-ı erba'a-i ma'lümenin keyfen ve kemmen usül-i mw'tedile üzere vaz'-ı 
mahsus ve hadd-i muayyeni tecâvüz etmemesine mevkuf ise de ekseriyâ es- 
hâb-ı seyf ü kalemin i/tidâl-i ahvâli diğerlerinin nizâm-ı hâlini müstelzim ve 
müştemil ve bi'l-husüs sunüf-ı askeriyye devletlerin asabesi mertebesinde ola- 
rak dâhilen hifz-ı mülk ü raiyyet ve hâricen def-i mazarrat ve celb-i menfaata 
kudret bununla hâsıl olageldiğine nazaran rükn-i rekin itibâriyle cümleden zi- 
yâde tavâif-i askeriyyenin istikmâl-i ahvâl-i intizâmiyyesi beyne'l-lüzüm olup 
Devlet-i Aliyye-i ebediyyü'd-devâm ise fi'l-asl kuvvet-i kâhiresi şark u garbı 
ihâta etmiş bir devlet-i azime iken müddet-i medideden beri erbâb-ı seyf ıtlâk 
olunacak tâife-i askeriyyesi bi'l-külliye mevzü/'-ı aslisinden çıkarak nice kerre 
taklib-i devlet ve ihânet-i veli-ni'mete ictirâları kendilerine bâis-i izdiyâd-ı ga- 
vâyet ve istilâ olmasıyla Devlet-i Aliyye'ye bayağı bir düşmen dahli olmuş ve 
şecere-i şekavet-semere-i vücüd-ı bed-büdlarının her tarafda takarrür ve inşi- 
âb-bih ve ağsânı cihetiyle kal u kem'i muhal derecelerine varmış iken hamdem 
sümme hamdin asr-ı bâhirü'n-nasr-ı hazret-i pâdişâhinin muhassenât-ı bedi- 
asından ve zât-ı hümâyün-ı şehinşâhilerinin sâhib-ma'e-i sâniye olduklarına 
dâl olan te'yidât-ı celilesinden olmak üzere tâife-i mezbüre hayâl ü tasavvur- 
dan birün vech-i eshel ile esâsından izâle ve imhâ olunarak bi-tevfikihi te'âla 
müceddeden tanzim-i kavâin-i askeriyyeye kudret-i kâmile hâsıl olmuş olup 
ancak arası çok geçmeksizin birkaç seneden beri ârız u mümted olan Rum 
maddesinin teverrüm ü teşennücü evvel emirde ba'zı ezhânı tahdiş ile keenne 
Devlet-i Aliyye henüz kuvvet-i askeriyyesini lâyıkıyla istihsâle vakit olamadı- 
ğından madde-i mezkürenin ilerisi gaile-i seferiyyeyi müntec olması takdirinde - 
zâhiren mehüf görünmüş ve hattâ Akkerman Mu'âhedesi gibi müşkilü'l-icrâ me- 
vâdd-ı kerihanın kabulü dahi ona mebni olmuş ise de müteakiben cânib-i a'dâ-yı bed- . 
hâhdan ibtidâları ale'ıtlâk Rum 1402) serbestiyyeti ta'-biriyle ve nihâyet müzâke- 
râtda Mora ve havâlisi ve ba'zı cezirelerden kinâye arz-ı Yunan kaydıyla arz u 
ilhâh olunan serbestiyyet teklif-i kerihinin kabülü ki, hadd-i zâtında hâlen ve 
istikbâlen hatar-ı azim ve mahzür-ı cesimi müstelzim olacağından maazallahü 


(9) Asıl reddiyye Âkif Paşa'nın ve çizgi altındaki (bu basımda italik) ibâreler Pertev Paşa'nındır. 


290 Vak'anüvis Ahmed Lütfi Efendi Turihi 


te'âla o makule vücüd-ı mülk ü millete âfet sarf ü hamiyyet-i islâmiyyeye mur- 
hâlif-i mahz olan taklifin kabulüne kat'an ne cevâz-ı akli ve ne mesâg-ı şer'i 
olup belki bunun mazarrat-ı “acile ve âcilesi âmme-i ehl-i islâma şâmil olmak 
hasebiyle adem-i kabulünün neticesi ceng ü cidâle müntehi olduğu hâlde mil- 
let-i islâmiyye dahi bu uğurda mâl ü cânı meydana koyup her güne şedâid ü 
mihen-i cihâd ü gazâyı gözüne alarak merkez-i sabr u sebâtdan ayrılmamak 
üzere cânib-i a'dâya kemâkân reddile cevâb-ı kat'i verilmesinin vücübuna ic- 
mâ'-ı âmme-i ulemâ ve ittifâk kâffe-i ukalâ mün'akid ve mukarrer olmuş, ve 
ma'-mâ-fih biraz vakit kazanılmak için ihtiyâr olunan envâ'-ı mudâra ü mumâşâtdan 
başka Mora reâyâsı hakkın hadd-i raiyyetin mesağ ve nihâyeti derecesine kadar olabile- 
cek müsaadâta muvâfakat gösterilmişken Moskovlunun asıl maksad-ı fâsidi başka ol- 
mak cihetiyle diğerlerini dahi ifsâd ile kabul etmeyerek yine serbestiyyet maddesi üzeri- 
ne ısrârları vuku'a gelmiş olmakdan nâşi cânib-i saltanat-ı seniyyeden dahi ol 
vechile mütevekkilen alallahü te'âla teklif-i mezkürun cevâb-ı redd-i kat'isi ve- 
rilmiş idi. El-haletü hazihi bunun üzerine açılan Rusya seferi ba'zılarına ağır 
görünerek güyâ Mora serbestiyyetinde olan mahâzir yalnız Mora'nın mülkiy- 
yeti elden çıkmak ve etrafdan sâir reâyâ dahi iltihâk etmek Akdeniz'e mâlikiy- 
yetle giderek Mora'da bir devlet-i cedide olmak misillü şeylerden ibâret oldu- 
gundan bu mahzurât ile Rusya seferinin mahâziri muvazene olundukda ser- 
bestiyyet-i mezkürenin kabulü ihtiyâr-ı şerr-i cüz'i kabilinden olacağından ba- 
hisle heman şimdiden nasıl olur ise olsun Rusya muhârebesinin müsâlemete 
tebdiline sa'y olunup da ba'de tahsil-i kuvvet-i askeriyye ile ahz-ı sâra fırsat gö- 
zedilmesi ve eğerçi bu sürete nahvet-i beşeriyye mâni” ise de sulh-ı Hudeybi- 
ye'ye kıyâsen mudâra ve mümaşât tarikine gidilmesi taraf-ı Devlet-i Aliyye'ye 
haryhâhlık süretinde kâl ü kaleme alınmış ve bir lâyıha-i acibe meydana konulmuş 
olup hâlbuki tefevvühât-i mezküre mücerred nefs-i Mora üzerine ba'zı mülâ- 
hazadan ve cereyân eden tedâbir-i Devlet-i Aliyye'ye bi-gayr-i hakkın i'tirâzât- 
dan ibâret olarak asıl maslahatın mütâlâa-i nefsü'l-emrisinden sarf-ı nazar 
olunmuş olduğundan akvâl-i mezküreye cevâben şu vechile bast-ı makal olu- 
nur ki (403) evvelâ cümleye ma'lüm olduğu üzere Yunan fesâdını meydana çı- 
karan Moskovlu olup ibtidâ bu süretle memâlik-i islâmiyyeyi kolayca ele almak dâiy- 
yesine düşmüş ve kaç senelerden beri kavlen ve fi'len bu madde ile uğraşılarak 
nihâyetü'l-emr bu tarikle merâmını hod-be-hod yürüdemeyeceğini cezm ile İngiltere 
ve Fransalı'ya dahi ne takrib ise kendisine uydururak Londra Mu'âhedesi'ni 
vücuda getirmiş ise de bi-hamdihi sübhânehu ve te'âla onunla dahi asıl kuruntusu 
olan matlübuna kolaylıkla destres olamayacağını anlayıp bir tarafdan yâver-i te'yidat-ı 
sübhâniyye ile zât-ı şevket-simât-ı hazret-i sâhib-kırâninin ân-be-ân teksir-i ecnâd ve 
a'dâd-ı esbâb-ı cihâda müni' ve mezâhimsizce sarf-ı himmet ü ikdâm-ı şâhânelerini göri- 
cek bunun sonu nereye varacağını ve inşâallahü te'âla kazdığı kuyuya kendisi düşeceği- 
ni ihsâs ederek şuna meydan vermemek ve dâiyye-i mağrürânesini, bir yürüyüşle fi'le 
getirmek fikrine düşmüş olduğundan şunu bunu vesile ederek ve bi'l-âhire kemal-i gu- 
rür ve nahvetle nakz-ı ahd edip memâlik-i mahrüsaya yürümüş ve evvel ve âhir bunun 
asıl merâmı ne idüğü gün gibi meydanda çıkmış olduğundan bunca senelerden beri 
taraf-ı Devlet-i Aliyye'den bu yola sarf olunan mâl ve telef olan nüfus ve çeki- 

len emekler ve dökülen âb-rüy-i ehl-i islâm cümle heder ü hebâ olmak üzere 
âkıbet yine Moskovlunun sözü ile Mora serbestiyyetinin kabülünde mahâzir-i 
mezküreden başka bunun üzerine bundan sonra Dersa'âdet'e ve sâir memâlik-i 
mahrüsaya gelip gidecek Moralıların ehi-i islâma vâki” olacak tahkir ve izdıra- 
ları ve da'vâları zuhürunda ehl-i islâmı mahkeme yerine Moskov elçisine ve 
konsolosuna götürmeleri misillâ nice şeylere ki, havsala-i islâmiyye tahammül 
etmek değil tasavvuruna zihin mütehammil olmayacak nihâyetsiz fenâlıkların 
tecvizi hakikatde meselâ hâricde bir kimsenin bilerek tenâvül-i semm-i muvak- 
kat ile bakıyye-i ömr ü zindegâniden berhürdâr olmamaklığı ihtiyâr etmesin- 
den hiç farkı olmadığından ma'adâ serbestiyyet maddesinin asıl düşünülecek 
yeri nefs-i Mora'nın mülkiyyet ve raiyyeti olmayıp belki yarın Mora ve havâlisi 
ve mülhak olacak cezire ahâlisi istedikleri kadar gemilerle ve serbestiyyet bay- 
rağı ile Karadeniz'de âmed şüd etmek üzere Dersa'âdet'e vürüdla Halic-i Kos- 
tantiniyye'de bi-aynihi sâir Moskovlu gibi diledikleri kadar yatıp ve bi-pervâ 
İslâmbol içine yayılıp hemcinsleriyle üns ü ülfet ve evlerinde beytütet ederek 
lâ-muhale anlar bunları ifsâda sâ'i (404) ve bunlar dahi bi't-tabi” onlara mâil 
olacaklarında ve bir milletin birazı serbest ve birazı taht-ı raiyyetde mahküm 
olmak mümkin olmayıp be-her-hâl her ne vechile olur ise iki seneye varmaksı- 
zın serbestiyyet maddesi bunlara dahi sirâyetle cümlesi baştan çıkacağında 
şübhe var mıdır? Ve eğerçi ileride şöyle davranırız böyle yaparız yollu lâkırdılar söy- 
lenir ise de şimdiki davranışı hebâ etmek isteyenler böyle sözleri eğlence kabilinden ola- 
rak söyleyip her-bâr bizden evvel düşmen davranmakda olduğu misillü bi'l-farz bu ker- 
re dahi istedikleri serbestiyyet yalnız dedikleri mahallere tahsis ü tahdid olunur hulyâ- 
sıyla kabul olunup da yarın birkaç mâhdan sonra ibtidâ Ağrıboz ve ba'de Selânik ve 
Aynaroz ve ba'de Filibe ve Edirne ve bir aralık da Bulgaristan reâyâsı haklarında dahi 
Moskovlu birer birer iddiaya teşebbüs ile meselâ Selânik vâlisi şöyle ediyor ahâli-i islâm 
şöyle yaşıyor reâyâ fukarası imparatora arz-ı hâl gönderip istirhâm ediyorlar Mora'ya 
nisbetle buna Devlet-i Aliyye'nin müsaadesi birşey demek değildir şöyle böyle bir diye- 
rek ibtidâsı süret-i ricâda ve giderek hayyiz-i ısrarda teklif eylediklerinde işte ol vakit 
biz dahi başbaşa verip meşveretimizde kullanacağımız akıl yine böyle olur ise cümlemiz 
Mora ve bu kadar yerin serbestliğini kabul ve icrâ etmişken şimdi böyle bir küçük yer 
için sefer mi açalım diyerek işte birer birer hâh-nâ-hâh yine böylece kabul olunacağı ve 
nihâyet ucu nereye dayanacağı ednâ teemmül edene zâhir ve hattâ sefer-i sâbık akibinde 
yalnız afv-ı cerâim maksadıyla Bükreş Ahidnâmesi'ne idhâl olunan Sırb Maddesi gide- 
rek ne suret kesb edip Akkermen Mu'âhedesi ise ne hey'ete girdiği buna delil-i bâhirdir. 
İşbu şümül ve sirâyet mahâziri şekk ü şübheden müberrâ olduğu takrirce tahsil 
edecek hükümet-i cedide Mora da mı olmuş olur. Ve ol hâlde Devlet-i Aliyye tah- 
sil-i kuvvetle ahz-ı sâr etmeğe meydan kalır mı? Ve bu süretle bu maddenin kabulü ih- 
tiyâr-ı şer-i cüz'i mi add olunmuşdur? Ve Kırım serbestiyyeti fıkrası o makule müdde- 
â-yı sahifin nakzına delil-i vâzıh iken bi-l1-akis müddeâ makamında ityân olunması âyâ- 
ne güne tasavvurdan neş'et etmişdir. El-hâletü-hâzihi esbâb-ı fevz ü galebe mey- 
danda ve hamdüllahi te'âla her vechile te'yidât-ı rabbâniyye müşâhede olun- 
muş ve olunmakda iken şimdi bugünkü günde Devlet-i Aliyye Mora serbestiy- 
yeti gibi din ve devlete mazarrat-ı azimesi olan maddeyi kabul etmek üzere 

sulha yalvarmağa neden muztarr u mecbur olmuştur. Ve bi'/-farz ve't-takdir mü- 
sâlemete rağbetle cerh ve ta'dil süretinde 14051 ba'zı şurüta rabt olunsa bile Moskov- 
lu'nun asıl merâmı ne idüği bilinmiş ve bu kadar da'vâ ile meydana çıkmış iken mâ- 
dâmki, avn ü inâyet-i hakla taraf-ı devlet Devlet-i Aliyye'den bir batş-ı şedid görüp de 
kurduğu dâiyyeden nâ-ümmid olmadıkça akd olunacak şurütun fâidesi olur mu? Uhüd u 
şurüt dedikleri ancak her devletin kuvvet ü mikneti sâyesinde mahfüz ve mer'iyyü'Vic- 
râ olabilip yoksa biri birini gözüne kestirdiği anda hiç kimesne kat'an ahd u şart edeme- 
yip elinden geleni icrâya kıyâm eyledikleri âşikâr değil midir? Ve hâlen bâdi-i nızâ'-ı 
kül olan Rum maddesi ve buna müdâhale etmek kangı devletin uhüd u şurütunda 
münderic ve kangı ahidnâmede mesâğ mündemic idi? Ve bundan sonra Moskovlunun 
bir günâ tasaddiyâtı olmayacağı neden ma'lüm denilerek keenne hüsn-i zan mesleğini 
zehâb ve din ve devletleri yolunda cân u başla iltizâm-ı sıdk u istikamet eden me'mü- 
rin-i muvahhidin hakkında sü'-i zanna şitâb etmeklik neden iktizâ eylemiştir? Ve işbu 
sefer-i nusret uğrunda ibtiga li-merzâtullahü te'âla hazine-i mekârim-define-i hazret-i 
pâdişâhi ve beytü'l-mâlden sarf olunan akçe hakkında telef ta'biri irâd olunmuş ise de 
acaba Moskoulunun Akkermen Mu'âhedesi iktizâsınca müddeâsı olan tazminâtdan 
başka olarak işbu sefer için dahi başkaca iddiâ edeceği akçe bahsinden kailin haberi ol- 
mamış mıdır? Kaldı ki, evâil-i bi'set-i hazret-i nebeviyyede kıyasere ve ekâsireye 
nâme-i da'vet irsâl buyurulmadığı misillü ocağ-ı mülganın def'ine istinâden ih- 
tiyâr-ı hatar câiz değildir demek ne demekdir? Devlet-i Aliyye yeniçeri ocağı- 
nın imhâsından sonra Moskovluyu dine da'vet zımnında mı sefer açtı? Yoksa 
Moskovlu memleket-i islâmiyyeyi kendi reâyâsı yedi ile istilâ etmek garazını 
tahsil içün sefer açıp Devlet-i Aliyye dahi sahâbet-i din-i mübin içün meşakkat- 
ı cihâdiyyeyi ihtiyâr etmek mi lâzım geldi? Bu misillü kıyas-ı vehmi ve sâir bu- 
na mümâsil kelâm-ı vâhi ile Devlet-i Aliyye'yi azimet-i sâbitesinden tahvile ça- 
lışmak ve bugünkü günde cümle ümmet-i Muhammed Hakk te'âla hazretleri- 
nin nusret ü ihsânına gönül bağlamışlar iken her zaman nusret-i hak olacağı 
neden ma'lüm diyerek hâşâ ki, Hazret-i Allah'a sü-i zan ile ehl-i islâma ye's 
vermek ne vechile câiz görülür? Dinimizde bir müslümanın iki düşmandan fi- 
rârı harâm olup Moskovlu bundan böyle Devlet-i Aliyye aleyhine nihâyet iki 
yüz bin asker dahi i'mâl (406) edebildiği takdirde şer-i şerif hükmünce Devlet-i 
Aliyye yüz bin asker cem'ine muktedir değil midir ki, o makule zarar-ı âmmı 
müştemel olacak sulh-ı kerihe izhâr-ı rızâ etsin? Eğer bizim askerimiz cümleten 
muallem değildir denilir ise vâkı'a mukabele bi'i-misl usülünün icâbı müsel- 
lem ve inşâallahü te'âla cenab-ı hak o kudreti dahi ihsân etmesi ümid-i vâsık 
ise de ne çâre düşmen fırsat vermemekle şimdi hakikat-ı hâlde düşmanın tekli- 
fine göre mevcudlarımızla mukabele ve mukavemete şer'an me'mür muyuz? 
Yoksa kıyamete kadar ahkâm-ı şerifesinin bekasını mu'tekid olduğumuz 
Kurân-ı azimü'ş-şânın hâşâ bu hükmü muattal olmuşdur demeğe mesağ var 
mıdır? Asker-i islâmın adem-i sebâtı ve ittihâd-ı kulübun fıkdânu sadedleri ise 
akvâl-i meşrühanın kaili misillü akl ü dirâyet erbâbımndan ma'düd olanlar hâne- 
lerinde oturup dururken mukaddemden icmâ'-ı âmme ile ihtiyâr olunan sefer-i 
hümâyün maslahatında kendileri mücerred hevâcis-i nefsâniyyeye ve güyâ ken- 
di kuruntularında âherin dahi şirket-i vâhimesine teba'iyyetle kavlen bile sebât ede- 

mediklerini meydana koymakda iken avâm-ı nâsdan ba'zılarının fi'len muhâ- 
rebede adem-i sebâtlarını ne vechile ta'yib edebilirler? Tabakat-ı nâs mütefâvit 
olmağla herkesde mertebe-i havâs üzere ittihâd şart olmayıp avâmın itâat ü in- 
kıyâdları ittihâd-ı kalbe mahmül olacağından başka belki onların sebâtı havâs- 
sın ittihâd-ı kulübde sebâtına mevkufdur. Ukul-i müctemi'a ve efkâr-ı mütelâ- 
hıka ile cereyân eden re'y ü tedbiri mücerred agrâz-ı nefsiyyeden nâşi tahtie 
eden kimsenin acaba yalnız kendi aklıyla yapdığı tedbirin isâbetine timâd ne 
delil ile müsbetdir. Tedbir-i mülk maslahatının tedbir-i menzilden bi'l-icmâl is- 
tidlâli mümkin olmağla Rum serbestiyyetinin cevâz-ı aklisini kail olan zât aca- 
ba istihdâm eylediği sirâbdârını bir düşmanın ibramiyle kendi dâiresinde ser- 
best etmekliği tecviz eder ve o hâlde mâl ve canından emin ve rahat olur mu? 
Şurası mütâlaa olunsa o makule tefevvühâta ne mahal ve muhal kalmayacağı 
bedihidir. Esfâr-ı sâbıkada Moskovlu tarafından bu makule muzır teklifler 
ma'düm ve ocağ-ı mülganın düşmandan bed-ter fesâd-ı dâhilileri ma'lüm iken 
ol vakitlerde bile nasıl olur ise olsun denilmeyerek harb ve sulhdan şân ü şev- 
ket-i saltanat-ı seniyye gözedilegelip lillahi”I-hamd ve'I-minne şimdi ise fesâd-ı 
mezkür ber-taraf ve Devlet-i Aliyye'nin her tarafa emr ü irâdesi nâfiz ve câri ve 
asâkir-i islâmiyye yaz ve kış fevc fevc mütevârid iken (407) ifâ-yı fariza-i cihâd- 
dan i'râz ile düşmanın dediğini yapmağa özr-i şer'i ve te'vil-i sahih-i akli nedir? 
Çünkü şimdiki hâlin emr-i mudârada sünnet-i seniyye-i hazret-i nebeviyyeye 
kıyası sahih olduğu süretde gazve-i ahzâbda bi-hikmetillahi te'âla bir tarafdan 
kaht u galâ ve bir tarafdan bürd ü sermâ ve bir tarafdan muhâceme-i a'dâ der- 
kâr iken o hâlde nusret-i ilâhiyye zuhüruna kadar on iki bin müşrikine üç bin 
zât ile mukabelede sabr u sebât buyurulduğuna kıyâsen taraf-ı saltanat-ı seniy- 
yeden dahi bu sefer-i hümâyunda asâkir-i mevcüde ile mütevekkilen alallahu 
te'âla ve mütevessilen bi-rühâniyyet-i resüllahi'I-müctebâ sebât ü sekinet ile 
dayanıp durmak niçin meşrü” ve sahih değildir? Bâ-husüs sulh-ı Hudeybiye 
Hazret-i Resül-i Ekrem Sallâllahü te'âla aleyhi ve sellem efendimiz cânib-i 
Mekke-i Mükerreme'ye teşriflerine sanâdid-i Kureyş'in münânaatı sebebiyle 
vâki” olup gazve-i ahzâbda ise gürüh-ı müşrikin bi'-ittifâk izhâr-ı kin ederek 
Medine-i Münevvere'nin üzerine gelmiş oldukları gibi şimdi dahi düşman-ı 
din bizim üzerimize gelmiş olduğundan gazve-i mübâreke-i mezkürede icrâ 
buyurulmuş olan sünnet-i seniyyeye itbâ” dahi akvâ değil midir? Eğer onlar he- 
zimet-i ahzâb ile mübeşşir idiler denilir ise biz şimdi Moskovlunun inhizâmın- 
dan ye's ile mi me'muruz? Ma'mâ-fih harb ve sulh ikisi dahi meşrü' olduğundan din 
ve devletimize nâfi' ve vakt u hâl ve maslahatımıza muvafık olabilecek musâlaha-i hay- 
riyye ser-riştesine destres olduğumuz hâlde elden çıkmamasına sa'y ü itinâ olunacağı 
âşikâr iken bi'l-akis tanssub u istignâ azviyyatı neden neş'et ediyor. Eğer meram-ı ha- 
kiki ifâ-yı hukuk-ı ni'met ve icrâ-yı şerita-ı hayrendişi ve hamiyyetden ibâret 
ise bugünkü günde Devlet-i Aliyye ve millet-i islâmiyyeye hayrhâhlık elinden 
ve dilinden geldiği kadar mücerred muhâfaza-i din-i mübin için olunan ittifak 
ve ittihâda günden güne takviyyet vermeğe himmet etmekdir. Yoksa birtakım 
akvâl-i mu'terizâne ile müslimin beynine tefrik-i külleme ilka ve ittifâk-ı âmme 
ile tutulan tedbiri tahtieye kalkıp da teşviş-i ezhâna sa'y etmek hadd-ı zâtında 

hayrhâhlık değildir. Ve'I-hâsıl Moskovlunun sâir kabulü müteazzir teklifât-ı 
anifesinden kat'-ı nazar yalnız şu Rum serbestiyyeti maddesinde evvel ve âhir 
mütâlaa olunan mahâzir-i azime mücerred mazarrat-ı maliyye ve mülkiyyeden 
ibâret olmayıp maazallahu te'âla bunun ilerisi işbu Devlet-i Aliyye-i Muham- 
mediyye'nin ve sâyesinde mahmi olan din-i mübinin zevâlini müeddi olacağından 
muktedâ-yı ümmet olan zât-ı şevket-simât hazret-i 14081 pâdişâhi dâme fi'l-hıf- 
zü'l-ilâhi efendimiz lâzime-i imâmet ve hilâfet-i şehinşâhileri üzere din-i islâma 
nusret ve sahâbet etmek uhde-i seniyye-i zıllullahilerine vâcib olduğuna binâen 
rabbimiz te'âla hazretleri tükenmez ömürler versin. Onlar muktezâ-yı hamiy- 
yet ve salâbet-i mülükâneleri üzere şân u şevket-i islâmiyyenin vikayetinde ta- 
mâm-ı hakk-ı hilâfet-i kübrâlarını getirip rüh-ı âlem olan mübârek vücüd-ı hü- 
mâyunlarına mücâhedât-ı seferiyyeyi ihtiyâr buyurdular. Perverde-i ni"met-i 
be-gayetleri olan bendegâr-ı devletleri ve sâir vazı” ve şerif ve sagir ve kebir 
bi'-cümle mü'minin ve muvahhidinin üzerlerine dahi vâcib olan zıllullah ve 
pâdişâh-ı âlem-penâh efendimiz ile berâber Hazret-i Allah ve Resülullah için 
müslümanca davranıp bu uğurda mâ-hasal vüs' ü iktidârımızı sarf eylemek ve 
üç günlük dünyâya saadet-i ebediyyemizi fedâ etmemek üzere sadakatla çalış- 
makdır. Ve vallahü'l-azim bunun gayeti müslümanca bir davranışdan ibaret 
olup öylece tutuldukta havl ü kuvvet Hazret-i Hudâ ile cihân birtaraf olsa yine 
ehi-i islâm galib ü muzaffer olacağında şekk ü şübhe yoktur. Ve mâdamki ehl-i 
imânız, imân ve itikadımız bunun üzerine müesses olmak lâzımdır. Heman cenâb-ı 
rabbü'l-âlemin zât-i şehâmet-simat-ı hazret-i pâdişâhiye ömr ü şevket ve ikbâl-ı 

o nâ-mütenâhi ile serir-i saltanat-ı seniyyelerinde ebed-mekin ve seyf-i ahze'l- 
ayf-ı kahr u satvet-i cihânbânilerin sine-şikâf-ı a'dâ-yı din eyleyip cümleyi rızâ- 
yı hümâyun-ı şâhânelerine muvâfık hidemâta muvaffakiyyetle saadet dârına 
mazhar eyleye âmin. (4091 


Numero 20 
Süret-i Beyânnâme 


Eshâb-ı ukul ve ifhâma zâhir ü ayândır ki, hikmet-i ameliyye ve berâhin-i 
nazariyye iktizâsınca beka-yı nizâm-ı âlem ve emn ü âsâyiş-i mülk ve ümemin 
medâr-ı a'zamı min kable'r-rahman zimâm-ı umür-ı ibâd dest-i istiklâl ü istib- 
dâdına müfevvez ve müsellem olan pâdişâhân ve hükümdârânın yek-diğeriyle 
hüsn-i muğşeret ve zindegânilerine mutavakkıf ve menüt ve bu ahvâl-i intizâ- 
miyyenin devam ü istikrârı dahi beyne'd-düvel ma'kud-ı zavâbıt-ı hüsül olan 
uhüd u şurüt-ı meriyyenin ber-vech-i müsâvât ve muvâzene icrâ ve ifâsına 
müterettib ve merbüt olmakdan nâşi lehü'l-hamd ve'I-minne Devlet-i Aliyye-i 
ebed-karar mebâdi-i zuhür-ı meyâmin-nuşürundan beri cemi” zamânda bu 
usül-i düveliyye ve makasıd-ı hayriyeyye cümleden ziyâde ri'âyet ü dikkat ve 
ale'-husüs her bir ahvâli temessük ve *zâm eylediği şeri'at-ı mutahharanın ah- 
kâm-ı şerifesine vâbeste olmak hasebiyle harb ve sulhda ona müracaat ederek 
hiç bir husüsda nokta-i itidâl ve istikametden inhirâf ve hiç bir tarihde 

mu'âhid olduğu düvel-i mütehâbbe haklarında bilâ-mücib-i şer'i nakz-ı ahd 
nakisasını irtikâb etmek vâki” olmadığı âmme-i âlemiyâne ma'lüm ve lâ-siyye- 
mâ ham-civârı bulunan Rusya devletiyle her hâlde levâzım-ı ahd u şart ve me- 
râsim-i silm ü safveti devletçe iltizâmdan başka hürmet-i hakk-ı câr iktizâsınca 
dahi istikmâl-i esbâb-ı mürâat ve muvâlâta himmet-i şâmilesi ma'tüf ve masrüf 
olageldiği cümle indinde muhakkak ve meczüm iken bu def'a Rusya devleti bi- 
lâ-mücib fesli sulh ve i'lân-ı harb ile memâlik-i mahrüsaya tecâvüz ve ta'addi- 
ye tasaddi ederek keenne sebeb-i muhârebeyi Devlet-i Aliyye'ye tahmil kasdıy- 
la neşr etmiş olduğu ilânnâmede güyâ taraf-ı Devlet-i Aliyye'den Bükreş ve 
Akkermen mu'âhedelerinde olan şurüt-ı mün'akidenin adem-i icrâsı ve mu- 
kaddemâ Sırb milletine va'd olunan afv u emândan sonra katl ü te'dibleri vu- 
ku'u ve Anadolu semtinde Rusyalıya elzem kılâ'ın mutalebesi ve Eflâk Boğdan 
memleketlerinin ta'til-i imtiyazâtıyla Rum tâifesi mu'teberlerinin siyasetleri ve 
Rum fesâdının Rusya devletine azviyle millet-i islâmiyyenin düşman-ı tabiisi 
olmak üzere bi”l-i'lân umum ehi-i islâmın husümete teşvik ve teşci'i ve Akker- 
man Mu'âhedesi'nin âhir niyyetle akd olunmuş olması ve Rusya tüccar sefine- 
lerinin ahz-ı hamüleleri ve İran devletinin Rusyalı aleyhine tahrik ve ba'zı vü- 
zerâ-yı Devlet-i Aliyye'nin (410) tedârikata teşebbüsü iddiâları misillâ birtakım 
mevâdd-ı vâhiyye ve isnâdât-ı gayr-i vâkı'a ki, her birinin hakk u adl üzere ce- 
vâb-ı savâbı ber-vech-i âti beyân olsa gerekdir. Güyâ bu maddeler Rusya devle- 
tinin #lân-ı harb etmesine esbâb-ı kaviyye olduğu terkim ü tastir olunmuş ise 
de evvelâ cümlenin bildiği vechile mukaddemâ Bükreş Mu'âhedesi”nin in'ika- 
dına bâ'is olan muhârebenin illet-i müstakillesi dahi yine Rusya Devleti olup 
şöyle ki, kable's-sefer Eflâk ve Boğdan'da bulunan voyvodanın bi'l-icâb azilleri 
vuku'unda mugayir-i ahd olmak iddiâsına tasaddi ve beri tarafdan hakikat-ı 
hâl dostâne ifâde olundukça kabul ve 1sga'dan istinkâfla ısrâr olunduğundan 
bi'l-âhire taraf-ı Devlet-i Aliyye'den mücerred vikaye-i silm ü safveti iltizâmen 
mersümların tekrâr ibkaları her ne keder nâ-sezâ ise de tecviz olunmuş ve Rus- 
yalı cânibinden arz-ı memnüniyyet ile beyne'd-devleteyn münâzaa ve muâreze 
ber-taraf olduğu ol vakit Rusya baştercümanı bulunan Müsteşâr Konton vâsıta- 
sıyla Galib Paşa riyâsetinde Bâbıâli'ye resmen ve alenen ifâde ve beyân kılın- 
mış iken müteâkıben ale'l-gafle Hotin ve Bender taraflarına istilâ-yı garibesi 
zuhür ederek evvel emirde taraf-ı Devlet-i Aliyye'den istib'âd ile ol vakit Der- 
sa'âdet'de bulunan Rusya sefâreti tarafından lede's-su'âl külliyyen inkâr-birle 
Rusya devleti Devlet-i Aliyye ile dost-ı musâlih olup eğer muhârib olsa kendi- 
sinin ma'lümu olacağından be-her-hâl ol taraflara Rusya askerinin âher 
me'müriyyetleri olmak lâzım geleceği beyânıyla vâdi-i igfâle sülük olunmuş ve 
ba'de kaziyyenin tahkikiyle Devlet-i Aliyye dahi zarüri mukavemete mecbür 
olarak nihâyet en asıl dahi harb ü vega ve sefk-i dimâ' merâm ve merzisi olma- 
dığına mebni bunca fedâkârlığı ihtiyâr ile Bükreş Mu'âhedesi mün'akid olmuş 
ise de Rusya Devleti cânibinden mu'âhede-i mezküreye dahi hürmet olunma- 
yıp ez-cümle esâs sulh senedinde mestür ve ahidnâmelerde musarrah ve mez- 
kür olduğu vechile tahliyesi lâzım gelen Anadolu hudüdu maddesi bi-gayr-i 
hakkın tatil ve taraf-ı saltanat-ı seniyyeden ahden ve şer'an taleb olundukça ig- 

mâz ve müsâmaha süretleri tecviz olunarak en-nihâye Akkermen Mu'âhede- 
sinde Rusya murahhasları dahi ahidnâmenin medlül-i sarihini tagyir ü te'vil ve 
Devlet-i Aliyye murahhasları tarafından olunan irâdât-ı mülzemeye söz bula- 
mayarak nihâyet bu maddenin adem-i icrâsı müddeti uzayıp vakit geçmiş ol- 
duğundan ba'de-zin terk ve teslim olunamayacağını tasrih eylemiş olduklarına 
binâen Devlet-i Aliyye murahhasları tarafından dahi devletçe (411) ahd ü şart 
olunan mevâddın vakt ü zamânıyla icrâ olunmaması külliyyen terkini mücib 
olduğu süretde kendi sözlerine göre taraf-ı Devlet-i Aliyye'den te'hir ü tesvifi 
iddiâ olunan maddelerin dahi alâ-hâlihi terki lâzım geleceği mukabele irâd 
olunmak iktizâ etmiş ise bile o misillü ahd ü şartdan hâric ve hukuk-ı düvele 
mugayir kelâm tefevvühüne mesâğ-ı me'müriyyetleri olmayıp belki usül-i 
me'müriyyetleri te'yid-i revâbıt-ı sulh u salâha dâir olmak cihetiyle izhâr-ı mu- 
vafakat olunmuş iken i'lânnâme-i mezkürda güyâ tahliye mâddesinin bi-vech 
olduğu anlaşıldığından mutâlebesinden feragat olunmuş idüği terkim oluna- 
rak açıkdan açığa tarik-i hakkaniyyetden udül olunmuş ve kezâlik Rusya ta'ri- 
fesinin on iki senede bir def'a tecdidi ahd ü şart muktezâsından olarak sâir dü- 
vel-i mütehâbbenin cümlesi ber-mücib-i mu'âhede ta'rifelerini tecdid etdirmiş- 
ler iken Rusya ta'rifesi yirmi senedir hâlen tecdid olunmayıp müddet-i muay- 
yenesi hülülünden beri Dersa'âdet'de bulunan elçi ve maslahatgüzârına kerrâ- 
ren ve merrâren irâd ve teklif olunmuş ise de müsmir olmayarak saltanat-ı se- 
niyyenin hukuk-ı sariha ve metâlib-i sahihasını edâdan nükül ü istinkâf süret- 
leri gösterilmiş olduğuna nazaran yalnız şu tahliye ve ta'rife maddelerinde vâ- 
ki" olan mu'âmele-i kavliyye ve fi'liyye Rusya devletinin uhüd ü şurüt ve usül-i 
hakkaniyyete ri'âyet ve itibârı ne süretde olduğunu beyâna delil-i kâfi olmak 
lâzım geleceğinden hak bu ki, ta'til ü ilga-yı uhüd maddesinin taraf-ı Devlet-i 
Aliyye'ye azvi daire-i insâfdan dür-a-dür olarak bir vechile kabül ve teslimi 
mümkin olamayacağı zâhir ü âşikâr ve Sırb milletinin mukaddemâ Rusyah se- 
ferinde ma'iyyetleri vuku'undan dolayı haklarında mev'üd olan afv ü emân-ı 
âli akib-i musâlahada kâmilen icrâ olunarak saltanat-ı seniyyenin mecbül oldu- 
gu şime-i kerime-i raiyyet-perverisi üzere haklarında başkaca tesvig-i müsa- 
adât-ı seniyye ile her güne refâh ü rahatları istikmâl olunmuş iken muahharen 
kendileri hadd-i raiyyeti tecâvüz ile kendi kendilerine münferiden izhâr-ı isyân 
u tuğyana cüret eylediklerine ve millet-i mersüme Devlet-i Aliyye'nin kendi 
reâyâsı olmak hasebiyle hâllerine tatbikan kahr u lütufda icâbı vechile mu'âme- 
le dahi kendisinin bileceği şey olduğuna mebni müstahak oldukları te'dib ü 
terbiyeleriyle hüsn-i hâlleri istihsâl olunmuş olduğundan bu husüsda kat'an ve 
. katıbeten Rusya devletine ve Bükreş ahidnâmesine dokunur şey olmadığı bâhir 
ve bedidâr olup maa-hazâ mukaddem ve muahhar gerek işbu Sırblı maddesi 
(412) ve gerek buna mümâsil ahd u şartdan birün mevâdd-ı sâire ve belki 
umür-ı tabiiyye kabilinden olan vekayi'-i cüz'iyye bile devlet-i müşârünileyhâ 
tarafından ser-rişte-i nizâ” add olunarak günâ gün mu'âmelât-ı nâ-revâdan hiç 
bir vakitde el çekmemiş ise de yine Devlet-i Aliyye Rusya devletini dost-ı mu- 
sâlih bilerek beyne'd-devleteyn mün'akid olan uhüd ü şurütun usül ü furü'una 
dâir her husüsda lâzım gelen mesâf-i cemileyi iltizâm ve her hâlde levâzım-ı 

mihr ü musâfâta himmet ve ihtimâm üzere olduğu ya'ni Rum fesâdının zuhü- 
rundan evvelce Rusya elçisi İstergonof güyâ ba'zı Bükreş ahidnâmesinin müzâ- 
keresi talebine kıyâm ve taraf-ı saltanat-ı seniyyeden dahi icrâsı lâzım gelen 
mevâdd-ı meşrüta filen ve kâmilen icrâ olunmuş ve olunmakda olarak bi'l- 
akis Rusya devleti cânibinden menâfi-i ahd u şart te'hir ü ta'til olunan mevâdd-ı 
adidenin icrâsıyla lâzime-i ahddâri ve safvet-şiârinin ibkası iktizâ edeceğinden 
müzakereye mahal olmadığı ecvibe-i hakikiyye ve muhâtaba-i müdellele ile 
mükerreren bast ü beyân olunmuş ise de devleti tarafından me'müriyyet beyâ- 
nıyla ısrâr ü ibrâm etmiş olduğuna binâen bi”l-âhire dâire-i ahd ü şartın tevsi'i 
ve ibâre-i ahidnâmenin tagyir-i medlülü misillü şeyler olmamak şerâiti ile bi'- 
mukavele müzâkereye bed” ve mübâşeret ve esnâ-yı müzâkerede dahi elçi-i 
mersüm cânibinden türlü mebâhis-i gayr-i müveccheye mübâderet olunarak ne 
hâl ise ahidnâme-i mezkürun hâvi olduğu mevâd sırasıyla söylenmekde iken 
Rum fesâdının zuhüruyla mevâni'-i hâliye bi'z-zarüre bâ'is-i te'hir olmuş oldu- 
gu cümlenin ma'lümudur. Kaldı ki, fesâd-ı mezkürun keyfiyyet-i vuku'u ya'ni 
firâri İpsilantioğlu Rusya diyârından alenen ve bağteten Boğdan'a gelip birta- 
kım eşhâs-ı eşkıyâyı başına cem' ederek Memleketeyn'i ifsâd ü ihlâl ve güyâ 
Yunan hükümeti meydana çıkarılmak dâiyye-i bâtılasıyla Devlet-i Aliyye'nin 
ebâ en-cedd cizyegüzâr reâyâsından olan Rum milletini ale'l-umüm ayaklandı- 
rıp taht-ı raiyyetden ihrâc etmek üzere taraf taraf neşr-i evrâk-ı mel'anet ile ne 
vechile igvâ ve idlâle ictisâr eylediği ve her devlet vikaye-i nizâm-ı mülk ü mil- 
let içün kendi mülkünde bulunan şekavetkârânın ahz u te'dibinde ve umür-i 
dâhiliyye ve mesâlih-i mahsusasında müstebid bi'r-re'y olup husüsan âteş-i fit- 
ne ve fesâd her tarafda müştagil olmakda olduğundan taraf-ı Devlet-i Aliyy- 
e'den derhâl tedâbir-i lâzimeye teşebbüs olunarak itfâ'-ı nâire-i mefsedet ve tat- 
hir ü tasviye-i memleket ile i'âde-i emn ü âsâyiş emr-i ehemmini (413) ve imti- 
yâzât-ı Memleketeyn'in ta'tili değil belki tathir ve izâle-i eşkıyâ ile ibka-yı imti- 
yâzâtı isti'câlen bi'l-icâb eşkıyâ üzerine sevk ve ta'yin olunan asker ve gerek 
mecbüren teşebbüs ve i'mâl olunan sâir tedâbir-i lâzime ve tertibât-ı mukteziy- 
ye ki, fi nefsü'l-emr ol günün hükmünde cümlesi te'hir ve teenni kabul edeme- 
yen mucibât-ı vakt ü hâlden olarak ferd-i âferide tarafından bi-hakkın hiçbir 
güne İtirâz vârid olamayacağı delâil-i zâhire ile âmmenin ma'lüm u meşhüdu 
iken elçi-i mersüm cânibinden türlü türlü kalıba ifrâğ ile Devlet-i Aliyye'nin 
öyle işgal-i cesimesi vaktinde dost devlet me'müruna yakışmayacak güftâr u 
girdâr ile bilâ-mücib nizâ' ve muârazalar çıkarıldığı ve ba'de İpsilantioğlu 
münhezimen yine diyârına avdet ve Boğdan Voyvodası Mihal-i bed-fiâl dahi 
bi”i-cümle müteallikat ve hevâdarlarıyla kezâlik Rusya'ya firâr eylediğinde ta- 
raf-ı Devlet-i Aliyye'den bunların redd ü teslim veyâ oldukları mahalde icrâ-yı 
mücâzât-ı lâyıkaları ahden ve şarten taleb olundukça düvel-i mu'âhideye göre 
ahddârlıkda sebâtdan ilâ-yı fütüvvet olmadığı müsellem iken güyâ Rusya 
devleti bunları fütüvveten redd edemiyecekdir yollu kanun u kavâid-i düvel- 
den hâric cevâb-ı vâhi /tâsmdan başka belki eşhâs-ı mesfüre mer'i ve mültefit 
olarak uhüd-ı mu'tebere ve hukuk-ı meriyye muattal ü mülga hükmüne ko- 
nulduğu ve henüz bakıyye-i eşkıyâ memleketinde mevcüd ve firâriler Rusya 

devleti tarafından müsteshab ve madde-i fesâd ise günden güne müşted oldu- 
gu hâlde Memleketeyn'den askerin i'âdesiyle voyvodaların nasbı ve mukteziy- 
yât-ı vakt u hâle göre tehvini kat'an câiz olmayan tedâbir-i icâbiyyenin tahfif ve 
tagyiri ve Rum tâifesinin mu'teberleri ıtlâk olunup hakikat-i hâlde rüesâ-yı fe- 
sâd ü şekavet ve pişvâ-yı sebük-mağzân-ı millet olmalarıyla mücerred cürm ü 
töhmet-i mütehakkıkalarına mebni bi'l-istihkak tertib-i cezâ olunmuş olanlar 
hakkında nâ-sezâ sahâbet süretleri misillü güna-gün da'valara başlanıp her bi- 
rinde taraf-ı Devlet-i Aliyye'den şifâhen ve tahriren vâki” olan ifâdat-ı sâibe ve 
ecvibe-i dostânenin sâmia-i insâf ile istimâ'ına aslâ meyl ü rağbet olunmayarak 
encâm-ı kâr elçi-i mersüm âdâb-ı sefârete münâfi evzâ'-ı nâ-becâ ile Der: 
sa'âdet'den kalkıp gitdiğinde der-akab hakayık-ı hâl ü keyfiyyet makam-ı sa- 
dâret-i uzmâdan Rusya devleti başvekiline tahrir ü iş'âr ile Devlet-i Aliyye'nin 
evvel ve âhir teşebbüs ve iltizâm eylediği meslek mutlaka bi'i-cümle düvel-i 
mütehâbbe ve bi”l-husüs dost-ı ahabb-ı hem-civâri olan Rusya Devleti ile 
mün'akid uhüd u şurütunu (414) kemâ-yenbagi icrâ ve ikmâl ve her hâlde hıfz-ı 
ser-rişte-i silm ü safvet ve ifâ-yı âsâyiş ü emniyyet esbâbını istihsâl niyyet-i ha- 
senesinden ibâret olduğu ale't-tafsil terkim ü testir olunmuş iken gelen cevâb- 
nâmede dahi hilâf-ı me'mül menhec-i nasfet ve hakkaniyyetden /râz ve udül 
olunmuş idüği ve muahharen Memleketeyn'nin levs-ı vücüd-ı eşkıyâdan tathi- 
ri husülüne derhâl voyvodalar nab u ta'yin ve imtiyâzât-ı sâbıka-i Memleke- 
teyn'in kâmilen ibkasıyla hey'et-i ülâsına irc& olunduğundan başka İngiltere 
devleti elçisi sâbık İstretgofort'un Dersa'âdet'e avdetiyle ahvâl-i hâzıraya ve 
saltanat-ı seniyyenin tutduğu usül-i mu'tedilesi her vechile âzâde-i tirâz oldu- 
guna dâir ifâdat-ı vâkıası sırasında eğer Memleketeyn başbeşli ağaları ma'iyye- 
tinde bulunan beşli neferâtının tahkiki maddesi dahi müsaadeten icrâ olunur 
ise ba'de-zin Devlet-i Aliyye ile Rusya devleti beyninde kat'an kil ü kal ve ni- 
zâ'ı müeddi hiç bir nesne kalmayıp mihr ü müsâlemet-i devleteyn rehin-i te'yid 
ve istikmâl olacağını mecâlis-i mülâkatda kerreten ba'de uhrâ resmen ve alenen 
ifâde ve beyân etmesine i'timâden hâtime-i esbâb-ı münazaat olmak üzere o 
husüsa dahi muvâfakatla neferât-ı mezküre mikdâr-ı cüz'iye tenzil ve tahfif 
olunmuş ve hattâ ol vakit Dersa'âdet'te bulunan Rusya maslahatgüzârı Mihaki 
bu husüsda devleti tarafından izhâr-ı memnüniyyet etmiş ise de müddet-i kali- 
le mürürunda bu kerre dahi başbeşli ağalarının rütbeleri sadedi açılarak bunla- 
rın azl ü tebdiliyle yerine rütbesiz âdemler ta'yinini Rusya devletinin mülteme- 
si olduğu resmen ifâde olunduğundan mücerred devlet-i müşârünileyânın hâ- 
tırına ri'âyeten bir kıt'a takrir-i resmi takdimiyle Bükreş Mu'âhedesi'nin müzâ- 
keresi zımnında re's-ı hudüda murahhaslar ta'yini taleb ve teklif olundukda iş- 
bu murahhas ta'yini ber-vech-i meşrüh mukaddemen Istergonof ile mübâşeret 
olunan müzâkerenin hitâmı zımnında olmak ve bu def'a bâri devleteyn beynin- 
de nizâ'ın ardı kesilip matlüb olan sulh u salâh merkez-i hakikisini bulmak em- 
niyyesiyle re's-i hudüdda müzâkereye me'mür olunan Devlet-i Aliyye murah- 
hasları muahharen Rusya cânibinden bi't-televvün Akkerman'a celb olundu- 
Şundan gayri ibtidâ-yı emirde mukaddem elçi-i mersüm ile mukavele olundu- 
gu vechile dâire-i ahd ü şartdan hârice tecâvüz ve nass-ı ahidnâmenin medlül 

ve ma'nâsı te'vil ü tahrif olunmamak şeritası esâs ittihâz olunarak tarafeynden 
(415) öylece kavl ü karar ile müzâkereye şürü' ve mübâşeret olunmuş iken bir- 
kaç meclisden sonra hilâf-ı mukavele Rusya murahhasları tarafından tenkihnâ- 
me ve sened-i münferid nâmıyla ibrâz olunan kâğıdların bi-aynihi kabul ve tas- 
diki teklif olunup beri tarafdan her-çend bu süret usül-i düvele münâfi ve esâs-ı 
müzâkerenin hilğfı bir tavr-ı diğer olduğu irâd ve beyân ile teklif-i mezbürdan 
ferâgatlarına sa'y olunmuş ise de me'müriyyetimiz be-her-hâl bunların kabul 
etdirilmesine münhasırdır cevâbıyla müzâkereden nükül ü imtinâ' olunup ni- 
hâyetü'l-emr çünki Rusya murahhasları mükâlemâtda Rum maddesi Devlet-i 
Aliyye'nin umur-ı dâhiliyyesinden olduğunu Ütirâf ile Rusya devleti tarafın- 
dan bu maddeye kat'an müdâhale olunmayacağını dahi bu husüsda her türlü 
te'min ü tatmin edeceklerini devletçe resmen ifâde ederek mu'tâd üzere tara- 
feynden tutulan mazbatalara kayd olunmuş ve fi-I-hakika Rum maddesinde 
saltanat-ı seniyyeye göre hâricden vâki” olan müdâhaleyi kabul ü ısga edeme- 
mekde şer'an ve mülken ve milleten derkâr olan mecbüriyyet-i sahiha cihetle- 
riyle bu husüsa adem-i müdâhale Devlet-i Aliyye hakkında müessir ri'âyet-i 
hâlisâneyi müeddi olacağından mâ'adâ bu keyfiyyet beyne'd-devleteyn hâlen 
ve istikbâlen beka-yı silm ü safvet ve te'yid-i mihr ü meveddete mütekeffil gibi 
görünmüş olduğuna mebni netice-i müzâkerât zımnen bunun üzerine müesses 
olarak ona binaen şuna buna bakılmaksızın memnünen akd-i mu'âhede olun- 
muş ve ba'de Rusya elçisi Rebobir'in Dersa'âdet'e vürüdunda hakkında merâ- 
sim-i mu/'tâde-i sefâret ve levâzım-ı müraât ve hürmet kemâ-yenbagi icrâ-birle 
mu'âhede-i mezkürede münderic olan mevâddın ekserisi tanzim ü tetmim olu- 
nup sâiri dahi sırasıyla derdest-i tanzim olduğu esnâda bunca zamandan beri 
bahs ü münâzaası sürülerek mukavele-i mübâhesâtıyla mesâmi'-i âlemiyan 
dolmuş ve taraf-ı Devlet-i Aliyye'den cümleye hezâr kerre ecvibe-i kat'iyye-i 
resmiyyesi verilip husüsen Rusya devleti tarafından adem-i müdâhalesine dev- 
letçe söz verilmiş olan Rum maddesinin tahdid-i makalâtıyla Devlet-i Aliy- 
ye'nin gıyâb ve aleyhine bi-gayr-i hakkın akd olunmuş olan mu'âhede lakırdısı 
meydana çıkarılarak elçi-i mümâileyh ise Akkerman Mu'âhedesi'nde devleti 
tarafından murahhas-ı sâni bulunmak hasebiyle ol vakit madde-i mezbüreye 
adem-i müdâhale kelâmını resmen kail olanın biri dahi kendisi ve sâir murah- 
haslar dahi mevcüd tutulan mazbatalar mahfüz iken göz göre göre kelâm-ı 
mezkür inkâr ve nezd-i Devlet-i Aliyye'den kabulü şer'an ve mülken emr-i mu- 
hâl olan (416) teklif-i anife yeni başdan mübâşeret ve ısrâr ve bu bâbda taraf-ı 
Devlet-i Aliyye'den lisan-ı safvet ile mükerreren ve muhakkaken beyân olunan 
ma'zeret-i şe/iyye ve mecbüriyyet-i hakikiyyenin sem'-ı kabülü ile isgasından 
istinkâf ü istikbâr olunarak âkıbet Anavarin vak'ası gibi hiç bir devletde ve ta- 
rihde misli sebk etmeyen hâdise-i garibenin gadren ika'ından sonra yine taraf-ı 
Devlet-i Aliyye'den ser-rişte-i musâfât ü mürâat elden bırakılmayarak mahzan 
düvel-i selâsenin hâtırlarına ri'âyeten henüz isyân üzere olan mahaller hakla- 
rında lâ-mezidün-aleyh icrâsı mümkin ve müyesser olabilecek müsaadâta dahi 
hâric ez-hadd-i insâf adem-i kanaatle elçi-i mümâileyhin bi-vech ve bilâ-mücib 
Dersa'âdet'den hareket ve avdet etmesi keyfiyyâtı ki hadd-i zâtında mevâdd-ı 

meşrühanın her biri saltanat-ı seniyyenin bi-hakkın derkâr olan şikâyât-ı adide 
ve hukuk-ı sarihasını mutazammın mustakil birer beyânnâmeye mütehammil- 
dir. Bu cümle ile beraber siyak ü sibâk-ı hâl iktizâsınca kaziyye-i fesâdın mu- 
kaddem ve tâlisi ve madde-i mefsedetin çi-günegi-i zuhür ve keyfiyyetini sari- 
han nâtık ve netice-i ahvâl-i lâhika dahi bi't-tabi' müeyyed ve musaddak oldu- 
guna nazaran tahrik ve isyân bahsi azv ü isnâda mahmül olmamak iktizâ ede- 
ceği misillü evvel ve âhir taraf-ı Devlet-i Aliyye'den Rusya devleti hakkında 
ahden ve mücâvereten ve cidden ve hakikaten her türlü levâzım-ı hürmet-i 
dostâne ve merâsim-i müraât-ı hâlisânenin ibka ve ikmâline bi'l-iltizâm imkânı 
mertebe sarf-ı himmet olunmakda iken hiç bir vechile kadr ü kıymeti bilinme- 
yerek belki taraf-ı saltanat-ı seniyeden hıfzen li'I-müsâleme rüy-ı rıfk u mülâye- 
met ve süret-i mümâşât ve muvafakat gösterildikçe mukabelesinde devlet-i 
müşârünileyhâ tarafından evzâ'-ı bâride ve muâmelât-ı hasmâne artırılmakda 
olduğu cümlenin ma'lümu idüğine binâen bu keyfiyyetler husümet-i tabiiyye 
ma'nâsını ezhân-ı ehl-i islâma zarüri ilka ve cevher-i hamiyyet-i islâmiyyeyi 
bi't-tabi” tehyic etmek lâzım geleceği vâzıh u ayân ve kezâlik Akkerman 
Mu'âhedesi'nin güyâ niyyet-i âherle akd olunmuş olmasını azv ü iddiâ bir vec- 
hile sahih olmayacağından mâ'adâ ahvâl-i mütenevvi'a cihetiyle taraf-ı Devlet-i 
Aliyye'den bi”l-iktizâ memâlik-i mahrüsaya neşr olunan beyannâme mutlaka 
dekayık-ı ahkâmını Devlet-i Aliyye'nin kendi bileceği maslahat-ı dâhiliyyesin- 
den olduğuna mebni hiç bir devletin kendi halk ve teba'asma kullandığı lisân 
âher devlet tarafından mahall-i münâkaşa ve i'tirâz olamayacağı vâreste-i 
kayd-ı bürhân olup ma'-mâ-fih elçi-i mümâileyhin Dersa'âdet'den avdetini 
(417) müteâkıben makam-ı sadâret-i uzmâdan Rusya devleti başvekiline yazı- 
lan mektüb-ı resmide saltanat-ı seniyye meslek-i kadimi olan niyyât-ı hasene- 
den ayrılmayarak her hâlde beka-yı sulh u salâha hâhişger olduğu sarihan tah- 
rir ü iş'âr olunmuş olduğuna nazaran Rusya devleti cânibinden dahi i'lânnâ- 
mede derc ve iddiâ olunduğu vechile beyne'd-devleteyn sulh u salâhın devâm u 
istimrârı hakiki matlüb olduğu süretde devletler beyninde asıl şâyeste-i tibâr 
ve ihticâc nas ahd ü kelâm-ı resmiden ibâret olmasına binâen zikr olunan mek- 
tüb-ı resmi devletce kabul ve tasdik olunmağa ehakk ve elyâk olmak iktizâ ede- 
ceği zâhir ü ayân ve bi'l-farz zikr olunan beyânnâme meâlinden dolayı Rusya 
devletine bir günâ şekk ü şübhe ârız olmuş olsa bile beyne'd-devleteyn hiçbir 
vakitde bâb-ı muhâbere mesdüd olmadığına nazaran bir kerre hakikat-ı hâli 
Devlet-i Aliyye'den dostâne yazıp su'âl ve her türlü hall-i ukde-i eşkâl etmek 
mümkin ve âsân iken bu vâdilerden sarf-ı enzâr ve belki bu husüsa dâir el- 
yevm Dersa'âdet'de bulunan sâir düvel-i mütehâbbe me'mürlarının bu tarafda 
hakaik-i ahvâli bi't-tahkik devlet-i müşârünileyhâ tarafına beyân eyledikleri 
ifâdatlarına dahi adem-i itibâr ile iddiâ-yı mezkürun cümle-i esbâb-i şikâyet- 
den addi mücerred bahâne-cüyluk kabilinden olmak lâzım geleceğinden başka 
el-hâletü hâzihi i/lân-ı harb kangı tarafdan vâki” olmuş ise işte Akkerman 
Mu'âhedesi'nin fesh ü ilga niyyetiyle akdi dahi zarürreten ve bedâheten o tara- 
fa âid ve râci” olacağı yes Ls » Ul) medlülü üzere müstagni-i ta'rif ve beyândır 
ve Rusya tüccar sefinelerinin ahz-ı hamüleleri husüsu dahi lillahü'lhamd ve'I- 

minne Dersa'âdet lâzimesinin memâlik-i mahrüsadan tertibâtı olan zahâir 
müstevfi kifâyet eder iken Mora tarafında olan asâkir-i islâmiyyeye zahire ve- 
rilmemek üzere mugayir-i silm ü musâfât icrâ olunan abluka cihetiyle ba'zı Ru- 
meli sevâhilinin Dersa'âdet'e müretteb zahâiri muahharen Mora tarafına tertib 
ü tesrib olunarak ol vechile Dersa'âdet tertibâtına tenakus gelmekden nâşi bi'1- 
iktizâ mukaddemlerde mesbükü'l-emsâl olduğu ve sâir düvel-i mütehâbbe tüc- 
carından alındığı vechile Rusya tüccarının zahireleri dahi Dâru's-saltanati's-se- 
niyyede kâin ibadullahın akvât-ı lâzimeleri içün râyic-i vakt üzere bi'-mübâ- 
yaa iktizâ eden esmânı dahi pey-der-pey mahallerine te'diye olunmakda olarak 
bu süret mücerred abluka maddesinden neş'et etmiş olduğuna mebni bu hu- 
süsda dahi taraf-ı (418) Devlet-i Aliyye'ye bi-hakkın birşey denilemiyeceğinden 
ma'adâ Rum fesadı zuhürundan beri eşkıyâya sahâbet sebebiyle madde-i fesâ- 
dın imtidâdmdan dolayı Devlet-i Aliyye'nin hadd ü hasardan birün-ı düçâr ol- 
duğu zarar ü ziyân ve husüsen Anavarin vak'asında dost yüzünden gördüğü 
rahne ve hasâret ve sâir ahvâl ve keyfiyyet cihetleriyle hak bu ki, her günâ şikâ- 
yet-i hukukiyyeye istihkak ancak Devlet-i Aliyye'nin hakk-ı sarihi olarak sâirle- 
rin zarar iddiâlarına bir vechile mahal olmayıp belki menâfi'-i ticaretleri evvel- 
kiden ziyâde olduğu âmme-i enâma zâhir ü hüveydâ ve İran devletini tahrik 
iddiâsı ile külliyyen isnâd-ı sarf makulesi olarak hiçbir zamanda saltanat-ı se- 
niyyenin bir devleti âher devlet aleyhine tahrik şân ü şiârmdan olmadığı kat'iy- 
yü's-sübüt olduğundan başka İran devletini tahrik değil belki umür-ı dâhiliyye 
ve nizâmat-ı mülkiyyesiyle meşgül ve hadd-i zâtında bi-taraf olması cihetiyle 
İran ve Rusya devletleri beyninde vâki” olan harb ü sulhun çi-günegi mebde' 
vü müntehâsını tetebbu” ve taharri bile işinden olmadığı misillâ re's-ı hudüdda 
bulunan vüzerâ-yı Devlet-i Aliyye'nin tedârikata teşebbüsleri dahi öteden beri 
iki devlet biribiriyle muhârib oldukda mücâvir bulunan âher devlet serhaddâ- 
rânı taraflarından i'mâl olunagelen tedâbir-i lâzime-i ihtiyâtiyye kabilinden 
idüği vâzıhatdan iken Rusya devleti hakkında sü-i kasda haml olunmak süreti 
dahi diğerleri misillü mücerred ber-iddiây-ı nâ-bercâ olduğu zâhir ve celi ve 
kaldı ki, Eflâk ve Boğdan reâyâsı hakkında devlet-i müşârünileyhâ tarafından 
keenne himâyet ü şefkat lakırdılarıyle dâimâ Devlet-i Aliyye'ye türlü türlü söz- 
ler peydâsıyla kil ü kalden hâli olunmayıp hâlbuki asıl maksüdu bunları hakiki 
himâyet ma'nâsma olmayarak mücerred Devlet-i Aliyye ile uğraşmağa ser-riş- 
te-i nizâ” tedârikinden ibâret olduğuna delildir ki, mukaddemâ İpsilantioğ- 
lu'nun Memleketeyn'den ihrâcı ve bu def'a dahi böyle bi-gayr-i hakkın nakz-ı 
ahd ile Memleketeyn arâzisine Rusya askerinin sevk ve tecâvüzünden dolayı 
Memleketeyn ahâlisi bilâ-mücib ne derecelerde pâze-i hasâr olmuş ve olacakla- 
rı âşikâr olarak işte himâyetlerini iltizâm eylediği ahâli-i Memleketeyn'i ancak 
yine kendi yüzünden düçâr-ı envâ”-ı hasâret ve Devlet-i Aliyye ise evvel ve âhir 
kendi reâyâ ve berâyâsına hiç Bir vakitde hilâf-ı şeriat-ı garrâ ednâ mertebe 
gadr ü zulm ü ta'addiyi tecviz etmeyerek sâye-i ma'delet-vâyesinde Memleke- 
teyn'in ahâli ve reâyâsı hoş-hâl ve müreffehü'l-bâl olmalarını hakiki iltizâm 
edegelip hattâ bu kerre devlet-i (419) müşârünileyhânın bu vechile tecâvüz-i 
hudüda tasaddi ve mübâderetine dâir tedârikâtı mukaddemden ma'lâm-ı Dev- 

let-i Aliyye olarak ona mukabil cânib-i saltanat-i seniyyeden dahi Memleketeyn 
dâhiline asâkir-i zafer-müessir-i islâmiyye sevki pek eshel ü nâfi' iken mücer- 
red Memleketeyn fukarası ara yerde pây-mâl-ı huyül-i hasâr olmamak içün tec- 
viz olunmamış ise de devlet-i müşârünileyhâ tarafından bu kerre dahi bu vec- 
hile hareket-i gaddarâne ve tecâvüz-i cebbarâne vuku'u ile bundan böyle ahâli-i 
merkumenin vâki'ât-ı müstakbele sebebiyle zarüri düçâr olacakları mesâib ü 
muhâtarâta ancak kendisi bâdi-i müstakil olmakda olduğu vâzıh ve bedihi 
olup ve'I-hâsıl Devlet-i Aliyye'nin ez-her-cihet güneş gibi meydanda olan bun- 
ca hukuk-ı azime ve şikâyet-i sarihasından külliyyen igmâz u a'râz ve evvel u 
âhir sıdk u sedâda makrün ve hak ve hakkaniyyete mübteni olan usül ve mes- 
leğine gün-â-gün te'vilât ve isnâdâtdan ibâret nâ-be-câ dahl ü i'tirâz süretleriy- 
le bilâ-mücib ve icâb i'lân-ı harbe tasaddi olunması ne derece insafsızlık olduğu 
mizân-ı ma'delet ve hakkaniyyet ile bi'-muvâzene Devlet-i Aliyye'ye kimesne- 
nin bir diyeceği kalmamak vallahü'l-hamd ve'i-minne saltanat-ı seniyye ve 
millet-i islâmiyye her hâlde havl ü kuvvet-i hazret-i bâriye müsteniden şer-i şe- 
rifin ahkâm-ı münifesi ne vechile ise öylece mukavemet ve mukabeleye kıyâm 
etmeklikde telâş ve teessüfden vâreste olmasıyla berâber hâlen ve istikbâlen 
bunca mahlükun ve belki âmme-i nâsın insilâb-ı emn ü tezelzül-i esâs-ı âsâyiş- 
lerini mücib olacak keyfiyyetden Devlet-i Aliyye'nin min küllü'l-vücüh berâat-i 
zimmeti kâffe-i enâmın ma'lümu olmak içün işbu beyânnâme-i hakaik-allâme 
ilei'lân-ı hâl-i sıdk-iştimâle ibtidâr kılındı. Fi sene 243 (1827) 


Matbaa-i Âmire'de tab olunmuşdur. 


Fi Cumade'I-uhrâ 23 sene 1290 (18 Ağustos 1873) (4201 


